
Umenewu unali usiku wachitatu kungochokera pamene 
anayamba kuyang'ana kumwamba kuti aone zizindikiro 
za mwezi watsopano. Iye ankadziwa kuti uoneka lero, ko- 
ma monga mwa chizolowezi chake ankayamba kuuya- 
ng'ana kukadali masiku atatu. Pa moyo wake ankayendera 
mfundo yakuti munthu amafunika kutsimikizira zinthu zo- 
nse. M’nyengo ngati imeneyi ntchito yoona ngati mwezi 
waoneka sinkakhala yotulutsa thukuta kwenikweni. Iye 
sankafunika kuchita kuthyola khosi lake pofufuza mwezi- 
wo ngati mmene ankachitira ikakhala nyengo yadzinja. Pa 
nyengoyi, mweziwo unkabisala m’mitambo kwa masiku 
ambirimbiri moti akamauona unkakhala utakula n'kufika 
pomaoneka watheka. Mweziwu ukamachita zautambwali 
zakezi, Mkulu Wansembeyu ankangokhalira maso ku- 
mwamba n'kumaudikirira kuti uoneke. 

Obi wake, m’mawu ena nyumba yake, anali wosi- 
yana ndi ma obi amuna onse. Kutsogolo kwa obiyo kunali 
khomo lalikulu. Koma pambali pake chakumanja, panali- 
nso kakhomo kena kakang'ono. Pakakhomo kameneka 
m'pamene Ezeulu ankakhala akamayang’ana kumwamba 
kuti aone ngati mwezi watuluka ndipo udzu womwe unali 
padenga la kakhomoka unadulilidwa bwinobwino moti 
pankangokhala ngati pakhomo lotulukira mwezi. Kunja 
kunali kutayamba kuvala mdima tsopano ndipo maso a 
Ezeulu anali ga kumwamba. Mwa apa ndi apo ankaphe- 

thira pofuna kuchotsa misozi yomwe inkalengeza m” maso 
mwake. 

Ezeulu sankafuna kuvomereza kuti maso ake aku- 
gonja moti sankaganiza kuti tsiku lina adzafika moma- 
funika kufunsa munthu wina kuti amuuze zimene akuona 
ngati mmene agogo ake aamuna ankachitira maso awo 
atatheratu. Kunena zoona, agogo akewo anakhala ndi mo- 
yo wautali zedi moti kusaona anangokuzolowera ngati 
mmene munthu amachitira ndi chibangiri chomwe wakha- 
la akuchivala kwa nthawi yaitali m'dzanja lake. Ngati 
Ezeulu akanakhala ndi moyo wautali choncho, m'kupita 
kwa nthawi nayenso akanavomereza kuti maso ake amu- 
gwiritsa mwala. Koma pa nthawiyi maso ake anali adakali 
akuthwa ngati a mnyamata, mwinanso kuposa pamenepo, 
chifukwa anyamata am”masiku amenewo sanalinso ngati 
amvula zakale. Ezeulu sankatopa kuwacheza anyamatawo 
akakumana nawo. Ankawapatsa moni mwamphamvu nga- 
ti akufuna kuwathothola nkono kenako n’kuwapana mwa- 
mphamvu ndi chikhatho chake chokhakhala ngati pamsa- 
na pang'ona ndipo anyamatawo ankadumpha chifukwa 
cha ululu kwinaku akuthawitsa dzanja lawo ngati lachita 
matuza. 

Mwezi umene anaona tsiku limenelo unali wowo- 
nda ngati mwana wodyetsedwa moperewera ndi mayi wo- 
ngomupeza. [ye anayang’anitsitsa mweziwo kuti aone 
ngati mbali ina sinaphimbike ndi mtambo. Pamene anka- 
chita zimenezi, anatambasula dzanja lake mwamantha 
n'kutenga ogene wake. Mantha amenewa ankamugwira 
nthawi iliyonse yomwe mwezi watsopano watuluka. Nga- 
khale kuti tsopano anali munthu wachikulire, manthawo 
ankamukamatabe ngati wakuba. N’zoona kuti kungocho- 
kera pamene anakhala Mkulu Wansembe wa Ulu, mantha 
amenewa ankagonjetsedwa akaganizira chimwemwe cho- 

mwe ankapeza pokhala ndi udindo waukulu umenewu. 
Komabe, sikuti manthawo ankaferatu. Ankangokhala nga- 
ti akomoka kaye kufikira pa nthawi inanso yabwino. 

Iye anamenya ogene wake uja kuti ngo ngo ngo ngo 
. . . ndipo posakhalitsa kulirako kunavomeredwa ndi mfu- 
wu ya ana omwe ankanyadira kuonekera kwa mwezi wa- 
tsopanowo. 

Onwa atuo! . .. onwa atuo! . .. ankatero anawo po- 
landira mweziwo. 

Kenako Ezeulu anaika m'chimake ndodo yomwe 
ankamenyera ogene uja ndipo anakhala pansi motsamira 
khoma. 

Ana a Ezeulu nawonso anali m’gulu la ana omwe 
ankanyadira kutuluka kwa mweziwo. Mawu akuthwa a 
Obiageli ankamveka kwambiri pagulu la anawo ngati 
mmene kumamvekera kulira kwa ogene pakati pa ng’oma 
komanso zitoliro. Mkulu Wansembeyo ankathanso kutola 
mawu a mwana wake wamng’ono, dzina lake Nwafo, ku- 
chokera pagululo. Nawonso azimayi anaima pabwalo 
n’kumacheza akuyang’ana mweziwo mwachidwi. 

“Mwezi,” anatero mkazi wamkulu wa Ezeulu, dzina 
lake Matefi, “nkhope yako ikumane ndi yanga kuti ndi- 
khale ndi mwayi.” 

“Kodi mweziwo uli kuti?” anafunsa Ugoye, mkazi 
wamng'ono wa Ezeulu. “Ine sindikuuona. Kapenatu nda- 
chita khungu?” 

“Inu simukuuona uwo uli pamwamba pa mtengo wa 
ukwa? Ayi osati pamenepo. Ingoyang’anani kumene chala 
changachi chaloza.” 

“Oho-o, ndauona tsopano. Mwezi, nkhope yako 
ikumane ndi yanga kuti ndikhale ndi mwayi. Komatu 
mwezi wakewu wakhala udyo! Kakhalidwe kake sikaku- 
ndisangalatsa.” 

“Chifukwa chiyani?” anafunsa Matefi. 

“Ndikuona kuti sunakhale bwino, wakhala ngati 
mwezi woipa.” 

“Ayi,” anatero Matefi, “palibe munthu amene ama- 
kayikira akaona mwezi woipa. Mwachitsanzo, mwaku- 
mbukira mmene mwezi unkaonekera pa tsiku limene Oku- 
ata anamwalira? Mwezi wake unkaoneka ngati uli ndi 
miyendo ndipo miyendoyo inangoti kangalala m’mwa- 
mba!” 

“Kodi mwezi umapha anthu?” anafunsa Obiageli 
atagwira mwamphamvu chovala cha mayi ake. 

“Koma mwana uyu anakhala bwanji? Kodi ukufuna 
undivule?” 

“Ndafunsa kuti kodi mwezi umapha anthu-u?” 

“Inde, umapha atsikana ang’onoang’ono,” anaya- 
nkhira Nwafo. 

“Inetu sindikuyankhula ndi iwe Nachimphuno!” 

“Choka iwe! Ndikuswatu ine, tachionani chikhosi 
kusololokera m’mwamba.” 

Mwezi umapha anyamata ang'onoang'ono. Mwezi 
umapha ana amphuno zazikulu ngati chulu. Mwezi uma- 
pha anyamata ang'onoang'ono ... Obiageli anayamba 
kumuimba m'bale wakeyo. 

Ezeulu anadzuka n'kukalowa munkhokwe yake ku- 
ti akatenge chilazi chapadera. Zilazi zapaderazi ankaziika 
pathandala lansungwi ndipo kumayambiriro kwa chaka 
chatsopano, zilazizo zinkakhalapo khumi ndi ziwiri. Ko- 
ma tsopano pathandalapo panali patatsala zilazi zisanu ndi 
zitatu. Ezeulu ankadziwa ndithu kuti zikuyenera kukha- 
lapo zisanu ndi zitatu, komabe anaziwerenga mosamala 
kwambiri kuti aone ngati zonse zinali pomwepo. Iye anali 
atadya kale zilazi zitatu ndipo chilazi chachinayi ndi chi- 
mene chinali m’manja mwakechi. Asanatuluke anaya- 

ng'ananso zilazi zomwe zinatsala zija ndipo kenako ana- 
tseka mosamala kwambiri pakhomo la nkhokweyo. Ata- 
tero ananyamuka n'kukalowa mu obi wake. 

Chipika chomwe anachisonkhezera pamoto wo- 
mwe unali mu obi wakeyo chinali chikunyekabe. Iye ana- 
tenga nkhuni zingapo zomwe zinaunjikidwa pakona ina ya 
obiyo ndipo anaziika mosamala pamoto paja. Kenako ana- 
ika chilazi chija pamwamba pa nkhunizo ngati mmene 
munthu amachitira akamapereka nsembe yopsereza. Pa- 
mene ankadikirira kuti chilazicho chipse, anayamba kuga- 
nizira zinthu zapadera zomwe zinkayenera kuchitika ku- 
chokera pa tsikuli. Tsikuli linali la Oye. Tsiku lotsatira li- 
nali la Afo ndipo tsiku linalo linali Nkwo. Pa tsiku la Nkwo 
pankakhala chimsika cha mundiponderamwana. Pa tsiku- 
li, pankachitikanso Chikondwerero cha Nkhwani. Monga 
tanenera kale, tsikuli linali lachitatu kuchokera pa tsiku la 
Oye. Pa tsiku la Afo wansembeyu ankafunika kutumiza 
amithenga oti akalengeze za tsiku la Nkwo m”midzi yonse 
isanu ndi umodzi ya Umuaro. 

Ezeulu ankati akaganizira kuchuluka kwa mpha- 
mvu zake pankhani ya zokolola komanso pa anthu onse, 
ankadzifunsa ngati mphamvuzo zinalidi zenizeni. N'zoo- 
na kuti iyeyo ndi amene ankatchula tsiku la Chikondwe- 
rero cha Nkhwani komanso Chikondwerero cha Zilazi Za- 
tsopano, koma si iyeyo amene ankasankha tsikulo. Iye 
ankangokhala ngati mlonda basi. Mphamvu zake sizinali 
zosiyana ndi mphamvu zomwe mwana amakhala nazo 
akauzidwa kuti wapatsidwa mbuzi. Pa nthawi yonse yo- 
mwe mbuziyo ili moyo, imakhaladi yake. Amaipatsa za- 
kudya komanso kuisamalira. Koma pa tsiku limene ima- 
phedwa m'pamene mwini wake weniweni amadziwika. 
Ayi! Mkulu Wansembe wa Ulu ndi woposa pamenepo, 
akuyenera kukhala woposa pamenepo. Ngati angakane 

kutchula tsiku ndiye kuti sipangakhale chikondwerero. 
Ngati angachite zimenezi ndiye kuti anthu sangabzale 
komanso kukolola mbewu zawo. Koma kodi akanayereke- 
za kukana kuchita zimenezi? Palibe Mkulu Wansembe 
yemwe anachitapo zimenezi m’mbuyomo. Choncho Eze- 
ulu sakanayerekeza dala kuchita chibwana chanchombo- 
lende ngati chimenechi. 

Komabe nkhani imeneyi inkamuwawa kwambiri 
mumtima moti zimene ankachita akakumana ndi adani ake 
zinkangokhala ngati wamva kale kuti akuderera mphamvu 
zake. 

“Musayerekeze kunena zimenezo,” ankatero Ezeu- 
lu kwa adani akewo, “musayerekeze m’pang’ono pomwe 
kutsegula pakamwa panu powolapo. Palibe munthu mu 
Umuaro muno yemwe angalimbane ndi ine. Mkazi amene 
angabereke munthu amene angachite zimenezi sanaba- 
dwe.” 

Komabe akawadzudzula chonchi adani akewa, 
ankangomvako bwino kwa kanthawi kochepa. Posakhali- 
tsa ankayambiranso kuganizira za kuchuluka kwa mpha- 
mvu zomwe anali nazo. Kodi mphamvu zake zinali zotani 
ngati aliyense ankadziwa kuti sangazigwiritse ntchito? 
Kunali bwino kungonena kuti mphamvuzo palibe mofa- 
nana ndi mphamvu zomwe galu wina wodzikuza anka- 
ganiza kuti ali nazo. Iye ankaganiza kuti akhoza kuyatsa 
moto ndi timatudzi take totentha .. . Maganizo amenewa 
ali m’mutu, Ezeulu anatola katsatsa n’kutembenuza chi- 
lazi chija. 

Pa nthawiyi, mwana wake womaliza, Nwafo, ana- 
lowa mu obimo ndipo anapereka ulemu kwa bambo akewo 
powatchula dzina lawo. Kenako anakhala kumapeto kwa 
kama wozira yemwe anali chakufupi ndi kakhomo kaka- 
ng'ono kaja. Ngakhale anali wamng'ono, zinkaonekeratu 

kuti mulungu anamusankha kuti adzakhale Mkulu Wa- 
nsembe m'tsogolo. Zimamvekea kuti ngakhale asanaphu- 
nzire kuyankhula ankakonda kwambiri kuchita miyambo 
yolemekeza mulungu wawo Ulu. Zikuonekanso kuti anka- 
dziwa zambiri zokhudza miyamboyi kuposa azibambo ena 
a ndevu zawo. Komabe ngakhale mwanayu ankasonyeza 
zizindikiro zimenezi, palibe amene akanapupuluma kune- 
na kuti Ulu wamusankha kuti adzakhale Mkulu Wanse- 
mbe. Nthawi ikadzafika pomwe Ezeulu adzalekane nalo 
dziko lapansi, Ulu ankayenera kudzasankha m°’modzi 
mwa ana a wansembeyu, mwinanso yemwe anthu sanka- 
muganizira n’°komwe. Zimenezi zinali zoti zinachitikapo- 
nso m’mbuyomo. 

Ezeulu ankangotokosatokosa pamoto paja n'"kuma- 
tembenuza chilazicho kuti chisapserere. Mwana wake 
wina wamwamuna yemwe anali wamkulu pa onse, dzina 
lake Edogo, anatuluka m'khumbi lake ndipo pamene 
ankadutsa pa obi wa bambo akewo anapereka ulemu po- 
watchula dzina lawo kuti “Ezeulu!” 

“E-e-e!” anayankha motero Ezeulu. 

Edogo anadutsa obi wa bambo akeyo n'kumalowera 
kumene kunali khumbi lomwe mchemweli wake, Akueke, 
ankakhalamo mongoyembekezera. 

“Tapita ukamuitane Edogo, 
Nwafo. 

Anyamata awiriwa anabwerera limodzi ndipo onse 
anakhala pakama wozira yemwe anali mu obiyo. 

Ezeulu anatembenuzanso chilazi chija asanayambe 
kuyankhula. 

“Kodi ndinayamba ndakuuzapo chilichonse cho- 
khudza kusema milungu?” 

Edogo sanayankhe chilichonse. Ezeulu anayang’a- 
na kumene Edogo anakhala koma sankamuona bwino- 

bwino chifukwa kunali mdima. Koma Edogo ankaona 
nkhope ya bambo akewo yomwe inkawala ndi moto ume- 
ne ankawotchera chilazi chopatulika chija. 

“Kodi Edogo alimo m’nyumba muno?” 

“Inde, ndilipo bambo.” 

“Ndafunsa kuti, ndinakuuza chiyani zokhudza kuse- 
ma milungu? Ndabwerezanso chifukwa mwina sunamve 
funso langa. N’kutheka kuti sunandimve chifukwa ndima- 
yankhula madzi atadzaza mkamwa.” 

“Munandiuza kuti ndisadzasemenso.” 

“Ndinakuuza zimenezo, si choncho? Nanga mphe- 
kesera zomwe ndikumvazi zoti ukusema alusi wa munthu 
wina wa ku Umuagu zikuchokera kuti?” 

“Ndi ndani wakuuzani zimenezo?” 

“Ndi ndani wandiuza zimenezo? Ndikungofuna 
undiyankhe kuti ndi zoona kapena zabodza, osati uzindi- 
funsanso za amene wandiuza nkhaniyi.” 

“Ndikufuna ndidziwe amene wakuuzaniyo chifu- 
kwa ndikuganiza kuti munthu ameneyo sadziwa kusiyana 
kwa mulungu ndi chigoba cha chinyawu.” 

“Chabwino, ungathe kumapita. Ngati ukufuna 
ukhoza kusemanso milungu yonse ya ku Umuaro kuno. 
Ukadzandimvanso ndikukufunsa za nkhani imeneyi udza- 
tenge dzina langa n'kulipereka kwa galu.” 

“Chimene ndikusemera munthu wa ku Umuagu ndi 
chigoba cha chinyawu, osati mulungu.” 

Edogo anayesetsa kufotokoza mbali yake, koma pa- 
libe chimene anaphulapo. Iye anangoisiya kaye nkhaniyo 
kuti akambirane nawonso bambo akewo mtima wawo 
ukatsika. Kenako mchemwali wake Obiageli analowa 
n’kupereka ulemu kwa Ezeulu ndipo anapita kukakhala 
pakama wadothi uja. 

“Kodi wamaliza kuphika masamba aja?” anafunsa 

Nwafo. 

“N'chifukwa chiyani umangokhalira kufunsa zaku- 
mphika? Kodi sumadziwa kaphikidwe ka masamba? Ku- 
dya basi!” 

“Takhalani chete mukundilowa m’makutu inu!” 
anatero Ezeulu akuchotsa chilazi ankawotcha chija pamo- 
to pogwiritsa ntchito kamtengo kaja ndipo kenako ana- 
chitola n'kuchiika m’manja akuoneka kuti wakhutira ndi 
mmene chapsera. Atatero anaimirira n'kusolola mpeni 
wakuthwa konsekonse kudenga ndipo anayamba kusenda 
chilazicho mofatsirira. Pamene ankamaliza, m’manja 
mwake munali mutaderatu ndi mitsizi. Kenako anaika 
chilazicho m’mbale yomwe inali chapafupi ndipo anaku- 
ntha manja ake powawombanitsa maulendo angapo. Ata- 
maliza, anatematema chilazicho n’kuchisiya kaye kuti 
chizizire. 

Pamene Ezeulu ankayamba kudya, Obiageli anaya- 
mba kuimba kanyimbo chapansipansi. Iye ankadziwa kuti 
bambo akewo sangayerekeze kugawira munthu wina chi- 
lazi chomwe ankachidya popanda mafuta a gwalangwa 
mwezi watsopano ukaonekera. Koma sanasiye kuyembe- 
kezera kuti mwina tsiku lina adzamugaira. Ezeulu sanaya- 
nkhule chilichonse pamene ankadya chilazicho. Iye anali 
atakhala chapatali ndi moto uja, atatsamira khoma n'ku- 
mayang'ana panja. Monga zinkakhalira nthawi zonse, ma- 
ganizo ake ankaoneka kuti ali patali. Ankati akadyaidya, 
ankatenga chikho cha madzi ozizira n'kukonkha kukhosi. 
Amene anamubweretsera madziwa anali Nwafo. Pamene 
ankadya chibanthu chomaliza cha chilazi chija, Obiageli 
anatuluka n'kupita kukhumbi la mayi ake. 

Nwafo anatenga mbale yomwe munali chilazi chija 
komanso chikho chamadzi chija n'kuziika malo abwino 
ndipo kenako anatenga mpeni womwe ankasendera chilazi 

uja n'kuusomekanso kudenga la obiyo. 

Ezeulu anadzuka pachikopa n’kuyang’ana kumene 
kunali kachisi wake yemwe anali pafupi ndi chipata cho- 
lowera kumpanda wapakhomopa. Iye anayang’ana Ikenga 
wake. Ichi chinali chiboliboli chachitali ngati mkono wa 
munthu wamkulu ndipo chinali ndi nyanga ziwiri. Ikenga- 
yo anali wokongoletsedwa ndi okposi wa mizimu yama- 
kolo ndipo anali atathimbirira ndi magazi a nsembe. Mu- 
kachisiyo munalinso ndodo yaifupi ya ofo. Nayenso Nwa- 
fo anali ndi okposi wake wapadera. Okposiyu anamuse- 
mera chifukwa m’mbuyomo ankachita chifufu kukangoda 
usiku. Iye anauzidwa kuti azimutchula okposiyo kuti Na- 
mesake ndipo ankaterodi. M’kupita kwa nthawi, matenda- 
wa anasiya kumuvutisa. 

Ezeulu anatenga ndodo ya afo m’kachisi muja 
n’kukhala patsogolo pa kachisiyo. Iye sanakhale ngati mu- 
nthu wamwamuna. Anatambalala ngati mzimayi moya- 
ng'ana mbali ina ya kachisiyo atagwira ndodo yaifupi ija 
ndi dzanja lake lamanja. Mbali ina ya ndodoyo ankaibaitsa 
pansi ngati njira yotsindikira mfundo zam’pemphero lake. 

“Ulu, ndikukuthokozani chifukwa chondilola kuo- 
nanso mwezi watsopano. Chonde ndiloleni kuti ndipitiri- 
zebe kuona mwezi umenewu kambirimbiri. Dalitsani ba- 
nja langa ndi moyo wathanzi komanso wachipambano. 
Popeza mwezi watsopanowu ndi chizindikiro choti anthu 
aponya mbewu zawo m ’nthaka, lolani kuti midzi yonse isa- 
nu ndi umodzi ibzale ndi kukolola mbewu zodzaza nkho- 
kwe. Tetezani anthu anu kuti asakumane ndi tsoka kumu- 
nda—monga kulumidwa ndi njoka kapena apheterere 
omwe angoti mbwe-e m'thengomu. Chonde titetezeni kuti 
tisadzikhape zipalapasilo ndi zikwanje kapena makasu. 
Dalitsani azimayi athu kuti azibereka ana aamuna okha- 
okha. Tikufuna kuti tidzapeze chiwerengero chocholuka 

pa ulendo wotsatira tikamadzawerenga anthu am'midzi 
yathuyi kuti tidzakupatseni nsembe ya ng'ombe osati 
nkhuku ngati mmene timachitira chaka chatha pa Chiko- 
ndwerero cha Zilazi Zatsopano. Chonde lolani kuti ana 
aziika makolo awo m'nthaka, osati makolo kuika ana awo. 
Lolaninso kuti nkhope ya mwamuna kapena mkazi aliye- 
nse ione zabwino. Tikukupemphani kuti mukhuthulire ma- 
dalitso ochuluka anthu anu onse m'chigawo chino.” 
Kenako anadzuka n’kukabwezera ofo uja m’ka- 
chisi. Anaika ofoyo pakati pa ikenga komanso okposi ndi- 
po anapukuta pakamwa pake ndi kuseri kwa dzanja n’ku- 
nyamuka kukalowa mu obi wake. Nthawi iliyonse yomwe 
ankapempherera Umuaro, mkwiyo unkaonekera pankho- 
pe yake. Umenewu unali mkwiyo woyaka moto womwe 
unkabwera chifukwa cha kusagwirizana kwa midzi isanu 
ndi umodzi ya Umuaro, zomwe adani ake ankati zinka- 
chitika chifukwa cha iyeyo. Anthuwa ankamuda chifukwa 
ananena zoona pamaso pa mzungu. Koma kodi zikanathe- 
ka bwanji kuti munthu amene amanyamula ndodo yopa- 
tulika ya Ulu anene bodza akudziwa chilungamo chake? 
Mzunguyo, yemwe dzina lake linali Wintabota, anamvetsa 
zimenezi ngakhale anachokera kudziko lakutali lomwe pa- 
libe ankalidziwa. Iye anaitana Ezeulu kuti akanene zoona 
zenizeni. Zimenezi ndi zimene zinapsetsa mtima adani ake 
chifukwa choti mzungu wochokera kosadziwikayo ana- 
bwera anawauza chilungamo chomwe ankachidziwa ko- 
ma sankafuna kuchimva. Chinsinsi chimenechi chinali 
chokhudza mavuto oopsa omwe ankabwera kutsogolo. 
Mawu a azimayi ochokera kumadzi ndi amene ana- 
dula maganizo a Ezeulu. Iye sankatha kuwaona bwinobwi- 
no chifukwa cha mdima womwe unali madzulowo. Mwezi 
watsopano uja unali utabisalanso m’mitambo. Koma usi- 
kuwu zinkaoneka kuti uonekanso chifukwa mdima wake 

sunali wandiweyani ngati mmene zinaliri mweziwo usana- 
oneke. Ukayang'ana kumwamba, mitambo inkangokhala 
ngati nkhalango ndipo mweziwu unali ngati kamtengo 
komwe kadulidwa ndi nkhwangwa yakhwinthi kasana- 
khwime. Azimayi aja anayamba kumulonjera ponena kuti 
“Ezeulu!” ndipo m’modzim’modzi ankati akatchula dzi- 
nali, Ezeulu ankamuyankha mosisitika mpaka onse anadu- 
tsa. Azimayiwo anayenda mondondozana n'kudutsa obi 
wa Ezeulu kudzera chakumanja n'kukatulukira kuseri ku- 
mene kunali chipata china chomwe chinali pakati pa zi- 
pupa zazitali zozilidwa modongolera ndi dothi la katondo. 

“Kodi azimayiwa si aja ndinawaona akupita kuma- 
dzi dzuwa likadawala?” 

“Inde,” anayankha Nwafo, “Anapita kukatunga ma- 
dzi ku Nwangene.” 

“Owo-o!” Ezeulu anali ataiwala kuti anthu anali 
atasiya kutunga madzi mumtsinje wapafupi wa Ota chifu- 
kwa mwa dzulo lake wa ula wina anali atanena kuti chi- 
mwala chachikulu chobulungira, chomwe chinali pakati 
pa miyala ya kumene mtsinjewo unachokera, chigwa ndi- 
po chikufuna munthu woti chidzatsamiritsepo mutu wake 
ngati pilo. Wa ulayo anati anthu angadzayambenso kutu- 
nga madzi mumtsinjewo pokhapokha akadzakhazika pa- 
nsi mtima wa mulungu alusi yemwe anali mwini mtsi- 
njewo, yemwenso anatchula dzina la mtsinjewu. Komabe, 
Ezeulu anamanga mfundo yakuti atsukuluzabe mkazi wa- 
ke ngati angayerekeze kubweretsa chakudya mochedwa 
madzulowo. Iye ankaona kuti ngati mkaziyo amadziwa 
kuti akufunika kupita ku Nwangene kukatunga madzi, 
ndiye kuti akanapitako nthawi yabwino kuti abwereko 
mwachangu n'kuyamba kutakataka zakumphika. Ezeulu 
ankadana ndi zoti azilandira chakudya chake pa nthawi 
yoti azibambo onse am’mudzimo adya kenako n’kuiwala 

zoti anapatsidwa chakudya. 

Posakhalitsa mawu akuthwa a Obika anacheka mdi- 
ma womwe unali usikuwo pamene ankabwera kunyu- 
mbaku. Iye ankati akamayenda ankaimba nyimbo koma- 
nso muluzi ndipo muluziwo unkamveka ndi phokoso lali- 
kulu kuposa mawu a azibambo ambiri m’mudziwu. 

“Obika akubwera,” anatero Nwafo. 

“Zatheka bwanji kuti kadzidziyu abwere mofulu- 
mira lero?” anatero Ezeulu ndipo ananena zimenezi pa 
nthawi yofanana ndi imene Nwafo ankayankhula. 

“Tsiku lina adzakumananso ndi Eru,” anatero Nwa- 
fo akunena za chimzimu chomwe Obika anakumana nacho 
usiku. Nkhaniyi inadya moto pakhomo pa Ezeulu moti 
Nwafo akamaimva ankangokhala ngati analipo pamene 
zinkachitika. 

“Ulendo wina adzakumana ndi Idemili kapena 
Ogwugwu,” anatero Ezeulu akumwetulira. 

Pafupifupi zaka zitatu zapitazo, Obika anabwera 
chothamanga n’kudzalowa mu obi wa bambo ake ndipo 
anangofikira kudziponya m”manja mwawo akunjenjemera 
koopsa. Usikuwo kunali mdima wokhuthala chifukwa cha 
mitambo yamvula. Ziphaliwali zinkalira moswa makutu 
ndipo nazonso mphenzi sizinkati zawomba pati. 

“Bwanji mwana wanga?” Ezeulu anamufunsa Obi- 
ka mobwerezabwereza, koma Obika ankangonjenjemera 
pakamwa patanyivukiratu ndi mantha. 

“Bwanji mwana wanga?” anafunsa mayi ake, Mate- 
fi, omwe analowa mu obi akunjenjemera kuposa mwana 
wawoyo. 

“Aliyense akhale chete,” anatero Ezeulu mokalipa, 
“Unaona chiyani Obika?” 

Mtima wake utakhala pansi, Obika anayamba kufo- 
tokoza zomwe anaona kutachita ching'aning'ani pafupi 

ndi mtengo wa ugili womwe unali pakati pa mudzi wawo 
wa Umuachala ndi mudzi wa Umunneora. Obika atango- 
tchula malo amene anaona chinthu choopsacho, Ezeulu 
anazindikira chimene anaona. 

“Ndinaona chilombo moti mutu wanga unafufuma 
ndi mantha.” 

“Chilombocho chinalowera kuti? Chinalowa 
m'tchire lomwe lili chakumanzere lija?” 

Zimene bambo akewa ananena zinamulimbitsa mti- 
ma Obika. Iye anagwedezera mutu ndipo Ezeulu anagwe- 
dezeranso mutu wake kawiri. Pa nthawiyi azimayi ena 
anali ataima pakhomo pa obiyo. 

“Chimaoneka bwanji?” 

“Chinali chachitali kuposa munthu aliyense.” Ke- 
nako anamezera mate, “Khungu lake linali lowala ... ngati 
...ngati...” 

“Chinavala ngati munthu wosauka kapena woleme- 
ra?” 

“Chinavala ngati munthu wolemera. Komanso chi- 
nali ndi nthenga ya chiwombankhanga pachisoti chake.” 
Atangonena zimenezi anayambanso kunjenjemera moti 
mano ake anayamba kuchita phokoso mkamwa mwake. 

“Ndiye n'chifukwa chiyani ukunjenjemera cho- 
ncho? Uzichita zinthu ngati mwamuna iwe! Chilombocho 
chinali ndi nyanga ya njovu?” 

“Inde. Chinanyamula nyanga yaikulu ya njovu pa- 
phewa pake.” 

Mvula ija inali itayamba kupwatamuka tsopano. 
Mvula yake inali ya zimadontho zikuluzikulu moti pa- 
mene inkayamba zinkangokhala ngati miyala ikuvumba 
kuchokera kumwamba n'kumagwera m’madenga a nyu- 
mba. 

“Palibe chifukwa choti uchitire mantha. Chilombo 

waonacho ndi Eru, Mulungu yemwe amapereka chuma 
kwa munthu yemwe wakondwera naye. Anthu ena ama- 
muona pamalo amenewo m’nyengo yadzinja ngati ino. 
N’kutheka kuti amachokera kokacheza kwa Idemili kape- 
na milungu ina ndipo amabwerera kwawo. Eru amalanga 
anthu okhawo omwe amalumbira mwachinyengo kuka- 
chisi wake.” Ezeulu anali atatengeka ndi kutamanda mulu- 
ngu wopereka chumayu. Mmene anayankhulira, wina aka- 
naganiza kuti Ezeulu ndi wansembe wa Eru osati Mkulu 
Wansembe wa Ulu, yemwe anali mulungu wamkulu kupo- 
sa Eru komanso milungu ina yonse. “Eru akakonda mu- 
nthu, chuma chimakhuthuka ngati mvula pakhomo pake. 
Zilazi zake zimakula ngati mapiri. Mbuzi zake zibereka 
ana atatuatatu komanso nkhuku zake zimaswa ana ngati 
zitosi.” 

Mwana wamkazi wa Matefi, dzina lake Ojiugo, 
anabweretsa mbale ya foofoo komanso ndiwo zake. Iye 
analonjera bambo ake n’kuika mbale zija pansi. Kenako 
anatembenukira kwa Nwafo n’kunena kuti: “Akuti upite 
kukhumbi la mayi ako amaliza kuphika.” 

“Tamusiyeni mwanayu,” anatero Ezeulu yemwe 
ankadziwa kuti Matefi ankachita nsanje chifukwa choti 
Ezeulu ankakonda kwambiri mwana wa mkazi mnzakeyu. 
“Tapita ukaitane mayi ako abwere kuno.” Ezeulu sanasu- 
nthe pomwe anakhala ndipo posakhalitsa anayamba ku- 
dya. Ojiugo atangomva zimene bambo akewo ananena 
anadziwa kuti kwaipa. Kenako ananyamuka n’kupita 
kukaitana mayi ake aja. 

“Sindikukumbukira kuti ndakhala ndikung’amba 
kukamwa kwa nthawi yaitali bwanji, kuyesetsa kunena 
kuti sindifuna kumadya chakudya chamadzulo azibambo 
onse a mu Umuaro atapita kukagona,” Ezeulu ananena 
zimenezi Matefi atangolowa mu obiyo. “Koma zimaoneka 

kuti siumva. Kwa inuyo zimangokhala ngati zonena zanga 
ndi zosathandiza ngati tubzi totentha ta galu yemwe 
ankaganiza kuti akhoza kutigwiritsa ntchito poyatsira 
moto...” 

“Komatu ndinapita komwe-e ku Nwangene kukatu- 
nga madzi...” 

“Ngati ukufuna ukhoza kumapita ku Nkisa. Chime- 
ne ndikutanthauza n'choti ngati ukufuna kuti misala yo- 
mwe uli nayoyo ithe, udzayerekezenso kubweretsa chaku- 
dya changa nthawi ngati zino...” 

Pamene Ojiugo ankabwera kudzachotsa mbale, ana- 
peza Nwafo akukombezera nsuzi m°’mbale yandiwo. Ojiu- 
go anali atakwiya kwambiri pamene ankamuyembekezera 
Nwafo kuti amalizitse kutsukuluza mbaleyo ndi chala cha- 
ke chamkombaphala. Atabwerera kwa mayi ake anawa- 
fotokozera zonse zimene Nwafo anachita. Sikuti Nwafo 
anachita zimenezi kamodzi kapena kawiri kokha. Zoona 
zake ndi zakuti ankachita zimenezi tsiku ndi tsiku. 

“Kodi timaimba mlandu khwangwala akamatola 
nyama yowola?” anatero Matefi. “Iwe ukuganiza kuti 
mnyamata angatani ngati mayi ake amangokhalira kuphi- 
ka kabaifa m’malo mophika nsomba? Mayi a Nwafotu 
amasunga ndalama zawo kuti akagulire zibangiri. Koma 
zimaoneka kuti Ezeulu saona kuti pali vuto lililonse. Ko- 
ma ine ndikachita zomwezo si kundilalatira kwakeko!” 

Ojiugo anali akuyang’ana kumene kunali khumbi la 
Ugoye lomwe linali patali chakumapeto kwenikweni pafu- 
pi ndi mpanda. Iye ankagoona kuwala kwachikasu kwa 
chikoloboyi pansi pa chitseko cha khumbilo. Chapakati 
kumpandako panalinso khumbi lina ndipo makhumbiwa 
anamangidwa mokhala ngati mwezi watheka. Moyang’a- 
nizana ndi nyumba zitatu zomwe zinamangidwa ngati 
mwezi wathekazo, panali obi wa Ezeulu. Khumbi lachi- 

tatuli linali la mkazi woyamba wa Ezeulu, dzina lake Oku- 
ata, yemwe anamwalira zaka zambiri zapitazo. Ojiugo sa- 
nkadziwa zambiri zokhudza Okuata. Ankangokumbukira 
kuti anali mlerakhungwa komanso munthu wowolowama- 
nja zedi. Okuata ankadziwa kuwawa kobereka moti sanka- 
goneka mwana wamnzake kumimba kuli pululu. Iye anka- 
gawira mwana aliyense amene wapita kukhumbi lake kali- 
konse kamene ali nako. Ankachita zimenezi kaya waphika 
kabaifa kapena nsomba. Sankachita zofanana ndi azimayi 
ena omwe amafika podzitsekera m’nyumba limodzi ndi 
ana awo akakhala kuti aphika ndiwo zankhuli. Okuata 
anali mayi a Adeze, Edogo komanso Akueke. Ndiyeno 
Okuata atatsamira nkono n'kusamukira kumbiyazodowo- 
ka, ana ake onse ankakhalabe m’khumbimo mpaka pame- 
ne atsikana onse anapeza mabanja. Kenako Edogo anapiti- 
rizabe kukhala m’khumbimo kufikira pamene anakwatira 
zaka ziwiri zapitazo n'kumanga nyumba yake kuseri kwa 
obi wa bambo ake. Tsopano Akueke anakalowanso 
m’khumbi muja atabwerako kubanja. Anabwerako akuda- 
ndaula kuti mwamuna wake ankamuchitira nkhanza. Ko- 
ma mayi a Ojiugo ankanena kuti limenelo linali bodza la- 
nkunkhuniza. Ankati banja likumukanika chifukwa ndi 
wosamva za ena komanso wonyada. “Mtsikana akakwa- 
tiwa amafunika kuiwala za kukula kwa obi wa bambo 
ake,” iye ankatero nthawi zonse, “Mkazi yemwe mutu wa- 
ke umakoka samatenga obi wa bambo ake n’kupita naye 
kubanja.” 

Pamene Ojiugo ndi mayi ake ankati aziyamba ku- 
dya chakudya chawo, Obika anatulukira muluzi uli paka- 
mwa. 

“Tandipatsira mbale yake,” anatero Matefi. “Koma 
lero ndiye wabwera mofulumiratu!” 

Polowa m'khumbimo, Obika anawerama kuti asa- 

gunde denga lapakhonde ndipo kenako analowa motso- 
goza manja. Atangolowa analonjera mayi ake. Mayi ake- 
wo anamuyankha kuti, “Nno” akuoneka kuti sakumusa- 
mala kwenikweni. Iye anakhala mongodziponya ngati 
ntolo wankhuni pabedi lozira lomwe linali m"nyumbamo. 
Ojiugo anapatsira mayi ake mbale ndipo kenako anapita 
kukatenga mbale ya foofoo pathandala lansungwi. Matefi 
anapemerera mbale anapatsidwa ija kuti achotse fumbi 
komanso phulusa lomwe linatsakamira m’menemo n’ku- 
pakuliramo ndiwo. Ojiugo analandira mbaleyo n’kukayi- 
ika pamene panali Obika ndipo kenako anatuluka panja 
kukatunga madzi. 

Atangodya nthongo imodzi, Obika anatembenuza 
mbaleyo moilozetsera kumene kunali koloboyi kwinaku 
akuyang’anamo mosamala ngati waona kanthu kena kaku- 
yendayendamo. 

“Kodi dzina la chakudyachi ndi chiyani? Zikungo- 
khala ngati matopetu!” 

Mayi ake komanso mchemwali wake uja sanamu- 
samale ndipo anangopitiriza kudya chakudya chawo. Zi- 
nkaonekeratu kuti Obika anali atalawa uchema ndipo mo- 
wawo unkamulamulira. 

Obika anali mnyamata wooneka bwino kwambiri 
mu Umuaro yense komanso midzi ina yozungulira. Nkho- 
pe yake inali yowumbika bwino komanso mphuno yake 
inali yoima bwino ngati chitoliro. Khungu lake linali loo- 
neka mwakatondo ngati la atate ake. Anthu akamuona 
ankanena kuti (ankanena zimenezi akakakumana ndi mu- 
nthu aliyense wooneka bwino kwambiri) sanali mwana wa 
munthu wokhala pakati pa anthu a mtundu wa Igbo, omwe 
anathimbirira chifukwa chokhala m’tchire ndipo ndi aku- 
da ngati makala. Iwo ankati iye ayenera kuti m’moyo wa- 
ke wapita ankakhala kudziko lina lakutali kwambiri, 


18 


CHILANGO CHA MULUNGU 


komwe kunkakhala anthu enaake omwe anthu a mtundu 
wa Igbo ankangowatchula kuti Olu. 

Koma pali zinthu ziwiri zimene zinamuwononga 
Obika. Iye ankamwa uchema mowonjeza kwambiri koma- 
nso anali ndi mtima wapachala. Zikakhala kuti wapsa mti- 
ma, pakhomo ponse pankawawasa. Kuwonjezera apo, 
Obika anali mnyamata wadzitho moti akamenya munthu, 
munthuyo ankaoneka ngati chimwala chamugwera. Chifu- 
kwa cha zimenezi Ezeulu ankakondwera kwambiri ndi 
Edogo chifukwa sankamuputira mavuto. Edogo anali 
m’bale wa Obika, koma wabere lina, ndipo anali wofatsa 
kwambiri. Ezeulu ankakonda kuuza Obika kuti: “Si kula- 
kwa kukhala wanzeru komanso wopanda mantha. Koma 
osaiwala kuti khwangwala wamantha ndi amene amafa ndi 
ukalamba. Nthawi zinatu anthu amaima pakhomo la mu- 
nthu wamantha n'kumalozerana pabwinja lomwe munthu 
wochenjera ankakhalapo asanamwalire. Munthu amene 
samafuna kugonjera aliyense, amagonjera bokosi la mali- 
ro pamapeto pake.” 

Komabe, nthawi zina Ezeulu ankaona kuti ndi bwi- 
no kukhala ndi mwana wochangamuka yemwe ankaphwa- 
nya zinthu chifukwa cha kupuphuluma kwake, kusiyana 
ndi kukhala ndi mwana wodontha yemwe nthawi zonse 
ankangochita zinthu mozizira ndiponso mochedwa ngati 
nkhono. 

Si kale kwambiri pamene Obika ankafuna kupha 
munthu. Mchemwali wake wabere lina, Akueke, ankako- 
nda kuthawa kubanja n'kumadandaula kuti mwamuna wa- 
ke akungokhalira kumuwumbudza. Tsiku lina anabwera- 
nso kunyumba nkhope yake itatupa. Obika sanadikire kuti 
amve nkhani yonse. Atangoona zimenezo ananyamuka 
n’kupita ku Umuogwugwu komwe mlamu wakeyo anka- 
khala. Pamene ankapita kumudziwu anadutsira kwa mnza- 

ke wina wapabondo, dzina lake Ofoedu. Ofoedu anali mu- 
nthu wopulupudza kwambiri ndipo sankasowa pamalo 
omwe pakuchitika ndewu. Pamene ankakafika ku Umuo- 
gwugwu, Obika anauza Ofoedu kuti wamutenga n’choli- 
nga choti akamuthandize akamakamulongosola mlamu 
wakeyo. 

“Ndiye n'chifukwa chiyani wanditenga ineyo?” 
anafunsa Ofoedu mokhumudwa. “Kapena ukungofuna 
kuti ndikakunyamulire chikwama chako ukamakagwira 
ntchitoyo?” 

“Usadandaule, ntchito yako ikapezeka. Ngati anthu 
a ku Umuogwugwu alidi amene ndikuwadziwa inewo, 
onse akabwera kudzateteza m'bale wawo.” 

Palibe aliyense amene ankadziwa kumene Obika 
wapita kufikira pamene ankabwerako chakumasana ali 
limodzi ndi Ofoedu. Anthu awiriwa anabwera atasenza 
mwamuna wa Akueke pachithatha. Maso a mwamuna wa 
Akueke anali ali pamtunda ndipo ankachita kuonekeratu 
kuti wangotsala pang'ono kumalizika. Iwo anamutula 
pansi pa mtengo wa ukwa ndipo anaopseza aliyense kuti 
amene angayerekeze kumugwira amuswa mutu. Azimayi 
ake komanso anthu ena a nyumba zoyandikira anayesa 
kumuchonderera kuti amuchotse mlamu wakeyo pansi 
pamtengopo, koma iye sanamvere. Iwo ankamulozera chi- 
patso chakupsa chomwe chinali mumtengowo. Chipatso- 
cho chinali chachikulu ngati dzaye moti chikanangomu- 
gwera akanamalizika. 

“Inde, ndamusiya dala pamenepopo. Ndikufuna 
chipatsocho chimuphwanye—apo ayi adyedwe ndi afisi.” 

Kenako Ezeulu anatulukira akuyenda chothamanga 
atamva chipwirikiticho. Atangoona mwamuna wa Akue- 
ke, Ezeulu anauza Obika modandaula kuti abweretsa tsoka 
panyumba yake ndipo anamulamula kuti amasule mlamu 

wakeyo. 
KKK 

Kwa misika itatu, Ibe sanadzuke pamphasa. Kenako tsiku 
lina abale ake anatulukira kunyumba kwa Ezeulu kuti 
adzamang’ale za nkhaniyo. Ambiri mwa anthuwa anali 
atasiyiratu kupita kumunda kungochokera pamene m'bale 
wawoyo anamenyedwa modetsa nkhawa. Kwa misika ita- 
tu yathunthu, mwinanso kuposa pamenepo, iwo anadiki- 
rira uthenga wochokera kwa Ezeulu wofotokoza chifukwa 
chake Obika anamenya m'bale wawo n’kumusenza kupita 
naye kwawo. 

“Kodi ndi nkhani yotani yomwe tikumvayi yokhu- 
dza Ibe?” anafunsa motero abale ake aja. Ezeulu anaye- 
setsa kuwakhazika mitima pansi popanda kuvomereza kuti 
mwana wakeyo wachita chinthu chachikulu cholakwika. 
Iye anaitana mwana wake wamkazi uja, Akueke, ndipo 
atabwera anaima pamaso pake. 

“Mukanakhala kuti munamuona mwana wangayu 
patsiku limene ankabwera kuno, simukanafunsa zimene- 
zo. Kodi mmenemu ndi mmene mumachitira ndi atsikana 
amene mwawakwatira m’mudzi wakwanuwo? Ngati kha- 
lidwe lanu ndi limeneli, mwana wangayu simudzamute- 
nganso.” 

Anthu aja anavomereza kuti Ibe analakwitsa pome- 
nya mkazi wakeyo, ndipo anati palibe amene angaimbe 
mlandu Obika poteteza mchemwali wake. 

“N'chifukwa chiyani timapempha Ulu komanso 
mizimu yamakolo athu kuti iwonjezere chiwerengero cha- 
thu ngati si chifukwa chake chimenechi?” anatero yemwe 
ankatsogolera anthuwo. “Palibe munthu amene amadya 
chiwerengero cha anthu. Koma tikakhala ambiri, anthu 
sangayerekeze kumatizunza ndipo atsikana athu sangama- 
menyedwe ngati abulu ndi azimuna awo ankhanza m’ma- 

nyumbamu. Mfundo yanga ndi yakuti, Obika sitingamu- 
imbe mlandu kwambiri chifukwa cha zimene wachitazi. 
Ndayankhula bwino si choncho abale anga?” anthu ana- 
bwera nawo aja anavomereza ndipo iye anapitiriza. 

“Sitinganene kuti Obika walakwa poteteza mche- 
mwali wake. Komabe, chinthu chimodzi chimene chikuti- 
chititsa jenkha ndi ichi: N'chifukwa chiyani mwamuna 
ngati ameneyu ananyamulidwa kuchokera kwawo n'ku- 
bwera naye kuno? Zimene zachitikazi zatikhudza kwa- 
mbiri. Zikungokhala ngati mukutiuza kuti: Nonse pamtu- 
ndu panu ndinu zitsiru zokhazokha ndipo palibe chimene 
mungachite. Ndithu asewere anthu, mukationa tikuchita 
njengunje n'kumakhala ngati tasokonezeka mitu, nkhani 
yake ndi imeneyi. Ife tabwera kuno osati ngati anzeru 
koma ngati opusa, paja munthu samapita kwa asewere ake 
ngati wanzeru. Tikufuna mutimasule pa nkhani imene 
yakhala ikutisowetsa tuloyi: Mutiuze ngati tili olakwa ko- 
manso mutifotokozere chifukwa chake m'bale wathuyu 
ananyamulidwa kwawo n'kubwera kuno. Mukatero tikhu- 
tira ndi zimene mutiuze ndipo tinyamuka n'kuona nsana- 
wanjira. Ndiye tsiku lina anthu akadzatiuza kuti: M’bale 
wanutu wamenyedwa koopsa ndipo watutidwa n'kupiti- 
tsidwa kwina, tikufuna tidzaone chomuyankha. Asewere 
athu, ulemu wanga upite kwa inu.” 

Ezeulu anayesetsa kugwiritsa ntchito luso lake lo- 
nse pofuna kutonthoza asewere akewo. Khama lake lina- 
pindula chifukwa anthuwo anabwerera mitima yawo ita- 
tsika. Koma zinali zoonekeratu kuti anthuwo sangakaka- 
mize Ibe kuti atenge mtsuko wa uchema n'kupita kwa 
Ezeulu kukapempha kuti mkazi wake abwererenso kunyu- 
mba. Zinkaoneka kuti Akueke akhalabe kunyumba ya 
bambo ake kwa nthawi yaitali. 

KKK 


Obika anapita kukhumbi la Ezeulu atangomaliza kudya. 
Monga mwa nthawi zonse, Edogo ndi amene ankayankhu- 
la m’malo mwa ana onse kuphatikizaponso Obika, Odu- 
che komanso Nwafo omwenso anali m’khumbimo. 

“Mawa ndi tsiku la Afo,” anatero Edogo, “ndiye ta- 
bwera kuti mutiuze ntchito yoti tigwire.” 

“Ezeulu anadya kaye mutu kwa kanthawi chifukwa 
funsoli linamufikira modzidzimutsa. Kenako anafunsa 
Obika kuchuluka kwa ntchito imene inatsala kuti igwiri- 
dwe kunyumba yake yatsopano.” 

“Chimene chatsala ndi nkhokwe ya mkazi wanga 
basi,” anayankha motero. “Koma ntchito imeneyo ikhoza 
kudzagwiridwa m'tsogolo chifukwa ngakhale tiimange, 
palibe chimene tingaikemo kufikira nyengo yokolola koko 
idzafike.” 

“Ayi, ntchito imeneyi sitingaisiye kaye kuti idza- 
gwiridwe m’tsogolo,” anatero Ezeulu. “Sindingalole kuti 
mkazi amene Obika akwatire adzafikire pakhomo popa- 
nda zinthu zina zofunika. Ndikudziwa kuti achinyamata 
amasiku ano amaona kuti kuchita zimenezi si vuto. Koma 
kwa nthawi yonse yomwe ine ndingakhale ndi moyo, ndi- 
pitirizabe kukuuzani njira yoyenera yochitira zinthu ... 
Edogo, m’malo moti undigwirire ntchito ine mawa, udza- 
tenge abale akowa komanso azimayi ndi atsikana onse kuti 
mukamange nkhokwe ya mkazi wa Obika. Zinthu zochi- 
titsa manyazi zikadzachitikira Obika, tonse tidzachita 
manyazi. Pajatu tsamba likagwa manyazi amagwira mte- 
ngo.” 

“Bambo, ndili ndi mawu pang’ono.” Anatero Odu- 
che. 

“Ndikumvetsera yankhula, ukuti bwanji?” 

Oduche anatsukuluza kukhosi kwake ndipo kwa ka- 

nthawi ankakhala ngati lirime lake lamusokonekera. 

“N'kuthekatu chipembedzo chake chatsopanochi 
chamuletsa kuthandiza m'bale wake kumanga nkhokwe 
ya mkazi amene akufuna kumukwatira,” anatero Obika 
mwamphamvu. 

“Iwetu nthawi zonse umayankhula ngati woduka 
mutu,” anatero Edogo mwaukali kwambiri. “Kodi wai- 
wala kale nthawi yomweyi kuti Oduche anagwira ntchito 
molimbika pamene ankakuthandiza kumanga nyumba ya- 
ko? Anthu ena ndi osayamika ndithu, akhoza kukutukwa- 
na ngakhale utathyola nsana wako powathandiza!” 

“Musandiboole m’makutu inu! Inetu ndikufuna 
kumva kuchokera kwa Oduche,” anatero Ezeulu, “osati 
kuchokera kwa ana a akazi anjiru inu.” 

“Ndine m’modzi mwa anthu omwe asankhidwa kuti 
apite ku Okperi mawa laliwisiri kuti tikanyamule katundu 
wa mphunzitsi watsopano yemwe akubwera kuno,” ana- 
phinya mawu kuchokera mkamwa mwake Oduche. 

“Oduche!” 

“Bambo!” 

“Ndikufuna umvetsere mosamala kwambiri zimene 
ndikufuna kukuuzazi. Moni akapitirira pachigongono, ti- 
madziwa kuti zikulowera kwina. Sakhala moninso ame- 
neyo. Kodi ukukumbukira kuti ndi ineyo amene ndina- 
kutumiza kuti upite kwa anthu amenewa? Ndinakutumiza 
kumeneko chifukwa cha ubwenzi wanga ndi mzungu uja, 
Wintabota. Anandipempha kuti nditumize mwana wanga 
m’modzi kuti akaphunzire njira za anthu ake ndipo ine 
ndinavomera n'kukutumiza iweyo. Sindinakutumize ku- 
meneko kuti usiye kugwira ntchito zapakhomo pano. Wa- 
mva zimene ndanenazi? Choncho pita ukauze anthu ame- 
ne akutuma ku Okperiwo kuti ndakukaniza. Ukawauzenso 
kuti mawa ndi tsiku limene ana anga onse aamuna, aakazi 

komanso azikazi anga amandigwirira ntchito. Anthu ako- 
wo ayenera kudziwa chikhalidwe chathu. Ngati sakuchi- 
dziwa uyenera kukhala nawo pansi n'kuwalongosolera 
chimodzichimodzi. Tili limodzi?” 

“Ndamva bambo.” 

“Pita ukaitane mayi ako abwere kuno. Ndikuganiza 
kuti mawa akuyenera kundiphikira chakudya ndi iwowo.” 

Ezeulu ankakonda kunena kuti makolo a fuko la Umuaro, 
omwe anamwalira kalekale, akamayang’ana padziko lapa- 
nsi kuchokera kudziko lamizimu la Ani-Mmo amadabwa 
kwambiri ndi njira za achinyamata amakono. Kungocho- 
kera kale, palibenso nthawi ina pamene anthu a ku Umu- 
aro anapitapo kunkhondo zinthu zitasokonekera ngati 
mmene zinaliri pa nthawiyi. Ndi ndani amene akanalota 
kuti tsiku lina Umuaro adzapita kunkhondo anthu ake ali 
ogawanika kotheratu? Ndi ndani amene akanalota kuti 
tsiku lina anthuwa adzafika ponyalanyaza chenjezo la wa- 
nsembe wa Ulu, wansembe yemwe analunzanitsa midzi 
yonse isanu ndi umodzi ya Umuaro n'kuithandiza kuti 
anthu asiye kuionera m'botolo? Zikuoneka kuti Umuaro 
anali atayamba kuchuluka nzeru komanso kudziona kuti 
ndi wamphamvu ngati kambalame kena kakang’ono ko- 
tchedwa nza. Kambalameka kamati kakakhuta kamaya- 
mba kutukwana mulungu yemwe amayang'anira moyo 
wake. Umuaro anali atayamba kuchitira mwano mulungu 
wake yemwe anachititsa kuti fukolo likhalepo. Ndiye, aka- 
nayembekezeranso zotani koposa kupetedwa, kutibulidwa 
komanso kukhaulitsidwa kotheratu ndi mulungu wawoyo. 

Kalekalelo, abuluzi akadali ochepa padziko lapansi, 
midzi ya Umuachala, Umunneora, Umuagu, Umuezeani, 
Umuogwugwu ndi Umuisiuzo inali yodziimira payokha. 
Mudzi uliwonse unkalambira mulungu wake komanso 

unali ndi miyambo yake. Kenako asilikali a ku Abam ana- 
yamba kumabwera ndi usiku n'kumapha anthu, kuyatsa 
nyumba zawo komanso kugwira amuna, akazi ndi ana 
n'kuwatenga ukapolo. Zinthu sizinkayenda bwino m’mi- 
dzi isanu ndi umodzi imeneyi moti atsogoleri a midziyi 
anaganiza zomanga umodzi kuti apulumutse midzi yawo 
m’manja mwa zilombo zolusazi. 

Iwo anapeza sing’anga wamphamvu kwambiri kuti 
awapangire mulungu. Anthu a midzi isanu ndi umodziyi 
anapatsa mulungu ameneyu dzina lakuti Ulu. Theka la 
mankhwala omwe anapangira mulunguyu analikwirira pa- 
malo ena omwe anayamba kutchedwa Nkwo ndipo m’ku- 
pita kwa nthawi pamalowa m'pamene pankakhala msika. 
Theka linalo analiponya mumtsinje womwe unayamba ku- 
dziwika kuti Mili Ulu. Kenako midzi yonse isanu ndi iwiri 
inagwirizana n’kudzipatsa dzina lakuti Umuaro ndipo wa- 
nsembe wa Ulu anayamba kutchedwa Mkulu Wansembe 
ndipo ansembe a milungu ya midzi ina ija anakhala pansi 
pake. Kungochokera tsiku limenelo, midzi ya Umuaro 
sinagonjetsedwenso ndi adani ake ndipo palibenso amene 
ankayerekeza kuiputa dala. Koma kodi ndi ndani amene 
anawalodza kuti ayambe kunyoza mulungu yemwe ana- 
walunzanitsa n’°kumawateteza? Ezeulu ankaona kuti anthu 
amenewa apepetulidwa ndipo sankakayikira kuti chime- 
necho ndi chiyambi cha mavuto oopsa komanso chizi- 
ndikiro cha kutha kwa dziko. 

Zaka zisanu zapitazo, madoda a Umuaro—kapena 
kuti anthu omwe anapatsidwa mipando yaulemu chifukwa 
cha ntchito zawo zakupsa—ndiponso amuna ena olozeka, 
anaganiza zotumiza akazembe a nkhondo ku Okperi chi- 
fukwa cha kusamvana kwawo pa nkhani ya malo. Anatu- 
miza akazembewo ndi choko choyera ngati chizindikiro 
chamtendere komanso uchema wongofululidwa kumene 

ngati chizindikiro cha nkhondo. Anthu a ku Okperiwo 
ankafunika kusankha chimodzi. Ankafunika kusankha 
choko popereka mwaulemu malowo kapena kusankha 
uchema kuti angomenyanapo. Pamene ankachita zimene- 
zi, Ezeulu anayesetsa kuwathandiza kuganiza. Anawalo- 
ngosolera tsatanetsatane wa kuipa kowakanda anzawowo 
padazi. Zimene ananena sizinaphule kanthu moti anka- 
ngokhala ngati akudulira mpeni wochekera madzi. Ezeulu 
anawatsimikizira amuna onse a mu Umuaro kuti Ulu 
sangawathandize kumenya nkhondo yachipsera mtima ko- 
manso yopanda chilungamo ngati imeneyo. 

“Chomwe ine ndikudziwa,” iye anawauza choncho, 
“ndi choti bambo anga anandiuza kuti pamene anthu 
am’mudzi wathu ankabwera kudzakhala kuno, malo ame- 
ne timakhalawa anali a ku Okperi. Makolo athu anachita 
kupempha malo kwa anthu amenewa ndipo chifukwa cha 
chifundo chawo anawagaira pokhala. Posonyeza kuti awa- 
landira, anawapatsanso milungu yawo—monga Udo ko- 
manso Ogwugwu. Koma anawauza kuti—mumrvetsetsetu 
zimene ndikunenazi—anthu aku Okperi anauza makolo 
athuwo kuti: Tikukupatsani milungu yathuyi, Udo koma- 
nso Ogwugwu; koma simuyenera kutchula mulungu taku- 
patsaniyu kuti Udo koma muzimutcha mwana wa Udo. 
Komanso musamatchule mulungu winayu kuti Ogwugwu 
koma muzimuti mwana wa Ogwugwu. Imeneyi ndi mbiri 
imene bambo anga anandiuza. Ndiye ngati mukufuna ku- 
menyana nawo chifukwa cha malo olima omwe anachita 
kukugairani, ine zisandikhudze.” 

Koma Nwaka anakakamira maganizo ake. Iye anali 
m’modzi mwa anthu atatu m’midzi yonse isanu ndi umo- 
dzi, omwe anali olemekezeka kwambiri chifukwa chopa- 
tsidwa mpando waulemu wapamwamba kwambiri mu 
Umuaro yense wotchedwa Eru. Mpandowu unkadziwika 

ndi dzina la mulungu wopereka chuma weniweniyo. Nwa- 
ka anachokera m'banja lomwe linali ndi ndandanda wau- 
tali wa anthu olozeka komanso m’mudzi womwe unka- 
dziona kuti ndi wapamwamba kwambiri kuposa midzi ina 
yonse. Anthu ankanena kuti pamene midzi yonse isanu ndi 
umodzi inkamanga umodzi wawo, wansembe wa Ulu ana- 
pereka nsembe yofooka kwambiri poimira mudziwu kuti 
pasapezeke mudzi umodzi wokula mphamvu kwambiri. 

“Umuaro kwenu!” anatero ndi pamapeto pa mawu 
ake Nwaka, popereka malonje kwa amene anasonkhana. 

“Hem!” anayankha mogwirizana amuna a mu Umu- 
aro. 

“Kwenu!” 

“Hem!” 

“Kwezuenu!” 

“Hem!” 

Kenako anayamba kuyankhula modekha pambuyo 
pobweretsa chibata chachikulu ndi malonje akewa. 

“Nzeru zili ngati chikwama chachikopa chambuzi; 
aliyense amanyamula chake. Ndi mmenenso ziliri nzeru 
zakwathu kuno. Ezeulu watitambasulira momveka bwino 
zomwe makolo ake anamufotokozera padzana. Tikudziwa 
kuti bambo sangauze mwana wake zinthu zabodza. Koma- 
nso timadziwa kuti mbiri ya dziko lathu lino ndi yakale 
kwambiri kuposa makolo athu. Zikanakhala kuti Ezeulu 
wanena kuti anamuuza zimenezi ndi mulungu wampha- 
mvu wa Umuaro, yemwe iyeyo amamunyamula paphewa 
pake komanso yemwe bambo ake anamunyamula iye asa- 
nakhale wansembe, ndikanamvera mawu ake. Koma aku- 
yankhula zinthu zomwe zinachitika kale kwambiri mtundu 
wathu wa Umuaro usanakhalepo. Ine sindikuopa kunena 
kuti ngakhale Ezeulu kapena munthu aliyense wam’mudzi 
muno sangatiuze zolondola zokhudza nkhani imeneyi.” 

Atangonena zimenezi, anthu ena anayamba kuyankhula 
monong’ona mosonyeza kukwiya ndi zimene zinkanene- 
dwazo, pomwe ena ankasonyeza kuti agwirizana nazo. 
Zikuoneka kuti amuna ambiri olemekezeka komanso ma- 
doda amipando yaulemu ankagwirizana ndi Nwaka. Nwa- 
ka ankayankhula akulowera uku ndi uku; nthenga ya chi- 
wombankhanga yomwe inali pachisoti chake chofiira ko- 
manso zibangiri zachitsulo zomwe zinali muakakolo ake 
zikukhala ngati zikulengeza kuti iyeyo si munthu wamba. 
Iye anali munthu woyanjidwa ndi Eru, mulungu wopereka 
chuma kwa munthu yemwe wakondwera naye. 

“Bambo anga anandiuza nkhani yosiyana ndi ime- 
neyi. Anandiuza kuti anthu a ku Okperi anali ongoyenda- 
yenda, osowa pokhala. Iwo sanandibisire za malo angapo 
omwe anapempha malo n'kuthamangitsidwako. Iwo ana- 
pirikitsidwa ndi anthu a ku Umuofia, kenako a ku Abame 
ndiponso a ku Aninta. Ngakhale atakhala kuti akhuta 
uchema, kodi angangodzuka lero ndi lero n'kupita kuma- 
dera amenewo n'kumakanena kuti akufuna malo awo? 
Kodi mukuganiza kuti akanabwera kuno n'kudzanena kuti 
malo amenewa ndi awo zikanakhala kuti azungu sana- 
bwere n'kutiwombanitsa mitu? Madoda komanso Ndichie 
za mu Umuaro, aliyense abwerere kunyumba kwake ngati 
tilibe mtima womenya nkhondo. Ifeyo tisakhale anthu 
oyamba kulandidwa malo athu n'cholinga chongofuna ku- 
pewa nkhondo kapena pongofuna kusangalatsa munthu 
winawake woganiza mwausiwa. Komanso tisamadzina- 
mize kapena kumanamiza ana anthu kuti malo amenewa 
ndi a anthu a mtundu wina. Tiyeni tiwauze kuti makolo 
awo sanafune kulimbana nafe pa nkhani ya malo, ndiye 
iwowo asatidzimbukire lero ayi. Komanso tiwauze kuti 
ifeyo timakwatira ana awo aakazi komanso iwo ama- 
kwatira ana anthu aakazi moti pamene pali kusakanikirana 

kwa magazi kotereku, amuna amasowa mphamvu zome- 
nyera nkhondo. Umuaro Kwenu!” 

“Hem!” 

“Kwezuenu!” 

“Hem!” 

“Ulemu wanga upite kwa nonsenu.” 

Kuwomba m’manja komwe kunaphulika pambuyo 
pa mawu amenewa kunkasonyeza kuti anthu agwirizana 
nazo. Nwaka anali atasungunuliratu zomwe Ezeulu ana- 
nena. Chikwanje china chomwe chinamusengeratu Ezeulu 
chinali choti mayi ake anachokeranso ku Okperi komwe- 
ko. Gulu la anthu omwe anabwera pankhumanowo linaga- 
wikanagawikana m'timagulu tambirimbiri, aliyense anka- 
yankhula ndi amene wamuyandikira. Anthu ena ankalavu- 
la chipongwe cholama zedi. Mwachitsanzo wina ananena 
kuti Ezeulu wangoiwala ngati analidi bambo ake omwe 
anamuuza nkhani ya malo olimayo. Ankati akhoza ku- 
khala mayi ake omwe anamuuza zabodza popeza nawonso 
anali ochokera ku Okperi komweko. Kenako anthu anaya- 
mba kuimirira m’modzim’modzi n'kumanena maganizo 
awo mpaka pamene zinali zoonekeratu kuti midzi yonse 
isanu ndi umodzi inali kumbali ya Nwaka. Ezeulu sanali 
munthu yekhayo yemwe mayi ake anachokera ku Okperi, 
koma palibe ngakhale m’modzi amene anayerekeza ku- 
khala kumbali yake. Ndipo m’modzi mwa anthu amene- 
wa, yemwe ankayankhula mwapayerepayere akamva za 
nkhondo, ndi amene anali anasankhidwa kuti atenge cho- 
ko choyera komanso uchema n’kupita kudziko la mayi ake 
ku Okperi. Dzina la munthu ameneyu linali Akukalia. Ma- 
wu okhawo amene ankatuluka pakamwa pake ankakhala 
oopsa kuposa imfa. Pakamwa pake pankangotuluka mawu 
akuti, “kupha ndi kuwononga” basi. 

Munthu womalizira kuyankhula pamsonkhanowo 

anali wachikulire wina wochokera m’mudzi wa Akukalia. 
Mawu ake ankamveka ngati akuchokera mumtsuko, koma 
anthu ankamumva bwinobwino ndithu, ngakhalenso ame- 
ne anali kumapeto kwenikweni kwa msika wa Nkwo ume- 
ne pankachitikira msonkhanowu. Posonyeza kuyamikira 
kuyesetsa kwake poyankhula mokweza kwambiri, amuna 
a mu Omuaro anayankha mwamphamvu kwambiri malo- 
nje ake kuposa mmene ankayankhira anthu ena aja kuti 
“Hem!” Atamaliza kupereka malonjewo, ananena kuti 
apume kaye kuti asalenguke n'kugwera pansi chifukwa 
cha chizungulire. Anthu omwe anamumva akunena zime- 
nezi anayamba kusekera kukhudu. 

“Ndikufuna kuyankhula ndi anthu omwe tikuwatu- 
ma ku Okperi. Padutsa nthawi yaitali kwambiri kungo- 
chokera pamene tinamenya nkhondo ndipo n’kutheka kuti 
ambiri mwa inu simukukumbukira mwambo womwe ti- 
matsatira. Sindikunena zimenezi chifukwa cha Akukalia. 
Koma ndine munthu wokalamba tsopano ndipo munthu 
wokalamba ndi amene amafunika kumayankhula kuti 
awongole zinthu zimene zikupotoka. Ngati mphaka wa- 
m'nyumba atamalephera kuchita zimene amayenera ku- 
chita, anthu akhoza kuyamba kumusokoneza ndi vu- 
mbwe.” 

“Mmene Akukalia wayankhulira, ndi zoonekeratu 
kuti ali ndi nkwiyo waukulu. Sindikunena kuti akulakwa 
kumva choncho mumtima mwake chifukwa umenewo ndi 
ufulu wake. Komabe, ayenera kukumbukira kuti sitiku- 
mutumiza kudziko la mayi ake kuti akamenye nkhondo. 
Tikukutumiza iwe Akukalia kuti ukapereke mwayi kwa 
anthuwo kuti asankhe mtendere kapena nkhondo. Kodi 
zimene ndikuyankhulazi ndikuyankhula m’malo mwa 
anthu a mu Umuaro?” 

Anthu onse anamupatsa mphamvu kuti apitirize. 

“Ife sitikufuna kuti anthu a ku Okperi asankhe 
nkhondo, chifukwa palibe amene amadya nkhondo. Aka- 
sankha mtendere, tisangalala kwambiri. Koma chilichonse 
chimene akanene usakalimbane nawo. Ntchito yako ndi 
kubweretsa uthenga womwe angakakupatsire basi. Tonse 
timadziwa kuti ndiwe munthu wopanda mantha. Komabe 
ukakafika kumeneko, ukavule kaye kupanda mantha kwa- 
koko n'kukulongedza m’thumba. Ngati anyamata amene 
utapite nawo azikayankhula zoduka mutu, iweyo uzika- 
kwirira zolakwa zawo. Ineyo ndili m"nyamata ndinapitapo 
pa ulendo ngati umenewu ndipo ndimadziwa ziyeso zo- 
mwe munthu amakumana nazo akapita paulendo wauka- 
zembe kudziko lina. Ulemu wanga upite kwa nonsenu.” 

Ezeulu atangomva zimene zinanenedwazo ana- 
mwetulira ndi nkwiyo woopsa ndipo anadzuka pamene 
anakhala modzidzimukira ngati walumidwa ndi mdzodzo. 

“Umuaro kwenu!” anatero Ezeulu. 

“Ulemu wanga upite kwa nonsenu,” anapereka ma- 
lonjewa ngati mmene chimachitira chinyawu chokwiya 
kwambiri. ““Munthu wamkulu akakhala kuti alipo pakho- 
mo, mbuzi yankota simangosiyidwa yokha kuti izivutika 
kubereka.” Zimenezi ndi zimene makolo athu kalelo anka- 
nena. Koma kodi n'chiyani chimene tikuona lero? Tikuo- 
na anthu akuyankhula kokha kuti asaoneke ngati akhwa- 
ngwala. Ena amene ayankhula angoyankhula chifukwa ali 
ndi ludzu lankhondo. Koma tiyeni tisiye kaye nkhani ime- 
neyi pambali. Ngati malo olimawa alidi athu, Ulu atitha- 
ndiza kumenya nkhondoyi. Koma ngati malowo si athu, 
sindikukayikira kuti muona nokha ndi maso anu zimene 
zichitike. Sindikanadzuka n'kuyankhulanso zikanakhala 
kuti sindinaone munthu wachikulire akunyalanyaza zone- 
na za mulungu wathu. Egbuefi Egonwanne, monga m’mo- 
dzi mwa anthu atatu achikulire kwambiri mu Umuaro 

monse muno, akanatikumbutsa kuti makolo athu sanka- 
menya nkhondo zachipseramtima. Koma m’malo mwake 
waphunzitsa akazembe athu kunyamula moto ndi madzi 
mkamwa limodzi. Kodi simunamvepo kuti mwana amene 
watumidwa ndi bambo ake kuti akabe samapita mwaka- 
chetechete, koma amakathyola chitseko mwankokomo 
woopsa? N'chifukwa chiyani Egonwanne akuvutika ndi 
zinthu zing’onozing’ono ngati udzudzu n’kumanyalanya- 
za zinthu zikuluzikulu ngati njovu? N’zoonekeratu kuti ife 
tikufuna nkhondo basi. Mmene Akukalia angakalankhuli- 
re ndi anthu a kwawo kwa mayi ake ndi nkhani yaing’ono 
kwambiri. Akhozanso kukawatukwana kapena kukawa- 
lavulira kumaso ngati akufuna. Mukamva zoti nyumba 
yagwa, kodi mumafusanso ngati denga lake lagwa nayo 
limodzi? Ulemu wanga upite kwa nonsenu.” 

Tsiku lotsatira tambala atangolira, Akukalia ndi 
anzake awiri aja anauyamba wa ku Okperi. M’chikwama 
chake chachikopa chambuzi anaikamo choko komanso 
makhwaule omwe anawadula kumsonga kwa mtengo wa 
gwalangwa. Aliyense anatenganso chikwanje chomwe 
anachiika m'chigombe chake. 

Tsiku limeneli linali lamsika wa Eke, ndipo posa- 
khalitsa Akukalia komanso anzake aja anayamba kuku- 
mana ndi azimayi ochokera m’midzi yoyandikira akupita 
kumsika wotchuka kwambiri wa Eke Okperi. Ambiri mwa 
azimayiwa anali ochokera ku Elumelu komanso ku Aba- 
me. Anthu am’maderawa anali akatswiri opanga mitsuko 
m'dziko lonselo. Aliyense wa anthuwa anali atasenza mi- 
tsuko mwina isanu kapena isanu ndi umodzi, mwinanso 
kuposa pamenepo. Mitsukoyi ankailongedza m’magondo- 
lo aatali n"kuwamanga ndi luzi kenako n'kusenza. 

Pamene amuna ochokera ku Umuarowa ankadutsa 
magulu a azimayi atadendekera magondolo awo, anaya- 

mba kukambirana za msika waukulu wa Eke Okperi wo- 
mwe anthu ochuluka kwambiri a mtundu wa Igbo koma- 
nso Olu ankapitako kukatakata malonda awo. 
“Zimamveka kuti msika umenewu unayamba ndi 
mankhwala enaake akale kwambiri,” anatero Akukalia. 
“Anthu a mtundu wa mayi anga ndi odziwa zitsamba kwa- 
mbiri.” Iye ananena zimenezi monyadirira. “Poyamba Eke 
unali msika waung’ono kwambiri. Misika ina yomwe ina- 
zungulira msikawu inkakokolola anthu onse moti unau- 
miratu. Koma kenako amuna a ku Okperi anapanga mu- 
lungu wawo wamphamvu kwambiri ndipo anadzamuika 
pamsika wawowu kuti aziuyang’anira. Kungochokera tsi- 
ku limenelo msika wa Eke unayamba kukula mpaka 
kuposa misika yonse. Mulungu anamuika pamsikawo dzi- 
na lake ndi Nwanyieke ndipo ndi mzimayi wokalamba 
kwambiri. Tsiku lililonse lamsika tambala asanalire, mzi- 
mayiyo amabwera pamsikapo atagwira tsache kudzanja 
lake lamanja ndipo amayamba kuvina pabwalo la msika- 
wo akulozetsa tsachelo kungodya zinayi za dziko lapansi 
ngati muitano kuti anthu ochokera m’madera onse abwere 
kumsikawo. Chimenechi n'chifukwa chake anthu sayere- 
keza kubwera pafupi ndi msikawu tambala asanalire. 
Ngati atachita zimenezi akhoza kuona malodza n’kupeza 
nkhalamba yakale lomweyo itagundika nako kuvina.” 
“Anthu amanenanso zofananazo ndi msika wa 
Nkwo womwe uli pafupi ndi mtsinje waukulu ku Umuru,” 
anatero munthu wina yemwe anali paulendowu limodzi 
ndi Akukalia. “Kumeneko mankhwala ake anagwira 
ntchito kwambiri moti m’malo momangokhala ndi misika 
pa tsiku la Nkwo basi, misika imachitikanso masiku ena.” 
“Koma anthu a ku Umuru sangapose anthu a kwa 
mayi anga pa nkhani ya mankhwala,” anatero Akukalia. 
“Msika wawo wakula chifukwa choti azungu anatsegula 

makantini awo kumeneko.” 

“Nanga mukuganiza kuti n'chifukwa chiyani azu- 
nguwo anakatsegula makantini awo kumeneko m’malo 
mochita zimenezo m’misika inayi?” anafunsa munthu 
wina uja, “Ndi muitanotu umene unawakopa. Mayi woka- 
lamba wamsika umene uja anasesa dziko lonse ndi tsache 
lake, anasesa ngakhale kudziko la azungu komwe mphe- 
kesera zimamveka kuti dzuwa silituluka.” 

“Kodi n'zoona izi zikumamveka zoti mayi wina 
wachizungu anatuluka panja dzuwa likuswa mtengo asa- 
navale chisoti chake, moti mutu wake unasungunuka ngati 
mafuta?” anafunsanso munthu wina wachiwiri uja. 

“Nanenso ndinamvadi mbiri imeneyo,” anatero 
Akukalia. “Koma zimandikayikitsa chifukwa anthu masi- 
ku ano akumanena mabodza ambiri onena za azungu. 
Ndinamvapo ena akunena kuti anthu amenewa sakhala ndi 
zala zakumapazi.” 

Pamene dzuwa linkakwera, amunawa anadutsa ku- 
mene kunali malo omwe anawutsa mapiri pachigwa aja. 
Malowo anakhala osalimidwa kwa zaka zambiri ndithu, 
ndipo panali thengo lokhalokha. 

“Ndimakumbukira kuti nthawi ina ndinkabwera 
kuno ndi bambo anga kudzamweta udzu wokafolerera 
nyumba,” anatero Akukalia. “N’zodabwitsa kwambiri kuti 
anthu a kwa mayi anga aganiza lero zoyamba kunena kuti 
malowa ndi awo.” 

“Zamenezi zikuchitika chifukwa cha mzungu ali ku- 
noyu. Zimene mzungu ameneyu akumanena n’zofanana 
ndi zimene ena amayankhula ana akamafuna kumenyana. 
Amawauza kuti: Musayerekeze kumenyana ine ndili po- 
mpano. Kenako mwana wamng'ono komanso wopanda 
mphamvu amayamba kufufuma ndi makani komanso 
kudzitama kwinaku akunyoza wamkuluyo kuti sakume- 

nyana naye chifukwa chomuopa.” 

“Zimene wanenazo ndi zoona zenizeni,” anatero 
Akukalia. 

“Zimene zikuchitika panozi sizinkachitika ndili 
mwana. Malowa anali athu ndipo ndimakumbukira zonse 
zimene zinkachitika,” ananena zimenezi akuloza kumene 
kunali malo aja. “Pa nthawi ina mtengo wa ebenebe uli 
apowo unawombedwa ndi mphenzi ndipo anthu omwe 
ankamweta udzu chakumeneko anabalalikira mbali zosi- 
yanasiyana akulira.” 

“Chofunika kuwafunsa n’chakuti,” anatero munthu 
wina uja yemwe anayankhula zochepa kwambiri kungo- 
chokera pamene ananyamuka, “atiuze chifukwa chimene 
ankatilolera kumalima komanso kumweta udzu kwa mi- 
badwomibadwo, kufikira pamene mzungu anabwera n'ku- 
wakumbutsa kuti malowo ndi awo. Ankatiloleranji kuchi- 
ta zimenezi ngati ankadziwa kuti malowo ndi awo?” 

“Cholinga chimene tabwerera kuno si kudzawa- 
khamitsa mate ndi mafunso ambirimbiri. Tikungofuna 
atiyankhe funso limodzi lokha lomwe anthu a ku Umuaro 
akufuna kumva yankho lake,” anatero Akukalia. “Ndipo 
ndikuganiza kuti m'pofunika ndikukumbutseninso kuti 
musunge malirime anuwo m’manja kufikira titachoka ku- 
no. Tikakafika kumeneku musakanene chilichonse. Zonse 
mundisiyire ineyo. Anthu ake ndi mavunkhomola; nga- 
khalenso mayi anga anali owirira zedi. Koma ineyo ndi- 
mawadziwa bwino kwambiri. Ngati munthu wa ku Okperi 
atakuuza kuti bwera, ndiye kuti akutanthauza kuti uthawe 
ndi mphamvu zako zonse. Ngati utakhala kuti sukuwa- 
dziwa bwinobwino ukhoza kukhala nawo kuchokera 
m'bandakucha mpaka nkhuku kukalowa, kucheza nawo 
komanso kudya nawo limodzi, koma kenako m’mawa 
n'kupezeka kuti thupi lako likuyandama mumtsinje wa- 

pafupi atakulumitsa mano. Ndiye musiyire ineyo zonse 
chifukwa ineyo ndi tambwali ngati iwowo. Monga muku- 
dziwira, atambwali sametana.” 

Nthumwi zitatuzi zinalowa mu Okperi pa nthawi 
imene ambiri ankamaliza kudya mfwisuro. Iwo anakhoma 
ndawala n'kumayenda molunjika kunyumba kwa Udue- 
zue, yemwe anali wachibale wapafupi wa mayi a Aku- 
kalia. N'kutheka kuti nkhope zokwiya za alendowa ndi 
zimene zinamudetsa nkhawa Uduezue. N’kuthekanso kuti 
anada nkhawa chifukwa choti anthu a ku Okperi anali 
asanakonzeke kulandira akazembe a nkhondo ochokera ku 
Umuaro. Ngakhale zinali choncho, Uduezue anawafunsa 
kuti kumene achokera akusiya bwanji. 

“Kuli bwino,” anayankha mosachulutsa mawu Aku- 
kalia. “Tabwera ndi uthenga wofunika kwambiri woti 
tidzautule kwa madoda a ku Okperi mwansanga.” 

“Zoona?” anafunsa Uduezue. “Inensotu ndimadzi- 
funsa kuti: N'chiyani chachititsa kuti mwana wanga ko- 
manso anthu ake abwere m'mawa ngati uno kuchokera 
komwe ku Umuaro? Zikanakhala kuti mchemwali wa- 
nga—ndikunena mayi ako—adakali moyo, ndikanaganiza 
kuti chinachake chamuchitikira.” Kenako anapumira kaye 
pang'ono. “Ndiye mwati mwabwera kudzatula uthenga 
wofunika kwambiri? Chabwino, paja amati mbululu si- 
mathawa pokhapokha ngati pali chinachake chomwe chi- 
kuika moyo wake pachiopsezo. Sindikufuna kukuchedwe- 
tsani, komabe dikirani kaye pang'ono kuti ndikupatseni 
mtedza wa kola.” Kenako anaimirira. 

“Musavutike malume. Mwina tikhoza kubweranso 
kuno tikatula uthengawu. Uthenga umene tanyamula uku- 
tilemera kwambiri moti pokhapokha titautula, sitingadye 
kapena kumwa kanthu.” 

“Ndikumvetsa. Chabwino ingotengani choko cho- 

yerachi. Mukhoza kupita kukatula uthengawo, mtedza wa 
kolawu ndidzaswa mukabwera.” 

Koma amuna atatuwo anakananso kulemba mizere 
ndi choko choyera chija. Atangokana kuchita zimenezi, 
Uduezue analibenso chonena. Iwo anali atakana kuchita 
zinthu zosonyeza kufunirana zabwino pakati pa mlendo 
ndi mwinikhomo. 

Uduezue anakalowa kumpanda wake ndipo ana- 
bwerako atatenga chikopa chake chambuzi komanso chi- 
kwanje. 

“Tiyeni ndikuperekezeni kwa munthu amene anga- 
kalandire uthenga wanuwo,” anatero Uduezue. 

Iye anatsogolera njira ndipo anthu atatu aja anka- 
mutsatira mwakachetechete. Iwo anadutsa mkatikati mwa 
fumbi la anthu omwe anali mumsika uja. Popeza nyengo 
yobzala mbewu inali itayandikira, ambiri mwa anthuwo 
anasenza mitanga ikuluikulu ya zilazi. Azibambo ena ana- 
senza magondolo omwe anaikamo mbuzi. Ankakumana- 
nso ndi azimayi ena atanyamula nkhuku kumanja. Azi- 
mayiwo ankayenda mothimbwidzika komanso moyereke- 
dwa kwambiri ngati akuponda pamoto. Amene ankayenda 
moterewa ankaoneka kuti zinthu zimawayendera bwino pa 
moyo wawo. Kumsikawu kunali azimayi ambiri omwe 
ankayankhulira pansonga za lirime atagwira kumanja tizi- 
nthu tomwe anagula, tina atakwapatira kunkhwapa pocho- 
ka mumsikawu. Ena sankayankhula ndipo ichi chinali 
chizindikiro choti kumeneku si kwawo. N'kutheka kuti 
alendo ambiri sankayankhula chifukwa anali atatoperatu 
ndi ulendo wautali womwe anayenda. Akukalia ataona ena 
mwa azimayiwo, anawakumbukira kuti ndi amene anawa- 
dutsa pamene ankabwera paja. 

Panali patatha zaka zitatu zathunthu Akukalia asa- 
nabwere kudzacheza kumudzi kwa mayi akeku ndipo nga- 

khale kunali kwawo, nayenso ankangokhala ngati mlendo. 
Pamene ankabwera kumudziwu ndi mayi ake kalelo, iye 
ankadabwa kuti dothi komanso mchenga wa ku Okperi 
zinali zoyera m’malo mooneka mwakatondo ngati ku 
Umuaro. Atawafunsa mayi ake kuti n'chifukwa chiyani 
pali kusiyanaku, anamuyankha kuti dothilo ndi loyera chi- 
fukwa anthu a ku Okperi ndi aukhondo komanso amasa- 
mba tsiku lililonse, pomwe anthu a ku Umuaro amatha 
kutha mlungu wathunthu thupi lawo osaona madzi. Cho- 
ncho chifukwa cha kusasamba komanso uve, litsiro loti 
likhoza kugumbutulidwa ndi zala limachita kuwamera pa- 
nsana. Mayi ake sankanyengerera munthu poyankhula, 
ndipo kunena mosabisa chichewa anali ovuta ngati kuse- 
fukira kwa madzi. Komabe, ngakhale Akukalia ankadziwa 
kuti mayi akewo ndi moto, ankawakondabe kwambiri. 

Uduezue anatengera alendo atatu aja kunyumba 
kwa Otikpo. Otikpo anali ndi udindo wolengeza mauthe- 
nga ku Okperi. Pa nthawiyo n'kuti ali mu obi wake, aku- 
konza zilazi zoti akagulitse kumsika. Ataona alendowo 
anadzuka nsangansanga n'kuwalonjera. Iye anatchula 
Uduezue ndi dzina lake ndiponso udindo wake. Anatchu- 
lanso Akukalia kuti chidzukulu chake. Koma sanapereke 
moni wapachanza kwa alendo ena awiri aja chifukwa sa- 
nkawadziwa. Otikpo anali wamtali ngati nsungwi koma- 
nso wooneka monyozololoka ngati mwana wodwala ma- 
tenda osowa zakudya m’thupi. Ukamuyang’ana mopanda 
mantha, Otikpo ankaonekabe ngati katswiri wochita mase- 
wera othamanga ndipo amenewa ndi masewera omwe 
ankadya nawo moto ali wachinyamata. 

Posakhalitsa analowetsa alendowo mu obi wake 
ndipo analowa kuchipinda chamkati n'kukatenga mkeka 
n'kuuyala pakama wozira yemwe anali pofikira alendo. 
Posakhalitsa kunatulukira kamtsikana kena kakutikita 

m maso. 

“Pita kaye uko Ogbanje,” anatero Otikpo kwa ka- 
mtsikanako. “Sukuona kuti kwabwera alendo?” 

“Nweke akumenyana.” 

“Ndimukwapulabe alendowa akachoka. Pita uka- 
muuze kuti ndimukwapula.” 

“Otikpo, bwanji tipite kaye panja kuti ndikakulume 
khutu pang’ono,” anatero Uduezue. 

Iwo anatulukadi ndipo panjapo sanachedwepo. Ata- 
bwerera, Otikpo anabweretsa mtedza wa kola m’mbale. 

Akukalia anamuthokoza chifukwa cha mtima wake 
wochereza alendo koma anamuuza kuti iyeyo ndi anzake 
aja anyamula uthenga wolemera kwambiri moti sangadye 
kapena kumwa chilichonse pokhapokha atatula mtolo wo- 
lemerawo. 

“Mwatero?” anafunsa Otikpo. “Kodi mtolo muku- 
nenawu ndiyenera kukutulani ndekha kapena mufuna mu- 
takumana ndi madoda olemekezeka?” 

“Tingakonde titakumana ndi madodawo.” 

“Komatu ndiye mwabwera tsiku lolakwika. Munthu 
aliyense m’dziko la Igbo lino amadziwa kuti anthu a ku 
Okperi sachita chilichonse pa tsiku lawo la Eke. Mwina 
mukanabwera dzulo kapena dzana. Kapenanso mwina 
mukanabwera mawa kapena mkucha,” kenako anatembe- 
nukira kwa Akukalia, “Ndikuganiza kuti iweyo uyenera 
ukudziwa bwino chikhalidwe cha anthu a kuno.” 

“Chikhalidwe chanu sichisiyana ndi chikhalidwe 
chakwathu,” anatero Akukalia. “Koma uthenga wathuwu 
sukanadikira mawa.” 

“Mwatero?” anatero Otikpo. Kenako anatuluka pa- 
nja ndipo mokweza mawu anayamba kuitana munthu wina 
yemwe ankakhala nyumba yapafupi, dzina lake Ebo, ndi- 
po munthuyu atayankha analowanso m’nyumba muja. 

“Mwati uthengawo sukanadikira mawa? Ndiye mu- 
kuganiza kuti tipanga bwanji? Mwinatu mungogona kuti 
mawa mmawa mudzakumane ndi madoda mukufunawo.” 

Ebo anatulukira ndipo anapereka malonje kwa onse. 
Iye anadzidzimuka ataona kuti m'nyumbamo munali 
anthu ambiri mosiyana ndi mmene ankaganizira moti po- 
yamba anachita zinthu mobalalika pang’ono. Kenako ana- 
yamba kupereka moni wapadzanja kwa onse, koma atafika 
pa Akukalia anakana kugwira dzanja lake. 

“Basi kakhaleni pansi Ebo,” anatero Otikpo. 

“Akukalia wanyamula uthenga wolemera pobwera 
kuno ndipo akukana kudya mtedza wa kora ngakhale ku- 
gwira dzanja la munthu. Akufuna kukumana ndi madoda 
onse a kuno ndipo ndamuuza kale kuti zimenezo sizinga- 
theke lerolo, koma mawa.” 

“N’chifukwa chiyani anasankha kubweretsa uthe- 
ngawu lero m'malo mobwera masiku apitawa? Kodi 
nawonso sakhala ndi msika kwawoko patsiku la lero? 
Ngati nkhani imene mwandiitanira ili imeneyi, ndiloleni 
ndibwerere kuti ndikapitirize kukonza zinthu zoti ndika- 
gulitse kumsika.” 

“Uthenga wathu sungadikire, ndipo ndikuganiza 
kuti ndang’amba pakamwa panga mokwanira ponena zi- 
menezi.” 

“Ineyo sindinamvepo za uthenga womwe sungadi- 
kire. Kapena mwabweretsa uthenga woti Chukwu, mulu- 
ngu wamkulu, akufuna kuwononga dziko lapansili? Ngati 
si choncho, dziwani kuti anthu a kuno ku Eke Okperi 
sangatseguke m”mimba chifukwa choti m’mudzi mwawo 
mwabwera amuna atatu ochokera ku Umuaro. Ngati muta- 
mvetsera bwinobwino, mukhoza kumva phokoso la anthu 
obwera kumsika, ndipo panopa sikuti msika wafika pachi- 
indeinde. Anthu akadzazanako umatha kuumva ngakhale 

uli ku Umuda. Kodi mukuganiza kuti msika ngati umene- 
wu ungaimitsidwe kaye kuti timvetsere uthenga umene 
mwabweretsawo?” Kenako anakhala pansi ndipo kwa ka- 
nthawi palibe amene anayankhula. 

“Ukhoza kuonanso wekha chidzukulu chanthu, kuti 
sizingatheke kuti tisonkhanitse madoda onse dzuwa lisa- 
nalowe,” anatero Otikpo. 

“Makolo a mayi anga, kodi nkhondo ikabwera 
m’mudzi wanuwu, mumaitana bwanji madoda mukune- 
nawo? Kodi mumadikira kuti kunja kude kaye kenako 
kuche kuti muwasonkhanitse pamodzi? Kodi simuliza 
ikolo? ” 

Atangomva zimenezi, Ebo ndi Otikpo anaseka chi- 
khakhade. Anthu atatu omwe anachokera ku Umuaro aja 
anangoyang’anizana modabwa. Nthawi yomweyo nkhope 
ya Akukalia inayamba kuoneka moopsa ngati ya chilombo 
cholusa. Uduezue anali atakhala mmene anachitira pame- 
ne anafika pakhomopa. Kungochokera pamene anafika, 
iye ankatekenya ndevu kuchigama kwake ndi dzanja la- 
manzere. 

“Anthu amakhala ndi miyambo yosiyanasiyana,” 
anatero Otikpo atamaliza kuseka kuja. “Kwathu kuno siti- 
landira alendo obwera kumsika powaimbira ikolo.” 

“Kodi makolo a mayi anga, mukufuna mutanthauze 
kuti ifeyo tikuoneka ngati zitsiru? Kapena tikuoneka ngati 
azimayi a kumsika? Ndapirira mnyozo wanuwu mokwa- 
nira. Mwina ndikukumbutseni kuti dzina langa ndi Okeke 
Akukalia wa ku Umuaro.” 

“Owo-o, wati wa ku Umuaro,” anatero Ebo moso- 
nyeza kuti akumvabe ululu chifukwa choti anakana kumu- 
gwira chanza pamene amafuna kumupatsa moni paja. 
“Ndasangalala kuti wanena kuti wa ku Umuaro. Kunotu si 
ku Umuaro, ndi ku Okperi.” 

“Bambo ngati mano anu mumawakonda, bwanji 
mubwerere kunyumba kwanu mwaulemu?” anayankhula 
mokalipa Akukalia, “apo ayi ndikhoza kukuonetsani zaku- 
da.” 

“Ngati ukufuna kumakuwa ngati ng'ombe yofuli- 
dwa, dikira kaye mpaka utabwerera ku Umuaro. Ndakuuza 
kale kuti kuno ndi ku Okperi.” 

Kaya anayankhula zimenezi modziwa kaya ayi, Ebo 
ananena mawu achipongwe kwambiri omwe sankayenera 
kumuuza Akukalia. Akukalia anali munthu woti anagwa 
mumpapaya ndipo akazi ake awiri anachita kufika pope- 
rekedwa mwachinsinsi kwa afisi ena kuti amuberekere 
ana. 

Zimene zinachitika pamenepa zinali zoziziritsa thu- 
pi. Ebo sanali woti angalimbane ndi Akukalia. Posakha- 
litsa Akukalia anamuswa Ebo khofi loonetsa nyenyezi 
moti magazi anayamba kuyenderera pamphuno pake. Ebo 
anachita msala ndi ululu womwe ankamva komanso ma- 
nyazi omwe anabwera ndi kumenyedwako moti anatha- 
mangira kunyumba kwake kukatenga chikwanje. Pa ntha- 
wiyi n'kuti anthu ambirimbiri ochokera m’nyumba zoya- 
ndikira atatuluka m’makomo mwawo kuti aone zimene 
zikuchitika ndipo ena ankakuwa mwamantha. Nawonso 
anthu omwe ankadutsa m’njira anakhamukira kunyumba- 
ko. 

Zimene zinachitika pambuyo pa zimenezi zinali 
ntchito za Ekwensu, chiwanda choipa kwambiri chomwe 
chimatha kusenda chikopa cha munthu adakali moyo. 
Akukalia anayamba kuthamangira Ebo mpaka kukalowa 
kumpanda kwa nyumba yake. Atalowa kumpandako ana- 
ngolunjika kukachisi wapakhomopo n'kukatengamo ike- 
nga wa Ebo. Anthu ena aja anangoti kukamwa yasa-a pa- 
mene anaona Akukalia akuthyola ikengayo thyo-o ndi 

bondo lake. 

Ebo ndi amene anali womaliza kuona malodzawa. 
Iye anali akulimbana ndi Otikpo yemwe anamugwira kuti 
amulande chikwanje chomwe chinali m’manja mwake po- 
funa kumuwombola kuti asakhetse mwazi. Koma anthu 
oonerera aja ataona zimene Akukalia anachita, anauza 
Otikpo kuti amusiye. Anthu awiriwo anatulukira limodzi 
m’nyumba muja. Ebo anayamba kuthamangira komwe 
kunali Akukalia ndipo ataona zimene anachita ndi ikenga 
wake uja, anangoima nji kukamwa kuli pululu, chibwano 
chake chitatsala pang’ono kugunda pansi. Kwa kanthawi, 
iye sankadziwa ngati zimene ankaonazi zinali zenizeni 
kapena maloto. Kenako anatikita m’maso ndi kuseri kwa 
dzanja lake lamanzere. Koma ayi ndithu, maso ake anali 
akuona bwinobwino. Akukalia anali ataima patsogolo pa- 
ke ndipo ikenga wake wothyoka uja anali ali pansi pamene 
Akukalia anamuponyera. 

“Tayerekeza kusuntha pamene waimapo ngati uma- 
dziona kuti ndiwe mwamuna. Ndiyandikire ndikuphulitse 
uone. E-etu ndamuthyola ndi ineyo ikenga wakoyu. Uchi- 
tanso mfwe-e kapena?” 

Ebo anatsimikizadi kuti samalota moti anangote- 
mbenuka mwaulemu n’kukalowa mu obi wake. Pamene 
ankadutsa pakachisi wake uja, anaima kaye pang’ono 
n'kusuzumiramo kuti atsimikizire kuti ikenga wake muli- 
be. Mtima unamuwawa kwambiri ataona kuti ikengayo 
mulibedi. Anangoona katebulo komwe ankamuikapo basi. 
Ebo anakunga chibakera chake mwamphamvu. “Nna doh! 
Nna doh! Nna doh!” analira mowawidwa mtima kwinaku 
akuitana mizimu yamakolo ake kuti ibwere kudzamutha- 
ndiza. Kenako anapitirira n’kukalowa m'chipinda chake 
chogona mu obi muja. Iye anakhalabe kuchipindako kufi- 
kira pamene Otikpo anayamba kuganiza kuti akufuna ku- 

dzivulaza kapena kudzipha. Posakhalitsa anathamangira 
mu obimo kuti akaone, koma anachedwa. Ebo anatulukira 
mwamavuvu ngati chipembere. Iye anatuluka mu obi muja 
mfuti yotcheratchera ili m"manja mwake. Kenako anakai- 
ma chapakhomo ndipo anagwada atamuyang’anitsa Aku- 
kalia mfuti yosaphethirayo kwinaku atatsinzinira diso li- 
modzi. Akukalia atangoona kuti kwaipa, anayamba kutha- 
mangira komwe kunali Ebo kuti akamukhape ndi chikwa- 
nje. Koma asanafike pamene panali Ebo chipolopolo chi- 
natsomphoka ndipo chinalowa m'thupi mwake mosadzi- 
letsa. Ngakhale zimenezi zinachitika, iye anapitirizabe ku- 
thamanga dzanja lake lili m’mwamba litagwira chikwanje 
mwamphamvu kwambiri moti anakagunda denga la obi 
uja n'kugwera pansi chafufumimba. 


KKK 


Pamene thupi la Akukalia linkakafika ku Umuaro, aliye- 
nse anazizidwa thupi. Zinali zisanachitikepo kuti nthumwi 
yochokera ku Umuaro ikafere kudziko lina. Zimenezi zi- 
nachititsa kuti anthu ayambe manong’onong’o n’kumane- 
na kuti atsogoleri awo achita chinthu choipa kwambiri. 

“Tangoganizani mmene anthu omwe anamutuma- 
wo akumvera kuona mtembo wake uli phuthi pachitha- 
tha!” anthuwo ankatero. “Ndi ndani amene chikumbumti- 
ma sichingamulize ataona kuti waphetsa munthu? Nanga 
munthu angapereke nsembe yamtundu wanji kuti afufute 
tchimo lalikulu ngati limeneli? Bwanji ngati achibale a 
munthu amene waphedwayu atanena kuti: Munthu amene 
wachititsa zimenezi ayenera kudulidwa nthulinthuli! Nga- 
khale zimenezo zitachitika sizingafafanize tchimo lime- 
neli.” 

Zikanakhala kuti anthu a ku Umuaro anaisiya nkha- 

niyi poyamba pompaja, mwina zimenezi sizikanachitika. 
N'kutheka kuti mzimu woipa wotchedwa Ekwensu ndi 
umene unkachititsa zimenezi. Koma panali chinthu chi- 
modzi chimene chinkawasowetsabe mtendere. Inali nkha- 
ni yaing'ono, koma pa nthawi imodzimodziyo inalinso 
nkhani yaikulu. N'chifukwa chiyani anthu a ku Okperi 
sanatumize nthenga ku Umuaro kuti akanene zimene zina- 
chitika kuti munthuyo aphedwe? Kusachitapo kanthu kwa 
anthu a ku Okperi kunathandiza anthu kku Omuaro udzi- 
wa kuti munthu amene anapha Akukalia ayenera kuti ana- 
putidwa kwambiri. Zinalinso zoona kuti Akukalia sanali 
mwana wa ku Umuaro kokha. Paja mayi ake anachokera 
ku Okperi. Choncho zimene zinachitikazi ndi zofanana ndi 
zimene ena amanena kuti mutu wa tonde kugwera m’thu- 
mba la tonde. Komabe ngati panakhetsedwa mwazi, pa- 
nkayenera kunenedwa zinazake, winawake ankayenera 
kutumizidwa kuti akanene chimene chinatsitsa dzaye. Po- 
peza anthu a ku Okperi sanatumize aliyense, zinali zoone- 
keratu kuti ali ndi nkwiyo woopsa kwa anthu a ku Umuaro. 
Ndipo anthu sakanangokhala atazindikira zimenezi. Pata- 
ngodutsa masiku anayi kuchokera pamene Akukalia ana- 
phedwa, amithenga anazungulira ndi usiku m°’°midzi yonse 
isanu ndi umodzi akumwaza uthenga wa msonkhano. 
Msonkhano womwe unachitika tsiku lotsatira unali 
waukulu zedi. Pafupifupi aliyense amene anayankhula pa- 
msonkanowu ananena kuti si bwino kumaimba mlandu 
mtembo wa Akukalia. Iwo ananena kuti madoda a Umuaro 
ayenera kuvomereza kuti analakwitsa kwambiri kutumiza 
munthuyu ku Okperi. Anthu ambiri, makamaka achikuli- 
re, ananena kuti angachite bwino kungoisiya nkhani ya 
malo ija m’malo mopitirizabe kuseweretsa ndevu za anthu 
okwiya a ku Okperi. Koma panali ena osafuna kugonja, 
omwe ankachita zinthu monga mmene mkuluwiko wina 

umanenera kuti, akaputidwa ankayamba kuzula tsitsi lawo 
n'kumalitafuna. Iwo analumbira kuti sangangotambalala 
n'kumaonerera Umuaro akulavuliridwa kunkhope. Anthu 
amenewa, monga zinakhalira ulendo wapita uja, ankatso- 
goleredwa ndi Nwaka. Pamsonkhanowu Nwaka anaya- 
nkhula mokopa kwambiri moti anasuntha mitima ya anthu 
ambiri. 

Ezeulu sanayankhule mpaka kumapeto. Kenako 
anaimirira n'kulonjera amuna a mu Umuaro ndipo anaya- 
nkhula ndi nkhope yakugwa. 

“Umuaro kwenu!” 

“Hem!” 

“Umuaro abodonesi kwenu!” 

“Hem!” 

“Kwezuenu!” 

“Hem!” 

“Abale anga, chitoliro timaimba chija chasweka. 
Pamene ndinkayankhula misika iwiri yapitayo pamalo 
omwe ano, ndinaponya mwambi. Ndinanena kuti ‘munthu 
wamkulu akakhala kuti alipo pakhomo, mbuzi yankota 
simangosiyidwa yokha kuti izivutika ndi kubereka.” Ngati 
mukukumbukira ndinkayankhula ndi Ogbuefi Egonwanne 
yemwe anali munthu wamkulu m’nyumbayi. Ndinamuuza 
kuti ankayenera kuima nazo n'kutsutsa masewera tinkali- 
nganiza aja. Koma m’malo mwake iye anaika khala la- 
moto m'dzanja la mwana n’kumuuza kuti alinyamule mo- 
samala kwambiri. Ndiye tonse taona mmene mwanayo 
wapsera ndi khalalo. Pa nthawi imene ija sindinkayankhu- 
la ndi Egonwanne yekha. Ndinkayankhulanso ndi madoda 
onse a mu Umuaro, omwe ankatsata njira yakumanda, 
yakumsika akuiona. Anthu onsewa analipo pakhomo, ko- 
ma mbuzi yankota inavutika yokha ndi kubereka.” 

“Kalekalelo dziko likadali ndi mphonje, kunali ka- 


48 


CHILANGO CHA MULUNGU 


tswiri wina wochita masewera okolana ndi kulikhana, ye- 
mwe nsana wake unali usanagundepo pansi. Iye ankachita 
masewerawa m’midzi yosiyanasiyana mpaka anagonjetsa 
anthu onse padziko lapansi. Kenako anaganiza zopita ku- 
dziko lamizimu ndipo anagonjetsanso mzimu uliwonse 
umene analimbana nawo kumeneko. Ina inali ndi mitu 
isanu ndi iwiri, ndipo ina inali ndi mitu khumi, koma 
yonseyo anaigonjetsa kotheratu. Bwenzi lake lomwe 
linkamuimbira chitoliro akamalimbana ndi mizimuyo, 
linamuuza kuti wagonjetsa mizimuyo mokwanira ndipo 
nthawi yoti abwerere padziko lapansi yakwana, koma iye 
anachita makani. Bwenzi lakeyo anayesetsa kumuchonde- 
rera koma iye anakakamira. Ankangokhala ngati makutu 
ake atsekeka ndi phula. M’malo mobwerera kwawo, ana- 
uza mizimu ija kuti ibweretse mzimu womwe imautama 
ndi mphamvu kumeneko. Mizimuyo itamva izi, inango- 
mutumizira mulungu wake. Mulungu wakeyu, yemwe 
anali wowonda kwambiri, anamugwira ndi dzanja limodzi 
n’kumuphulitsa pomumenyetsa pamwala.” 

“Amuna a mu Umuaro, kodi mukuganiza kuti n’chi- 
fukwa chiyani makolo anthu ankatiuza nthano imeneyi? 
Ankatiuza nthanoyi pofuna kutiphunzitsa kuti, ngakhale 
munthu atakhala ndi mphamvu zochuluka bwanji, sama- 
yenera kuchitira mwano chi wake. Zimenezi ndi zimene 
m'bale wathu waphedwa uja anachita—anachitira mwano 
chi wake. Ife tinali anzake omuimira chitoliro koma sitina- 
muchonderere kuti asapitirize, moti mpaka waphulitsidwa 
ndi mulungu wake. Nanga lero ali kuti m'bale wathuyo? 
imatsatira mtembo kumanda. Koma tatiyeni timusiye kaye 
Akakulia apo. Iye wapita chifukwa cha kusamva kwake, 
mwina pochitira ulemu titi monga mmene chi wake 
anafunira.” 

“Koma kapolo amene waona mnzake akukwiriri- 
dwa m'dzenje losaya, ayenera kudziwa kuti nayenso aka- 
dzadutsa, anthu adzamukwirira mwanjira yomweyo. 
Umuaro akulimbana ndi chi wake. Kodi pali munthu ali- 
yense mu Umuaro amene sadziwa Ulu, mulungu amene 
amapha munthu pamene moyo wake watafika pokoma 
kwambiri? Ndamva anthu ena akupitirizebe kunena kuti 
tikamenyane ndi anthu a ku Okperi. Koma kodi anthu 
amenewa akuganiza kuti Ulu awathandiza kumenya 
nkhondo yachipseramtima? Ndikukukuuzani abale anga, 
masiku ano tiona anthu akutuluka zipwembwenene masa- 
nasana! Chilichonse chimene tikuchita chilibe kumutu ka- 
pena kumchira. Koma sikuti Ulu nayenso wasokonekera 
ngati mmene tachitira ifemu. Ngati mutapita kukamenya 
nkhondo pobwezera imfa ya munthu amene anachitira 
mwano makolo a mayi ake, Ulu sakutsatirani kuopera kuti 
angadzidetse ndi nyansi zanuzo. Anthu a ku Umuaro, 
ulemu wanga upite kwa nonsenu.” 

Msonkhanowo unatha ndi chisokonezo. Umuaro 
anagawanika pawiri. Anthu ambiri anapita pamene panali 
Ezeulu n'kumanena kuti ali kumbali yake. Koma pana- 
linso ena omwe anapita kukaima pamene panali Nwaka. 

Msonkhanowu utatha, Nwaka anachititsanso mso- 
nkhano wina kunyumba kwake ndipo usiku umenewo 
anagwirizana kuti mitu itatu kapena inayi ya anthu a ku 
Okperi iyenera kudulidwa pofuna kubwezera imfa ya 
Akakulia. 

Asanayambe msonkhanowu, Nwaka anaonetsetsa 
kuti palibe munthu aliyense wam’mudzi mwa Ezeulu ye- 
mwe anabwera pamsonkhanowo. Iye ananyamula nyali 
yake n’kumaiyendetsa kuti aone nkhope za anthu onse 
omwe anabwera pamsonkhanowo. Pambuyo pake, anthu 
khumi ndi asanu anachokako chothamanga. 

Nwaka anayamba ndi kunena kuti anthu a ku Umu- 
aro sayenera kulola kuti Mkulu Wansembe wa Ulu aya- 
mbe kuwalamulira. “Bambo anga sanandiuzepo kuti kale- 
lo asanapite kukamenya nkhondo iliyonse ankapita kaye 
kwa wansembe wa Ulu kuti akapemphe chilolezo,” iye 
anatero. “Munthu amene amanyamula mulungu si mfumu 
ayi. Ntchito yake ndi kuchita miyambo komanso kupereka 
nsembe kwa mulunguyo basi. Ineyo ndakhala ndikuone- 
tsetsa zochita za Ezeulu kwa nthawi yaitali. Iye uja ali ndi 
mtima wakokerakwako komanso ali ndi nkhwiru ya udi- 
ndo osati pang'ono. Amaoneka kuti amafuna atakhala 
mfumu, wansembe komanso sing'anga. Amalakalaka zo- 
nse zitakhala zake. Koma zimenezi si zodabwitsa chifu- 
kwa anthu amati mmenemu ndi mmene bambo akenso 
analiri. Ndiye zangokhala monga mwambi umanenera kuti 
mayi mbu-u, mwana mbu-u. Komabe anthu a ku Umuaro 
anawaonetsa bambo a Ezeulu kuti anthu a chilbo safuna 
masewera amenewo.” 

“Ife sitinayambane ndi Ulu. Iye adakali mtetezi wa- 
thu, ngakhale kuti pano sitiopanso asilikali a Abam kuti 
abwera kudzatiukira. Koma ineyo sindingalole kuti wa- 
nsembe afike podzilonga ufumu ndikuona ndi maso anga- 
wa. Bambo anga anandiuza nkhani zambirimbiri, koma 
sanandiuze zoti Ezeulu ndi mfumu ya Umuaro. Komanso 
kodi iyeyo ndi ndani, buluzi wachabechabe ngati amene 
uja? Kodi si paja nayenso amalowa kumpanda kwake ku- 
dzera pakhomo lofanana ndi limene ena tonsefe timalo- 
wera? Ngati Umuaro atasankha kuti akhale ndi mfumu 
tikudziwa kale kumene mfumuyo ingachokere. Kodi ndi 
liti pamene mudzi wa Umuachala unasanduka waukulu pa 
midzi yonse isanu ndi umodzi? Timadziwa kuti ndi nsanje 
pakati pa midzi ina imene inachititsa kuti asankhe wanse- 
mbe kuchokera ku mudzi wopanda mphamvu. Ife time- 

nyera nkhondo malo athu komanso tithana ndi Okperi 
chifukwa cha mwano umene atichitira. Tiyeni tisalole kuti 
wina atilefule ndi dzina la Ulu. Pajatu munthu akanena ku- 
ti inde, chi wakenso amanena kuti inde. Ndipo tisanami- 
zane azibambo muli apa, ngakhale Ulu sitingamunye- 
ngerere atakhala kuti wayamba kuchita zabwatabwataphu- 
lu-u! Tonse tikukumbukira bwinobwino zimene anthu a 
mtundu wa Aninta anachita mulungu wawo atawagwiritsa 
fuwa lamoto. Si paja anamutenga n'kupita naye kumalire 
a dziko lawo n'kukamuyatsa moto kumeneko? Ulemu 
wanga upite kwa nonsenu.” 


KKK 


Nkhondoyo inamenyedwa kuchokera pa tsiku la Afo n’ku- 
dzafikanso pa tsiku lina la Afo. Pa tsiku limene nkhondoyo 
inawulika, amuna a Umuaro anapha asilikali awiri a 
Okperi. Tsiku lotsatira linali la Nkwo, choncho nkhondoyo 
inaima kaye kuti anthu apite kumsika. Pa masiku otsatira, 
tsiku la Eke ndi tsiku la Oye, nkhondoyo inafika poipa 
kwambiri. Asilikali a Umuaro anapha anthu anayi ndipo 
asilikali a Okperi anapha asilikali atatu a Umuaro, ndipo 
m’modzi mwa anthu atatuwo anali mchimwene wake wa 
Akukalia, dzina lake Okoye. Tsiku lotsatira, lomwe linali 
la Afo, nkhondoyo inatha mwadzidzidzi. Mzungu uja, Wi- 
ntabota, anabwera ndi asilikali ake n’kuthetsa nkhondoyo. 
Nkhani ya zimene asilikali a mzunguyu anachita ku Aba- 
me inali idakachititsa mantha anthu ambiri. Choncho asi- 
likali a ku Umuaro sanalimbane ndi mzunguyo ndipo ana- 
ngoganiza zoika zida pansi. Ngakhale kuti anali asanakhu- 
tire, iwo ankaona kuti achita zomwe akanatha pobwezera 
imfa ya Akukalia. Iwo ankaona kuti amupatsa Akukalia 
mitsamiro yabwino itatu. Komabe, kufa kwa Akukalia ndi 

mchimwene wake pa mkangano umodzi chinali chizindi- 
kiro choti mzimu woipa wa Ekwensu unali utalowererapo. 

Mzungu uja sanakhutire ndi kungothetsa nkhondo- 
yo. Iye anasonkhanitsa mifuti yonse ya anthu a ku Umuaro 
ndipo analamula asilikali kuti aiwononge anthu onse aku- 
ona, kupatulapo mifuti itatu kapena inayi yomwe anaite- 
nga n'kumapita nayo kwawo. Kenako anakhala pansi ndi 
anthu a ku Umuaro komanso Okperi. Pambuyo pokambi- 
rana nkhaniyi, malo aja anaperekedwa ku Okperi. 

Kaputeni T. K. Winterbottom anaima pakhonde la nyumba 
yake n'kumaonerera kukhuthuka kwa chizimalupsa. Kwa 
mwezi umodzi kapena iwiri yapitayo, dzuwa linkawomba 
molapitsa moti kunja kunangoti bu-u. Udzu wonse unali 
utapserera ndi kutentha ndipo mitengo komanso masamba 
ake zinali zitathimbirira ndi fumbi. Nyengo inkakhalako 
bwino kwa maola awiri m’mawa ndipo kenako kunja ku- 
nkasintha n'kuyamba kulavula moto woopsa ngati ng’a- 
njo. Kutenthaku kunkachititsa kuti Winterbottom azingo- 
tuluka mitsinje ya thukuta m’mutu komanso m’khosi 
mwake. Chinthu chimene chinkamunyansa kwambiri chi- 
nali thukuta lomwe linkayenderera kuseri kwa khutu lake 
n'kumamveka ngati nyerere. Kutenthako kunkakamukako 
chakumadzulo dzuwa likamakalowa ndipo kunja kunka- 
womba kamphepo kayeziyezi komwe kankamutsitsimula 
kwambiri. Koma kampheko kameneka kanali koopsa kwa 
azungu omwe ankakhala ku Africa chifukwa kankawa- 
chititsa kuti avule zovala ndipo udzudzu unkapezerapo 
mwayi n'kuwapsopsona ndi mlomo wautali wa imfa. 
Kaputeni Winterbottom sanagonepo tulo tabwino 
kungochokera pamene mphepo yozizira ya harmattan 
inasiya kuwomba m’mwezi wa Disembala. Tsopano mu- 
nali mkatikati mwa Febuluwale. Winterbottom anali aku- 
ngooneka ngati munthu wodwalala matenda a kaliwonde- 
wonde. Khungu lake linayera kwambiri ndipo ankango- 

khala ngati chiwanda chifukwa cha kuyoyoka kwa thupi 
lake. Ngakhale kunja kunkatentha kwambiri, Winterbo- 
ttom ankamva kuzizira kosaneneka kumapazi ake. Mali- 
nga ndi mmene ankamvera kutentha kumtunda kwa thupi 
lake, Winterbottom akanakonda akanamasamba madzi 
ozizira. Koma ankadziwa kuti kuchita zimenezo ndi chi- 
bwana chopisa kuuna wa njoka ndi zala. Choncho nthawi 
zonse ankasamba madzi otentha kuti akhalebe ndi moyo. 
Nyengo ya ku Africa sinkafuna mzungu wochuluka nzeru 
yemwe amangochita zofuna zake. Azungu otere sankago- 
nera ndipo ankausiya mpunga ukadakoma. 

M’mawa uliwonse akangotuluka kubafa, Winterbo- 
ttom ankadziyang'anira pagalasi n'kuona nkhama zake 
zomwe zinkangoyererayerabe chifukwa cha kutha kwa 
magazi. Ichi chinali chizindikiro choti malungo ali pafupi 
kumukanthanso. Moyo wa ku Africa unali wovuta zedi 
chifukwa kuwonjezera pa kutentha kwa masana kuja, 
usiku ankavutika kwambiri kuti apeze tulo. Kuti udzudzu 
usamulume, ankadzitsekera m'"ndende ya masikito wo- 
mwe ankatsekeratu njira zonse zodutsa mpweya, n’kuma- 
mupangitsa kuti azikhala ngati ali m'bokosi la maliro. Zo- 
vala zake zapogona zinkanyoweratu lephethe ndipo pilo 
wake ankachita kufufuma chifukwa chokhuta ndi thukuta. 
Zimenezi zinkachititsa kuti azisowa mtendere moti anka- 
ngodzitembenuzatembenuza mpaka pakati pa usiku. Ke- 
nako ankayamba kumva kulira kwa ng'oma chapatali 
kwambiri. Winterbottom ankadabwa kuti ndi anthu amtu- 
ndu wanji amene ankachita miyambo yawo pakati pa usi- 
ku m'dziko lowirira ngati limenelo. Chimene chinkamu- 
imitsa mutu n'choti malo onse amene anakhalapo m’dziko 
la Nigeria, ankamva kulira kumeneku pakati pa usiku. 
Zikuoneka kuti anthu ena mkatikati mwa usikuwo anka- 
khala ndi zochitika zawo zachinsinsi ndipo ng’oma zo- 

mwe ankaimbazo zinkang'amba mdima wochindikala 
ngati gombeza womwe unkangoti bo-o usiku. Kodi mwina 
kulirako kunkachokera m’mutu wake womwe unkachita 
kusuwa chifukwa chowambidwa ndi dzuwa lowirima? 

N'kutheka kuti zaka khumi ndi zisanu zapitazo, Wi- 
nterbottom ankavutika maganizo akaganizira za nyengo 
komanso chakudya chomwe azidzadya pamene ankauzi- 
dwa kuti azidzagwira ntchito m'dziko la Nigeria. Koma 
tsopano anali atapima ndi moyo umenewu. Ngakhale kuti 
nyengo yotentha inkamunyansa komanso inkachititsa kuti 
thupi lake likhale lofooka, iye sakanalola kubwereranso ku 
Ulaya. Chidwi chake chogwira ntchito m” malo mwa dziko 
la Britain ku Africa chinalimba pamene ankamenya nkho- 
ndo ku Cameroon mu 1916. Pa nthawiyo ankamenyana 
ndi asilikali a dziko la German. Kumeneko n'kumene 
anapeza dzina lake laulemu lakuti Kaputeni. Mosiyana ndi 
azungu ambiri omwe anamenya nawo nkhondo ku Came- 
roon, ndi Winterbottom yekha amene anapitiriza kudziwi- 
kabe kuti Kaputeni mpaka pamene analowa m’nyengo ya 
mtendere. 

Ngakhale kuti chizimalupsa chinachedwa, pamene 
chinkabwera chinafika modzidzimutsa kwambiri. Monga 
mwa nthawi zonse, patsikuli dzuwa linalavula ukali wake 
wonse ndipo dziko lonse linabukiratu. Mbalame zomwe 
zinkalira chakum' mawa zinali zitatsekedwa pakamwa ndi 
kuwotcha kwa dzuwa. Nayonso mphepo inkangokhala 
ngati kulibe ndipo mitengo inangoti du-u. Koma mwadzi- 
dzidzi kunja kunatembenuka. Mphepo inayamba kuwo- 
mba mwamphamvu moti kumwamba kunaderatu. Posa- 
khalitsa masamba komanso fumbi zinayamba kunyamu- 
lidwa ndi akavuluvulu omwe ankadutsa m’makomo aku- 
sesa zinyalala. Mitengo ya gwalangwa komanso ya kanje- 
dza inayamba kuvinavina ndi mphepoyo ndipo masamba 

ake ankangoti petupetu ngati tsitsi la chiphona chomwe 
chikuthawa chimphepo choopsa. 

Wantchito wa Winterbottom, dzina lake John, ana- 
thamanga kukatseka zitseko komanso mazenera ndipo 
kenako anayamba kutolera mapepala ndi zithunzi zomwe 
zinkauluka ndi mphepoyo. Mphepo imeneyi inangokhala 
ngati kalambulabwalo wa mvula yomwe inatsika pambu- 
yo pake. Pa nthawiyi kunamveka kung’amba koopsa kwa 
chiphaliwali ndipo chitangowomba, kunja konse kunali 
chinam'balala. Dziko lomwe linagona tulo kwa miyezi ya- 
mbiri linali litatsitsimuka ndipo kafungo kadothi kana- 
ngoti pha-a, chizindikiro choti msipu uphukanso n'kubiri- 
wiritsa dziko. Winterbottom, anali adakali pakhonde paja, 
ndipo nyengoyi inasinthiratu moyo wake. Iye analolera 
kuwombedwa kumaso ndi fumbi lamphepo ija ndipo ntha- 
wi imeneyi anayamba kuchitira nsanje ana a antchito 
omwe ankadumphadumpha pabwalo michombo ili pamtu- 
nda, kwinaku akuimbira mvula inkabwerayo. 

“Kodi anawo akuti chiyani?” Winterbottom anamu- 
funsa John, yemwe tsopano anali atanyamula mpando 
m’manja mwake. 

“Akuimba moitana mvula kuti ibwere mwachangu- 
changu,” anatero John m'chingerezi chokhobokakhoboka. 

Ana anayi anathamanga kuchokera kunyumba za 
antchito n’kumakaimba limodzi ndi ana anali pabwalo la 
nyumba ya Winterbottom aja. Pamalowa panali kapinga 
ndipo amenewa anali malo okhawo otakasuka amene ana- 
wo akanachitira zimenezi. 

“Kodi John, ana onsewa ndi ako?” Winterbottom 
anayankhula mawu amenewa mokhala ngati akumuchitira 
nsanje. 

“Ayi, sala,” anatero John akuika pansi mpando uja 
kuti Winterbottom akhalire. Kenako anayamba kuloza ana 

aja. “Anga ndi awiri okha, woyamba ndi uyo akutha- 
mangayo ndipo wachiwiri ndi kamtsikana koyerako. Ena 
awiriwo ndi a khukhi. Pomwe wamkuluyo ndi wa gala- 
deniboyi.” 

Anawo ankafunika kukuwa zenizeni kuti mawu 
awo amveke. Kumwamba konse kunali kutakunga mita- 
mbo yokhuta ndi mvula, kupatulapo chakutali komwe 
kunkaonekabe kuwala kwa dzuwa. Kenako ziphaliwali zi- 
ngapo zinakalipa molumikizana ndipo pambuyo pake pa- 
nali bata lodabwitsa. Pamene mvulayo inkayamba kugwa, 
inkagwa ndi madontho akuludzikulu ngati miyala. Ana aja 
analimbikira kuimba ndipo matalala anayamba kawako- 
ng'ontha m’mitu. Ngakhale kuti ankapweteka akawagwe- 
ra, anawa ankangoseka ndipo anangoti balalabalala kuma- 
tola matalalawo n’°kumawaponyera mkamwa asanasungu- 
nuke. 

Mvulayo inagwa kwa pafupifupi ola lathunthu ndi- 
po inasiya kamodzin’kamodzi ngati aikhapa ndi chikwa- 
nje. Mitengo ija inali itatsukika n’°kumaoneka yobiriwira 
ndipo masamba anatambasula mosangalala ndi umoyo. 
Winterbottom anayang’ana wotchi yake ndipo anaona kuti 
inali itangotsala pang'ono kukwana 6 koloko. Chifukwa 
cha kutengeka ndi mvula ija, iye anali ataiwala kumwa tiyi 
komanso kudya bisiketi wake yemwe John anamubwe- 
retsera isanakwane 5 koloko. Ndiye pofuna kudzipatsako 
chochita, anatola bisiketi m"modzi n'kuyamba kumuje- 
gweda. Pa nthawiyi m'pamene anakumbukira kuti Clarke, 
yemwe anali atangofika kumene kuderali, abwera kwa- 
woko kudzadya mgonero. Kenako ananyamuka n'kulo- 
wera kukhitchini kuti akaone kuti zikuyenda bwanji. 

Siteshoni ya ku Okperi sinali yaikulu kwambiri. 
Pasiteshoniyi panali azungu asanu okha. Azungu ake anali 
Kaputeni Winterbottom, Clarke, Roberts, Wade komanso 

Wright. Kaputeni Winterbottom ndi amene anali woya- 
ng'anira chigawocho ndipo ankatchedwa D.C. Mbendera 
yomwe inali petupetu pamwamba pa ofesi yake chinali 
chizindikiro choti ankaimira boma la azungu m'chigawo 
chimenecho. Iye ankachitira mbenderayo sawatcha pa 
tsiku la Empire Day, pomwe ana asukulu onse am’deralo 
ankachita pelete n’kumadutsa pamaofesiwo. Pa nthawi 
imeneyi komanso nthawi zina zapadera, Winterbottom 
ankavala yunifomu yake yoyera komanso kunyamula 
lupanga lake la ulemu. 

Clarke anatumizidwa kuderali kuti adzakhale wo- 
thandizira wa Winterbottom. Iye anali atangotha masabata 
anayi okha pasiteshoniyi ndipo anabwera kudzalowa 
m’malo mwa John Macmillan, yemwe anamwalira ata- 
dwala malungo aakulu. 

Azungu ena omwe anali pasiteshoniyi sankagwira 
ntchito zoyendetsa boma. Mwachitsanzo, Roberts anali 
wachiwiri kwa mkulu wa apolisi. Wade ankayang’anira 
ndende ndipo Wright ankayang’anira ntchito zachitukuko 
monga ntchito yolima nsewu wopita ku Umuaro. Kaputeni 
Winterbottom anali atamuyankhulapo mwamphamvu 
Wright chifukwa cha khalidwe lake, makamaka pa nkhani 
ya zimene ankachita ndi azimayi am’midzi. 

“N’zofunika kwambiri,” anamuuza choncho mnza- 
keyo, “kuti azungu omwe abwera ku Nigeria, makamaka 
amene amagwira ntchito mkatikati mwa Okperi, asama- 
dzinyazitse pakati pa anthu am’mudzi.” Pa nthawi ime- 
neyo D.C. ankangokhala ngati lidala wam'kalasi ndipo 
Kaputeni Winterbottom anali atatsimikiza mtima kupere- 
ka chibalo kwa azungu ochita zosalongosoka omwe anka- 
gwira ntchito m'chigawo chake. 

Iye atamanga mfundo yakuti ngati Wright sasintha 
amukhaulitsa pomuchotsa m’kalabu yawo. Kalabuyi inali 

pamalo ena omwe poyamba pankakhala asilikali ndipo 
asilikaliwo anasamukapo pamene ntchito yawo inatha 
m'derali. Inali nyumba yaing’ono yamatabwa yokhala ndi 
khonde komanso zipinda ziwiri. Chipinda chimodzi chi- 
nkagwira ntchito ngati bala ya zakumwa ndipo chinacho 
chinali chosungiramo mabuku komanso nyuzipepala. Ma- 
membala a kalabuyo ankatha kubwereka mabuku kapena 
kuwerenga nyuzipepala zomwe zinatuluka m’dziko la- 
kwawo miyezi iwiri kapena itatu ya m’mbuyomo. Anka- 
thanso kulemba matelegalamu opita kudziko lakwawo 
ndipo ankaloledwa kutumiza uthenga wa mawu khumi 
kawiri pamlungu. 


KKK 


Tony Clarke anavala zovala zake zomwe ankazidalira 
ndipo anachita zimenezi kukadali ola lathunthu kuti anya- 
muke. Kuphophola suti kunja kukutentha chinali chilango 
chachikulu kwa iye. Koma anauzidwa ndi anzake omwe 
anawapeza kumeneku kuti si zovuta kusiya kuvala mo- 
dzilemekeza m'nyengo ya ku Africa. Anzakewo anamu- 
nong'oneza kuti kuvala suti ndi mankhwala omwe mzu- 
ngu aliyense ayenera kuonetsetsa kuti akuyenda nawo 
ngati akufuna kumaonekabe wolemekezeka m’dziko la 
anthu ochita zinthu mosokonekeralo. Tsikuli linali bwino- 
ko chifukwa mvula ija inachititsa kuti kunja kuzizire ndipo 
izi zinathandiza kuti asaphikike ndi kutentha. Komabe 
kwa masiku ena, Clarke sankadya chakudya powopa kuti 
malaya komanso taye yake ithimbirira ndi thukuta lomwe 
linkatuluka ngati kasupe akangomaliza kudya. Popeza 
anali atamaliza kukonzeka, anakhala kaye pansi n'kuya- 
mba kuwerenga mutu womaliza wa buku lakuti Kulu- 
nzanitsa Mitundu Yotsalira ya Kumunsi kwa Mtsinje wa 

Niger lomwe linalembedwa ndi George Allen. Bukuli ana- 
libwereka kwa Kaputeni Winterbottom. Iye ankati akawe- 
renga pang'ono ankayang’ana wotchi yake. Wotchiyi inali 
mphatso yomwe bambo ake anamupatsa pamene anka- 
bwera ku Nigeria kudzagwira ntchito zaboma, kapena kuti 
“pamene ankayankha chiitano” ngati mmene George 
Allen ananenera m’buku lake. Iye anawerenga bukuli pa- 
fupifupi kwa milungu iwiri ndipo ankayenera kulimaliza 
kuti akalibweze madzulowa. Zikuoneka kuti kutentha 
n’kumene kunkamuchititsa kuti aziwerenga paliwriro lo- 
chepa chifukwa nthawi zambiri akamawerenga ankango- 
pezeka kuti wayamba kuwodzera mwinanso kuzimiratu 
kumene. 

Chinanso chomwe chinachititsa zimenezi chinali 
choti zigawo zoyambirira za bukulo sizinali zosangalatsa 
kwenikweni. Koma tsopano ndime zomalizira za chigawo 
chomaliza cha bukulo zinali zozuna chifukwa zinkafoto- 
koza mmene angerezi angachitire zinthu kuti achotse 
umbuli m’mitu mwa anthu osaphunzira a ku Africa. Mutu 
wa chigawo chimene ankawerengacho unali wakuti Chii- 
tano ndipo unkakamba za angerezi omwe anabwera ku- 
dzagwira ntchito ku Nigeria. 

Kwa azungu omwe ankafuna kumagwira ntchito 
yawofuwofu komanso yosavuta, dziko lake silinali la Ni- 
geria. Ndipo kunena mosapsatira mawu, zinali zosatheka 
kuti dzikoli likhale malo abwino oti mzungu azigwirirako 
ntchito chifukwa nthaka yake inali yoguga komanso anthu 
ake anali auve ngati abakha. Komabe, azungu omwe anka- 
bwerera ntchito ankachita zambiri. Kawirikawiri anthu 
amenewa ankakhala okakala mitima ndipo ankaona anthu 
am’midzi ngati katundu osati anthu. Ankati akaona mwayi 
sankausekerera ngakhale pang’ono. Ankatha kupotokola 
zochitika, kusintha tsogolo la zinthu komanso kudutsa 

nyengo zonse. Ngakhale ankhalakale omwe anakwera kale 
pansana pa njovu ya Nigeria, ankafunika kugwiritsitsa kuti 
asagwepo. Iwo ankalakalaka ku Africa kutakhala ngati ku 
India komwe ulamuliro wa azungu unakhazikitsa mala- 
mulo abwino, kupanga mapulani otukula dziko komanso 
kubwezeretsa chonde munthaka yokanika kuti iyambenso 
kubereka zipatso. Clark ankaona kuti azungu ndi anthu 
apaderadera omwe amatha kupanga njira pamalo omwe 
panalibe. Mumtima mwake ankati, “Azimayi athu sati- 
bweza m’mbuyo kuti tizikaseweretsanso matope komanso 
zidole. Ife timanyadira kuti samachita zimenezi—nga- 
khale kuti n’zoliritsa—koma amatitumiza kutchire kuno 
kuti tidzatsogolere mitundu ya anthu opanda mitu omwe 
amachita zinthu mobwerera m’mbuyo, n’kuwathandiza 
kuti achoke manthongo n’kuyamba kuchita zinthu molo- 
ngosoka.” 

“Kunena zoona anthu amene tingachite zimenezi 
ndi ifeyo! Angelezi adzakhalabe pamalo awo, magazi awo 
sanama. Munthu amabereka mwana ndipo mwanayo ama- 
chita zinthu mwamphamvu ngati makolo ake. Amatha ku- 
sintha nyengo, kusuntha mapiri, kudutsa m’mikwingwiri- 
ma komanso kusewera mwaukatswiri masewera a moyo.” 

Maganizo amenewa ali m’mutu, Clarke anayang’a- 
nanso wotchi yake ija. Nyumba ya Kaputeni Winterbo- 
ttom inali pafupi kwambiri moti akanatha kuyenda mphi- 
ndi ziwiri zokha. Choncho anaona kuti adikirebe chifukwa 
m’mbuyomo anachimina atalawira kumalo ena omwe ana- 
itanidwa kuti akadye chakudya. Asanabwere ku Okperi, 
Clarke anakhala kwa miyezi iwiri kulikulu lawo n’kuma- 
dikirira kuti amuuze kopita. Ndiye ali kumeneko, tsiku 
lina anaitanidwa kuti akadye chakudya ndi Lieutenant 
Governor. Pa chifukwa chosadziwika bwino Clarke anka- 
ganiza kuti nthawi yoyamba kudya chakudyacho ndi 8 

koloko moti anakafika kunyumbako 8 koloko ndendende. 
Chomwe chinamudabwitsa n'choti sanapezeko munthu 
aliyense. Kenako anaganiza zopita kukawongolako miye- 
ndo kuti abwerenso nthawi ina, koma m’modzi mwa ola- 
ndira alendo anamuona n’kumupatsa chakumwa komanso 
malo oti akhale. Iye anakhala pampando momangika kwa- 
mbiri tambula ya m’manja. Ankaona kuti akanachita bwi- 
no akanachoka n’kupita kumakadikirira pamalo ena mpa- 
ka alendo atayamba kubwera. Posakhalitsa munthu wina 
anatsika masitepe kwinaku akuimba muluzi mwaphokoso. 
Clarke anaimirira popereka ulemu wake kwa munthuyo. 
Anali Lieutenant Governor yemwe anaima chapatali aku- 
muyang'ana monyansidwa, komabe anabwera kudzamu- 
patsa moni. Clarke anazidziwikitsa ndipo anayamba kupe- 
pesa chifukwa chobwera mofulumira kwambiri. 

“Ndimaganiza kuti ndafika pa nthawi yake koma 
zikuoneka kuti ndalawira kwambiri.” Pamenepo munthu 
wina, yemwe anali wapolisi, anafika ndipo ataona mlendo- 
yo anamuyang’ana modandaula. Munthuyo anayamba ku- 
gwedeza wotchi yake n’°kumaimvetsera ikuyenda. 

“Takulandira John, uyu ndi Clarke ndipo wabwera 
mofulumira kwambiri. Amaona ngati tim’mana.” Kenako 
Lieutenant Governor anachoka n'kupita kukakwera 
m’chipinda cham’mwamba. Pa nthawi yonse yomwe 
ankadya chakudya chamadzulowo, sanayankhulenso ndi 
Clarke. Posakhalitsa alendo ena anayambanso kutulukira. 
Koma onsewo anali anthu a mipando yonona okhaokha 
ndipo sanalabade za Clarke wosanunkha kanthuyo. 

Awiri mwa alendowo anabwera ndi akazi awo. Ko- 
ma ena onse kuphatikizapo Lieutenant Governor uja, aye- 
nera anali osakwatira kapena anachita zinthu mwanzeru 
posiya akazi awo ku Mangalande. 

Nthawi yovuta kwambiri kwa Clarke inali pamene 

Lieutenant Governor ankatsogolera alendo ake kuchipinda 
chodyera ndipo atalowa m'chipindacho, zinapezeka kuti 
mpando wa Clarke palibe. Choncho anangoti khuma n'ku- 
ima penapake ndipo palibe amene anazindikira kuti alibe 
malo. Lieutenant Governor uja atangokhala pansi, alendo 
ena aja anakhalanso pansi. Kwa Clarke nthawi imene ana- 
khala m'chipinda chodyeracho inamutalikira kwambiri. 
Mwamwayi munthu wina anamuona ndipo anatumiza 
m’modzi mwa olandira alendo kuti akamutengere mpa- 
ndo. Koma kenako munthuyo anasintha manganizo, chifu- 
kwa iyeyo ndi amene anaimirira n'kuuza Clarke kuti 
akhalepo. 


KKK 


Kaputeni Winterbottom anali akupyontha mowa wake 
pamene Tony Clarke ankatulukira. 

“Bolakotu lero nyengo ili bwino, Mulungu aleme- 
kezeke ndithu.” 

“Indedi, mvula ya chizimalupsa inachedwa chaka 
chino,” anatero Kaputeni Winterbottom. 

“Ndinali ndisanaonepo mmene mvula imakhuthu- 
kira m'chigawo chino. Koma yachita bwino kugwa, mwi- 
na nyengoyi n’kusintha.” 

“Ayi usathamangire kusangalala, kungozizira tima- 
siku tingapo n'kuyambiranso kutentha. Kunotu nyengo 
yozizira simayamba mwachangu mpaka m’mwezi wa 
Meyi kapena Juni. Kalibu mpando uwo. Wamaliza kuwe- 
renga bukuli?” 

“Inde, ndathokoza kwambiri kuti munandibwereka. 
Ndi labwino ndithu. Zikuoneka kuti Allen analemba buku- 
li mogwirizana ndi mmene amaonera zinthu. Wokonda 
kuweruza anganene kuti buku lakeli ndi lozizira pa- 

ng'ono.” 

Wantchito wina wa Kaputeni Winterbottom, dzina 
lake Boniface, anatulukira atanyamula mbale m'manja 
mwake. 

“Mufuna chakumwa chanji?” 

“Kayatu.” 

“Bwanji mulawe mowa uwu?” 

“Ndi mowa wanji umenewo?” 

“Ndi Brandy.” 

“Chabwino, ndiulaweko umenewo.” Kwa ulendo 
woyamba, Clarke anayang'ana mnyamata uja atavala yu- 
nifomu yoyera yomwe inali yothimbirira. Koma anachita 
chidwi kwambiri ndi maonekedwe a mnyamatayo. Kapu- 
teni Winterbottom anangokhala ngati waona maganizo 
ake chifukwa anangolasa zimene Clarke ankafuna kuya- 
nkhula. 

“Mnyamatayu ndi wooneka bwino kwambiri. Aka- 
nakhala mtsikana tikanati ndi wokongola momenyanitsa 
amuna. Wakhala akundigwirira ntchito kwa zaka zinayi. 
Pamene ankabwera kuno anali wamng'ono kwambiri, 
mwina zaka khumi ndi zitatu. Pa nthawiyo anali wachi- 
midzimidzi kwambiri. Nditamufunsa kuti ali ndi zaka zi- 
ngati anandiuza kuti sakudziwa kuti anabadwa liti. Anthu 
a kunotu za zakazi sazitsata kwenikweni.” 

“Mwandipindatu pamenepo. Mukutanthauza chiya- 
ni mukati za zakazi sazitsata kwenikweni . . .” 

“Iwo amangodziwa za nyengo basi. Ngati utamu- 
funsa munthu kuti ali ndi zaka zingati, amangokuyang’ana 
ngati ukuyankhula Chipwitikizi.” Kenako mnyamata uja 
anabweranso ndi chakumwa china. 

“Zikomo kwambiri,” anatero Clarke pamene anka- 
landira mowawo. 

“Zikomo sala.” 

Tizilombo tambirimbiri touluka tinayamba kuso- 
nkhana panyali yomwe inaikidwa pakona chapatali. Ke- 
nako tinayamba kuthothoka mapiko n'kumayendayenda 
pansi. Clarke anayamba kuyang’ana tizilomboto mwachi- 
dwi kwambiri, ndipo kenako anafunsa Winterbottom ngati 
timaluma.” 

“Ayi sitiluma, si toopsa ayi. Tizilombo timeneti 
timatuluka mvula ikangogwa.” 

Tizilomboto tinali ngumbi ndipo zinkayenda ziwi- 
riziwiri mondondozana. 

“Ndachita chidwi ndi zimene wanena zokhudza 
Allen. Zoti analemba nkhani yozizira, ndikukhulupirira 
kuti unatero, si choncho?” 

“Ineyo ndikuona choncho. Iye sananene chilichonse 
chabwino chokhudza mitundu ya anthu a kuno. Sindi- 
kukayikira kuti nayenso anali m’mishonale.” 

“Ndayamba kuona kuti nawenso umaganiza bwino. 
Ukakhala kuno kwa nthawi yaitali ngati Allen n’kuyamba 
kumvetsa zochita za anthu akuda, uphunzira zambiri. 
Koma tsiku lina ukadzaona munthu wamoyo atamukwirira 
mpaka m'khosi kwinaku atamuika chilazi chowotcha 
pamutu kuti chiitane zilombo zoti zidzamudye, m’pamene 
udzasinthe maganizo. Ineyo ndinaonapo zangati zimenezi. 
Angelezi timangokhala ndi chidwi ndi zinthu koma vuto 
ndi lakuti tikamachita zithuzo sitiikirapo mtima. Taonani 
zimene anzathu Afalansa akuchita. Iwo sachita manyazi 
kuphunzitsa chikhalidwe chawo anthu otsalira omwe 
akuwalamulira. Amaona zinthu mosiyana kwambiri ndi 
ife ngakhale pa nkhani ya olamulira achikuda. Iwo anauza 
wolamulira wina kuti: “Malowa anakhala anu chifukwa 
munachita kulanda kwa anthu ena. Mofanana ndi zime- 
nezi, ifeyo takulandani malowa ndipo ndi athu tsopano! 
Ngati simukukhutira ndi zimenezi bwerani timenyane.’ 

Anzathu ogangalamawa amatero. Koma angelezife tima- 
chita kunyambita anthu mapazi. Tikafuna kuchita zinthu 
timangozungulirazungulira kuchokera kumalire a dziko 
n'kukafika kumapeto mwaulemu. Timalonjeza kuti tizite- 
teza olamulira ankhanza a masavejiwa kuti akhalebe pa- 
mpando—mwinatso tisati pamipando koma pazikopa zo- 
nyansa za nyama. Sitimangolekera pomwepo, koma tima- 
pita n'"kumakaika mafumu m’madera omwe kulibeko kuti 
tizilamulira anthu kudzera mwa mafumuwo. Akumalikulu 
a kwathuku amandikwana kwabasi. Amatiuza kuti tizichi- 
ta zinthu zobwerera m’mbuyo zenizeni.” Kenako anagu- 
gudiza mowa umene unatsala m'tambula yake ndipo ana- 
kuwira Boniface kuti amubweretsere wina. “Sindikanada- 
ndaula kwambiri kaganizidwe kameneka kakanatsala ku 
Lagos, koma ndikamaona achinyamata omwe angoyamba 
kumene ali ndi maganizo amenewa zimandikhudza kwa- 
basi. Munthu akakhala kuti amaona zinthu moyenera, 
anthu amenewa amati munthuyo ndi wovutitsa komanso 
wosokoneza.” 

Clarke anavomereza kuti anayankhula mosazindi- 
kira ndipo ananena kuti ndi wokonzeka kulandira mala- 
ngizo omwe angamuthandize kuti azichita zinthu moye- 
nera. 

“Boniface!” 

“Ndikubwera sala.” 

“Bweretsa mowa wina wa Clarke.” 

“Ayi basi, ndikuganiza kuti ndakwana ...” 

“Ayi osamayerekedwa. Tili ndi ola lathunthu kuti 
chakudya chibwere patebulo, sanamalizetu kuphika! 
Ukhoza kulawako wamtundu wina ngati ukufuna. Bwanji 
Whisky?” Clarke ananena kuti amwanso Brandy yemwe 
uja ndipo anachita zimenezi monyinyirika kwambiri. 

“Komatu ndiye muli ndi mfuti zochititsa chidwi.” 

Clarke ankafunitsitsa nkhani imene ankakambirana 
ija itasintha. Kenako mwamwayi anaona mifuti yooneka 
mochititsa chidwi yomwe Winterbottom anaikoleka pafu- 
pi ndi zenera la chipinda chochezeracho. 

“Kodi imeneyi ndi mifuti yomwe anthu am’mu- 
dzimu amapanga?” iye anakwanitsa kusinthadi nkhani ija. 
Nayenso Kaputeni Winterbottom anatengeka ndi mphepo 
ya nkhani yatsopanoyi. 

“Mifuti imeneyo imandikumbutsa zambiri. Anthu a 
ku Okperi kuno ndi a ku Umuaro, samwerana madzi. Zi- 
menezi zinayambika ine ndisanabwere kuno. Posache- 
dwapa nkhondo inaulika pakati pawo chifukwa cha nkhani 
ya malo. Nkhaniyi inaipa kwambiri chifukwa anthu a ku 
Okperi analandira amishonale komanso boma lathu, po- 
mwe a ku Umuaro amachitabe zinthu zotsalira. Mwina ndi 
zaka zinayi kapena zisanu zapitazo pamene anthu anayesa 
kuchita chitukuko kumeneko. Ndinganene modzichepetsa 
kuti kusintha kumeneko kunabwera nditawauza kuti 
abweretse mifuti yawo yonse n'kuiwononga iwo akuona, 
kupatulapo imene ndinabwera nayo kunoyi. Posache- 
dwapa ukafika kumeneko kuti ukaoneko. Ukadzamva 
wina akunena kuti Otiji-Egbe, udzadziwe kuti akunena za 
ine. Mawu akuti Otiji-Egbe amatanthauza Wowononga 
Mifuti. Ndimamvanso kuti ana onse omwe anabadwa 
chaka chimenecho amawanena kuti anabadwa m’nthawi 
ya Wowononga Mifuti.” 

“Koma ndiye ndi zochititsa chidwitu. Kodi mudzi 
wa Umuarowo uli kutali kwambiri?” Pofika tsopano, 
Clarke anali atazindikira kuti akamadzionetsa kuti ndi 
wozindikira sizimuyendera bwino, choncho anangodzi- 
chepetsa ngati kamwana n'kumangofunsa mafunso. 

“Ayi, ndi mamayilosi asanu ndi imodzi okha. Koma 
kwa anthu a kuno, kuyenda mtunda umenewo n’chimo- 

dzimodzi kunena kuti wapita kudziko lakutali kwambiri. 
Mosiyana ndi mitundu ina yochita zinthu mochangamuka 
kumpoto kwa Nigeria, komanso mitundu ina Western 
Nigeria, anthu a chilbo okha ndi amene alibe mafumu. 
Zimenezo ndi zimene akumalikulu anthu sakufuna. Iwo 
akufuna mafumu kuti boma lathu lizilamulira anthu akuda 
kudzera mwa mafumuwo.” 

“Owo-o, pamenepatu ndiye mwanditsegula m’ma- 
so.” 

“Nkhondo ya Umuaro ndi Okperi ndanena ija 
inayamba modabwitsa kwambiri. Ndinafufuza nkhaniyi 
mosamala ... Boniface! Zili bwino a Clarke? Zili bwino? 
Muyenera kumamwa mowa wambiri, zimathandiza kuti 
usamadwaledwale malungo ... Monga ndanenera, nkho- 
ndoyo inayamba chifukwa choti munthu wina wa ku 
Umuaro limodzi ndi anzake ena anabwera ku Okperi. 
Zikuoneka kuti munthuyo anali atamwa mtsuko umodzi 
kapena iwiri ya mowa—n’zoopsa kwambiri ukaganizira 
kuchuluka kwa mowa umene anthu amenewa amatsa- 
nulira kukhosi kwawo—ndiye munthu ameneyo yemwe 
anali atapapira mowa chonchi, anapita m’kachisi wa 
mnzake n’kukatengamo ikenga n'kumuthyola pakati. 
Ndinganene kuti ikenga ndi chiboliboli chofunika kwa- 
mbiri kwa anthu a mtundu wa Igbo chifukwa ndi chizi- 
ndikiro cha mphamvu zimene mwamuna aliyense ama- 
khala nazo. Chibolibolichi chimaimiranso mizimu ya ma- 
kolo yomwe amayenera kuipatsa nsembe tsiku ndi tsiku. 
Munthuyo akamwalira, ikenga wake uja amathyoledwa 
pakati. Mbali imodzi amaikwilira limodzi ndi mtembo wa- 
ke pomwe inayo amaitaya. Ndiye ukhoza kuona mlandu 
umene munthu wochokera ku Umuaroyo anapalamula po- 
thyola ikenga wa mnzake. Kuchita zimenezi unali mwano 
waukulu kwambiri. Zinali ngati akuderera mizimu ya ma- 

kolo ake omwe anamwalira kalekale.” 

“Zimenezi zitachitika mwini ikengayo anapsa mti- 
ma kwambiri moti anakatenga mfuti n’kumuwombera. 
Pamenepo m'pamene nkhondo ya midzi iwiriyi inaya- 
mbira ndipo inatha ine nditalowererapo. Kenako ndinaya- 
mba kufufuza kuti ndidziwe mwini weniweni wa malo 
amakanganiranawo ndipo ndinapeza kuti malowo ndi a ku 
Okperi. Ndingakuuze pano kuti munthu aliyense amene 
anabwera kudzapereka umboni pa nkhaniyi—kuchokera 
kumbali zonse ziwiri—amanena zinthu zabodza zokhazo- 
kha. Chinthu chimodzi chimene uyenera kumakumbukira 
nthawi zonse ukamachita zinthu ndi anthu amenewa 
n’choti ndi anthu abodza osati masewera. Sikuti amango- 
nama kuti asakumane ndi mavuto, komanso amatha kuje- 
rekeza nkhani ndi mabodza osowa nawo kolowera n’cho- 
linga choti akome basi. Ndi munthu m’modzi yekha— 
munthu wina wachifundo yemwe akuoneka kuti ndi wa- 
nsembe wamkulu ku Umuaro—amene ananena zoona. 
Munthuyu anayankhula mosonyeza kuti sakugwirizana 
ndi zimene anthu a mtundu wake anachita. Sindinapezebe 
kuti ndi chiyani, koma ineyo ndikuona kuti ali ndi 
chiwanda chinachake chimene chimagwira ntchito mwa 
iye. Izi zili apo, ndi munthu wochititsa chidwi ndithu. 
Amaoneka mosiyana kwambiri ndi anthu akuno. Ndi 
woyera, mwina tinene kuti wooneka mwakatondokatondo 
ee. Masiku ano anthu ngati amenewa akumapezekapezeka 
pakati pa anthu amtundu wa Igbo. Ndikuganiza kuti 
m’mbuyomo anthu amtunduwu anakwatirana ndi anthu 
ena oyera khungu kapena amwenye a ku India, chifukwatu 
kunena zoona ena onse ndi akuda ngati midzodzo.” 

Winterbottom anaimirira kenako anati: “Chakudya 
chija chatheka, tiyeni tikachichite kanthu.” 


70 


CHILANGO CHA MULUNGU 


4 


Kwa zaka zisanu kungochokera pamene Winterbottom 
anawononga mifuti ya Umuaro, udani wa pakati pa Ezeulu 
ndi Nwaka wa ku Umunneora unafika poipa kwambiri. 
Anthu a ku Umuaro ankanena kuti udaniwo unali utafika 
pa kupha n'kudula mutu. Sizinalinso zodabwitsa kuti uda- 
niwu unasefukira n'kuyambukira midzi iwiri yomwe amu- 
nawa ankachokera. Posakhalitsa zinamveka kuti anthu ena 
akumathirirana chiphe. Kungochokera pa nthawi imene 
nkhani zimenezi zinayamba kuwanda, anthu am°’midzi 
iwiriyi sankamwa uchema kapena kudya mtedza wa kola 
womwe unadutsa m’manja mwa munthu wam’mudzi wi- 
nawo. 

Nwaka ankadziwika monga munthu woyankhula 
zakumtima kwake mopanda mantha. Iye sankafuna kuma- 
sunga mawu kukhosi. Koma anthu ambiri anachita mantha 
kwambiri atamumva akuchenjeza Ulu kuti akachita mase- 
wera aona zomwe mulungu wina anaona atagwiritsa mwa- 
la anthu ake. Zinali zoona kuti anthu a mtundu wa Aninta 
anawotcha mulungu wawo n’kuthamangitsa wansembe 
wake. Komabe ankaona kuti ndi kusaganiza bwino kuma- 
puta mulungu wawo wamphamvu, Ulu. Sankakayikira 
kuti mulunguyo sangamangoonerera wina akumutsira 
mnyozo wotero. N’kutheka kuti Nwaka ankawerengera 
kuti mulungu wake waumwini, yemwe ankamulambira 
m’mudzi mwake, amuteteza. Koma akuluakulu sanali 

opusa pamene ankanena kuti munthu akhoza kukhala ndi 
Ngwu, koma n'kupezeka kuti waphedwabe ndi Ojukwu. 

Koma zikuoneka kuti Nwaka anapulumuka ku ma- 
vuto a kusaganiza bwino kwakeku. Iye sanadwale litsipa, 
sanavutike ndi m"mimba, komanso sanabuule pakati pa 
usiku ndi ululu wam'thupi mwake. N’kutheka kuti zime- 
nezi ndi zimene ankaimba pachikondwerero cha Idemili 
cha chaka chimenecho. Iye anavala chinyawu chomwe 
ankachitulutsa pamwambo umenewu komanso pa zochi- 
tika zina zapadera. Chiyawuchi chinkatchedwa Ogalanya 
kapena kuti Munthu Wachuma, ndipo pachikondwerero 
chilichonse cha Idemili, anthu ochokera m’midzi yonse 
ankapita ku ilo wa ku Umunneora kuti akaone chinya- 
wucho chomwe chinkavala zovala zodula kwambiri za 
makaka osiyanasiyana owala. 

Chaka chimenecho chinyawucho chinkangoimba 
zinthu zodzitamandira zokhazokha. Anthu ena omwe 
ankadziwa chinenero cha anthu akumizimu, ananena kuti 
Nwaka ankayankhula zinthu zoderera Ulu. 

“Anzanga mwafika pano, mvetserani mawu anga. 
Pali malo ena oopsa kwambiri. Malo amenewa ndi oopsa 
moti palibe munthu kapena mzimu umene umafikako po- 
khapokha ngati munthuyo wafumbata anzake kudzanja la- 
manja komanso abale ake kudzanja lamanzere. Koma ine- 
yo Ogalanya, chilombo chosasewera ndi munthu, sindi- 
tenga mnzanga kapena wachibale wanga ndikamapita 
kumeneko. ” 

Chitoliro chinamutchula kuti Ogalanya Ajo Mmo, 
ndipo ng’oma yaikulu inavomereza. 

“Ulendo wina ndinapita kumeneko ndi mnzanga, 
koma mnzangayo anasanduka buluzi. Kenako ndinapeza 
mnzanga wina yemwe anali wotsirira ena chiphe. Pambu- 
yo pake ndinapezanso mnzanga wachitatu yemwe anali 

wakhate. Ineyo, Ogalanya, yemwe ndimadula kpom koma- 
nso kukoka waa, ndinapanga ubwenzi ndi wakhate yemwe 
ngakhale wotsirira anzake chiphe uja amamuthawa. ” 

Chitoliro ndi ng’oma ija zinayankhulanso. Kenako 
Ogalanya anavina masitepe angapo molowera kumanja 
kenako kumanzere. Atatero anatembenuka kamodzim'ka- 
modzi n'kudzayendetsa chikwanje chake m’mwamba. 

“Kenako ndinabwerako. Tsiku la Afo linadutsa, 
tsiku la Nkwo linadutsa, tsiku la Eke linadutsa, ndiponso 
tsiku la Oye linadutsa. Kenako linafika tsiku linanso la 
Afo. Ndinamvetsera m'thupi mwanga kuti mwina ndimva 
penapake pakutsinatsina, koma olo mutu sunandipweteke, 
m’mimba simunandiwawe, ndipo sindinachite ngakhale 
chizungulire. ” 

“Tandiuzeni abale anga mwasonkhana pano, kodi 
munthu amene angachite zimenezi ndi wamasewera? ” 
chitoliro komanso ng’oma ija zinavomereza mwaumodzi 
wawo. 

Kwa zaka zisanu kungochokera pamene zimenezi 
zinachitika, anthu ankadzifunsa kuti zingatheke bwanji 
kuti Nwaka anyoze Ulu n'kumakhala bwinobwino kwi- 
naku akupitirizabe kusimbwa komanso kuyenda mapewa 
ali m"mwamba. Zinali bwino kungonena kuti si Ulu amene 
ankamunyoza, ndipotu Nwaka sanatchule dzina la mulu- 
ngu amene ankamunyoza. Koma tiyerekeze kuti ankanyo- 
zadi Ulu, kodi tinganene kuti ankazitenga kuti mphamvu 
zodzitetezera kuti mulunguyu asamudule khosi? Pajatu 
amati tikaona mbalame yaing’ono ikuvina pakati pa nse- 
wu, timadziwa kuti amene akuyiimbira ng’oma ali patchi- 
re lapafupi. 

Munthu amene ankaimbira ng’oma Nwaka anali 
wansembe wa Idemili, mulungu wa anthu a ku Umu- 
nneora. Munthu ameneyu, Ezidemili, anali mnzake wapa- 

mtima wa Nwaka komanso mlangizi wake. Iye ndi amene 
ankamuteteza komanso kumutuma kuti azichita zinthu za- 
mtopolazi. Kwa nthawi yaitali, palibe amene anatulukira 
zimenezi. Panali zinthu zinagapo zimene zinkachitika ku 
Umuaro zimene Ezeulu sankazidziwa. Iye ankadziwa kuti 
ansembe a Idemili, Ogwugwu, Eru komanso Udo sanka- 
sangalala kuti mphamvu zawo zinachepa kungochokera 
pamene midzi isanu ndi umodzi ya Umuaro inagwirana 
manja n'kupanga Ulu kuti akhale mulungu wamkulu ku- 
posa milungu inayo. Koma iye sanaganize kuti m’modzi 
mwa ansembe amenewa angadzafike pomalimbikitsa 
munthu kuti ayambe kunyoza Ulu. Ndi nkhani ya nsato 
yopatulika imene inatumbula chinsisi chimenechi. Koma 
pali zinanso zomwe zinachitika zimenezi zisanachitike. 

Nwaka ndi Ezidemili anakhala mabwenzi a ponda 
apo mpondepo kungochokera ali ana. Anthuwa ankango- 
khala ngati ngumbi zososoka mapiko moti nthawi zambiri 
anthu ankawaona ali limodzi. Makolo awo anawauza kuti 
ankangosiyana masiku atatu okha akubadwa. Nwaka ndi 
amene anali wamng'ono ndipo onse anali akatswiri pa 
masewera okolana komanso kulikhana. Koma m'njira zi- 
na, anthuwa anali osiyana kwambiri. Nwaka anali wamtali 
komanso woyererako, pomwe Ezidemili anali wamfupi 
komanso wakuda ngati mtsiro. Koma ndi munthu wamfu- 
pi chonchiyi amene ankatsogolera mnzakeyo ngati ng'o- 
mbe. Pamene ankakula, moyo wawo unasintha ndipo ali- 
yense anapeza zochita zake. Koma Nwaka sanasiye kufu- 
nsa malangizo kwa mnzakeyo akamapanga zosankha 
zofunika. Zimenezi zinali zodabwitsa chifukwa Nwaka 
anali munthu wotchuka komanso wodziwa kuyankhula, 
moti anzake ena ankamutchula kuti Chilombo Chodziwa 
Kuseweretsa Mawu. 

M'kupita kwa nthawi, ubwenzi wawowu unachi- 

titsa kuti Nwaka akhale paudani wosamwerana madzi ndi 
Ezeulu. Ezidemili ankadziwa kuti kuyambira kale, anthu 
asanapange Ulu, midzi yonse isanu ndi umodzi inkatsogo- 
lereredwa ndi madoda amipando yaulemu monga Nwaka. 
Choncho zimene ankakambirana pa uwiri wawo, zinachi- 
titsa kuti Nwaka ayambe kutokosanatokosana ndi Ezeulu. 

Tsiku lina pamene Nwaka ankacheza ndi Ezidemili 
mu obi wake kwinaku akutsitsira ndi uchema, anango- 
pezeka kuti ayamba kumudya miseche Ezeulu. Koma 
tinene chilungamo pamenepa, izi ndi zimene ankachita 
nthawi zonse akakumana. 

“Kodi pali aliyense amene anakuuzapo chifukwa 
chake mutu wa wansembe wa Ulu umadulidwa akamwa- 
lira n'kukapachikidwa m'kachisi?” anafunsa Ezidemili 
mwadzidzidzi. Zinali ngati funso lomwe linadikira kwa 
zaka zambirimbiri m” mutu mwa Nwaka latumphuka lokha 
kuti yankho lake lipezeke. Nwaka sankadziwa chifukwa 
chake. Chomwe ankadziwa ndi choti Ezeulu kapena Ezi- 
demili akamwalira, mitu yawo inkadulidwa n'kukapachi- 
kidwa m'kachisi wa mulungu wake. Koma palibe amene 
anayamba wamuuzapo chifukwa chake zimenezi zinka- 
chitika. 

“Kunena zoona sindinayambe ndauzidwapo chifu- 
kwa chake,” anatero Nwaka. 

“Ndiyetu ndibwereke mapirikaniro akowo. Ndiku- 
funa ndikuuze pano kuti ngakhale Ezeulu sadziwa chifu- 
kwa chake.” 

Nwaka anagugudiza nyanga yake ya uchema n'kui- 
menyetsa pansi kawiri. Iye ankadziwa kuti mnzakeyo 
akufuna kumufotokozera nkhani yofunika, koma kungoti 
sankafuna kuonetsera kuti akufunitsitsa kumva nkhaniyo. 
Kenako anapunguliranso uchema wina m'nyanga yake ija. 

“Nkhani yake ndi yosangalatsa, koma sindikuku- 

mbukira kuti ndinayamba ndauzapo munthu. Nkhani ime- 
neyi ndinaimva kwa bambo anga asanatisiye.” Ezidemili 
anasiya kaye kuyankhula n’kupyontha uchema pang’ono 
kuchokera m'nyanga yake. “Uchemawu uli ndi madzi,” 
iye anatero n'kukhala kaye duu. Kenako anapitiriza. 
“Mnyamata aliyense mu Umuaro muno amadziwa kuti 
Ulu anapangidwa ndi makolo athu kalelo. Koma Idemili 
analipo kale Ulu asanapangidwe. Kodi umadziwa tantha- 
wuzo la dzina lakuti Idemili?” 

Nwaka anapukusa mutu wake moyerekeza chifu- 
kwa cha nyanga uchema yomwe inali pamilomo yake. 

“Idemili amatanthauza Mzati wa Madzi. Monga 
mmene mzati umachirikizira denga kuti lisagwe, momwe- 
monso ndi mmene Idemili amachirikizira mitambo ya- 
mvula kuti isagwere pansi pano. Idemili amakhala ku- 
mwamba ndipo chimenechi n'chifukwa chake ineyo, wa- 
nsembe wake, sindikhala pansi posayalidwa kanthu.” 

Nwaka anagwedezera mutu. Zimenezi zinali zoo- 
nadi chifukwa ngakhale mwana ankadziwa kuti Ezidemili 
sakhala pansi posayalidwa kanthu. 

“Chimenecho n'chifukwa chake ndikadzamwalira 
anthu sadzandikwirira munthaka. Sadzachita zimenezo 
chifukwa dziko ndi kumwamba ndi zinthu ziwiri zosiyana, 
ndipo ine ndi wakumwamba.” 

“Ndiye funso ndi lakuti: N’chifukwa chiyani wa- 
nsembe wa Ulu akamwalira amachitidwanso zofananazo? 
Sikuti Ulu sagwirizana ndi nthaka ayi. Pamene ankamu- 
panga, makolo athu sananene kuti wansembe wa Ulu 
asamaikidwe munthaka. Zimenezi zinayamba ndi Ezeulu 
woyambirira yemwe anali wansanje komanso wakhwinthi 
ngati wapanoyu. Ndi iyeyo amene anauza anthu kuti aka- 
dzamwalire maliro ake adzachitidwe zofanana ndi zimene 
amachita ndi maliro a Ezidemili. Ndiye tsiku lina wanse- 

mbe wapanoyu akadzayamba kuyankhulira mumphuno 
n'kumanena zinthu zimene sakuzidziwa, udzamutseke pa- 
kamwa ndi zimene ndakuuzazi.” 

Nwaka anagwedezeranso mutu wake mosangalala. 
Kenako analiza thotholi ndi zala zake. 


xX K k 


Malo amene Akhristu anamanga tchalitchi chawo sanali 
patali ndi nyumba ya Ezeulu. Pamene Ezeulu ankakhala 
pansi mu obi wake akuganizira za Chikondwerero cha 
Nkhwani, anamva belu lawo likukong’onthedwa kuti ngo, 
ngo, ngo, ngo, ngo, ngo. Nthawi yomweyo maganizo ake 
anasamuka ku za chikondwero zija n’kupita kuchipembe- 
dzo chatsopanocho. Iye anali akukayikirabe za kuopsa 
kwa chipembedzocho. Poyamba anali ndi maganizo akuti 
popeza mzungu anabwera mwamphamvu kwambiri ko- 
manso ankagonjetsa aliyense amene waima panjira yake, 
zinali zofunika kuti anthu akuda aphunzire njira zake. 
Chimenechi n'chifukwa chake anavomera kutumiza mwa- 
na wake, Oduche, kuti akaphunzire miyambo yachipe- 
mbedzo komanso nzeru za azungu. Nkhani zimene ana- 
mva zokhudza Wintabota komanso anthu amtundu wake, 
zinachititsa Ezeulu kuzindikira kuti azungu ndi anthu 
osukusula. 

Koma tsopano Ezeulu anayamba kuchita mantha 
chifukwa chipembedzo chatsopanochi chinkangokhala 
ngati matenda a khate. Anthu achipembedzochi sanali oti 
n'kuwaonetsa mano. Ukawaloleza kuti akupatse moni, 
ankafunanso kuti uwakumbatire. Ezeulu anali atachenjeza 
kale Oduche, yemwe anali atayamba kale kuchita zinthu 
zachilendo ndipo tsopano ankaona kuti yakwana nthawi 
yoti amusiyitse kupita kuchipembedzo chatsopanocho. 

Koma kodi akanatani ngati zikanakhala zoona kuti mzu- 
ngu wabweradi kudzalanda malo onse kuti ayambe ku- 
walamulira, monga mmene a ula ambiri ankanenera? Nga- 
ti zimenezi zikanachitikadi, ndiye kuti zikanakhala zoye- 
nerera kuti anthu ambiri am'banja lake akhale m’gulu la 
mzunguyo. Pamene maganizo amenewa ankayendayenda 
m'mutu mwake, Oduche anatulukira kuchokera kuseri 
atavala chovala choyera komanso atakoleka m'khosi 
mwake kathawelo komwe anapatsidwa kusukulu. Naye- 
nso Nwafo anatuluka naye limodzi akusilira chovalacho. 
Oduche analonjera bambo ake ndipo kenako ananyamuka 
n’kulunjika njira ya kutchalitchi. Tsikuli linali Lamlungu 
moti belu lija linkaitana anthu kuti apite kumapemphero. 
Belulo linapitirizabe kukong'onthedwa mogonthetsa 
m’khutu. 

Nwafo anabwereranso mu obi wa bambo ake aja 
ndipo anawafunsa ngati akudziwa tanthauzo la kulira kwa 
belulo, koma Ezeulu anapukusa mutu. 

“Likunena kuti: Siyani zilazi zanu, siyani koko wanu 
ndipo bwerani kutchalitchi. Oduche anandiuza zimenezi,” 
anatero Nwafo. 

“Inde,” anatero Ezeulu akuoneka kuti maganizo ake 
ali patali. “Wanena kuti belulo limakhala likuuza anthu 
kuti asiye zilazi zawo komanso koko wawo, si choncho? 
Ndiye tinganenetu kuti belulo likuimba nyimbo ya chi- 
wonongeko.” 

Makambirano awowa anadulidwa ndi phokoso la 
chisokonezo lomwe linamveka kuseri, ndipo Nwafo ana- 
thamangira komweko kuti akaone kuti chikuchitika n'chi- 
yani. Phokosolo linayamba kumveka kwambiri koma Eze- 
ulu sankazilabadira kwenikweni. Komano kenako phoko- 
so lakukuwa kwa azimayi kuseri kuja linayamba kumu- 
boola m’makutu. Posakhalitsa Nwafo anatulukira chotha- 

manga. 

“Bambo, chibokosi cha Oduche chikusuntha,” iye 
anatero akupumira m"mwamba mwamantha. Kuseriko 
kunali chisokonezo chokhachokha ndipo phokoso lija li- 
nafika poswa makutu. Monga mwa nthawi zonse, mawu a 
mwana wamkazi wa Ezeulu, Akueke, ankamveka kuposa 
a ena onse. 

“Kodi ukutanthauza chiyani ukati chibokosi cha 
Oduche chikusuntha?” anafunsa Ezeulu akudzuka pamene 
anakhala mwaulesi kwambiri. Iye ankaoneka kuti saku- 
chita chidwi kwenikweni ndi nkhaniyo. 

“Chili pansi koma chikusuntha chokha.” 

“Koma zaka zino tiona agalu amichombo ndithu.” 

Ezeulu anapita kumpanda kuja kudzera pakhomo la 
kuseri kwa obi wake. 

Nwafo anawapitirira bambo akewo ndipo anakaima 
pamene panali azimayi ankalongololawo. Akueke ndi Ma- 
tefi ndi amene ankayankhula kwambiri. Mayi a Nwafo, 
Ugoye, anangoti kukamwa mbee. Mwa apa ndi apo anka- 
womba m’manja n’kuwalozetsa kumwamba. Akueke ana- 
tembenukira bambo ake atangowaona akutuluka mu obi 
muja. 

“Bambo, tabwerani mudzaone malodzawa. Koma 
chipembedzo chatsopanochi . . .” 

“Takhala chete iwe,” anatero Ezeulu, yemwe sanka- 
funa aliyense—makamakanso ana ake aakazi—kuti azika- 
yikira chifukwa chimene anatumizira mwana wake kuchi- 
pembedzo chatsopanocho. Posakhalitsa chibokosi chama- 
tabwa chinatulutsidwa kuchipinda chimene Oduche ndi 
Nwafo ankagona, ndipo chinaikidwa pamalo ochezera. 
Chibokosicho, chomwe chinali chokhacho pakhomo pa 
Ezeulu, chinali chokhomedwa mwaukadaulo zedi. Ndi 
anthu omwe ankapita kuchipembedzo chatsopanocho 

amene ankapezeka ndi mabokosi amenewa. Mabokosiwa 
ankapangidwa ndi kalipentala wina wachipembedzocho 
ndipo ku Umuaro mabokosiwa anali amtengo wapatali 
zedi. 

Kunena zoona, sikuti chibokosi cha Oduche chinka- 
suntha, koma zikuoneka kuti mkati mwake munali china- 
chake chomwe chinkafuna kutulukamo. Ezeulu anaima 
patsogolo pa chibokosicho asakudziwa choti achite. Chi- 
nthu chomwe chinali mkatimo chinayamba kuphiriphitha 
ndipo chibokosicho chinayamba kuzungulira. Ezeulu ana- 
dikira kaye kuti chisiye, kenako anawerama n’kunyamula 
chibokosicho kutuluka nacho panja pampanda. Azimayi 
komanso ana anangoti balalabalala manja ali pakhosi. 

“Kaya ndi mankhwala abwino kaya ndi oipa, lero 
ndiwaona basi,” anatero Ezeulu chibokosicho chili m’ma- 
nja, atachinyamula ngati nsembe. Potuluka kumpandaku, 
sanadutse kudzera mu obi wake, koma anatulukira pakho- 
mo lina lomwe anthu ankadzera akamatuluka kumpanda- 
ko. 

Mwana wake wachiwiri, Obika, yemwe anali aku- 
ngofika kumene, anamutsatira. Nwafo anali pambuyo pa 
Obika ndipo azimayi komanso ana ena ankawatsatira 
mwamantha kwambiri chapatali. Ezeulu anacheuka n’ku- 
uza Obika kuti amupatsire chikwanje. Atafika panja pa- 
mpanda pafupi ndi nsewu, anaika pansi chibokosicho. Ke- 
nako anayang’ana kumbuyo kwake ndipo anaona Nwafo, 
azimayi aja komanso ana ena ali khumakhuma ngati awa- 
namizira ufiti. 

“Nonse bwererani kunyumba, kaloweni kumpanda. 
Nyani wachidwitu ndi amene amaswedwa mutu ndi mwa- 
la.” 

Azimayi ndi ana aja anachokadi n'kukaima kutso- 
golo kwa obi wa Ezeulu. 

Obika anatulukira chikwanje chili m’manja ndipo 
anachipereka kwa bambo ake. Atalandira chikwanjecho, 
Ezeulu anayamba waganiza kaye kwa kanthawi ndipo 
kenako anachiponya pansi n'kumuuza Obika kuti akate- 
nge chida china champhamvu. Chinthu chinali m’chibo- 
kosi chija chinali chitayambiranso kuphiriphitha koopsa. 
Kwa kanthawi Ezeulu ankaganiza kuti kuli bwino ango- 
chisiya pompo chibokosicho mpaka mwini wake atabwe- 
ra. Koma kodi zimenezi zikanatanthauza chiyani? Zikana- 
tanthauza kuti Ezeulu ankachita mantha ndi mphamvu 
zomwe mwana wakeyo anazitsekera m’bokosimo. Iye 
sakanalola kuti apepuke chonchi. Zikanamukwana kwa- 
mbiri anthu akanayamba kumanena kuti wansembe wa 
Ulu ndi wamantha ngati khwangwala. 

Ezeulu analandira chida chija kuchokera kwa Obika 
ndipo anachilowetsa pampata wapachivundikiro chachi- 
bokosicho kuti achikanule. Obika anayesetsa kuwalanda 
chidacho kuti asatsekule chibokosicho, koma anangotaya 
nthawi yake. 

“Tapita ukaime uko iwe-e,” anatero Ezeulu. “Uku- 
ona ngati muli ambuyako m’bokosimu? N’chifukwa chi- 
yani nthawi zina umachita zinthu zobanduka mutu?” Ke- 
nako analumira mano ndipo chivundikiro cha chibokosi- 
cho chinakanganuka. Sizinali zophweka kwa wansembe 
wachikulire kuti achite zimenezi moti pamene chivundi- 
kirocho chinkatseguka anali ali thukuta lokhalokha. Zime- 
ne anaona m'bokosimo zinali zokwanira kuchititsa mu- 
nthu khungu. Ezeulu anangoima kukamwa kuli yasa-a. 
Azimayi komanso ana omwe anali chapatali aja anabwera 
chothamanga. Nayenso Anosi, yemwe ankakhala moya- 
ndikana ndi nyumba ya Ezeulu, anali akudutsa ndipo ana- 
khota kuti adzaone chomwe chachitika. Posakhalitsa pa- 
khomo pa Ezeulu panali fumbi la anthu. Anthuwo anauma 

matupi ataona m'bokosi la Oduche mukutuluka nsato yo- 
patulika. 

“Mulungu atikhululukire ndithu,” anatero Anosi. 

“Koma mwezi watsopanowu wadza ndi zinthu!” 
anatero Akueke. 

“Ngati amenewa ali mankhwala, chonde asuluke 
kotheratu,” anateronso naye Matefi. 

Ezeulu anaponyera pansi chida chija ndipo anafunsa 
kuti: “Kodi Oduche ali kuti?” koma palibe anayankha. 

“Kodi nonsenu mulibe makutu? Ndafunsa kuti 
Oduche ali kuti?” Ezeulu anafunsa moopseza kwambiri. 

Nwafo ndi amene anayankha ndipo ananena kuti 
wapita kutchalitchi. Nsato yopatulika ija inayamba kutu- 
luka m'chibokosi muja mwapang’onopang’ono ngati biri- 
mankhwe. 

“Ndimupha mwana ameneyu akangopondanso pa- 
khomo pano,” anatero Ezeulu kwinaku akutola chikwanje 
chomwe chinali pansi chija. 

“Mulungu azitikomera mtima anthu ochimwafe,” 
anatero Anosi. 

Mayi a Oduche anayamba kulira atangomva zimene 
mwamuna wawo ananena ndipo azimayi ena omwe anali 
pamalowo anayamba kuwathandiza. Ezeulu anayenda 
mwapang'onopang'ono n'kukalowa mu obi wake chi- 
kwanje chili m’manja. Nayonso nsato yopatulika ija ina- 
tuluka n'kukalowa m'tchire. 

“Kodi mupindulapo chiyani mukamangolira?” 
Anosi anafunsa Ugoye. “Bwanji osapita kukafunafuna 
mwana wanuyo n'kukamuuza kuti asabwerenso pakhomo 
pano?” 

“Zimene akunenazi ndi zoona Ugoye,” anatero 
Matefi. “Mutumizeni kaye kwa achibale anu kufikira mti- 
ma wa bambo ake utazizira. Tili ndi mwayi kuti nsato 

yopatulikayi sinafe.” 

“Koma ndiye muli ndi mwayidi. Ndakhala ndiku- 
nena kuti chipembedzo chatsopanochi chitionetsa malo- 
dza, koma anthu amanditsutsa.” Anatero Anosi akunya- 
muka n'kumapitiriza ulendo wake wopita ku Umunneora 
kuti akagule mbewu ya zilazi kwa bwenzi lake. Anosi 
anali wamabodza ngati mzimayi moti atangochoka pakho- 
mopa, anayamba kumwaza nkhaniyi paliponse. Pamene 
dzuwa linkafika paliwombo, nkhaniyi inali itakolera midzi 
yonse moti inakafikanso kwa Ezidemili yemwe anali wa- 
nsembe wa Idemili, mwiniwake wa nsato zonse zopa- 
tulika. 


K K k 


Tsopano panali patadutsa zaka zisanu kuchokera pamene 
Ezeulu analonjeza mzungu uja kuti atumiza mwana wake 
kutchalitchi. Koma panadutsa zaka zitatu kuti akwaniritse 
lonjezo lakeli. Anachita zimenezi pofuna kutsimikizira 
kuti mzunguyo wabweradi kudzakhazikika. Poyamba, 
Oduche ankakana kukalowa tchalitchichi. Koma Ezeulu 
anamuitanira ku obi wake ndipo anayankhula naye mmene 
munthu amayankhulira kwa bwenzi lake lapamtima. Po- 
tuluka m’menemo, mnyamatayo anali atatsimikiza mtima 
kuchita zimene bambo ake ankafuna. Chimene chinamu- 
sungunula ndi choti anali asanamvepo bambo ake akuya- 
nkhula ndi munthu modzichepetsa ngati mmene anachitira 
pa nthawiyi. 

“Zinthu padzikoli zikusintha mwanawe,” anatero 
Ezeulu kwa mwana wakeyo. “Sikuti zimenezi zikundisa- 
ngalatsa, koma nanga ndilowera kuti? Chomwe ndinga- 
chite pamenepa ndi kungokhala ngati mbalame ija yotche- 
dwa Eneke-nti-oba. Anzake ataifunsa kuti n'chifukwa chi- 

yani simatera chisawawa ikamauluka, inawayankha kuti: 
“Anthu aphunzira kugenda mwamaluli ndipo nanenso 
ndaphunzira kuuluka mosatera chisawawa.’ Mofanana ndi 
mbalameyi, ndikufuna kuti mmodzi mwa ana anga apite 
kwa anthu amenewa kuti akakhale maso anga. Ngati 
atakaona kuti kulibe chilichonse chaphindu, m’tsogolo 
adzasiya. Koma ngati kuli zinthuzinthu, azibwera nazo 
kuti nafenso tiyere m’maso. Tikatulukira njira zawo tiona 
ngati m'pofunika kuphunzira kuuluka mosatera kapena 
ayi. Dzikoli lili ngati gule amene akuvina. Munthu amene 
akufuna kuona gule bwinobwino, samafunika kungokhala 
phwi pamalo amodzi. Mzimu wanga ukundiuza kuti anthu 
amene sakuchita ubwenzi ndi azungu panopa anong’oneza 
bondo posachedwapa.” 

Mayi a Oduche, Ugoye, sanasangalale ndi ganizoli. 
Iwo ankangoona kuti mwana wawo waperekedwa nsembe 
kwa mzungu, moti anayesetsa kukambirana ndi mwamuna 
wawo koma palibe chomwe anaphulapo. 

“N'chifukwa chiyani umayankhula zathobwa? Ko- 
di n'chiyani chikukukhudza ndi mmene ndikuchita ndi ana 
anga? Ukunena kuti sukufuna kuti Oduche ayambe ku- 
chita zinthu zachilendo, kodi sukudziwa kuti pakhomo pa 
munthu wochita bwino pamafunika kukhala anthu omwe 
amachita zinthu zosiyanasiyana? M’dziko muyenera ku- 
khala anthu abwino ndi oipa, antchito okhulupirika koma- 
nso akuba komanso anthu okhazikitsa mtendere ndi anthu 
oyambitsa mapokoso. Mmenemo ndi mmene chinyawu 
cha obi wolozeka chimaonekera. Pakhomo pangati pame- 
nepa, nyimbo iliyonse yomwe ungaimbe ndi ng’oma yako, 
pamakhala winawake woti akhoza kuivina.” 

Ngati Oduche ankakayikirabe pambuyo poti bambo 
ake amuuza zoti azipita kutchalitchi chija, chikayikiro 
chimenecho chinazulidwa ndi mizu yomwe atangofika 

kutchalitchiko. Iye anaona ubwino wopita kutchalitchi. 
Anakhalanso ndi mwayi wochita nawo maphunziro a azu- 
ngu. Oduche anali ndi mutu wabwino kwambiri moti 
anayamba kuona kuti sipatenga nthawi yaitali kuti ayambe 
kuyankhula Chingerezi monganso mmene aphunzitsi awo, 
a Molokwu, ankayankhulira ndi a Holt akabwera kudza- 
yendera tchalitchicho. Koma panali winanso yemwe ana- 
mukopa kwambiri. Dzina lake linali Blackett. Iye anali 
m’mishonale wochokera ku India. Zimamveka kuti mu- 
nthu ameneyu, ngakhale anali wakuda, anali ndi nzeru 
kuposa mzungu. Choncho Oduche ankaona kuti ngati ata- 
dzafika pa Blackett, akhoza kudzakhala munthu woleme- 
kezeka kwambiri ku Umuaro. 

Oduche anali mwana wochangamuka komanso 
ankachita bwino kwambiri pamaphunziro moti aziphu- 
nzitsi ake komanso anthu ena omwe analowa tchalitchichi 
anayamba kumukonda. Oduche anali wamng'ono kwa- 
mbiri tikayerekeza ndi anthu ena omwe anatembenukira 
kuchipembedzo chatsopanochi. Tikutero chifukwa anali 
ndi zaka khumi ndi zisanu zokha. A Molakwu, sankaka- 
yikira kuti Oduche adzachita zakupsa pamoyo wake moti 
pamene a mishoni ankawasamutsira ku Okperi, anayamba 
kukonzekeretsa kuti abatizidwe. Atasamuka, ku Umuaro 
kunabwera mphunzitsi watsopano, yemwe anachokera 
m’chigawo cham’mbali mwa mtsinje wa Niger. Nayenso 
ankayankhula chinenero cha mzungu ngati chobadwa na- 
cho. Dzina la munthu ameneyu linali John Goodcountry. 
Goodcountry anauza anthu a ku Umuaro omwe analowa 
Chikhristu za amishonale omwe analimbana ndi miyambo 
yoipa kwambiri ya anthu am” mbali mwa mtsinje wa Niger. 
Amishonalewo anazula miyambo yodetsa kukhosi yomwe 
anthu ankachita powalimbikitsa kuti awononge akachisi 
awo komanso kupha agulo opatulika. Iye anawafotoko- 

zera za munthu wina dzina lake Joshua Hart, yemwe ana- 
phedwa chifukwa chochita ntchito zosonyeza chikhulupi- 
riro ngati zimenezi. 

“Ngati tili Akhristu enieni, tiyenera kukhala oko- 
nzeka kufera chikhulupiriro chathu,” iye analangiza nkho- 
sa zakezo motero. “Tiyenera kukhala okonzeka kupha nsa- 
to zopatulika ngati mmene anthu am’mbali mwa mtsinje 
wa Niger anachitira popha agulo awo. Tiyenera kupewe- 
ratu kulambira mafano. N'chifukwa chiyani mukakumana 
ndi nsato mumainena kuti Bambo wathu? Yangokhalatu 
njoka yachabechabe basi! Ndipotu mukawerenga m’Bai- 
bulo muona kuti njoka ndi imene inapusitsa Hava. Cho- 
ncho ndikuuzeni pano kuti munthu aliyense amene akuchi- 
tabe mantha kupha nsato si Mkhristu weniweni.” 

Munthu woyamba kupha komanso kudya nsato 
yopatulika kuderali anali Josiah Madu wa ku Umuagu. 
Nkhaniyi sinadziwike kwa anthu ena kupatulapo anthu 
ochepa amene ankapita kutchalitchiku. Komabe, ambiri 
anakana kutengera chitsanzo chake. Anthu amenewa 
ankatsogoleredwa ndi Moses Unachukwu, yemwe anali 
wotembenukira ku Chikhristu wotchuka kwambiri. Mu- 
nthu ameneyu ndi amene anali woyambirira kulowa Chi- 
khristu ku Umuaro. 

Unachukwu anali kalipentala, ndipo kudera lonselo 
ndi yekha amene ankadziwa ntchito imeneyi. Iye ana- 
Phunzira ntchitoyi kwa amishonale omwe anamanga mi- 
shoni yawo ku Onitsha. Ali wachinyamata, iye anakaka- 
mizidwa kunyamula katundu wa asilikali omwe anatumi- 
zidwa kuti akawononge Abame chifukwa chopha mzungu. 
Zimene Unachukwu anaona pa nthawiyo, zinamuphunzi- 
tsa kuti mzungu si munthu wosewera naye. Asilikali aja 
atamusiya, iye sanabwererenso kwawo ku Umuaro koma 
anapita ku Onitsha komwe anakayamba kugwira ntchito 

panyumba ya m’mishonale wina yemwe ankachita zauka- 
lipentala. Dzina la m’mishonaleyu linali J.P. Hargreaves. 
Kumeneko mzunguyo anamuphunzitsa ntchito yamanja 
ndipo atakhalako zaka khumi, Unachukwu anabwerera 
kwawo ndi gulu lina la azungu omwe ankapita ku Umuaro 
kuti akalalikire uthenga wabwino kwa anthu achikunja 
omwe anali kumeneko. Magulu ena awiri anali atapitapo 
kale kuderali koma anabwerako chimanjamanja popanda 
kupindula nkhosa ndi imodzi yomwe. Anthu a ku Umuaro 
anali ndi mitima yoguga kwambiri moti anthuwo anka- 
lalikira chitetete popanda kukumana ndi munthu woso- 
nyeza chidwi ku uthenga wawo. Unachukwu ankaona kuti 
gulu lachitatuli linakwanitsa kuchita zakupsa ku Umuaro 
chifukwa cha thandizo lake. Akamaganizira moyo wake 
ankangodziona ngati Mose wamakono, yemwe anapita ku 
Onitsha n’kubwerera kwawo kuti akapulumutse mtundu 
wake wosochera. 

Popeza anali kalipentala yekhayo m’dera lonselo, 
Moses Unachukwu ndi amene anamanga tchalitchi chatso- 
pano m’derali. Pa nthawiyi sikuti anangokhala wothandi- 
zira mphunzitsi, koma anthu ankamuonanso kuti ndi 
mphunzitsi payekha ndipo ankagwira ntchito yodyetsa 
mawu Goodcountry akachoka. Popeza anthu a ku Umuaro 
analibe m’busa, iye anayamba kutchedwa mphunzitsi wa 
katekisimu. Choncho tinganene kuti Moses Unachukwu 
anali ndi udindo waukulu ndithu m’tchalitchi chatsopano- 
cho. A Molokwu, omwe anali mphunzitsi wa katekisimu 
Goodcountry asanabwere, ankakonda kufunsa kaye Moses 
asanasankhe zochita. Ndiyeno Goodcountry atangofika 
kuderali—kungochokera tsiku loyamba lenileni—anaya- 
mba ndi kumunyalanyaza Moses. Koma Moses sanali 
munthu woti n'kumunyalanyaza chisawawa. 

Pamene Goodcountry ankaphunzitsa za kupha nsato 

yopatulika, Moses anawatsutsa poyera. Iye anachita 
zimenezi osagwiritsa ntchito Malemba ngakhale pang'o- 
no. Ankangogwiritsa ntchito nthano za ku Umuaro. Zinali 
zodabwitsa kwambiri kuona zinthu zimenezi zikutuluka 
pakamwa pa Mkhristu wobatizidwa. Iye ankayankhula ndi 
ukumu, monga munthu yemwe ankachokera m’mudzi 
umene wansembe wake ankanyamula Idemili, mwini wa 
nsato zonse zopatulika. Choncho, Moses ankadziwa za- 
mbiri zokhudza nsato zopatulika kusiyana ndi ena onse 
kutchalitchicho. Kuwonjezera apo, chinthu china chomwe 
chinkamupatsa mphamvu zotsutsira chinali choti iyeyo 
anayamba kale Chikhristu komanso anapitapo ku Onitsha 
komwe kunachokera chipembedzo chatsopanochi. Moses 
anauza mphunzitsi watsopanoyo m’maso muli gwa kuti 
Baibulo komanso katekisimu sizilamula kuti anthu azipha 
nsato, yomwe munthu wolimbana nayo amakumana ndi 
masoka. 

“Kodi ukuganiza kuti Mulungu analakwitsa ponena 
kuti mutu wa njoka udzaphwanyidwa?” anafunsa Good- 
country. 

Funso limeneli linangodzutsa mbozi ya phe-e 
m’mutu mwa Moses, moti anayamba kutambasula mwa- 
chintambasale za miyambo ya ku Umuaro. 

“Masiku ano mu Umuaro muli midzi isanu ndi 
umodzi. Koma kodi mumadziwa kuti mmenemu si mmene 
zinthu zinaliri poyamba. Makolo athu ankatiuza kuti 
poyamba kunali midzi isanu ndi iwiri. Mudzi umodzi 
unatheratu chifukwa chosalemekeza nsato. Mudzi umene- 
wo unkatchedwa Umuama.” Anthu ena omwe anali 
m'tchalitchimo anagwedezera mitu, koma Goodcountry 
ankachita kuonekeratu kuti zimenezi zinkawanyung’unya 
kwambiri. 

“Tsiku lina amuna asanu ndi m’modzi apachibale 

anapha nsato ndipo anapempha m’modzi wa iwo, dzina 
lake Iweka, kuti aiphike n'cholinga choti adyere chilazi. 
Iwo anapereka zofunikira kwa m'bale wawoyo ndipo ata- 
maliza kuphika, abale ake aja anayamba kutulukira mmo- 
dzimmodzi. Iwo ankapakula chilazi chija mbale mbu, 
n'kupitanso pamene panali mphika wandiwo zija n'kuka- 
zipakula mwadyera zedi moti zinkachita kusefukira mpa- 
ka m'milomo mwa mbale zawo. Chifukwa cha mapaku- 
lidwe ankhanzawa, ndiwo zija zinatha n’kumuperewera 
m'bale wawo ankaphika uja.” 

Anthu omwe ankamvetsera Moses Unachukwu ana- 
yamba kumwetulira, kupatulapo Goodcountry yemwe 
anangokhala duu ngati chosema. Oduche nayenso ana- 
mwetulira chifukwa anamvapo nkhaniyi ali mwana, moti 
zinangokhala ngati akumukumbutsa. 

“Amuna apachibale aja anayamba kukangana ko- 
opsa, ndipo kenako ndewu yoopsa inaulika. Posakhalitsa 
ndewuyo inafalikira m"mudzi wonse wa Umuama, ndipo 
anthu anaphana zedi mpaka mudzi kutsala pang’ono 
kutheratu. Anthu ochepa amene anapulumuka, anathawa 
m’mudzimo n’kuwoloka mtsinje waukulu kupita kudziko 
la Ulu komwe anasakanikirana ndi anthu a mitundi ina. 
Midzi isanu ndi umodzi yomwe inatsala itaona zimene 
zinachitikazi inapita kukamang'ala kwa woombeza. Woo- 
mbezayo anawauza kuti nsato inali njoka yopatulika kwa 
Idemili. Anawauzanso kuti mulungu ameneyu ndi amene 
analanga Umuama chifukwa chopha nsato yake. Kungo- 
chokera tsiku limenelo, midzi yonse isanu ndi umodzi 
inakhazikitsa lamulo lakuti pasadzapezekenso munthu 
wopha nsato. Inagwirizananso kuti munthu amene adza- 
pezeke akuchita zimenezi adzapatsidwa chilango chofana- 
na ndi chimene munthu amalandira akapha m’bale wake.” 
Moses anamaliza ndi kuwerenga midzi yonse yomwe 

inaletsa kupha nsato pogwiritsa ntchito zala zake zaku- 
manja. Kenako Goodcountry anayamba kuyankhula. 

“Nkhani imene wafotokozayi si yoyenera kuifoto- 
koza uli m’nyumba ya Mulungu. Koma ndinakulola kuti 
uimalize n'cholinga choti anzakowa adzionere okha kuti 
nkhaniyi ndi yopanda nzeru.” 

Kenako m'tchalitchimo munayamba kumveka ku- 
ng'ung'udza komwe sikunkadziwika bwinobwino ngati 
kunali kuvomereza kapena kutsutsa zimene zinanene- 
dwazo. 

“Nkhani imeneyi ndiwasiyira anthu a mtundu wako 
omwewa kuti akuthandize.” Goodcountry anayang'ana 
mpingo wonse, koma palibe amene anayankhula. “Kodi 
palibe aliyense amene akufuna kuwaikira kumbuyo 
Ambuye?” 

Oduche yemwe anakhala pafupi ndi Unachukwu 
anaimika dzanja lake mwamantha, kenako analitsitsa. Ko- 
ma Goodcountry anamuona. 

“Eya, apo.” 

“Zoti Baibulo limanena kuti tisamaphe njoka ndi 
zabodza? Kodi si paja Mulungu anauza Adamu kuti adza- 
phwanye mutu wa njoka yomwe inanamiza mkazi wake?” 
Atangonena izi, anthu omwe anali m'tchalitchimo ana- 
yamba kumuwombera m’manja. 

“Moses, wamva zimene mwanayu wanena?” 

Moses anaimirira kuti ayankhe, koma Goodcountry 
sanamupatse danga. 

“Wanena kuti iweyo ndi Mkhristu woyambirira ku 
Umuaro kuno ndipo umadya nawo ukalisitiya. Koma ku- 
nena zoona ukatsegula pakamwa pako pamatuluka zowola 
zokhazokha. Lerotu mwana wosapola pamchombo ngati 
uyu wakuphunzitsa malemba. Kodi si paja Ambuye anati 
amene ali woyamba adzakhala womalizira, ndipo woma- 

lizira adzakhala woyamba? Dziko lonse likhoza kuchoka, 
koma palibe mawu ngakhale amodzi omwe Ambuye 
wathu ananena amene sangakwaniritsidwe.” Kenako ana- 
tembenukira kwa Oduche. “Nthawi ya ubatizo wako ika- 
dzakwana uzidzatchedwa Petulo. Pa thanthwe ili ndiza- 
mangapo mpingo wanga.” 

Zimenezi zinachititsa kuti anthu anali m'tchalitchi- 
mo aphophole m'manja mwawo ndi mphamvu zawo 
zonse. 

Nthawi yomweyo Moses anaimirira. 

“Kuteroko mukundiona ngati ndine chitsiru eti?” 
anafunsa Moses. “Ineyotu ndinakhalapo kumene kunaya- 
mbira chipembedzo chatsopanochi ndipo ndinaona ndi 
maso angawa azungu omwe anabweretsa chipembedzo- 
chi. Koma ndikufuna ndikuuzeni pano kuti sindingapu- 
sitsidwe ndi munthu yemwe wangochoka uko n’kubwera 
kuno n'kumadzalira kuposa eni maliro. Azungu anakutu- 
mizani kunowo samalimbikitsa anthu kuchita zimene 
mukunenazi. Inuyo si mlaliki woyamba kubwera kuno. Si 
inunso wachiwiri, koma wachitatu. Ngati muli anzeru 
muzingogwira ntchito imene anakutumizirani kuno n'ku- 
siya nkhani ya nsatoyi. Palibe amene anayamba wada- 
ndaulapo kuti tsiku lina nsato inamutsekera njira pamene 
ankabwera kutchalitchi kuno. Ngati mukufuna kugwira 
ntchito yomwe munabwerera popanda mavuto, muzingo- 
chita zimene ndakuuzanizi. Koma ngati mukufuna kukha- 
la ngati buluzi wamunthano ina yemwe anasokoneza ma- 
liro a mayi ake ndi manja ake, mukhoza kupitiriza kuma- 
chita masewera mukupangawa.” Kenako anatembenukira 
kwa Oduche. “Anthu akhoza kumakutchula kuti Petulo. 
Akhozanso kumakutchula kuti Paulo kapena Baranaba. 
Koma osamakonda kubwebwetukabwebwetuka pagulu 
ungadzanyule nazo maliro a eni. Iweyo udakali mwana, 

ndiye usamachite zinthu n'cholinga chongofuna kudzio- 
netsa kuti ndiwe wochenjera. Ine sindingamalimbane ndi 
mwana wolira ndi mkodzo wake womwe ngati iwe. Koma 
popeza nawenso wakhala m’modzi mwa aphunzitsi athu, 
ndidikira moleza mtima mpaka patsiku limene udzalimbe 
mtima n'kupha nsato mu Umuaro muno. Osaiwala kuti 
munthu wamantha akhoza kukwirira dzenje lalikulu ndi 
mawu ake, koma nkhondo ikayambika amalikumba liwiro 
la mtondowadowoka kwinaku akudziipitsira.” 

Chitonzo chimenechi n'chimene chinachititsa kuti 
Oduche atsimikize mtima kupha nsato. Kenako anaku- 
mbukira kuti kunyumba kwawo kunali nsato ziwiri, yai- 
kulu ndi yaing'ono. Nsatozi zinkakhala m'khumbi mwa 
mayi ake pamwamba pa khoma lomwe linanyamula tsi- 
ndwi la khumbilo. Nsatozi sizinkapweteka aliyense koma- 
nso zinkathamangitsa makoswe omwe anali m’khumbi- 
mo. Ndi ulendo umodzi wokha pamene anthu ankakayi- 
kira kuti nsatozo zameza mazira a nkhuku. Oduche anaga- 
niza zokong'ontha imodzi mwa njoka zimenezi. Koma 
ankafuna kuchita zimenezi mwachinsinsi komanso mosa- 
mala kwambiri kuti ikafa pasapezeke woganiza kuti ya- 
chita kuphedwa. 

Panadutsa masiku asanu ndi limodzi kufikira pame- 
ne Oduche anapeza mpata wochita zimenezi, ndipo nga- 
khale anaupeza mpata ankalakalakawo, kulimba mtima 
kuja kunayamba kwamuchokera. Koma atadzilimbitsa, 
anaganiza zopha nsato yaing’ono ija. 

Anaikola ndi mtengo ndipo itagwara pansi. Mtima 
wake unkamuletsa kuti aimenye mutu. Koma asanagwire 
ntchitoyi, Oduche anamva mawu a anthu ndipo anayamba 
kuchita mantha kwambiri. Mwachanguchangu anainya- 
mula njokayo n’kukalowa nayo kuchipinda chogona. Ku- 
meneko anapeza njira yabwino kwambiri yophera njoka- 

yo. Anatsegula bokosi lomwe Moses anamupangira, ndipo 
anachotsamo chovala komanso tawelo yake n'kutsekera 
nsatoyo m'bokosimo. Pamenepo m'pamene anaupeza mti- 
ma wake. Oduche ankaona kuti imeneyi inali njira yabwi- 
no yophera nsatoyo chifukwa ikanafa yokha posowa 
mpweya, ndipo akanaipha chikumbumtima chake osamui- 
mba mlandu woti wachita kuikong’ontha ndi chinthu. 
Mwana woyamba wa Ezeulu, Edogo, anachoka ku- 
nyumbako m’mawa kuti akamalizitse kusema chigoba cha 
chinyawu. Tsopano n'kuti kutangotsala masiku asanu kuti 
Chikondwerero cha Nkhwani chichitike. Chigoba chime- 
ne ankasemachi chinali choti mzimu womwe udzatuluke 
pansi pa nthaka udzavale. Mzimuwo unkayenera kuwone- 
kera kwa anthu ngati chinyawu. Anthu omwe anasankhi- 
dwa kuti azidzatsatira chinyawucho ankafunika kukonze- 
kera bwino. Ankafunika kukonzekera kudzavina mogo- 
metsa ndipo nawonso ankafunitsitsa kuona chigoba cha- 
chinsinsi chimene Edogo ankawasemera. Mu Umuaro 
munalinso anthu ena omwe ankasema zigoba za zinyawu, 
ndipo ena anali anamatetule. Komabe, anthu ankakonda 
Edogo chifukwa anali wokhulupirirka. Ankati akayamba 
ntchito ankaisiya akaona kuti wamaliza komanso ankachi- 
ta zinthu pa nthawi yake. Iye anali wosiyana ndi Obiako, 
yemwe anali katswiri wodziwa kuzokota mitengo. Nga- 
khale kuti anali wodziwa ntchito kuposa Edogo, munthuyu 
anali tambwali wotheratu. Obiako ankagwira zida zake 
akaona kuti munthu yemwe anamupatsa ntchito akubwera. 
Munthuyo akangochoka ankaziponyeranso pansi n’kuya- 
mba kuchita zake. Ndiyeno Obiako akamangokhalira 
ntchito mwamtundu umenewu, ena ankangotenga ntchito- 
yo n'kumupatsa Edogo. Zikatero, Edogo ankayambapo 
kalikiliki kugwira ntchitoyo mpaka kuimaliza. Komabe, 
kusema chigoba cha chinyawu kunali kovutirapo. Munthu 

akapatsidwa ntchitoyi sankasemera kunyumba kwake ko- 
mwe azimayi komanso ana akanamuona. Choncho Obika 
atapatsidwa ntchitoyi ananyamuka n'kupita kunyumba ya 
mizimu yomwe inamangidwira ntchito ngati zimenezi. 
Nyumbayi inali pamalo ena obisika chakumapeto kwa 
msika wa Nkwo. Munthu amene sanavinidwe sankayere- 
keza kuyandikira nyumba imeneyo, yomwe inayang’ana 
kunkhalango ndipo kumbuyo kwake kunali msika uja. 
Nthawi zina ntchembere zinkauzidwa kuti zikazile 
komanso kukongoletsa kunja kwa nyumbayo ndi choko 
choyera, chobiriwira, chachikasu kapena ndi mtsiro, ndipo 
azibambo ena ankalondera pakhomo lolowera m’nyumba- 
mo kuti wina asayerekeze kusuzumira kapena kulowamo. 

Mkati mwa nyumbayo munkakhala mdima ngakha- 
le kuti munthu ukakhalitsamo unkatha kuyamba kuona 
bwinobwino. Edogo anaika pansi mtengo woyera wa okwe 
womwe ankafuna kugwiritsa ntchito posema chigobacho. 
Kenako anamasula chikwama chake chachikopa chambu- 
zi chomwe anaikamo zida zake zosemera. Kuwonjezera pa 
kuchita zinthu mwachinsinsi, Edogo ankaona kuti m’nyu- 
mbayi ndi malo abwino kwambiri osemera zigoba za 
zinyawu. Paliponse m’nyumbamo panali zigoba zakale 
komanso zigoba zomwe mizimu yamakedzana inkavala. 
Zinthu zina zimene zinali m’nyumbayi zinali zakale kwa- 
mbiri mwinanso kuposa bambo ake. Akaona zigoba zime- 
nezi, ankapeza nyonga zoyambira kuzokota mtengo kuti 
patuluke chigoba chatsopano. Zigoba zina zomwe zinali 
m’nyumbayi zinkaoneka ngati chilombo chaukali ndipo 
zina zinkakhala ndi nyanga komanso mano ataliatali ngati 
zala za munthu. Koma zinayi mwa zigobazi zinali za 
mizimu yaikazi ndipo zinali zooneka mokongola. Edogo 
ankakumbukirabe zimene Nwanyinma anamuuza pamene 
ankakwatira. Nwanyinma anali mkazi wamasiye yemwe 

anayamba kucheza naye kungochokera ali mbeta. Popeza 
ankachitira nsanje atsikana a maso m’mwamba omwe 
ankangoti zungulizunguli kuti Edogo awaone, Nwanyima 
anamuuza kuti mkazi amene mawere ake samagwa nga- 
khale atakhala m'banja zaka zambiri amadzakhala chi- 
nyau chachikazi. 

Edogo anakhala pansi pafupi ndi khomo lolowera 
m'nyumbayi. Anatsata malowa chifukwa pankawalako 
ndipo kenako anayamba kusema chigobacho. Nthawi ndi 
nthawi ankamva mawu a anthu odutsa panja pa nyumbayo. 
Koma ntchito yosemayo ikamulowerera, makutu ake 
ankatsekeka ndipo maganizo ake onse ankakhala pa 
ntchito yomwe ankagwirayo. 

Posakhalitsa chigoba chija chinayamba kuoneka 
nkhope yake ndipo mwadzidzidzi Edogo anasiya kugoba 
kuja ndipo anatchera khutu kuti amve zimene munthu 
wina ankanena panja. Mawu omwe anamvawo ankawa- 
dziwa bwino. Anali a Anosi yemwe ankakhala pafupi ndi 
kwawo. Edogo anayesetsa kumvetsera mwatcheru koma 
sankamva bwinobwino moti anaganiza zotuluka n'kuka- 
ima paseri pa khoma lina lomwe linali pafupi ndi anthu 
ankayankhulawo. Apa tsopano ankatha kutola zonse zime- 
ne anthuwo ankakambirana. Zikuoneka kuti Anosi anka- 
yankhula ndi anthu awiri kapena atatu omwe anakumana 
nawo. 

“Mukuganiza kuti ndikukuuzani zam” maluwa? Ine- 
yo ndili pano ndinali komweko ndipo ndaona zonse ndi 
maso anga ambulandawa,” Anosi ankanenena zimenezi 
atatuzula maso ake. “Sindikanakhulupirira zikanakhala 
kuti wina wachita kundiuza. Chibokosicho chitangoti 
tsegu, munatuluka chinsato chili ngundangunda.” 

“Basi usabwerezenso zimenezo,” anatero munthu 
wina. “Zimenezo sizingachitike kuno.” 

“Inuyotu si oyamba kunena zimenezi. Anzanunso 
nditawabenthulira nkhani imeneyi amanena kuti sizinga- 
theke. Bwanji nanunso mungopita ku Umuachala muka- 
dzionere nokha mmene mudzi wonse watekesekera ndi 
nkhaniyi.” 

“Zamene Ezeulu akuchita zili ndi pakati ndipo pa 
nthawi imodzimodziyo zikusamaliranso nthumbidwa yo- 
mwe ikuyamwa.” 

“Ndakhala ndikumva zinthu zambiri pamoyo wa- 
nga. Koma kuchokera kale, sindinamvepo zinthu zoumitsa 
thupi ngati zimenezi.” 

Pamene Edogo ankakafika kunyumba, mtima wa 
bambo ake unali ukadayaka ndi ukali. Kungoti pa nthawiyi 
sankapsera mtima Oduche, koma anthu onse apakamwa 
omwe anayandikana nawo nyumba. Anthu amenewa anali 
achiphamaso komanso amdyerakuwiri. Pamaso ankaone- 
ka ngati amamuganizira, koma akakhala kumbali ankamu- 
sambula komanso kumutukwana nkhongo zili gwa. Iye 
ankapseranso mtima anthu odutsa omwe ankabwera n’ku- 
manena mawu ngati akhudzidwa mtima, koma pansi 
pamtima akusangalala ndi tsoka limene linamugweralo. 
Komanso ngakhale zikanakhala kuti anthuwo sakuchita 
zinthu mwachiphamaso, Ezeulu akanawapserabe mtima 
chifukwa kubwera kwawo kunkangokulitsa nkhaniyo. Po- 
yamba mkwiyo wakewo unkangoyakira mumtima, koma 
anapsa mtima zenizeni pamene anaona gulu la azimayi ena 
omwe anafika kunyumbaku kuti adzaone akazi ake. Azi- 
mayiwo anatulukira kunyumbaku akukhala amva zoti 
kwaoneka maliro. Ezeulu atangowaona mtima unamuwa- 
wa zedi. Iye anawamva akukuwa kuseri kuja: “E-u-u! Ana 
a masiku anowa ationetsa malodza ndithu!” 

Atangomva zimenezi, Ezeulu anatuluka mofulumi- 
ra mu obi wake n'kuwapitira kuseri komweko kukawatsira 

mphepo. “Ndikangolowa m’nyumbamu ndi kutulukanso 
n'kukupezani mudakali pompano, mudziwanso.” 

“Kodi talakwanso kubwera kuti tidzatonthoze mayi 
mnzathuyu?” 

“Ndati mutuluke kumpanda kuno muzipita m’ ma- 
kwanu ngati simukufuna kundiphulitsa ngozi!” 

Azimayi aja anatuluka mwachanguchangu kumpa- 
ndako akunena kuti: “Tikhululukireni ngati takulakwirani 
bambo.” 

Nayenso Edogo atangofika, anafotokozera bambo 
ake nkhani yomwe anaimva kumsika ija. Izi zinachititsa 
kuti Ezeulu anangotsala pang’ono kuphulika ndi mkwiyo. 
Edogo atamaliza kufotokozako, Ezeulu anamufunsa kuti: 
“Ndiye unachitapo chiyani utamva zimenezo.” 

“Nanga ndikanatani?” Edogo anadabwa kwambiri 
ndi funsoli moti nayenso mkwiyo unayamba kusonkhana 
m’mutu mwake. 

“Mwamumva nayenso uyu?” anafunsa Ezeulu ndi- 
po amene ankamufunsa sankadziwika chifukwa pamalopo 
panalibenso munthu wina. “Edogo, munthu wina amawa- 
dyera miseche bambo ako iwe ukumva, ndiye ukundifunsa 
kuti ukanatani? N'chifukwa chiyani umaganiza ngati 
nkhuku yoduka mutu? Pamene inetu ndinali msinkhu 
wakowu sindinkasekerera zachibwana ngati zimenezi. 
Ndinkati ndikamva wina akunyoza bambo anga ndinka- 
dziwa chochita nthawi yomweyo n'kukonza zinthu. Zika- 
fika povuta ndinkatha kuwapulumutsa makofi ochotsa 
uchitsiru womwe unali m'matupi mwa anthu opanda 
nzeruwo. Mwachidule ndingakuuze kuti ndikanakhala 
ineyo ndikanapita pamene panali anthuwo n’kukawaswa 
mitu, m”malo mobisala m’nyumba yamizimu.” 

Pa nthawiyi n’kuti mutu wa Edogo utatupikana ndi 
mkwiyo, komabe anayesetsa kugwira lirime lake kuti liwu 

lamwano lisamupulumuke pakamwa pake. Iye anadzi- 
gwira n'kunena mawu ena ofewerapo. “Pamene munali 
nsinkhu wangawu bambo anu sanatumize mwana wawo 
kwa azungu kuti azikapembedza mulungu wawo.” 

Edogo anatuluka m’khumbimo atanyangala koopsa. 
Ankaona kuti wangotaya nthawi yake kusiya kusema chi- 
goba chija kuti adzaone chimene chachitika koma n’kupe- 
zekanso kuti wangonyozeka. 

“N’zoona kuti Obika ndi wopanda khalidwe koma- 
nso ali ndi mtima wapachala,” anatero Ezeulu, “koma 
mwana uyuyu ndi wozizira kwambiri. Bolanso pamene 
wakwiyapa akuoneka ngati munthu wamwamuna.” Ezeu- 
lu anakhala motsamira khoma ndipo kenako anayamba 
kukukuta mano ake. 

Tsiku limeneli linali lochititsa manyazi kwambiri 
kwa Mkulu Wansembeyu. Zonse zimene zinachitika patsi- 
kuli zinali zozondoka moti ankangokhala ngati anadzukira 
kumanzere. Kuwonjezera pamenepo, chakumadzulo ku- 
nyumba kwake kunabweranso mlendo wina. Uyu anali 
mnyamata wochokera ku Umunneora. Popeza panali uda- 
ni waukulu pakati pa Ezeulu ndi anthu a ku Umunneora, 
iye sanayerekeze kumupatsa mtedza wa kola chifukwa 
ankaona kuti akabwerera kwawo akhoza kukadwala 
m’mimba n'kuyamba kunena kuti Ezeulu anamuthirira 
chiphe. Mnyamatayo sanachedwechedwe kupereka uthe- 
nga umene anabwera nawo. 

“Ndatumidwa ndi Ezidemili.” 

“Owo-o? Ndikukhulupirira kuti ali bwino.” 

“Inde ali bwino,” anatero nthengayo ndipo mosazu- 
ngulirazungulira anatambasula chimene anabwerera, “ko- 
mabe ngakhale ndanena kuti ali bwino, ndinganenenso 
kuti sali bwino.” 

“Ngati uli ndi uthenga ingonena, chifukwa ine ndi- 

libe nthawi yomamvetsera mnyamata yemwe akuphunzira 
kuyankhula m’zining’a.” 

Mnyamata uja sanalabade za mnyozowo. “Ezide- 
mili akufuna kudziwa kuti muchita zotani ndi zinthu 
zoumitsa thupi zomwe zachitika pakhomo panu pano.” 

“Owo-o, wati zimene zachitika?” anafunsa Ezeulu 
atakunga zibakera zake zonse ngati wagwira ndi manjawo 
nkwiyo womwe unkatuluka m’thupi mwake. 

“Ndiye kuti zakudutsani zimene ndimanena zija eti? 
Chabwino, ndikhoza kubwerezanso ngati mukufuna.” 

“Ndingakondedi utabwerezanso.” 

“Ndinati, Ezidemili akufuna kudziwa zimene mwa- 
konza kuchita kuti muyeretse pakhomo panu pano ku 
chonyansa chimene mwana wanu wachita.” 

“Ubwerere ndipo ukamuuze Ezidemili kuti ngati 
wakhuta apite kuchimbudzi, m’malo moti aziyambana ndi 
ine. Kwa iweyo, mwana wosapola panchombo, ukhoza 
kungonyamuka mwaulemu uzipita kwanu mbozi ya mi- 
sala yanga isanadzuke. Ungothokoza kuti dziko linasintha 
masiku ano. Zikanakhala kuti unachita zimenezi padzana, 
ndikanakuchita zinthu zomwe sukanaziiwala kwa moyo 
wako wonse. Anthu amene ankasewera ndi ine ndinawa- 
chotsa zinyomphiro onse. Mpaka pano saiwala za tsiku 
limene anaika mutu wako mkamwa mwa ng'ona.” Mnya- 
mata uja ankafuna kunena zinazake koma Ezeulu sana- 
mulole. 

“Ngati ukufuna kuchita zambiri ndi moyo wako, 
mvera malangizo ndakupatsawa ndipo usayerekeze kutse- 
gulanso pakamwa pako uli pakhomo panga pano.” Ezeulu 
anadzuka moopseza kwambiri ndipo mnyamatayo ataona 
mmene munthu wamkuluyo anadzukira, anaganiza zongo- 
suntha phazi n'kuona nsanawanjira. 


99 


CHILANGO CHA MULUNGU 


xX k * 


Kaputeni T.K. Winterbottom anayang’ana kalata yomwe 
anali atangolandira kumene. Iye anali atakwiya koopsa ndi 
zimene anali atangomaliza kumene kuwerenga. Chiba- 
luwacho chinachokera kwa Lieutenat Governor kudzera 
kwa Resident ndipo kenako chinakadutsa kwa Senior Di- 
strict Officer n’kudzafika kwa iyeyo. Anthu ena awiriwo 
analembaponso ndemanga zawo pakalatayo ndipo kenako 
inafika kwa Winterbottom kuti nayenso aione n’kuwa- 
patsira anthu omwe anali pansi pake. 

Kaputeni Winterbottom sanasangalale ndi ndema- 
nga imene Senior District Officer analemba. Iye analemba 
modzudzula zimene Winterbottom anachita potsutsa gani- 
zo losankha mafumu. N’kutheka kuti ndemanga imeneyi 
ikanalembedwa ndi munthu wina, sizikanamudinya kwe- 
nikweni. Koma kungoti Watkinson anagwira ntchito kwa 
zaka zitatu moyang'aniridwa ndi Winterbottom asana- 
kwere n’kupatsidwa udindo waukulu ngati umenewu. 
Ndiye zinali zovuta kumalozedwa chala ndi munthu ye- 
mwe poyamba anali pansi pake. 

“Masiku ano ngakhale zitsiru zikumakwezedwa pa- 
udindo,” Winterbottom ankakonda kuuza ena zimenezi, 
“ngati nachonso chimbutuma chitangoyesa kuchita china- 
chake pang’ono, akuluakulu amaona n'kuchipatsa udindo. 
Koma kwa anthu okonda kutakataka ngati ife, omwe ti- 
machita kumera zikundu chifukwa chogwira ntchito mwa- 
khama sitionekera chifukwa anthu amakhala kuti anazo- 
lowera kutiona tikutakataka.” 

Kenako anayatsa kaliwo wake n’kuyamba kuyenda 
mozungulirazungulira muofesi yake. Mapulani a ofesiyi 
analemba yekha ndipo inali yotakasuka komanso yopita 
mphepo. Pamene ankazungulira muofesiyo anazindikira 

koyamba—ngakhale ankakhala muofesimo masiku 
onse—kuti akaidi akamatchetcha panja n’kumaimba nyi- 
mbo zawo, zimamveka kwambiri muofesiyi. Mvula inali 
itadula kaye kwa timasiku tingapo. Koma zinali zodabwi- 
tsa kuti ngakhale inagwa maulendo awiri okha, udzu unali 
utawirira kwambiri. Kenako anapita pazenera n’kuyamba 
kuyang'ana akaidiwo. M’modzi mwa akaidiwo ndi amene 
ankayambitsa nyimbo pogogoda chinthu chinachake cho- 
mwe chinkamveka ngati mwala womwe akuumenyetsa 
pabotolo. Akamachita zimenezi ankaimba mokweza kwa- 
mbiri ndipo anzakewo ankatsirira mang’ombe ikafika pa- 
kolasi. Akaidi enawo akamavomereza nyimboyo ankaimi- 
ka zotchetchera zawo m°mwamba. Kaputeni Winterbo- 
ttom anachotsa kaliwo pakamwa pake n’kumuika pakho- 
ma la zenera kenako anaika manja ake mokhala ngati 
akuwonjezera kamwa lake n'kukuwa kuti: “Mukundiso- 
kosa inu!” Onse anatembenuka ndipo ataona kuti ndi 
Winterbottom anasiya kuimba nthawi yomweyo. Zimene- 
zi zitangochitika, akaidiwo anayamba kutchetcha moli- 
mbikira kwambiri. Koma ankatchetcha moyandikana zedi 
moti wina akanachita chibwana akanapita wopanda phewa 
kapena chidendene. Msilikali yemwe ankawayang’anira 
anali ataima chapatali pansi pa mtengo wamango ndipo 
ataona kuti akaidiwo akusokoneza munthu wamkulu, ana- 
ganiza zongowachotsapo n'kupita nawo malo ena. Akai- 
diwo anachoka pamalowo akuyenda mosalongosoka 
m’mizere iwiri n'kupita malo ena ndipo ankangooneka 
ngati akakowa chifukwa cha mayunifomu komanso zipe- 
wa zoyera zomwe anavala. Zovalazi zinali zopangidwa 
ndi nsalu ya bafuta, koma zinali zothimbirira mochititsa 
nseru. Awiri mwa akaidiwo ananyamula zinganga ndipo 
munthu ankaimba uja anali ndi botolo komanso mwala. 
Atafika kumene ankapita, munthu uja anayambitsanso 

nyimbo yake ija ndipo anzake aja ankamuvomereza zo- 
tchetchera zili m’mwamba. 


“Ine ndi wotchetcha, nawenso ndi wotchetcha 
Anyani sasekana zikundu 
Ndiye n’chifukwa chiyani ukundinyoza?” 


Kaputeni Winterbottom anabwereranso padesiki 
yake n’kukawerenganso kalata ija kachiwiri. 

Cholinga chomwe ndalembera kalatayi ndikufuna 
kukudziwitsani kuti m'pofunika tipeze anthu ochangamu- 
ka kuchokera m'mafuko onse omwe alibe mafumu. Anthu 
amenewa tiwalonga ufumu. Ndiyeno kungoyambira pano 
“tisiya kulamulira anthu akuda mwachindunji” chifukwa 
zimenezi zikumabweretsa mavuto ambiri. Tikufuna tiya- 
mbe kuwalamulira kudzera mwa mafumu omwe tisankhe- 
wo. 

Mayiko ambiri a ku Ulaya omwe amalamulira ma- 
yiko ena, amaona kuti boma limafunika kumayendetsedwa 
ndi azungu basi. Koma zimenezo ndi zosathandiza kweni- 
kweni. Ndikukhulupirira kuti nonse mukudziwa bwino kuti 
H.M.G sagwirizana ndi njira imeneyi. Choncho m'malo 
moti tiziwalamulira mwachindunji kudzera mwa ma 
Administrative Officers, tikufuna kuyamba kuyeserera nji- 
ra yatsopanoyi n’cholinga choti tithetse njira zosokone- 
kera zimene anthu akuda amagwiritsa ntchito akamala- 
mulirana. Tikufuna tiwathandize kukhazikitsa boma lofa- 
nana ndi lathu lomwe ndi lolongosoka, labwino komanso 
lotsogola. Ndipo boma limenelo lizitsogoleredwa ndi 
mnzawo wakuda. Koma ifeyo tizilamulira mtsogoleri wa- 
woyo. Anthuwo sazivutika kwenikweni kumvera mnzawo 
wakudayo ndipo mosadziwa azikhalanso akumvera ife. 
Koma sikuti tikufuna kuseseratu chilichonse chokhudza 


102 


CHILANGO CHA MULUNGU 


anthuwa n'kuyambiranso kuwaphunzitsa zinthu zatsopa- 
no. Zimenezo zikhoza kuwonongetsa zinthu kwambiri 
monga chikhalidwe, kaganizidwe komanso mbiri ya chia- 
frika... 

“Koma ndiye muli mawutu. Boma lotsogola, 
kaganizidwe komanso mbiri ya chiafrika. Koma mutu wa 
bwanawa umagwira? Nthawi zina amangokhala ngati 
mutu wawo ndi dzira lopanda kanthu bwanji! Kodi iwowo 
anayambapo apulumutsa munthu amene anakwiriridwa 
pansi n'kusiyidwa mutu wokha kwinaku ataikidwa chilazi 
chowotcha pamutu kuti chiitane zilombo zidzamudye?” 
Kenako anayambiranso kuyendayenda muofesi muja. Ko- 
ma n'chifukwa chiyani palibe amene analimba mtima 
n’kuuza bwanayu kuti zimene ankanenazi ndi zosathandi- 
za komanso zosatheka? Winterbottom ankadziwa chifu- 
kwa chake. Chifukwa chake chinali choti onse ankaopa 
kutaya mwayi wokwezedwa pantchito kapena kulandira 
mendulo ya O.B.E. 

Clarke anatulukira kuti adzatsanzike kuti akupita 
kukayendera chigawocho. Kaputeni Winterbottom ana- 
mubayibitsa ngati akumupirikitsa n’kumuuza kuti ayende 
bwino. Pamene ankanena zimenezi sanamuyang’ane n'ko- 
mwe. Koma pamene Clarke ankatembenuka kuti azipita, 
Winterbottom anamuitana. 

“Ukakafika ku Umuaro, ukafufuze mosamala kwa- 
mbiri zokhudza mmene Wright akugwirira ntchito yake 
yokonza nsewu. Ukachite zimenezi mochenjera chifukwa 
nayenso ndi khuluku. Ndakhala ndikumva mphekesera 
zoti akumakwapula ogwira ntchito komanso zina zambiri 
zosasangalatsa. Ndikuona kuti ndisangogamuliratu n’ku- 
mupatsa chilango ndisanapeze umboni wokwanira. Ziku- 
mvekanso kuti wafika mpaka pomayenda ndi azimayi 
achikuda komanso kuchitira nkhanza azimuna awo... 

Chabwino, ukhoza kunyamuka, tikumana sabata yamawa. 
Koma osakaiwala kumakachita zinthu mosamala. Madzi a 
kuno ndi oipa kwambiri moti ukapanda kusamala ukhoza 
kukatsegula nawo m’mimba. Uyende bwino.” 

Makambirano amenewa anachititsa kuti Kaputeni 
Winterbottom abwerere ku kalata ya Lieutenant Governor 
ija ndi nkwiyo wocheperapo. Iye anayamba kumva kutopa 
kwambiri moti anaganiza zopita kunyumba kwake kuti 
akapumule. 

Chinthu chomvetsa chisoni ndi boma lachitsamu- 
ndali chinali choti munthu amene ankadziwa bwino anthu 
a ku Africa komanso njira yabwino yochitira nawo zinthu 
ankalamuliridwa ndi mabwana osamva za ena omwe 
ankangokhala phwi kumalikulu awo ndipo nthawi zonse 
ankafuna kuti aliyense aziyendera maganizo awo. 

Zaka zitatu zapitazo, mabwanawa anakakamiza Ka- 
puteni Winterbottom kuti asankhe mfumu ku Okperi. Iye 
anachitabe zimenezi ngakhale ankaona kuti n’zosathandi- 
za. Winterbottom anatha nsapato zake kuti akwanitse 
kuika James Ikedi kukhala mfumu ya Okperi. James anali 
m'gulu la anthu oyambirira kulandira maphunziro a ami- 
shonale kudera limenelo. Koma zimene zinachitika ndi 
zomvetsa chisoni kwambiri. Patangotha miyezi itatu 
atamuika paudindowu, Kaputeni Winterbottom anayamba 
kumva mphekesera zoti munthuyu wayamba kuyenda 
mapewa ali m’mwamba komanso kuti safuna kuuzidwa 
zochita. Iye anakhazikitsa khoti komanso ndende yakeya- 
ke, zomwe zinali zosavomerezeka. Ankatenganso mkazi 
aliyense amene wa kola chidwi cha maso ake popanda 
kulipira chiwongo, malinga ndi mwambo. Kaputeni Wi- 
nterbottom anaganiza zopita kukafufuza nkhaniyi ndipo 
kumeneko kunatumbukanso nkhani zina zodetsa kukhosi. 
Iye anaganiza zopatsa munthuyo chilango choti asiye kaye 

udindo wake kwa miyezi isanu ndi umodzi. Anamulanda- 
nso chikalata chomudziwikitsa kuti ndi mfumu. Koma 
patangotha miyezi itatu, Senior Resident yemwe anabwera 
kumalowa patchuthi chake, analamula kuti tambwali 
ameneyu abwezeretsedwe paudindo wake asanamvetse 
bwinobwino chimene chinachititsa kuti achotsedwe pau- 
dindo. Posakhalitsa James anabwereranso paudindo wake 
ndipo anakhala ngati amupatsa mapiko moti anayamba 
kuchita zachinyengo, kubera anthu komanso kuwalima 
pansana kuposa kale lonse. Ankachita izi mochenjera 
kwambiri moti sizinali zophweka kumugwira. 

Pa nthawiyo kunali ntchito yokonza nsewu koma- 
nso kuchotsa zithaphwi zomwe zikanathandiza kuti anthu 
azichita ukhondo n'kuchepetsa kufala kwa matenda a 
nthomba. Mfumu James Ikedi inayamba kuchita zachinye- 
ngo ndi woyang’anira ntchitoyo, yemwe anali wankhanza 
komanso chiledzerere. Munthu ameneyu ankadziwikanso 
kuti Wowononga Nyumba za Anthu. 

Kaputeni Winterbottom anavomereza ntchitoyi 
m’mbuyomo ndipo mapulani anakonzedwa kuti nyumba 
za anthu zisakhudzidwe. Koma woyang'anira ntchitoyi 
ankapita m’makomo mwa anthu n'kumakawauza kuti 
akapanda kupereka ndalama, nsewu udutsa pakhomo 
pawo. Anthu ena atakamang’ala nkhaniyi kwa mfumu ya- 
wo, anauzidwa kuti angochita zimene auzidwazo. Mfumu- 
yo inawauza kuti munthu amene ankayang’anira ntchitoyo 
akungochita zimene walamulidwa ndipo aliyense yemwe 
alibe ndalama akabwereke kwa mnzake. Anawauzanso 
kuti ngati alibe koti akakongole, angachite bwino kungo- 
gulitsa mbuzi kapena zilazi zawo. Chodabwitsa ndi choti 
ankakonda kuchita zimenezi m’makomo a zikhwaya 
okhaokha komanso m’midzi yochita bwino basi. Pofuna 
kudziwitsa anthuwo kuti sakusewera ndi munthu, iye 

anagwetsa nyumba za anthu atatu omwe ankachedwa 
kupereka ndalama. Anachita zimenezi ngakhale kuti nse- 
wuwo komanso ngalande zomwe ankafuna kukumba 
zinkayenera kudutsa kutali kwambiri ndi nyumbazo. 
Pamapeto pake Mfumu Ikedi inakatamuka kwambiri ita- 
gawana ndi mnzakeyo ndalama zomwe anthuwo anka- 
pereka. 

Akaganizira zimenezi, Kaputeni Winterbottom 
ankaona kuti bolakonso woyang’anira ntchitoyo yemwe 
anali wochokera kwina, kusiyana ndi chimunthu chadyera 
chomwe chinkalima pansana abale ake enieni ofanana 
nawo khungu. Woyang’anira ntchito uja anali wafuko lina 
ndipo m’maso mwa anthu am'midzi yomwe ntchitoyi 
inkagwiridwa, ankangokhala ngati wochokera kudziko 
lina. Koma tikakamba za Mfumu Ikedi, panalibe chimene 
anthu akananena kuti amuikire kumbuyo chifukwa 
anthuwo anali abale ake ndipo iyeyo anali mfumu yawo. 

Kaputeni Winterbottom ankaona kuti zimenezi ndi 
zam’magazi chifukwa pafupifupi munthu aliyense wa ku 
Africa akangopatsidwa udindo ankasintha ngati chilombo 
chakutchire n’kuyamba kuzunza komanso kubera abale 
ake. Ngakhale azungu ankalephera kumvetsa chifukwa 
chake anthuwa ankachita zimenezi. 

Mfumu Ikedi inalidi yochenjera kwambiri moti 
pamene Kaputeni Winterbottom ankayamba kumufufuza 
pa nkhaniyi anakwanitsa kukwirira machimo ake onse, 
moti anamupeza m’manja mwake muli moyera. Iye ana- 
kwanitsa kufufuta mapazi ake onse moti analephera kumu- 
gwira. Choncho anangoisiya nkhaniyo, komabe ankadzi- 
wa kuti tsiku lina adzakumanizana naye. Koma woya- 
ng'anira ntchito uja anagwidwa kali kutsaya ndipo anapa- 
tsidwa chibalo choti agwire ntchito kwa miyezi khumi 
isanu ndi itatu popanda malipiro. 

Kaputeni Winterbottom sankakayikira kuti Mfumu 
Ikedi inkachitabe zachinyengo. Koma kungoti pa nthawiyi 
inali itafika pochenjera ngati njoka. Chinthu china cho- 
mwe mfumuyi inachita posonyeza ukathyali wake chinali 
kunyengerera anthu ake kuti azimutchula dzina laulemu 
lakuti obi lomwe limatanthauza mfumu. Iye anadzipatsa 
maina ambirimbiri audindo moti ankafuna kuti anthu 
azimutchula kuti Wolemekezeka Bambo Wathu Ikedi Wo- 
yamba, Obi wa ku Okperi. Zimene anachitazi zinali zachi- 
lendo kwa anthu a mtundu wake omwe anali asanakhalepo 
ndi mfumu chiyambire. Boma lachitsamunda ndi limene 
linabweretsa nzeru zimenezi m’°madera onse a mtundu wa 
chilbo omwe kunalibe mafumu. M’kanthawi kochepa, 
mafumu anaphukadi ngati bowa ndipo ambiri mwa mafu- 
mu amenewa anali adyabolosi. 

Kaputeni Winterbottom anaganizira nkhani ya 
m’kalata ija usiku wonse ndipo anaona kuti palibe 
chimene angachite kuti aletse zimene mabwana ake anka- 
funa. Iye anali atawononga kale mwayi wake wokweze- 
dwa pa ntchito chifukwa chonena maganizo ake pa nkhani 
ngati zomwezi. Kunena zoona, anthu onse omwe anabwe- 
ra ku Nigeria kuchokera ku Ulaya anali atakwezedwa 
maudindo n’kukhala ma Residents. Koma Kaputeni Wi- 
nterbottom sanasunthe ngakhale phazi limodzi. Ngakhale 
udindo wa Senior District Officer unkamukanika. Pama- 
peto pake anaganiza zongogonjera n'kuchita zimene ma- 
bwana akewo ankafuna. Koma sikuti anachita zimenezi 
chifukwa ankagwirizana nazo. Njira yatsopano yolamu- 
lirira anthu akudayi inamuthandiza kuona kuti asamali- 
mbane ndi mtunda wopanda madzi potsutsa zinthu zimene 
akuchita kudziwa kuti sizingasinthe. Ngakhale anthu 
omwe anali kumbali yake nawonso anali atayamba kumu- 
tembenukira n'kumanena kuti iyeyo ndi amene akuche- 

dwetsa kuti njirayo iyambe kugwira ntchito. Ndiye popeza 
analamulidwa kuti apeze anthu oti akhale mafumu, basi 
anaganiza zongochita zomwezo. Koma ulendo uno anaona 
kuti asabwerezenso kusankha munthu wofanana ndi Ikedi. 
Anazindikira kuti si bwino kusankha munthu wophunzira 
komanso woyera m’maso. Malo ena omwe ankafunika 
kusankha mfumu kunali ku Umuaro ndipo kumeneku ku- 
nali munthu wina yemwe ankamuganizira kuti angakhale 
mfumu yabwino. Iye ankafuna kusankha wansembe wa- 
khungu looneka ngati katondo uja, yemwe analimba mti- 
ma n'kubwera ku Okperi kudzanena chilungamo cheni- 
cheni, zomwe anthu ena a mtundu wake sakanayerekeza 
kuchita. Chomwe ankangofunika kuchita kunali kutsimi- 
kizira kuti munthuyo adakali moyo. Kaputeni Winterbo- 
ttom ankakumbukira kuti anakumana naye kamodzi 
kapena kawiri atapita kukayendera Umuaro. Koma zime- 
nezo zinali zoti zinachitika zaka ziwiri zapitazo. 


108 


CHILANGO CHA MULUNGU 


5 


Zimene mwana wa Ezeulu anachita ndi nsato yopatulika 
ija zinakwiyitsa midzi yonse. Ezeulu ndi amene anali wo- 
yamba kuvomereza nkhaniyi. Koma mtima wakaduka ko- 
manso uthenga wosuliza womwe wansembe wa Idemili 
anatumiza zinachititsa kuti awakwiyire kwambiri. Ezeulu 
anadabwa kuti ngakhale anthu ena omwe ankawaona ngati 
anzake apamtima, anamutembenukira poyerayera n’ku- 
mafalitsa mabodza onena za iye. 

“Mtima wa mnzakodi ndi tsidya lina. Ndi bwino 
kuti tsoka langati limeneli lizichitika mwa apa ndi apo kuti 
tizidziwa anzathu enieni. Ndithu ngati mphepo itapanda 
kuwomba, n'zosatheka kuona maliseche a nkhuku,” ana- 
tero Ezeulu. 

Kenako anaitana mkazi wake kuti amufunse kuti 
Oduche ali kuti. Koma mkazi wakeyo atafika anangoima 
manja ali m'khosi ndipo sananene kalikonse. Kwa masiku 
awiri tsopano, iye anali ndi mkwiyo waukulu. Zinkamu- 
wawa kuti mwamuna wakeyo anatumiza Oduche kuchi- 
pembedzo chatsopanocho ngakhale ankamuletsa. Ndiye 
n'chifukwa chiyani tsopano ankanoletsa chikwanje chake 
kuti aphe mwanayo atachita zinthu zimene anaphunzitsi- 
dwa kuchipembedzo chomwe anamutumiza okhacho? 

“Kodi ndikuyankhula ndi munthu kapena chiboli- 
boli?” 

“Sindikudziwa kumene ali.” 

“Sukudziwa? He-he-he-he,” Ezeulu anaseka modzi- 
kakamiza ndipo kenako mkwiyo unasonkhananso pankho- 
pe pake. “Sindikukayikira kuti m"mutu mwakomo ukundi- 
nena kuti ndine munthu amene wabweretsa mbozi kunyu- 
mba kwake n'kumadabwa abuluzi atayamba kumucheze- 
ra. Sukuti ukunama ayi. Koma usandinamize kuti suku- 
dziwa kumene kuli mwana wako...” 

“Ndi liti tsopano limene wasanduka mwana wa- 
nga?” 

Ezeulu anakhala ngati sanamve funsolo. “Si zoti 
uzindiuza kuti sukudziwa kumene ali. Ndikudziwa kuti 
ukunama. Kamutenge kumene wamubisa. Sindinayambe- 
po ndapha munthu chibadwire ndipo sindingayambire pa 
mwana wanga.” 

“Koma ndikuuzeni bambo, mwana wangayu sadza- 
pitanso kuchipembedzo chimenechi.” 

“Zimenezo sizingatheke. Ine ndi amene ndinamutu- 
miza kumeneko ndipo palibe amene angasinthe zimenezi. 
Ngati pali wina amene sakusangalala nazo, akhoza ku- 
bwera n'kudzandikolowola masowa.” 

Madzulo a tsiku limenelo Oduche anabwerera ku- 
nyumba akuoneka ngati tambala wonyowa ndi mvula. 
Atafika anapereka moni kwa bambo ake mwamantha ndi- 
po bambo akewo sanamuyankhe. Atalowa kumpanda kuja 
ana ena, makamaka Obiageli, anayamba kumugwiragwira 
kuti atsimikizire ngati anali adakali bwinobwino. Iye 
ankakayikira kuti mwina mulungu wamuvulaza penapake. 
Nawonso azimayi anamulandira mokhala ngati sakuko- 
ndwera naye. 

Ngakhale kuti Ezeulu sankafuna kuti aliyense aone 
kuti ali ndi nkhawa kapena kuti aoneke kuti ali ndi chisoni, 
sikuti anangozikankhira kunkhongo zinthu zimene Odu- 
che anachita chifukwa cha chipembedzo chake chatsopa- 

nocho. Usiku wa tsiku limene zimenezi zinachitika, Eze- 
ulu sanagone tulo ndi nkhaniyi. Mwambo wa ku Umuaro 
ankaudziwa bwino ndipo sankachita kufunika kuuzidwa 
ndi wansembe wa Idemili zoyenera kuchita. Ngakhale 
mwana wamng'ono ankadziwa kuti ngati munthu wapha 
nsato mwangozi ayenera kukhazika pansi mtima wa Ide- 
mili pokonza mwambo wa maliro a njokayo ndipo maliro 
ake ankayenera kuchitika mwadongosolo ngati a munthu. 
Koma palibe chilichonse chimene chinanenedwa za mu- 
nthu amene angatsekere nsato m'bokosi. Ezeulu sananene 
kuti zimene anachita mwana wakeyo zilibe vuto. Komabe, 
sikuti unali mlandu waukulu kwambiri moti mpaka wanse- 
mbe wa Idemili kufika pomutumiza uthenga woopseza. 
Unali mlandu umene munthu ankayankhana ndi mulungu 
wake waumwini. Komanso Chikondwerero cha Nkhwani 
chinali chitangotsala pang'ono kuchitika. Pa chikondwe- 
rero chimenechi, Ezeulu ankafunika kuyeretsa midzi yo- 
nse isanu ndi umodzi ku machimo awo omwe ankaunjika- 
na mpaka kumwamba. Chaka chilichonse, Ezeulu ankaye- 
nera kuchita zimenezi anthu asanayambe kuponyera mbe- 
wu zawo m'nthaka kuchitira kuti mulungu angakwiye 
mvula n'kukanirira kumwamba. 

Pasanapite nthawi yaitali kuchokera pamene Odu- 
che anabwera, Ezeulu analandira mlendo. Mlendoyo anali 
asewere ake a ku Umuogwugwu. Munthu ameneyu, 
Onwuzuligbo, anali m’modzi mwa anthu amene anabwera 
chaka chapitacho, panyengo ngati yomweyi kuti adzamve 
chifukwa chake mwamuna wa mwana wamkazi wa Ezeulu 
anamenyedwa kenako n’kusenzedwa kubwera m’mudzi- 
wu. 

“Zikuoneka kuti imfa yanga ili pafupi,” anatero 
Ezeulu. 

“N'chifukwa chiyani mwatero, asewere? Kodi ndi- 

kuoneka ngati imfa?” 

“Pajatu munthu akaona chinthu chachilendo ndiye 
kuti imfa yake yayandikira.” 

“Komadi patenga nthawi ndisanapondenso pakho- 
mo pano. Komatu paja pali mwambi wakuti, chinthu chi- 
mene chapha kholo n'chimenenso chimadya tiana. Kusa- 
bweraku si chipongwe, tonse tinapsinjika ndi zina. Izi zili 
apo, tikuganiza kuti ngati zonse zingayende bwino tibwera 
kuti tidzatengenso mkazi wathu kuti abwerere kumudzi.” 

Ezeulu anatumiza mwana wake, Nwafo, kuti akate- 
nge mtedza wa kola kwa mayi ake. Kenako anatenga 
mbale yomwe munali choko choyera. 

“Kwayani chidutswa cha nzu,” anatero Ezeulu aku- 
ponyera mlendo wakeyo choko chija. Mlendoyo anatola 
chokocho n’kulemba mizere itatu yowongoka pakati pa 
miyendo yake ndipo nzere wachinayi anaulemba mokhala 
ngati akudula mizere itatu yowongoka ija. Kenako anapa- 
kanso chokocho pachala chake chamathu chakumwendo 
n’kuponyanso chokocho kwa Ezeulu yemwe anachitola 
n’kuchibwezera pamalo ake. 

Atamaliza kudya mtedza wa kola uja, Onwuzuligbo 
anatsukuluza kukhosi kwake n'kuyamikira Ezeulu chifu- 
kwa cha kolayo. Kenako anafunsa kuti: “Koma mkazi 
wathu ali bwino?” 

“Mkazi wanu ali bwino. Sikuti anagona pamphasa 
pakatipa. Chomwe chikumusautsa ndi njala basi. Pakho- 
mo pano padutsa galuwakuda. Nwafo, pita ukaitane Aku- 
eke kuti adzapereke moni kwa makolo a mwamuna wake.” 

Posakhalitsa Nwafo anatulukiranso ndipo anabwera 
ndi uthenga wakuti wamuuza Akueke ndipo akubwera. 

Akueke sanachedwe kutulukira. Iye anaponya moni 
kwa bambo ake ndipo anapereka wapachanza kwa Onwu- 
zuligbo. 

“Kodi akazi anu, a Ezinma ali bwino?” anafunsa 
motero Akueke. 

“Kwa lero ali bwino. Koma sitikudziwa kuti mawa 
adzuka bwanji.” 

“Nanga bwanji ana awo?” 

“Onse ali bwino, yavuta ndi njala basi.” 

“Aaah!” anatero Akueke, “zimenezo si zoona. Bwa- 
nji inuyo mukuoneka obiriwira?” 

Akueke atabwerera kuseri kuja, Onwuzuligbo anau- 
za Ezeulu kuti anthu akwawo akuganiza zobwera m"mawa 
wa tsiku lotsatira. 

“Sikuti ndithawa pakhomo pano, mukabwera mu- 
dzandipeza,” anatero Ezeulu. 

“Komatu sikuti muganize kuti tikubweretsa nkho- 
ndo. Tikubwera kuti tidzalumane makutu monga azilamu 
ndi asewere.” 

Ngakhale kuti anali atangotuluka m'sabata yovuta 
kwambiri pamoyo wake, nkhani imeneyi inachititsa kuti 
Ezeulu apezenso kachimwemwe. Iye anaitana mkazi wake 
wamkulu, Matefi, ndipo anamuuza kuti akonzekere ku- 
dzaphikira alendowo. 

“Alendo ake ati?” anafunsa Matefi. 

“Mwamuna wa Akueke komanso achibale ake.” 

“Inetu ndilibe chinangwa choti ndidzawaphikire, 
komanso lero si lamsika.” 

“Ndiye ukundiuza zimenezo kuti nditani?” anafu- 
nsa Ezeulu. 

“Sindikufuna kuti muchitepo kanthu. Koma Akue- 
ke ayenera kuti ali ndi chinangwa. Ndiye mwina munga- 
ndipemphere kwa iyeyo kuti andigawireko.” 

“Misala imene uli nayoyo uzidziwa nayo malire 
ochitira zinthu. Kodi ukufuna kuti ineyo ndikakusakire 
chinangwa kenako ndibwere nacho n’kudzakupatsa? Kodi 

Akueke chikumukhudza n'chiyani pa nkhaniyi? Kodi 
iyeyo ndi mkazi wanga? Ndakhala ndikukuuza kambiri- 
mbiri kuti ndiwe mkazi woipa mtima kwambiri. Chilicho- 
nse chimene ndingakuuze kuti uchite sumachichita mosa- 
ngalala, pokhapokha ngati chili chako kapena cha ana ako 
basi. Usandiyankhulitse pambali wamva!” kenako anapu- 
mira kaye. “Ngati ukufuna kuti pakhomo pano pakhalebe 
pokwanira iwe ndi ine, pita ukapange zimene ndakuuza. 
Mayi a Akueke akanakhala kuti adakali ndi moyo lero 
sakanamalemba malire pakati pa ana ako ndi ake, iweyo- 
nso ukudziwa zimenezo. Ndichokere pano ndisanadzuke 
n'kukukuntha.” 

Ngakhale kuti Ezeulu ankadera nkhawa mwana 
wake Ekueke komanso ankafunitsitsa kuti abwerere kwa 
mwamuna wake, palibe ankayembekezera kuti angavo- 
mereze zimenezi poyera. Munthu yemwe ankaonetsera 
poyera kuti mwana wake wamkazi samufuna pakhomo 
pake ankakhala ngati akuuza mwamuna wa mwana wake- 
yo kuti azikamuchitira nkhanza mmene akufunira. Cho- 
ncho pamene mwamuna wa Akueke ankabwera kudzacho- 
nderera kuti akufuna kutenganso mkazi wake, Ezeulu ana- 
yamba ndi kusonyeza ngati sakufuna. 

“Si kulakwa kuti munthu afune kutenganso mkazi 
wake n'kupita naye kwawo,” iye anatero. “Koma ndiku- 
funa ndikuuze kuti tikangoyamba kubzala mbewu, akhala 
kuti watha chaka ali pakhomo panga pano. Kodi unaya- 
mba wabweretsapo chilazi, koko kapena chinangwa chako 
kuti iyeyu kapena mwana wake azidya? Kapena ukuganiza 
kuti adakali ndi moyo chifukwa cha chakudya chomwe 
anadya asanachoke kwanuko chaka chatha?” 

Atamva mawu amenewa, Ibe ndi achibale ake ana- 
yamba kupepesa. 

“Chimene ndikufuna kudziwa,” anatero Ezeulu, 

“ndi choti mundipatsa chiyani posamalira mkazi wanuyu 
kwa chaka chathunthu.” 

“Asewere, ndikumvetsa zimene mukunena,” anate- 
ro Onwuzuligbo. “Nkhaniyi ingoisiyani m’manja mwathu. 
Nokhanso mumadziwa kuti ngongole ya kwa apongozi 
simatha yonse. Tikagula mbuzi kapena ng'ombe timali- 
pira ndalama ndipo imakhala yathu. Koma tikakwatira 
mkazi timafunika kumangolipirabe mpaka tidzalowe 
m’manda. Sitikukana kuti tili ndi ngongole yanu. Ndipo 
ngongole yathu ndi yaikulu kwambiri kuposanso mmene 
mukuneneramu. Nanga bwanji zaka zambirimbiri zimene 
munamusamalira kungochokera pamene anabadwa kufiki- 
ra pamene tinamutenga m”manja mwanu? Kunena zoona 
tili ndi ngongole yaikulu kwambiri kwa inu. Komabe 
tikukupemphani kuti mutipatse nthawi. Chonde tagwira 
mwendo wanu.” 

“Ndikugwirizana ndi zimene mwanenazo,” anatero 
Ezeulu, “koma sikuti ndikugwirizana nanu chifukwa cha 
mantha.” 

Pamakambiranowa panali mng’ono wa Ezeulu, dzi- 
na lake Okeke Onenyi. Panalinso ana awiri a Ezeulu, 
Edogo ndi Obika. Chibwerereni, Okeke Onenyi sanaya- 
nkhule zambiri. Koma atamvetsera makambiranowa kwa 
kanthawi, anayamba kuona kuti mchimwene wakeyo aku- 
ngobwitikiza madeya m’diwa, moti anaganiza zotumbula 
nkhani yeniyeni yomwe ankafunika kukambirana. 

“Asewere anga, ulemu wanga upite kwa inu. Chi- 
bwerereni sindinayankhule chilichonse chifukwa lirime 
langa ndi lolemera. Munthu amene amavutika kuyankhula 
amangobisalira kumbuyo kwa anzake omwe amayankhula 
bwino. Komabe ine ndalephera kupirira. Chonde ndiloleni 
kuti nditulutse chimene chili kukhosi kwanga. Ndakhala 
ndikumvetsera mosamala kwambiri kuchokera pachiya- 

mbi zimene mwakhala mukukambirana. Ndimafunitsitsa 
kumva chinthu chimodzi kuchokera pakamwa panu, koma 
nonse simunachitchule. Anthu amakhala ndi zolinga zosi- 
yanasiyana akamakwatira. Kupatulapo ana omwe tonse 
timawafunawa, amuna ena amakwatira kuti mkaziyo azi- 
dzawaphikira chakudya. Ena amafuna kuti azidzawatha- 
ndiza kulima, pomwe ena amangofuna munthu woti azi- 
kamumenya. Tsopano ndikufuna kumva yankho la funso 
ili kuchokera pakamwa panu: Kodi Ibe wabwera kudza- 
tenga mkaziyu chifukwa choti akusowa munthu woti azi- 
mumenya masiku ano?” 

Onwuzuligbo analonjeza pamaso pa onse kuti Aku- 
eke sadzamenyedwanso ndi mwamuna wake. Kenako 
Ezeulu anatumiza munthu kuti akafunse Ekueke ngati 
akufuna kubwerera kwa mwamuna wake. Poyamba anka- 
khala ngati sakufuna, koma kenako ananena kuti akhoza 
kupita ngati bambo ake atagwirizana nazo. 

“Asewere anga, ulemu wanga upite kwa inu,” ana- 
tero Ezeulu. “Akueke abwera, koma osati lero. Akufunika 
nthawi kuti akonzekere. Lero ndi tsiku la Oye, choncho 
adzakupezani sabata yamawa patsikunso la Oye. Akadza- 
fika, chonde muzidzamusamalira bwino. Kunena zoona, si 
nzeru kuti mwamuna azimenya mkazi wake. Ndimadziwa 
kuti mwamuna ndi mkazi wake amakangana nthawi zina. 
Zimenezo si zachilendo ngakhale pang’ono chifukwa nga- 
khale anthu apachibale omwe anatuluka mimba imodzi 
amatha kukangana kapena kusemphana chichewa. Ndiye 
kuli bwanji anthu oti angokumana okulakula. Ayi ndithu, 
sizingatheke kuti asakhulane. Choncho nanunso mukhoza 
kumakakangana, koma zisamachite kufika pomenyana. 
Basi ndiimire pamenepa.” 

Ezeulu anathokoza Ulu kuti mosayembekezereka 
mavuto omwe anali pakati pa Akueke ndi mwamuna wake 

athetsedwa. Iye sankakayikira kuti Ulu anachita zimenezo 
kuti maganizo ake akhale m’malo n'cholinga choti adza- 
chite bwino mwambo woyeretsa midzi isanu ndi umodzi 
ya Umuaro kuti anthu ayambepo kubzala mbewu zawo 
munthaka. Madzulo umenewo, anthu omwe ankamutha- 
ndizira okwana asanu ndi mmodzi anatulukira kuti adza- 
wapatse malangizo. Kenako anthuwo ananyamuka n'ku- 
yamba kulengeza m’midzi yonse kuti Chikondwerero cha 
Nkhwani chichitika pa tsiku la Nkwo. 

Ugoye anali akuphikabe chakudya chamadzulo pa- 
mene anamva wolengeza uthenga akukong'ontha ogene 
wake. Ugoye anali ndi chizolowezi chophika mochedwa 
kwambiri. 

Ezeulu ankakonda kudzudzula Matefi chifukwa 
chophika mochedwa. Komabe, Ugoye ankanyanya ndipo 
ndi amene ankayenera kumadzudzulidwa kwambiri. Ko- 
ma kungoti anali wanzeru komanso wochenjera kuposa 
mkazi wamkuluyo. Iye sankaphika chakudya mochedwa 
akakhala kuti ndi iyeyo amene akuphikira mwamuna wa- 
ke. Akakhala kuti sakuphikira mwamuna wake, mwisi 
wake unkamvekera patali kwambiri usiku. Ugoye anali 
munthu wamphwayi kwambiri ndipo zimenezi zinkango- 
wonjezeka akakhala kuti akusamba. Mzimayi akakhala 
panyengoyi ankakhala wodetsedwa ndipo sankaloledwa 
kuphikira munthu aliyense wamkulu. 

Mwana wake, Obiageli, komanso mwana wamkazi 
wa Akueke, dzina lake Nkechi, ankaimbirana nthano. 

Nwafo anakhala penapake pafupi ndi nsanamira 
yapakati pa khumbilo n’°kumangowayang’ana ndipo mwa 
apa ndi apo ankauza anzakewo pamene alakwitsa poimba 
nthanozo. 

Ugoye anali akutakasa ndiwo zomwe zinkatokota 
pamoto. Kenako anavuula nthiko womwe ankatakasira 

mumphika n’kuwuseteka kuti aone ngati zikukoma. Pho- 
koso la kulira kwa ogene analimva ali mkati mochita zi- 
menezi. 

“Takhalani chete inu, ndikufuna ndimve zimene 
nthengayo akunena.” 

Ngo ngo ngo ngo. “Ora Obodo, mvetserani! Ezeulu 
wandituma kuti ndidzalengeze kwa inu kuti Chikondwe- 
rero cha Nkwani chichitika patsiku la Nkwo.” Ngo ngo ngo 
ngo. “Ora Obodo, mvetserani! Ezeulu wandituma ...” 

Obiageli anali atadukiza kaye nthano yake kuti ma- 
yi ake amve uthenga unkalengezedwawo. Pamene anka- 
dikirira, anaona nthiko ankatakasila ndiwo uja utaimiki- 
dwa pafuwa ndipo anadzipatsa chochita popitiriza kuse- 
tekera nthikowo mpaka unayera mbe-e ngati watsukidwa. 

“Wosusuka iwe,” anatero Nwafo, “Ndi nkhanitu zo- 
setekaseteka zomwezi zimene zimachititsa kuti azimayi 
asamamere ndevu!” 

“Nanga iweyo ndevu zako zili kuti?” anafunsa Obi- 
ageli. 

Ngo ngo ngo ngo. “Ndibwerekeni makutu anuwo 
abale anga-a. Mkulu Wansembe wa Ulu wandituma kuti 
ndidzauze mwamuna komanso mkazi aliyense kuti Chiko- 
ndwerero cha Nkhwani chichitika pa tsiku lamsika lotsa- 
tira la Nkwo. ” Ngo ngo ngo ngo. 

Mfuwu ya wolengeza uthengayo inayamba kuzi- 
miririka pamene ankatsetsereka n'kumalowera njira yopi- 
ta ku Umuachala. 

“Bwanji tingoyambiranso nthano ija?” anafunsa 
Nkechi. 

“Inde,” anatero Obiageli. “Kalekalelo, mtengo wau- 
kulu wa zipatso za ukwa unagwera Nwaka Dimkpolo ndi- 
po unamupha. Ndidziimba nthanoyi ndipo iwe uzindivo- 
mereza.” 

“Komatu ulendo wapita uja ndimavomereza ndine,” 
anayamba kuwiringula Nkechi, “ulendo uno ukufunika 
kumayankha ndi iweyo.” 

“Iwetu ukufuna uyambe kuvuta. Wekhanso uku- 
dziwa kuti tinali tisanamalize nthanoyi pamene wolengeza 
uthenga uja amadutsa.” 

“Usalole Nkechi,” anatero Nwafo. “Akukuonerera 
chifukwa ndiwe mwana.” 

“Palibetu amene watchula dzina lako pano, Nachi- 
mphuno.” 

“Iwetu ndikukhudula. Misozi ikukuyabwa eti?” 

“Usamumvere wozerezekayu Nkechi. Ndikamaliza 
kuimba nthano imeneyi nawenso uimba yako ndipo ine 
ndizikuvomereza.” Nkechi anagwirizana nazo ndipo Obi- 
ageli anayambiranso kuimba nthano yake ija. 


Mtengo wa Ukwa unapha Nwaka Dimkpolo 
E-e Nwaka Dimkpolo 

Ndi ndani angandilangire mtengo wa Ukwa? 
E-e Nwaka Dimkpolo 

Chikwanje chidule mtengo wa Ukwa 
m’malo mwa ine 

E-e Nwaka Dimkpolo 

Ndi ndani amene angandilangire chikwanje? 
E-e Nwaka Dimkpolo 

Wosula zitsulo alanga chikwanje m’malo 
mwa ine 

E-e Nwaka Dimkpolo 

Ndi ndani amene angandilangire wosula 
zitsulo? 

E-e Nwaka Dimkpolo 

Moto umuwotcha wosula zitsulo 

E-e Nwaka Dimkpolo 

Ndi ndani amene angandilangire moto? 
E-e Nwaka Dimkpolo 

Madzi azimitsa moto m’malo mwa ine 
E-e Nwaka Dimkpolo 

Ndi ndani amene ataumitse madzi m’malo 
mwa ine? 

E-e Nwaka Dimkpolo 

Dziko liumitsa madzi m’malo mwa ine 
E-e Nwaka Dimkpolo 

Ndi ndani atandilangire dziko?... 


“Tyayi, iyayi. Sifika kumeneko,” anatero Nkechi 
nyimbo ija ili mkati. 

“N'chiyani chingachitikire dziko lapansi mtsikana 
wopanda nzeru iwe?” anafunsa Nwafo. 

“Palibe. Inetu ndanena zimenezi kuti ndingomuyesa 
Mkechiyu,” anatero Obiageli. 

“Wamabodza iwe, zoona mmene wakuliramo ku- 
malephera kuimba nthano yophweka ngati imeneyi?” 

“Zakuwawatu! Bwanji kulowerera za weni, Nachi- 
mphuno. Tachionerani chilipaakazi.” 

“Amayi, Obiageli akandiputanso ndimuswa.” 

“Ingoyerekeza kumumenya uone. Ngati misala ya- 
ko yayamba kukhodzokera ndiiphinya m’mutu mwako- 
mo.” 

Obiageli anapitiriza kuimba nthano ija: 


Ndani atandilangire madzi? 

E-e Nwaka Dimkpolo 

Dziko yamwa madzi onse m'malo 
mwa ine 

Kodi dziko lichita chiyani? 
Dziko liyamwa madzi 

Kodi madzi achita chiyani? 
Madzi azimitsa moto 

Kodi moto uchita chiyani? 
Uwotcha wosula zitsulo 

Kodi wosula zitsulo achita chiyani? 
Asungunula chikwanje 

Kodi chikwanje chichita chiyani? 
Chidula mtengo wa Ukwa 

Kodi mtengo wa Ukwa uchita 
chiyani? 

Ugwera Nwaka Dimkpolo 

E-e Nwaka Dimkpolo 

Ndi ndani amene atandilangire 
mtengo wa Ukwa? 


“Basi tiyeni tiimbe nthano ina,” anatero Obiageli. 
“Nthano imeneyi ilibe pothera.” Pamenepo Obiageli ana- 
tolanso nthiko uja, womwe unali utangochokanso mu- 
mphika unali pamoto uja, kuti ayambe kuunyambita. Ko- 
ma mayi ake anamukwatula m’manja. 

6 


Azimayi ndi azibambo anayamba kutulukira kumsika wa 
Nkwo ndipo posakhalitsa kunali nantindi wa anthu. Popeza 
linali tsiku lapadera, azimayi anatchena zovala zabwino- 
zabwino komanso zibangiri zopangidwa ndi minyanga ya 
njovu. Ena anavala ndolo zooneka mosiyanasiyana mo- 
gwirizana ndi kukongola kwa m’thumba mwa amuna awo. 
Azimayi ena ochepa kwambiri ankagula zinthuzi ndi nda- 
lama zomwe ankazipeza pokhetsa thukuta lawo. Popita 
kumsikaku, azibambo ambiri ankabwera atanyamula mi- 
kunda ya uchema, ndipo ena anachita kuimangirira m'chi- 
wuno ndi zingwe. Azibambo amenewa akamayenda miku- 
ndayo inkangoti lendelende ngati zithumwa. Anthu omwe 
anabwera molawira anakhala m’mithunzi ya mitengo ndi- 
po anayamba kumwa mowa uja ndi anzawo, achibale ko- 
manso azipongozi ndi azilamu awo. Amene anabwera mo- 
chedwa anakhala pantetete. Mwamwayi kunja kunali ku- 
sanayambe kutentha kwambiri. 

Mlendo akanabwera pachikondwererochi, akanaga- 
niza kuti anthu a ku Umuaro ndi ogwirizana kwambiri. Pa 
tsikuli udani umene unalipo pakati pa mudzi wa Umu- 
nneora ndi Umuachala unkaoneka ngati watha kaye. Tsiku 
lapita, anthu am°’midzi iwiriyi akakumana ankayang’ana- 
na ndi diso lankhwezule komanso ankachita zinthu mosa- 
mala ngati amva zoti mnzawoyo akufuna kuwapha. Ndipo 
zinali zoonekeratu kuti chikondwererochi chikangotha 

udaniwu upitiriza pamene unasiyira. Koma pa tsiku lachi- 
kondwerero lokhali, onse ankamwa uchema limodzi chi- 
fukwa ankadziwa kuti palibe munthu wanzeru zake amene 
angafike potsirira mnzake chiphe pamwambo woyeretse- 
dwa ku machimo. Ankaona kuti munthu wotereyu akho- 
zanso kuyenda pamvula atatenga mankhwala oopsa omwe 
akhoza kuwononga moyo wake. 

Mkazi wamng'ono wa Ezeulu anali akuyang'ana 
tsitsi lake pakalilole yemwe anamuika pamiyendo yake. 
Iye sanakhutire ndi mmene Akueke anamangira tsitsi lake. 
Zimenezi zinamuwawa kwambiri chifukwa iyeyo anaye- 
setsa kuchita zonse zomwe akanatha kuti Akueke aoneke 
bwino. 

Komabe iye anasangalala kuona mizere yakuda ya 
uli komanso yachikasu ya ogalu yomwe inalochedwa 
pathupi lake. Zikanakhala kuti zonse zinali bwino, ngati 
mmene zinaliri chaka chapita, iye akanakhala woyambi- 
rira kukafika kumsika kuja. Koma ulendo uno anali ndi 
nkhawa kwambiri. 

Miyendo yake inkakhala ngati ikumulemera chifu- 
kwa cha katundu wamaganizo yemwe anali m”mutu mwa- 
ke. Iye ankayenera kukapempherera kuyeretsedwa kwa 
khumbi lake chifukwa cha mlandu umene Oduche anapa- 
lamula. Chifukwa cha zimenezi, ulendo uno sanaikidwe pa 
mndandanda wa azimayi ambirimbiri a mu Umuaro omwe 
ankachita nawo dzoma lokumbatirana. Tchimo lomwe li- 
nathimbiriritsa khumbi lake linachititsa kuti patsikuli achi- 
te zosiyana ndi zimenezo. Chinanso chimene chinkamu- 
wawa kwambiri chinali choti sankafunikanso kuvala chi- 
bangiri chake chomwe anayembekezera kuchivala kwa 
nthawi yaitali. Chibangiri chimenechi chinkachititsa kuti 
mkazi mnzake, Matefi, azimuchitira nsanje yoyaka moto. 

Iye anali akupukutabe chibangiri chakecho pamene 

Matefi anatuluka m’khumbi mwake n'kumapita kumso- 
nkhano. Atangoyenda pang'ono, anaima kaye n'kunena 
kuti: “Kodi mayi a Obiageli, ndikudikireni?” 

“Ndikuchedwetsani, mukhoza kuuyamba ndikupe- 
zani.” 

Atamaliza kukonzeka, Ugoye anapita kuseri kwa 
khumbi lake komwe kunali nkhwani woyambirira ndipo 
anathyola masamba anayi n'kuwamanga pamodzi ndi 
chanthochi. Atachoka kumeneko anakalowa m’khumbi 
lake n'kukaika masambawo pagome. Kenako anapita 
pathandala lansungwi n'kukaona poto wandiwo komanso 
foofoo yemwe anaphika kuti Obiageli komanso Nwafo 
adye pa nthawi ya nkhomaliro. 

Kenako Akueke anaima pakhomo la khumbi lake 
n'kuyang'ana kukhumbi la Ugoye. 

“Kodi simunamalizebe kukonzeka? N'chifukwa 
anafunsa Akueke. “Tikachedwatu tikapeza malo okhala 
atatha.” 

Kenako anapita kukhumbi la Ugoye atanyamula 
nkhwani wake kumanja. Akueke anayamba kusirira zova- 
la komanso chibangiri cha Ugoye chija. 

Pamene ankanyamuka n'kumapita kumsika kuja, 
Akueke anafunsa Ugoye kuti: “Kodi n'chifukwa chiyani 
Matefi akuoneka wokwiya m'mawa ngati uno? Ndina- 
muona pamene amanyamuka paja, nkhope yake imangoo- 
neka ngati wadya maliro.” 

“Nanensotu ndifunse iwe, kodi mesa ndi mkazi wa 
bambo ako?” 

“Ndinamuona akudutsa apa, koma samakuyang’a- 
nani ndi diso labwino. Koma anakutsanzikani pamene 
amanyamuka?” 

“Inde ananditsanzika. Koma samanditsanzikira ku- 

kondwa.” 

“Ndakumanapo ndi anthu okakala mitima pamoyo 
wanga,” anatero Akueke, “koma sindinaonepo nkhalamo 
yangati imeneyi. Kuipa kwake kumachita kufuka utsi. Ku- 
ngochokera pamene bambo anamupempha kuti aphikire 
mwamuna wanga komanso anthu akwawo dzana lija, aku- 
mandiyang’ana ngati akundiona ndi matumbo omwe.” 


xK K k 


M’mbuyomo, pa tsiku la Nkwo ngati limeneli kumsikaku 
kunkamveka chiphokoso chachikulu ngati chimphepo 
chamkuntho. Koma ulendo uno, phokoso lake linkango- 
mveka ngati kulira kwa njuchi. Anthu anali akukhamu- 
kirabe kumsikako kuchokera mbali zonse za Umuaro. 
Pamene gulu la anthu ena linkadutsa pakhomo pa Ezeulu, 
Ugoye ndi Akueke analilowa n'kumapita nalo limodzi. 
Mayi aliyense wa mu Umuaro ananyamula nkhwani ku- 
dzanja lake lamanja. Azimayi omwe analibe masambawa 
anali alendo ochokera kunja kwa Umuaro, omwe anango- 
bwera kudzaonerera zochitikazo. Azimayi a gulu lomwe 
linkayenda ndi Ugoye komanso Akueke aja ankakambi- 
rana nkhani zosiyanasiyana kwinaku akuponya mapazi 
patsogolo. Koma pamene ankayandikira kumsikako, pho- 
koso la anthu linayamba kumveka kwambiri moti ana- 
yamba kuvutika kumvana. 

Atangofika kumsikako, akazi asanu a Nwaka anatu- 
lukira ndi mkokomo waukulu. Akaziwa sanavale zibangiri 
zotchipa mofanana ndi akazi ambiri a mu Umuaro omwe 
anakwatiwa ndi pantchafu. Iwo anavala zinthu zodula zo- 
pangidwa ndi minyaga ya njovu. Kuwonjezera apo, sikuti 
anavala zinthuzi mosinira. Anazivala kuyambira muaka- 
kolo mpaka m’mawondo. Popeza mwamuna wawo anali 

mpondamatiki, akaziwa ankayenda modzimva ngati sana- 
yambe apondapo pakhomo lachimbudzi. Maso a anthu 
anangoti yuu pamene akaziwa ankayenda mwapang’ono- 
pang'ono ngati nkhono kwinaku akukhala ngati akuuza 
anzawo ubwino wosankha mwamunamuna, mmalo mo- 
ngotola chilichonse bola chili chachimuna. Kayendedwe 
kawo kankafanana ndi kayendedwe ka chinyawu cha Jjele, 
chomwe chimanyamula mapazi ake movutikira kwambiri 
chifukwa cholemedwa. Akaziwa anavalanso zovala za 
makaka osiyanasiyana zomwe zinali zodula kwambiri. Pa 
nthawiyo zinthu zopangidwa ndi minyanga ya njovu 
komanso zovala zamakaka osiyanasiyana zinkapezeka ndi 
anthu owerengeka kwambiri ndipo aka kanali koyamba 
kuti anthu aone zovala zochuluka chonchi zikutuluka 
pakhomo la munthu m’modzi. 

Obika ndi mnzake wapamtima, Ofoedu, anakhala 
limodzi ndi anyamata ena atatu ochokera ku Umuagu. 
Onse anakhala pamphasa yopangidwa ndi mitsitsi ya 
mtengo wa ogbu. Anyamata onsewa anakhala mozungu- 
lira mikunda ya uchema womwe anabweretsa. Pambali 
pawo panali mtsuko wopanda kathu womwe anali ata- 
ngogwetsa kumene. Mmodzi mwa anyamatawo anali ata- 
ledzera kale, koma Obika ndi Ofoedu ankangokhala ngati 
sanaulawe ndi dontho lomwe. 

“Kodi Obika,” anafunsa m’modzi mwa anthu aja, 
“n'zoona kuti mkazi amene ukufuna kumukwatira sana- 
bwerenso kunyumba kwanu kungochokera pamene ana- 
bwera kudzaonekera?” 

“Inde sanabweredi,” anayankha motero Obika. “Zi- 
mene zimachitikira ine zimakhala zosiyana ndi anthu ena 
onse. Mnzanune ngakhale ndimwe madzi amapezeka kuti 
anditsakamira m” mano.” 

“Akunama musamumvere,” anatero Ofoedu. 

“Nkhani yake ndi yakuti mayi a mkaziyo sakupeza bwino 
m'thupi, ndiye bambo ake anamupempha kuti akhalebe 
konko kwa kanthawi kuti azisamalira mayi akewo.” 

“Ndinadziwa kuti nkhani imene ndinamva ija ndi 
yabodza. Kodi ndi mtsikana uti amene angayerekeze ku- 
kana kupita kunyumba kwa mnyamata wooneka bwino, 
ugonachomma ngati Obika?” 

“Ayi amwene, isiyeni nkhani imeneyo,” anatero 
munthu ankaoneka kuti waledzera uja, “Mwamunatu si 
kuoneka bwino kokha.” 

Kenako, kunamveka kulira kwa ikolo. Ikoloyo anka- 
lira moitana midzi yonse isanu ndi umodzi mogwirizana 
ndi maina awo: Umunneora, Umuagu, Umuezeani, Umu- 
ogwugwu, Umuisiuzo ndi Umuachala. Pamene ikoloyo 
ankatchula dzina la mudzi uliwonse, kumsikako kunka- 
mveka mfuwu yaikulu. Kenako maina aja anabwereze- 
dwanso ndipo ulendo uno anayamba ndi kutchula mudzi 
waung’ono kwambiri. Zimenezi zitangochitika, anthu 
anayamba kulimbikira kumwa mowa wawo kuti Wanse- 
mbe Wamkulu akamatuluka kukhosi kwawo kukhale ku- 
tayera. 

Tsopano kulira kwa ikolo kuja kunayamba kuwo- 
njezereka. Nthawi zina ikoloyo ankatchula maina a anthu 
ofunika kwambiri mu Umuaro monga Nwaka, Nwosisi, 
Igboneme komanso Uduezue. Koma kwambiri ankatchula 
maina a midzi yonse komanso milungu yawo. 

Kenako ikoloyo anakhazikika n'kuyamba kuleme- 
keza Ulu, yemwe anali mulungu wa Umuaro yense. 

Obiozo Ezikolo ndi amene ankaimba ikoloyo. Iye 
anali munthu wachikulire tsopano, koma kaimbikwe kake 
ka ng'oma kankaposa aliyense. Zaka zambiri zapitazo, 
adakali mnyamata wamagazi, anthu onse am’midzi isanu 
ndi umodzi ya Umuaro anaganiza zomupatsa udindo wa 

ozo chifukwa anali ndi luso lalikulu pa nkhani yotekesa 
mitima ya anthu ndi ng'oma kuti apite kunkhondo. Koma 
popeza anali atakalamba tsopano, zinkadabwitsa kuti 
mphamvu zokang’anthira ngoma mwamphamvu choncho 
ankazitenga kuti. Ngakhale kukwera ikolo, yomwe inali 
ng'oma yaikulu kwambiri ngati phiri, kunkafunika mnya- 
mata wanyonga, osati munthu wofumbwa ndi ukalamba 
ngati iyeyo. 

Anthu omwe anakhala pafupi mozungulira ng’oma 
yaikuluyo ankamuyang'ana katswiri wakaleyu ali pimwa- 
mba atatanganidwa nayo ntchito yake. Munthu wina ye- 
mwe ankamudziwa bwino anakuwa mwamphamvu n'ku- 
mupatsa moni. 

Nayenso anamukuwira munthuyo kuti: “Musada- 
bwe nazo zimenezi. Kungoti mzimayi wokalamba amasa- 
nduka mtsikana akamavina gule yemwe anamuzolowera.” 
Anthu omwe anali pansi paja atamva zimenezi anayamba 
kuseka. 

Ng'oma ya ikolo inapangidwa kale kwambiri ku- 
chokera ku mtengo waukulu wa iroko pamalo omwe mte- 
ngowo unagwera. Ng’omayi inali yakale kwambiri ngati 
Ulu ndipo amisiri anazokota mtengowo n'kupanga chi- 
ng'oma chachikuluchi. Ng’oma ya ikolo sinkasunthidwa 
kaya kuwombe dzuwa kapena kugwe mvula. Chimtengo 
chomwe anapangira ikoloyo chinazokotedwa zithunzi za 
anthu komanso nsato, ndipo kuseri kwake kunali makwe- 
rero. Popanda makwerero amenewa, woimba sakanatha 
kukwera pamwamba. Zkoloyo akamaimbidwa pa nthawi 
ya nkhondo. Anthu ankatulutsa zigaza za mitu ya adani 
omwe anawapha kunkhondo ndipo ankabwera kudzazi- 
koleka pa ikoloyo. Koma ulendo uno sizinali choncho 
chifukwa ankaimbidwa pa nthawi ya mtendere. 

Kenako ogene anakong’onthedwa kuchokera kuka- 

chisi wa Ulu ndipo ikolo anavomereza n’kuyamba kulira 
molemekeza mulunguyo. Pa nthawiyi amithenga a Ezeulu 
anayamba kupanga njira pakati pa khamu la anthu lija 
kuchokera mbali ina ya bwalolo. Ngakhale kuti onse anali 
atatenga zikwapu zaminga, anavutikabe kuti apange nji- 
rayo. Anthuwo anakhala mothinana ndipo anali atasoko- 
nezeka ndi chisangalalo moti sankafuna kusuntha. Koma 
amithengawa anayesetsa kunyetsa anthuwo ndi zikwapu 
moti anakwanitsa kupanga njira mpaka pakati penipeni pa 
bwalo la msikawo. Atangofika pakatipo, amithenga aja 
anayamba kugwiritsa ntchito zikwapu zawo mwampha- 
mvu kwambiri mpaka pamene anthu onse atathawapo 
n’kusiya bwalo lozungulira. Azimayi onse anali atanya- 
mula nkhwani wawo m'manja. Azimayiwa anachititsa 
kuti zinthu zivute kwambiri chifukwa onse ankafuna ku- 
khala kutsogolo. Koma mphongo zonse zinalibe nazo 
ntchito zokhala kutsogolo moti zinakhala kumbuyo kwe- 
nikweni. 

Ogene uja anaimbidwanso. Nayenso ikolo anaya- 
mba kuimbidwa motetemula Mkulu Wansembe. Azimayi 
anayamba kuyendetsa masamba awo aja mowadutsitsa 
pankhope zawo. Ankachita zimenezi kwinaku akupereka 
mapemphero awo kwa Ulu, mulungu wakupha komanso 
kupulumutsa anthu. 

Ezeulu atangoonekera, anthu onse anayamba kuku- 
wa ndi chisangalalo ndipo mkuwowo uyenera unamveka 
m’midzi yapatali kwambiri. 

Iye anathamangira chakutsogolo, kenako n'kudzai- 
ma mwadzidzidzi moyang’anizana ndi ikolo uja. “Pitiriza 
kuyankhula,” anatero Ezeulu kwa ikolo uja, “Ezeulu aku- 
mva zimene ukunena.” Kenako anawerama n'kuvina ma- 
sitepe atatu kapena anayi n'kudzaweramukanso. 

Iye anavala nkhwende yopangidwa ndi mlaza ndipo 

inkangoti yaliyali m'chiuno mwake. Theka la kumbuyo 
kwa thupi lake, kuchokera pachipumi mpaka kuphazi, 
anali atadzipaka choko choyera. Kumutu kwake kunali 
lamba wachikopa ndipo palambapo panaikidwa nthenga 
ya chiwombankhanga yoloza kumbuyo. M'dzanja lake 
lamanja anali atanyamula Nne Ofo, yomwe inali mayi a 
ndodo zonse za anthu audindo mu Umuaro. M’dzanja lake 
lamanzere anali atagwira ndodo yaitali yachitsulo, yomwe 
inkamveka ndi phokoso lothimbirira akaibaitsa pansi. 
Kenako anayenda masitepe angapo motang’adza miyendo 
yake, ndipo ankati akayenda sitepe imodzi ankaima kaye. 
Posakhalitsa anayambanso kuthamanga diso lili pamtunda 
mokhala ngati waona chinachake chochititsa chidwi 
pakati pa bwalo lija ndipo anawongola dzanja lake n’ku- 
dzayendetsa ndodo ija kuchokera kumanja kupita kuma- 
nzere. Ndipo anthu amene anali chapafupi anayamba ku- 
mva kugundana kwa ndodo ya Ezeulu ndi ina yomwe 
sankatha kuiona. 

Pamene zimenezi zinkachitika anthu ambirimbiri 
anayamba kuchita mantha moti anangoti balalabalala, ku- 
thawa powopa kuti zinthu zina zosaoneka zomwe zili 
pamalowo zingathe kuwavulaza. 

Pamene ankakafika pakatikati pa bwalo lija, Ezeulu 
anayamba kufotokoza zimene zinachitika pamene Ulu 
ankapangidwa komanso zopinga zomwe Mkulu Wanse- 
mbe anakumana nazo m'njira pamene ankayenda ulendo 
wa masiku anayi. 

“Pa nthawi imeneyo, ” iye anatero, “abuluzi asana- 
yambe kumera michira, anthu onse anasonkhana ndipo 
anasankha kunyamula mulungu wawo watsopano. Ndina- 
wauza kuti: 

“Kodi ndine ndani kuti ndinyamule moto umenewu 
pamutu panga? Munthu samameza nthangala ya udala 

ngati akudziwa kuti sangakwanitse kukaitulutsa kuchi- 
mbudzi. 

Iwo anandiuza kuti: “Usawope. Munthu amene wa- 
tumiza mwana wake kuti akagwire kanyimbi amamupa- 
tsanso madzi osamba m’manja. 

“Kenako ine ndinati: “Chabwino ndavomera.’ 

“Kenako tinaiyambapo ntchito. Tsiku limenelo lina- 
li la Eke. Tinagwira ntchito mpaka pa tsiku la Oye, la Afo 
kenako la Nkwo. Pamene dzuwa linkatuluka m’zikope 
mwake n'kuyamba kunyambita mame padzikoli, ndina- 
nyamula alusi wanga n'kuuyambapo ulendo ndipo anthu 
onse ankanditsatira pambuyo. Munthu wina anayamba 
kuliza chitoliro kumanja kwanga ndipo wina ankaimba 
chitoliro china n’°kumamuvomereza kumanzere kwanga. 
Kumbuyo kwanga phokoso lamididi ya anthu onse linka- 
ndipatsa mphamvu. Koma kenako mwadzidzidzi china- 
chake chinandigwera kunkhope. Ndinazindikira kuti mba- 
li imodzi kunkagwa mvula, ndipo mbali ina kunali kouma 
gwa. Ndinayang’ananso bwinobwino ndipo ndinaona kuti 
ndi Eke. 

“Ndinamuuza kuti: “Kodi ndiwe Eke?’ 

“Iye anayankha kuti: ‘Inde ndine Eke, amene ama- 
chititsa kuti munthu wamphamvu alume pansi.’ 

“Ndinatenga dzira la nkhuku n’kumupatsa. Kenako 
analitenga n’kulidya ndipo ananditsegulira njira. Tinapiti- 
riza ulendo wathu n’kudutsa mitsinje komanso nkhalango. 
Nditafika pamalo ena ndinapeza chitsa chikufuka utsi. 
Chitsachi chinali kutsogolo kwa njira yomwe tinkayenda 
ndipo pambali pake panali anthu awiri akuwumbudzana 
modetsa nkhawa. Anthu amene ankanditsatira aja atango- 
ona zoopsazo analikumba liwiro n'kundisiya ndekha. 
Koma ineyo nditayang'ana bwinbwino anthu ankame- 
nyanawo ndinaona kuti ndi Oye. 

“Ndinamuuza kuti: “Kodi Oye, ndiweyo waima pa- 
njira yanga?” 

“Tye anati: “Inde ndine Oye. Ine ndi nkhalakale ndi- 
po monga ukudziwira mikokoyogona ndi imene imakhala 
ndi miphika yambiri yosweka chifukwa chophika kwa 
nthawi yaitali.” 

“Ndinatenga choko choyera n'kumupatsa ndipo iye 
analandira n'kundipatsa njira yoti ndidutse. Kenako ndi- 
nadutsa malo olima komanso nkhalango. Pamenepa m’pa- 
mene ndinayamba kuona kuti mutu wanga ukundilemera. 
Nditayang’ana bwinobwino ndinaona kuti ndi Afo. 

“Ndinati: ‘Kodi ndiwe Afo?’ 

“Iye anayankha kuti: “Inde ndine Afo, mtsinje wau- 
kulu womwe munthu sangakwanitse kuutsira mchere 
mpaka kukolera.’ 

“Ine ndinayankha kuti: “Ine ndi Ezeulu, munthu 
walinunda yemwe ndi woipa kwambiri kuposa wakhate.’ 

“Afo anakaikira n'kundiuza kuti: “Dutsa, zakozo 
ndi zoipa kwambiri kuposa zanga.’ 

“Ndinadutsadi ndipo dzuwa linabwera n'kuyamba 
kunditentha, koma mvula inagwa n’kunditsitsimula. Ke- 
nako ndinakumana ndi Nkwo. Nditayang’ana kumanzere 
kwake ndinaona mzimayi wokalamba motheratu akuvina 
modabwitsa paphiri. Nditayang'ana kumanja ndinaona 
kavalo komanso nkhosa. Ndinapha kavaloyo n’kupukuta 
magazi omwe anali pachikwanje chomwe ndinagwiritsa 
ntchito ndi nkhosa ija ndipo chinayereratu.” 

Pa nthawiyi n’kuti Ezeulu ali pakati pa bwalo lija. 
Iye anabaya pansi ndi chitsulo ananyamula chija ndipo 
anachisiya chili ndengundengu ndipo anavina masitepe 
angapo n'kumalowera kumene kunali ikolo kuja. Ikoloyo 
anali atasiya kaye kuimbidwa. Pamenepo n’kuti azimayi 
onse akuyendetsa masamba awo aja kumaso kwawo. 

Ezeulu anayang'ana azibambo ndi azimayi onse a 
mu Umuaro mokhala ngati akufufuza winawake. Kenako 
anazula ndodo ija pansi n'kuinyamula ndi dzanja lama- 
nzere ndipo kudzanja lake lamanja anagwira mayi a ndodo 
zonse aja. Kenako analumphira m’tsogolo n’kuyamba 
kuthamanga mozungulira bwalolo. 

Azimayi onse anangoti ndindindi kutsogolo ndipo 
anayamba kuimba nthungululu. Pa nthawiyi azimayi 
omwe anali kutsogolo anayamba kukankhanakankhana. 
Pamene Mkulu Wansembeyo ankathamanga n’kumadutsa 
pakati pa khamulo, azimayi onse anali atagundika n’ku- 
yendetsa masamba aja mozungulira mitu yawo ndipo ke- 
nako ankamugenda nawo wansembe uja. Masambawo 
ankangokhala ngati dzombe mazanamazana lomwe linka- 
wulukira wansembeyo. 

Ugoye yemwe anakankha anzake mpaka kukafika 
kutsogolo kwenikweni anayamba kupemphera chapansi- 
pansi. Anachita zimenezi mobwerezabwereza pamene wa- 
nsembe ankayenda n’kumalowera mbali yomwe anaima: 

“Mulungu wathu wamkulu Ulu, mulungu wakupha 
komanso kupulumutsa, ndikukupemphani kuti muyeretse 
nyumba yanga kuchoipa chimene mwana wanga anachita. 
Ngati pali choipa chinanso chimene ndinayakhula ndi pa- 
kamwa panga, kuona ndi maso anga, kumva ndi makutu 
anga, kuponda ndi mapazi anga kapena chomwe china- 
bwera ndi ana anga, anzanga kapena achibale anga, cho- 
nde lolani kuti chipite limodzi ndi masambawa. ” 

Kenako anayendetsa masambawo mozungulira mu- 
tu wake ndipo anawavunga mwamphamvu kwa Mkulu 
Wansembe pamene ankathamanga modutsa pamene ana- 
ima paja. 

Amithenga asanu ndi m’modzi aja anali akutsatira 
wansembeyo chapafupi. Mwa apa ndi apo, m’modzi mwa 

iwo ankawerama n'kutola mpukutu umodzi wa masamba 
aja n'kuyambiranso kuthamanga. Ndiyeno ng’oma ya iko- 
lo ija inadzukanso ndipo inayamba kulikitika pamene 
Mkulu Wansembe uja ankathamanga n'kumalizitsa kuzu- 
ngulira bwalo la msikawo. Kenako anapitirizabe kuthama- 
nga kwambiri n'kukalowa m’kachisi anatuluka uja ndipo 
nawonso amithenga ake aja anamutsatira pambuyo. 
Anthuwa atangozimiririka, ikolo uja anayamba kukutumu- 
lidwa koopsa ndipo kenako anangosiya kamodzin’kamo- 
dzi kuti de! Pamenepo panachitika mpungwepungwe 
wovuta zedi ndipo phokoso lake linayamba kupuma mwa- 
mphamvu n'kumakwera kumwamba ngati kuphulika kwa 
bomba. Koma m'kupita kwa nthawi linayamba kuto- 
nthola. Komabe, zimenezi sizinachitike kwa nthawi yai- 
tali. Posakhalitsa khamu lija linayambanso kuchita phoko- 
so lalikulu podziwa kuti Mkulu Wansembe walowa bwi- 
nobwino m’kachisi wa Ulu ndipo zinkangokhala ngati 
wanyamula machimo a Umuaro yense pogwiritsa ntchito 
mipukutu ya masamba isanu ndi umodzi imene wami- 
thenga uja anatola. 

Mokhala ngati achita kupatsidwa chizindikiro, azi- 
mayi onse a ku Umunneora anangoti balamanthu, n’kuya- 
mba kuthamanga mozungulira bwalo lija kwinaku akudi- 
riza masamba anagwera pabwalo aja. Poyamba zinkango- 
chitika mwachinam'balala koma kenako onse anayamba 
kugwirana moti posakhalitsa fumbi lochokera kumapazi 
awo linangoti kobo-o. Ndi azimayi okhawo amene mapazi 
awo ankalemedwa chifukwa cha ukalamba komanso ziba- 
ngiri za mnyanga ya njovu omwe ankathamanga movuti- 
kira. Atangozungulira ulendo umodzi, anthu amene 
ankavutikawa anatuluka n'kukaima pambali akupuma 
ngati adya tsabola. Kenako nawonso azimayi am”mudzi 
wa Umuagu anadzambatuka n’kuyamba kuthamanga mo- 

zungulira. Ena onse anangoima n'kumawawombera 
m’manja. Pagulu limeneli palibe aliyense amene anatulu- 
ka. Pamene azimayi a mudzi wachisanu ndi umodzi anka- 
yamba kuthamanga, masamba a nkhwani omwe anali ana- 
gwera pabwalo lija anali atanyenyekeratu n’kusakaniki- 
rana ndi fumbi. 

Azimayi onse atangomaliza kuthamanga, chitsinda 
cha anthu chija chinayamba kugawikana m’timagulu ti- 
ng'onoting'ono ta anthu apachibale komanso mabwenzi. 
Akueke anayamba kuyang’ana mchemwali wake wamku- 
lu, Adeze, yemwe anamuona akuthamanga ndi azimayi 
am’mudzi wa Umuezeani. Iye sanayang'ane kwa nthawi 
yaitali chifukwa Adeze ankaonekera patali. Iye anali la- 
ngwani moti ngakhale anthu odalitsidwa ndi msinkhu 
ankamulekeza m’mapewa. Kuwonjezera pamenepa anali 
ndi khungu looneka mwakatondo. Akanakhala kuti anali 
mphongo, bwenzi akufanana kwambiri ndi bambo ake 
kuposa Obika. 

“Inetu ndimaganiza kuti wauyamba kale wakunyu- 
mba,” anatero Adeze. 

“Ndamuona Matefi posachedwapa, koma ndikuga- 
niza kuti iweyo sanakuone.” 

“Nanga ine angandione bwanji kufupika kumene- 
ku? Kwa iye uja ndimangooneka ngati udzudzu weni- 
weni.” 

“Kodi mwayambananso kapena? Ndinaona zizindi- 
kiro za nkwiyo pankhope pake. Mmene diso lake limao- 
nekera, amangokhala ngati akufuna kulavula khala lamo- 
to. Kodi wamutokosa ndi ndani ulendo uno?” 

“Achemwali, musiyeni Matefi ndi mavuto ake, ti- 
yeni tikambirane zina zaphindu.” 

Pamene ankanena zimenezi, Ugoye anatulukira. 

“Ndakhala ndikukufunafunani paliponse awirinu,” 

iye anatero. Kenako anakumbatira Adeze yemwe anka- 
mutchula kuti Mayi a Mwamuna Wake. 

“Koma ndiye wasowatu ngati chibwano cha nkhu- 
ku. Ana ali bwanji?” amafunsa Adeze. “Kodi n’zoona kuti 
wayamba kuphunzitsa ana kuti azidya nsato?” 

“Ukuganiza kuti nkhani imeneyi ndi yoseketsa?” 
Ugoye anayankhula moipidwa kwambiri. “Si zodabwidwa 
kuti ndiwe m'modzi mwa anthu omwe sanayerekeze 
kubwera kudzandiona tsoka limene lija litandigwera.” 

“Kuteroko munakumanadi ndi tsoka? Palibetu ame- 
ne ananditsina khutu. Kodi khumbi lanu linabuka moto 
kapena winawake anamwalira?” 

“Wayambapotu kunyengezera kuti sanamve! Usa- 
mutengere ameneyu Ugoye. Osaiwala kuti nayenso ndi 
wam’mutu,” anatero mchemwali wake uja, “iyeyu ndi wo- 
ipa kwambiri kuposa bambo ake.” 

“Kodi ukuganiza kuti chimene kambuku angabe- 
reke chingakhale chabwino?” 

Palibe amene anayankha chipongwe chimenechi. 

“Usandikwiyire Ugoye. N’zoonadi ndinamva nkha- 
ni yonse. Koma kungoti sindimafuna kuti anthu achite 
kuona kuti tabalalikiratu ndi nkhaniyi. Pali anthu ambiri 
ansanje omwe amasangalala akationa titagwira njakata. 
Ine sindimafuna kupereka chonena kwa nkholokolo zime- 
nezi. Mwamukumbukira mzimayi wamisala uja, Akueni 
Nwosisi, uja banja lake lakhala likuchita zoipa zamtundu 
uliwonse mu Umuaro muno? Eti atamva nkhani imeneyi 
anabwera chothamanga ngati watenga uthenga wamate- 
nda, mwini wakeyo akuti kudzandipepesa kumeneko. 
Koma ine ndinamufunsa kuti: Tikayerekezera munthu 
amene m'bale wake waika nsato m'bokosi ndi munthu 
amene m'bale wake anagwidwa akuchita zopusa ndi chi- 
weto kuseri kwa nyumba, woipa kwambiri angakhale 


136 


CHILANGO CHA MULUNGU 


ndani pamenepo? Andisamale mkazi Nwosisi! Tsiku lina 
adzandiphulitsa ngozi.” 

Ugoye ndi Akueke anaseka kwambiri ndipo m’ma- 
ganizo mwawo ankatha kumuona Adeze wazilopeyo aku- 
funsa Akueni funso limeneli. 

“Ndikuganiza kuti sungabwerere kwanu osakasuzu- 
mira anthu kunyumba kwa bambo ako. Si tipitira limo- 
dzi?” anafunsa Akueke. 

“Inde, ndikufuna ndikawatsireko diso ana. Koma- 
nso ndikufuna ndikamutsire mphepo Ugoye ndi Matefi. 
Ndikuona kuti sakuwasamalira bwino bambo anga. Tao- 
nani mmene athera masiku ano, angotsalatu mafupa okha- 
okha!” 

“Chonde, amuna athu, ndagwira mwendo wanu,” 
anadandaula Ugoye mwamantha. “Ine ndekha ndimayese- 
tsa. Ndi bambo anu aja omwe amandizunza. Komanso 
ukamakayankhula nawo,” anawonjezera nkhope yake iku- 
oneka yachisoni, “ukawafunse chifukwa chimene amalu- 
mphira ngati gwape pagulu paja ndi imvi zadzaza m”mutu 
mwawo zija. Chaka chatha anagona pamphasa kwa masi- 
ku angapo atangomaliza kuchita mwambo umenewu.” 

“Kodi mumadziwa,” anafunsa Akueke akuyang’ana 
mochenjera kuti aone ngati pafupi panali mwamuna aliye- 
nse, koma panalibe. Ngakhale zinali choncho, anayankhu- 
la zimenezi motsitsa kwambiri, “Kodi mumadziwa kuti 
bambo aja ali mnyamata ankathamanga Ogbazulobodo 
ngati mmene Obika amachitira masiku ano?” 

“Ndi anthu ake inuyo, makamaka awirinu, omwe 
mumachititsa kuti azichita zinthu zosokonekerazi. Iwo 
ajatu amaganiza kuti ali ndi mphamvu kuposa anyamata 
ndipo inuyo mumawatama.” 

“Akanakhala kuti ndi bambo anga ndikanawauza 
maganizo anga momasuka.” 

“Nanga mesa inuyo ndi amuna anu!” anatero Ade- 
ze. “Ngati atamwalira lero, kodi si inuyo amene munga- 
mabindikire m’khitchini n'kumadzithira phulusa kwa 
misika isanu ndi iwiri? Pakati pa inuyo ndi ineyo, ndi 
ndani amene angavale ziguduli kwa chaka chathunthu? 
Mukawauze m’malo moti muzibisalira kumbuyo kwa ine. 
Nanunsotu musandiyankhulitse pambali apa!” 

“Kodi ndinakuuzani?” anatero Akueke akusintha 
nkhani inkalowera kowawasayi. “Mwamuna wanga ko- 
manso anthu akwawotu anabwera kudzapepesa.” 

“Wati anabwera kudzatani?” 

“Anabwera kudzapepesa.” 

“Kuterokotu anatopa ndi kudikira. Koma afisi ame- 
ne aja! Ndikuganiza kuti amadikira kuti utenge uchema 
n'kupita kwawoko n'kumakawanyambita mapazi koma- 
nso kumakawapembedzera ngati milungu.” 

“Musawanyoze choncho akwawo kwa mwamuna 
wanga. Apo bii tigwiranapo,” anatero Akueke akunami- 
zira kukwiya. 

“Chonde ndikhululukireni chemwali. Sindimadzi- 
wa kuti mwakhululukirana kale. Pajatu zam'banja sizifu- 
nika kumazilowera. Ukazitengera pam’ gong’o umapezeka 
kuti wangopusa nazo, eni ake atagwirizananso. Ndiye 
mubwerera liti kwa mwamuna wanuyo?” 

“Msika wotsatira, pa tsiku la Oye.” 

Nsewu watsopano womwe Wright ankapanga kuchokera 
ku Okperi kukafika ku Umuaro, unali ukupita kuma- 
lecheleche tsopano. Ngakhale zinali choncho, ntchitoyo 
inali yaikulu zedi moti sikanatha pa nthawi yake. Izi zika- 
nachitika ngati akanapitiriza kulima nsewuwo pogwiritsa 
ntchito aganyu. Iye ankafuna kuwonjezera chiwerengero 
cha gulu la anthulo koma Kaputeni Winterbottom anamu- 
uza kuti zimenezo ndi zosatheka chifukwa ntchitoyo inali 
itawononga kale ndalama zoposa zomwe anagwirizana. 
Wright anayesa kuchepetsa ndalama zomwe ankalipira 
anthu ogwira ntchitowo kuchokera pa 3 pensi patsiku ku- 
fika pa 2 pensi. Koma sikuti kuchita zimenezi kukana- 
wonjezera chiwerengero cha ogwira ntchitowo kwambiri. 
Ngakhale akanachepetsa ndalama zomwe ankawalipirazo 
ndi theka kapena akanayamba kuwapanikiza kwambiri, 
sikuti zinthu sizikanasinthabe. Wright anali atazolowerana 
ndi gulu la ogwira ntchitowo moti ankadziwa ngakhale 
maina a atsogoleri awo. Ambiri mwa anthuwa anali ama- 
njalende ndipo ankagwira ntchitoyo pokhapokha wina 
akamawayang’anira. Koma ukawatenga bwino ankaya- 
mba kuchita zolongosoka. Ankangokhala ngati galu wo- 
weta yemwe amagwedezera mchira munthu amene ama- 
mupatsa chakudya ndipo luso lawo lopeka nyimbo linali 
lochititsa chidwi zedi. Kungochokera pamene anayamba 
kugwira ntchito patsiku loyamba n'kuuzidwa mmene 

azilipidwira, anapeka nyimbo ya pogwira ntchito. Mtso- 
goleri wawo ankaimba kuti: “Lebula toro toro” ndipo ena 
onse ankayankha m'Chingerezi kuti “A day, ” ndipo ntha- 
wi yomweyo ankayamba kuyendetsa zikwanje komanso 
makasu awo m’mwamba. Nyimbo imeneyi inkachititsa 
kuti ndime iyende ndipo anaiimba kwa masiku ambiri- 
mbiri. 


“Lebula toro toro 
A day 

Lebula toro toro 
A day” 


Wright ankapeza njira yomwe ikanathandiza kuti 
nsewuwo uthe mwezi wa Juni usanafike. Iye ankafuna kuti 
anthuwo ayambe kugwira ntchito ya thangata. Koma 
anapempha kaye chilolezo chochitira zimenezi. Kaputeni 
Winterbottom ataiunika bwinobwino nkhaniyo, anapereka 
chilolezocho. M'kalata yake yovomereza ganizolo, Wi- 
nterbottom anauza Wright kuti akhoza kugwiritsa ntchito 
njira imeneyo zinthu zikafika povuta kwambiri . . . “Anthu 
am’mudzi sangalole kugwira ntchito yaulele ngati atadzi- 
wa kuti amene akuwalemba ntchitoyo ali ndi ndalama zoti 
akhoza kuwalipira.” 

Wright anabwera kunyumba zaboma ku Okperi 
kuchokera kukampu yokonza nsewu watsopanowo, wo- 
mwe unali pamtunda wamamailosi asanu. Iye anayang’a- 
na kalata yomwe anapatsidwayo mosamala kwambiri, 
kenako anaipinda n’kuilongedza m'thumba la kabudula 
wake wakhaki. Nayenso anali m'gulu la anthu omwe 
ankati akauzidwa zochita ankangovomera mwamphamvu 
ndi pakamwa pawo, koma akachoka pamenepo ankachita 
zosemphana kotheratu ndi zimene auzidwa. 

Pamene atsogoleri a ku Umuaro anauzidwa kuti 
akufunika kupereka anthu oti azikagwira ntchito yolima 
nsewuwo, anapanga chimsonkhano ndipo anagwirizana 
zoti atumize magulu awiri a anyamata amphamvu kuti 
azikagwira ntchitoyo: Gulu la anthu omwe anali ndi zaka 
zochulukirapo linkadzitchula kuti Otakagu, ndipo gulu la 
anthu achichepereko linkatchedwa Omumawa. 

Magulu awiriwa sankamwerana madzi akamagwira 
ntchito limodzi. Ankangokhala ngati anyamata opondana 
ndipo nthawi zonse ankangokhalira kulumana. Zikuoneka 
kuti gulu la akuluakulu lija litafika pa nsinkhuwu linatenga 
dzina la Otakagu lomwe limatanthauza akambuku. Koma 
anzawowo atafikanso pa nsinkhu womwewo, anawapatsa 
dzina lakuti Omumawa, kutanthauza nthumbidwa zovala 
matewera okhala ngati ukonde ndipo izi zinawakwiyitsa 
kwambiri. Amenewa anali mawu achipongwe kwambiri 
moti anachititsa kuti gulu la achichepere lija livutike 
kupeza dzina lina labwino. 

Chifukwa cha zimenezi, anayamba kusungira anza- 
wowo chakukhosi ndipo magulu awiriwa akakumana pa- 
nkakhala moto woopsa. Iwo ankayesetsa kuti asamaku- 
mane kulikonse. Sankafunanso kuti azikagwirira limodzi 
ntchito popanga nsewu wa azungu uja. Mwamwayi, Wri- 
ght anangopempha kuti ku Umuaro kuzichoka anthu oti 
azikagwira ntchito masiku awiri pa mlungu. Choncho ma- 
gulu awiriwa anagwirizana kuti azigwira ntchito masiku 
osiyana. Pa nthawi imeneyi mzunguyo ankangolipira 
anthu omwe anawalemba ganyu moyambirira aja ndipo 
anthuwa anawaika kukhala akapitawo oyang’anira anthu 
opanda khalidwe omwe ankabwera kudzagwira ntchito 
yathangata kuchokera ku Umuaro. 

Ngakhale anali wamkulu kuposa aliyense m’magu- 
lu awiriwa, Moses Unachukwu, yemwenso anali kalipe- 

ntala, ankadziwako kachingerezi ndipo ankabwera kumalo 
olima nsewuwo n'kumalinganiza magulu awiriwa. Iye 
ankatenga mawu omwe atuluka pakamwa pa mzungu uja 
n'kuwasungunula kuti anthu amtundu wake atolepo ka- 
nthu. Poyamba, Wright sankakhulupirira Moses ngakhale 
pang’ono ndipo umu ndi mmene ankachitira ndi munthu 
aliyense wakuda yemwe ankachita zinthu mochangamuka. 
Koma kenako anaona kuti akhoza kumugwiritsa ntchito 
ndipo anakonza zoti adzamupatse chiwongoladzanja 
ntchito yolima nsewuyo ikadzatha. 

Posakhalitsa mbiri ya Unachukwu inatumphuka 
mpaka m’mitambo. Pa nthawiyo inali nkhani ina kuma- 
nena kuti umatha kuyankhula chinenero cha azungu, koma 
inalinso nkhani ina kuyankhuladi chinenenerochi. Posa- 
khalitsa anthu anayamba kumuthyolera katsatsa Unachu- 
kwu chifukwa cha luso lake lomvana ndi munthu wakhu- 
ngu loyera. Nkhaniyi inadya moto m’midzi yonse isanu 
ndi umodzi ya Umuaru. Kubuka kwa Unachukwu kuna- 
mubaya pamoyo Ezeulu chifukwa sankafuna kuona mu- 
nthu wina wa ku Umunneora akupikisana naye pa nkhani 
yokhala munthu wodziwika. Koma iye ankaganiza kuti 
sipatenga nthawi kuti mwana wake yemwe ankaphunzira 
njira za azungu ayambe kupatsidwa ulemu wofananawo, 
mwinanso kuposa pamenepo. 

Tsopano inafika nthawi yoti gulu la Otakagu lika- 
gwire ntchito yolima nsewuwo. Gululi linkafunika kuka- 
gwira ntchitoyi tsiku lotsatira pambuyo pa Chikondwerero 
cha Nkhwani chija. Obika komanso mnzake waponda apo 
mpondepo, Ofoudu, anali m'gulu limeneli. 

Koma tsikuli lisanafike, anthu awiriwa anawutunga 
uchema moti analedzera n’kugona mpaka dzuwa kukwera. 
Obika anafika kwawo chakum'bandakucha ndipo sana- 
dzuke ngakhale mayi komanso mlongo wake anayesetsa 

kumudzutsa. 

Obika ndi Ofoedu analedzera pambuyo pa Chiko- 
ndwerero cha Nkhwani limodzi ndi anthu atatu ankacheza 
nawo aja. Anthuwa ankatsutsana kuti ndi mowa wochu- 
luka bwanji womwe munthu wamutu wabwino angamwe 
popanda kusiya kuganiza bwinobwino kapena kuiwala 
dzina lake. 

“Zimadalira mtengo komanso munthu yemwe wa- 
fulula uchemawo,” anatero m"modzi mwa iwo. 

“Inde,” anavomerezanso mnzake wina dzina lake 
Maduka. “Zimenezo ndi zoona.” 

“Ayi, nkhani si imeneyo. Zimadalira mutu wa mu- 
nthu. Ngati munthu ali ndi mutu wapulasitiki amatha ku- 
yamba kumva kulemera zovala zake zomwe ndipo ama- 
chotsa zonse n’kukafika nazo kwawo zili m’manja. Koma 
mitu ya enafe ndi mwalamwala. Mukhoza kubweretsa 
uchema wofululidwa mumtengo uliwonse mu Umuaro 
muno komanso kugwiritsa ntchito wofulula aliyense,” 
anatero Ofoedu, “koma ife tikhoza kugagadiza uchemawo 
mpaka mimba kukhuta ngu, kenako n'kunyamuka kuma- 
pita kwathu m’maso mukadayera.” 

Obika anavomerezana ndi mnzakeyo. “N’zoona 
kuti mitengo ina ndi yaukali kwambiri komanso kuti pali 
akatswiri ena omwe amati akatcheza mowa umaluma ngati 
njoka. Komabe ndimaona kuti munthu wa mutu wabwino 
akhoza kumwa mowa uliwonse nzeru osamuchokera.” 

“Kodi munamvapo za mtengo wa Okposalebo?” 

Obika ndi Ofoedu anapukusa mitu. 

“Munthu aliyense amene amadzitchula kuti iyeyo 
ndi chilombo cha mowa, koma sanamvepo za Okposalebo 
amakhala akudzinamiza.” 

“Zimene akunena Madukazi ndi zoona,” anatero 
m’modzi mwa anthu aja. “Uchema wopangidwa kucho- 

kera kumtengo umenewo samagulitsidwa pamsika, ndipo 
palibe munthu amene angamwe nyanga ziwiri zodzaza 
bwino n'kukwanitsa kulondola njira yakwawo.” 

“Mtengo umenewu ndi wakale kwambiri. Umatche- 
dwanso kuti Chikwanje cha Chibale chifukwa anthu 
apachibale akamwa nyanga ziwiri zokha amatha kuyamba 
kung'ambana ngati sadziwana.” 

“Basi nkhani imeneyo isiyeni, yambani ina,” ana- 
tero Obika akupungulira uchema m'nyanga yake. “Ngati 
mutatiuza kuti wotcheza uchemawo amatsiramo ma- 
nkhwala, imeneyo ikhoza kukhala nkhani ina. Koma ngati 
umatchezedwa kuchokera kumtengo basi, ndiye khalani 
chete musatisokose.” 

Kenako Maduka anawomba mkota. “Sitingapindule 
kanthu kumakangana ndi inu za nkhani imeneyi. Si kuti 
mtengowo uli kudziko lakutali. Uli kwathu konkuno. Ti- 
yeni tipite kunyumba kwa Nwokafo tikamuuze kuti atipa- 
tse mtsuko wodzaza ndi uchema wochokera mumtengo 
umenewo. Koma choti mudziwe n’choti umadula ngati 
nsalu yabafuta. Chikho chimodzi amapanga ego-nese, ko- 
ma musadandaule ndikalipira ndi ineyo. Ngati awirinu 
mutakamwa nyanga zitatu zodzaza bwino n’kulondolabe 
njira yakwanu, ndiye kuti ndinu amunamuna. Koma mu- 
kakangodziipitsira m'kabudula, mudzandipatsa ego-neli 
mowawo ukangokuchokani m’mutu.” 

Koma mowawo utamwedwa, zinachitikadi mogwi- 
rizana ndi zimene Maduka ananena. Anyamata awiri ama- 
tamawa anagona pomwe anakhala atangomaliza kumwa 
mowawo. Pamene kunja kunkada Maduka anawasiya po- 
mwepo n'kukalowa m’nyumba mwake. Usiku umenewo 
anatuluka kawiri koma anawapezabe adakali tapatapa. 

Koma atadzuka m’mawa, anawapeza atapita. 

Iye ankalakalaka akanawaona pamene amanyamu- 

ka. Chomwe chinamusangalatsa n'choti anyamatawo ana- 
tengerapo phunziro kuti aziganiza kaye asatsegule paka- 
mwa pawo ena akamawauza za mowa wangati zitsulo. 

Ofoedu ankaoneka kuti mowa uja sunamuperese 
kwambiri ngati Obika. Pamene ankadzuka n'kupeza kuti 
dzuwa lakwera kale, anathamangira kunyumba kwa Eze- 
ulu kuti akamudzutse Obika. Koma ngakhale anayesetsa 
kumugunyuza, Obika sanatsegule maso ake. Kenako Ofo- 
edu anatunga madzi ozizira m'chikho n'kumukapiza 
mnzakeyo ndipo anadzuka. Anthu awiriwa anauyambapo 
wopita kukagwira ntchito yolima nsewu limodzi ndi anza- 
wo. Pamene ankachoka pakhomopa, ankangokhala ngati 
zinyawu zomwe zavulidwa dzuwa likuswa mtengo. 

Ezeulu anali akugonabe mu obi wake chifukwa cha 
kuphwanya kwa thupi komwe kunayamba atathamanga 
kwambiri pa chikondwerero chija. Iye anadzidzimuka ndi 
phokoso lomwe linkamveka kuseri. Anafunsa Nwafo kuti 
anthuwo akukuwa chiyani ndipo Nwafo anawauza kuti 
amadzutsa Obika. Ezeulu sananene kanthu ndipo anango- 
yamba kukukuta mano ake mwaphokoso zedi. Iye anka- 
ona kuti khalidwe la mwana wakeyu ndi lolemera kuposa 
chintolo chankhuni. 

Ezeulu ankaganiza kuti pakadutsa masiku angapo, 
mkazi wa Obika abwera. Mkaziyu akanakhala atabwera 
kale zikanakhala kuti mayi ake sankamva kutsinatsina 
m'thupi. Koma Ezeulu ankadzifunsa kuti: “Koma zoona 
mkaziyo akadzabwera adzapeze chitsipetsipe cha mwa- 
muna ngati chimenechi, mwamuna yemwe sangathe kuya- 
ng'anira nyumba yake komanso kuteteza mkazi wake usi- 
ku kutabwera amaliwongo, mwamuna yemwe amachita 
kudzutsidwa ndi azimayi m”mawa kukacha?” Iye ankaona 
kuti munthu wochita zimenezi si mwamuna weniweni ndi- 
po ankada kukhosi kwambiri akaona amuna opepera 

omwe amangokhala ndungundu n’kumadzikanda kwinaku 
atapindidza miyendo yawo ngati akazi. 

Tufia! Analavulira pansi wansembe wachikulireyo. 
Iye sakanakwanitsa kupirira chonyansa changati chime- 
necho, makamaka chikuchitidwa ndi mwana wake weni- 
weni. 

Ngakhale kuti Ezeulu sanafunse zambiri za nkha- 
niyi, ankadziwa kuti mwana wakeyo anali limodzi ndi 
Ofoedu. Ezeulu ankanena mobwerezabwereza kuti Ofoe- 
du alibe umunthu ngakhale pang'ono. Zaka ziwiri zinali 
zisanathe kungochokera pamene anadutsa m’mudzi wonse 
akukuwa kuti nyumba ya bambo ake ikupsa. Koma anthu 
atafufuza anazindikira kuti ankangowabwatika. Chifukwa 
cha kusaganiza bwino kwakeku, bambo ake omwe anali 
osauka ndi mano omwe, analipira chindapusa chambuzi 
imodzi. Ezeulu anauza Obika maulendo ambirimbiri kuti 
munthu amene akufuna kuchita zinthu zaphindu ndi moyo 
wake, sangakhale paubwenzi ndi munthu wamtundu ume- 
newu. Koma zimenezi zinkangolowera khutu limodzi 
n'kutululira linalo. Unkhutukumve umenewu unkatsimi- 
kizira Ezeulu kuti palibe chimene adzaphulepo pa mavuto 
onse omwe anamusautsa polera mwanayu. 

Pamene mabwenzi awiriwa ankanyamuka n'kuma- 
pita kokagwira ntchito kuja, ankangoyenda mwakachete- 
chete. Mutu wa Obika unali utachita dzanzi ndipo paliwo- 
mbo pake pankapepuka ngati pachita dazi. Mutuwo unka- 
ngokhala ngati si wake, koma kuyendako kunamuthandiza 
abwereremo. Pamene ankalowa m'kanjira kena kakang’o- 
no, komwe kanali kakale kwambiri, anayamba kuona nse- 
wu watsopano uja. Nsewuwo unkangooneka ngati kuwala 
kwa m'bandakucha. 

“Kodi ukuganiza bwanji za katundu anatipatsa Ma- 
duka uja?” anafunsa Ofoedu. Kameneka kanali koyamba 

kukambirana zomwe zinachitika tsiku lapita lija. Obika 
sanayankhe chilichonse. Iye anangodzuma mokhala ngati 
ali pakatikati pa kumva bwino ndi kudandaula. 

“Umene uja sunali uchema ndimaudziwa inewu. 
Ayenera anathiramo zinazake,” anatero Ofoedu. “N'ku- 
theka kuti amaikamo mankhwala enaake amphamvu. Ndi- 
kaganizira nkhaniyi ndikuona kuti tinalakwitsa kwambiri 
kutsatira munthu woopsa ngati amene uja kunyumba 
kwake. Kodi ukukumbukira kuti iye uja sanamwe ngakha- 
le nyanga imodzi?” 

Obika sanamuyankhe. 

“Ngati ndingamupatse ndalama ya ego-neli ama- 
nena ija undikolowole diso langali.” 

“Kodi umaganiza kuti timulipira?” Obika anamu- 
yang'ana modabwa. “Ine ndikuona kuti chilichonse chi- 
mene tinanena dzulo lija tinanena chifukwa cha kule- 
dzera.” 

Kenako anafika munsewu watsopano uja. Munthu 
akafika munsewuwu ankadzimva ngati wasokonekera, 
monga chimachitira chimanga chimodzi chikagwera 
m'thumba lachikopa chambuzi. Obika ananyamula chi- 
kwanje m'dzanja lake lamanzere, koma kenako anasintha 
mbali n'kuchigwira ndi dzanja lamanja. Popeza anali 
pamalo oonekera, anaona kuti akhale tcheru. 

Chifukwa choti nsewuwo sunkapita kumtsinje ka- 
pena kumsika, Ofoedu ndi Obika sanakumane ndi anthu 
ambiri. Anangokumana ndi azimayi owerengeka atasenza 
mitolo ikuluikulu ya nkhuni. 

“Kodi n'chiyani chimene ndikumvacho?” anafunsa 
Obika. 

Tsopano anali akuyandikira mtengo wokalamba wa 
egbu. Anthu ankakhulupirira kuti pamtengowu, mizimu ya 
usiku yotchedwa Onyekulum inkayamba ulendo wawo 

ikuimba nyimbo komanso kunena miseche m’nyengo yo- 
mwe anthu amapuma akangomaliza kukolola. 

“Nanensotu ndimafuna ndikufunse. Ikumveka ngati 
nyimbo yamaliro.” Pamene ankayandikira kumalo ogwi- 
rira ntchito panalibenso kukayika. Iwo ankamva nyimbo 
yachisoni yomwe anthu ankaimba akamapita kumanda 
kukaika maliro: 


“Taonani nsato! 
Taonani nsato! 
Nsato yagona pansewu.” 

Anthu awiriwa anaizindikira nyimboyo ndipo ame- 
ne ankaimba anali anthu am'gulu lawo lija. Atangozi- 
ndikira zimenezo, onse anayamba kuseka. Munthu wina 
anasintha nyimbo yamaliroyi n'kuisandutsa nyimbo yapo- 
gwira ntchito. Ofoedu ananena kuti akukhulupirira kuti 
amene wayambitsa nyimboyo ndi Nweke Ukpaka. Nweke 
ankakonda kuchita zibwana komanso kuyambitsa mache- 
za oipa ngati amenewa. 

Kufika kwa Obika ndi Ofoedu kunachititsa kuti 
ogwira ntchito asiye kuimba komanso kukhapa mitengo 
kamodzin’kamodzi. Nawonso omwe anali werawera kuli- 
ma ndi makasu anaweramuka n'kumawayang'ana, miye- 
ndo yawo idakali chitang'adzire, atatuwa mbu-u ngati 
mtedza wokazinga ndi mchere. 

Nweke Ukpaka anayankhula mokweza kuti: “Kwo 
kwo kwo kwo!” ndipo ena onse anayankha kuti: “Kwo-o- 
o-oh oh!” ndipo aliyense anayamba kuseka koopsa chifu- 
kwa ankatengera zimene azimayi amanena akamathokoza 
munthu chifukwa choti wawapatsa chinachake. 

Wright ataona zimenezo analusa koopsa. Iwo ana- 
gwira mwamphamvu kwambiri chikwapu chake chomwe 

ankachikoleka palamba wake. Chipewa choteteza mutu 
chomwe anavala chinkamuonetsa kufupika ngati bathwa 
makamaka kuchokera pamene ananjuta. Moses Unachu- 
kwu ankamuyankhulitsa mosangalala kwambiri koma 
ankaoneka kuti sankamumvetsera. 

Wright ankawayang’ana ndi diso lachiweruzo anya- 
mata anabwera mochedwawa. Ena aja anangoimaima 
n'kumayang'ana kuti chitachitike n'chiyani. Ngakhale ku- 
ti mzunguyu ankayenda ndi chikwapu nthawi zonse, sa- 
nkachigwiritsa ntchito kawirikawiri pomenyera anthu ndi- 
po akachita zimenezi, ankachita zinthu ngati akungopanga 
zocheza. Koma m’mawa umenewu zikuoneka kuti naye- 
nso anadzukira kumanzere. 

Obika ataona mzunguyo, yemwe anali wouma thupi 
kwambiri, anawonjezera moto n'kuyamba kuyenda mo- 
njanja kwambiri. Zimenezi zinachititsa kuti anyamata ena 
aja ayambe kuseka. Kenako Obika anadutsa Wright ye- 
mwe analephera kuugwira mtima chifukwa cha kudzipopa 
kwa mnyamata wosasambayo. Iye anamukwapula mwa- 
mphamvu ndi chikwapu chija. Kenako anachiulutsanso 
ndipo ulendo uno chinafikira pakhutu la Obika. Ululu 
umene anamva pamenepo unachititsa kuti nayenso afuke 
utsi. Nthawi yomweyo anataya pansi chikwanje chake 
n'kufufuma ngati mphiri. Mwamwayi, Moses Unachukwu 
anathamanga n'kukaima pakati pa awiriwo. Anthu ena 
omwe ankathandizira Wright poyang'anira anyamatawo 
anagwira mwansanga Obika ndipo anamukwapulanso zi- 
kwapu zina zingapo n'kulemba msana wake womwe unali 
pamtunda. Pamene zikwapuzo zinkatera pathupi lake, 
Obika sanachite matukutuku ngakhale pang'ono. Iye 
ankangooneka ngati nkhosa yomwe ikukusidwa kuti ika- 
phedwe. Ofoedu nayenso ankangonjenjemera ndipo ule- 
ndo uno, komwe kanali koyamba pamoyo wake, anka- 

ngoonerera mnzake akumenyedwa, koma osalowerera. 

“Kodi wachita misala kuti ufike pofuna kumenyana 
ndi mzungu?” anakuwa Moses Unachukwu modabwa 
kwambiri. “Zikuonekadi kuti zimene ndinamva zoti kwa- 
nu kulibe munthu wamutu wabwinobwino ndi zoona.” 

“Kodi wayamba kunyoza anthu am°mudzi wakwa- 
thu eti?” anafunsa munthu wina yemwe ankachokera 
m’mudzi wofanana ndi Obika yemwe anazindikira kuti 
zimene Unachukwu ananena zinkasonyeza udani pakati pa 
mudzi wa Umuachala ndi Umunneora. 

Zimenezi zinachititsa kuti pagulu lija pakhale chi- 
pwirikiti. Posakhalitsa anyamata am’midzi iwiriyi anaya- 
mba kuthupsana moti panali kulozanalozana zala mpaka 
kufika pofuna kutosana m’maso. Zinali zophweka kuthana 
ndi mkangano umenewu kusiyana ndi womwe unali 
utangochitika uja. 

“Takhalani chete abulutu inu ndipo bwererani ku- 
ntchito yanu pompano!” analamula Wright. 

Wright anali ndi mawu okandapala ndipo ankamve- 
ka patali kwambiri. Atangonena mawu amenewa anthu aja 
anasiya kukangana. Kenako anatembenukira kwa Unachu- 
kwu n'kunena kuti: “Uwauze kuti sindiwanyengerera aka- 
machita zaulesi.” 

Unachukwu anamasulira zimene Wright ananena. 

“Uwauzenso kuti ntchitoyi ikufunika ikhale itatha 
usanafike mwezi wa Juni.” 

“Mzunguyu akuti mukangopanda kumaliza ntchito- 
yi pa nthawi yake mudziwanso.” Anamasulira mopho- 
tcholera Unachukwu, koma utambwali wakewu sunapite 
patali. 

“Ngati mukufuna tigwirizane, pasapezekenso mu- 
nthu wobwera mochedwa kuntchito kuno.” 

“Pang'ono kaye bwana.” 

“Pang'ono chiyani? Zoona ukulephera kumva Chi- 
ngelezi chophweka ngati chimenechi? Ndanena kuti pasa- 
pezekenso munthu wobwera mochedwa kuntchito kuno.” 

“Oho. Wanena kuti aliyense ayenera kugwira ntchi- 
to molimbika komanso kuti musiye kuchita zamisala za- 
nuzi.” 

“Ndili ndi funso lomwe ndikufuna mzunguyu aya- 
nkhe,” anatero Nweke Ukpaka. 

“Funso lake lotani?” 

Unachukwu anakayikira pang'ono ndipo kenako 
anayamba kukanda mutu wake. 

“Dat man wan aze master gueshon (Bwana, uyu 
akuti ali ndi funso),” anabolobosha chizungu Unachukwu. 

“Palibe akuloledwa kufunsa funso.” 

“Yessah.” Kenako anatembenukira kwa Nweke. 
“Mzunguyu wanena kuti sanachoke kwawo kuti azidza- 
yankha mafunso anu opanda ncherewo.” 

Anthu aja anayamba kudzuma. Kenako Wright ana- 
kuwa n'kuuza anthuwo kuti ngati sabwerera kuntchito 
yawo awakhaulitsa. 

Palibe amene anamasulira mawu amenewa. Zomwe 
ankatanthauza zinali zoonekeratu pa nkhope yake moti 
palibe anafunsanso. Kenako zikwanje zija zinayambanso 
kugwira ntchito yake ndipo amene ankagwiritsa ntchito 
makasu anawerama n'kuyamba kulima. Koma pamene 
ankagwira ntchitoyi, anayamba kupangana zoti achite. 

Koma zimenezi zinavuta pang’ono. Iwo ankasiyana 
maganizo pa nkhani ya Moses Unachukwu. Ambiri omwe 
ankachokera ku Umuachala ankaona kuti palibe chifukwa 
choti munthu wamkulu kwambiri ngati ameneyo akhalepo 
akamakambirana nkhaniyo. Pomwe ena ankanena kuti 
ayenera kukhalapo chifukwa makambiranowo anali okhu- 
dza mzunguyo ndiye kunali kusaganiza bwino kuti asalole 

Moses yemwe anali m'bale wawo kukhalapo chifukwa 
iyeyo ndi amene ankadziwa bwino njira za mzunguyo. Pa 
nthawi imeneyi Ofoedu anaimirira ndipo n’zodabwitsa 
kuti ananena kuti akufuna Unachukwu akhalepo. 

“Koma cholinga changa ndi china,” anawonjezera 
motero Ofoedu. “Ndikufuna atiuze zonse zimene wamu- 
uza mzunguyu zokhudza kwawo kwa Obika. Ndikufu- 
nanso kuti atiuze tonse ngati zili zoona kuti anauza mzu- 
nguyu kuti akwapule mnzathuyu. Akapereka mayankho a 
mafunso amenewa akhoza kumapita. Mukandifunsa chifu- 
kwa chake akufunika kumapita, ndikhoza kukuuzani. Ma- 
kambiranowa ndi a anthu am'gulu la Otakagu. Iye uja ali 
m'gulu la anthu akuluakulu la Akakanma. Komanso mwi- 
na ndikukumbutseni, makamaka enanu omwe mukuno- 
ng'onanong'ona n'kumandisokoneza ndikuyankhula, kuti 
munthu ameneyu ali m'chipembedzo cha azungu. Kungoti 
sindikufuna kukoka nkhani imeneyi pano.” 

“Chomwe ndikufuna ndi choti Unachukwu ayankhe 
mafunso amene ndafunsawa. Akamaliza akhoza kumapita 
ndipo achokere limodzi ndi nzeru za azungu akewo. Tonse 
takhala tikumva nkhani zambirimbiri zokhudza mmene 
amagwiritsira ntchito nzeru zimenezi. Takhala tikumva 
kuti akachoka ku Umuaro kuno amapita kwawo n'ku- 
makaphika ngati mzimayi komanso kumakasetekera 
mbale...” 

Kenako zonena zonse za Ofoedu zinamizidwa ndi 
phokoso lomwe linabuka pamenepo. Ambiri ankanena 
kuti Ofoedu angachite bwino kuti angonena momasuka 
zimene amafuna kunenazo osasinira mawu. Ena ankanena 
kuti wayankhula chilungamo. Komabe, panatenga nthawi 
kuti bata libwererenso. Moses Unachukwu ankayankhula 
zinazake koma sanamvedwe, kufikira pamene phokosolo 
linachepa. Pamene anthu ankayamba kumumvetsera, ma- 

wu ake anali atakwera kwambiri. 

“Ngati simukufuna kuti ndikhale pano, ndikhoza 
kunyamuka.” 

“Nanunso musanyanyale!” 

“Tikhoza kukulolani kuti mukhalepo.” 

“Koma ndikapita, sindiyerekezanso kukuikirani 
kumbuyo galu wachiweweyo akamafunanso kukukhadzu- 
lani. Munthu ameneyu ndi wolusa ngati chilombo chaku- 
tchire, ndipo ndi wolimba mtima moti sangalire ngakhale 
bambo ake atamwalira. Ndiye mukuganiza kuti ndi ndani 
amene atakutetezeni akayambanso kukutukwanani...” 

“Basi pakwana.” 

“Sitinabwere pano kuti tidzichotsere ulemu.” 

Pamene zokambiranazo zinkayamba, wina ananena 
kuti angopita kwa madoda a ku Umuaro n'kukawauza kuti 
sangakwanitsenso kugwira ntchito yolambula nsewu wa 
mzunguyo. Koma pamene ena omwe anayankhula pambu- 
yo pake ankanena mavuto amene angabwere ndi zime- 
nezo, anaona kuti sangachite bwino kutsatira ganizo lime- 
nelo. Unachukwu ananena kuti ngati zimenezo zitachiti- 
kadi, ndiye kuti mzunguyo akagwira madoda onse a ku 
Umuaro n'kukawatsekera m’ndende ku Okperi. 

“Nokhanso mukudziwa ubale wosamwerana madzi 
umene ulipo pakati pa Umuaro ndi Okperi. Kodi muku- 
ganiza kuti munthu wa ku Umuaro angapite kundende ya 
ku Okperi n'kubwerako wamoyo? Komanso musaiwaletu 
kuti mwezi uno ndi wobzala mbewu. Kodi mukufuna kuti 
mbewu za chaka chino mukazibzale makolo anu ali ku- 
ndende? Ndikunena izi ngati mkulu wanu. Ine ndinapita 
ku Olu ndipo ndinapitanso kudziko la Igbo, koma ndinga- 
kuuzeni pano kuti palibe munthu amene angathawe mzu- 
ngu. Iye wabwera kwatha, ndipo wamera mizu kuno. Ma- 
vuto akabwera pakhomo pako umawauza kuti, ‘Mavuto 

inetu ndilibe mpando woti mukhalire,” koma mavutowo 
amakuuza kuti, “Usadandaule ndi zimenezo, ndabwera 
nawo wanga.’ Mzungunso ali choncho. Nonsenu mudakali 
ana omangoyenda osavala, ine ndinaona ndi maso angawa 
zimene azungu anachita ku Abame. Pamenepo m’pamene 
ndinadziwa kuti palibe kothawira. Mofanana ndi mmene 
kuwala kumathamangitsira mdima, azunguwa akufuna 
kuthamangitsa zikhalidwe zathu zonse. Ndikudziwa kuti 
enanu zimene ndikukambazi zikukunyansani, koma ingo- 
dikirani muone. Azungu ali ndi mphamvu zochokera kwa 
Mulungu woona ndipo zimayaka ngati moto. Ameneyu 
ndi Mulungu amene timalalikira pa tsiku la khumi ndi 
chitatu lililonse . . .” 

Anthu odana ndi Unachukwu anayamba kukuwa 
kuti umenewo unali msonkhano wa gulu lawo ndipo sa- 
mayenera kumamumvetsera akufesa mbewu za chipembe- 
dzo chake chosadziwika bwinocho. 

“Pano tikukambirana za nsewu wa mzunguyu,” 
anatero wina ndi mawu amphamvu kuposa a ena onse. 

“Inde tikukamba za nsewu wa mzungu. Komatu 
khoma la nyumba likagwa, denga lakenso limagwera li- 
modzi. Mzungu, chipembedzo chatsopano, asilikali koma- 
nso nsewu watsopano—zonse zikuchokera pa chinthu 
chimodzi. Azungu ali ndi mfuti, zikwanje, mauta komanso 
amanyamula moto mkamwa mwawo. Ndi ochenjera kwa- 
mbiri moti samamenya nkhondo ndi chida chimodzi 
chokha.” 

Nweke Ukpaka ndi amene kenako anayankhula. 
“Chinthu chimene munthu sachidziwa chimakhala cha- 
mphamvu kuposa iyeyo. Anthu tonse amene timanena kuti 
Unachukwu azipita tinaiwala kuti palibe aliyense amene 
angakwanitse kunena liwu ndi limodzi lomwe m'chine- 
nero cha mzunguyu. Choncho tiyenera kumvera mala- 

ngizo a Unachukwu. Ngati titapita kwa akuluakulu athu 
n'kukawauza kuti sitikufunanso kugwira ntchito yokonza 
nsewuwu, kodi tikuyembekezera kuti akachita chiyani? 
Kodi tikufuna kuti makolo athu atenge makasu komanso 
zikwanje n'kubwera kumadzagwira ntchitoyi ifeyo tita- 
ngokhala ndu-u kunyumba? Ndikudziwa kuti ambiri a ife 
tikufuna kumenyana ndi mzunguyu. Koma ndikuuzeni, 
ndi munthu wopanda nzeru yekha amene amapita kuka- 
limbana ndi mkango alibe chida. Mzungu ali ngati nsuzi 
wotentha, nsuzi wotentha timaumwa pang’onopang’ono 
kudzera m’milomo ya mbale yathu. Sufuna phuma ayi. 
Umuaro analipo mzunguyu asanabwere kuno kuchokera 
kwawo ndipo anatipeza tili phe-e. Ife sitinachite kumu- 
pempha kuti abwere kuno; komanso iye si m'bale wathu 
kapena mpongozi wathu. Ife sitinamubere mbuzi kapena 
nkhuku yake ndiponso sitinatenge malo ake kapena mkazi 
wake. Kunena zoona palibe choipa chilichonse chimene 
tinamuchitira. Koma ngakhale zili choncho, iye anabwera 
kuno n'kumadzatitokosa pabala. Chomwe tikudziwa 
n'choti ofo wathu wanyamulidwa m’mwamba pakati pa 
ife ndi iyeyo. Mlendo samapha mwininyumba chifukwa 
choti wamuyendera; komanso ngati akufuna kubwerera 
kwawo, sikuti nsana wake ungatupe ayi. Ndikudziwa kuti 
mzunguyu sakufunira zabwino Umuaro. Chimenechi 
n'chifukwa chake tikufunika kunyamula m’mwamba ofo 
wathu pamaso pake kuti tisamupatse chonena kuti aziti 
sitinachite zakutizakuti kapena tachita zakutizakuti. Chi- 
fukwa tikamupatsa chifukwa akhoza kusangalala. Zime- 
nezi zingangokhala ngati nyumba imene amafuna kui- 
gwetsa yayaka yokha moto n'kupsa mpaka pansi. Pa chi- 
fukwa chimenechi ine ndikuona kuti tipitirizebe kugwira 
ntchitoyi. Ndipo tikamaliza tidzamufunsa ngati pali ntchi- 
to inanso imene akufuna kuti timugwirire. Ukamachita 

zinthu ndi munthu yemwe amakuona ngati chitsiru, zima- 
khala bwino nthawi zina kumukumbutsa kuti umadziwa 
zimene akuganiza koma kuti wangosankha kukhala ngati 
chitsiru kuti pakhale mtendere. Mzunguyu amaganiza kuti 
ndife zitsiru; ndiye m'pofunika timufunse funso limodzi. 
Limeneli ndi funso limene ndimafuna kumufunsa koma 
kungoti samafuna kumvetsera. Tili ndi mwambi womwe 
umanena kuti munthu akhoza kukana kuchita zimene 
wauzidwa, koma sayenera kukana kufunsidwa mafunso. 
Koma zikuoneka kuti kwawo kwa mzunguyu kulibe 
mwambi ngati umenewu. Ndakhala ndikumva kuti ku Olu 
komanso ku Igbo konse, munthu aliyense amene aku- 
magwira ntchito ngati imeneyi akumalipidwa. Ndiye 
n'chifukwa chiyani ifeyo sakutilipira?” 

Ukpaka anali munthu wodziwa kuyankhula ndipo 
atamaliza kuyankhulako palibenso amene ananena zowo- 
njezera. Pamapeto pa makambirano awowa anapanga cho- 
sankha chimodzi. Gulu la Otakagu linapempha Unachu- 
kwu kuti afufuze nthawi yomwe ingakhale yabwino kuti 
afunse mzunguyo chifukwa chake sakumawalipira aka- 
gwira ntchitoyo. 

“Uthenga wanuwu ndikaufikitsa,” anatero Unachu- 
kwu. 

“Koma sikuti uthengawu wathera pomwepa,” ana- 
tero Nwoye Udora. “Si zokwanira kungomufunsa chifu- 
kwa chake sakutilipira. Iyeyo akudziwa chifukwa chake, 
ndipo ifeyo tikudziwa chifukwa chake. Iye akudziwa kuti 
anthu amene akugwira ntchito yofananayi ku Okperi aku- 
mawapatsa ndalama. Choncho, funso limene ukamufunse 
ndi ili: Anthu ena akumalipidwa akagwira ntchitoyi, ndiye 
n'chifukwa chiyani ifeyo sitikulipidwa? Kapena ntchito 
yathuyi ndi yosiyana ndi imene akumagwira? N'zofunika 
kwambiri kumufunsa ngati ntchito yathuyi ili yosiyana ndi 

ya enawo.” 

Onse anagwirizana nazo ndipo msonkhanowu una- 
thera pomwepo. 

“Mawu unanena aja ndi anzeru kwambiri,” wina 
anauza Nwoye Udora pamene ankachoka pa zokambi- 
ranazo. “Mwina mzunguyo atiuza ngati tinayamba tapha- 
po bambo ake kapena mayi ake.” 

Nkhani yoti mzungu uja anawumbudza Obika ina- 
fala m’midzi yonse. Nkhaniyi inafika kunyumba kwa Eze- 
ulu ndi mkazi wa Edogo yemwe ankachokera kunkhala- 
ngo atasenza mtolo wake wankhuni. Ezeulu anadzidzi- 
muka kutulo take atamva mayi a Obika ndi mlongo wake 
akulira. Iye anaponyera pansi chofunda chake ndipo ana- 
dzuka nsangansanga. Maganizo ake ankathamanga moo- 
psa moti akanatha kuchita ngozi. Koma kenako anamva 
mkazi wa Edogo akuyankhula, zomwe sizikanachitika 
zikanakhala kuti winawake wafa. Pamenepo anakhala 
m’mbali mwa kama wake ndipo anayamba kuitana mkazi 
wa Edogo mokweza. Posakhalitsa Amoge analowa mu obi 
ali limodzi ndi mwamuna wake yemwe ankasema chitseko 
chamtengo wa iroko cha munthu wina wampando wauku- 
lu pa nthawi yomwe mkazi wake ankabwera kuchokera 
kotola nkhuni. 

“Mwati chachitika n'chiyani?” Ezeulu anafunsa 
Amoge. 

Iye anabwerezanso nkhani yomwe anamvayo. 

“Anamukwapula?” anafunsa Ezeulu akuoneka kuti 
sakumvetsa. “Ndiye amati walakwa chiyani?” 

“Anthu amene anandiuza nkhaniyi sananene chime- 
ne analakwa.” 

Nkhope ya Ezeulu inapotoka ndi maganizo. “Ndi- 
kuganiza kuti anapita mochedwa. Koma mzunguyo saka- 
nakwapula munthu wamkulu ngati ameneyu yemwenso 

ndi mwana wanga. Iye akanangomuuza kuti apereke chi- 
ndapusa kugulu lakelo chifukwa chopita mochedwa. Sa- 
mayenera kumukwapula. Kapenatu iyeyo ndi amene ana- 
yamba kumumenya ...” 

Edogo anamva kuwawa kwambiri mumtima ndi 
nkhawa imene bambo akewo anali nayo koma sankafuna 
kuionetsa. Akaona bambo ake akuchita zimenezi zinka- 
muwawa kwambiri moti ankayamba kuchitira nsanje 
m'bale wakeyo. 

“Ndikuganiza kuti ndipite ku Nkwo komwe akuchi- 
tira msonkhano wawo,” anatero Edogo. “Ineyo nkhaniyi 
sindinaitolelebe.” Iye anabwerera kukhumbi lake n'kuka- 
tenga chikwanje ndipo kenako anauyamba ulendo wa ku 
Nkwo. 

Bambo ake omwe ankaoneka kuti akuganizirabe 
nkhaniyo anamuitana. Edogo atabwerera, bambo akewo 
anamuuza kuti asachite zinthu mopupuluma. 

“Mmene ndikumudziwira mchimwene wako uja, 
n'kutheka kuti iyeyo ndi amene anayamba kumugwira 
m'thupi mzunguyo. Komansotu pamene amachoka kuno 
mowa unali uli m’mutu.” Mawu a Ezeulu anali atasinthi- 
ratu ndipo Edogo anangotsala pang’ono kuseka podabwa 
ndi zimene bambo akewo ankanena. Kenako Edogo ana- 
nyamukanso ndipo ulendo uno anangovala zovala zake 
zogwirira ntchito. Anavala nsalu yaitali yamizeremizere 
yomwe anaimanga m’chiwuno, ndipo mbali ina inkale- 
ndewera kutsogolo ndi kumbuyo kwake. “Basi Amoge 
ukhoza kubwerera kunyumba!” Anatero Edogo kwa mka- 
zi wake akulowa munsewu waung’ono wolowera chaku- 
manzere. 

Ezeulu tsopano anali atakhala pathabwa la iroko 
atatsamira khoma kuti aziona amene akubwera kuchokera 
kunsewu. Maganizo ake ankangoyendayenda n’kumayesa 

kumvetsa nkhani ya kukwapulidwa kwa mwana wake jja. 
Tsopano anayamba kuganiza za mzungu yemwe anakwa- 
pula mwana wakeyo. Ezeulu anamuonapo komanso ku- 
mva mawu ake pamene ankafotokozera akuluakulu a 
Umuaro za nsewu watsopanowo. Pamene ankamva nkhani 
yakuti kukubwera mzungu kuti adzayankhule ndi akulua- 
kulu a Umuora, Ezeulu ankaganiza kuti ndi bwenzi lake 
lija, Wintabota, Wowononga Mifuti. Iye anakhumudwa 
kwambiri ataona kuti ndi mzungu wina. 

Wintabota anali wamtali komanso wowongoka ndi- 
po ankayenda monga munthu wolemekezeka. Mawu ake 
ankamveka ngati chiphaliwali. Koma mzungu winayu 
anali wamfupi komanso wojintcha, ndipo anali ndi bweya 
ngati nyani. Mzungu ameneyu akamayankhula sankatse- 
gula bwinobwino pakamwa pake moti ankangokhala ngati 
akumva dzino. Ezeulu atangomuona anayamba kuganiza 
kuti ndi wantchito wa Wintabota. 

Anthu ena anatulukira molunjika pakhomo pa Eze- 
ulu mochokera pamphambano ya kanjira kakang’ono kaja. 
Iye anadzutsa mutu wake, koma anthuwo anangodutsa. 

Ezeulu anatsimikiza mtima kuti ngati mwana wake- 
yo sanalakwe, apita yekha ku Okperi kukamuneneza mzu- 
nguyo kwa bwana wake. Maganizo akewa anadukiratu 
ataona Obika ndi Edogo akutulukira. Kumbuyo kwa awiri- 
wa kunali munthu wina yemwe Ezeulu anamuzindikira 
kuti ndi Ofoedu. Ezeulu zinkamuvuta kuzolowera munthu 
wopanda pake ameneyu, yemwe ankangotsatira mwana 
wake ngati ntchentche. Ezeulu anamukwiyira kwambiri 
ndipo mkwiyowo unasefukira ndi kwa mwana wake ye- 
mweyo. 

“Kodi anamukwapula chifukwa chiyani?” Ezeulu 
anafunsa Edogo, akukhala ngati sakuona awiri enawo. 
Mayi a Obika limodzi ndi anthu ena anathamangira ku obi 

ya Ezeulu. 

“Anapita mochedwa kuntchito.” 

“N'chifukwa chiyani unachedwa?” 

“Sindinabwere kunyumba kuno kudzayankha ma- 
funso,” anatero Obika mokweza kwambiri. 

“Zili ndi iweyo kuyankha kapena kusayankha. Ko- 
ma ndikuuze lero kuti chimenechi ndi chiyambi cha ma- 
vuto amene utakumane nawo chifukwa cha mowa wako- 
wu. Pajatu chinthu chomwe chimapha munthu chima- 
yamba ndi chilakolako.” 

Obika ndi Ofoedu anangotuluka n’kumapita. 

Edogo ankakhala pafupi kwambiri ndi bambo ake moti 
nyumba zawo zinkasiyanitsidwa ndi mpanda basi. Koma- 
be pakhomo pa Edogo panali papang’ono chifukwa panali 
nyumba ziwiri zokha. Nyumba imodzi inali ya Edogo 
ndipo ina inali ya mkazi wake, Amoge. Iye sanafutukule 
kwambiri pakhomo pake chifukwa malinga ndi mwambo, 
mwana woyamba kubadwa ndi amene ankatenga nyumba 
ya bambo ake akamwalira monga cholowa. Choncho 
Edogo anamanga nyumba yakeyo ngati mongodikirira. 

Chaposachedwa, nyumba zina ziwiri zinamangidwa 
chapafupi ndi pakhomo pa Ezeulu. Nyumba zimenezi 
zinali za mwana wake wamng'ono, Obika, ndi mkazi wa- 
ke yemwe ankayembekezera kumukwatira. Komabe nyu- 
mbazi zinali zazikulu tikayerekezera ndi za Edogo ndi 
mkazi wake. 

Munthu akamafika pakhomo pa Ezeulu kuchokera 
kunsewu waukulu, khomo la Edogo linali chakumanzere, 
pomwe khomo la Obika linali kumanja. 

Obika ndi mnzake uja atangochoka, Edogo anapi- 
tanso pansi pa mtengo wa ogbu womwe unali kutsogolo 
kwa nyumba yake kuti akamalizitse kusema chitseko 
chija. Chitsekocho chinali chitatsala pang’ono kutha. Iye 
ankafuna kuti akamaliza kusema chitsekocho asiye kaye 
zosemasema n'kusumika maganizo ake onse pa nkhani 
yakumunda. Iye ankachitira nsanje akatswiri osema mo- 

nga Agwuegbo omwe minda yawo inkalimidwa ndi anthu 
omwe ankawaphunzitsa ntchito komanso makasitomala 
awo. 

Pamene ankasema chitsekocho, maganizo ake ana- 
tembenukira kukhumbi la mkazi wake komwe mwana 
wawo ankalira. Mwanayo anali wamwamuna ndipo ume- 
newu unali uchembere wachiwiri. Mwana wawo woya- 
mba anamwalira atangotha miyezi itatu yokha. Mwana 
amene anamwalirayo ankakhala ngati anabadwa kuti ma- 
tenda adzapeze choseweretsa. Paliwombo pake panali po- 
gangika ndipo matenda sanamupumitse mpaka pamene 
analowa m'" manda. Koma wachiwiriyu, Amechi, anali wo- 
siyana kwambiri ndi woyambayo chifukwa pamene anka- 
badwa ankaoneka wathanzi. Koma patangotha miyezi isa- 
nu ndi umodzi, nayenso anasintha poyerayera. Mosadzi- 
wika bwino anayamba kukana bere ndipo khungu lake 
linkaoneka ngati masamba ofota a koko. Ena ankanena 
kuti mwina zimenezo zikuchitika chifukwa mkaka wa- 
m’mawere a Amoge wayamba kuwawa. Pomwe ena ana- 
muuza kuti aphinyire mkakawo m’mbale n’kuona ngati 
nyerere zingafe nawo. Koma kanyerere komwe kanagwera 
mumkakawo sikanafe ndipo anazindikira kuti vuto silinali 
mkaka. 

Edogo ankasowa mtendere kwambiri ndi kudwala 
kwa mwana wakeyo. Anthu ena anali atayamba kale kune- 
na kuti mwanayu si wosiyana ndi woyamba uja. Koma 
Edogo ndi Amoge sankanena chilichonse chokhudza 
nkhaniyi. Amoge ndiye sankayerekeza n’°komwe kukamba 
za nkhaniyi chifukwa ankakhulupirira kwambiri kuti ufiti 
ndi mawu. Iye sankafuna kumakhala ngati akulosera za 
imfa ya mwana wakeyo. 

Patsikuli, Amoge anakhala pankhaliyawira mwana 
wake ankalirayo atamuika pakati pa mapazi ake omwe 

anaponda ndi zidendene. Patapita kanthawi pang’ono, 
Amoge anasuntha miyendo yake limodzi ndi mwana wa- 
keyo ndipo pamene anasunthapo panali bibi yamadzima- 
dzi yooneka mobiriwira. Iye anaponya maso m’khumbimo 
kuti apeze chopukutira koma sanachipeze. Koma kenako 
anayamba kuoneka kuti wadziwa chochita moti anaitana 
kuti: Nwanku! Nwanku! Nwanku! Atangotero galu wakuda 
yemwe anali mafupa okhaokha anatulukira akuthamanga 
kuchokera panja ndipo anapita pomwe panali bibi paja 
n'kukayamba kunyambitapo mwaphokoso zedi. Pamene 
ankanyambita ulendo wachinayi kapena wachisanu pama- 
lowo panali patayereratu. Kenako galuyo anakhala pansi 
kwinaku akugwedezera mchira wake. Amoge anasuntha- 
nso miyendo yake ija ndipo ulendo unonso panali kado- 
ntho kakang’ono kabibi lobiriwira. Nwanku ataona kabi- 
biko anakaderera moti sanavutike ndi kunyamula matako 
ake. Iye anangosolola khosi lake n’kuseteka ndi lirime 
lake kenako n’kukhalanso tsonga. Mwanayo tsopano anali 
atamaliza kubiba ndipo galu uja anayamba kulimbana ndi 
ntchentche ina kuti ailume. 

Maganizo a Edogo anakana kukhala pa chitseko 
ankasemacho. Kachiwirinso anaika pansi hamala yake 
n’kutenga tchizulo chomwe chinali kudzanja lake lama- 
nzere n'kuchigwira ndi dzanja lamanja. Mwana uja tsopa- 
no anali atasiya kulira ndipo kenako maganizo a Edogo 
anachoka kwa mwanayo n’kuyamba kuganizira zimene 
anakambirana ndi bambo ake komanso mchimwene wake 
Obika. Vuto la Ezeulu linali lakuti sankafuna kusintha ma- 
ganizo pa chinthu. Ankachita zofanana ndi anthu omwe 
amati akayamba kuyang’ana chinthu safuna kuchotsa ma- 
so awo pa chinthucho mpaka maso awo ataphulika. Aliye- 
nse ankavomereza kuti ubwenzi wa Obika ndi Ofoedu 
udzamubweretsera mavuto, koma tsopano Obika sanali- 

nso mwana. Ngati akanasankha kukana kumvera mala- 
ngizo, palibe akanalimbana naye. Mfundo imeneyi ndi 
imene bambo ake ankalephera kuiphunzira. Iye ankawa- 
chitirabe ana ake ngati ana ang’onoang’ono ndipo akakana 
kuchita chinachake pankabuka mavuto aakulu. Chimene- 
chi n'chifukwa chake pamene ana ake ankaoneka kuti 
akukula m'pamenenso zinkaoneka kuti akudana nawo 
kwambiri. Edogo ankakumbukirabe mmene bambo ake 
ankamukondera ali mwana. Iye sanaiwale mmene zinthu 
zinasinthira anasinkhuka n'kuona bambo ake akusiya 
ndipo chikondi chimenecho chinasamukira kwa Obika, 
kenako kwa Oduche ndipo pamapeto pake kwa Nwafo. 
Pamene ankaganizira zimenezi, Edogo anakumbukira kuti 
bambo ake sanayambe asonyezapo kuti amakonda Odu- 
che. Iye ankaoneka kuti maganizo ake onse anali pa Obika 
(yemwe ankafanana naye kwambiri) ndipo kenako m'ku- 
pita kwa nthawi anayamba kukonda kwambiri Nwafo 
m’malo mwa Oduche. Kodi chikanachitika n’chiyani nga- 
ti bambo wawo wokalambawa akanakhalanso ndi mwana 
wina? Kodi akanasiyanso kukonda kwambiri Nwafo n'ku- 
yamba kukonda mwana winayo? Kapena mwina Nwafo 
ndiye anamukondetsetsa? Kodi panali chinachake chapa- 
dera ndi Nwafo, chomwe chinawatsimikizira kuti amene- 
yo ndi amene ali woyenerera kudzakhala wansembe iwo 
akadzamwalira? Anthu ena ankanena kuti Nwafo anali 
wofanana kwambiri ndi agogo awo, bambo a Ezeulu. Ku- 
nena zoona, Edogo ankaona kuti sangadzadabwe zikadza- 
chitika kuti mkanda wa woombeza wagwera Nwafo kuti 
akhale wansembe bambo awo akadzatsamira mkono. 

“Ine sindimafuna kudzakhala Mkulu Wansembe,” 
iye anadzidzimuka kudzimva akunena mawu amenewa 
mokweza moti anayang'ana mbali zonse kuti aone ngati 
panali wina yemwe anamumva. “Kunena za Obika,” ule- 

ndo uno sanatulutse mawu anangoganiza mumtima mwa- 
ke, “zodzakhala wansembe sanaziganizirepo n’komwe. 
Zomwe zikusiya panzerewu Oduche ndi Nwafo basi. 
Koma popeza Ezeulu anatumiza Oduche kuchipembedzo 
chatsopanochi, ndiye kuti nayenso wachokochedwapo 
panzerewu.” Maganizo achilendo anamumeza Edogo. Ko- 
di mwina bambo awo anatumiza dala Oduche kuchipe- 
mbedzo cha azungucho kuti asakhale woyenerera kudza- 
khala wansembe wa Ulu? Pamenepo Edogo anaika pansi 
tchizulo chija chomwe ankawongolera mizera yomwe 
ankazokota pachitseko chamtengo wa iroko chija maga- 
nizo ake ali patali kwambiri. N'kutheka kuti chimenechi 
ndiye chinali chifukwa chake! Ngati zinali choncho ndiye 
kuti udindo wa unsembewo ukanagwera pa mwana wake 
womaliza yemwe ankamukonda kwambiri. Palibe munthu 
amene ankakhutira ndi chifukwa chimene Ezeulu anapere- 
ka potumiza Oduche kutchalitchi chatsopanocho. Ngati 
zinali zoona kuti amangofuna kuti mwana wake wina aka- 
khale maso komanso makutu ake kutchalitchi chatsopano- 
cho, n'chifukwa chiyani sanatumize Nwafo yemwe anka- 
gwirizana ndi zimene ankafunazo? Ayi, n'kutheka kuti 
chimenechi si chifukwa chake chenicheni. Wansembeyu 
anachita zimenezi kuti akhale ndi ufulu wosankha woti 
adzalowe m’malo mwake. Zimenezi ndi zimene aliyense 
yemwe ankamudziwa bwino Ezeulu akanayembekezera 
kuti zichitika. Koma kodi kuchita zimenezi sikukanakhala 
kupitirira malire ake? Nkhanitu yosankha wansembe ima- 
khala m’manja mwa mulungu. Kodi mulunguyo akanalola 
kuti wansembe wokalambayo achite zimene akufuna? 
Ngakhale Edogo ndi obika akanakhala kuti sakufuna ku- 
khala pa udindowu, zimenezo sizikanachititsa kuti mulu- 
ngu asawasankhe, ngakhalenso Oduche. Zimenezi zinao- 
neka kuti zinamusokoneza maganizo Edogo. Ngati Ulu 

akanamusankha kuti akhale Mkulu Wansembe, kodi aka- 
natani? Maganizo amenewa sankamuvutitsa m’mbuyomo 
chifukwa sankaona kuti Ulu angamusankhe kukhala wa- 
nsembe. Koma mmene zinthu zinkaonekera, ankaona kuti 
zimenezo zikhoza kuchitika. Kodi akanasangalala ngati 
mkanda wa woombeza ukanagwera pa iye? Iye analibe 
chonena. Chimene sankagwirizana nacho ndi choti bambo 
ake ankakondera mwana wawo wamng’ono, zomwenso 
n'kutheka kuti zinkamunyansa Ulu. Iye ankaona kuti 
Ezeulu akadzamwalira n'kupira kudziko la Ani-Mmo 
komwe akufa amapita, adzaona mapulani ake onse aku- 
sweka ngati dzira. 

Edogo anadabwa kwambiri ndi nkwiyo wosawafu- 
nira zabwino bambo ake womwe anali nawo. Iye anka- 
kumbukira zimene mayi ake ankanena adakali moyo. 
Ankati vuto la Ezeulu linali loti ankayembekezera aliye- 
nse—kaya ndi akazi ake, achibale ake, ana ake, anzake 
ngakhalenso adani ake—kuti aziganiza komanso kuchita 
zinthu mofanana ndi iyeyo. Aliyense amene ankachita zo- 
tsutsana naye ankakhala mdani wake. Anaiwaliratu mwa- 
mbi uja womwe umati munthu amene amafuna kupeza 
mnzake wofanana naye ndendende, amafa ali yekha. 


KKK 


Ezeulu sanasunthe pomwe anakhala paja kungochokera 
pamene anakangana ndi Obika. Nsana wake unali uta- 
tsamira khoma ndipo maso ake analunjika kumphambano 
kuti aziona amene akubwera kwawoko. Mwa apa ndi apo 
ankayang’anitsitsa kachisi wapakhomopo yemwe anali 
ndi kakhomo kakang’ono. Kumanzere kwake kunali kama 
wozira ndipo pakamapo panayalidwa zikopa za mbuzi kuti 
munthu akakhalapo asamadzuke atatuwa. Nsonga za udzu 

wakudenga wa pamene anakhala zinali zoduliridwa bwino 
kuti azitha kuona kumwamba akamafufuza mwezi watso- 
pano. Dzuwa likamakwera, kuwala komwe kunkawalitsa 
m’nyumba muja kunkachokera pakakhomo kakang’ono 
ka obi wake. Nwafo anali atakhala pampando wozira uja 
moyang'anizana ndi bambo ake. Mkati mwa nyumbayi 
chakukona, kumanja kwa Ezeulu, kunali kama wansu- 
ngwi. Pambali pa kamayu panali moto ndipo pamotopo 
panali chipika cha mtengo wa ukwa chomwe chinkafuka 
pang’onopang’ono. 

Ezeulu anayamba kuyankhula ndi Nwafo akuya- 
ng'anabe kunjira kuja. 

“Munthu samanamiza mwana wake,” anatero Eze- 
ulu. “Uzikumbukira zimenezi nthawi zonse. Kunena kuti 
bambo anga anandiuza zakutizakuti, n’chimodzimodzi 
kulumbulira pamaso pa milungu. Iweyo udakali mwana, 
koma inenso bambo anga anayamba kundiuza zinthu 
zachinsinsi ndidakali kamwana. Koma ukumva zimene 
ndikunenazi?” 

Nwafo anavomera. 

“Waona zimene zachitikira mchimwene wako. Ma- 
siku akubwerawa mkazi wake abwera pakhomo pano 
ndipo sadzitchedwanso mwana. Anthu adera akamuona 
asiya kufunsa kuti, kodi ameneyu ndi mwana wa ndani? 
Azifunsa kuti, kodi munthu ameneyu ndani? Komanso 
akaona mkazi wake asiya kufunsa kuti, kodi ndi mwana 
wa ndani? Azifunsa kuti, ameneyu ndi mkazi wa ndani?” 
Nwafo anayamba kuona kuti nkhope ya bambo akewo 
yayamba kunona ndi thukuta. Munthu wina ankayenda 
molowera kumene kunali khumbi la Ezeulu ndipo Ezeulu 
anasiya kuyankhula. 

“Ndi ndani akubwerayo?” Ezeulu anatembenuza 
maso ake kuti aone amene ankabwera. Nwafo anachoka 

pampando wozira anakhala uja ndipo anabwera chapakati 
pa khumbilo kuti aone amene akubwera. 

“Ndi Ogbuefi Akuebue,” anatero Nwafo. 

Akuebue anali m’modzi mwa anthu ochepa kwa- 
mbiri omwe Ezeulu ankamvetsera zonena zawo. Anthu 
awiriwa anali m'gulu la anthu amsinkhu umodzi. Pamene 
ankayandikira khumbilo, Akuebue anakweza mawu ake 
n’kufunsa kuti: “Kodi mwini nyumba iyi sanamwalirebe?” 

“Ndimadabwatu kuti ndi ndani akuyenda ngati 
akufuna kuulukayu?” anafunsa Ezeulu. “Kodi munthu iwe 
si uja tinamva uthenga woti unamwalira pa tsiku la Afo 
misika iwiri yapitayo?” 

“Mwina nawenso sukudziwa kuti anthu amsinkhu 
wakowu anatha kumwalira onse. Kapenatu ukudikira kuti 
udzachite kumera bowa pamutu pakopo kuti udzadziwe 
kuti nthawi yako inatha?” Akuebue tsopano anali atalowa 
m’khumbi koma ankayendabe chowerama monga mmene 
anachitira pamene ankadutsa pakhonde la khumbilo. Mko- 
no wake wamanja unali utagwira pabondo ndipo thupi 
lake linawerama m’chiwuno ngati mtolo wa udzu. Asana- 
weramuke anapereka moni wapadzanja kwa Ezeulu. Ke- 
nako anayala pansi chikopa chake chambuzi pafupi ndi 
kama wozira uja ndipo kenako anakhala pansi. 

“Anthu ako ali bwanji?” 

“Sakulongolola.” Umu ndi mmene Akuebue anka- 
yankhira anthu akamufunsa za banja lake. Zimenezi zinka- 
mudabwitsa kwambiri Nwafo. Iye akamva Akuebue aku- 
nena zimenezi ankangoona m’maganizo mwake akazi ko- 
manso ana a Akuebue atangokhala mokhumata. 

“Nanga anthu ako ali bwanji?” Akuebue anafunsa 
Ezeulu. 

“Palibe amene wamwalira.” 

“Ndinamva zoti Obika anakwapulidwa ndi mzungu, 

ndi zoona?” 

Ezeulu anatambasula manja ake m’mwamba ndipo 
sananene kanthu. 

“Ndiye akuti analakwa chiyani?” 

“Bwanawe, tiye tikambe nkhani ina. M’mbuyomu 
zangati zimenezi zikachitika ndinkadwala nazo. Koma 
nthawi imeneyo inapita. Masiku ano ndikumangokhala 
ngati mwala. Nwafo, pita ukawauze mayi ako kuti abwe- 
retse kola.” 

“Komatu ndinawamva m’mawawu akunena kuti 
kola kwawo watha.” 

“Ndiyetu pita ukamufunse Matefi.” 

“Kodi umazunzikiranji kufufuza kola ndikabwera 
kuno? Inetu si mlendo.” 

“Ine sindinaphunzitsidwe kuti kola timaswera ale- 
ndo okhaokha,” anatero Ezeulu. “Komanso si paja makolo 
athu anatiuza kuti chitsiru ndi chimene chimachitira m'ba- 
le wake zoipa n'kumakonda anthu adera? Koma ndiku- 
dziwa chimene ukuopa. Anthu ena anandiuza kuti wango- 
tsala magweru okhaokha.” Pamene ankanena zimenezi 
anatenga choko choyera m’°mbale yooneka ngati mutu wa 
buluzi. Kenako anatolamo choko n'kuchiponyera pansi 
moti chokocho chinagubudukira kumene kunali Akuebue. 
Akuebue anachitola n'kulemba mizere inayi pansi. Kena- 
ko anapaka chokocho pachala chake chamanthu cha mwe- 
ndo wakumanja n'kuponyanso choko chija kwa Ezeulu 
yemwe anachitola n’kuchiikanso m’mbale. 

Posakhalitsa, Nwafo anatulukira ndi mbale ya kola. 

“Kamuonetse Akuebue,” anatero Ezeulu. 

“Inetu ndilibe maso oti ndionere kola wakoyu,” 
anayankha Akuebue. 

“Ndikufuna kuti undiswere kolayo.” 

“Sindikufuna. Nanga mlendo samaswa kola mwini- 

khomo ali pomwepo?” 

“Nanunso musamavute ngati tikukufunsirani. Basi 
bweretsani, tingatayepo nthawi apa.” 

Ezeulu analandira mbale ya kola ija kuchokera kwa 
Nwafo ndipo anaika mbaleyo pakati pa miyendo yake. 
Kenako anatola kola ndi dzanja lake lamanja n'kuyamba 
kupemphera. Iye ankayendetsa dzanja lake kutsogolo pa- 
mene ankanena chiganizo chilichonse, atagwira kolayo 
ndi zala zinayi momulozetsa m"mwamba. 

“Ogbuefi Akuebue, ukhale ndi moyo wautali, limo- 
dzinso ndi anthu ako. Inenso ndikhale ndi moyo wautali 
limodzi ndi anthu anga. Koma moyo paokha si wokwa- 
nira. Tonse tikhale ndi zakudya zokwanira kuti moyo 
tisaumve kuwawa. Chifukwatu pali moyo wina womwe 
umakhala woipa kwambiri kuposa imfa.” 

“Zimenezo ndi zoona,” anayankhira Akuebue. 

“Munthu wina aliyense, wolemera kaya wosauka, 
onse akumane ndi zabwino. Koma amene amachitira 
anzake nsanje atsamwe ndi nsanje yakeyo.” 

“Zikhaledi momwemo.” 

“Zabwino zikhuthuke m'dziko la anthu a chilgbo 
komanso kwa anthu ena onse.” 

Kenako anaswa kola uja ndipo kenako anaponya 
mtedza wonse m' mbale ija. 

“O-0-0-0-0-0-0-0,” anatero Ezeulu kenako n'kupiti- 
riza ndi muluzi. 

“Taona zimene zachitika apa. Nayonsotu mizimu 
ikufuna kudya nawo.” 

Ezeulu anatola mtedza umodzi n'kuuponyera pansi. 
Kenako anatola wina n'kuuponya mkamwa. Ndiyeno 
Nwafo anabwera n'kunyamula mbale munali mtedzayo 
n'kukamupatsira Akuebue. Kwa kanthawi palibe anaya- 
nkhula. Pankangomveka phokoso la kutafuna basi. 

“N’zodabwitsa mmene kola amachitira,” anatero 
Ezeulu atamezera maulendo awiri. “Sindikukumbukira 
pamene ndinaswa kola n'kupeza mtedza usanu ndi umo- 
dzi.” 

“Sizichitikachitikadi, ndipo nthawi zina zimachitika 
pamene sukuyembekezera,” anatero Akuebue. “Ngakhale 
mtedza usanu zimangochitika mwa apa ndi apo. Zaka 
zingapo zapitazo ndinaswa kola wodzaza madengu asanu 
koma osapeza kola wokhala ndi mtedza usanu woti 
ndikapereke nsembe. Nwafo, pita kukhumbi la mayi ako 
ukanditungire madzi akumwa m'chikho chachikulu ... 
Kutentha kumeneku kubwera ndi zinthu ndithu.” 

“Ndikuganiza kuti chimenechi ndi chizindikiro cha 
mvula, kumwambaku kwadzaza madzi,” anatero Ezeulu. 
Pamene ankanena zimenezi anadzuka nsana wake atau- 
pindabe n’kuyenda mapazi angapo kupita cha kumene ku- 
nali kama wake wansungwi ndipo anakatenga chikwama 
chake chachikopa chambuzi. Chikwamacho chinakonze- 
dwa mwaukatswiri zedi. Zinkangokhala ngati mbuzi yo- 
mwe inkakhala m'chikopamo inangosololedwamo mofa- 
nana ndi mmene ena amasololera nkhono m'chikamba 
chake. Chikopa cha miyendo komanso mchira wa mbu- 
ziyo chinali chidakali pomwepo. Ezeulu anatenga chikwa- 
macho n'kupita nacho pamene anakhala paja n’kulowetsa 
dzanja lake lonse mkati. Kenako anayamba kufufuza bo- 
tolo lake la fodya wofwenkha. Atalipeza analitulutsa n’ku- 
liika pansi n'kupitiriza kufufuza kankombero ka nyanga 
ya njovu. Posakhalitsa anakapeza kankomberoko ndipo 
anaika chikwama chija pambali pake. Kenako anatenga 
kabotolo kafodya kaja, komwe kanali koonekera mkati, 
n'kukakweza m’mwamba kuti aone kuchuluka kwa fodya 
yemwe anatsalamo. Atatero anakamenyetsa pabondo lake 
n'kukatsegula. Ndiyeno anapungulira fodyayo pang’ono 


171 


CHILANGO CHA MULUNGU 


pachikhatho chake chadzanja lamanzere. 

“Ndigaireko fodyayo kuti nanenenso ndiyeretseko 
m’maso,” anatero Akuebue yemwe anali akungomaliza 
kumene kumwa madzi ake. 

“Bwera udzatenge. Pajatu phiri siliyendera nyani,” 
anayankha Ezeulu. “Ndikuganiza kuti sukuyembekezera 
kuti ndikugaire fodya komanso ndichite kukuyendera kuti 
ndidzakupatse fodyayo.” 

Akuebue anadzuka mowerama nkono wake wama- 
nja atagwira pabondo ndipo anatambasula chikhatho cha- 
ke kuti Ezeulu apungulirepo fodyayo. 

“Sindikufuna kulimbana nawe,” anatero Akuebue. 
“Tweyo ukhala phiri, ineyo nyani.” 

Ezeulu anatapa mikombero iwiri pachikhatho chake 
n'kupungulira pachikhatho cha Akuebue. Kenako anapu- 
ngulanso wake kuti afwenkhe. 

“Komatu fodyayu ndi wabwino,” anatero Akuebue. 
Mphuno yake imodzi inali itapakika ndi fodyayo. Kenako 
anatapanso fodya wina n'kudzamuika pamphuno yotsala- 
yo ndipo anafwenkha maulendo atatu kapena anayi kwi- 
naku akupukusa mutu wake. Tsopano pamphuno zake zo- 
nse ziwiri panali patapakika fodya. Ezeulu ankagwiritsa 
ntchito kankombero ka m'nyanga wanjovu kaja m’malo 
mogwiritsa ntchito zala zake. 

“Ine sindigula fodya wanga kumsika,” anatero Eze- 
ulu, “n’chifukwa chake ali wabwino kwambiri.” 

Kenako Edogo anatulukira ndi chikho cha uchema. 
Atangofika, anapereka malonje kwa Akuebue ndi bambo 
ake, ndipo kenako anaika pansi chikho chija. 

“Inetu sindimadziwa kuti uli ndi uchema,” anatero 
Ezeulu. 

“Munthu wina amene ndikumusemera chitseko wa- 
ngonditumizira kumene.” 

“Ndiye n'chifukwa chiyani ukubweretsa uchemawu 
pali mnzanga wadyerayu? Iyeyutu amakhala ngati anato- 
lera mimba zonse za abale ake omwe anamwalira!” 

“Komatu Edogo sananene kuti uchemawu wabwe- 
retsera iwe.” Kenako anatembenukira kwa Edogo n'ku- 
mufunsa kuti: “Nanga wanena choncho ngati?” Edogo 
anayamba kuseka ndipo ananena kuti wabweretsera onse. 

Akuebue anatulutsa nyanga yake kuchokera m'chi- 
kwama ndipo anaimenyetsa pansi katatu. Kenako ana- 
pukutsa milomo ya nyangayo ndi dzanja lake kuti achotse 
fumbi. Nayenso Ezeulu anatulutsa nyanga yake ndipo 
anatcherezera kuti Edogo apunguliremo uchema uja. Edo- 
go atamaliza kuwapungulira bambo akewo, anapita kwa 
Akuebue ndipo nayenso anamupungulira mpaka nyanga 
yake kusefukira. Asanamwe, Ezeulu ndi Akuebue anapu- 
ngulira pang’ono uchemawo pansi ndipo anayamba kuita- 
nira pa mizimu ya makolo awo. 

“Thupi langa likundiphwanya osati pang’ono,” ana- 
tero Ezeulu, “moti mowawu ndikungomwera kusamva.” 

“Inensotu ndikuona choncho,” anatero Akuebue ye- 
mwe anali atamaliza kugugudiza nyanga yake yoyamba 
ndipo anapinda nkhope yake mokhala ngati akudikirira 
kumva mawu kuchokera m’mutu mwake omuuza ngati 
mowawo uli wabwino kapena ayi. 

Edogo anabwereka nyanga ya bambo ake aja n’ku- 
punguliramo mowa woti nayenso amwe. Kenako Oduche 
anatulukira n’kupereka moni kwa bambo ake ndi Akuebue 
ndipo anapita kukakhala ndi Nwafo pakama wozira uja. 
Popeza anali atayamba chipembedzo cha azungu, Oduche 
anali atasintha kavalidwe moti nthawi zonse ankavala nsa- 
lu yam’chiuno. Edogo anapungulanso uchema wina ndipo 
anamupatsa Oduche koma anakana. “Nanga bwanji Nwa- 
fo, umwa?” anafunsa Edogo koma nayenso anakana. 

“Kodi paja unati upita liti ku Okperi?” anafunsa 
Ezeulu. 

“Ndipita mkucha.” 

“Ukakhalako kwa nthawi yaitali bwanji?” 

“Anati tikakhalako misika iwiri.” 

Ezeulu ankaoneka kuti akutembenuza nkhaniyo 
m’maganizo mwake. 

“Akufuna mukataniko?” anafunsa Akuebue. 

“Akufuna akatipime nzeru zathu pa zimene tiku- 
dzidwa zokhudza Malemba Oyera.” 

Akuebue anakhwinyatitsa mapewa ake. 

“Koma ineyo sindikuganiza kuti ndi nzeru kweni- 
kweni kuti upite kumeneko,” anatero Ezeulu. “Komabe 
dikira kaye, mwina maganizo anga akhoza kusintha tsiku 
linanso likadutsa.” Pamene ananena zimenezi, palibe ame- 
ne ananena chilichonse kapena kumuyankha. 

Oduche ankawadziwa bwino bambo akewo moti 
sanadzivutitse ndi kuwatsutsa. 

Akuebue anamwanso nyanga ina ya uchema ndipo 
kenako anayamba kukukuta mano. Mawu omwe ankadi- 
kira kuchokera m’mutu mwake aja anali atamuuza kuti 
uchemawo ndi wabwino kwambiri. Iye anamenyetsanso 
nyanga yake ija pansi maulendo angapo kwinaku akupe- 
mphera. 

“Munthu amene anatcheza uchema umenewu akha- 
le ndi moyo wautali kuti apitirizebe kugwira ntchito ya- 
bwinoyi. Nafenso omwe tikumwa uchemawu tione masi- 
ku ambiri kuti tipitirize kuyamikira ntchito yake. Chimo- 
dzimodzinso anthu onse omwe ali m’dziko la Olu koma- 
nso Igbo.” 

Kenako anapukuta milomo ya nyanga yake ija n’ku- 
ibwezeretsa m'chikwama. 

“Mukhoza kumwanso nyanga inatu,” anatero Edo- 

go. 
Akuebue anapukuta pakamwa pake ndi kuseri kwa 


dzanja asanayankhe. 

“Mankhwala a mowatu ndi kudziletsa.” Mawu ame- 
newa anakhala ngati abweza maganizo a Ezeulu omwe 
anali atasamukira kwina. 

“Usanabwere,” anatero Ezeulu kwa Akuebue, “ndi- 
mauza anawa kuti ngakhale munthu wabodza kwambiri 
sanganamize ana ake.” 

“Zoonadi,” anatero Akuebue. “Munthu akhoza ku- 
lumbira pamaso pa mulungu woopsa kwambiri pa zimene 
bambo ake anamuuza.” 

“Ngati munthu akukaikira zokhudza malire a malo 
ake ndi a mnzake,” anapitiriza Ezeulu, “amauza ana ake 
kuti: Ndikuganiza kuti malire athu ndi awa, koma paka- 
dzabuka mikangano pa nkhani ya malire musadzalumbire 
pamaso pa mulungu. ” 

“Zimenezonso ndi zoona,” anatero Akuebue. 

“Koma zomvetsa chisoni n'zakuti nthawi zina mu- 
nthu akayankhula zoona, ana ake amasankha kusamumve- 
ra n'kumamvetsera mabodza . . .” Mawu ake ankakwera 
ndi liwu lililonse ndipo anasintha n’kuyamba kumveka 
moopsa ngati akusula chitsulo. Kenako anakhala kaye 
chete kwinaku akupukusa mutu wake mwamphamvu. Pa- 
mene ankayambiranso kuyankhula, ankayankhula mode- 
kha. “Chimenecho n’chifukwa chake mlendo akhoza ku- 
kwapula mwana wanga n'kunyamuka kumapita osalangi- 
dwa. Zimenezi zikuchitika chifukwa ana anga anatsonyeza 
dzikonyo m’mapirikaniro awo kuti asamve zimene ndi- 
kuwauza. Kodi si zoona kuti mlendoyo amadziwa kale 
zimene angakumane nazo akaputana ndi Ezeulu? Akana- 
dziwa zimene ndinkachita anthu kale sakanayerekeza ku- 
ndipala mamba mwamtundu umenewu. Anakachimina 

mpe-e mpe-e! Ndikanamumeza wathunthu n'kumulavula- 
nso wamoyo. Akawafunse anzake omwe ndinawasendapo 
zikopa m"mbuyomu.” 

“Kodi Obika ndi amene anayamba kumumenya?” 
anafunsa Akuebue. 

“Ndidziwa bwanji? Chomwe ndikudziwa ndi choti 
pamene amachoka kuno anali ali topitopi ndi uchema. 
Ngakhale pamene amabwerako maso ake anali asanaye- 
rebe.” 

“Koma anthu akumanena kuti Obika si amene 
anayamba kumumenya,” anatero Edogo. 

“Kodi nawenso unali komweko?” anafunsa Ezeulu. 
“Kapena ukhoza kulumbira kwa mulungu potengera zime- 
ne munthu woledzera wakuuza? Ndikanakhala kuti sindi- 
kayikira mwana wangayu, kodi ndikanakhala pano n’ku- 
mayankhula ndi inu munthu amene anatenga chala chake 
n’kumanditokosa mumphuno atapita kwawo n’kumakago- 
na tulo tabwino? Ndikanakhala kuti ndamuchitira chifu- 
ndo ndikanangomutsira mphepo ndipo akanadziwa kule- 
mera kwa mawu otuluka pakamwa panga.” Pamene anka- 
nena zimenezi, nkwiyo unayamba kusonkhana m’zibakera 
zake. 

“Zimene wanenazo ndi zoona,” anatero Akuebue. 
“Koma ndikuonabe kuti pali chimene tikufunika kuchita 
pambuyo poti tadziwa ngati alidi Obika amene anayambi- 
tsa ndewu . . .” Ezeulu sanamulole kuti amalize. 

“Kodi ndinyamuka bwanji pano n’kupita kumaka- 
funsa anthu adera kuti andiuze zimene mwana wanga wa- 
chita? Ineyotu ndi amene ndikuyenera kumawafotoko- 
zera.” 

“Zoona. Koma tiyeni kaye choyamba tithamangitse 
vumbwe, kenako tizikalipira nkhuku poyenda mtchire mo- 
sasamala.” Akuebue anatembenukira kwa Edogo. “Kodi 

Obika wapita kuti?” 

“Zikuoneka kuti zimene ndakuuza zanjanja pakhutu 
lako,” anatero Ezeulu. “Kodiali...” 

Edogo anamudula mawu. “Wachoka limodzi ndi 
Ofoedu. Wachoka atanyanyala chifukwa bambo anango- 
yamba kumudzudzula m’malo moti amufunse kaye chi- 
mene chinachitika.” 

Zimene Edogo ananenazi zinamutsukunyula mtima 
Ezeulu moti mmene ankaonekera ankangokhala ngati mu- 
nthu amene akuyesa kupirira atalumidwa ndi pheterere. 
Kenako anatsamira khoma atatseka maso ake, zomwe ena 
aja sankayembekezera kuti angachite atamva mwana wake 
akumuneneza choncho. Pamene ankatsegula maso akewo 
anayamba kuimba mluzu chapansipansi. Akuebue ana- 
gwedeza mutu kanayi kapena kasanu ngati munthu amene 
watulukira mfundo inayake yofunika. Ezeulu anasuntha 
mutu wake pang’ono kenako anautukula n’kuutsitsanso 
akuimbabe mluzu motsitsa. 

“Izi ndi zimene ndimakonda kuuza ana anga,” 
anatero Akuebue kwa Edogo komanso anyamata ena awiri 
aja. “Ndimawauza kuti bambo amadziwa zinthu zambiri 
kuposa ana ake.” Zinali zoonekeratu kuti ananena izi kuti 
akhazike pansi mtima wa Ezeulu. Koma pa nthawi imo- 
dzimodziyo anali atayankhula choonadi chosatsutsika. 
“Nonse amene mukuganiza kuti ndinu anzeru kwambiri 
kuposa bambo anu mumaiwala kuti bambo amatapako 
nzeru zake pang’ono n’kugawira ana ake. Moti si kulakwa 
kunena kuti ana amene amaseka zochita za bambo awo 
amakhala akudziseka okha. Limeneli ndiye tanthawuzo la 
mwambi uja umanena kuti mako ndi mako angachepe 
mwendo. N’chifukwa chiyani ndanena zimenezi? N’chi- 
fukwa choti ineyo si mlendo pakhomo pano ndipo sindi- 
kuopa kunena maganizo anga. Ndikudziwa mmene bambo 

anu akhala akuchonderera Obika kuti asiye kucheza ndi 
Ofoedu. Koma n'chifukwa chiyani Obika sanamvere? 
N'chifukwa choti nonse—osati Obika yekha, kuphatiki- 
zaponso mwana uyo wakhala apoyo—mumaganiza kuti 
ndinu anzeru kwambiri kuposa bambo anu. Nawonso ana 
anga amachita zomwezo. Koma pali chinthu chimodzi 
chimene mumaiwala. Mumaiwala kuti nzeru zimabwera 
ndi masiku. Akuluakulufe tikamayankhula sitimangoya- 
nkhula kuti titulutse mawu okoma pakamwa pathu. Tima- 
yankhula chifukwa timaona zinthu zimene inuyo simunga- 
zione. Makolo athu anapanga miyambi ingapo yokhudza 
nkhani imeneyi. Anati munthu wamkulu akhoza kuona za- 
mbiri atakhala pansi kusiyana ndi zimene mwana angaone 
ataimirira. Ananenanso kuti ukaona nkhalamba yachizi- 
mayi itasiya kuvina n'kuyamba kuloza malo enaake 
mobwerezabwereza, dziwa kuti pali chinachake choopsa 
chomwe chinachitika pamalo amenewo. Galu wamkota 
sakandira pachabe ananu. Obika akabwera udzamuuze 
zimene ndanenazi, wamva Edogo?” Edogo anagwedezera 
mutu. Koma sankakhulupirira mfundo yakuti bambo 
sanganamize ana ake. 

Akuebue anatembenuka mokhwekhwereza matako 
ake n'kuyang'ana Ezeulu. “Si mwambo wathu ku Umuaro 
kuno,” anatero Akuebue, “kupeza mbali imodzi yokha 
kukhala yolakwa, ina n'kukhala yosalakwa. Ndayankhula 
ndi anawa, koma nawenso sindingakubisire chichewa. 
Ndikuganiza kuti umamukhwimitsira zinthu kwambiri 
Obika. Kuwonjezera kuti ndiwe Mkulu Wansembe, una- 
dalitsidwa ndi banja labwino. Koma m’mabanja onse 
ochita bwino mumakhala anthu amaganizo osiyanasiya- 
na—ena abwino, ena oipa; ena opanda mantha, ena ama- 
tha; ena osonkhanitsa chuma, ena ochimwaza; ena omwe 
opereka malangizo abwino, ena osweka mitu. Chimenechi 

n'chifukwa chake timanena kuti, nyimbo iliyonse yomwe 
munthu angaimbe pakhomo pa munthu wochita bwino, 
pamapezeka winawake woti akhoza kuivina. Ulemu wa- 
nga upite kwa nonsenu.” 

9 


Ngakhale kuti Tony Clarke anali atatha pafupifupi mi- 
lungu isanu ndi umodzi ali ku Okperi, katundu wake wa- 
mbiri, kuphatikizapo mbale ndi zipangizo zina zodyera, 
zinali zitangofika kumene. Mwa dzulo lake anapita kuka- 
yendera dera linalake lakutali. Chimenechi n’chifukwa 
chake kufikira pano anali asanaitanebe Kaputeni Winter- 
bottom kuti adzadye chakudya chamadzulo kunyumba 
kwake. Pamene ankadikirira kubwera kwa mlendoyo, Cla- 
rke ankaoneka wankhawa. Vuto limodzi lokhala kumalo 
ngati amenewa, komwe kunali azungu anayi okha (omwe 
ena a iwo ankangokhala ngati anadya matako agalu), linali 
loti munthu ankafunika kucheza ndi mlendo wogangalama 
ngati Winterbottom ali yekha. N’zoona kuti kameneka 
sikanali koyamba kucheza naye. Pa nthawi ina anadyera 
limodzi chakudya ndipo sikuti pamacheza awo zinthu 
zinayenda bwino kwenikweni. Koma ulendo umenewo 
Clarke ndi amene anali mlendo. 

Ulendo uno iyeyo ndi amene anaitana Winterbo- 
ttom ndipo udindo wonse woyambitsa nkhani komanso 
kusangalatsa mlendo wakeyo unali m’manja mwake. Clar- 
ke ankayenera kumuchezetsa mpaka pakati pa usiku kwi- 
naku akumupatsa mowa, zakudya komanso khofi. Iye 
ankaona kuti zikanakhala bwino kwambiri akanaitana mu- 
nthu wina monga John Wright, yemwe anakumana naye 
pamene ankakayendera malo aja. 

Koma kuchita zimenezo kunalinso ndi mavuto ake. 

Pamene anali koyendako, Clarke ankagona m’nyu- 
mba ya udzu yomwe anthu ochokera kumalikuluku anka- 
kafikira akapita kukagwira ntchito zaboma m’midzi yaku- 
meneko. Nyumbayi inali pafupi ndi ku Umuaro ndipo ana- 
gona m’nyumbayi limodzi ndi Wright. Wright anakhala 
m’nyumbayi kwa milungu yoposa iwiri. Nyumbayo inali 
ndi zipinda ziwiri zazikulu ndipo m'chipinda chilichonse 
munali bedi, masikito, tebulo, mpando ndiponso kabati. 
Kumbuyo kwa nyumbayi kunali kakhumbi kena komwe 
ankakagwiritsa ntchito ngati khitchini. Chapataliko pa- 
ng'ono kuchokera panyumbayi panali chimbudzi choku- 
mba chomwe chinali ndi mtondo wokhalira wopangidwa 
ndi matabwa. Kutsogolo kwa chimbudzicho kunali tima- 
khumbi tooneka mosalongosoka tomwe kunkakhala 
antchito komanso amtengatenga omwe ankanyamula ka- 
tundu wa azungu akakhala paulendo. Nyumbayo inazu- 
nguliridwa ndi mpanda wa maheji enaake ofala kuderalo. 
Clarke anali asanaonepo maheji amtundu umenewu pa- 
moyo wake ndipo kunena mwachilungamo, mahejiwo 
ankangokhala ngati tchire. 

Mmene nyumbayi inkaonekera, zinali zosachita ku- 
funsa kuti kwa nthawi yaitali yakhala isakusamalidwa. 
Munthu yemwe ankasamalira nyumbayi anathawa ataba 
mabedi awiri n'kuthawa. Zimenezi zitachitika, panaguli- 
dwanso mabedi ena. Ndiye pofuna kuteteza katunduyu 
kwa mbava ngati zimenezi, makiyi olowera m’nyumbayi 
komanso kuchimbudzi anayamba kusungidwa kumaliku- 
lu. Mzungu aliyense akamafuna kukagonera kunyumbayi, 
kalaliki wa Kaputeni Winterbottom ankayenera kukumbu- 
kira kupereka makiyi kwa antengatenga omwe ankanya- 
mula katundu wa mzunguyo. Ulendo wina pamene mzu- 
ngu wina dzina lake Wade ankapita ku Umuaro, kalalikiyo 

anaiwala kuchita zimenezi moti ankafunika kuyenda mtu- 
nda wa mamailosi asanu ndi imodzi kapena asanu ndi 
awiri usiku kuti akapereke makiyiwo. Mwamwayi Wade 
sananyamuke patsikuli. Zikuoneka kuti anangotumiza 
anyamata amtengatengawo kuti akakonze nyumbayo. Ko- 
ma zikanakhala kuti anayamuka patsikuli, kalalikiyo 
akanaona manthu wamavuto. 

Pamene ankayenda kuzungulira nyumba yogona 
alendoyo, Tony Clarke ankangomva ngati ali kutali kwa- 
mbiri ndi ku Okperi. Zinali zovuta kukhulupirira kuti unali 
mtunda wa mamailosi asanu ndi imodzi kapena asanu ndi 
awiri okha basi. Ngakhalenso dzuwa linkaoneka ngati li- 
kulowera kolakwika. N’zosadabwitsa kuti anthu am”midzi 
ankaganiza kuti mtunda wa mamailosi asanu ndi imodzi 
n'chimodzimodzi kupita kudziko lakutali. 

Madzulo a tsiku limenelo Clarke ndi Wright ana- 
khala pakhonde la nyumba ija n’kumapha ludzu ndi mowa 
umene Wright anatulutsa. Kumudzi ngati kumeneku, ko- 
mwe kunali kutali kwambiri ndi nyumba zaboma komanso 
kutali ndi Winterbottom, kunachititsa kuti Clarke ayambe 
kuona kuti Wright ndi munthu wabwino. Iye anadabwa 
atazindikira kuti Wright ankatha kupapira mowa wochu- 
luka kwambiri mosagwirizana ndi msinkhu wake. 

Clarke ndi Wright anangokumana kwa kanthawi 
kochepa m’mbuyomo. Koma ulendo uno ankangokhala 
ngati mabwenzi akalekale. 

Clarke anaona kuti ngakhale kuti mnzakeyo ankao- 
neka wochimwa kale chifukwa cha maonekedwe a thupi 
lake lokulupala, mtima wake unali wabwino komanso 
anali woona mtima. Anamvetsa mfundo yakuti ali dere 
n’kulinga utayenda naye. Iye ankamvako bwino kucheza 
ndi Wright kusiyana ndi kumacheza ndi munthu wokhwi- 
mitsa zinthu komanso wovuta maganizo ngati Winter- 

bottom. 

“Kodi Tony, ukuganiza kuti Kaputeni akananena 
chiyani akanakhala kuti waona mnyamata wake akuchita 
zinthu mwaubwenzi komanso moganizira anthu akuda 
omwe akumagwira ntchito yolima nsewu?” Nkhope yake 
yaikulu yomwe inali yofiira inayamba kuoneka ngati ya 
kamnyamata. 

“Sindikudziwa, komanso zimenezo sizikundikhu- 
dza,” anatero Clarke, ndipo chifukwa choti mowa unali 
utayamba kumulamulira, anawonjezera kuti: “Ndingakha- 
le wosangalala kwambiri ngati pa zaka zonse zomwe ndi- 
ngakhale ku Africa kuno nditakwanitsa kuchita chinthu 
cholozeka ngati kukonza nsewu ...” 

“Zimene wanenazo ndi zoona.” 

“Kodi tidzapanga mwambo wotsegulira nsewu 
umenewu?” 

“Kaputeni wanena kuti ayi. Wanena kuti tawononga 
kale ndalama zochuluka kuposa zomwe anakonza kuti 
zilowe munsewuwu.” 

“Ndiye chimenecho ndi chifukwa?” 

“Inenso funso langa ndi lomwelo. Komatu tima- 
wononga ndalama zambirimbiri kumanga makhoti am”mi- 
dzi m'chigawo chonsechi ngakhale kuti sagwira ntchito.” 

“Koma ineyo ndikuona kuti si vuto la Kaputeni.” 
Clarke anali atazolowera tsopano kumutchula mwaka- 
chipongwepongwe Winterbottom. “Zikuoneka kuti aku- 
chita zimenezi potsatira lamulo lochokera kumalikulu zo- 
mwenso ndinamva kuti Kaputeni sakugwirizana nazo.” 

“Komatu kumalikulu kwathuku kuli mavuto aaku- 
lu.” 

“Indedi, nayenso Kaputeni amaona choncho.” 
“Koma ukudziwa, n'kuthekatu kuti Kaputeni uja si 
woipa ngati mmene timamuonera. Ngakhale amaoneka 

woopsa, mumtima mwake ndi munthu wabwino kwa- 
mbiri. Munthu amene uja wakumana ndi zokhoma zambiri 
m’moyo mwake moti panopa akufunika kusangalalako ndi 
moyo.” 

“Ukutanthauza kuti akufunika kukwezedwa paudi- 
ndo?” 

“Munthu uja wakhala akukumana ndi mavuto osa- 
neneka. Mwina ndi amene amachititsa kuti azioneka wo- 
opsa,” anatero Wright. “Mwachitsanzo, pamene anapita 
kukamenya nkhondo yolimbana ndi Ajeremani ku Came- 
roon, munthu wina wochenjera manja anamubera mkazi 
wake. Awiriwo anangosowetsana n'kumusiya Kaputeni 
manja ali m’khosi.” 

“Zoona? Koyambatu kumva zimenezi.” 

“Winterbottom anawonderatu ndi nkhani imeneyi. 
Sindikayikira kuti mavuto amenewa ndi omwe anachititsa 
kuti akhale wovuta chonchi.” 

“N'kuthekadi. Mmene amaonera zinthu muja akho- 
zadi kudwala mkazi wake atathawitsana ndi njonda ina,” 
anatero Clarke. 

“Zoona. Munthu wokhwimitsa zinthu amavutika 
koopsa tsoka likamugwera.” 

Usiku umenewo Clarke anauzidwa zonse zokhudza 
kusokonekera kwa banja la Winterbottom ndipo anamu- 
mvera chisoni kwambiri. Nayenso Wright ankaoneka kuti 
zinkamukhudza kwambiri pamene ankafotokoza nkhani- 
yo. Mosazindikira anangopezeka kuti asiya kumutchula 
mwachipongwe kuti Kaputeni n’°kuyamba kumutchula ndi 
dzina lake lenileni lakuti Winterbottom. 

“Vuto lalikulu limene lili ndi Winterbottom,” ana- 
tero Wright ataganizira kwa kanthawi, “ndi loti amadana 
ndi azimayi am”mudzi.” Clarke anadzidzimuka ndi mawu 
amenewa, ndipo kwa kanthawi anaiwaliratu za Winter- 

bottom. Kungochokera pamene anabwera kudzayendera 
midziyi, iye ankadzifunsa funso lakuti: Kodi vuto la 
azungu lozembetsana ndi azimayi am 'mudi lafika pati ? 

“Sadzidwa kuti ngakhale magavanala omwe ali ku- 
malikulu athu amalemba dala masekilitale ambirimbiri 
achizimayi n'cholinga choti azichita nawo zachisembwe- 
re.” Wright ananyambitira milomo yake. 

“Sindikuganiza kuti ndi nkhani ya kudziwa kapena 
kusadziwa,” anatero Clarke. “Iye uja amayendera mfundo 
zokhwima kwambiri. Amangokhala ngati amishonale 
omwe ndi anthu amene sadziwa kusangalala ndi moyo. 
Ndikuganiza kuti amachita zimenezi chifukwa anali mwa- 
na wam'busa. Bambo aketu anali mkulu wampingo wa 
Church of England. Koma bambo anga zopempherazi 
ndiye kunali kumbali. Anali kalaliki wa Bank of England. 
Ndiye ukuganiza kuti mwana wawo angakhale wotani? 
Sangachitire mwinatu kuposa kukhala wogwiragwira.” 
Onse anaseka kwambiri ndi nkhani imeneyi. 

Ndiyeno pa tsiku lotsatira Pamene Clarke ankaku- 
mbukira kuti anaseka kwambiri atamva nthabwala imene- 
yi anazindikira kuti anamwa mowa wambiri chifukwa 
nthabwalayo sinali yoti n'kufika poseketsa munthu kwa- 
mbiri choncho. 

“Ndikuganiza kuti ukunena zoona zoti amachita zi- 
nthu ngati m’mishonale. Ndimaona kuti analakwitsa po- 
bwera kuno ngati nsilikali. Bola akanabwera ndi achina 
C.M.S. kapena anthu ena okonda zinthu zauzimu ngati 
amenewo. M’mbuyomu ndinamva zoti amayenda ndi do- 
kotala wina wachizimayi yemwe amachita umishonale ku 
Nkisa. N’zoona anthu amenena kuti makonda makonda 
buluzi anakonda khonde, koma ineyo ndimaona kuti mu- 
nthu amene akufuna kusangalala ndi moyo sangakwatire 
m’mishonale yemwe amangokhalira kuwerenga Baibulo. 

Ukachita chilichonse akhoza kumangokuwerengera mave- 
situ!” 

Clarke ankafuna atafunsa zokhudza azimayi 
am’mudzi, kuti amasiyana bwanji ndi akazi achizungu 
ndiponso mafunso ena otero. Komabe, ngakhale mpha- 
mvu ya mowa sikanamuchititsa kufunsa mafunso amene- 
wo. M’malomwake anangopezeka kuti wasintha nkhaniyo 
n'kutaya mwayi womva zambiri. Zikuoneka kuti nayenso 
anayamba kutengeka ndi chiyeso chomwe chinkachititsa 
anzake kugwera m’manja mwa Mdyerekezi. M’madera 
akumidzi ngati amenewa, atsikana ankayenda osavala ndi- 
po akati avala bwino ankangodzikoleka zovala zopere- 
wera. Malinga ndi chikhalidwe chawo, limenelo silinali 
vuto. Vuto linkakhala ndi azungu omwe anali alendo ku- 
chikhalidwe choyenda osavalachi. Koma pamene magani- 
zo amenewa ankamubwerera, iye anawapha mofulumira. 
Ndi pambuyo pake pomwe ananong’oneza bondo kuti sa- 
nafunse. 

“Malinga ndi zomwe ndinamva zokhudza Winter- 
bottom kumalikulu,” anatero Clarke, “ndimayembekezera 
kudzakumana ndi chidangwaleza cha munthu.” 

“Ndikudziwa. Anthu ambiri amamujeda ku Enugu.” 

“Pamene ndimawauza kuti ndikupita ku Okperi 
anati: Wati ukupita kuti? Ukupita kukakumana ndi nkhala- 
mba yovuta ija? Kenako anayamba kundiyang’ana mondi- 
mvera chisoni. Ndinafunsa ena kuti andibenthulireko kuti 
nkhalambayo inalakwa chiyani, koma palibe amene ana- 
ndiyankha. Ndiye tsiku lina ndinamva wolemekezeka aku- 
nena kuti: Nkhalamba ija imangokhalira kuuza anthu kuti 
inabwera kuno mu 1910, koma sindinaimvepo ikutchula 
zimene yachita pa nthawi yonse yomwe yakhala kunoyi. 
Palibe chilichonse cholozeka chimene yachita. Ndinada- 
bwa kuti ngakhale mamulumuzana a ku Enugu amanena 

miseche yotere.” 

“Kumatu kunena chilungamo,” anatero Wright aku- 
yadamula, “nkhalambayi ndi yolimbikira ntchito kwambi- 
ri. Munthu atandiuza kuti amaona kuti nkhalambayi ndi 
yamanjalende, ndikhoza kumuuza kuti konse kuno kulibe 
munthu amene amalimbikira ntchito. Makamaka ku Enu- 
gu ukunenako ndiye kwangodzaza ndi atambwali okha- 
okha.” 

Zonsezi ndi zimene zinkayendayenda m’mutu mwa 
Clarke pamene ankadikirira kubwera kwa Winterbottom. 
Akaganizira mmene anamunenera Winterbottom, chiku- 
mbumtima chake chinkamuliza. Ankangodzimva ngati 
wagwidwa akunenera miseche m’mbale wake kwa mu- 
nthu wadera. Koma kenako anayamba kudziikira kumbu- 
yo. Iye ankaona kuti sananene chilichonse chonyazitsa 
Winterbottom. Nkhani inali yoti anangodziwa zambiri zo- 
khudza iyeyo ndipo zimene anamvazo zinachititsa kuti 
ayambe kumumvetsa. 

Kenako ananyamuka n'kupita kukhitchini ulendo 
wakhumi madzulo okhawu kuti akaone mmene khukhi 
wake ankakazingira nkhuku pamoto wankhuni. Iye anka- 
ona kuti sizikhala bwino ngati nkhukuyo itakhala yolimba 
n'kufika posadyeka. N'zoona kuti nkhuku zonse zachi- 
kuda zinali ndi minofu yolimba ngati zimakoka ngolo 
komanso zinkakhala zazing’onozing’ono ngati mbalame. 
Ubwino wake unali wakuti nkhukuzi zinkakhala zotchipa 
kwambiri. Mwachitsanzo unkatha kugula tambala wa- 
mkulu pamtengo wa 2 pensi yokha basi. Koma ngakhale 
zinkatchipa chonchi, ena ankaonabe kuti ndi bwino awo- 
nonge ndalama zambiri pogula nkhuku zachizungu zo- 
mwe zinkhala zonenepa, zamafuta komanso zosavuta ku- 
tafuna. 

Khukhi yemwe ankaphika ndiwozi ankachita kuo- 

nekeratu kuti kubwerabwera kwa Clarke kukumunyansa. 

“Zikuyenda pamotopa koma?” 

“Zikuyenda pang'onopang'ono,” anatero khukhiyo 
akutikita m’maso ndi kuseri kwa dzanja lake. Clarke ana- 
ponyaponya maso m’khitchinimo n’kutuluka kubwerera- 
nso pakhonde. Kenako anakhala pampando n’kuyamba- 
nso kuyang'ana wotchi yake. Nthawi inali itadutsa 7 ko- 
loko ndipo n'kuti kutatsala ola lathunthu kuti mlendo wa- 
keyo atulukire. Pamene ankadikira kuti nthawi ikwane, 
Clarke anayamba kuganizira nkhani zomwe angadzaya- 
mbitse kuti machezawo asadzakhale ngati pamaliro. Ule- 
ndo wake woyendera midzi womwe anapita uja ukana- 
mupatsa zonena zambiri, koma mwatsoka anali atalemba 
zonse mulipoti lomwe anali atapereka kale kwa Winter- 
bottom. 

“Komatu zimenezi ndi zoseketsa,” Clarke anadzi- 
uza mumtima mwake. N’chifukwa chiyani ankachita ma- 
ntha ndi kubwera kwa Winterbottom ngati kuti iyeyo ndi 
chilombo? Kodi ankamuopa? Ayi ndithu! Nanga n’chifu- 
kwa chiyani kubwera kwake kunkamupatsa theng’ene- 
ng'e? N’chifukwa chiyani ankangoti njenjenje ndi Winter- 
bottom kokha chifukwa choti Wright anamuuza zina ndi 
zina zokhudza moyo wa munthu ameneyu zomwenso pa- 
fupifupi aliyense ankazidziwa bwino? Kwa kanthawi 
kuchokera pamenepa, Clarke anayamba kuganizira zokhu- 
dza kudziwa zambiri zokhudza anthu ena. Iye ankadzi- 
funsa kuti, kodi kudziwa zambiri zokhudza munthu wina 
kumakuchititsa kukhala kapolo? Koma iye anaona kuti 
ayi, akaganizira miyambi yambirimbiri yomwe imanena 
kuti kudziwa zambiri zokhudza munthu n’kumene kuma- 
kupatsa mphamvu komanso kukuthandiza kuti uzidziwa 
mochitira nawo. Koma kenako anayambanso kuona kuti 
nthawi zina kudziwa zambiri zokhudza munthu wina n'ku- 

mene kumakuika pakona. Kumachititsa kuti uzimumvera 
chisoni kwambiri n'kufika pomaona kuti ndi udindo wako 
kumuthandiza. Kenako Clarke anayamba kuganizira za 
kusiyana kwa ulamuliro wachitsamunda wa Angelezi ndi 
wa Afalansa. Ankaona kuti Afalansa sanyengerera anthu 
amene ankawalamulira pomwe Angelezi sankachita chili- 
chonse asanachite kafukufuku n'kudziwa mmene zinthu 
zimene akufuna kuchitazo zidzakhudzire anthu amene 
akuwalamulirawo. Iye ankaona kuti zimenezi ndi zimene 
zinkawabwezera m'mbuyo. M’malo moti achite zinthu 
zolozeka, ankachedwa ndi kuchita kafukufuku. Clarke 
anakhutira ndi mfundo anatulukirayi ndipo anaona kuti 
adzaiyambitse akamadzacheza ndi Winterbottom. 

Chakudya chamadzulowo chinakonzedwa moutsa 
mudyo ndipo onse anasangalala nacho. Machezanso ana- 
yenda bwino kwambiri, kungoti panali maulendo awiri 
kapena atatu okha omwe zinthu zinayamba kuloza kola- 
kwika. Mwachitsanzo, Clarke anasungunukiratu ndi zime- 
ne Kaputeni Winterbottom ananena atangofika. 

“Nditawerenga lipoti wandipatsa lija ndayamba ka- 
le kuona kuti utithandiza. Ntchito yako waiyamba bwino 
kwambiri,” anatero Winterbottom. 

“Unali ulendo wosangalatsa kwambiri,” anayankha 
Clarke, akukhala ngati akufuna chiyamikirocho kuti chisa- 
pitirire. “Ndi chigawo chabwino zedi. Ndikutha kuona chi- 
mwemwe chomwe muli nacho mukamaona zinthu zikuye- 
nda bwino m’chigawo chonsechi chifukwa cha utsogoleri 
wanu . . .” Clarke anadziletsa pa nthawi yake kuti asanene 
kuti ulamuliro wanu wabwino. Ngakhale anachita zime- 
nezi, iye anayambanso kudziimba mlandu chifukwa zi- 
nkangokhala ngati wayamikira Winterbottom chifukwa 
choti anamuyamikira. 

“Koma pali chinthu chimodzi chimene chikundide- 

tsabe nkhawa,” anatero Winterbottom akuoneka ngati 
sanamve chiyamikiro chija. “Mulipoti lako wanena kuti 
utafufuza wapeza kuti palibe umboni wosonyeza kuti 
Wright akumamenya antchito ake.” Mtima wa Clarke 
unazituka atangomva izi. Limeneli linali bodza lokhalo 
lomwe analemba mulipotilo. Kunena zoona, iye anaiwala 
dala kufufuza nkhaniyi ngakhale ankadziwa kuti ndi 
yofunika. Pamene ankabwerera ku Okperi m’pamene ana- 
lemba mwachidule ndi pensulo yake patsamba lachiwiri la 
kabuku kake komwe ankalembamo zomwe anaona pau- 
lendowo. Poyamba ankada nkhawa za nkhaniyi. Koma iye 
anaona kuti ngati Wright amamenyadi ogwira ntchito ake 
ndiye kuti munthu wina akanamukokera pambali n’kumu- 
tsina khutu. Ndiye popeza palibe aliyense amene ana- 
bwera kudzadandaula za nkhaniyi, anangoona kuti ango- 
lemba zoti nkhaniyo si yoona. Komanso kodi munthu 
akanafufuza bwanji nkhani ngati imeneyi mwini wake ali 
pomwepo? Kodi akanangopita kwa munthu aliyense wa- 
m’mudzi n'kumufunsa ngati anayamba wakwapulidwapo 
ndi Wright akugwira ntchito yolima nsewu? Kapena 
akanangomufunsa mwiniwakeyo? Malinga ndi mmene 
anamuonera Wright, Clarke sankakayikira kuti sangachite 
zimenezo. 

“Wantchito wanga wina ndi wa ku Umuaro,” ana- 
pitiriza Winterbottom, “ndipo wangobwera kumene ku- 
chokera kwawo komwe anakathako masiku awiri. Ata- 
ngofika kuno anandiuza kuti mudzi wonse wasokonekera 
chifukwa munthu wina wodziwika anakwapulidwa ndi 
Wright. Koma n’kuthekadi kuti yangokhala mphekesera 
chabe.” 

Clarke anayesetsa kuti asaonetsere kuti walakwitsa 
moti anadzilimbitsa mtima n’kunena kuti: “Sindinamve za 
nkhani imeneyi panthawi yomwe ndinali paulendowu.” 

Mawu akuti panthawi yomwe ndinali anamuluma Winter- 
bottom ngati mavu atatu. Iye anaganiza kuti, ‘Munthu 
ameneyu ndi wodzimva bwanji! Akungokhala ngati ana- 
bwera kalekaletu kuno. Koma akudziwa kuti anangotu- 
midwa komanso kuti wangokhalako kwa mlungu umodzi 
basi?” Kunena zoona zinamukwana kwambiri Winter- 
bottom kumumva Clarke akuyankhula ngati kuti iyeyo ndi 
amene amayang’anira chigawocho ndipo Winterbottom 
ndi mnyamata wake. Mwamwayi Winterbottom sanaikoke 
nkhaniyi. Iye anali atatengeka ndi maganizo oti asankhe 
anthu kuti akhale mafumu m’madera omwe kunalibe, moti 
kungochokera pamenepa Winterbottom ankangokhalira 
kukamba za nkhaniyi basi. 

Clarke anadabwa kwambiri kuti Winterbottom sa- 
nkayankhulanso mwaukali. Atamuyang’ana anaona kuti 
ankaoneka wotopa komanso wokalamba kwambiri. Koma 
pamene ankakamba za mafumuzi maonekedwe a nkhope 
yake anasintha ndipo inayambanso kuwala ngati ya mnya- 
mata. 

“Ndikuganiza kuti ndinakuuzapo za wansembe wi- 
na yemwe anandisangalatsa kwambiri pamene anaya- 
nkhula zoona pamlandu womwe unali pakati pa mtundu 
wake wa Umuaro ndi Okperi.” 

“Ndakumbukira, munandiuzadi.” Clarke ankada 
nkhawa komanso kuchita mantha pamene ankaona mle- 
ndo wake akufuna kuchotsa mano polimbana ndi nthuli ya 
nkhuku yolimba kwambiri. 

“Ndaganiza zoti ndimusankhe kuti akhale mfumu 
ya Umuaro. Ndinabwereramonso m’malipoti okhudza 
mkangano unachitikawo ndipo ndapeza kuti dzina lake ndi 
Eze Ulu. Mawu akuti eze mu chilbo amatanthauza mfumu. 
Choncho munthuyu ali ngati wansembe-wachifumu.” 

“Zimenezo zikutanthauza kuti udindo watsopano- 

wu sukhala wachilendo kwenikweni kwa iye,” anatero 
Clarke. 

“Zoona. Komabe anthu amenewa akakhala paudi- 
ndo si mmene amasinthiramo. Taganizira za tambwali 
wina yemwe tamusankha posachedwapa kuti akhale mfu- 
mu. Panopa anayamba kudzitchula kuti Wolemekezeka 
Bambo Wathu Ikedi Woyamba, Obi wa ku Okperi. Anthu 
amenewa amakonda udindo kwambiri moti akangouvala 
akumayamba kudzimva komanso kumadzipatsa maina 
ambirimbiri ngati amenewa.” 

Clarke anatsegula pakamwa pake kuti anene kuti 
kufuna kutchuka komanso kudzipatsa maina audindo 
ambirimbiri ndi mliri wapadziko lonse, koma ataganiza 
bwinobwino anatseka pakamwa pake. 

“Munthu ameneyu anali kafucheche weniweni ku- 
fikira pamene tinamulonga ufumu. Panopa utamuona 
sungakhulupirire nditakuuza kuti anasinthiratu moti aku- 
mayenda mapewa ali m’mwamba. Zangati zomwezi ndi 
zimenenso amachita akalaliki am°makhoti ngakhalenso 
mamesenjala. Akangopatsidwa udindo amasintha n’kusa- 
nduka mimbulu yolusa moti amayamba kuzunza komanso 
kudyera masuku pamutu anthu omwe akuwalamulira. 
Zikuoneka kuti ndi zam’magazi chifukwa sindinaonepo 
mutu wa munthu wakuda ukupitirizabe kugwira ntchito 
bwinobwino akapatsidwa udindo.” 

Kenako wantchito anatulukira kuchokera mumdima 
atanyamula mbale ya nkhuku m'dzanja limodzi, ndipo 
m'dzanja lina ananyamula mbale ya mbatata zophika 
zosakaniza ndi zakudya zina zamasamba. Yunifomu yake 
yokhuthala ngati chitsulo inkachita phokoso akamayenda 
ndipo anapita kukaima pafupi ndi Kaputeni Winterbottom. 

“Ukaime mbali iyo Stephen!” anatero Clarke mo- 
kwiya. Stephen anamwetulira n'kupita kukaima mbali 

imene anamulozerayo. 

“Ayi basi. Ndakhuta tsopano,” anatero Winter- 
bottom, ndipo akutembenukira kwa Clarke anati: “Khukhi 
wako amadziwa kuphika. Anzako amatsegula m’mimba 
maulendo angapo kuti apeze khukhi wabwino ngati ame- 
neyu. Iweyo uli ndi mwayi.” 

“Khukhi wanga uja ali ndi manja oipa kwabasi. 
Ndimaona kuti kuphika kumamuvuta . . . Basi Stephen 
sinditenganso zina, ndakhuta munthune.” 

Atamaliza kudya chakudyacho, anatenga mbale ya 
zipatso zosiyanasiyana zomwe zinasededwa n'kudulidwa- 
dulidwa. Zipatso zake zinali papaya, nthochi komanso 
malalanje ndipo pamene ankadya zipatsozi, Winterbottom 
anapitiriza nkhani ya mafumu ija. 

“Pa nkhani ya mafumuyi ndikuona kuti munthu 
amene angakhale mfumu ku Umuaro ndamupeza,” iye 
ananena zimenezi akumwetulira, “ndipo ndikuganiza kuti 
adzakhala ndi mfumu yabwino kwambiri. Ndikungoda 
nkhawa ndi ku Abame chifukwa anthu ake ndi osa- 
gwirizanika.” 

“Kodi ndi anthu aja anapha Macdonald?” anafunsa 
Clarke, yemwe theka la maganizo ake linali pa zipatso zija 
zomwe zinkawawa pang’ono. 

“Ndi omwewo. Koma panopa tinawachotsa mbola, 
moti samavutanso ngati kale. Koma zikuoneka kuti ama- 
chitabe zawozawo. M’chigawo chonsechi ndi anthu okha- 
wo omwe sakufuna kumapititsa milandu kukhoti. Tango- 
ganiza, chaka chapitachi anangopititsa milandu khumi ndi 
iwiri yokha kukhoti ndipo palibe mlandu ngakhale umodzi 
umene unapititsidwa ndi munthu wam’mudzi.” 

“Koma ndiye ndi ouma mitutu,” anatero Clarke 
akuoneka kuti sanatsimikize kuti akunena zimenezo mose- 
ka kapena ayi. 

Koma pamene Winterbottom ankayamba kufotoko- 
za zambiri zokhudza mafumu omwe ankafuna kuwalo- 
ngawa, Clarke anagoma kwambiri ndi umunthu wake. 
Ngakhale anachita kukakamizidwa kuti asankhe mafumu, 
Winterbottom ankayesetsa kuchita zonse zomwe angathe 
kuti zimene analamulidwazo zitheke. 

Mphunzitsi wa zamakhalidwe yemwe anamuphu- 
nzitsa Clarke kuyunivesite ya Cambridge ankakonda ku- 
nena za kumvera kwa mtundu umenewu. Zimene aphu- 
nzitsi akewo ankanena zinali ndendende zimene Winter- 
bottom ankachita. 

Atamaliza kudya zipatso zija anamwa khofi. Kena- 
ko anayamba kumwa mowa ndipo Winterbottom anaya- 
mbanso kutsutsa mwamphamvu zokhudza zimene anau- 
zidwa kuti achitezo. Koma zimenezi zinangochititsa kuti 
Clarke aonenso mbali ina ya umunthu wake. 

“Chinthu chimene chimandiwawa kwambiri,” ana- 
tero Winterbottom, “ndi choti akuluakulu athu amakhala 
ngati sakudziwa chimene akufuna kuchita. Ine sindima- 
dana ndi zimene amatiuza kuti tichite, ndimadana ndi ku- 
sinthasintha zochita. Taganizira za nkhani ya mafumuyi. 
Pamene Sir Hugh Macdermot anakhala gavanala, anatu- 
miza mlembi wake kuti adzafufuze za nkhani imeneyi. 
Mlembiyo anabweradi kuno ndipo anatha nthawi yaitali 
akufufuza mavuto omwe angabwere akachita zimenezi 
ngakhale kuti ine ndinali nditawauza kale mavutowo. Ma- 
linga ndi zimene ankanena nditamufunsa, zinali zoone- 
keratu kuti nayenso ankaona kuti kusankha mafumu ku- 
khoza kubweretsa mavuto osaneneka. Mmenemo munali 
m'chake cha 1919. Ndikukumbukira kuti ndinali ndiku- 
ngobwera kumene kuchokera kutchuthi . . .” Mawu ake 
anasintha pamene ankanena zimenezi ndipo Clarke ana- 
ona nkhope yake itafiira ndi magazi. Koma anadzilimbitsa 

n’kupitiriza kuyankhula: “Zimenezo zinali zaka zoposa 
ziwiri zapitazo ndipo sitinamvenso chilichonse chokhudza 
lipoti limenelo. Koma mosiyana ndi zimene lipotilo lina- 
nena, lero a Lieutenant Governor akutiuza zosiyana kothe- 
ratu ndi zimenezo. Kodi anthu amenewa akufuna chiyani 
kwenikweni, n'chifukwa chiyani amati akadzuka lero 
amanena izi, akadzuka mawa n'kuyambanso kunena zina? 
Kapenatu mitu yawo sigwira?” 

“N'zotopetsadi,” anatero Clarke. “Tsiku lina ndi- 
maganizira za chikhalidwe chathu chokonda kufufuza 
zinthu. Pamenepa m'pamene ine ndimaona kuti timasi- 
yana kwambiri ndi Afalansa. Anthu amenewa akafuna 
kuchita chinthu amangozichita basi, sanyengereranso mu- 
nthu. Koma ife timayamba tafufuza kaye kuti tipeze 
umboni wonse, ngati kuti kufufuzako ndiye kuchita zi- 
nthuzo. Timaganiza kuti tikadziwa zambiri zokhudza 
anthu a ku Africa kuno m'pamene zingakhale zosavuta ku- 
ti tiziwalamulira. Komatu kufufuza ...” 

“Kufufuza n'kofunika,” anamudula mawu Winter- 
bottom, “komanso kudziwa zolondola n'kofunika. Vuto 
limene lili ndi atsogoleri athu ndi loti amamvera anthu 
olakwika n'kumanyalanyaza malangizo a anthu omwe 
akukudziwa bwino kuno, anthu omwe akhala kuno kwa 
nthawi yaitali.” 

Clarke anakwiya kwambiri ndi Winterbottom posa- 
mulola kuti amalize zimene ankayankhula. Anadzipsera- 
nso mtima polephera kunena mfundoyo momveka bwino 
ngati mmene ankafunira. 

Ulendo woyamba umene Ezeulu anachoka pakhomo pake 
kungochokera pamene Chikondwerero cha Nkhwani chija 
chinachitika ndi pamene anapita kusuzumira bwenzi lake 
Akuebue. Iye anapeza mnzakeyo atakhala pansi mu obi 
wake kwinaku akukonza zilazi zomwe ankafuna kuti aga- 
nyu akamudzalire m’mawa wa tsiku lotsatira kumunda 
kwake. Akuebue anakhala pansi pakati pa zilazi zake mpe- 
ni wake wachigumbu chamtengo uli kumanja. Mulu wau- 
kulu unaunjikidwa kumanja kwake ndipo zilazi zina zinali 
m'dengu lalitali kumanzere kwake. M’dengumo ndi mme- 
ne ankatengamo chilazi chimodzichimodzi n’kumachiya- 
ng'ana mosamala kwambiri kuti aone ngati chingakhale 
chambewu. Akaona kuti chili bwino ankagwiritsa ntchito 
mpeni uja podula mitsitsi, mphukira komanso nsonga za 
chilazicho. Kenako ankachiika pamulu waukulu uja. 

Anthu awiriwa anapatsana moni wapachanza ndipo 
Ezeulu anatambasula chikopa chake chambuzi n’kuchi- 
khalira. Akuebue anamufunsa zokhudza banja lake ndipo 
kwa kanthawi anapitirizabe kudula zilazi zija mokhala 
ngati alibe naye ntchito mlendo wakeyo. 

“Ali bwino,” anatero Ezeulu. “Nanga anthu a pa- 
khomo pako pano ali bwanji?” 

“Sakulongolola.” 

“Komatu anzathu muli ndi zilazi zabwino. Ndi zi- 
mene munakolola chaka chatha kapena mwazigula kumsi- 

ka?” 

“Kodi umawudziwa munda wanga womwe uli ku 
Anietiti uja . . . ? Kumeneko n'kumene kunatuluka zilazi 
zimenezi.” 


“Koma ndiye ndi munda wabwinotu,” anatero Eze- 
ulu kwinaku akugwedezera mutu wake. “Minda yachonde 
choncho imachititsa kuti alesi azioneka ngati alimi odziwa 
ntchito. Chimangadi chimalola wopanda mano.” 

Akuebue anamwetulira. “Ndikudziwa kuti ukufuna 
kunditapa mkamwa, koma na ine ndekha ndiye wandi- 
lephera.” Kenako anaika pansi mpeni wake uja n’kuitana 
mwana wake, Obielue, yemwe anayankha kuchokera ku- 
seri ndipo posakhalitsa anatulukira. 

“Ezeulu,” anatero atangofika popereka malonje ake. 

“Mwana wanga.” 

Kenako anatembenukira kwa bambo ake kuti amve 
chomwe amuitanira. 

“Pita ukawauze mayi ako kuti kwabwera Ezeulu. 
Komanso ukawauze kuti ngati ali ndi kola akupatsire.” 

Obielue anabwereranso kuseri kuja. 

“Ngakhale sindinadye kola nditapita kunyumba 
kwake ndimupatsabe nanga nditani.” Akuebue anadziya- 
nkhula yekha. 

Ezeulu anaseka. “Kodi paja timati chiyani za mu- 
nthu amene amati akadya n'kupukuta pakamwa pake 
n'kumauza anthu kuti sanadye kalikonse?” 

“Kayatu!” 

“Munthu woteroyo amasiya kupita kuchimbudzi. 
Kodi mayi ako sanakuuze zimenezi?” 

Akuebue anadzuka mwapang’onopang’ono chifu- 
kwa cha ululu umene ankamva m'chiwuno mwake. 

“Ukalambawu ndi matenda ndithu,” iye anatero 
akuyesetsa kuti aweramuke dzanja lake limodzi atagwira 

m'chiwuno. Koma chifukwa cha ululuwo, iye anagonja 
moti sanakwanitse kuima tsonga. “Ndikakhala pansi kwa 
nthawi yaitali ndimachita kufunika kuphunziranso kuye- 
nda ngati mwana.” Iye anamwetulira pamene ankayenda 
modzikoka kulowera kumene kunali kakhomo kakang’o- 
no ka obi wakeyo ndipo kumeneko anakatenga mbale 
yogoba yomwe munali choko n'kupita kukaipereka kwa 
Ezeulu. Ezeulu anatolamo chokocho n'kulemba pansi 
mizere isanu. Mizere itatu inali yoima, iwiri inali yogona 
ndipo umodzi unali pamwamba, wina pansi pa mizere itatu 
yoima ija. Kenako anapaka chokocho pazala zamanthu 
zakumapazi kwake ndipo anajambulanso mnzere woyera 
kuzungulira diso lake lakumanzere. 

Akuebue anali ndi akazi awiri, koma pa nthawiyi 
ndi mkazi m’modzi yekha amene anali pakhomo ndipo 
posakhalitsa anatulukira kuti adzapereke malonje kwa 
Ezeulu komanso kudzanena kuti mkazi wamkulu wacho- 
kapo. Mkazi wamkuluyo anali atapita kukayendera mite- 
ngo yake ya gwalangwa kuti akaone ngati zipatso zake 
zinali zitayamba kupsa. Kenako Obielue anatulukira atate- 
nga kola. Iye anatenga mbale yogoba ija kuchokera kwa 
bambo ake, ndipo anaipemerera kuti achotse fumbi. Kena- 
ko anaikamo kola uja n’kuipereka kwa Ezeulu. 

“Zikomo kwambiri,” anatero Ezeulu. “Pita nayo 
kwa bambo ako kuti akaswe kolayu.” 

“Ayi,” anatero Akuebue. “Ndikufuna uswe iweyo.” 

“Zimenezotu sizitheka. Ulemu woswa kolayu ndi 
wako. Pachikhalidwe chathu sitimazemba munthu panjira 
kenako n'kukalowa m'nyumba mwake. Kuswa kola 
pakhomo pako pano iwe ulipo n'chimodzimodzi kuchita 
zimenezi.” 

“Ndikudziwa zimenezo,” anatero Akuebue, “koma 
wekhanso ukuona kuti manja angawa atanganidwa ndipo 

ndapempha iweyo kuti uswe kolayo m”malo mwa ine.” 

“Munthu samakhala wotanganidwa kwambiri mpa- 
ka kufika polephera kuswa kola woyambirira panyumba 
pake. Ika kaye pansi chilazicho, sichithawa ayi.” 

“Komatu kola ameneyu si woyamba. Ndaswa kale 
mungapo chicheremu.” 

“Ukhoza kukhala kuti waswadi kola wambirimbiri, 
koma sunamuswe pamaso panga. Kapenatu nditabwera 
kuno sungandiphikire chakudya chifukwa choti waphikira 
ena angapo ine ndisanafike?” 

“Chabwino basi,” anatero Akuebue. “Bweretsani 
kolayo ndiswe.” 

“Iswani ndithu bambo. Chinthu chomwe tatokosera 
m’makutu sitimachiikanso m’maso. Kola amene mwato- 
kosera m’makutu m’mawawu simungandipatse ine.” 

Akuebue anatenga kola uja n'kunena kuti: “Tonse 
tikhale ndi moyo wautali,” kenako anaswa. 

Mizinga iwiri ya mfuti inali italira m'deralo kungo- 
chokera pamene Ezeulu anafika pakhomopa. Tsopano 
mzinga winanso wachitatu unalinthimuka. 

“Kodi kumene akuliza mfutiko kukuchitika chiya- 
ni?” anafunsa Ezeulu. “Kapenatu anthu ayamba kusaka 
m’makomo mwa anthu?” 

“Kodi sunamve eti? Ogbuefi Amalu akudwalatu 
mwakayakaya.” 

“Zoona? Ndiye zafika mpaka powomba mfuti?” 

“Inde.” Akuebue anayankha motsitsa mawu chifu- 
kwa cha nkhani yomvetsa chisoni yomwe ankafuna kuya- 
mba kuitambasula. “Kodi dzulo linali tsiku lanji?” 

“Linali tsiku la Eke,” anayankha Ezeulu. 

“Inde, linali tsiku la Eke la mlungu watha lomwe 
anayamba kudwala. Ogbuefi ankabwerera kwawo kucho- 
kera kumunda kokasosa ndipo matendawo anamukantha 

ali munsewu. Pamene amakafika kwawo anali ali njenje- 
nje. Komatu amanjenjemera chonchi dzuwa likuswa mte- 
ngo. Amachita kulephera kugwira chikwanje chake, zala 
zitaumiratu ngati za mtembo.” 

“Ndiye akuti vuto n'chiyani?” 

“Malinga ndi zimene ndaona m’mawa walero ko- 
manso dzulo, ndikuganiza kuti ndi arummo.” 

“Usabwerezenso kunena zimenezo!” 

“Koma sikuti zimene ndikukuuzazi ndi zimene 
Nwokonkwo kapena Nwokafo wandiuza. Ndikunena zi- 
mene ndaona ndi maso angawa.” 

Ezeulu anayamba kukukuta mano ake. 

“Ndinapita kukamuona m’mawa walero. Akamapu- 
ma akumachita kukhala ngati lumo lobuntha likupala 
m’chifuwa mwake.” 

“Ndiye apeza sing’anga wochokera kuti woti amu- 
pangire mtera?” anafunsa Ezeulu. 

“Anaitanitsa Nwodika wa ku Umuofia. Achibale 
omwe analipo m’mawawu ndinawauza kuti ndikanakha- 
lapo pamene amakambirana zoitanitsa munthu ameneyu 
ndikanawauza kuti apite ku Aninta. Kumeneko kuli ng’a- 
nga wina yemwe amachotsa matenda m’thupi mwa mu- 
nthu pogwiritsa ntchito zala zake.” 

“Komatu matenda amene akudwala mnzathuyu ndi 
matenda a mizimu ndipo palibe mankhwala omwe anga- 
muchiritse, ndiye akuvutikirani kuitanitsa sing'anga?” 

“Kayatu,” anatero Akuebue. “Komanso mogwiriza- 
na ndi zimene makolo athu ankanena, ngati munthu aku- 
dwala matenda a mizimu atalimba n'kukhalabe osamwa- 
lira mpaka milungu itatu kutha, timadziwa kuti mizimu 
yamumvera chisoni. Zonsezi ndi zoona, komabe sitinga- 
ngopindidza manja athu n'kumaonerera munthu akula- 
nguluzika ndi matendawa kwa milungu itatu yathunthu ife 

osachitapo kanthu. Tiyenera kumachita zoyesayesa mpaka 
zimene tikuyembekezera kuti zichitikezo zitachitika. 
N'chifukwa chake ndinanena za ng'anga wa ku Aninta 
uja.” 

“Ndikuganiza kuti ukunena Aghadike yemwe ena 
amangomuti Anyanafummo.” 

“Mwalasa ndithu, ndi yemweyo.” 

“Ndimadziwa asing’anga ambiri omwe ali mu Olu 
komanso mu Igbo yense. Koma Aghadike ndi sing’anga 
wamphamvu kwambiri. Komabe ngakhale iyeyo sanga- 
pulumutse munthu pankhondo yolimbana ndi matenda a 
mizimu. Kuchita zimenezo n’chimodzimodzi kulimbana 
ndi milungu.” 

“Palibedi munthu amene angachite chibwana cha- 
nchombolende ngati chimenecho.” Kenako mfuti ija ina- 
liranso. 

“Komatu ine ndimaona kuti kuliza mfuti ngati ku- 
meneku n’kuyesayesa kopanda nzeru,” anatero Ezeulu. 
“Kuteroku akuganiza kuti angathamangitse mizimu ndi 
phokoso la kulira kwa mfuti? Ndiyetu zikanakhala cho- 
ncho bwenzi anthu omwe ali ndi makobidi akumagula 
migolomigolo ya zipolopolo kuti mizimu ikamafuna kute- 
nga moyo wawo aziiopseza. Bwenzitu anthu okhupuka 
akumakhala moyo mpaka bowa kuyamba kuphukira pami- 
tu yawo. Ineyo ndikadzadwala anthu asadzayerekeze ku- 
ndibweretsera sing anga yemwe amadziwa zambiri za ule- 
nje. Ndidzafuna munthu wodziwa zitsamba. Ngati atadza- 
ndibweretsera sing’anga ngati ameneyu ndindzamulozera 
njira yakwawo n’kupeza wina yemwe angandithandize.” 

Anthu awiriwo anadukiza kaye makambirano awo 
ndipo ankhala phe-e kwa kanthawi. Kenako Akuebue 
anati: “Koma mmene ndamuonera m’mawawu, ndikuka- 
yikira ngati dzuwa likamatuluka mawa atakhale akupu- 

mabe.” 

Ezeulu anayamba kuyendetsayendetsa mutu wake. 
Kenako anati: “Ndi nkhani yomvetsa chisoni kwambiri, 
koma nanga tipanga bwanji? Zagwa zatha basi!” 

Akuebue anayambiranso kudula zilazi zija kwinaku 
akudziikira kumbuyo ponena mwambi wakuti, “m’nyengo 
yozizira, munthu amaperekera moni atakhala pambali pa 
moto.” Iye ankaona kuti mavutowo ali apo, kukonza zilazi 
kuti ukadzale n'kofunika kuti usadzagone nayo njala 
pamawa. 

“Zimenezo ndi zimene anthu amtundu wathu ama- 
nena,” anayankha Ezeulu. “Komanso amanena kuti mu- 
nthu amene wayendera mnzake akugwira ntchito salandi- 
ridwa ndi manja awiri.” 

Kenako kunamvekanso kulira kwa mfuti ija ndipo 
Ezeulu mtima unayamba kumuwawa. 

“Ndipita komweko ndikauze sing'angayo kuti ngati 
alibe mankhwala oti apatse wodwalayo, kuli bwino ango- 
sunga zipolopolozo kuti zidzagwiritsidwe ntchito pama- 
liro ake.” 

“Mwina akuganiza kuti zipolopolo ndi zotchipa 
ngati phulusa,” anatero Akuebue, ndipo kenako nkhope 
yake inasintha n'kuyamba kuonekera moopserako: “Ngati 
utadutsira kuti ukaone matendawo, usakayerekeze kunena 
chilichonse chomwe chingachititse anthu kuganiza kuti 
sukumufunira zabwino wodwalayo. Ndati ndikulangizire- 
tu chifukwa ukakangotero akhoza kukakuuza kuti: “Kodi 
chofunika kwambiri n'chiyani pakati pa zipolopolo ndi 
moyo wa munthu?”” 


KKK 


Ezeulu sankafunika kuchita kuyang'ana nkhope ya wo- 

dwalayo kuti azindikire kuti sangalimbe mpaka kudutsa 
masiku omwe mizimu imamvera munthu chisoni n'kumu- 
siya wamoyo. Monga mmene Akuebue ananenera, zinali 
zokayikitsa kuti wodwalayo angaonenso kuwala kwa tsiku 
lotsatira. 

Pachifuwa cha wodwalayo panali patapakidwa ma- 
nkhwala omwe anamatilira n'kufika polimba ngati chi- 
kopa ndipo ena anali atawaika m'malo osiyanasiyana. 
Chipika chachikulu chinkanyeka pang’onopang’ono pafu- 
pi ndi kama wansungwi pomwe wodwalayo anagona ndi- 
po fungo lamphamvu la mankhwala omwe anaponyedwa 
pamotopo linangoti gu m"nyumbamo. Wodwalayo akama- 
puma, zinkamveka ngati akuwaza chipika. Iye sanazindi- 
kire Ezeulu yemwe polowa anapereka moni ndi maso ake 
kwa anthu omwe anali m’nyumbamo n’kuyenda kupita 
pakama wa wodwalayo pomwe anaima kwa nthawi yaitali 
akumuyang’ana osanena chilichonse. Kenako ananyamu- 
ka n’kukakhala ndi kagulu ka achibale omwe ankayankhu- 
lana chapansipansi. 

“Kodi munthuyu walakwa chiyani kuti adwale cho- 
nchi?” anafunsa Ezeulu. 

“Nafenso takhala tikudzifunsa funso lomwelo,” 
anayankha m’modzi mwa anthu aja. “Tinangodabwa tita- 
landira uthenga woti m'bale wathu akudwala mwakaya- 
kaya.” 

Sing'anga uja anakhala pambali pa gulu la anthu aja 
ndipo sankayankhira nawo nkhani zomwe anthuwo anka- 
kambirana. Ezeulu anaponya maso m'chipindacho n’kuo- 
na mmene sing'angayo anamangira linga lotetezera kuti 
mizimu isalowe m’nyumbamo. Kudenga kunkalendewera 
zikho zitatu zazitali zomwe kukamwa kwake kunatseke- 
dwa ndi masamba ouma a nthochi. Chikho chachinayi 
chinali chamimba yaikulu chofanana ndi chomwe anthu 

ankakonda kuika uchema. Chikho chimenechi chinkale- 
ndewera pafupi ndi wodwala uja. M’khosi mwa chikhochi 
munali khoza la zikamba zankhono komanso kaphukusi ka 
nthenga za mbalame ya chinkhwe. Nthengazo zinkasuzu- 
mira kuchokera m'chikhomo. Nkhuku ziwiri zansembe 
zinkalendewera m’mbali mwa chikhocho mitu italoza 
pansi. 

Wodwalayo sankayankhula ndipo ankangomveka 
mpumo wokha. Koma mwadzidzidzi anayamba kubuula. 
Kubuulaku kutangoyamba, aliyense anasiya kaye kuya- 
nkhula. Sing’anga uja, yemwe anali atadzilemba nzere ndi 
choko choyera kuzungulira diso lake limodzi komanso 
atavala khoza lachikopa mumkono wake wakumanzere, 
anaimirira n’kutuluka panja. Mfuti yake inali itaimikidwa 
pakhoma, kotulukira zipolopolo kutaloza m’mwamba. 

Atatuluka anatola mfutiyo n'kuyamba kuchinyira- 
mo onga wa mfuti. Ongawo unali m’mabotolo anayi a 
ngodya zinayi omwe ankaoneka kuti anali a masamba a 
tiyi wa azungu wotchedwa Nje-nje. Atamaliza kuika onga- 
wo anazungulira kuseri kwa khumbilo ndipo anawomba 
mzinga. Nkhuku zonse zomwe zinali pabwalo zinabala- 
lika ndipo zina zinkalira mokhala ngati zaona chilombo 
choopsa. 

Pamene ankabwerera m’khumbi muja anapeza wo- 
dwala uja akungoti fulukutufulukutu, kwinaku akuya- 
nkhula zosamveka. 

“Takatengani ofo wake,” anatero sing'angayo. 

Mchimwene wa wodwalayo anapita kukatenga ndo- 
do yaifupi mukachisi wapakhomopo. Ndodoyo ankaima- 
ngirira kudenga la kachisiyo ndi chingwe. Ng’angayo ye- 
mwe tsopano anali atawerama pambali pa wodwalayo, 
analandira ndodoyo ndipo kenako anaitenga n’kumufu- 
mbatitsa wodwalayo m’manja. 

“Uigwire ndodoyi!” iye analamula wodwalayo. 
“Igwire mwamphamvu ndipo uuze mizimuyo kuti suku- 
funa! Wamva zimene ndanenazi? Uiuze kuti ayi!” 

Zimene sing'angayo ankanena zinayamba kukha- 
zikika m’mutu mwa wodwalayo ndipo anayambadi kupi- 
nda mwapang'onopang'ono zala zake zouma ngati za 
khwangwala, n’kumafumbata ndodoyo. 

“Eya-a,” anatero sing’angayo akuchotsa dzanja lake 
n’kusiya ofo uja m'dzanja la Amalu kuti afumbate bwi- 
nobwino ndodoyo. “Uiuze kuti sukufuna!” 

Koma atangochotsa dzanja lakelo, zala za Amalu 
zinafutukuka ndipo ndodoyo inagwera pansi. Anthu anali 
m’khumbimo anayamba kuyang’anizana modabwa zipu- 
mi zawo zitaąlembekalembeka ndi nkhawa yaikulu. 

Kenako Ezeulu anaimirira n’kutsanzika. “Inutu mu- 
tsale bwino. Pitirizani kusamalira wodwalayu.” 

“Muyende bwino,” anatero achibale aja. 


KKK 


Pamene mkazi wa Obika ankafika pakhomo pa Ezeulu ndi 
anthu omuperekeza, Obika sankakhulupirira kuti zinathe- 
ka bwanji kuti amulole kubwerera kwawo pamene ana- 
bwera ulendo wapita. Iye ankadziwa kuti ndi anyamata 
owerengeka amene ankadikira kuti mwambo waukwati 
uchitike kaye, kuti atenge mkazi wawo. Koma Obika 
ankaonabe kuti kutsatira mwambo n'kofunika. Iye anka- 
mva bwino mumtima akaganizira nzeru zimene anaso- 
nyeza pamenepa. Mumtima mwake ankanena kuti anthu 
akufunika kumuyamikira posonyeza kudziletsa ndipo nga- 
ti sangatero ankaona kuti sachitiranso mwina koma kudzi- 
tamandira yekha ngati mmene buluzi wina anachitira ata- 
gwa kuchokera mumtengo wautali kwambiri wa iroko 

n'kukafika pansi osathyola fupa ngakhale limodzi. Bulu- 
ziyo ananena kuti ngati sipapezeka wina womutamanda, 
ayamba kudzitamandira yekha. 

Mkaziyo anaperekezedwa ndi mayi ake omwe anali 
akungowongokera kumene ku matenda omwe anawago- 
neka pamphasa kwa masabata angapo. Iye anaperekeze- 
dwanso ndi atsikana ambiri anthanga yake komanso azi- 
nzawo a mayi ake. Ambiri mwa azimayiwo anadendekera 
mitanga ya mituka yomwe ankafuna kuti banja latsopa- 
nolo likayambire moyo wabanja. Ananyamula miphika, 
mithiko, masache, mtondo, mwisi, dengu, mphasa, zipa- 
nde, miphika yodzaza ndi mafuta a gwalangwa, dengu la 
koko, nsomba zofutsa, chinangwa choviikaviika, kabaifa, 
komanso mchere ndi tsabola. Anatenganso nsalu, mbale 
ziwiri komanso poto wachitsulo. Zinthu zinayi zimenezi 
zinali zobwera ndi azungu ndipo anachita kuzigula kuka- 
ntini yatsopano ku Okperi. 

Pakhomo pa Ezeulu panali patadzaza kale achibale 
komanso anthu ena pamene mkwatibwiyu ankafika. Atsi- 
kana makumi awiri, mwinanso kuposa pamenepo, anka- 
musamalira mkwatibwiyo ndipo onse anali atadzikongo- 
letsa mochititsa kaso. Koma mkwatibwiyo ndi amene 
ankaoneka wokongola kwambiri kuposa onsewo. Sikuti 
ankasiyana nawo kwambiri kokha chifukwa chakuti anali 
wamtali, koma chifukwa choti anali wokongola motukwa- 
nitsa. Iye anali atamanga mangongo okongola omwe anali 
chizindikiro choti wakula tsopano ndipo akuyembekezere- 
dwa kusenza udindo wokhala mayi wapakhomo. Kama- 
ngidwe ka tsitsi kameneka kankakhala kosiyana ndi ka- 
mene atsikana ogwa m’dothi komanso mbeta zothirathira 
thendo kale zinkamanga popota tsitsi lawo n’kulidulira ndi 
lumo. 

Atsikana aja ankaimba nyimbo yotchedwa Zfeoma. 

Nyimboyi inkanena kuti pakhomopo pafika mkazi yemwe 
ndi chinthu chamtengo wapatali kwambiri, ndipo aliyense 
amene ali ndi kanthu apite kukamufupa. 

Atsikanawo anaima mozungulira mkwatibwiyo 
ndipo iye ankavina nyimbo ankamuimbirayo. Pamene 
ankavina, Obika limodzi ndi achibale ena a Ezeulu anaya- 
mba kulowa m'bwalo m’modzim’modzi kapena awiria- 
wiri n'kumakafupa mtsikanayo pomuika ndalama pachi- 
pumi. Mtsikanayo ankamwetulira ndipo ndalamazo zinka- 
gwera pamapazi ake. Mmodzi mwa atsikana omusamalira 
aja ankatola ndalamazo n’kuziika m°’mbale. 

Dzina la mkwatibwiyu linali Okuata. Okuata anali 
wamtali ngati bambo ake omwe anali m'banja la anthu a 
matupi akuluakulu ngati Anefili. Nkhope yake inali yowu- 
mbika bwino ndipo anthu ena anali atayamba kale kumu- 
nena kuti Oyilidie chifukwa cha kukongola kwake. 
Nawonso mawere ake anali njo ngati mbola za njuchi 
ndipo zinali zokayikitsa kuti pa nthawi ina adzafota n’ku- 
fika poti akamayenda kumachita khwaphalakhwaphala 
ngati mmene amachitira a azimayi otopa ndi uchembere. 

Tsitsi lake linali litakonzedwa m'njira yatsopano 
yotchedwa otimili. Linamangidwa mizere isanu ndi itatu 
ya zingongo zogundana zomwe zinadutsa kuchokera ku- 
nkhongo mpaka pachipumi. Kutsogoloko tsitsilo linanya- 
muka pang'ono n'kumaoneka ngati kamulu ka minga 
zitalizitali. Iye anavala mikanda khumi ndi isanu m'chi- 
wuno mwake. Mikandayi inkatchedwa jigida. Yambiri 
mwa mikanda imeneyi inali yofiira ngati magazi, koma 
ingapo inali yakuda. Ndiponso ina mwa mikanda yofiirayo 
inali itapakizidwa ndi tizinthu tina takuda mwa apa ndi 
apo. Tsiku lotsatira mkwatibwiyu ankayenera kumanga 
chilundu m’chiwuno monga chizindikiro choti tsopano ndi 
mkazi wokwatiwa. Kungochokera pamenepo thupi lake 


207 


CHILANGO CHA MULUNGU 


linkayenera kumaonedwa ndi mwamuna wake basi. Pa- 
mene Okuata ankavina, mikanda ya jigida ija inkawe- 
yeseka. Mikandayo inkaphimba chiwuno chake chonse 
mpaka chamumchombo. Atsikana ena aja anavalanso mo- 
fananamo, kungoti iwowo anavala mikanda yocheperapo. 

Kenako kunachitika madyerero omwe anafika mpa- 
ka madzulo. Kunali miphika yodzaza ndi zilazi, foofoo, 
masamba owawasa, ndiwo zotchedwa egusi komanso 
mang'na a mbuzi. Panalinso nsomba za asa komanso 
madende a uchema wotsekemera. 

Mbale za chakudya chopatsa mudyo zikangotulu- 
tsidwa n'kukaikidwa pamene panali azimayi aja, nthawi 
yomweyo ankayamba kuimba mothokoza komanso mote- 
temula omwe awapatsa chakudyacho: 


“Kwo-kwo-kwo-kwo-kwo!” 
Kwo-o-0-oh! 

Koma lero kuli kudya. 

Ndani wapereka chakudyachi? 
Kaya-a-a! 

Ndani wapereka chakudyachi? 
Kaya-a-a! 

Obika Ezeulu ndiye wapereka 
Ayo-0-0-0-0-0h! 


Phwandoli litatha, mayi a mtsikanayo limodzi ndi 
anthu onse omwe anabwera nawo aja ananyamuka n'ku- 
bwerera kwawo ndipo anamusiya Okuata akukhala ngati 
nkhuku yadzoye. Iye analephera kudzigwira moti mpaka 
anayamba kukhetsa misozi. Apongozi ake anamutenga 
n’kupita naye m’khumbi momwe ankayenera kukadikirira 
mpaka nthawi yokapereka nsembe itakwana. 

Munthu wina wodziwa zitsamba anapemphedwa 

kuti adzatsogolerere mwambo wopereka nsembeyo ndipo 
posakhalitsa anatulukira. Nsembeyo inkayenera kukapere- 
kedwa pamphambano ya nsewu wopita kumudzi womwe 
Okuata anachokera. Posakhalitsa gulu la anthu okapereka 
nsembeyo linanyamuka. Pagululi panali Obika, mchi- 
mwene wake wamkulu Edogo, mayi ake komanso Okuata. 
Ezeulu sanapite nawo chifukwa mdima unali utayamba. 
Malinga ndi mfundo zomwe ankayendera, iye sankaye- 
rekeza kutuluka mu obi wake kunja kukangogwa mdima. 
Oduche anakana kupita nawo chifukwa ankaopa kukhu- 
mudwitsa mphunzitsi wakutchalitchi chake yemwe sanka- 
gwirizana ndi miyambo yachikunja ngati imeneyi. 

Gulu lokapereka nsembelo linalowa munsewu wau- 
kulu wolowera ku Umuezeani, komwe Okuata anacho- 
kera. Mdima unali utakuta dziko ndipo kunalibe ngakhale 
mwezi. Nyali ya koloboyi yomwe mayi a Obika ananya- 
mula inkawala monyinyirika mumdimawo. Iwo anali 
ataphimba lawi la nyaliyo ndi dzanja lawo kuti lisazime 
ndi mphepo. Ngakhale anachita zimenezi, maulendo awiri 
koloboyiyo anazima ndipo anapita kukayatsa nawo ku- 
nyumba zapafupi. Ulendo woyamba anazima ali pafupi 
ndi nyumba ya Anosi ndipo ulendo wachiwiri anazima ali 
pafupi ndi nyumba ya mkazi wa malemu Membolu. 

Munthu wodziwa zitsamba uja, yemwe dzina lake 
linali Aniegboka, ankangoyenda mwakachetechete kutso- 
golo kwa gululo. Iye anali wathupi losayamikira chakudya 
komanso wamfupi zedi ngati bathwa. Koma akamaya- 
nkhula, mawu ake ankamveka ngati chiphaliwali moti 
ngakhale munthu yemwe ali patali ankatha kumumva 
bwinobwino. Aniegboka anali m’modzi mwa anthu odzi- 
wa mitsitsi m’deralo. Iye anasankhidwa chifukwa anka- 
gwirizanako ndi Ezeulu. Ndipo ngakhale akanakhala kuti 
sadziwa kwenikweni zitsamba, akanatha kupereka nse- 

mbeyi chifukwa dongosolo lake linal losavuta. Ana 
am”makomo ambiri ankamudziwa bwino ng'angayu ndi- 
po akawayandikira ankamuthawa chifukwa ankakhulupi- 
rira kuti akhoza kusandutsa munthu kukhala galu pongo- 
mumenya m’matako ndi dzanja lake. Koma akangochoka, 
anawo ankakonda kumujeda chifukwa cha diso lake la- 
ng'ala. Zimamveka kuti diso limeneli linawonongeka pa- 
mene ankaseweretsa chintengo chosongoka chomwe 
ankachiponya m’mwamba n'kumachiwakha chisanagwe- 
re pansi. Ndiye mwangozi, analemphera kuchiwakha 
ndipo chintengocho chinafikira padiso moti anavulala 
kwambiri mpaka kuchita ng'ala. Zimenezi zinachitika ali 
mwana. 

Pamene gululi linkayenda linakumana ndi anthu 
angapo omwe ankawazindikira akamva mawu awo. Lawi 
la koloboyi uja linkachititsa kuti mdima ukule kwambiri 
moti ankavutika kuona anthu amene akubwera kutsogolo. 
Ndi anthuwo omwe ankawaona bwinobwino. 

Akamayenda pankamveka phokoso kuchokera 
m'chikwama chachikulu chachikopa chomwe Aniegboka 
anakoleka paphewa. Okuata ananyamula mbale yadothi 
komanso nkhuku. Nthawi ndi nthawi nkhukuyo inkalira 
kwinaku ikuphiriphitha. Pamene ankayenda pakati pa 
gululo, Okuata anali ndi chimwemwe kuti wakwatiwa, 
koma pa nthawi imodzimodziyo ankadanso nkhawa kwa- 
mbiri. Obika ndi Edogo omwe ankatsogolera njira, anali 
atanyamula zikwanje m'manja mwawo. Anyamatawa 
ankayankhulana mwa apa ndi apo, koma zinkaoneka kuti 
maganizo a Obika anali kwina. 

Makutu ake anali tcheru kumvetsera kulira kwa 
jigida wa Okuata. 

Iye ankathanso kusiyanitsa mtswatswa wa mapazi a 
Okuata ndi ena onse omwe anali pagululo. Zikuoneka kuti 

nayenso Obika anali ndi nkhawa. Iye ankadzifunsa kuti, 
kodi akamutenga mkaziyo n'kupita naye kukhumbi lake 
akapeza kuti ndi namwali, kapena akapeza kuti njovu 
zinawononga kale? Bwanji ngati atakapeza kuti si na- 
mwali? Maganizo ena ankabwera m’mutu mwake kuti zi- 
menezo sizingatheke. 

Mtsikanayu anali ndi mbiri yabwino ndipo sanka- 
kayikira kuti anasunga khosi lake kuti adzavale mkanda 
woyera. 

Obika anali atasankha kale mbuzi yathanzi kuti 
akapereke kwa makolo a mkaziyo ngati atamupeza adakali 
namwali. Koma sankadziwa kuti achita chiyani akazindi- 
kira zoti mtsikanayo anayendapo ndi amuna ena moti 
sakufunikanso kuwapatsa mphatsoyo. 

Obika anapitirizabe kuyenda atanyamulanso mphi- 
ka waung'ono wa madzi kudzanja lake lamanzere. Edogo 
anatenga makhwaule a kunsonga a mtengo wa gwala- 
ngwa. Posakhalitsa anafika pamphambano ya njira yopita 
kwawo kwa Okuata yomwe anadutsa pamene ankabwera. 
Iwo anatenga njirayo n'kuyenda pang’ono ndipo kenako 
anaima. Ng’anga uja anasankha malo pakati pa nsewuwo 
ndipo anapempha Obika kuti akumbepo dzenje. 

“Nyaliyo siyani apa,” ng'angayo anatero kwa mayi 
a Obika. Obika anatenga khasu n’kuyamba kukumba. 

“Ulikulitse pang’ono,” anatero ng'angayo. 

“Eya-a, choncho.” Ng'angayo, Obika ndi Edogo 
anali atawerama ndipo azimayi anali atabzala mawondo 
awo pansi. Lawi la koloboyi uja linkawala ndi mphamvu 
tsopano. 

“Basi lakwana limenelo,” anatero ng'angayo. 
“Ingochotsamo dothilo.” 

Pamene Obika ankachotsa dothi lakatondolo ndi 
manja ake, ng'angayo anayamba kutulutsa zipangizo zo- 

perekera nsembe kuchokera m’chikwama chake. Choya- 
mba anatulutsa zilazi zing'onozing'ono zinayi. Anatulu- 
tsanso choko chinayi ndiponso zitsamba zinazake. 

“Ndipatsireni omu.” 

Edogo anapereka makhwaule a gwalangwa aja. 
Ng'angayo anakhadzula masamba angapo ndipo anataya 
ena otsalawo. Kenako anatembenukira kwa mayi a Obika. 

“Ndipatseni ego-nano. ” 

Mayiwo anamasula phukusi la zikamba kuchokera 
pachilundu chawo n'kupereka. Ng'angayo analandira 
zikambazo n'kuziwerenga mosamala kwambiri monga 
mmene mayiwo anachitiranso pamene ankazigula kumsi- 
ka. Zikambazo zinkagulitsidwa ngati mulu ndipo zinka- 
khalapo zisanu ndi chimodzi. Ng’angayo anapeza kuti pa- 
nali magulu anayi ndipo atakhutira kuti zakwana anagwe- 
dezera mutu. 

Kenako anaimirira n'kukagwira dzanja la Okuata 
n'kumuuza kuti agwade pambali pa dzenje lija moya- 
ng'ana njira ya kumudzi kwawo. Ng'angayo anaima mo- 
yang'anizana ndi mtsikanayo mbali ina ya dzenjelo. Zi- 
nthu zoperekera nsembe zija zinali pansi kudzanja lake 
lamanja. Ena onse anaima kumbuyo kwake. 

Ng'angayo anatenga chilazi chimodzi n’kumupatsa 
Okuata. 

Okuata analandira chilazicho n’kuchizunguliza ku- 
mutu kwake ndipo kenako anachiika m’dzenje muja. 

Ng'angayo anatenga zilazi zotsala zija n’°kuziikanso 
m’dzenjemo. Kenako anatenga choko choyera chimodzi 
ndipo Okuata anachitanso mofanana ndi mmene anachitira 
ndi chilazi chija. Atamaliza kuchita zimenezi anapatsidwa 
masamba a gwalangwa ndiponso zitsamba zija. Pamapeto 
pake anamupatsa gulu limodzi la zikamba zija, zomwe 
anazigwira m’dzanja lake n'kuzungulitsa mutu wake 

kenako n'kuponyera m’dzenje muja. Atachita izi, nganga 
uja ananena kuti: 

“Choipa chilichonse chimene unaona ndi maso 
ako, kapena kuyankhula ndi pakamwa pako, kumva ndi 
makutu ako kapena kuponda ndi mapazi ako komanso 
choipa chilichonse chimene makolo ako anachibweretsa 
pa iwe, ndikuchikwirira pamalo awa. ” 

Pamene ankayankhula mawu amenewa, anatenga 
mphika n’kuuvundikiza padzenje lija. Kenako anayamba 
kuukwirira ndi dothi. Kawiri konse anasindikiza pansi 
mphikawo womwe unkaonekera pang’ono. 

“Kodi madzi aja ali kuti?” anafunsa ng'angayo. 

Mayi a Obika anapereka mphika wodzaza ndi ma- 
dzi. 

Mkwatibwi uja yemwe tsopano anali ataimirira, 
anawerama n'kuyamba kusukusula ndipo anatsuka nkho- 
pe, manja komanso miyendo yake mpaka m’mawondo. 

“Usaiwale,” anatero ng'angayo mtsikanayo atama- 
liza kusukusula kuja, “kuti sukuyenera kudutsa njira iyi 
mpaka kutacha m’mawa. Uyenera kuchita zimenezi nga- 
khale zitakhala kuti asilikali a ku Abam ayamba kupha 
anthu m’mudzimu ndipo iweyo ukuthawa kuti upulumutse 
moyo wako.” 

“Mulungu wathu wamkulu sangalole kuti athawe 
pofuna kupulumutsa moyo wake, kaya ndi lero kapena 
mawa,” anatero apongozi ake aakazi aja. 

“Tikudziwa kuti zimenezi sizingachitike,” anatero 
Aniegboka, “koma akuyenerabe kudziwa zimenezi mali- 
nga ndi mwambo wathu.” Kenako anatembenukira kwa 
Obika n’kumuuza kuti: “Ndachita zonse zimene muna- 
ndituma. Mkazi wako ndi ameneyu. Sitikukayikira kuti 
akuberekera ana aamuna ambirimbiri.” 

“Tathokoza kwambiri, muzigona kutali ndi moto 

mungapse,” anatero Obika ndi Edogo mogwirizana. 

“Nkhuku yokhayi inditsatira kunyumba,” anatero 
ng'angayo kwinaku akuponya chikwama chake chija pa- 
phewa. Kenako anatola nkhuku ija yomwe inamangidwa 
ndi chanthochi. N'kutheka kuti anaona m’mene maso 
anamuyang’anira. 

“Ine ndekha ndi amene ndikuyenera kudya nkhu- 
kuyi. Pasapezeke munthu wobwera kwathu kudzadikiza 
chifukwa ngakhale abwere sindidzam’ gaira.” Kenako ana- 
seka mwaphokoso zedi ngati mbiyang’ambe. “Nayenso 
sing’anga amafunika kupatsidwa malipiro a ntchito imene 
wagwira.” 

Kenako anasekanso kwambiri. “Kodi si paja pali 
mwambi wakuti wam’kachisi amadya zam’kachisi?” 

“Zimene mukunenazo ndi zoona ndithu,” Anaya- 
nkha Edogo. 

Pamene ankabwerera kumudzi kuja, ng'angayo 
ankangokhalira kulongolola. Iye ankadzitama kuti ama- 
dziwa mankhwala komanso kuti mbiri yake inamveka 
ponseponse mpaka m’madera akutali kwambiri. Anthu 
ena aja ankangomumvetsera ndi khutu limodzi ndipo mwa 
apa ndi apo ankamuyankha. Munthu yekhayo amene 
sanatsegule pakamwa pake anali Okuata. 

Atafika ku Zlo Agbasioso, ng'angayo analekana na- 
wo ndipo anatenga nsewu wakwawo. Atangozimiririka, 
Obika anafunsa ngati zinali zoyenera kuti atenge nkhuku 
yoperekedwa nsembe ija kuti akakhwasule mkamwa. 

“Ndinamvapo kuti ena amachita zimenezo,” anatero 
mayi ake. “Koma lerolo ndi loyamba kuona zikuchitika. 
Nkhuku yomwe inaperekedwa nsembe pa tsiku la ukwati 
wanga inakwiriridwa pansi limodzi ndi nsembe zina 
zonse.” 

“Koma ine ndiye sindinayambe ndamvapo,” anate- 

ro Edogo. “Zikuoneka kuti munthu uja ndi wadyera moti 
amangotenga chilichonse chimene chamuphwekera.” 

“Udindo wathu unali kupereka nkhuku,” anatero 
mayi a Obika, “ndipo ife tachita mbali yathu.” 

“Koma ine ndiye ndinangotsala pang'ono kumu- 
gwira pakhosi.” 

“Ayi mwana wanga. Unachita bwino kungomusiya. 
Ino si nthawi yomakokanakokana ndi munthu.” 

Atafika kunyumba kuja Obika ndi mkazi wake, 
Okuata, anapita kaye ku obi wa Ezeulu. 

“Bambo, kodi chikhalidwe chathu chimalola kuti 
sing’anga atenge nkhuku yomwe imayenera kuperekedwa 
nsembe?” anafunsa Obika kwa bambo ake. 

“Ayi mwana wanga. Kuteroko ukufuna kundiuza 
kuti Aniegboka watenga nkhuku yansembe ija?” 

“Tangoganizani! Ndimafuna kumuonetsa polekera, 
amayi ndi omwe anandiletsa.” 

“Zimene Aniegboka wachita ndi zosayenera. Koma 
sikuti ndi zodabwitsa kwenikweni chifukwa kunja kuno 
kuli anthu ena omwe amakhala adyera kwambiri. Anthu 
amenewa amakhala ndi mimero italiitali moti akaona cha- 
kudya safuna kuchisiya. Ambiri omwe amachita zimenezi 
amakhala asing'anga.” Ezeulu anaona mmene nkhope ya 
Obika inasinthira. Aka kanali koyamba kumuona atakhu- 
dzika ndi nkhani moteromo. 

“Tenga mkazi wakoyu upite naye kunyumba kwa- 
ko. Usalole kuti nkhani imeneyi ikusowetse mtendere. 
Ngati sing'anga wankhwiru ngati fisi watenga nkhuku 
yomwe imayenera kuperekedwa nsembe, musiyeni ate- 
nge. Mlandu ukhala pakati pa iyeyo ndi chi wake. Bola ife 
tachita mbali yathu pomupatsa chifuyo choperekera nse- 
mbeyo.” 

Pamene Obika ndi mkazi wake ankapita kunyumba 

kwawo, mtima wa Ezeulu unkangodumphadumpha ndi 
chisangalalo chomwe sichinkapezekapezeka m’masiku 
amenewo. Kodi ukwati unali utayamba kale kumusintha 
Obika? Zikanakhala kuti sing’anga uja anachita zimenezo 
m’mbuyomo, Obika sakanayamba wafunsa kaye bambo 
ake zoyenera kuchita. N’kutheka kuti zimene Akuebue 
ankanena zinali zoona. Iye ankakonda kunena kuti Obika 
akadzangolowa m'banja adzasiyiratu zibwana zonse. Ma- 
ganizo enanso anabwera m’mutu mwa Ezeulu omwe ana- 
tsindika mfundo imeneyi: Likanakhala kale, Obika akana- 
ngogwira sing’angayo n’kuyamba kumuwaza makofi aku- 
muuza kuti akwirire nkhukuyo. Ndi maganizo amenewa, 
nkhope aya Ezeulu inangoti mwee. 

11 


Ana onse a pakhomo pa Ezeulu ankafuna kupita nawo 
kumadzi m’mawa wa tsiku limeneli chifukwa mkazi wa- 
tsopano wa Obika ankapita nawo. Ngakhale Obiageli ye- 
mwe ankakana kupita kumtsinje chifukwa choopa kuba- 
yidwa ndi miyala yakuthwa munsewu, patsikuli anatulutsa 
mtsuko wake. Koyamba pamoyo wake, Obiageli analirira 
kumadzi. Koma mayi ake anamuuza kuti atsale kuti azi- 
samalira mwana wa Amoge. 

Mchemwali wamng'ono wa Obika, Ojiugo, anka- 
ngoti jijirijijiri ndi udindo wotsogolera mlamu wakeyo. 
Ngakhale anali mtsikana wamng’ono, iye ndi amene anka- 
dziwa makona onse a khumbi la mayi ake kuposa aliyense 
pakhomopo. Nawonso mayi a Ojiugo, a Matefi, ankachita- 
nso chimodzimodzi, kungoti sankafuna kuonetsera zime- 
nezi. Koma pamene ankachita izi, m'pamenenso ankao- 
nekera kwambiri. N’zosachita kufunsa kuti ankafuna 
kusonyeza mkazi mnzawoyo kuti ndi chinthu chamtengo 
wapatali kukhala ndi mtengwa pakhomo pako kusiyana 
ndi kumangokhalira kugula zigangiri za mnyanga wanjo- 
vu ana ako akungogona nayo njala. 

“Mukaonetsetse kuti musakachedwe kumadziko,” 
anatero Matefi kwa mwana wakeyo komanso kwa mkazi 
wa mwana wake uja, “malovu omwe ndikulavulira pansi- 
wa asanaume mukhale mutabwerako kumeneko, mwa- 
mva!” Kenako analavulira pansi. 

“Komatu enafe tikufuna tikasambe,” anatero Nwa- 
fo. “Kapenatu mukufuna tikangotunga madzi, n’kuma- 
bwerako tisanasambe . . .” 

“Iwetu wazungulira mutu,” anatero mayi a Nwafo 
omwe ankaoneka kuti ankakhala ngati sakumva zimene 
mkazi mnzawo uja ankanena. 

“Ingoyerekeza kukabwera kumadziko thupi lakolo 
lili dokodoko choncho uone. Tidzaona kuti misala yaikulu 
ndi yandani pakati pa ya iwe ndi ya ine.” Mmene anatsi- 
ndikira mawu amenewa sizinkagwirizana ndi kukula kwa 
nkhaniyi. Kunena zoona sikuti anakwiya ndi zimene mwa- 
na wakeyo ananena ayi, koma chifukwa cha mnyozo wo- 
mwe mkazi mzakeyo ankamuchitira posamuitana kuti api- 
te nawo kumadzi ndi gulu lomwe linali ndi mkwatibwi 
watsopanoyo. 

“Kodi n’chifukwa chiyani ukuyenda ngati bongo- 
lolo?” Matefi anafunsa mwana wake wamkazi. “Kodi 
ntchito imene mutagwire lero ingokhala kupita kumadziko 
basi?” 

Oduche anali atavala nsalu yamizeremizere ya 
m'chiwuno komanso kamalaya kake komwe ankavala 
akamapita kutchalitchi kapena kusukulu. Zimenezi zina- 
ngowonjezera mkwiyo womwe mayi ake aja anali nawo 
kwa Nwafo, koma anakwanitsa kudzigwira moti sananene 
chilichonse atamuona. 

Posakhalitsa gulu lopita kumadzilo linachoka ndipo 
Obiageli anafika pakhumbi la Ezeulu atabereka mwana wa 
Amoge kumbuyo. Zinkachita kuonekeratu kuti mwanayo 
wamukulira moti ngakhale anamubereka, miyendo yake 
inangotsala pang’ono kuyamba kukhwekhwerekera pansi. 

“Anthu amenewa ndi amisala kwambiri,” anatero 
Ezeulu. “Ndi ndani amene wasiya mwana akudwalayu 
m’manja mwako? Pita naye kwa mayi ake msanga.” 

“Ndipita naye,” anatero Obiageli. 

“Kodi ndi ndani amene wanyamula mnzake pame- 
nepa? Ndati pita naye kwa mayi ake!” 

“Apitatu kumadzi,” anayankha Obiageli akuyenda 
movutikira kuyesetsa kuti mwana anamuberekayo asa- 
gwere pansi. “Koma ndikhoza kukafika naye bwinobwino, 
ndimathatu kubereka mwana ine, mwaona!” 

“Ndikudziwa kuti ukhoza kukafika naye,” anatero 
Ezeulu, “koma usaiwale kuti mwanayo akudwala, ndiye 
usamangomukhutchumulakhutchumula. Pita naye kwa 
mayi ake.” 

Obiageli anagwedezera mutu ndipo analowa ku- 
mpanda, koma Ezeulu ankadziwa kuti Obiageli wabere- 
kabe mwanayo (yemwe tsopano anali atayamba kulira). 
Mawu aang'ono a Obiageli anayamba kumveka mokhala 
ngati akufuna kumiza mawu a mwana ankalirayo ndipo 
ankamuimbira nyimbo kuti agone: 


“Auze amayi mwana wawo akulira 

Auze amayi mwana wawo akulira 

Kuti amukonzere nsuzi wa uziza 

Kuti amukonzere nsuzi wa uziza 

Amupangire nsuzi wamadzimadzi wotsira tsabola 
Kuti mbalame zazing’ono zomwe zingaumwe 
Zife zonse ndi chidikhodikho 

Mbuzi yalowa munkhokwe 

Zilazi zonse zili pachiopsezo 

Tonde walowa munkhokwe 

Zilazi zonse zidibwa 

Kodi waona mphalapala ikubwera apoyo 
Taona! Yaviika mwendo umodzi m’madzi 
Njoka yaluma mwendowo! 

Kenako yathawitsa mwendowo m’madzimo 

Ja—ja. Ja kulo kulo! 

Iwe mphamba yoyendayenda 
Takulandira kunyumba kuno 

Ja—ja. Ja kulo kulo! 

Koma kodi muyezo uli kuti? 
Muyezo wachilundu changa uli kuti? 
Ja—ja. Ja kulo kulo!” 


“Nwafo! . .. Nwafo!” anaitana Ezeulu. 

“Nwafotu nayenso wapita kumadzi!” anayankha 
mayi ake kuchokera kukhumbi lawo. 

“Mwati Nwafo watani?” anatero Ezeulu mokwiya. 

Ugoye anaganiza zopita mu obi momwemo kuti 
akafotokoze bwinobwino kuti Nwafo wapita kumadziko 
mwa kufuna kwake. 

“Palibe amene anamuuza kuti apite kumadzi,” ana- 
tero Ugoye. 

“Palibe amene anamuuza kuti apite kumadzi,” ana- 
tero mokwiya Ezeulu akuyerekezera kuyankhula ngati 
mwana. “Koma umadziwa kuti iye uja ndi amene amasesa 
pabwalo la obi wangayu m'mawa uliwonse? Kapena 
ukuyembekezera kuti ndiswe kola ndiponso kulandira 
alendo m’nyumba muno muli vwii chonchi? Kodi bambo 
ako ankaswa kola woyamba m'nyumba mwawo muli 
phulusa ladzulo? Malodza onse amene mumachita anthu 
inu muona nawo polekera. Ngati Nwafo wayamba kukula 
mphamvu mpaka kusiya kukumvera bwanji osamuuza 
Oduche kuti adzasese m’nyumba mwanga muno?” 

“Nayensotu Oduche wapita nawo limodzi.” 

Ezeulu anangosankha kuti asayankhulenso. Mkazi 
wakeyo anatuluka ndipo posakhalitsa anatulukiranso ata- 
nyamula masache awiri. Anasesa m’khumbimo ndi tsache 
lamlaza ndipo kenako anayamba kusesa pabwalo ndi 

tsache lolimba la okeakpa. 

Posakhalitsa Obika anatuluka m'khumbi mwake 
pamene Ugoye ankasesa pabwalo paja ndipo anafunsa 
kuti: “Kodi nanunso mwayamba kusesa iru-ezi masiku 
ano? Nwafo ali kuti?” 

“Palibe amene amabadwa tsache lili kumanja ake,” 
Ugoye anayankha monyansidwa ndipo kenako anapitiriza 
kusesako akuimba mokweza kwambiri ngati sakufuna ku- 
mvanso zomwe wina akuyankhula. Chifukwa cha kutalika 
kwa tsache lija, ankangokhala ngati akutakasa phala 
munkhali yaikulu yapaukwati. Ezeulu ataona zimenezo 
anamwetulira. 

Pamene ankamaliza kusesako anali ataunjika mulu 
umodzi waukulu wa zinyalala ndipo kenako anazinyamula 
n’kupita nazo kumunda wake womwe ankafuna kubzalako 
koko chaka chimenecho. 


KKK 


Akuebue anakonza zoti akayendere Ezeulu pambuyo pa 
chakudya chake cham’mawa kuti akamuyamikire chifu- 
kwa cha ukwati wa mwana wake. Koma analinso ndi 
nkhani yofunika imene ankafuna kukambirana naye. Chi- 
menechi n’chifukwa chake anasankha kupita m’mawa— 
alendo ena osakasaka uchema asanayambe kuchita zochi- 
zochi pakhomopo. Zimene Akuebue ankafuna kukaka- 
mbirana ndi Ezeulu sizinali zachilendo. Anali atakambi- 
ranapo nkhaniyo maulendo osawerengeka m’mbuyomo. 
Koma m’masiku apitawo, Akuebue anayamba kumva 
nkhani ina yomwe inayamba kumudetsa nkhawa kwa- 
mbiri. Nkhani yake inali yokhudza mwana wachitatu wa 
Ezeulu, Oduche, yemwe Ezeulu anamutumiza kuti aka- 
phunzire zinsinsi za matsenga a azungu. Akuebue anka- 

kaikira kuti Ezeulu anachita zimenezi mutu wake uku- 
gwira. Kungochokera pachiyambi penipeni, Ezeulu ana- 
mutsimikizira kuti kuchita zimenezo n'kofunika kwambi- 
ri. Koma tsopano nkhani imeneyi inkagwiritsidwa ntchito 
ndi adani a Ezeulu ponyazitsa dzina lake. Anthu ankafunsa 
kuti: “Ngati Mkulu Wansembe wafika potumiza mwana 
wake kwa anthu omwe amapha ndi kudya nsato zopatulika 
komanso kuchita zinthu zauchiwanda zambirimbiri, kodi 
akuyembekezera kuti anthu ena atani? Kodi buluzi yemwe 
anasokoneza maliro a mayi ake akanayembekezeranso 
kuti anthu ena aperekeze mwaulemu kumanda thupi la 
mayi ake?” 

Ndiyeno nayenso mwana wamkulu wa Ezeulu anali 
atayamba kugwirizana ndi anthu amenewa, n’kukhala ku- 
mbali yotsutsana ndi bambo ake. Iye anapita kwa Akuebue 
tsiku lapita n'"kukamuuza kuti apite kwa Ezeulu, yemwe 
anali mnzake wapamtima, kuti akayankhule naye mosa- 
bisa mawu. 

“Chachitika n’chiyani?” 

“Munthu ayenera kulunzanitsa banja lake, osati ku- 
mabzala chisokonezo mwa ana ake.” Edogo ankati aka- 
khumudwa ankachita chibwibwi kwambiri. Iye Anaya- 
nkhula mawu amenewa akubwibwitsa. 

“Yankhula modekha ndikumva.” 

Edogo anamuuza kuti chifukwa chimene Ezeulu 
anatumizira Oduche kuchipembedzo chatsopano chija ndi 
choti ankafuna kuti pasapezeke wina yemwe angadza- 
limbane ndi Nwafo pa nkhani yokhala Mkulu Wansembe. 

“Ndi ndani amene wakuuza zimenezo?” anafunsa 
Akuebue. Koma Edogo asanayankhe, Akuebue anawonje- 
zera kuti: “Wanena za Nwafo ndi Oduche, nanga bwanji 
iweyo ndi Obika?” 

“Obika samafuna kukhala Mkulu Wansembe, nga- 

khalenso ineyo.” 

“Komatu Ulu akamasankha wansembe sayamba 
wafunsa munthu. Ngati akufuna iweyo adzasankha iweyo. 
Akhozanso kusankha amene wapita kuchipembedzo cha- 
tsopanoyo. Ngati Ulu akufuna ameneyo palibe amene 
angamuletse.” 

“Zoona,” anatero Edogo. “Koma chimene chima- 
ndidetsa nkhawa n’choti bambo anga aja amachititsa kuti 
Nwafo azidzimva kuti ndi amene adzasankhidwe. Ngati 
pamawa, monga mwanenera, Ulu atadzasankha munthu 
wina kuti akhale wansembe, pakhomo paja pakhoza ku- 
dzabuka mapokoso. Bambo angawo sadzakhalapo ndipo 
mavuto onse adzagwera m’manja mwanga.” 

“Zimene wanenazo ndi zoonadi ndipo sindikuku- 
imba mlandu poyesetsa kukapa madzi akadali muakako- 
lo.” Anaganizira nkhaniyi kwa kanthawi ndipo kenako 
anawonjezera kuti: “Koma sindikuganiza kuti pangadza- 
khale mapokoso. Nwafo ndi Oduche ndi ana a bere limo- 
dzi. Ndimwayinso wokhawokha kuti iweyo ndi Obika si- 
mufuna mutakhala ansembe.” 

“Komabe nanunso mumadziwa zimene Obika ama- 
chita nthawi zina,” anatero Edogo. “Akhoza kungodzuka 
mawa n'kuyamba kunena kuti akufuna kukhala wanse- 
mbe.” 

Akuebue ndi mwana wa mnzakeyo anakambirana 
nkhaniyi kwa nthawi yaitali. 

Pamene Edogo ankanyamuka (iye anatsanzika mau- 
lendo atatu kapena anayi kuti akupita koma osadzuka) 
Akuebue anamulonjeza kuti akayankhula ndi bambo 
akewo. Iye anamumvera chisoni kwambiri mnyamatayo. 
N'chifukwa chiyani ankalephera kutsegula pakamwa pake 
n'kunena zenizeni zimene ankafuna kunena? Bwanji ama- 
leka kungomasuka n'kunena kuti akufuna kudzakhala 

Mkulu Wansembe m’malo momabisalira kumbuyo kwa 
Oduche ndi Obika? Akuebue anaona kuti chimenechi 
n'chifukwa chake Ezeulu sankamuwerengera kwenikweni 
pakati pa ana ake. Kunena zoona kunali kuwerengera 
madzi amphutsi kumaganiza kuti kuchita zinthu mozizira 
kotere kungachititse kuti ula wa afa udzasankhe iyeyo 
kukhala wansembe. “Imfa ya munthu imayambira patali 
moti tsiku lomwalira limangolengeza zimene zinachitika 
kale m’mbuyomo,” iye anaganiza choncho. “Sipakuchita 
kufunika ula kuti tidziwe kuti iyeyo sangakhale Mkulu 
Wansembe. Nkhuku yodzakhala tambala imaoneka ida- 
kali mwanapiye.” 

Komabe Akuebue anamumvera chisoni Edogo. Iye 
ankadziwa mmene mwana woyamba angamvere kuka- 
nkhidwira kumbuyo kwa ana ena omwe anabadwa iye 
akuona. Chimenechi n’chifukwa chake m’masiku oyambi- 
rira a Umuaro, Ulu anasankha kuti azingopereka mwana 
m’modzi yekha kwa Mkulu Wansembe kwa mibadwo 
isanu ndi iwiri. 


KKK 


Pamene ankapita kumadzi kuja, mkwatibwi watsopano 
uja, yemwe anali asanaonepo anthu atavala timalaya to- 
yera pamoyo wake, anachita chidwi kwambiri ndi Oduche 
komanso chipembedzo chake chatsopanocho, chomwe 
chinkapereka zinthu zapamwambazi. Pofuna kumufowo- 
ketsa, Ojiugo anamunong'oneza kukhutu kuti anthu 
am’chipembedzo chatsopanocho amapha komanso kudya 
nsato. Mkwatibwiyo, monganso anthu ena onse a ku Umu- 
aro, anamva zimene Oduche anachita ndi nsato yopatulika 
ija ndipo anafunsa kuti: “Kodi anaiphadi? Ifetu tinango- 
uzidwa kuti anaiika m’chibokosi basi.” Mwatsoka, Okuata 

sanali munthu woti n'kuyankhula monong'ona, ndipo 
zimene ananena zinagweranso m’makutu a Oduche. Ntha- 
wi yomweyo Oduche anathamangira kumene kunali Ojiu- 
go ndipo, malinga ndi zimene Nwafo anafotokoza pambu- 
yo pake, anamukupa mbama loonetsa nyenyezi. Zimenezo 
zinachititsa kuti Ojiugo asiye pansi mtsuko wake ndipo 
anapherera mbama linanso lomwe linkafuna kuteranso 
patsaya lake. Anachita zimenezi pogwiritsa ntchito nkono 
wake womwe unali ndi chibangiri chachitsulo moti 
Oduche anamenya chitsulocho. 

Ululu umene Oduche anamva pamenepo unako- 
lezera mkwiyo wake moti anapwamwantha mchemwali 
wakeyo ndi mvula ya mambama oopsa kwambiri. Pama- 
peto pake anapereka judo yomwe inafikira pamimba pa 
Ojiugo. Zimenezi zinachititsa kuti anthu omwe anabwera 
kuti awaleletse ayambe kumunena Oduche kuti ndi wa- 
nkhalwe. Koma Ojiugo anangomukumbatira mchimwene 
wake wabere linayo kuti asapitirize kumumenya ndipo 
anamugwira mwamphamvu kwinaku akulira: “Ingondi- 
pha. Ingondimalizitsa, wamva iwe wokudya nsato? Ndati 
ingondipha.” Iye analuma munthu wina yemwe ankafuna 
kumukwangwanula m’thupi la m'bale wakeyo ndipo wina 
anamulemba ndi zala. 

“Ingomusiyani,” anatero mayi wina monyansidwa. 
“Ngati akufuna kuphedwa musiyeni amuphe.” 

“Musamayankhule choncho nanunso. Kodi munali 
musanabwere pamene Oduche amafuna kupha mchemwa- 
li wakeyo pomumenya pamimba ndi bondo?” 

“Koma mmene wamumenyera mchimwene wakeyo 
tingati sanabwezere?” anafunsa wina wachitatu. 

“Ayi sanabwezere,” anatero mayi wachiwiri uja. 
“Ndikuganiza kuti mnyamatayu ndi m’modzi mwa anthu 
omwe amasanduka anzeru akaona akazi.” 

Gulu la oleletsawo linagawika pawiri. Ena anali 
kumbuyo kwa Ojiugo ndipo ena ankaona kuti Ojiugo wa- 
bwezera mokwanira kwa m'bale wakeyo. Gulu lomalizali 
linkauza Oduche kuti azipita kumadzi komanso kuti asa- 
mvetsere phuzo limene Ojiugo ankanena. 

“Mwana wamphamba sangalephere kugwira nkhu- 
ku,” anatero Oyilidie, yemwe Ojiugo anamuluma. “Mtsi- 
kana uyuyu anatengera mayi ake kuvuta.” 

“Nayenso uyu amanditengamo bwanji! Nanga iwe 
umafuna kuti atengere ndani, mayi ako?” Mawu amenewa 
anachokera kwa Ojinika, mayi wathupi lodzinga yemwe 
anali ndi chakukhosi ndi Oyilidie. Anthu ankanena kuti 
ngakhale Ojinika anali wooneka moopsa komanso anka- 
konda kutokosola anzake, mphamvu zake zinali zapaka- 
mwa basi moti kamwanamwana kakanatha kumugwetsera 
pansi ndi mpweya wotuluka mphuno mwake. 

“Tatseka chimbudzi chakocho iwe! Usatsegulenso 
pakamwa pako poloshokapo, wamva-a?” anatero Oyilidie. 
“Apo ayi ndipungula mano ali mkamwa mwakowo. Kape- 
natu mwina wangoiwala ...” 

“Chitsiru iwe,” anatero Ojinika. Anthu awiriwa ana- 
li atayamba kuyandikana mokhala ngati akufuna kume- 
nyana, ataima ndi zala, zifuwa zitatugumukira kutsogolo. 

“Kodi anthuwa ayambana chiyani?” anafunsa mayi 
wina. “Tandipisani ndidutse ine. Kukhuta eti!” 

Ojiugo anali akusisimabe pamene ankakafika ku- 
nyumba. Nwafo ndi Oduche anali atafika kale, koma mayi 
a Ojiugo sankafuna kuwafunsa kuti ena ali kuti. Atango- 
muona Ojiugo, mayi akewo ankafuna kuyamba kumutsira 
mphepo. Ankafuna kumufunsa ngati amadikirira kuti ma- 
dzi abwere kumtsinjeko kapena ngati anagona tulo tofa 
nato n'kudzidzimuka dzuwa litakwera. Koma mawuwa 
sanatuluke ataona mwana wakeyo akulira. 

“Chachitika n'chiyani?” Ojiugo anawonjezera kusi- 
sima kwinaku akufwenthera. Mayi akewo anamutula 
mtsuko womwe anasenza uja ndipo anamufunsanso kuti 
chachitika n'chiyani. Asananene chilichonse, Ojiugo ana- 
kalowa m’khumbi lawo ndipo anakakhala pansi n’kupu- 
kuta misozi yake. Kenako anayala nkhani yonse. Matefi 
ankayang’anitsitsa nkhope ya mwana wakeyo ndipo ana- 
ona zala zomwe Oduche analemba ndi dzanja lake pamene 
ankamukupa mbama lija. Pamenepo mwana wamayi ana- 
tutuma n'kuyamba kuphulusika ndi mkwiyo. Analalata 
koopsa moti anthu ena onse a nyumba zoyandikira ana- 
mva. 

Ezeulu anapita kuseriko akuyenda mwapang’ono- 
pang’ono ngati kalilombe ndipo anafunsa kuti phokosolo 
ndi la chiyani. 

Matefi ankalalatabe mokweza kwambiri. 

“Ukutisokosa iwe takhala chete,” Ezeulu anala- 
mula. 

“Mukundiuza kuti ndikhale chete,” anayankhula 
mokuwa Matefi, “Oduche akutengera mwana wanga ku- 
mtsinje n’kukamumenya mpaka kumupha. Nditseka bwa- 
nji pakamwa panga anthu akubweretsa mtembo wa mwana 
wanga kwa ine. Pitani mukaone nkhope yake; mukaone 
zala zimene mwana wanuyo walemba patsaya pake...” 
Mawu ake anali atakwera kwambiri moti anafika poma- 
mveka ngati ng'oma ya mpanje. 

“Ndanena kuti ukhale chete! Kodi wazungulira 
mutu?” 

Matefi anasiya kukuwa kuja. Kenako anayamba 
kuyankhula mong'ung'udza: “Ndakhala chete. Ineyo 
ndisakhale chete chifukwa chiyani? Pajansotu Oduche ndi 
mwana wa Ugoye. Inde Matefi akuyeneradi kukhala 
chete.” 

“Ndisamvenso wina akutchula dzina langa kume- 
neko!” anakuwa motero Ugoye pamene ankatuluka 
m’khumbi mwake momwe anatambalala ngati kuti pho- 
koso lomwe linkachitika panyumbapo linkachitika m'fuko 
lina lakutali. “Ndanena kuti wina asayerekeze kutchulanso 
dzina langa kumeneko,” anatero akudzuka kuti atuluke 
panja. 

“Nawenso, takhala chete,” anatero Ezeulu akumu- 
tembenukira, “Palibe amene watchula dzina lako pano.” 

“Kodi simunamve Matefi akutchula dzina langa?” 

“Ndiye ngati walitchula? . . . Pita ukamuponde 
pamimba ngati ukufuna.” 

Ugoye anangonyansitsa nkhope n'kubwereranso 
kukhumbi muja. 

“Oduche!” 

“Wawa!” 

“Tabwera kuno!” 

Oduche anatuluka m’khumbi mwa mayi ake muja. 
“Kodi phokosoli layamba bwanji?” anafunsa Ezeulu. 

“Mufunseni Ojiugo ndi mayi akewo akuuzeni.” 

“Ine ndakufunsa iweyo, ndiye usandiuzenso kuti 
ndifunse munthu wina, apo ayi galu anyambita maso 
akowo m°’mawa uno. Kodi anthu inu munakhala bwanji? 
Mwaphunzira kuti mwano umenewu n'kufika pomabweza 
mawu ndikamakuyankhulani?” Iye anayang'ana onse 
omwe anali pamalowo, ndipo kenako anasintha n’kuya- 
mba kuoneka ngati mkango. “Wina akangoyerekezanso 
kutsegula pakamwa pake n'kumayankhana ndi ine adziwa 
chifukwa chake munthu amatseka pakamwa pake chi- 
nyawu chikamayankhula.” Kenako anayang’ananso onse 
omwe anali pamalowo akuonetsetsa ngati wina angaye- 
rekeze kutsegula pakamwa pake n'kumuyankha kuti amu- 
onetse chinameta nyani mduliro. Palibe amene anaye- 

rekeza dala kuyankhula ndipo Ezeulu anatembenuka n'ku- 
kalowa mu obi wake, mkwiyo woopsa utamuchititsa mi- 
sala n'kufika posafunanso kumva chimene chinayambitsa 
mapokosowo. 


KKK 


Kufulumira kwa Akuebue pokamba nkhani ya Oduche ku- 
naoneka ngati kosathandiza. Iye ankafuna kumaliza nkha- 
niyi anthu ena asanayambe kufika pakhomopa ndipo zinali 
zosachita kufunsa kuti patsikuli kufikadi anthu ambiri 
ndipo adzaziratu pamakomo onse atatu a Ezeulu ndi ana 
ake. Anthu ambiri omwe anabwera dzulo lake anali oti 
abweranso lero. Enanso osawerengeka anali oti abwera 
koyamba chifukwa inali nthawi ya njala yomwe nkhokwe 
zambiri zimakhala zopanda kanthu ndipo anthuwa saka- 
nalephera kupezeka kunyumba ya munthu wolemera kuti 
akapatsidwe choti aponye m”mimba kapena nyanga imo- 
dzi ya uchema kuti akonkheko kukhosi. Akuebue anka- 
dziwiratu kuti munthu woyambirira akangofika zikhala 
zosatheka kuyankhulanso ndi Ezeulu, choncho sanachite 
zinthu mozungulira kapena motaya nthawi. Koma akana- 
dziwa kuti nkhaniyi umuwawa kwambiri Ezeulu, mwina 
akanangoisunga n'kudzakambirana naye tsiku lina. 

Ezeulu ankangomumvetsera mwakachetechete, ata- 
kunga zibakera zake ngati wagwira ndi manja ake kukhu- 
mudwa komanso mkwiyo wonse womwe anali nawo. 

“Wamaliza kuyankhula?” Ezeulu anafunsa Akue- 
bue atapumulira kuyankhula. 

“Inde, ndamaliza.” 

“Ulemu wanga upite kwa iweyo.” Ezeulu sanka- 
yang'ana mnzakeyo koma ankayang'ana chakukhomo la 
obi wakeyo. “Sindinganene kuti walakwitsa kundiuza 

zimenezi. Sikuti wanena chilichonse chimene munthu 
angaimbidwe nacho mlandu pochiyankhula kwa bwenzi 
lake. Ineyo si wakhungu komanso si ine wogontha. Ndi- 
kudziwa kuti anthu a mu Umuaro agawanika komanso kuti 
asokonezeka. Ndikudziwanso kuti anthu ena akumapanga 
misonkhano yachinsinsi n’kumanena kuti ineyo ndi amene 
ndikuyambitsa mavuto. Koma nkhani imeneyi ndi yai- 
ng'ono kwa ine moti singandilepheretse nayo kupha 
mkonono. Zinthu zimenezi si zachilendo ndipo zipita ngati 
mmenenso nkhani zina zimapitira. Mvula ya chizimalupsa 
ikangogwa pakhala patadutsa zaka zisanu kuchokera pa- 
mene munthu yemweyu anaitanitsa msonkhano wachi- 
nsinsi kunyumba kwake n'kumanena kuti Ulu walephera 
kuwathandiza pankhondo yachipseramtima yomwe anka- 
kakamira kukamenya ija ndipo ankanena kuti kuli bwino 
angomuchotsa mulunguyu. Mpaka pano tikudikirabe, ine- 
yo limodzi ndi Ulu, kuti abwere n'kudzatichotsa pampa- 
ndo. Chimene chikundizula moyo si chitsiru chopanda 
nzeru chimene chikumayendayenda n'kumatumbwa chi- 
fukwa cha chuma chimene chinabwera pakhomo pake 
mwangozi. Chikundiwawa kwambiri n'choti wansembe 
wamantha wa Idemili akumabisalira kuseri kwa chitsiru 
chachumachi n'kumachilimbikitsa kuti chizibwera poyera 
n'kumachita mwano. 

“Ali ndi kaduka kachinangwa,” anatero Akuebue. 

“Ndikudziwa kuti akanakhala kuti amadziwa njira 
yopita kudziko lamizimu la Ani-Mmo, akanapita konko 
n'kumakalimbana ndi mizimu ya makolo athu kuti n’chi- 
fukwa chiyani anapereka unsembe wa Ulu ku Umuachala 
osati kumudzi wawo. Koma anthu amenewa sindikuda 
nawo nkhawa. Chomwe chikundidetsa nkhawa ndi zimene 
anthu a fuko lathu akumanena. Ndiye iwe ukubwerakuno 
n'kumandifunsa kuti, kodi ndi ndani amene akumauza 

anthu a fuko lathuli zimenezi? E-e, kodi akumawauza 
zotani? . . . Nthawi zinatu nawensoAkuebue umandi- 
seketsa kwambiri. Iweyo unali komwe kuno—kapenatu 
unali usanabadwe—pamene fuko lathu linasankha kupita 
kukamenyana ndi anthu a ku Okperi chifukwa cha kachi- 
dutswa ka malo olima komwe sikanalinso kathu. Kodi 
sindinaime pamaso pa fuko lathu n'kuwauza zimene zita- 
wachitikire ngati atakakamira maganizo awowo? Ndiye 
ndi mawu a ndani amene anakhala olondola pamapeto 
pake? Kodi zimene ndinanena sizinachitike?” 

Akuebue sanayankhe funsoli. 

“Zonse zimene ndinanena zinachitika ndendende, 
ndikunama kapena?” 

“Zimene wanenazo ndi zoona,” anatero Akuebue 
ndipo kenako mokhala ngati akuchita zinthu mopupu- 
lumirako komanso mosasamala anawonjezera kuti, “koma 
umaiwala chinthu chimodzi bwanawe. Chinthu chake ndi 
choti palibe munthu aliyense, ngakhale atakhala wanzeru 
chotani, amene angalimbane ndi fuko lake. Ukhoza 
kuganiza kuti unachita bwino ponena zimenezo pa nkhani 
ya malo ija, koma ndikufuna kukuuza kuti unalakwitsa. 
Anthu ku Umuaro sadzasiya kunena kuti unawatembe- 
nukira n’kuwapereka m’manja mwa mzungu. Ndipo aku- 
manenanso kuti ukuwaperekanso lero potumiza mwana 
wako kwa mzungu yemwe akusokoneza dziko lathuli.” 

Zimene Ezeulu anayankha zinathandiza Akuebue 
kudziwa kuti ngakhale kuti wansembeyu anali mnzake 
wapamtima, anali asanamudziwebe. Ngakhale ana ake sa- 
nkamudziwa. Akuebue sankadziwa kuti amuyankha zota- 
ni, koma anadzidzimuka kumuona akuseka mwachikha- 
khade. Zimenezi zinachititsa kuti Akuebe achite mantha 
komanso ayambe kumangika monga amachitira munthu 
amene wakumana ndi munthu wamisala n'kumuona aku- 

seka maonekedwe a njira yomwe sidutsidwa kawirikawiri. 
Iye sanakhale ndi nthawi yokwanira yomuthandiza kudzi- 
wa mmene mnzakeyo ankamvera. Koma mwayi umenewu 
akanadzakhala nawonso m'tsogolo, akanadzachita zinthu 
mosamala. Mwina pamenepo m'pamene akanadzamvetsa 
bwinobwino zimene mnzakeyu ankaganiza. 
“Usandiseketse Akuebue,” anatero Ezeulu kachi- 
wirinso. “Kodi kani ndinapereka mtundu wa Umuaro kwa 
mzungu? Ndikufunse funso limodzi: Kodi ndi ndani ame- 
ne anabweretsa mzunguyu kuno? Kodi ndi Ezeulu? Tina- 
pita kukamenyana ndi anthu a ku Okperi omwe ndi abale 
athu, magazi athu ndi ofanana. Tinakamenyana nawo chi- 
fukwa cha kachidutswa ka malo olima komwenso sikathu. 
Ndiye kodi inu mwayambanso kuimba mlandu mzunguyo 
chifukwa anakuleletsani. Kodi simunamvepo kuti anthu 
apachibale akamaphana mlendo ndi amene amatenga chu- 
ma chawo? Kodi ndi azungu angati omwe anapita kuka- 
tsitsitiza Abame? Ukudziwa kuti analipo angati? Anali- 
potu asanu okha, asanu basi.” Pamene ankanena zimenezi 
anali atakweza dzanja lake ndipo anatambasula zala zake 
zisanu ngati mwafuli. “Ndiye kodi unayamba wamvapo 
kuti anthu asanu okha—ngakhale atakhala kuti mitu yawo 
imagunda kumwamba chifukwa cha kukula kwa matupi 
awo—angakwanitse kutsitsitiza fuko lonse lathunthu 
mpaka chipere? Sizingatheke zimenezo! Ngakhale akana- 
khala kuti akugwiritsa ntchito mphamvu zawo zonse 
komanso matsenga awo onse, azunguwa sakanakwanitsa 
okha kuwononga Olu komanso Igbo yense ifeyo tika- 
nakhala kuti sitinamuthandize. Kodi ndi ndani amene 
anawalozera njira yopita ku Abame? Azunguwotu sanaba- 
dwire kuno, ndiye anadziwa bwanji njira yomwe inaka- 
wafikitsa ku Abame? Tinawalozera njira ndi ife tomwe 
ndipo mpaka pano tikuwasonyezabe njira yoti akaphere 

abale athu. Ndiye munthu wina asayerekeze kubwera kwa 
ine n'kumadzadandaula kuti mzungu anachita izi komanso 
izo. Munthu amene wabweretsa mbozi m’nyumba mwake 
sayenera kumadandaula abuluzi akayamba kubwera ku- 
dzacheza kunyumba kwake.” 

“Sindingatsutse zinthu zonse zimene wanenazo. Ti- 
nachitadi zinthu zambiri zolakwika kalelo. Koma sindi- 
kuona kuti pali chifukwa choti tipitirize kuchita zimenezi. 
Tsopano tadziwa zimene tinapotoza, ndipo tikufunika ku- 
wongola zinthu. Akuluakulu ananena kuti munthu amene 
sadziwa pamene mvula yayambira kumuchapa, sanga- 
kumbukirenso pamene inasiyira kugwa. Ifeyo sitili ngati 
munthu ameneyu. Tikudziwa pamene mvulayi inayambira 
kutitsukuluza ...” 

“Koma ine sindikuona choncho,” anatero Ezeulu. 
“Kaya mukudziwa kapena ayi, musaiwale chinthu chi- 
modzi. Ifeyo tamulozera mzungu njira ya kunyumba kwa- 
thu ndiponso tamupatsa mpando woti akhalire. Ngati 
tikufuna kuti achoke pakhomo pathu, tiyenera kudikira 
mpaka atatopa n’kubwerera kumene anachokera. Apo ayi 
tichite kumupirikitsa. Koma kodi mukuganiza kuti mu- 
ngamupirikitse poimba mlandu Ezeulu? Mukhoza kuye- 
sera, ndipo tsiku limene angadzachokedi ndidzabwera 
n'kukugwirani chanza. Ineyo ndili ndi njira yanga yomwe 
ndikugwiritsa ntchito ndipo sindilola kuti wina andichu- 
lukire nzeru. Ine ndimatha kuona zinthu zomwe ena 
sakuona. Chimenechi n'chifukwa chake anthu amandi- 
dziwa komanso pa nthawi imodzimodzi yomweyo ama- 
lephera kundidziwa bwinobwino. Iweyo ndi bwenzi langa 
ndipo umadziwa ngati ndili wachifwamba, wopha anthu 
kapena munthu woona mtima. Koma sungakwanitse ku- 
dziwa chinthu chimene chimaimba ng’oma imene Ezeulu 
amavina. Maso anga amaona patali kwambiri, ndimatha 

kuona pamawa. Chimenechi n'chifukwa chake ndimatha 
kuuza Umuaro kuti: Chokani kumeneko kuli imfa, kapena 
chitani izi zikuyenderani bwino. Ngati atasankha kundi- 
mvera, zili bwino; koma ngati atasankha kusandimvera, 
azionera okha. Ine ndinadutsa msinkhu womavina kuti 
anthu andifupe. Iwe ukuwadziwa bwinobwino bambo 
anga omwe anali wansembe ine ndisanakhale. Ukuwa- 
dziwanso agogo anga, ngakhale kuti unawaona uli ka- 
mwana.” 

Akuebue anagwedezera mutu posonyeza kuvome- 
reza. 

“Kodi agogo anga si amene anaika mwala pa ichi ku 
Umuaro? Iye anaimirira mwamphamvu n'kunena kuti: 
Tiyenera kusiya kugoba nkhope zathu chifukwa nkhopezo 
si zitseko za ozo.” 

“Indedi ananena zimenezo,” anatero Akuebue. 

“Kodi anthu a ku Umuaro anawayankha chiyani? 
Ukudziwa zimene anawayankha? Anayamba kuwatembe- 
rera. Ankanena kuti amuna awo azioneka ngati akazi. 
Anati: Kodi amuna asonyeza bwanji kulimba mtima kwa- 
wo ngati samenya nkhondo? Nanga lero alipo amene 
angafunsenso funso limeneli? ” 

Akuebue anaona kuti wavomereza kale kokwanira 
moti ulendo uno sanayankhenso. 

“Palibe amene angakayikire zimene wanenazo,” 
anatero Akuebue, “koma ngati zimene tinauzidwa zili 
zoona, agogo ako sanali okha pankhondoyo. Zimamveka 
kuti panali anthu ambiri omwe ankatsutsa ichi ku Umuaro 
kuposa...” 

“Kodi bambo ako anakufotokozera motero nkhani 
imeneyi? Ine ndinaimva mosiyanako. Chabwino izo zi- 
khale choncho, koma chofunika n’choti Mkulu Wansembe 
ankawatsogolera ndipo iwo anatsatira. Koma ngati nkhani 

imeneyi inawonjezeredwa ndi malovu, nanga bwanji zi- 
nthu zimene zinachitika m’nthawi ya bambo anga? Iweyo 
sunali mwana pamene bambo anga anathetsa mwambo 
wonena kuti mwana aliyense amene wabadwa kwa mkazi 
wamasiye azikhala kapolo pokhapokha ...” 

“Inetu si munthu woti ndingamatsutse zimene 
iweyo ukunena, Ezeulu. Ineyo ndi mnzako ndipo ndikhoza 
kuyankhula nawe mmene ndikufunira. Koma zimenezo 
sizikutanthauza kuti ndaiwala zoti mbali imodzi ya thupi 
lako ndi munthu, pomwe mbali ina ndi mzimu. Ndipo 
zimene wanena zokhudza bambo ako komanso agogo ako 
ndi zoona zokhazokha. Koma zimene zinkachitika mu- 
nthawi yawo ndi zimene zikuchitika panopa n’zosiyana. 
Ndipo sizikufanana ngakhale pang'ono. Bambo ako ko- 
manso agogo ako sanachite zimenezo kuti asangalatse 
mlendo...” 

Zimenezi zinamuwawa kwambiri Ezeulu, koma 
ulendo unonso anaugwira mkwiyo wake. 

“Usandiseketse Akuebue,” anatero Ezeulu. “Ngati 
munthu atabwera kwa iweyo n'kumakuuza kuti Ezeulu 
anatumiza mwana wake kuchipembedzo chachilendo 
n'cholinga choti asangalatse munthu wina, ungamukhu- 
lupirire? Nanga ungamuuze zotani? Ndanena kale kuti 
usandiseketse-e! Kodi ukufuna ndikuuze chifukwa chake 
ndinatumiza mwana wanga kuchipembedzo chimene chi- 
ja? Tandimvetsera tsopano: Matenda amene anthu sana- 
waonepo sangachizidwe ndi mankhwala omwe anthu 
anawazolowera. Tikamapanga chithumwa, timayang'ana 
nyama imene magazi ake amafanana ndi mphamvu za 
chithumwa chomwe tikufuna kupangacho. Ngati magazi a 
nkhuku sangagwire, timayesa a mbuzi kapena nkhosa. 
Ngati sakukwanabe timakatenga a ng'ombe. Koma nthawi 
zina magazi a ng'ombe samakhala okwanira. Zikatero 

timafunika kugwiritsa ntchito a munthu. Kodi ukuganiza 
kuti timafika pamenepa chifukwa chongofuna kumva mu- 
nthu akulira akamaphedwa basi? Ayi bwanawe. Timachita 
zimenezi chifukwa tayesa zonse koma zakanika, ndipo 
tikusowa mtengo wogwira. Timakhala tikudziwa kuti ma- 
gazi a nkhuku, a mbuzi kapena a ng'ombe sangatithandize. 
Ndipotu makolo athu ananena kuti zidzachitika ndi m'ba- 
dwo wina kutsogoloku kuti udzakumana ndi mavuto oopsa 
moti misana yawo idzathyoledwa n’kupachikidwa pamba- 
li pa moto ngati kanyenya. Zimenezi zikadzachitika adza- 
funika kupereka nsembe magazi awo omwe. Chimenechi 
n’chimene akuluakulu anthu ankatanthauza pamene anka- 
nena kuti munthu amene akusowa poika manja ake 
amagwira mabondo ake. Chimenecho n’chifukwa chake 
makolo anthu atapanikizidwa koopsa ndi asilikali a ku 
Abam anafika mpaka popereka nsembe m’modzi wa iwo, 
osati mlendo, koma m'bale wawo weniweni. Pogwiritsa 
ntchito nsembe imeneyo anapanga mankhwala amphamvu 
kwambiri omwe anawatchula kuti Ulu.” 

Akuebue anagwira zala zake n'kuzithetsetsa ngati 
akuthyola matsatsa ndipo kenako anayamba kugwedeza 
mutu wake. “Kani ndi nsembe,” iye anayankhula chapa- 
nsipansi kwa iye mwini. “Ndiye kuti zimene Edogo ama- 
nena zija ndi zoona eti? Inetu ndimangomuona ngati wo- 
pepera pamene amandifotokozera paja.” Kenako anakhala 
kaye duu. Pambuyo pake ananena mokweza kuti: “Ndiye 
ukuganiza kuti zidzakhala bwanji mwana wamupereka 
nsembeyu akadzasankhidwa ndi Ulu kuti akhale wanse- 
mbe iweyo ukadzabzala chinangwa?” 

“Zimenezo musiyireni mulungu yemweyo. Nthawi 
imene ukunenayo ikadzafika, Ulu sadzafuna thandizo lako 
kapena langa. Ndiye usamalephere kugona tulo chifukwa 
cha nkhani imeneyi.” 

“Sindingachite zimenezo, ndisowerenji tulo ndi zi- 
menezi? Pakhomo panga naponso pali mavuto tho-o 
omwe akudikira ine kuti ndiwasamalire. Sindingapezenso 
nthawi yoti ndizidera nkhawa za pakhomo pako. Ukuga- 
niza kuti malo angapezeke kuti oti ndiike mavuto a pa- 
khomo pakowa? Koma ndibwerezenso zimene ndinaku- 
uza zija. Ngati sukufuna kumvetsera ukhoza kutseka ma- 
kutu akowo kuti usamve. Pamene unkayankhula zotsu- 
tsana ndi nkhondo yomenyana ndi anthu a ku Okperi paja 
sunali wekha. Inenso sindinkagwirizana nazo, ndiponso 
anthu ena ambiri. Koma ngati watumiza mwana wako kuti 
akakhale mbali ya alendowa n’kumanyozetsa nthaka ya 
Umuaro, pamenepo ndiye ukhaladi wekha. Ukhoza kupita 
kukalemba ndi choko pakhoma apo kuti uzikumbukira 
zimene ndanenazi.” 

“Kodi ndi ndani amene anganene ngati nthaka ya 
Umuaro yanyozeka, iweyo kapena ine?” Kamwa la Ezeulu 
linasongoka ndi kayang’anidwe kodzikuza. “Ukanena zoti 
ndidzakhala ndekha, zimenezo si zodetsa nkhawa. Pajatu 
kufa saferana. Sindikuona kuti ndingadzamve ululu ngati 
nditadzakhala ndekha pa nthawiyo. Mwina ndibwerezenso 
kuti usandiseketse-e!” 

Nwafo yemwe analowa m’khumbimo pamene Aku- 
ebue ankanena kuti thupi la Ezeulu ndi mbali imodzi 
munthu, mbali ina mzimu, sankamvetsa kuti anthu awiri- 
wa amakangana chiyani. Koma anali atawaonaponso aku- 
kangana chonchi maulendo angapo m’mbuyomo. Cho- 
ncho sanadabwe pamene bambo ake ankamuuza kuti aka- 
tenge mafuta a gwalagwa osakaniza ndi tsabola kuchokera 
kwa mayi ake. Pamene ankabwera anapeza Ezeulu ata- 
tsitsa kale kadengu kake. Kadenguko kanali ndi chivi- 
ndikiro chotsekedwa bwino ndipo ankakamangirira kude- 
nga moti kankalendewera pamwamba pa moto womwe 

unkayaka m'khumbimo. Pambali pa kadenguko panka- 
lendeweranso nkhwende ziwiri zopangidwa ndi mlaza, 
zikho ziwiri komanso chimanga chingapo cha chaka cha- 
ntha chomwe chinachita kusankhidwa mwapadera chifu- 
kwa cha kukongola kwake kuti azachibzale. Kadenguko, 
chimangacho komanso nkhwende zija zinali zitaderatu ndi 
mwaye. 

Ezeulu anatsegula kadengu kaja ndipo anatulu- 
tsamo mwendo wowambawamba wa mbuzi ndipo anadula 
chidutsa chachikulu n'kuchipereka kwa Akuebue. Kenako 
anadula chidutswa china chaching'ono kuti nayenso 
achotse dalazi. 

“Kodi mungandigayire chinachake choti ndikulu- 
ngemo chiwambachi,” anatero Akuebue. Ezeulu anatuma 
Nwafo kuti akadule tsamba lanthochi ndipo posakhalitsa 
anatulukira ndipo bambo akewo analandira n’kuliwamba 
pamoto uja mpaka litanyala pang'ono. Kenako analipe- 
reka kwa Akuebue yemwe anadula nyama ija zigawo 
ziwiri, n’kukulunga mbali yaikulu ndi tsamba la nthochi 
lija, ndipo kenako Anaika m'chikwama chake. Aterero 
anaviika chidutswa chotsalacho m’mafuta otsira tsabola 
aja n’kuyamba kudya. 

Ezeulu ananyotsola kaulusi kakang'ono ka nyama 
kuchokera ku nyama yake ija n'"kumupatsa Nwafo ndipo 
nyama yotsalayo anaigalika yonse. Kwa nthawi yaitali 
ankangotafuna mwakachetechete ndipo pamene ankaya- 
mbiranso kuyankhula anayamba kucheza nkhani zina zo- 
safunika kwenikweni. Kenako Ezeulu anathyola kamte- 
ngo kuchokera kutsache lomwe linali chapafupi ndipo 
anatsamira khoma n’kuyamba kutokosa m’mano. Atakha- 
la choncho, Ezeulu ankatha kuona komanso kuyankha 
alendo omwe ankabwera pakhomo pakepo ndiponso ku- 
makomo a ana ake awiri aja. Choncho ndi iyeyo amene 

anayambirira kuona mesenjala yemwe ankabwera pakho- 
mopa limodzi ndi womuperekeza. 

Pamene mesenjalayo ankafika pakhomo la nyumba 
ya Ezeulu, womuperekeza uja anawomba m’manja n'ku- 
nena kuti: “Kodi kuli anthu kuno?” Ezeulu anakhala kaye 
chete asanayankhe: “Lowa uwaona!” Woperekezayo ana- 
lowa chowerama ndipo kenako mesenjala uja nayenso 
analowa. Ezeulu anawalonjera ndipo anawauza kuti akha- 
le pansi. Mesenjalayo anakhala pakama wozira, koma 
woperekeza uja anangoima. Atamaliza kulonjeranako, 
woperekezayo ananena kuti iyeyo ndi mwana wa Nwodika 
wa ku Umunneora. 

“Nditangokuona ukubwera panjapo ndimaganiza 
ngati ndikuona malemu bambo ako,” anatero Akuebue. 

“Zoonadi,” anatero Ezeulu. “Aliyense amene wao- 
na iweyo amaganiza kuti waona Nwodika. Komatu mnza- 
koyu akuoneka kuti watheka ndi ulendo!” 

“Inde, taubabada wapansi kuchokera ku Okperi...” 

“Kodi nawenso ukukhala ku Okperi?” anafunsa 
Ezeulu. 

“Inde,” anayankha Akuebue. “Kodi sunamve kuti 
m’modzi mwa anyamata athu akukhala ndi mzungu ku 
Okperi?” 

Ezeulu anali atamvapo za nkhaniyi koma anana- 
mizira kuti sanamvepo. 

“Zoona?” anafunsa. “Masiku ano nkhani zambiri zi- 
kumandidutsa. Koma ndiye munalawiratu, pali kamtunda- 
tu kuti ukafike ku Okperi. Ife ndiye tinatha moti kuyenda 
kumativuta. Timasilira anyamata amagazi ngati inu, omwe 
mumatha kuyenda mtunda wautali thupi osakuphwanyani. 
Anthu a kwawo kwa mayi anga ali bwanji? Kodi uma- 
dziwa kuti mayi anga anachokera ku Okperi?” 

“Pamene timachoka anthu amasangalala komanso 

kuseka. Koma tikanena za zimene zachitika titachoka ndi- 
ye ndisaname, sindikudziwa.” 

“Ndiye amene wabwera nayeyu ndi ndani?” 

“Ndi mesenjala wa mzungu wamphamvu uja, uja 
amatchedwa Wowononga Mifuti.” 

Ezeulu anathethetsa zala zake ndipo kenako ana- 
gwedezera mutu. “Ndi mesenjala wa Wintabota eti! Nanga 
iyeyu kwawo ndi kuti, ku Okperi komweko?” 

“Ayi,” anatero woperekeza uja. “Ndi wa fuko la 
Umuru.” 

“Wintabota munamusiya ali bwanji pamene muma- 
choka? Patengatu nthawi tisanamuone m’chigawo cha 
kunochi.” 

“Musadandaule, munthu waima apayu ndiye diso 
lake.” Mesenjala uja ankaoneka kuti sakutekeseka ndi 
zimene ankakambiranazo. Mumtima mwake anali atakwi- 
ya kwambiri ndi munthu wakuthengoyu, yemwe ankafuna 
kumadzionetsa ngati amadziwana ndi DC. 

Woperekeza uja anazindikira zimenezi ndipo ana- 
chita dala potchula kufunika kwa mesenjalayo. 

“Mlendo wathu, takulandira,” anatero Ezeulu. “Dzi- 
na lako ndi ndani?” 

“Dzina lake ndi Jekopu,” anatero woperekeza uja. 
“Monga ndanenera palibe amene amaonana ndi Wowo- 
nonga Mifupi popanda chilolezo chake. Ku Okperi konse 
palibe amene sadziwa Jekopu.” 

“Wowononga Mifuti anandiuza kuti nditsagane ndi 
mesenjalayu paulendowu chifukwa iyeyu sakukudziwa 
kuno.” 

“Inde,” anatero Ezeulu akumuyang'ana Akuebe ndi 
diso lachiweruzo. “Ndi mmene ziyenera kukhalira. Mzu- 
ngu watumiza munthu wochokera ku Umuru ndipo mu- 
nthu wa ku Umuru waperekezedwa ndi munthu wa ku 

Umuaro.” Kenako anaseka. “Ndinakuuza chiyani Akue- 
bue? Makolo anthu sananame pamene ankanena kuti nga- 
khale mizimu yochuluka itachita chiwembu kuti iphe 
munthu, sizinatheke pokhapokha chi wake atagwirizana 
nazo.” 

Anthu awiriwo anadabwa ndi zimenezi. Kenako 
mwana wa Nwodika ananena kuti: “Zimenezo zili apo, ife 
tinene chimene tabwerera. Ulendo wathuwu sitinabwere 
ndi uthenga wa imfa.” 

“Inde, tikudziwa zimenezo. Yangokhala njira yoko- 
metsera poyankhula. Pajatu ife pachikhalidwe chathu 
timatenderera nkhani ndi nsinjiro zachiyankhulo. Basi, 
tizisamalano ndi chichewa chimene tizikuponyerani kuti 
tisakusiyeni m"mbuyo. Ndikudziwa kuti Wintabota sanga- 
tumize uthenga wa imfa kwa Ezeulu. Inu ndi mabwenzi 
athu. Chimene ndimanena ndi choti mlendo sangabwere 
ku Umuaro kupatulapo ngati mwana wam’mudzi mo- 
m’muno atamulozera njira. 

“Zimenezo ndi zoona,” anatero woperekeza uja. 
“Tabwera...” 

“Bwanawe,” anamudula mawu mesenjala uja, “iwe- 
yo wachita zomwe unauzidwa kuti uchite. Ntchito yako 
inali kungondilondolera njira basi. Zina zonse zisiye 
m’manja mwanga. Ngati lirime lako likulumphalumpha 
mkamwa mwakomo, ingolimanga n’kulilongedza m'chi- 
make.” 

“Pepani kwambiri mundikhululukire! Munthu sala- 
kwira mtengo. Pitirizani kuyankhula achimwene.” 

Ezeulu anatuma Nwafo kuti akatenge kola kwa 
Matefi. 

Pa nthawiyi, Obika ndi Edogo anali atafika pakho- 
mo ndipo mphepo ya nkhani yakuti kukhumbi kwa bambo 
awo kwabwera mesenjala wa mzungu inawapeza. Kola uja 

atabwera anayendetsedwa kuti onse amuone ndipo kenako 
anaswedwa. 

“Kodi anthu omwe unawatuma kuti akagule uche- 
ma kumsika aja abwera?” anafunsa Ezeulu koma Obika 
ananena kuti sanabwere. 

“Ndinadziwa kuti sakaupeza. Munthu amene akufu- 
na kukagula uchema samazipindidza m’mabulangete 
mpaka dzuwa kutuluka. Kuteroko amaganiza kuti uche- 
mawo uzidikirira iwowo kumsikako?” Ezeulu ananena 
zimenezi atatsamirabe khoma, mwendo umodzi ataupinda 
n'kumasisita bondo lake. 

Kenako mesenjala uja anachotsa chisoti chake cha- 
buluu kumutu kwake ndipo anachisomeka pabondo lake. 
Mutu wake unali wometedwa mbonga moti unkawala 
ngati chiboliboli chifukwa cha thukuta. Chipewacho chi- 
nalemberera mzere kuzungulira mutu wake. Kenako ana- 
tsukuluza kukhosi n'kuyamba kuyankhula. 

“Ulemu wanga upite kwa nonsenu.” Iye anatulutsa 
kabuku kakang'ono kwambiri kuchokera m'thumba la 
pachifuwa pake ndipo anakatsegula mofanana ndi mmene 
azungu ankachitira. “Kodi pakati panupa Ezeulu ndi nda- 
ni?” Iye anafunsa akuyang'ana m'kabuku kaja ndipo ke- 
nako anadzutsa mutu wake n'kuyamba kuyang’ana anthu 
amene anali m’khumbimo, koma palibe amene Anaya- 
nkha. Onse m'khumbimo anangoti kukamwa yasa-a. Ndi 
Akuebue amene maganizo ake anabwerera mwachangu. 

“Yang'ananso kachiwiri ndipo kenako uwerenge 
mano ako pogwiritsa ntchito lirime lakolo,” anatero Obi- 
ka. 

“Khala pansi Obika, usamadabwe nazo ukaona 
mlendo akuyankhulira m’mphuno,” anatero Akuebue. 

“Kodi wanena kuti ndiwe wochokera ku Umuru?” 
anafunsa Ezeulu. “Kodi kwanuko kuli ansembe komanso 

madoda olemekezeka?” 

“Musasokonezeke ndi funso langali. Mzungu ali ndi 
njira zakezake zomwe amachitira zinthu. Asanachite chili- 
chonse amayamba wafunsa kaye dzina ndipo amafuna kuti 
yakho lake lichokere pakamwa pa mwini wakeyo.” 

“Ngati mutu wakowo ukugwira,” anatero Obika, 
“uyenera kudziwa kuti munomo si m’nyumba ya mzungu 
ndiponso kuti uli ku Umuaro m'nyumba ya Mkulu Wa- 
nsembe wa Ulu.” 

“Khala chete, Obika. Wamva posachedwapa Akue- 
bue akunena kuti alendo amayankhulira m’mphuno. Kodi 
ukudziwa ngati kwawo ali ndi Mkulu Wansembe kapena 
ngati kudziko la azunguko amakhala naye?” 

“Mumuuze mnyamata uyo kuti asamale ndi paka- 
mwa pake. Ngati sanamvepo za ine akafunse amene ama- 
ndidziwa bwino.” 

“Choka finye iwe!” 

“Ndati ukhale chete Obika!” anakuwa Ezeulu. “Mu- 
nthu uyu wachokera komwe kumudzi wa mayi anga ndipo 
sindingalole kuti wina amuchite chipongwe ine ndikuona. 
Komansotu iyeyu wangokhala mesenjala. Ngati sitiku- 
gwirizana ndi uthenga wake sitiyenera kulimbana naye. 
Tiyenera kulimbana ndi amene wamutumayo.” 

“Zoonadi zimenezo,” anatero Akuebue. 

“Unandifunsa funso,” anapitiriza Ezeulu akutembe- 
nukiranso kwa mesenjala uja. “Tsopano ndikufuna ndi- 
kuyankhe funso lako. Ezeulu ndi ineyo. Mtima wako wa- 
phwano eti?” 

“Zikomo kwambiri. Tonsefe ndi amuna pano, koma 
tikatsegula pakamwa pathu m'pamene timasiyanitsa anthu 
okhwima m’mutu ndi ana. Tayankhula kale zambiri—zina 
zinali zaphindu, zina zopanda mchere. Zina zinali zinthu 
zatanthauzo, pomwe zina zinali zoduka mutu. Tsopano 

ndinene chimene ndabwerera, paja amati mbululu sima- 
thawa masanasana popanda chinthu chimene chikuika mo- 
yo wake pachiopsezo. Sikuti ndabwera kuno kuchokera ku 
Okperi kuti ndidzangowongola miyendo. M’bale wanuyu 
wakuuzani kale mmene Kaputini Winta-bor-tom anandi- 
patsira udindo woyang’anira zinthu zake zonse. Iye uja ndi 
wolemekezeka kwambiri, ndi mfumu ya azungu onse 
m’chigawo chino. Ndinadziwana naye zaka khumi zapi- 
tazo koma sindinaonepo mzungu wina yemwe ngakhale 
azungu amanjenjemera akaima pamaso pake. Pamene 
amanditumiza kuno sanandiuze kuti ali ndi bwenzi lake ku 
Umuaro.” Kenako anaseka mwamwano. “Koma ngati 
zimene mukunenazo ndi zoona, tikaona mukakafika ku 
Okperi. Wandituma kuti ndidzakutengeni kuti mukakuma- 
ne naye.” 

“Kodi ukutanthauza chiyani?” anafunsa Akuebue 
modabwa. 

Mesenjala uja anapitirizabe kuseka motsitsa mawu. 
“Inde,” iye anatero mwamatama. “Bwenzi lanu Wintabo- 
ta” (nayenso ulendo uno anatchula dzinali mwachimidzi- 
midzi monga mmene enawo ankamutchulira) “walamula 
kuti mukaonekere pamaso pake mawa mawa.” 

“Kuti?” anafunsa Edogo. 

“Angakakumane nayenso kuti kuposa kuofesi yake 
ku Okperi.” 

“Munthuyu ndi wozungulira mutu,” anatero Obika. 

“Ayi, bwanawe. Ngati panopa pali wozungulira mu- 
tu ndiye ndi iweyo. Nkhani ndi yakuti Ezeulu ayenera 
kuyambapo kukonzekera ulendowu. Mwamwayi nsewu 
watsopano waphweketsa mayendedwe kwabasi moti uku- 
chititsa ngakhale anthu opuwala kuti azilakalaka atayenda. 
Mawa m’mawa tigwira tambala kukamwa. Tambala 
woyamba akangolira tiuyamba kuti kukamacha tikakhale 

titafika.” 

“Ndanena kale kuti munthuyu ndi wopenga. Ndi 
ndani...” 

“Ayi si wopenga,” anatero Ezeulu. “Iyeyu ndi me- 
senjala ndipo wangopereka uthenga umene anatumidwa 
kudzanena. Musiyeni anene zonse zomwe watumidwa.” 

“Ndamaliza,” anatero mesenjalayo. “Koma ndiku- 
funa kupempha bambo a mnyamata uyu kuti amulangize 
mutu wake usanagwere mumphika.” 

“Ukunena zoona kuti waperekadi uthenga wonse 
womwe anakutuma?” 

“Inde, azungu sali ngati anthu akuda omwe amako- 
nda kuyankhula mwachinkokota. Iye amangonena mfundo 
zofunika ndipo samazungulira kapena kumawononga ma- 
wu poyankhula.” 

“Ulemu wanga upite kwa iwe,” anatero Ezeulu, 
“ndipo ndikufuna kukuuzanso kuti ndiwe wolandiridwa 
pakhomo pano: Nno!” 

“Pali chinthu chimodzi chomwe ndinaiwala kutchu- 
la,” anatero mesenjala uja. “Pali anthu ambiri omwe 
akudikira kuti akumane ndi mzunguyu ndipo mwina 
n'kutheka kuti mukafunika kudikira masiku atatu kapena 
anayi kuti mukakumane naye. Koma ndikudziwa kuti 
munthu wangati inuyo sangakonde kukhala nthawi yaitali 
muli kunja kwa mudzi wanu. Ngati mutandigwiritsa kena- 
kake ndikhoza kukonza zoti mukakumane naye mawa 
lomwelo. Chilichonse chili m’manja mwanga. Ndikanena 
kuti mzunguyo akumane ndi munthu winawake, zima- 
theka moti amakumana nayedi nthawi yomweyo. M’bale 
wanuyu akuuzani zimene ndimadya.” Iye anamwetulira 
mwaumambala ndipo kenako anatenga chipewa chake 
chinja n'kuchiponyanso pamutu. 

“Limenelo si vuto,” anatero Ezeulu. “Ndikuganiza 

kuti sindingalephere kupeza chakudya choti uike m'ka- 
mimba kako kakang’onoko. Ngati sindingakwanitse, aba- 
le angawa ali pano kuti andithandize.” Kenako anapumira 
kaye akumwetulira, kwinaku akuyang'ana mesenjala uja 
yemwe anakwiya chifukwa chomunena kuti ali ndi 
kamimba kakang’ono. “Zimene wanenazi ndazimva. Ko- 
mabe, iweyo ubwerere ndipo ndipo ukamuuze mzunguyo 
kuti Ezeulu samachoka pakhumbi lake. Ngati akufuna 
kundiona ayenera kubwera kuno, adzandipeza. Mwana wa 
Nwodika akhozanso kudzamuperekeza ngati mmene wa- 
chitira ndi iwemu.” 

“Abwenzi, koma mukudziwa chimene mukunena?” 
anafunsa mesenjalayo asakukhulupirira zimene anamva- 
ZO. 

“Kodi iweyo ndi mesenjala kapena ayi?” anafunsa 
Ezeulu. “Ngati ndiwe mesenjala, ingobwerera mwaulemu 
kumene wachoka ndipo ukapereke uthenga umene nda- 
kuuzawu kwa bwana wako.” 

“Basi tisakangane chifukwa cha zimenezi,” anatero 
Akuebue akulowa nkhaniyo kuti isafike poipa kwambiri. 
“Zingakhale bwino mutatipatsa kampata kuti tagundane 
kaye mitu.” 

“Mukufunanso mukambirane chiyani?” mesenjala 
uja anafunsa Ezeulu mokwiya. “Bwanji osangochita zi- 
mene ndakuuzanizo?” 

“Ndati mutipatseko mpata pang'ono kuti tigundane 
mitu,” anatero Akuebue kwa mesenjalayo yemwe ana- 
mvera monyinyirika n’kutuluka panja. “Nawenso ukhoza 
kutuluka panja,” anateronso kwa woperekeza uja. 

Ezeulu sanatsirepo mlomo pa zokambirana zomwe 
zinachitikazo. Pamene mesenjala komanso womupereke- 
za uja ankalowanso m’khumbimo, ndi Akuebue yemwe 
anawauza kuti chifukwa choti amalemekeza mzunguyo, 

Ezeulu wavomereza kuti atumiza mwana wake Edogo kuti 
akatenge uthenga uliwonse umene mzunguyo akufuna 
kupereka kwa bambo ake. 

“Malinga ndi mwambo wakwathu kuno, sitikana 
munthu akatiitana. Timapita ndithu. Koma ngati zimene 
watiuza sitikugwirizana nazo, sitizengereza kukana. Eze- 
ulu sakufuna kukana kuitana kwa mzunguyo, choncho 
akutumiza mwana wake.” 

“Kuteroko zimene mumataya nthawi n'kumaka- 
mbirana ndi zimenezo?” anafunsa mesenjala uja. 

“Inde ndi zimenezo,” anayankha Akuebue. 

“Zimene mwandiuzazi sindikugwirizana nazo.” 

“Ngati sukugwirizana nazo choka pakhomo pano 
ungatiphulitse ngozi, wozerezeka iwe,” anatero Obika. 
“Waona kumene chala changachi chaloza? Tuluka muno!” 

“Palibe amene ali wozerezeka,” anatero Akuebue. 
Kenako anatembenukira kwa mesenjala uja n'kunena kuti: 
“Sindinayambe ndamvapo mesenjala akukana kunyamula 
uthenga umene wauzidwa. Pita ukauze mzunguyo zimene 
Ezeulu wanena. Bwanji ukunena kuti sukugwirizana ndi 
zimene takuuzazi. Kapenatu nawenso ndi mzungu?” 

Ezeulu anatembenukira kumbali ngati alibe nazo 
ntchito, kenako anatolanso kamtengo kaja n’kuyamba ku- 
tokosa m’mano. 

Mesenjala ndi womuperekeza uja atangouyamba wobwe- 
rera ku Okperi, Mkulu Wansembe anatumiza uthenga kwa 
wachikulire yemwe ankaimba ng'oma yaikulu kwambiri 
ija, ikolo, kuti aitane akuluakulu komanso ndichie zonse 
za mu Umuaro kumsonkhano dzuwa likapendeka. Posa- 
khalitsa ikolo anayamba kuyankhula kumidzi isanu ndi 
iwiri ya Umuaro. Akuluakulu komanso amuna onse ata- 
mva kulira kwa ng’omayo, anayamba kudzifunsa mafunso 
ambirimbiri. Kodi unali uthenga wankhondo? Koma pali- 
be amene ankakambanso za nkhondo m’masiku a mzungu 
amenewo. Ena ankaganiza kuti n'kutheka mulungu wa 
Umuaro waulurira wodzozedwa wake kudzera m’maloto 
za choipa china chomwe chikufunika kuchotsedwa mwa- 
nsanga, kapena . . . koma kaya chinali chiyani—kaya ku- 
nali kuitana koti anthu akonzekere nkhondo kapena koti 
pakufunika kuperekedwa nsembe—zinkaoneka kuti paku- 
funika kuchita zinthu mwansanga. Izi zinali choncho 
chifukwa ikolo sankaimbidwa mwachisawawa pokha- 
pokha ngati pachitika chinachake chadzidzidzi—kapena 
kuti, monga mmene mwambi wina umanenera, ngati nya- 
ma yamphamvu kwambiri kuposa nte yagwidwa pa- 
msampha wa nte. 

Msonkhanowo unayambika pamene nkhuku zinka- 
pita kukalowa ndipo unapitirirabe mpaka usiku. Zikana- 
khala kuti msonkhanowu unkachitika masana, ana omwe 

ankanyamulira azibambo awo mipando yokhalira akana- 
khala akusewera m’mbali mwa msikawo, n'kumadikirira 
kuti msonkhanowo ukatha anyamule mipandoyo popita 
kunyumba. Koma palibe bambo amene ankatenga mwana 
wake kumsonkhano wochitika usiku. Amene ankakhala 
pafupi ndi msikawo ananyamula okha mipando yokhalira. 
Ena omwe ankakhala kutali, anatenga zikopa zambuzi 
zomwe anazikwapatira kunkhwapa. 

Ezeulu ndi Akuebue ndi amene anali oyambirira 
kufika kumsikako. Koma asanakhale pansi nkomwe, amu- 
na ambiri kuphatikizapo akuluakulu komanso madoda a 
mipando a midzi yonse ya Umuaro anayamba kutulukira. 
Poyamba munthu ankati akafika ankapereka malonje kwa 
anthu amene wawapeza. Koma pamene khamulo linka- 
kulirakulira, munthu amene wafika kumene ankangope- 
reka moni kwa amene wayandikana nawo, mwina ku- 
gwirana chanza ndi anthu atatu kapena anayi n’kukhala 
pansi. 

Msonkhanowo unachitikira pansi pa mtengo wakale 
kwambiri wa ogbu womwe mitsitsi yosonyeza ukalamba 
wake inangoti yambakata. Pansi pa mtengowu m’pamene 
mibadwo yosiyanasiyana ya akuluakulu a Umuaro inka- 
kumana n'kumakambirana nkhani zokulitsa mutu. Pasa- 
napite nthawi yaitali, anthu ochuluka amene ankafunika 
kukhalapo pamsonkhanowu anali atafika ndipo ena ana- 
pitirizabe kutulukira m’modzim’modzi mwa apa ndi apo. 

Ezeulu anayamba kukambirana ndi anthu omwe 
anali pafupi naye ndipo onse anavomereza kuti nthawi 
yakwana yoti amuna a Umuaro adziwe chimene chatsitsa 
dzaye kuti ikolo aimbidwe. Mkulu Wansembe anaimirira 
ndipo kenako anakokera chovala chake n’kupereka malo- 
nje. Anapemphanso amuna onse a Umuaro kuti ayankhule 
komanso kuchita zinthu mwachimvano cha mavu. 

“Umuaro kwenu!” 

“Hem!” 

“Kwenu!” 

“Hem!” 

“Kwezeunu!” 

“Hem!” 

“Ndikufuna kukuthokozani nonse chifukwa chosiya 
ntchito zomwe zikanatukula mabanja anu n'kubwera kuno 
mutamva kuitana. Nthawi zina munthu amatha kuitana 
koma anthu osabwera. Munthu wotero amafanana ndi 
amene akulota maloto oipa popanda womudzutsa. Ndiku- 
thokoza kuti mwabwera mutamva kuitana kwanga m'malo 
mondisiya ndekhandekha ndikulota maloto oipa.” Chapa- 
fupi ndi pamene Ezeulu anaima, munthu wina ankaya- 
nkhulanso Ezeulu ali mkati moyankhula. Ezeulu anaponya 
maso ndipo anaona kuti ndi Nwaka wa ku Umunneora. 
Ezeulu anasiya kaye kuyankhula kwa kanthawi, kenako 
anayambiranso. 

“Ogbuefi Nwaka, ulemu wanga upite kwa iwe,” iye 
anatero. 

Nwaka anatsukuluza kukhosi kwake ndipo anasiya 
kuyankhula kuja ndipo Ezeulu anapitiriza. 

“Ndikukuthokozani chifukwa cha zimene mwachi- 
ta. Anthu athu amanena kuti ukamuthokoza munthu chi- 
fukwa cha zimene wachita amapeza mphamvu yopitirizira 
kuchita zabwino. Koma pali chinthu chimodzi chimene 
ndalakwitsa chomwe ndikupempha kuti mundikhululuki- 
re. Munthu sangaitane amuna a mu Umuaro popanda 
kuwapatsa uchema woti akonkhe kukhosi. Koma mundi- 
mvetse abale anga chifukwa zimene zachitika nanenso 
zandidzidzimutsa kwambiri monga mukudziwira kuti cha- 
kudza sichiimba ng'oma ...” 

Kenako anafotokoza nkhani ya mesenjala anabwera 

kunyumba kwake uja. “Abale anga,” iye anatero powomba 
nkota: “zimenezo ndi zimene ndinaona m’mawa ndita- 
ngodzuka. Ogbuefi Akuebue nayenso anali pomwepo ndi- 
po anaona zonse. Nditaswa mutu ndinalingalira kuti 
Umuaro akufunika kumva komanso kuona zimene ine 
ndamva ndi kuona, paja amati munthu akaona njoka yekha 
amalephera kudziwa bwinobwino ngati ili njoka wamba 
kapena nsato yopatulika. Mutu umodzi susenza denga. 
Kenako maganizo anandibwerera akuti, bwanji ndiitane 
amuna a mu Umuaro mawa kuti ndiwalume makutu. 
Koma chinachake chinandiuza kuti: Kodi ukudziwa chi- 
mene chingachitike usikuwu kapena mawa m’mawa? 
Chimenechi n'chifukwa chake ngakhale ndilibe uchema 
woti ndikupatseni, ndinaonabe kuti ndingachite bwino 
kukukokerani kuno. Ngati titakhalabe ndi moyo, nthawi 
tili nayo yambirimbiri yoti tikhoza kudzaitanizana n'ku- 
macheza kwinaku tikumwa uchema . . . Nyengo yauzimba 
ikadzafika tidzapita kukasaka kuseri kwa nyumba ya 
munthu yemwe amatentha nkhalango. Ulemu wanga upite 
kwa nonsenu.” 

Kwa nthawi yaitali ndithu palibe amene anaimirira 
kuti ayankhule. M’malomwake amuna olemekezeka a mu 
Umuaro ankangoyankhula chapansipansi (zomwe nthawi 
zina zinkamveka ngati akung'ung'udza). 

Ezeulu anakhala pansi pakampando kake akuya- 
ng'ana pansi. Iye sanayankhe pamene Akuebue anamuuza 
kuti wayankhula zonse zomwe zimafunika kunenedwa. 
Kenako Nwaka wa ku Umunneora anaimirira. 

“Umuaro kwenu!” 

“Hem!” 

“Umuaro kwenu!” 

“Hem!” 

“Kwekwanu ozo!” 

“Hem!” 

Iye anakonzanso bwinobwino nsalu yake yomwe 
anaikoleka paphewa. Nsaluyi inakokeka pamene anka- 
lozetsa mkono wake m’mwamba maulendo atatu popereka 
malonje ake aja. 

“Tonse tamva zimene Ezeulu wanena. Mawu ame- 
ne wayankhula ndi abwino ndipo ndikufuna kumuyami- 
kira chifukwa chotiitanitsa tonse n’kutiuza nkhawa yake. 
Kodi ndikuyankhula maganizo a Umuaro?” 

“Inde, pitiriza kuyankhula,” anayankha motero 
amuna onse a Umuaro pomupatsa mphamvu zoti apitirize 
kuyankhula. 

“Bambo akaitana ana ake samadera nkhawa za 
Uchema womwe angawapatse akafika. M’malomwake ndi 
anawo omwe amayenera kupititsa uchema kwa bambowo. 
Kachiwirinso ndikufuna kukuthokozani inu wansembe wa 
Ulu chifukwa cha zimene mwachitazi. Kumeneko ndiye 
kukhala. Mwatisonyeza kuti mumatiwerengera kwambiri 
potiitana n'kutifotokozera nkhani imeneyi ndipo mwa 
ichi, tikuti zikomo kwambiri,” anatero Nwaka poluma 
n'kuuzira. Koma kenako analuma zenizeni. 

“Koma pali chinthu chimodzi chimene sindinachi- 
mvetsebe pankhani ya zimene mwatiitanira kuno. N’ku- 
thekanso kuti enanso sanamvetse zimenezi. Ngati si cho- 
ncho wina andifotokozere. Ezeulu watiuza kuti wolamu- 
lira wachizungu wamuuza kuti apite ku Okperi. Chimene 
chikundidabwitsa ndi ichi: Kodi pali chilichonse chola- 
kwika kuti munthu aitane mnzake kuti apite kwawo kuka- 
cheza? Tikakhala ndi phwando, kodi si paja timaitana 
mabwenzi athu komanso anthu a fuko lathu kuti abwere 
kudzasangalala nafe limodzi, kuti nawonso akadzakonza 
phwando lawo adzatiitane? Mzungu ndi bwenzi la Ezeulu 
ndipo wamuitana kuti apite kwawo. Kodi pali chodabwitsa 

chilichonse pamenepa? Mzunguyotu sanaitane ine. Sana- 
itane Udeozo, sanaitanenso wansembe wa Idemili, sana- 
itane wansembe wa Eru, sanaitane wansembe wa Udo 
komanso sanaitane wansembe wa Ogwugwu kuti akaona- 
ne naye. Iye waitana Ezeulu. N'chifukwa chiyani wachita 
zimenezi? Chifukwa chakuti ndi bwenzi lake. Kapenatu 
Ezeulu akufuna kuti ubwenzi wawo usafike polowerana 
m'nyumba? Kodi akufuna kuti ubwenzi wake ndi mzu- 
nguyo ungokhala wapakamwa pokha basi? Kodi akulua- 
kulu anthu sananene kuti ukapereka moni wapachanza 
kwa munthu wakhate, amafunanso kuti umukumbatire? 
Kwa ineyo ndikuona kuti Ezeulu wapereka moni wapa- 
chanza kwa munthu wathupi loyera.” Zimenezi zina- 
chititsa kuti anthu ayambe kuwomba m’manja chapa- 
nsipansi pogwirizana ndi zimene Nwaka ankanenazi ndipo 
ena anayamba kuseka. Monga nthenda youmitsa paka- 
mwa, anthu ambiri ankachita mantha kunena za khate, 
moti nthawi zambiri ankatchula munthu amene ali ndi 
nthendayi mwaulemuko kuti munthu wathupi loyera. 

Kuwomba m’manja kuja kunangochita chipiriga- 
nyo ndi mawu olemekeza Nwaka: “Mwini wake wa ma- 
wu,” ankatero anthuwo potamanda Nwaka. Iye anadikira 
kaye kuti kusekako kuzizire ndipo kenako anati: “Ngati 
mukufuna kuseka musamangike, mukhoza kuseka moma- 
suka ndithu; koma kwa ineyo zimenezi si zoseketsa.” 
Ezeulu anali atakhalabe moyang’ana pansi pamene Nwaka 
ankanena mawu ake omaliza. 

“Chimene ndikunena ndi ichi,” anapitiriza Nwaka, 
“munthu amene amabweretsa mbozi pakhomo pake saye- 
nera kudabwa abuluzi akayamba kumuyendera. Koma 
ngati Ezeulu akufuna kutiuza kuti watopa ndi ubwenzi 
wake ndi mzungu ndipo akufuna kuuthetsa, tikufuna ku- 
muuza kuti: Zweyo ndi amene unamanga mfundo ya 

ubwenziwu ndipo uyeneranso kuti ukudziwa mmene mfu- 
ndoyo ungaimasulire. Wapambuka tubzi tonunkha ndipo 
iwe mwini uyenera kudziwa kawoledwe kake komanso 
malo oti ukataye.” Mwamwayi chithumwa choipa cho- 
mwe munthu wachibweretsa atachikoletsa kumtengo si- 
chikhala chovuta kuchitulutsa panja ndi mtengo wo- 
mwewo.” 

“Ndinamva anthu awiri kapena atatu akunena kuti 
si zabwino kumang'ung'udza molimbana ndi wansembe 
wa Ulu pa zimene zachitika kunyumba kwake. Ndikufuna 
kufunsa anthu amenewo funso ili: Kodi ulendo uno ndi 
woyamba kuti Ezeulu apite ku Okperi? Kodi ndi ndani 
amene anapereka umboni kwa mzungu amene uja pamene 
tinkamenya nkhondo yoteteza malo athu kuti asalandi- 
dwe?” Nwaka anadikira kaye kuti phokoso lomwe linali 
m’chigulucho lichepe. “Kwa lero ndilekeze pamenepa. 
Ulemu wanga upite kwa nonsenu.” 

Pambuyo pa Nwaka, anthu enanso angapo anaimi- 
rira n'kuyankhula. Komabe, ngakhale kuti anthu enawa 
sanayankhule mwankhanza ngati Nwaka, ndi anthu awiri 
okha amene anatsutsa kaganizidwe kake. N’kuthekanso 
kuti panalinso ena omwe anali ndi maganizo omwewa, 
koma kungoti sanawayankhule. Anthu ambiri omwe ana- 
yankhula ananena kuti n’kupanda nzeru kwakukulu kuka- 
na kupita utaitanidwa ndi mzungu. Iwo ankafunsa kuti: 
Kodi mwaiwala zimene zinachitikira mafuko omwe anka- 
chita zosiyana ndi zimene azungu ankawauza? Nwokeke 
Nnabenyi anayesa kufewetsako mawu ankhanza a Nwaka 
aja mowonjezereka. Iye ananena kuti akuluakulu oleme- 
kezeka asanu ndi m’modzi apite limodzi ndi Ezeulu ku 
Okperi. 

“Ukhoza kupita naye limodzi ngati matako ako 
akukuyabwa. N’kutheka watopa kukhala pansi moti uku- 

funa kuwongolako miyendo,” anakuwa motero Nwaka. 

“Ogbuefi Nwaka, chonde usayankhule mawu anga 
akadali mkamwa. Pajatu nawenso unaimirira pano ndipo 
wayankhula zonse zomwe zinali kukhosi kwako ndipo 
palibe amene anakudula mawu kapena kuyankhula iwe uli 
mkati mofotokoza maganizo ako.” Iye anabwerezanso 
mfundo imene ankanena ija yoti akuluakulu asanu ndi 
m’modzi a mu Umuaro atsagane ndi Mkulu Wansembe ku 
Okperi. 

Ezeulu anaimiriranso. Moto waukulu womwe una- 
yatsidwa chapataliko unkawalitsa nkhope yake usikuwo. 
Ezeulu ataimirira n'kuyamba kuyankhula, pamalowo pa- 
nakhala bata ngati kumanda. Pamene ankayankhula, Eze- 
ulu anadziletsa kwambiri kuti asatulutse mkwiyo womwe 
unali m'chifuwa mwake. Monga mwa nthawi zonse, 
mkwiyo wakewu sunayambe chifukwa cha mwano umene 
Nwaka ananena, koma chifukwa cha mawu otsira uchi 
amene ananenedwa chifukwa cha mantha omwe anao- 
nekera pamene Nnabenyi ankayankhula. Anthu omwe 
anali pamsonkhanowo ankangomuyang'ana ngati mako- 
swe osakasaka mwayi woti alume chidendene cha munthu 
amene ali m'tulo, makoswe omwe amati akaluma n'ku- 
uzira kuti munthu akugonayo asamve kupweteka n’ku- 
dzidzimuka. 

Iye anaperekanso malonje ena ndipo kenako 
anayamba kuyankhula mosasonyeza kuti wakwiya. 

“Ine sindinakuitaneni chifukwa choti sindikudziwa 
choti ndichite pa nkhaniyi kapena chifukwa choti maso 
anga ayamba kuona makuti anga omwe. Chomwe ndi- 
mafuna kuona ndi mmene nkhaniyi mungaimvere. Pano 
ndadzionera ndekha mmene mumaganizira ndipo ndakhu- 
tira ndi zimene ndaona. Nthawi zina tikamupatsa mwana 
chilazi timamupempha kuti atigawireko pang'ono. Siti- 

mamupempha chifukwa choti tikufunadi kudya chilazi- 
cho, koma chifukwa choti tikufuna tione zimene anga- 
chite. Timadziwa kuti mwanayo adzakhala wopatsa ka- 
pena zangazilipaphiri tikaona zimene angachite pambuyo 
poti tamupempha.” 

“Nonsenu mukudziwanso kuti Ezeulu si munthu 
woti angamathawe chifukwa choti mzungu wamutumizira 
uthenga woti akumufuna,” anapitiriza Ezeulu. “Ndikana- 
khala kuti ndaba mbuzi yake kapena kupha m'bale wake 
kapena kulanda mkazi wake, ndikanathawa n'kukabisala. 
Koma palibe chimene ndamulakwira. Zoti ndichite ndinali 
nditamanga kale ndisanauze ikolo kuti aitane nonsenu. 
Koma ndimaona kuti ndikachita chilichonse ndisanaku- 
uzeni mungadzayambe kundiloza chala pamawa n'kuma- 
funsa kuti: ‘N’chifukwa chiyani sunatiuze?” Ndiye popeza 
tsopano ndakuuzani, mtima wandipepuka moti chisanga- 
lalo chadzaza mumtima mwanga. Ino si nthawi yoti ndithe 
mawu pano. Nthawi ikadzafika tidzayankhula mpaka ku- 
topa. Pa nthawiyo m’pamene tidzadziwe kuti mu Umuaro 
muno muli anthu odziwa kuzunguza lirime, mwina 
kuposanso Nwaka. Pa nthawi ino, ulemu wanga upite kwa 
nonsenu chifukwa chobwera mutamva kuitana. Paja amati 
kaitana kavula, ukachedwa ukakapeza katavala. Inu 
mwakapeza kadakali chibadwire.” 

“Umuaro Kwenu!” 

“Hem!” 

Panali munthu m’modzi yemwe anatsatira Ezeulu 
kunyumba kwake madzulo umenewo. Iye anadzipereka 
kuti apita naye limodzi ku Okperi. Munthuyu anali mchi- 
mwene wa Ezeulu wabere lina, dzina lake Okeke Onenyi. 
Okeke anali ng'anga wodziwika bwino kwambiri. Koma 
Ezeulu anakana kuti apite naye monga mmene anachitira 
ndi ena onse omwe anamupempha kuti atsagane naye, 

kuphatikizapo mnzake wapamtima, Akuebue. Iye anali 
atamanga mfundo yakuti apitako yekha ndipo ngakhale 
mulungu wake waumwini sakanasintha zimenezi. 

Ezeulu atangokana kuti atsagane naye, Okeke One- 
nyi anadzuka n'kutsata nsana wanjira yakwawo ngakhale 
kunja kunali kutayamba kuthonya timadontho tamvula. 

“Bwanji mudikire kuti muone mmene mitambo ili 
kumwambayi itayendere?” anafunsa Edogo. 

“Ayi mwana wanga,” anayankha Okeke Onenyi 
ndipo mokhala ngati zonse zili bwino anawonjezera kuti: 
“Ndi anthu okhawo omwe anyamula mankhwala oopsa 
omwe amaopa kunyowa ndi mvula.” Kenako iye anailowa 
mvulayo. Posakhalitsa mdima womwe unali kumwamba 
uja unachoka, ndipo mwa apa ndi apo kunkachita zing’a- 
ning'ani. Nthawi zina kuwala kwake kunkakhala kwa- 
mphamvu, nthawi zina kwakung'ono, ndipo nthawi zina 
kunkawala pang’ono ngati kuti mphepo yamphamvu yazi- 
mitsa moto wa kuwalako. 

Okeke Onenyi anapitirizabe kuyankhula moti zi- 
nkangomveka ngati akulimbana ndi mphepo komanso 
ziphaliwali zomwe zinkasokosa madzulowo n'kumamu- 
perekeza mumdima watsokomolandingakuponde womwe 
unali bii usikuwo. 

Ezeulu sananene chilichonse kuti amuletse kuilowa 
mvulayo. Komanso kungoti pa nthawiyo analibiretu choti 
angamuuze. Ezeulu sankaona anthu akwawo ngati abale 
ake. 

Koma ngakhale zikanakhala kuti ankagwirizana 
kwambiri, Ezeulu sakananenabe chilichonse chifukwa 
maganizo ake sanali m'khumbimo limodzi nawo. Koma 
zokhazo zomwe ananena kwa nthawi yaitali zinali zoti 
mvula inayamba kugwayo inali chizindikiro choti mwezi 
watsopano watsala pang'ono kutuluka. Koma palibe 

amene anazindikira zenizeni zimene ankatanthauza. 

Ezeulu ndi mchimwene wake wabere lina uja sikuti 
anali paudani wosamwerana madzi, kungoti umu ndi 
mmene ankachitiranso ndi anzake. Anthu ankadziwa kuti 
Ezeulu anali munthu yemwe ankadana ndi anthu onse 
odziwa zitsamba, omwe malinga ndi mmene iye anka- 
nenera, ambiri anali adyera komanso achinyengo. Ndipo 
nthawi zonse ankanena kuti mankhwala azitsamba enieni 
anapitira limodzi ndi bambo ake. 

Bambo ake analidi odziwa mankhwala komanso 
odziwa kuchita zamatsenga. Iwo ankachita zinthu zoda- 
bwitsa zosiyanasiyana. Koma chinthu chokhacho chomwe 
anthu sankachiiwala chinali choti nthawi zina ankatha 
kuchititsa kuti anthu asamawaone. Pa nthawi ina anthu a 
Umuaro ndi Aninta anali paudani woopsa. Pa nthawiyo 
palibe munthu yemwe ankachita chibwana chopita m’mu- 
dzi wa anzawo chifukwa cha chidani chimenechi. Koma- 
be, zimamveka kuti Mkulu Wansembe ankadutsa ku Ani- 
nta mmene akufunira koma anthu osamuona. 

Iye ankakonda kupita ndi mwana wake, Okeke 
Onenyi, yemwe pa nthawiyo anali wachichepere. Anka- 
mupatsa mwanayo tsache lalifupi kuti aligwire m’dzanja 
lake lamanzere n'kumuuza kuti asayankhule kapena 
kulonjera munthu amene angakumane naye munsewu. 
Ankamuuzanso kuti aziyenda kumbali kwa nsewu. Mnya- 
matayo ankayenda kutsogolo ndipo Mkulu Wansembeyo 
ankamutsatira akumuona chapatali. Munthu wina yemwe 
ankabwera kutsogolo kwa mwanayo anangoima mwadzi- 
dzidzi ndipo anayamba kuyang'ana m'tchire lina lomwe 
linali pafupi ngati mmene amachitira mlenje yemwe wa- 
mva mtswatswa wa nyama. Iye anachitabe zimenezo 
mpaka anthuwa atadutsa ndipo pamenepo m’pamene 
ankatembenuka n'kupitiriza ulendo wake. Nthawi zina 

munthu wodutsana nayeyo ankatembenuka n’kubwerera 
kumene wachokera. 

Okeke Onenyi anadziwa mankhwala ambiri koma- 
nso anwansi, kapena kuti zamatsenga, kuchokera kwa 
bambo ake. Koma sanapeze mwayi wophunzira mtundu 
wina wamatsenga otchedwa Oti-anya afuuzo. 

Panali ansembe owerengeka kwambiri m’mbiri 
yonse ya Umuaro omwe thupi lawo launsembe linaku- 
mana ndi thupi la zamatsenga ngati mmene zinaliri ndi 
thupi la bambo a Ezeulu. Zangati zimenezi zikachitika, 
mphamvu za munthuyo zinkakhala zopanda malire. 

Okeke Onenyi ankakonda kunena kuti ubwenzi 
wosasangalatsa umene unalipo pakati pa Ezeulu, yemwe 
anali mchimwene wake wabere lina, unalipo chifukwa 
choti Ezeulu sankasangalala ndi kugawana mphamvu 
komwe kunachitika pakati pawo, kuti wina anatenga unse- 
mbe pomwe wina anatenga matsenga. “Koma amaiwala,” 
ankatero Okeke Onenyi, “kuti kudziwa zitsamba komanso 
anwansi ndi zoti zimachita kulembedwa pachikhatho cha 
munthu asanabadwe. Bambo athu sanangolota tsiku lina 
n'kuganiza zoti andiphunzitse zamankhwala. Ndiye n'chi- 
fukwa chiyani Ezeulu amandichitira nsanje? Kodi Anaya- 
mba wandimvapo ndikudandaula kuti iyeyo anakhala 
wansembe?” 

Monga mmene tingayembekezerere, mmenemunso 
ndi mmene anthu omwe ankadana ndi Ezeulu ankaonera 
ubale umene unalipo pakati pa Okeke Onenyi ndi Ezeulu. 
Iwo ankafulumira kunena kuti chimene chinkachititsa 
ubale wodwalitsa m’mimbawu pakati pa Okeke Onenyi 
ndi Ezeulu n'choti Ezeulu anali wodzikonda komanso 
ankachitira nsanje m'bale wakeyo. Anthuwa anayamba 
kukamba kwambiri zimenezi ataona zimene zinachitika 
pamene Obika ankatenga mkazi wake. Iwo ankati, n'chi- 

fukwa chiyani Ezeulu sanaitane m'bale wakeyo koma 
kuitana sing'anga wachabechabe yemwe ankachita kule- 
phera ndi kudyetsa banja lake komwe? 

Koma panalinso ena ngati Akuebue omwe anka- 
muikira kumbuyo Ezeulu. Anthuwa ankaona kuti n’kuthe- 
ka kuti pali chinachake choipa chimene Okeke Onenyi 
anachitira Ezeulu. Koma kungoti sankachitchula. Koma- 
be, chomwe ankadziwa n'choti chimene anachitacho si 
chinthu choti munthu angachitire m'bale wake, ndipo ndi 
chosakhululukidwa. Koma chodabwitsa n'choti Ezeulu 
sankauza aliyense chimene m'bale wakeyo analakwa, 
ngakhale mnzake wapamtima. Choncho anthu omwe anali 
kumbali yake ankangoganizira zomwe mwina n'kutheka 
zinachititsa kuti pakhale kusagwirizanaku. Ena ankati 
Okeke Onenyi anamanga mimba ya mkazi woyamba wa 
Ezeulu atangobereka naye ana atatu okha. 

“Koma zimenezo si zoona,” ambiri ankatero aka- 
mva zimenezi. 

“Asing'anga onse oipa timawadziwa bwino mu 
Umuaro muno, koma Okeke Onenyi sali m’gulu la anthu 
amenewo. Iye sangachite matsenga oipa n'kutemberera 
mzimayi yemwe sanamulakwire chilichonse, nanjinanji- 
nso mzimayo n'kukhala mkazi wa mchimwene wake.” 

“Koma mumaiwala kuti Okeke Onenyi amasungira 
chakukhosi Ezeulu,” enawo ankatero. “Kodi mwaiwala 
kuti bambo awo ankachititsa Okeke kuganiza kuti adza- 
khala wansembe ndipo pamene bambowo ankamwalira 
anayamba kukaikira zimene Ula unanena zoti Ezeulu ndi 
amene anasankhidwa kuti akhale wansembe?” 

“Mwinadi zinatero,” enawonso ankatero. “Koma 
ifeyo timadziwa bwino asing'anga athu ndipo Okeke 
Onenyi sanayambepo waimbidwa mlandu wotseka mimba 
ya mzimayi. Kuwonjezera apo, asing'anga omwe ama- 

tseka mimba za azimayi komanso amene amadya nyama 
ya anthu sakhala ndi ana. Nanga tangoonani kuchuluka 
kwa ana aamuna ndi aakazi omwe ali pakhomo la Okeke 
Onenyi!” 

Mawu amenewa sankayankhidwanso makamaka- 
nso akanena kuti mnzake wapamtima wa Okeke Onenyi 
anali mwana wa Ezeulu, Edogo, yemwenso anali mwana 
wa mayi yemwe ankanena kuti anamutseka mimbayo. 
Kunena zoona, ubwenzi womwe unalipo pakati pa Edogo 
ndi amalume akewa unkamunyansa kwambiri Ezeulu. 
Mwina ankakwiya kwambiri chonchi akamva anthu 
akuyerekezera kuti zigoba zomwe Edogo ankasema ndi 
zabwino mofanana ndi mankhwala omwe Okeke Onenyi 
ankapanga. 

“Anthu awiri amenewa,” iye anatero tsiku lina, “ali 
ngati mtondo wakutha ndi mtedza wowola wa gwalangwa. 
Zonse ndi zosathandiza.” 


KKK 


Kwa masiku awiri kapena atatu tsopano, Kaputeni Wi- 
nterbottom ankamva kutopa kwambiri komanso kuphwa- 
nya kwa thupi. Mvula yomwe inayamba kugwa ija 
sinamubweretsere mtendere womwe ankayembekezera. 
Nkhama zake zinkaoneka zoyera kwambiri ndipo mapazi 
ake ankamva kuzizira osati pang’ono. Iye sankafuna ku- 
dwalanso malungo. Komabe izi zinali zizindikiro zoti 
adwalanso matendawa. Ngakhale zinali choncho, Winter- 
bottom sankachita mantha kudwalanso matendawa chifu- 
kwa thupi lake linali litapima. Iye anali atazolowerana ndi 
matendawa moti ankati akamugwira ankangogona pansi 
masiku angapo, kenako n'kudzukanso. 

Tony Clarke anadabwa kwambiri ndi thupi la na- 

mandwayu. “Ngati mukuona zizindikiro za malungo, 
bwanji osapita kukaonana ndi adotolo,” iye anatero 
podziwa kuti zimenezi ndi zimene azungu obwera kumene 
ankayenera kuchita akayamba kumva kutsinatsina 
m'thupi. 

“Adotolo? Koma zoona ndikaonane ndi adotolo 
chifukwa cha malungo? Ndili ndi zambiri zochita. Mwina 
ukanakhala iweyo. Popeza wangobwera kumene, ukuye- 
nera kuthamangira kuchipatala ukaona zizindikiro za 
malungo. Ukufunika kumachita zinthu mochenjera, apo 
ayi ulisiya dzikoli likadakoma. 

“Macmillan anatsogola chifukwa sanatsatire mala- 
ngizo omwe ndinamupatsa. Koma ineyo ndi chitsulo cha 
njanji. Ndakhala ndikudwala malungo chaka chilichonse 
kwa zaka khumi, moti ndinasiya kuda nazo nkhawa. 
Munthu akakhala kuti amadwala pafupipafupi amasiya 
kuda nazo nkhawa. Chimene ndikufunika kusintha ndi 
mpweya basi, ndingochoka n'kukapitidwa mphepo ina 
kwinakwake ndipo sabata ikamatha undiona ndikubwe- 
rako nditanenepa. Ndikuganiza zopita kutchuthi ku 
Enugu.” 

Iye anali atakonza zopita ku Enugu ndipo ankafuna 
anyamuke pakangotha masiku awiri. Chimenechi n'chi- 
fukwa chake ankafuna kuthana ndi nkhani yolonga mfumu 
ya ku Umuaro asananyamuke. Iye ankaona kuti size- 
ngatheke kumaliza nkhaniyi m’masiku awiri okha, ko- 
mabe ankafunitsitsa kuti akapita kumalikuluko akafoto- 
koze kuti dongosolo lolonga mfumuyo lili mkati. Iye 
ankafuna kusiya m’nyumba muli bwino n’kumayembe- 
kezera kuti adzamupeza mukadali mmene anamusiyira. 
Choncho analemba chikalata cholonga mfumuyo n’kuchi- 
siya m’manja mwa Tony Clarke. Iye analembanso zonse 
zofunikira papapala lina monga zomwe Clarke ankafunika 

kukambirana ndi munthu yemwe ankafuna kumulonga 
ufumuyo. “Lero ndatumiza mesenjala ku Umuaro kuti 
akabwere ndi Ezeulu kuti tidzayambepo kukambirana 
zomulonga ufumu.” 

Tikakambirana naye zimenezi ndisankha tsiku loti 
tidzamulonge ufumuwo m'tsogolo pamaso pa akuluakulu 
komanso ndichie za fuko lake. Kaputeni Winterbottom 
ankakonda kudzidzimutsa azungu anzake ndi mawu a 
chiIbo chomwe ankanena kuti amatha kuyankhula bwi- 
nobwino. 

Atamaliza kukonza dongosolo lolonga Ezeulu kuti 
akhale mfumu, zinali zomveka kuti Kaputeni Winterbo- 
ttom akwiye koopsa mesenjala uja atamuuza yankho 
lamwano lomwe wansembe wodzikuzayo anayankha. 
Posakhalitsa analamula kuti wansembeyo amangidwe 
ndipo anauza apolisi awiri kuti alawire m’mawa n’kupita 
ku Umuaro kuti akamukwidzinge ndi unyolo n'kubwera 
naye. 

“Akangobwera naye,” Winterbottom anatero kwa 
Clarke, “umutsekere kaye m'ndende. Sindikufuna kuku- 
mana naye mpaka ndikadzabwera pa ulendo wanga wa ku 
Enugu. Ndikufuna kumupatsa phunziro pang’ono. Ikama- 
dzafika nthawi imeneyo adzakhala ataphunzira mwambo. 
Sindingalole kuti anthu am’mudzi afike pomandisewere- 
tsa chonchi.” 

Mwina n’kutheka kuti mkwiyo umenewu ndi ume- 
ne unachititsa malodza omwe anatsatirapo. Mwinanso 
n'kutheka kuti wantchito wake ankanena zoona kuti Eze- 
ulu anali atamulodza kuti adwale matendawo. M’mawa 
wa tsiku limenelo, apolisi awiri aja atangonyamuka kuti 
akamange Ezeulu, Kaputeni Winterbottom anagwa pansi 
mwadzidzidzi n'kuyamba kuyankhula zosamveka ngati 
wopenga. Chinthu chokhacho chimene ankayankhula chi- 

nali choti: “Mapazi anga akuzizira; ndiikeni botolo la 
madzi otentha kumapazi anga!” Wantchito wakeyo anate- 
nthetsadi madzi ndipo anawaika m’botolo n’kuliika kuma- 
pazi a Winterbottom. Koma Winterbottom sanamvebe 
kutentha moti anadandaula kuti madziwo si otentha mo- 
kwanira. Wantchitoyo anapunguliramo madzi otentha 
kwambiri, koma Winterbottom ananenabe kuti madziwo 
sakutentha mogwira mtima. Iye anapitirizabe kuwonjezera 
madzi otenthawo, koma Kaputeni Winterbottom anane- 
nabe kuti sakutentha mokwanira. Pamene Tony Clarke 
(yemwe sankatha kuyendetsa galimoto) ankakaitana Wa- 
de kuti atengere Kaputeni kuchipatala chomwe chinali 
pamtunda wa mamailosi asanu ndi limodzi pogwiritsa 
ntchito mugalimoto yakale ya Ford, mapazi a Winterbo- 
ttom anali atayamba kukupuka. Koma zimenezi sizina- 
tulukiridwe kufikira tsiku lotsatira atafika kuchipatalako. 
Clarke ndi Wade anadabwa kwambiri, mwinanso 
kuchita manyazi pang'ono pamene Mayi Mary Savage, 
yemwe anali m’mishonale wachizimayi komanso woya- 
ng'anira chipatalacho, analira komanso kubalalikiratu ndi 
nkhawa ataona Kaputeni Winterbottom akudwala mwaka- 
yakaya. Mayi ameneyu sankachita zinthu ngati munthu 
wamkazi, anali wolimba mtima kwambiri moti zinali 
zodabwitsa kumuona akulira. Iye ankangokhalira kuitana 
kuti, “Thom, Thom,” lomwe linali dzina loyamba la Wi- 
nterbottom ndipo mayiyu ankachita zinthu ngati wayamba 
wasiya kaye udokotala wake. Koma kusokonezeka kwa- 
keku kunangochitika nthawi yochepa. Posakhalitsa mtima 
wake unakhala m’malo ndipo anayamba kusamalira wo- 
dwalayo. Komabe kubalalika kuja kunachitika kwa ka- 
nthawi ndithu moti anamwino ena anaona n’kuyamba 
kufalitsa nkhaniyi pachipatalapo komanso m’mudzi wa 
Nkisa ndipo nkhani yoti mayi wouma mtimawa amalira 

inawandiratu. Kuchipatalaku komanso m’mudzi wa Nki- 
sa, Mayi Savage ankadziwika kuti Omesike, kutanthauza 
Munthu Wochita Zinthu Mopanda Chisoni, ndipo sanka- 
ganiza kuti tsiku lina angadzalire ataona wodwala aku- 
bwera kuchipatalacho. Komanso sankaganiza nkomwe 
kuti munthu ameneyo angadzakhale Kaputeni Winterbo- 
ttom, yemwe ena pomujeda ankangomutchula kuti mwa- 
muna wake. 

Kusokonekera maganizo kwa Winterbottom kuna- 
chitika kwa masiku atatu ndipo pa nthawi yonseyo Mayi 
Savage sankachoka pambali pa kama wake wodwalira. Iye 
anasinthanso tsiku Lachitatu lomwe ankachita maopale- 
shoni. Anthu am"mudzi uja ankatchula tsiku lachitatu kuti 
Tsiku Lodula Matumbo a Anthu. Nthawi zonse tsiku lime- 
neli linkakhala lomvetsa chisoni kwambiri ndipo kamsika 
kakang'ono komwe kanayamba panja pa chipata cholo- 
wera kuchipatalaku kuti anthu odwala komanso owasa- 
malira asamavutike akafuna kugula zinthu, kankakhala 
ndi azimayi ochepa kusiyana ndi masiku ena onse. Ena 
ankaonanso kuti patsiku limeneli kumwamba kunkasi- 
nthiratu. Zinkangokhala ngati nakonso kunkalira maliro a 
anthu omwe ankamwalira patsikuli akupangidwa opale- 
shoni ndi dokotala wachizimayiyu. 

Mayi Savage anayang'ana pepala lomwe anale- 
mbapo anthu omwe ankafunika kuwapanga opaleshoni 
ndipo anaona kuti palibe munthu amene ankafunika kutha- 
ndizidwa mwachanguchangu. Kenako anawauza kuti 
adzabwerenso Lachisanu. Kaputeni Winterbottom anali 
atayamba kupezako bwino ndipo chiyembekezo choti 
akhala ndi moyo chinayamba kuoneka. Tsiku lotsatira ka- 
pena masiku awiri otsatira, anamwino ankafunika kume- 
nya nkhondo yaikulu yothandiza Winterbottom kulimbana 
ndi matenda omwe ankafuna kumutengera kulichetewa. 

Iye anaikidwa m'chipinda chapadera ndipo analimo yekha 
basi. Palibe amene ankaloledwa kulowamo kupatulapo 
Mayi Savage komanso mchemwali wake wochokera ku 
Ulaya. 

Wantchito wa Kaputeni Winterbottom, John Now- 
dika, anauzidwa kuti atsagane ndi apolisi awiri omwe 
ankapita ku Umuaro monga mmene anachitira poperekeza 
mesenjala uja. Koma m’maganizo mwake analumbira kuti 
sadzayerekezanso kutengera anthu ochokera kuboma kwa 
anthu a mtundu wake. Mfundo imeneyi anaimanga pame- 
ne anamva zoti ulendo uno apolisi awiri aja atenga mifuti 
komanso auzidwa kuti akamange Mkulu Wansembe wa 
Ulu. Koma papeza sizikanatheka kuti auze mbuye wakeyo 
kuti: “Ulendo uno sindipita,” iye anavomera monyinyirika 
ndipo anakonza pulani yozembera. M’mawa wa tsiku 
lotsatira pamene apolisi awiri aja ankafika kunyumba 
kwake tambala woyamba atangolira, anamupeza akunje- 
njemera ngati munthu wodwalika ndi matenda a iba. 

Iye anali atadzikutira ndi bulangete lomwe Kapu- 
teni Winterbottom anapereka kwa mwana wake, yemwe 
mkazi wake anabereka miyezi inayi yapitayo. John ana- 
kwanitsa kutchula mapu a ku Umuaro kwa apolisi awi- 
riwo. “Mukakangofika ku Umuaro,” iye anatero, “mwana 
aliyense akhoza kukakulozerani kunyumba kwa Ezeulu.” 
Zimene ananenazi zinali zoona. 

Anthu awiriwo analowa mu Umuaro anthu akudya 
kadzutsa. Posakhalitsa anakumana ndi munthu atasenza 
mtsuko wa uchema ndipo anamuimitsa. 

“Kodi kunyumba kwa Ezeulu ndi kuti?” anafunsa 
Kopolo Matthew Nweke. Munthuyo anayang’ana amuna 
awiri omwe anavala mayunifomuwa mowakayikira kwa- 
mbiri. 

“Ezeulu,” iye anayankha patapita nthawi yaitali 


266 


CHILANGO CHA MULUNGU 


ndipo pa nthawiyi ankaoneka kuti ankasinkhasinkha fu- 
nsolo. “Ezeulu wake uti?” 

“Ndi a Ezeulu angati amene umawadziwa?” anafu- 
nsanso Kopolo uja mokwiya. 

“Ndi a Ezeulu angati amene ndikuwadziwa?” ana- 
bwereza funsolo munthu uja. “Sindikudziwa Ezeulu ali- 
yense.” 

“N'chifukwa chiyani wandifunsa kuti Ezeulu wake 
uti ngati sikudziwa aliyense?” 

“N'chifukwa chiyani ndakufunsani—” 

“Tseka pakamwa pakopo nsanga, wopusa iwe!” 
anatero wapolisiyo m’Chingerezi chobolobosha. 

“Ndanena kuti sindikudziwa Ezeulu aliyense. Ndine 
mlendo kudera lino.” 

Anthu enanso awiri anaimitsidwa ndipo nawonso 
anayankha chimodzimodzi. M’modzi mwa anthuwa ana- 
nena kuti Ezeulu yemwe akumudziwa ndi wa ku Umuofia, 
womwe unali ulendo woyenda tsiku lonse kulowera ko- 
tulukira dzuwa. 

Apolisi awiriwa sanadabwe ndi zimenezi. Njira yo- 
mwe ankafunika kugwiritsa ntchito kuti athuwo awalozere 
kunyumba kwa Ezeulu inali kuwaopseza basi. Koma anali 
atachenjezedwa ndi azungu kuti asamagwiritse ntchito 
mphamvu kapena kuopseza anthu, ndiponso sankayenera 
kugwiritsa ntchito unyolo pokhapokha ngati munthu aku- 
chita makani. Chimenechi n'chifukwa chake anadziletsa 
kwa nthawi yaitali kuti asaopseze anthuwo. Koma tsopano 
anazindikira kuti akapanda kuchita chinachake chooneka, 
azungulira mu Umuaro tsiku lonse, koma sakafika ku- 
nyumba ya Ezeulu. Choncho munthu wotsatira amene 
anakumana naye anamuwaza mbama n'kuyamba kumu- 
opseza. Kuti munthuyo anene chilungamo anamuonetsa- 
nso unyolo uja. Zimenezi zinachititsadi kuti munthuyo 

aulule. Iye anauza apolisiwo kuti amutsatire. Kenako ana- 
watengera pamphambano yopita kunyumba kwa Ezeulu 
yemwe ankafunayo, kenako anawalozera. 

“Si mwambo wathu,” anauza apolisi aja, “kulozera 
anthu angongole kunyumba kwa m'bale wathu. Choncho 
sindipita nanu limodzi.” Zimene ananenazi zinali zomve- 
ka ndipo apolisiwo anamusiya. 

Atangomusiya, munthuyo analiyatsa liwiro losiya 
fumbi kuti anthu a nyumba zapafupi asamuone nkhope. 
Ngati alipo ena omwe anamuona, mwina anangoona nkho- 
ngo ndi nsana wake basi. Apolisowo anafika panyumba ya 
Ezeulu ndipo anapeza mzimayi wachikulire akutafuna 
mkamwa mopanda kathu. Iye anawayang'ana modabwa 
ndipo ankaoneka kuti sakumvetsa funso limene apoliwo 
ankamufunsa. Malinga ndi mmene ankaonekera, gogoyo 
anali munthu woti sangakumbukire ndi dzina lake lomwe. 

Mwamwayi kamnyamata kena kanatulukira phale 
lili m’manja kuti kadzapale moto. Ndi kamnyamata kame- 
neka kamene kanawalondolera apolisiwa njira yopita ku- 
nyumba kwa Ezeulu. Kamnyamatako katangonyamuka 
ndi apolisiwo, nkhalamba yoiwala dzina lake ija inadzuka 
mwachanguchangu n'kutenga ndodo yake n'kuthamangi- 
ra kunyumba kwa mayi a mnyamata uja paliwiro loda- 
bwitsa kwambiri kuti ikanene zimene mwana wawo ana- 
chita. Kenako inabwerera kukhumbi lake—ikuyenda 
mwapang'onopang'ono, ndondo ili chakunsana n'kuma- 
yenda mwawerawera. Dzina la nkhalamba imeneyi linali 
Nwanyieke, nkhalamba yamasiye yomwe inalibe ndi 
mwana yemwe. Gogo Nwanyieke atangofika kunyumba 
kwawo kuja, anamva kamnyamata kaja, Obielue, kakulira 
ngati wina wakaphinya. 

Posakhalitsa apolisi aja anafika kukhumbi la Eze- 
ulu. Iwo ankaonekeratu kuti sakufuna zinthu zachibwana. 

Ankayankhula mwaukali kwambiri, akuonetsa zida zawo 
zonse kuti wina akachita mfwee amuponde pakhosi. 

“Kodi ndi ndani pakati panupa amene dzina lake ndi 
Ezeulu?” anafunsa Kopolo uja. “Ezeulu wake uti?” ana- 
funsa Edogo. 

“Osandifunsanso kuti Ezeulu wake uti, wina aka- 
ndifunsanso funso limeneli ndimubwanyula kukamwa 
n’kugulula tinthangala tamano ake. Ndafunsa kuti Ezeulu 
ndi ndani pakati panupa?” 

“Inenso ndafunsa kuti Ezeulu wake uti? Kapenatu 
simukudziwa munthu amene mukufuna?” Amuna anayi 
omwe anali m’khumbi mwa Ezeulu sananene chilichonse. 
Posakhalitsa azimayi anadzaza pakhomo lomwe anthu 
ankadutsa akamachoka m'khumbimo n’kumapita kuseri. 
Onse anali ndi nkhawa komanso mantha obwadamutsa 
m’mimba. 

“Chabwino,” anatero Kopolo uja m’Chingerezi. 

“Ndati mundiuze kuti pakati panupa Ezeulu ndi 
ndani? Bwanawe, tandipatsa chibangiri chija.” Mawu 
omalizawa ankapita kwa wapolisi mnzake uja, yemwe 
nthawi yomweyo anatulutsa unyolo womwe unali m’thu- 
mba mwake. 

Kwa anthu am’mudzi, unyolo kapena kuti iga chi- 
nali chimodzi mwa zida zoopsa kwambiri za azungu. Ena 
ankangoutchula kuti zibangiri za azungu. Anthu akaona 
munthu wamphamvu akudzikodzera kwinaku akulira ndi 
unyolo n'kumalephera kudzipulumutsa, ankachita mantha 
kwambiri. Zinkakhala zochititsa manyazi kwambiri kuona 
munthu wanzeru zake akubuula ndi ululu moti ankaona 
kuti chilango chimenechi ndi choyenera anthu openga 
omwe amavutitsa m”mudzi pomenya anthu. 

Ndiye pamene apolisi oopsawo anaonetsa unyolo 
wawo n'kuyamba kulowera kwa Edogo, Akuebue analu- 

mphira pakati pawo monga munthu wamkulu m’nyumba- 
mo ndipo anayamba kuyankhula mowakhazika mtima 
pansi apolisiwo. Akuebue anauza apolisiwo kuti asapsere 
mtima Edogo. “Iye wangoyankhula monga mmene ana 
ambiri amayankhulira. Monga mukudziwira, chinenero 
cha achinyamata chimakhala chosamangirira pamodzi, 
chimangokhala chopasula mudzi basi. Koma anthu akulu- 
akulu amayankhula zinthu zomanga mudzi. Kwathu kuno 
kuli mwambi wakuti, ngati munthu wamkulu ali pakhomo, 
samangoyang’ana mbuzi ikuvutika kubereka.” Iye anawa- 
uza kuti Ezeulu ndi mwana wake abulika m’mawa kwa- 
mbiri kupita ku Okperi kuti akakumane ndi mzungu ye- 
mwe anamuitana. Apolisiwo anayang’anizana. Iwo anali 
atakumanadi ndi munthu wachikulire yemwe anali limo- 
dzi ndi mnyamata wina yemwe ankaoneka kuti ndi mwana 
wake. Anawakumbukira chifukwa ndi anthu okhawo 
omwe anakumana nawo akulowera kumene iwowo anka- 
chokera komanso chifukwa choti munthu ndi mwana 
wakeyo anali ooneka mosiyana ndi anthu ena onse 
am'chigawochi. 

“Ndi wooneka bwanji?” anafunsa Kopolo uja. 

“Ndi wamtali kwambiri ngati mtengo wa iroko 
ndipo khungu lake ndi lowala ngati dzuwa. Ali mnyamata 
ankatchedwa Nwa-anyanwu. ” 

“Nanga mwana wakeyo amaoneka bwanji?” 

“Amaoneka mofanana ndi bambo ake. Palibe 
kusiyana.” 

Anthu awiriwo anayamba kunong'onezana m’chi- 
nenero cha azungu mosonyeza kuti agoma ndi anthu 
am’mudziwo. 

“Sometine na dat two person we cross for road (Ku- 
khala ngati anthu ake ndi aja takumana nawo tikubwera),” 
anatero Kopolo uja m’Chingerezi chothyokathyoka. 

“Sometine na dem (Kukhala ngatidi ndi omwewo),” 
anayankha motero mnzakeyo m'Chingerezi chofumbwa. 
“But we no go return back his like dat. All dis waka wey 
we waka come here no fit for nating (Koma sitingango- 
bwereranso chonchi. Sitingalawire kubwera kuno n’ku- 
ngochokako chimanjamanja).” 

Atamaliza kudzilumaluma ndi chizungu chawocho, 
Kopolo uja anaganiza kwa kanthawi. Ngakhale anaona 
kuti anthu aja anamuuza zoona, ankaonabe kuti angachite 
bwino kuti awachangamutse pang'ono. Ankafuna kuti 
awaphinye mpaka kuwatulutsa nthangala ngati mmene 
amachitira munthu akamaswa mtedza wa kola. 

Iye anayankhula nawo mu chilbo: “Tikuganiza kuti 
mukutinamiza, choncho tikufuna kutsimikizira chifukwa 
tikapita chimanjamanja mzungu amene watituma akatipa- 
tsa chilango. Ndiye zimene tingachite ndi zoti tikutengani 
awirinu—tikumangani unyolo—ndipo tipita nanu ku 
Okperi. Ezeulu tikakamupeza kumeneko tikakumasulani, 
koma tikakangopanda kumupeza-a ...” Iye anamaliza chi- 
ganizo chimenechi akuyendetsa mutu wake, mawu ake 
akumveka mwakuthwa ngati lumo. “Pakati panupa ndi 
ndani amene titatsagane naye?” 

Anthu anali m'khumbimo anayamba kunong’one- 
zana mwamantha ndipo Akuebue anauza anthu ochokera 
kubomawo (ankawatchula kuti anthu ochokera ku gorme- 
nt chizungu chosathyakuka cha mawu akuti boma) kuti 
akhulupirire zimene anenazo chifukwa ndi zoona. “Kodi 
tingapindulepo chiyani ngati titapusitsa nthumwi zocho- 
kera kwa mzungu?” iye anafunsa. “Ndipo ifeyo sikuti 
tingathawe ayi? Ngati mutapita ku Okperi n’kukapeza kuti 
Ezeulu kulibe, mukabwere mudzatigwire, osati awiri 
tokhafe ayi, koma tonse.” 

Kopolo uja anaganiziranso zimenezi ndipo kenako 

anagwirizana nazo. “Koma mukangoyerekeza kutipusitsa 
tikuonetsani chinameta nkhanga mpala. Mzimu wa gule 
ukakuchezera umafunika kuukhazika mtima pansi popo- 
nya mphatso pamadindo a mapazi ake. Mzungu ndi mzimu 
wagule walero. Choncho, sitikukayikira kuti mutikonzera 
kenakake.” 

“Zoonadi,” anatero Akuebue, “mzimu wagule wa- 
masiku ano ndi mzungu komanso nthumwi zake.” 

Mkazi wamkulu wa Ezeulu anauzidwa kuti akonze 
chilazi ndiwo zake nkhuku. Chakudyacho chitapsa anthu 
awiriwo anadya n'kutsitsira ndi uchema. Atapuma pa- 
ng'ono, anatsanzika kuti akupita. Akuebue anawayami- 
kira chifukwa cha kubwera kwawo ndipo anawauza kuti 
akanapeza mwini wapakhomopa akanawalandira bwino 
kwambiri chifukwa ndi wodziwa kuchereza alendo. Koma 
kodi akanalandira “kola” wamng'ono yemwe ankafuna 
kuwapatsa? Iye anaika atambala awiri pamaso pawo ndipo 
Edogo anaika pambali pa nkhukuzo mbale ina, momwe 
munali 2 shiling’izi. Kopolo uja anawathokoza, ndipo pa 
nthawi imodzimodziyo anawachenjeza za kuopsa kowa- 
pusitsa. Iye anawauza kuti ngati atabwerera n’kukapeza 
kuti awabwatika zoti Ezeulu wapiti ku “gorment” adza- 
wapotokola makosi n'kuwaonetsa makutu awo omwe. 


KKK 


Kugwa kwadzidzidzi kwa Kaputeni Winterbottom pa tsi- 
ku limene anatumiza apolisi kuti akamange Mkulu Wa- 
nsembe wa ku Umuaro kunali kodabwitsa kwambiri. Mu- 
nthu woyamba kunena zimenezi anali John Nwodika, ye- 
mwe anali wantchito wa Kaputeni Winterbottom. Iye 
ananena kuti zimene amaopa pamene amanamizira ku- 
dwala zinali zimenezi. Iye ankaona kuti wansembeyo 

wachesula Kaputeni Winterbottom. Ankauza anthu kuti 
mphamvu zoti Winterbottom akhale ndi moyo kapena ayi 
zili ndi mwini tsengalo. 

“Ndinanenatu ine!” iye anauza wantchito mnzake 
pambuyo poti mbuye wawo watengeredwa kuchipatala. 
“Kodi umaganiza kuti ndine wozungulira mutu pokana 
kutsagana ndi apolisi awiri aja? Ndinawauza ine kuti 
Mkulu Wansembe wa ku Umuaro si munthu wosewera 
naye kapena kumamutengera kuntoso ngati maliro a 
njoka. Sali ngati thobwa lozizira loti n'kulimwa mofulu- 
mira. Iye uja ndi nkhulang'ona.” John anayankhula zime- 
nezi modzimva kwambiri. 

“Mbuye wathu uja amaganiza kuti popeza iyeyo ndi 
mzungu, matsenga kapena mankhwala achikuda sangamu- 
chite kanthu.” Kenako anayamba kuyankhula Chingerezi 
kuti wantchito wa Clarke yemwe anali atangolowa kume- 
ne apindule nawo. Munthuyu sankamva chilbo. Nayenso 
anayamba kutakasa Chingerezi chopanda maverebu n’ku- 
nena movutikira kuti: “7 use to tellam say blackman juju 
no be something wey man fit take play. But when I tellam 
na so so laugh im de laugh. When he finish laugh he call 
john and I say Massa. He say you too talk bush talk. I 
tellam say O-o, one day go be one day. You no see now? 
(Ndinkamuuza ine kuti mankhwala achikuda ndi oopsa 
moti osamachita nawo masewera. Koma ndikamamuuza 
ankangoseka. Akamaliza kuseka ankandiitana kuti John, 
ndipo ine ndinkamuuza kuti ine Sah. Iye ankandiuza kuti 
ndimayankhula zopanda nzeru. Koma ndinkamuuza kuti 
O-o, tsiku lina mudzaziona. Ndiye mwaona lero zimene 
zamuchitikirazi?)” 

Nkhani yonena za matsenga a Ezeulu zinafalikira 
paboma ponse. Nkhaniyi inkafalira limodzi ndi nkhani ya 
kugwa kodabwitsa kwa Kaputeni Winterbottom. 

Pamene Clarke ankabwera kuchokera kuchipatala 
kuja, wantchito wake anamufunsa kuti bwana wamkulu ali 
bwanji. Iye anangopukusa mutu n'kunena kuti: “Zinthu 
sizili bwino ngakhale pang’ono, moti ndikuchita mantha.” 

“Pepani Sah,” anatero wantchitoyo akuoneka kuti 
akuda nkhawa. “Anthu akunena kuti bwana wamkuluyo 
wachita kulodzedwa ndi...” 

“Pita ukandiikire madzi osamba. Upita koma?” Cla- 
rke anali atatoperatu ndipo sanali moti n’kumamvetsera 
wantchito wakeyo. Choncho anataya mwayi womvetsera 
chimene chinadwalitsa Kaputeni, nkhani yomwe inali 
itafalilatu kuboma konseko ndipo kenako mu Okperi 
yense. Patatha masiku awiri m'pamene ankamva nkhaniyi 
kuchokera kwa Wright. 

Antchito ena a panyumba zapabomapo anali aku- 
dikira kukhitchini kwake kuti amve zokhudza matendawo 
kuchokera kwa mnzawo uja. Iye anapita kukaika madzi 
osamba kubafa ndipo atabwerako anapita kukawanong’o- 
neza kuti Clarke wanena kuti sizikudziwika ngati Kapu- 
teni angachire, ndiponso kuti Clarke wanena kuti nayenso 
akuchita mantha. 

Kenako chakumadzulo, Clarke ndi Wade anabwere- 
ranso kuchipatala kuja. Iye sanaonane ndi wodwala ka- 
pena namwino, koma Sisitere Warner anawauza kuti pali- 
be chimene chasintha. Kwa nthawi yoyamba kungocho- 
kera pamene matendawo anayambika, Tony Clarke ana- 
yamba kuda nkhawa kwambiri. Iwo anabwerera ndipo 
njira yonse sanayankhule chilichonse. 

Atangofika kunyumba anapeza mesenjala ali panja 
pa nyumba yake. 

“Deven Sah? (Mwaswera bwanji Sah?)” anatero 
mesenjala uja. 

“Good evening, (Ndaswera bwino)” anayankha 

Clarke. 

“Sing'anga woopsa wa ku Umuaro uja wabwera.” 
Iye anayankhula mwamantha mokhala ngati akupereka 
uthenga woti kubomako kwafika munthu yemwe aku- 
dwala matenda opatsirana a nthomba, omwe ndi oopsa 
kwambiri. 

“Wati bwanji?” 

Mesenjalayo anafotokozanso ndipo pamenepo 
m’pamene Clarke anamvetsa kuti akunena za Ezeulu. 

“Mutsekereni m’ndende mpaka m’mawa.” 

Atangonena zimenezi Clarke anayamba kuyenda 
kuti akalowe m’nyumba mwake. 

“Kodi Sah, mwanena kuti ndikamutsekere m’nde- 


nde?” 

“Inde ndatero,” anakalipa Clarke. “Kodi ndiwe go- 
nthi?” 

“Ayi Sah si ine wogontha, koma...” 

“Ndiye basitu nyamuka upite ukachite zimene nda- 
kuuza!” 


Mesenjalayo anatuma anthu kuti akasese m’nde- 
ndemo komanso kuti akayalemo mkeka watsopano kuti 
womangidwayo aziganiza kuti ndi chipinda chogona ale- 
ndo. Kenako anapita kwa Ezeulu yemwe anali atakhala 
m’nyumba ya khoti limodzi ndi Obika. Anthuwa anakhala 
mmenemu kungochokera pamene anafika. Aliyense anka- 
yankhula nawo mwaulemu kwambiri. 

“Bwana wamkulu wachizungu akudwala, koma ena 
omwe atsala akunena kuti akulandirani,” mesenjalayo 
ananama choncho. “Wanena kuti leroro kwada ndiye 
aonana nanu mawa m’mawa.” 

Ezeulu sanamuyankhe chilichonse. Anangomutsa- 
tira kundende kuja ndipo kenako analowa n’kukhala pa- 
mkeka. Nayenso Obika anakhala pansi. Kenako Ezeulu 

anatulutsa botolo lake la fodya wofwenkha. 

“Tikutumizirani nyali yoti muziunikira,” anatero 
mesenjala uja. 

Kenako posakhalitsa, John Nwodika anabwera ndi 
mkazi wake yemwe anasenza thungwa pamutu pake. Iye 
anatula n'kuliika pansi ndipo atavundukula, anaona kuti 
munali phiri la foofoo komanso mbale ya masamba 
owawasa. Kenako John Nwodika anatema nthongo ya 
foofoo, n’kusunsa mundiwo zija ndipo anaponya mkamwa 
n'kumeza pofuna kuwatsimikizira kuti sanawathiriremo 
chiphe. Ezeulu anamuthokoza John ndi mkazi wakeyo 
(yemwe anazindikira kuti ndi mwana wa mnzake wa ku 
Umuagu) koma anakana kudya chakudyacho. 

“Chomwe ndikufuna panopa si chakudya ayi,” 
anatero Ezeulu. 

“Pempherani, kenako mudye ngakhale nthongo 
imodzi,” anatero mwana wa Nwodika. Koma munthu 
wachikulireyo sanalole kuchita zimenezi. 

“Obika adya m’malo mwa ineyo.” 

“Nkhukutu ikamatolatola si mbuzi imene ima- 
khuta,” anatero John, koma munthu wachikulireyo ana- 
kanabe kudya. 


KKK 


Kopolo Matthew Nweke yemwe anapita ku Umuaro ndi 
wapolisi wina anafika kwawo ndipo anapeza azikazi awo 
akulira mosatonthozeka. Nantindi wa anthu anali m’nyu- 
mba yawo yopanda chipinda. Iye anadabwa kwambiri ndi 
zimenezi moti anayamba kuganiza kuti mwana wake 
wamng'ono yemwe ankadwala chikuku wamwalira. Iye 
anathamangira kwa mwana wakeyo yemwe anagona 
pamkeka n’kukamugwira koma anapeza kuti adakali 

m’maso. 

“Chachitika n'chiyani?” iye anafunsa. 

Palibe amene anayankha. Kopoloyo yemwe anthu 
ankangomutchula kuti “Couple” polephera kuyankhula 
Chingerezichi momasuka ndi lirime lawo, anatembenukira 
kwa wapolisi wina yemwe anali m'chipindacho ndipo 
anamufunsa funso. Munthuyo anachotsa chitsokotsoko 
ndipo anamuuza kuti samayembekezera kuti amuona 
iyeyo ndi mnzake anapita naye ku Umuaroyo akubwerako 
amoyo, makamakanso chifukwa choti munthu amene 
anapita kukamumangayo anabwera ali yekhayekha. “Co- 
uple” ankafuna kufotokoza mmene anasemphanirana ndi 
munthuyo koma mpata wochita zimenezi sunapezeke. 
Munthu uja anapitiriza kufotokoza nkhani yonse ya zime- 
ne zinachitika kuchokera m’mawa ndipo kenako anama- 
liza ndi nkhani yongobwera kumene yochokera kuchi- 
patala cha ku Nkisa yonena kuti Kaputeni Winterbottom 
akhoza osaona kutuluka kwa dzuwa la tsiku lotsatira. 

Pa nthawi imeneyo m'pamene John Nwodika ana- 
tulukira. 

“Komatu iwe sunali bwino mmawa wa lero, cha- 
chitika n'chiyani?” anafunsa Couple. 

“Nkhani imene ndabwerera kuno ndi yomweyo. 
Matenda amene ndimadwala ine anali chenjezo lochokera 
kwa Mkulu Wansembe. Ndikungowombera kuphazi kuti 
ndinamvera chenjezo limenelo, apo bii tikanakhala tiku- 
kamba zina pano.” Kenako John anafotokoza kuti Mkulu 
Wansembeyo amadziwa kale zonse zokhudza kudwala 
kwa Winterbottom munthu aliyense asanamuuze. 

“Ananena kuti chiyani?” anafunsa munthu m’modzi 
kapena awiri nthawi imodzi. 

“Anati: ‘Ngati akudwala akhala bwino.” Sindiku- 
dziwa kuti amatanthauza chiyani, koma ndimaona kuti 

amanena zimenezi mosonyeza kuti akudziwapo kanthu.” 

Poyamba “Couple” Matthew Nweke sankadera 
nkhawa kwambiri. Iye anali ndi mtetezi wake yemwe 
dibia wa kumudzi kwake anamupangira pamene ankapita 
kutchuthi ulendo wapita. Koma pamene ankamva zowo- 
njezereka zokhudza Ezeulu, chikhulupiriro chake mwa 
mtera womwe anapangiridwawo chinayamba kusweka. 
Kenako ataona kuti madzi achita katondo, anauza mnzake 
anapita naye ku Umuaro uja kuti apite kukakumana ndi 
dibia wam” mudzimo kuti awonjezere chitetezo. Nthawi 
inali itadutsa 10 koloko usiku pamene ankakafika kwa 
munthu wodziwa zitsambayo. Anthu am’mudzi wonse 
ankamutchula kuti “Uta Wolasa Mlengalenga.” 

Atangolowa m’nyumba mwa munthuyo, anawauzi- 
ratu chimene anapitira. “Mwachita bwino kubwera mwa- 
changu chifukwa mumasewera ndi mkango. Mumaika 
mitu yanu mkamwa mwa ng'ona. Koma pano chinthu 
china choposa mkango komanso ngona chili pano. Chi- 
menechi n’chifukwa chake ndikunena kuti mwalandi- 
ridwa kuno chifukwa mwafika kumalo achitetezo.” Iye 
anawauza kuti asadye chilichonse chimene atenga kucho- 
kera ku Umuaro. Anawauzanso kuti akatenge atambala 
awiri komanso ndalama zomwe anatenga ku Umuaro kuti 
adzazipereke nsembe. Ponena za zinthu zimene anali 
atadya komanso kumwa kale, anawapatsa mankhwala ena 
oti amwe komanso ena oti akatsire m’madzi osamba. 

Pamene ankadya foofoo ndi masamba owawasa aja, Obika 
ankangoyang'ana bambo ake ndi pakona pa diso lake 
ndipo anaona kuti chinachake chikuwavutitsa maganizo. 
Iye ankadziwa kuti angataye nthawi yake ngati atawafunsa 
kuti chikuwadetsa nkhawa n'chiyani pa nthawi imeneyi. 

Ngakhale akakhala kuti wasangalala, Ezeulu sanali 
munthu woti n'kukufotokozera zimene akuganiza. Iye 
ankayankhula pa nthawi imene wafuna, osati pa nthawi 
imene wina wafuna. 

Kenako Ezeulu anadzuka n’kuyenda molowera ku- 
khomo landendeyo lomwe linali laling’ono moti munthu 
wonenepa sangakwanepo. Koma asanatuluke panja, ana- 
kumbukira kuti waiwala chinachake. Iye anapita pamene 
panali chikwama chake chachikopa chambuzi n’kufu- 
fuzamo botolo lake lafodya wofwenkha. Atalipeza, anaye- 
ndanso molowera kukakhomo kuja ndipo ulendo uno 
anatsanzika kuti akupita kukataya madzi. 

Iye anali atatsimikiza mtima kuti kwa nthawi yonse 
yomwe atakhale ku Okperi sayang’ana mwezi watsopano. 
Koma diso ndi ladyera kwambiri ndipo limatha kuona 
zinthu zimene mwiniwake sakufuna kuziona. Choncho 
pamene Ezeulu ankakataya madzi panja, maso ake ana- 
ngopezeka kuti ayamba kufufuza mwezi watsopano. Pa- 
mene maso akewo ankayendayenda mlengalenga, anaona 
kuti kumwamba kunali ndi nkhope yachilendo. Zinali 

zosatheka kuti munthu aloze ndi chala chake pamene 
mweziwo ungatulukire. Zimenezi zinamuchititsa mantha 
kwambiri, koma atasinkhasinkha anaona kuti palibe chi- 
fukwa chodera nkhawa. Kodi zikanatheka bwanji kuti 
kumwamba kwa nthaka ya Okperi kukhale kofanana ndi 
kumwamba kwa nthaka ya ku Umuaro? Iye ankaona kuti 
dziko lililonse lili ndi kumwamba kwakekwake. Choncho 
Ezeulu anamanga mfundo yakuti kumwamba kumene 
ankayang'anaku kunalibe chilichonse chodabwitsa mali- 
nga ndi kumaloko. 

Usiku umenewo, Ezeulu analota amuna onse a mu 
Umuaro atachita chimsonkhano cha mundiponderamwa- 
na. Anthu omwe anayankhula nawo masiku apitawo ndi 
amene anali pamsonkhano umenewu. Koma m’malo moti 
Ezeulu ayankhule ndi athuwo, agogo ake ndi amene anka- 
yankhula. Koma chodabwitsa n'choti anthuwo anakana 
kumvetsera: “Ameneyu asayankhule pano; akaimirira 
amangokhalira kuyankhula zamkutu.” Mkulu Wansembe- 
yo anakweza mawu ake n'kuwapempha kuti amumvetsere 
koma athuwo anaumitsa makosi awo. Iwo ankanena kuti 
atopa naye Mkulu Wansembeyo ndipo ankati akufuna 
kuzula chitedze chisanayange n'kuyamba kuwasowetsa 
mtendere. “N'chifukwa chiyani timadalira kapunthabuya 
ameneyu kuti atiuze nyengo yoyenera kubzala mbewu 
zathu?” anafunsa Nwaka. “Kodi pano pali munthu amene 
sangathe kuona mwezi watsopano ali kunyumba kwake? 
Komanso kodi mphamvu za Ulu zinapita kuti? Kodi 
sitinganene kuti zinatheratu ngati nsanza?” 

“Sitingakane kuti m’mbuyomo anateteza makolo 
athu kwa asilikali a ku Abam, koma panopa mphamvu 
zake zatheratu moti sangakwanitse kutiteteza kwa mzu- 
ngu. Tiyeni timuthamangitse monga mmene anzathu a ku 
Aninta anachitira ndi mulungu wawo wopanda pake. 

Chimene anachita ndi choti anayamba ndi kuthamangitsa 
ansembe ake, kenako anatenga mulunguyo, yemwe anka- 
mutchula kuti Ogba, n’kukamukolezera chimoto n'kumu- 
butsa. Anali atatopa ndi utambwali wa mulungu wawoyo. 
Eti m’malo moti aziwateteza kwa adani awo ankaphanso 
anthu ake! Akanadziwa sakanachita masewera amenewo 
ndi anthu ake ogangalamawo.” Mawu amenewa ali mka- 
mwa, anthu omwe anali pamsonkhanowo anayamba kuka- 
nkha Mkulu Wansembe uja. M’maloto momwemo Ezeulu 
anangozindikira kuti agogo akewo asanduka iyeyo ndipo 
anthuwo amukwiyira kwambiri n'kuyamba kumulavulira 
kumaso. Ena ankakuwa n'kumanena kuti Ezeulu ndi 
wansembe wa mulungu wakufa. 

Ezeulu anadzidzimuka ndipo ankangooneka ngati 
wagwa mumtengo wautali kwambiri. 

“Zili bwinobwino koma?” anafunsa Obika mu- 
mdima. 

“Inde zili bwino. Ndimabwebweta eti?” 

“Inde. Zikuoneka kuti mumalimbana ndi munthu 
winawake n'kumanena kuti muona amene ataponde mnza- 
ke pamimba.” 

“Koma maloto amenewa bwanji? Mwinatu akuchi- 
titsa ndi akangaude ali kudengawa.” 

Pamene ankanena zimenezi anali atakhala tsonga 
pamkeka uja. Iye sankakayikira kuti zimene anaonazo 
sanali maloto wamba, koma masomphenya. Iye ankatha 
kuona zonse bwinobwino moti zinkangokhala ngati ziku- 
chitika masanasana. Kuwonjezera apo, agogo ake sanka- 
wakumbukira bwinobwino chifukwa anawaona ali ka- 
mwana. Koma pamene ankalota malotowa, agogo akewo 
anaonekeranso bwinobwino kwa nthawi yoyamba pamo- 
yo wake, ngakhale kuti chithunzithunzi cha mmene anka- 
onekera chinali chitafufutika m’mutu mwake. 

Ezeulu anatulutsanso fodya wake uja ndipo anapaka 
pamphuno zake zonse n'kufwenkha n'cholinga choti fo- 
dyayo amuthandize kuganiza. Ndiye popeza Obika anali 
atafa nalonso tulo, anaona kuti akhala ndi mpata wabwino 
wosinkhasinkha za malotowo mozamirapo. M’mutu mwa- 
ke munayamba kubwera maganizo a ntchito yake yoya- 
ng'ana pakhomo la mwezi watsopano kuti aone ngati 
watuluka. Iye ankaona kuti ntchitoyi ndi yopanda ta- 
nthawuzo m'pang'ono pomwe. Pa nthawiyi, ngakhale 
kwawo kwa mayi ake komwe ankabwera kawirikawiri ali 
mwana, kunkakhala ngati kuchilendo. Iye anali atatenga 
nthawi yaitali zedi asanabwerenso kumudziwu ngakhale 
kuti sikunali kutali kwenikweni ndi ku Umuaro. Atango- 
sinkhuka, Ezeulu anayamba kuona kuti kwawo ndi ku 
Umuaro ndipo ankadziwa makona onse a Umuaro kuposa 
kwina kulikonse. Koma tsopano m’mudzi womwe ankau- 
tenga ngati kwawowo anali atayambanso kuonedwa ngati 
mlendo! Akaganizira zimenezi ankangoona ngati wagwi- 
ritsidwa mwala ndipo zinamuwawa kwambiri mumtima. 
Iye anali atasiya udindo wake monga Mkulu Wansembe 
kwa kanthawi ndipo izinso zinkamuzula pamoyo kwa- 
mbiri. Koma pambuyo pokhala Mkulu Wansembe kwa 
zaka khumu zisanu ndi zitatu, ankamva kupepukidwa 
kukhala kwa kanthawi popanda udindo umenewu. Popeza 
anali kutali ndi Ulu, iye ankangodziona ngati kamwana 
komwe katsala kokhakokha, makolo ake atayenda ulendo 
wautali. Koma chisangalalo chake chinabwera pamene 
ankaganizira zimene angachite kuti akhaulitse adani ake, 
maganizo omwe anayamba pamene ankamvetsera zonena 
za Nwaka kumsika kuja. 

Maganizo okhaulitsa adani akewa anachita kuwa- 
bweretsa dala kuti amutonthoze. Pamapeto pake Ezeulu 
anayamba kumvako bwino ndipo anakwanitsa kuthama- 

ngitsa maganizo a maloto onyansa aja. Ndiye tsopano 
popeza anaganiziranso za nkhaniyi mwakuya, iye anama- 
nga mfundo imodzi. Kusamvana komwe kunalipo pakati 
pa iye ndi mzungu sikunali kathu akayerekeza ndi mavuto 
omwe ankafunika kuwakonza pakati pa fuko lake. Kwa 
zaka zambiri, iye anachenjeza anthu a mu Umuaro kuti 
asalole kuti anthu ochepa ansanje awasokoneze n’kuwa- 
lowetsa kutchire. Koma iwo ananyozera zimenezi n'ku- 
tsonyeza zala m’makutu kuti asamvenso zonena zake. 

Iwo anapitirizabe kulowa kutchire phazi limodzi ndi 
limodzi mpaka anafika poti sangabwererenso. Zomwe 
anthu am’fukoli ankachita zinkangofanana ndi munthu 
amene amaba posolola zinthu za mwini n'kupezeka kuti 
wasolola zambiri moti mwini wakeyo sangalepherenso 
kudziwa. Akaganizira za kupotera kwa mtundu wake, 
ankaona kuti nkhondo ikuyenera kumenyedwa tsopano. 
Iye ankayendera mwambi wakuti, pokhapokha munthu 
atalimbana ndi munthu amene amakonda kudutsa pakho- 
mo pake, ena onse amaganiza kuti pali nsewu. Ezeulu 
anakunga chibakera chake potsimikizira kuti akuyenera 
kumenya nkhondo. Iye ankaona kuti zingakhale bwino 
mzungu atamusungabe, osati kwa tsiku limodzi lokha, 
koma kwa chaka chathunthu kuti mulungu wake ayambe 
kuwafunsa mafunso anthu a ku Umuaro. 

Potsatira malangizo a Winterbottom oti Ezeulu 
akhaulitsidwe kuti aphunzire mwambo, Clarke anakana 
kuonana ndi Ezeulu m’mawa wa tsiku lotsatira, monga 
mmene mesenjala wake uja analonjezera. Anapitirizabe 
kuchita zimenezi mpaka masiku anayi anadutsa. 

Pa tsiku lachiwiri mlungu womwewo, pamene 
Clarke ndi Wade ankanyamuka kumapita kuchipatala ku 
Nkisa pagalimoto yawo, anaona m’mbali mwansewu muli 
nsembe. Iwo sanaime kuti aone kuti nsembezo ndi za 

chiyani. Koma atayenda pang'ono anaona nsembe ina 
yodabwitsa. Wade anaimitsa galimoto ndipo onse anatsika 
kuti akaone. 

M'malo mwa kankhuku koyera komwe ambiri 
ankapereka nsembe, ulendo uno panali atambala awiri 
akuluakulu. Zinthu zina zomwe zinali pamalowo zinali 
zanthawi zonse; panali khwaule lanthete la masamba a 
kunsonga a gwalangwa, mphika womwe munali mtedza 
uwiri wa kola ndiponso choko choyera. 

Komabe, zinthu zimenezi anaziona kumapeto. Chi- 
nthu choyamba chimene chinakola chidwi cha maso awo 
chinali ndalama yachizungu. 

“Nsembe yangati imeneyi sindinayambe ndaionapo 
chibwerere kuno!” anatero Wade. 

“Komadi, nanenso zimenezi ndi zachilendo. Koma 
kodi apereka nsembe imeneyi chifukwa chiyani?” 

“Mwina munthu wina wofunika wadwala kwambi- 
ri. N'kutheka ndi nduna ya mfumu ndiye yapereka nse- 
mbeyi kuti ichire nsanga,” anatero Wade chapansipansi. 
Koma kenako anakhala ngati wamva mawu mumtima 
mwake moti analola kuti mawuwo atulukire pakamwa 
pake mwamphamvu. 

“Mmene nsembeyi ikuonekera siikundisangalatsa, 
sindikanadabwa akanagwiritsa ntchito ndalama zawo za 
ngwere kapena ndalama zina. Koma taona ndalama aikayi. 
Aika bwanji ndalama ya nkhope ya Mfumu George pa- 
nsembe yawoyi!” 

Atamva zimenezi, Clarke anafa nalo phwete. Koma 
sanaseke kwa nthawi yaitali chifukwa anaona Wade 
akutola ndalamayo mumphika momwe inali n’kuipukuta 
ndi masamba kenako anaipukutira pabuluku lake n’ku- 
iponya m’thumba. 

“N'chifukwa chiyani ukutenga ndalamayo? Uku- 

funa utani nayo?” 

“Sindingalole kuti Mfumu ya ku England ikhale 
limodzi ndi nsembe zonyansa ngati zimenezi,” anayankha 
Wade akuseka. 

Zimene Wade anachitazi sizinamusangalatse Cla- 
rke. Poyamba iye ankasirira kwambiri anthu ngati Wade 
ndi Wright, omwe ankaoneka kuti akugwira ntchito yofu- 
nika popanda kukhwimitsa zinthu. Koma ataona zimene 
zinachitikazi, anasintha maganizo. Iye ankaona kuti zime- 
ne Wade anachitazo ndi kudzikonda komanso kupanda 
chilungamo kwenikweni. Ankaona kuti ndi kulakwa ku- 
wononga nsembe ya munthu wina, kokha chifukwa choti 
umakonda kwambiri dziko lako. Akayerekezera khalidwe 
lodzikondali ndi kukhwimitsa zinthu, (kuphatikizaponso 
kamoyo kodzimva komwe ambiri ankakhala nako) anka- 
ona kuti bolanso kukhala wofanana ndi Winterbottom. 

Kenako anayamba kuganizira zomwe zingachitike 
ngati Winterbottom, yemwe ankateteza anthu am’mudzi, 
atamwalira. Iye anayamba kuona kuti ngati zimenezi zi- 
tachitikadi, ndiye kuti udindo woteteza anthuwo kucho- 
kera kwa anthu ankhanza ngati Wade udzagwera m’manja 
mwake. 


KKK 


M'mawa wa tsiku lomwelo Ezeulu anatumiza Obika ku 
Umuaro kuti akauze banja lake mmene zinthu zikuyendera 
komanso kuti akauze mkazi wake wang’ono kuti apite ku 
Okperi n’cholinga choti azikamuphikira. 

Koma munthu wakumudzi kwawo uja, John Nwo- 
dika, sanagwirizane ndi ganizoli. 

“Iyayi musatero,” iye anatero. “Mkazi wanga ndi 
mwana wabwenzi lanu lakalekale ndipo mkazi wangayo 

sangalole kuti muchite kufika poitanitsa mzimayi kumudzi 
kuti abwere kumadzakuphikirani. Tikudziwa kuti sitinga- 
kwanitse kukupatsani chakudya chimene munkadya kwa- 
nu. Koma ngati tili ndi mtedza uwiri woti tidye, tiziku- 
patsani umodzi ndi kapu ya madzi oti mumwere.” 

Ezeulu sankapitiriza kukana munthu akayankhula 
mawu ngati amenewa. Ngakhale zikanakhala kuti iyeyo 
sakhulupirira m'pang'ono pomwe ndi mwana wa Nwodi- 
ka, iye sakananyoza mwana wa bwenzi lake, Egonwanne, 
yemwe pofika nthawi yokolola yotsatira akanakhala kuti 
watha zaka zitatu zathunthu ali pansi pa nthaka. Choncho 
anauza Obika kuti asakauze Ugoye kuti abwere. Anango- 
muuza kuti akamakabwera akatenge zilazi komanso zaku- 
dya zina kuti amupeputseko mwana wa Nwodika. 

Ezeulu anali ndi zifukwa zokwanira zokwiyira 
mwana wa Nwodika. Choyamba, iye ankachokera m’mu- 
dzi wa ku Umuaro womwe kunkachokera anthu omwe 
ankafuna azimutokosola dala. Chachiwiri, ntchito yomwe 
Nwodika ankagwira inali yonyazitsa Umuaro chifukwa 
ankagwira ntchito m"nyumba mwa mzungu n'kumaseteka 
mbale zake kukhitchini. Komanso kuwonjezera pamene- 
po, ndi iyeyu amene anaperekeza mesenjala uja kunyumba 
kwake. Koma pamene tsiku loyamba linkatha, mtima 
wake unayamba kufewa ndipo anayamba kuona kuti mwa- 
na wa Nwodika ndi munthu wabwino. Zimenezi zinamu- 
kumbutsa kuti ngakhale mdani wako amatha kusanduka 
m'bale wako ukakhala kudziko lachilendo. Kunena zoona, 
kubomaku kunali dziko lina kwa Ezeulu. Okperi wama- 
siku amenewa sanali wofanana ndi amene anamuona 
m’masiku a ubwana wake, pamene ankabwera kumudzi 
wa mayi ake, Nwanyieke. Panali malo ena omwe ankao- 
nekabe ngati kale, koma Ezeulu sakananyamuka n’kupita 
kumafufuza malo amenewo chifukwa cha mmene zinthu 

zinaliri. Koma kodi akananyamukadi bwenzi atakapeza 
malo komanso nkhope zomwe ankazidziwa zikuonekabe 
mmene zinaliri? Mwamwayi, maganizo amenewa anamu- 
wombola chifukwa anachititsa kuti asanyamuke n'kuchita 
kuuzidwa kuti iyeyo ndi mkaidi yemwe sangapite kuli- 
konse kumene akufuna. 

Pamene ankadya chakudya madzulo umenewo, 
Ezeulu anamva ana akuimba mochingamira mwezi wa- 
tsopano. “Onwa atu-0-0-0! Onwa atu-0-0-0!” mawu a 
anawo anamveka kuchokera mbali zonse za nyumba 
zapabomapo. Koma makutu akuthwa a Ezeulu anagwira 
mawu a ana ena owerengeka omwe ankaimba m'chi- 
nenero chachilendo. Kupatulapo mawu akuti mwezi, Eze- 
ulu sankamva zina zonse zimene anawo ankanena. N’ku- 
theka kuti anali ana a anthu ena omwe ankayankhula 
chilbo chosadziwika kudzera mumphuno zawo. 

Ulendo woyamba umene Ezeulu anamva mawu a 
anawo mtima wake unanyamuka. Ngakhale ankayembe- 
kezera zimenezi, pamene zinkachitika anali asanakonze- 
ke. Iye anali ataiwalako za nkhani ya kutuluka kwa mwezi 
watsopanawu. Koma tsopano maganizowa anabweranso 
m’mutu mwake. Inde, mulungu wake ayenera ankafunsa 
kuti: “Kodi Ezeulu ali kuti?” ndipo anthu a ku Umuaro 
ankayenera kumuyankha. 

Pa tsiku loyamba ndi lachiwiri chichokereni Ezeulu 
kupita ku Okperi, anthu apakhomo pake anali ndi nkhawa 
yaikulu. Ngakhale kuti nyengoyi inali yobzala mbewu, 
palibe amene anapita kumunda. 

Mkazi wa Obika, Okuata, anachoka kukhumbi lake 
komwe ankasowa wocheza naye n'kupita kwa apongozi 
ake. Edogo anachoka kunyumba kwake n’kupita kuka- 
khala m’khumbi mwa bambo ake. Aliyense maso anali 
kunjira, kudikira kumva kuti kunja kulinji. Anthu oyandi- 

kana nawo nyumba komanso odutsa ankakhotera kunyu- 
mbaku n'kumafunsa kuti: “Kodi sanabwerebe?” Pamene 
nthawi inkadutsa, funsoli linayamba kumupsetsa mtima 
Edogo. Zinkamunyansa kwambiri makamaka akamamva 
funsoli likuchokera kwa anthu omwe cholinga chawo 
chinali kudzatapa mabodza kuti akawakhuthule kwina. 

Chakumasana kwa tsiku lachiwiri, Obika anatu- 
lukira. Poyamba, palibe amene analimba mtima kumu- 
funsa kuti chachitika n'chiyani. Azimayi ena anangotsala 
pang'ono kuyamba kugwetsa misozi. Ngakhale kuti pa- 
khomopa panali teketeke ndi mantha komanso nkhawa 
pamene Obika ankafika, Obika sanakwanitse kubisa nkha- 
wa imene inali pachipumi chake. Nkhope yake inali ita- 
gweratu pamene ankafika pakhomopa ndipo anangofikira 
kukhala pansi mongodziponya akuoneka ngati wayenda 
chothamanga njira yonse kuchokera ku Okperi. Iye anai- 
tanitsa madzi ozizira omwe mchemwali wake anamu- 
bweretsera. Atamaliza kupha ludzu lake, anaika chikho 
pansi ndipo Edogo anamufunsa funso. 

“Kodi munthu amene unapita naye limodzi uja ali 
kuti?” iye anafunsa motero, akukhala ngati akuzemba 
kutchula dzina chifukwa cha mantha. Ngakhale Obika 
sakanachita njerengo pa nthawi imeneyo. 

Iye anakhala kaye phee kenako n'kunena kuti: 
“Anali ali bwino pamene ndimasiyana nawo.” 

Mantha omwe anali pankhope za anthu aja anawo- 
njezeka. 

“Ndiye mzunguyo amawaitaniranji?” 

“Munawasiya ali malo otani?” 

“Nanga abwera liti kunyumba kuno?” 

“Inetu ndili ndi kamwa limodzi. Mukuganiza kuti 
ndiyankha bwanji nthawi imodzi mafunso onsewo?” Obi- 
ka anatero pofuna kuthamangitsa nkhawa yomwe inadza- 

za pakhomopo, koma analephera. “Pamene ndimasiyana 
nawo m’mawa walero, mzunguyo anali asananenebe chi- 
lichonse. Sitinakumane naye chifukwa anthu amati aku- 
dwala mwakayakaya moti moyo akungoonera pakhosi.” 
Nkhani imeneyi inachititsa kuti pakhomopo patekeseke. 

Ngakhale kuti anthu ankanena zosiyanasiyana zo- 
khudza azungu, zinali zisanamvekepo kuti azungu ama- 
dwala ngati anthu akuda. 

“Inde, akudwala mwakayakaya. Zikuoneka kuti ali 
ndi mchimwene wake yemwe wamupatsira uthenga woti 
auze Ezeulu. Koma nayenso wasokonezeka ndi kudwala 
kwa mchimwene wakeyo moti anaiwaliratu kubwera 
kudzationa. Choncho Ezeulu anandiuza kuti: Zweyo bwe- 
rera kaye kunyumba chifukwa anthu akhoza kuyamba 
kuganiza kuti chinachake chatichitikira. N'chifukwa cha- 
ke ndatulukira.” 

“Ndiye ndi ndani amene akumupatsa chakudya?” 
anafunsa Ugoye. 

“Mwamukumbukira mwana wa Nwodika, yemwe 
anabwera limodzi ndi mesenjala wa mzungu uja?” ana- 
funsa Obika, mokhala ngati akuyankhula ndi amuna omwe 
anali pamalopo osati ndi Ugoye. “Zinadziwika kuti mkazi 
wake ndi mwana wa bwenzi la bambo yemwe ankakhala 
ku Umuagu. Iye wakhala akutiphikira kungochokera dzu- 
lo ndipo ananena kuti pa nthawi yonse imene atakhale 
moyo, Ezeulu saitanitsa mkazi wake kuti azikamuphi- 
kira.” 

“Ndifunse nawo, mwina ndakumva molakwa,” ana- 
tero Akuebue yemwe anali atangoyankhula pang’ono 
kwambiri. “Wanena kuti mkazi wa munthu wa ku Umu- 
nneora ndi amene akuphikira Ezeulu?” 

“Ndi momwemo ndithu.” 

“Chonde usandiuzenso zimenezo. Edogo, konzeka, 

tiye tipite ku Okperi pompano.” 

“Komatu Ezeulu si mwana,” anatero Anosi, yemwe 
ankakhala nyumba yapafupi. “Iye uja sangafunike kuchita 
kumuphunzitsa anthu amene ayenera kudya chakudya 
chawo.” 

“Wamva zimene ndanena Edogo? Ndati konzeka. 
Ine ndikupita kunyumba kuti ndikatenge zina ndi zina.” 

“Ineyo sindikufuna kukuletsani kupita ku Okperi,” 
anatero Obika, “koma musayankhule ngati ndinu nokha 
amene muli ndi nzeru. Sikuti Ezeulu ndi ine tinangotse- 
gula pakamwa pathu titatsinzina n'kuyamba kudya cha- 
kudyacho. Usiku wa dzulo Ezeulu anakana kudya chaku- 
dya ngakhale mwana wa Nwodika analawa kuti titsimi- 
kizire kuti sanatsiremo chiphe. Koma pofika m’mawa 
walero, Ezeulu waona umboni wokwanira wosonyeza kuti 
munthuyo sakumusungira kampeni kumphasa komanso 
alibe cholinga chilichonse chaupandu.” 

Akuebue sanakhutire ndi chilichonse chimene Obi- 
ka ananena. 

Iye ankadziwa zochuluka kwambiri zokhudza anthu 
a ku Umunneora. Kwa amene ankanena kuti Ezeulu si 
mwana, sanaone mkwiyo womwe unasonkhana mumtima 
mwake chifukwa cha zimene ananenazo. Akuebue anka- 
dziwa bwino Ezeulu kuposa ana komanso akazi ake. Iye 
ankadziwa kuti sizingakhale zachilendo Ezeulu kuganiza 
kuti akafere kutali n'cholinga chofuna kukhaulitsa adani 
ake. Zinali zotheka kuti manja a mwana wa Nwodika ndi 
oyeradi, komabe iye ankafuna kutsimikizira zinthu zonse, 
paja amati zakumva kupweteketsa mutu. Iye analibe nazo 
ntchito kuti ena akhumudwa akachita zimenezi. Nanga ndi 
ndani amene angameze makhololo pofuna kupewa ku- 
khumudwitsa ena? Nanjinanji kumeza chiphe pongofuna 
kuti ena asakhumudwe! 

Anosi yemwe ankakhala pafupi ndi nyumba ya 
Ezeulu, ataona kuti zonena zake sizinamvedwe, anango- 
khala kaye chete. Koma kenako anayankhulanso ndipo 
ulendo uno anali ndi maganizo osiyana ndi oyamba aja. 

“Ndikuganiza kuti Akuebue akunena zoona. Musi- 
yeni apite ndi Edogo kuti akatsimikizire ngati ali bwinodi. 
Koma akamapita atengenso Ugoye, yemwe atenge zilazi 
ndi zinthu zina zofunika. Mukapita choncho ulendo wa- 
nuyo sukakhumudwitsa aliyense.” 

“Koma kodi n'chifukwa chiyani mukuopa kukhu- 
mudwitsa anthu?” anafunsa Akuebue. “Ineyo si mwana. 
Ndimadziwa mmene ndingachekere popanda kutulutsa 
magazi. Koma sindingaope kukhumudwitsa munthu wa 
ku Umunneora ngati moyo wa Ezeulu uli pachiswe.” 

“Zoona,” anavomereza Anosi. “Zimene mwanena- 
zo ndi zoona zenizeni. Bambo anga ankakonda kundiuza 
kuti kuopa kukhumudwitsa ena n'kumene kumachititsa 
munthu kumeza chiphe. Umati kulowa m’nyumba mwa 
munthu woipa mtima, munthuyo n’kukubweretsera kola. 
Wekha umadziwiratu kuti mmene wabweretsera kolayo 
ali ndi zolinga zoipa ndipo mtima wako umakuuza kuti 
usadye. Koma chifukwa choopa kukhumudwitsa anthu, 
umatha kumeza ukwalanta. Ine ndikugwirizana ndi 
Akuebue.” 


KKK 


N’kutheka kuti palibe amene anamusowa kwambiri Eze- 
ulu kuposa Nwafo. Ndiye mwatsoka, mayi akenso anali oti 
apita nawo paulendowu. Komabe vutoli linafewerapo 
atamva zoti Edogo nayenso apita nawo. 

Kuchoka kwa Ezeulu kunachititsa kuti Edogo apeze 
mpata wokhaulitsa mwana yemwe munthu wachikulireyo 

ankamulelera pachilolo. Monga mwana woyamba, Edogo 
anasamuka m’nyumba yake n'kukalowa ya bambo ake 
n'kumadikirira kuti abwere. Nwafo yemwe ankakonda 
kukhala m'nkhumbimo anayamba kuona kuti diso la 
m'chimwene wakeyo silinkafuna kuti iyeyo akhalemo. 
Ngakhale anali mwana wamng'ono, Nwafo anali ndi 
maganizo a munthu wamkulu. Iye ankatha kudziwa ngati 
munthu akumuyang'ana ndi diso labwino kapena ayi. 
Ngakhale zikanakhala kuti Edogo sananene chilichonse, 
Nwafo akanadziwabe kuti sakufunidwa m’nyumbamo. 
Mwadzulo lake, Edogo anamuuza kuti apite kukhumbi la 
mayi ake. Anati asamangokhala ndungundu mu obimo 
n'kumayang'ana kukamwa kwa anthu akuluakulu. Ata- 
mva chipongwe chimenechi, Nwafo anatulukadi panja 
n'kukayamba kulira. Koyamba pamoyo wake, Nwafo ana- 
uzidwa kuti sakufunidwa m’nyumba ya bambo ake. 

Kwa tsiku lonse lalero, Nwafo sanalowenso mu 
obiyo kufikira pamene Obika anafika. Pa nthawiyi, ali- 
yense kuphatikizapo anthu a nyumba zoyandikira ana- 
bwera kudzamva kuti chachitika n'chiyani. Iye anakhala 
pamene ankakonda kukhala mopanda kuopa chilichonse. 
Nayenso Edogo sananene chilichonse ndipo ankaoneka- 
nso kuti sanaone nkomwe kuti Nwafoyo alipo. 

Mchemweli wa Nwafo, Obiageli analira mpaka 
maso kutupa pamene mayi ake ndi anthu ena ankauyamba 
wopita ku Okperi. Iye sanatonthole ngakhale Oduche 
anamuuza kuti akamutolera icheku ndi udala. Pamapeto 
pake Obika anamuopseza kuti akapitiriza kulira akamu- 
itanira chinyawu chotchedwa ichele. Atangomva zimene- 
zo, Obiageli anathonthola nthawi yomweyo. Kenako ana- 
khala pangodya ina ya obiyo n'kuyamba kufwenthera 
kwinaku akusisima. 

Pamene dzuwa linkalowa m’zikope mwake, Nwafo 


292 


CHILANGO CHA MULUNGU 


anayambanso kuvutika maganizo ndi nkhani imene ana- 
khala akuiganizira kuchokera dzulo. Kodi n'chiyani chi- 
nkayenera kuchitika mwezi watsopano ukaoneka? Iye 
ankadziwa kuti bambo ake ankauyembekezera kwambiri 
asanapite ku Okperi. Kodi mweziwo ukanawatsatira ku 
Okperi komweko kapena ukanawadikirira mpaka atabwe- 
ra? Ngati mweziwo ukanaonekera ali ku Okperi, kodi 
Ezeulu akanaulandira bwanji popanda chinganga chomwe 
ankaimba pouchingamira? Nwafo anayang'ana ogene ye- 
mwe anali pafupi ndi khoma komanso mtengo umene 
ankaimbira ogoneyo. Iye anaona kuti njira yabwino kwa- 
mbiri ndi yoti mweziwo uwadikire mpaka atabwera. Ko- 
mabe pamene mdima unkayamba, Nwafo anapita kuka- 
khala pamene bambo ake ankakhala akamadikira kutuluka 
kwa mwezi watsopano. Iye sanadikire kwa nthawi yaitali 
kufikira pamene anaona mwezi waung'ono kwambiri 
utatuluka. Mweziwo unkaoneka wowonda kwambiri ko- 
manso unkangokhala ngati sukufuna kutuluka. Nwafo 
anatenga ogene ndipo ankafuna kuyamba kumugogoda, 
koma manja ake anauma chifukwa cha mantha. 


KKK 


Ezeulu anali akumvabe m’maganizo mwake kuimba kwa 
ana a kunyumba zabomako pamene mwana wa Nwodika 
ndi mkazi wake anatulukira atanyamula chakudya chama- 
dzulo. Monga ankachitira nthawi zonse, mwana wa Nwo- 
dika anatema nthongo ya foofoo n’kusunsa mundiwo 
kenako n'kudya. Atangotero, Ezeulu anayamba kuchichita 
kanthu chakudyacho. Ngakhale sankadya egusi, patsikuli 
anadya mopanda matama chifukwa egusiyo anakonzedwa 
bwino kwambiri. Iye sanazindikire nkomwe kuti ndi 
chakudya ankadana nacho chija. Nsomba komanso nsuzi 

wa egusiyo zinali za asa kapena zina zabwino kwambiri. 
Nsombazo zinali zofutsa ndi utsi ndipo zinkakoma ngati 
nyama. Nayenso foofoo anaphikidwa mwaukadaulo zedi 
moti analibe mtchimtchi ndi imodzi yomwe. Zinali 
zoonekeratu kuti chinangwa chomwe anaphikira foofooyo 
chinali chitasakanizidwa ndi nthonchi zaziwisi. 

Ali mkatikati modya chakudyachi, mwana wake, 
mkazi wake komanso mnzake uja anatulukira. Munthu 
amene anawalozera kumene kunali Ezeulu anali mesenjala 
yemwe ankayang’anira akaidi omwe atsekeredwa m’nde- 
nde. Poyamba Ezeulu ankachita mantha kuti mwina china- 
chake chachitika kunyumba. Koma ataona zilazi zomwe 
mkazi wake anasenza, mtima wake unakhala m’malo. 

“N'chifukwa chiyani simunadikire kuti mubwere 
mawa m’mawa?” 

“Tabwera madzulo ano chifukwa timakaikira kuti 
mwina mukhala mukubwerera kunyumba m’mawawo,” 
anayankha Akuebue. 

“Kunyumba?” Ezeulu anaseka. Kumeneko kunali 
kuseka kwa anthu omwe samatha kulira. “Ndi ndani 
wakuuzani zoti ndikupita kunyumba? Inetu sindinaonane- 
be ndi mzungu yemwe ananena kuti ndibwere kuno. Anthu 
andiuza kuti mzunguyo akudwala mwakayakaya. N'ku- 
theka kuti akufuna kuti Mkulu Wansembe adzaperekedwe 
nsembe ngati mtsamiro pamaliro ake.” 

“Usayankhulenso zimenezo!” anatero Akuebue, 
ndipo ena ajanso anagwirizana naye. 

“Kodi panopa tili ku Umuaro ngati?” anafunsa Eze- 
ulu. 

“Ngati munthuyo akudwala ndipo sanasiye uthenga 
uliwonse woti akuuzeni, mungachite bwino kubwerera 
kaye kuti mudzabwerenso akadzachira,” anatero Edogo, 
yemwe ankaona kuti malo analiwo si abwino oti bambo 

akewo ndi anzawowo azimenya nkhondo ya mawu. 

“Kunoko sindikufunanso kudzabwera ulendo wa- 
chiwiri. Ndikhalabe kuno mpaka nditaona mutu komanso 
mchira wa nkhani imene ndabwerera kuno.” 

“Kodi mukudziwa kuti akhala akudwala kwa ntha- 
wi yaitali bwanji? Mukhozatu kukhala kuno...” 

“Ngakhale atadwala mpaka chaka kutha, ndikhala- 
be kuno n'kumamudikirira . . . Izi zili apo, Ugoye, anthu 
ali bwanji kunyumba?” 

“Tinawasiya ali bwino.” Khosi lake linali likuoneka 
ngati lalowa mkati chifukwa chosenza katundu wolemera 
uja. 

“Nanga ana, mkazi wa Obika komanso ena onse?” 

“Onse tawasiya ali bwino.” 

“Nanga inu kunyumba kwanu kuli bwanji?” Ezeulu 
anafunsa Akuebue. 

“Pamene ndimachoka samalongolola. Komanso 
palibe amene amadwala, njala yokha basi.” 

“Imeneyo ndi nkhani yaing'ono,” anatero mwana 
wa Nwodika. “Njala ndi yabwinoko tikayerekezera ndi 
matenda.” Pamene ankanena zimenezi mphuno zake zinali 
zikumulemera moti anatuluka panja n'kukamina mwa- 
mphamvu kuti mphunozo zitseguke. Kenako analowanso 
akuzipukuta ndi kuseri kwa dzanja. 

“Nwego, ukhoza kumapita kunyumba kuti ukawa- 
konzere anthuwa chakudya. Mbalezi ndibweretsa.” 

Nwego anasenza katundu anabwera ndi Ugoye uja 
ndipo azimayi awiriwa anapita kukakonza chakudya. 
Panalibe nthawi yoseweretsa moti azimayiwo atangocho- 
ka Akuebue anayankhula. 

“Obika watifotokozera mmene mwana wa Nwodika 
ndi mkazi wake wakhala akukusamalirirani.” 

“Nokhanso mwaona ndi maso anu.” Ezeulu Anaya- 

nkha mkamwa mwake mutadzaza foofoo. 

“Zikomo kwambiri,” anatero Akuebue kwa John 
Nwodika. 

“Tathokoza kwambiri chifukwa cha ntchito imene 
mwaigwira, muzigona pafupi ndi moto malinga ndi 
kuziziraku,” anateronso Edogo. 

“Tangochita zimene timayenera kuchita basi. Kodi 
munthu wosauka ndi mkazi wake angachitenso zotani 
kuposa pamenepa? Tikudziwa kuti Ezeulu ali ndi nyama 
komanso nsomba kunyumba kwake, koma pamene ali 
kuno tinaona kuti tingachite bwino kugawana naye koche- 
pa kamene tili nako. Tangochita zimene timayenera ku- 
chita basi.” 

“Pamene Obika anatiuza zimenezi ndinanena kuti 
palibe chinthu chomwe chimasintha anthu kuposa kupita 
kudziko lakutali.” 

“Zoona,” anatero Ezeulu. “Tonde wamng’ono ana- 
nena kuti ulendo wopita kwawo kwa mayi ake unamu- 
phunzitsa kuti asamathe mawu poyankhula.” Iye anadzi- 
seka yekha. “Ndikuona kuti ndikanachita bwino kwambiri 
ndikanamabwerabwera kwa mayi anga kuno.” 

“Zimenezi zachititsadi kuti musinthe kwambiri, 
ngakhale nkhope yanuyi ikusonyeza zimenezo,” anatero 
Akuebue. “Pamene amandiuza kuti munthu wa ku Umu- 
nneora akukusamalirani ndinawauza kuti akundinamiza. 
Kodi ndikanakhulupirira bwanji zimenezi ndikuona nkho- 
ndo imene tikumenyana kumudzi kuja?” 

“Zimenezo ndi zimenedi mumachita kumudziko,” 
anatero mwana wa Nwodika. “Ine sindimatenga mkwiyo 
wakumudzi n'kubwera nawo koyenda kuno. Makolo athu 
anati ukakhala koyenda, munthu amene wayandikana na- 
ye ndiye m’bale wako. Mawu amenewa ndi amene ndi- 
mayendera pa moyo wanga.” 

“Zoonadi,” anatero Akuebue akuoneka kuti akuga- 
nizira poti alowere kuti anene nkhani imene anabwerera. 
Atakhala chete kwa kanthawi, anaganiza zobandula 
chipika ndi nkhwangwa ngati mmene anthu a ku Nsugbe 
ankachitira akamakhapa dzungu. “Tabwera kuno ndi zoli- 
nga ziwiri. Tabwera ndi Ugoye kuti adzapeputse mkazi wa 
Nwodika pa udindo waukulu umene wausenza komanso 
kuti tidzathokoze mwana wa Nwodika. Tikufuna kumuuza 
kuti ngakhale kuti anthu am’mudzi wakwawo ali paudani 
wosamwerana madzi ndi mudzi wa kwa Ezeulu, lero 
asonyeza kuti ndi anansi a Ezeulu ndi banja lake.” Pamene 
ankayankhula zimenezi, dzanja la Akuebue linali lili 
m'thumba lake lachikopa chambudzi akufufuza lumo lake 
komanso kola. Kenako panachitika mwambo wapadera. 
Nwodika ndi Edogo anayambapo kumanga mfundo yoso- 
nyeza mgwirizano pakati pawo. Ezeulu ndi Akuebue 
ankangoonerera pamene achinyamata awiriwa ankadya 
kola wopakidwa magazi a wina ndi mnzake. 

“Kodi zinakhala bwanji kuti uyambe kugwira 
ntchito kwa mzungu?” anafunsa Akuebue atayambiranso 
kuyankhulana. 

Mwana wa Nwodika anatsokomola, kenako anati: 

“Mwafunsa kuti zinatheka bwanji kuti ndiyambe 
kugwira ntchito kwa mzungu? Ndikhoza kunena kuti chi 
wanga (mulungu wanga waumwini) ndi amene anakonza 
zoti zimenezi zichitike. Ine sindinkadziwa chilichonse 
chokhudza mzunguyo. Sindinkadziwa chinenero komanso 
chikhalidwe chake. Ikamafika nyengo yachilimwe chaka 
chikubwerachi, ndikhala nditatha zaka zitatu ndikumu- 
gwirira ntchito. Tsiku lina zinangochitika kuti ine ndi 
anzanga ena tinachoka ku Umunneora kubwera ku Okperi 
kuti tidzaphunzire gule watsopano monga tinkachitira kwa 
zaka zambiri m'nyengo yamasika, tikangomaliza kuko- 

lola. Chomwe chinandidabwitsa n'choti mnzanga wina 
dzina lake Ekemezie, yemwe ndikabwera kuno ndinka- 
kagona kwawo, yemwenso akabwera ku Umuaro anka- 
dzagona kwathu, ndinapeza kuti sanali pakati pa ovina 
gule a ku Okperi. Ndinamufufuza pagulu la anthu omwe 
anabwera kudzatichingamira koma sindinamupeze. Mnza- 
nga wina dzina lake Ofodile anandiperekeza kunyumba 
kwake ndipo munthu ameneyu ndi amene anandiuza kuti 
Ekemezie anayamba kugwira ntchito kwa mzungu. Ndi 
zovuta kufotokoza mmene ndinamvera nditamva uthenga 
umenewu. Mwina ndinganene kuti ndinkangomva ngati 
wina wandiuza uthenga woti mnzangayo wamwalira. 
Ndinayesa kufunsa Ofodile kuti andifotokozere zambiri 
zokhudza mzungu yemwe ankamugwirira ntchitoyo ndipo 
anakhaladi nane pansi n'kundiyalira zonse. Ndiye tsiku 
lotsatira, Ekemezie anabwera kudzakumana nane ndipo 
ananditenga n'kupita nane ku Gorment heel (kunyumba 
zaboma). Iye anandiitana ndi dzina langa ndipo ine 
ndinayankha. Anandiuza kuti chilichonse ndi chabwino 
panyengo yake—kuvina kumakoma m'nyengo yovina. 
Koma anandiuzanso kuti munthu wanzeru zake samapita 
pakatchire kukasaka mbewa anzake akupha nyama 
zikuluzikulu. Iye anandilangiza kuti ndisiye kuvina gule 
n'kulowa mumpikisano wothamangitsa makobidi a 
azungu. Ekemezie ananditana kuti Nwabueze ndipo ine 
ndinavomera atanditchula dzina langali. Iye ankanena kuti 
mpikisano wothamangitsa ndalama za azungu sukudikira 
munthu ndipo sungayembekezere ineyo kuti ndiganize 
kaye. Anaphanso mwambi wake kuti ngati kalulu akule- 
phera kuthamanga, ayenera kupereka mpata kwa fulu kuti 
adutse. Iye sanandibisire kuti anthu ochokera m’mafuko 
ang’onoang’ono omwe poyamba tinkawanyoza, anali ata- 
yamba kale kukondedwa ndi azungu pomwe anthu akwa- 

thu anali adakali mtulo tofa nato. Iye anati athuwa 
akufunika kudzuka kutulo tawo, apo bii apitirizabe kuvala 
nkhwende anzawo akukokera mabuluku.” 

Amuna atatuwo ankangomvetsera. Akuebue sana- 
nene chilichonse. Iye ankangoliza athotholi ndi zala zake 
ndipo chamumtima ankangoti: “Ndamvetsa chifukwa cha- 
ke Ezeulu wayamba kugwirizana ndi munthu ameneyu. 
Zawo ndi zimodzi.” Ngakhale Akuebue ankamuganizira 
izi, aka kanali koyamba kuti nayenso Ezeulu amve maga- 
nizo a Nwodika pa nkhani ya azungu ndipo nkhope yake 
inawala ndi chisangalalo. 

Komabe iye anayesetsa kubisa chimwemwe chime- 
nechi ndipo sankafuna kuoneka kuti akugwirizana ndi 
Nwodika kapena ayi. Ndi anthu enawo omwe ankafuna 
atadziwa zimenezi. 

“Ndithu abale anga,” anapitiriza mwana wa Nwodi- 
ka, “mmenemo ndi mmene m'bale mwanu anayambira 
kugwira ntchito kwa mzungu. Poyamba anandiuza kuti 
ndizimukonzera maluwa, koma patatha chaka chimodzi 
anandiitana n'kundiuza kuti wandikweza pa ntchito ndipo 
ndiyamba kugwira yam’nyumba. Anandifunsa kuti dzina 
langa ndi ndani ndipo ine ndinamuuza kuti ndine Nwa- 
bueze. Koma chifukwa choti ankalephera kutchula dzinali, 
ananena kuti azingondiitana kuti Johnu.” Nwodika anane- 
na zimenezi akumwetulira, koma sanamwetulire kwa 
nthawi yaitali. “Ndikudziwa kuti anthu ena kumudzi aku- 
mafalitsa mphekesera zoti ndimaphikira mzungu. Koma 
zimenezo ndi zabodza chifukwa ine sindimalowa ndi 
kukhitchini kwake komwe. Ntchito yanga ndi kungo- 
mukonzera m’nyumba basi. Mukudziwanso kuti mzungu 
sali ngati anthu akudafe. Ngati waika mbale apa, akhoza 
kukhumudwa kwambiri ngati ataipeza utaiika pamalo ena. 
Choncho ndimazungulira m’nyumba monse n’kumaone- 

tsetsa kuti chilichonse chili pamalo pake. Koma ndikufuna 
kukuuzani kuti ine sindimafuna kudzafa ndili wamtchito 
wamzungu. Cholinga changa ndi kuyamba malonda a 
fodya ndikatolera kampamba. Anthu am’madera ambiri 
akumatola chikwama chifukwa cha malonda amenewa 
komanso malonda ogulitsa zovala. Anthu a ku Elumelu, 
Aninta, Umuofia komanso ku Mbaino ndi amene akutso- 
gola pa misika yatsopanoyi. Anthu amenewa ndi amene 
akumadzazitsa katundu wawo m’misikayi. Koma muta- 
ndifunsa kuti: Kodi pali munthu aliyense wochokera ku 
Umuaro yemwe ali m’gulu la akhumucha a kuno? Ndinga- 
kuyankheni kuti palibe ngakhale m’modzi. Nthawi zina 
ndimachita manyazi anthu akandifunsa kuti kumudzi 
kwathu ndi kuti. Ifeyo sitigulitsa nawo zinthu mumsika 
watsopanowu komanso sitifuna kugwira ntchito kwa azu- 
ngu. Sitifuna kuchita nawo chilichonse. Chimenecho 
n'chifukwa chake ndinasangalala pamene tsiku lina mzu- 
ngu anandiitana n’kundiuza kuti kumudzi kwathu kuli 
munthu wina wanzeru dzina lake Ezeulu. Ndinamuuza 
kuti alipodi. Anandifunsa ngati adakali moyo ndipo ndina- 
muuza kuti adakali gwagwagwa. Kenako anandiuza kuti: 
Pita ndi mesenjala ukamuuze kuti ndikufuna kudzamu- 
funsa mafunso angapo okhudza chikhalidwe cha anthu 
ake chifukwa ndikudziwa ndi munthu wozindikira. Ndita- 
mva zimenezi ndinadziuza kuti: Umenewu ndi mwayi 
woti fuko lathu lidziwike kwa mzunguyu. Sindinkadziwa 
kuti zinthu zingafike pamenepa.” Iye anaweramitsa mutu 
wake ndipo anayang’ana pansi ali ndi chisoni chachikulu. 

“Limeneli si vuto lako,” anatero Akuebue. 

“Zinthu zina zimangochitika. Nthawi zina maso 
athu amatha kuona mbalame, ndipo ife timatola mwala 
kuti tiigende. Koma m’malo moilasa mwamaluli timape- 
zeka kuti taphonya n’kuchotsa diso la mnzathu.” 

“Komabe ineyo ndimaona kuti ndinalakwitsa,” ana- 
tero mwana wa Nwodika modandaula kwambiri. 


KKK 


“Iweyo ndi amene uli wokayikitsa,” anatero Ezeulu. 
Anthu ena aja anali atapita kukagona kunyumba kwa 
mwana wa Nwodika ndipo anasiya Akuebue ndi Ezeulu 
m'chipinda chija. 

“Ndimakhalabe ndi munthu amene akumwalira 
ngakhale chi wake atatsimikiza kuti apite.” 

“Komatu munthu uyuyu sanganditsirire chiphe 
ngakhale ali wochokera ku Umunneora.” 

“Zimenezo sitingadziwe,” anatero Akuebue akupu- 
kusa mutu wake. “Buluzi aliyense amabisa mimba yake 
moti sitingathe kudziwa ngati mimba ya buluzi uyuyu ili 
bwinobwino. Komansotu paja amati mtima wa mnzako 
ndi tsidya lina.” 

“Ayi, ineyo ndikudziwa kuti mwana wa Nwodika 
alibe maganizo aliwonse oipa. Ndikhoza kumva fungo la 
munthu yemwe akufuna kunditsirira chiphe ngati mmene 
ndinganunkhizire munthu amene m’mimba mwake mwa- 
vuta.” 

Akuebue anali akupukusabe mutu wake. Ezeulu 
ankangoonekera pakhoma chithunzithunzi chake chika- 
masuntha. Chithunzithunzichi chinabwera ndi kuwala kwa 
koloboyi wamafuta a gwalangwa yemwe ankawala mo- 
nyinyirika. 

“Kodi sumaona zimene amachita pamene unamu- 
funsa kuti amange mfundo yaubale komanso pomwe ama- 
dya mtedza wamagazi uja?” Ezeulu anapitiriza. “Akana- 
khala kuti anali ndi maganizo oipa ukanaona zimene 
zikanachitika paliwombo pake. Ayi, munthu ameneyu si 

wokayikitsa. Koma amachita zinthu ngati makolo athu 
akale. Koma masiku ano anthu omwe akupezeka pali- 
ponse akumakhala ochuluka nzeru kwabasi. Ndiponso 
nzeru zawo zimakhala zopotoka, moti zinafika mpaka po- 
detsa mphuno zawo.” 

“Udzudzu wa kuno umangokhala ngati autuma. 
Munthu angapeze bwanji tulo udzudzu ukuluma cho- 
nchi?” anafunsa Akuebue, akukupa udzudzu wina womwe 
unkawuluka pafupi ndi khutu lake. 

“Ingokhala phee uone udzudzu, tadikira pang’ono 
uone tikangozimitsa nyaliyi. Ndinangoiwala kupempha 
mwana wa Nwodika uja kuti akandipezere mpungabwi 
kuti ndiike kumutuku n’cholinga choti usandiyandikire- 
nso. Koma kubwera kwanu kuja n'kumene kunandiiwa- 
litsa zimenezi. Dzulo unangotsala pang’ono kutsopa ma- 
gazi anga onse.” Nayenso anakupa udzudzu wake. “Kodi 
unati anthu a kunyumba kwanu ali bwino?” Anafunsa, 
pofuna kusintha nkhani imene ankakambiranayo.” 

“Pamene ndimawasiya samalongolola,” anayankha 
Akuebue akuyasamula ngati mvuu. 

“Nanga bwanji nkhani ya Udenkwo ija? Pajatu si- 
tinafike nayo kumapeto.” 

“Pajadi,” anatero Akuebue mokhala ngati sakufuna. 

“Udenkwo amandidetsa kukhosi kwambiri. Ndi 
mwana wanga wamkazi zoona. Koma ndikhoza kukuuza 
kuti zochita zake sizisiyana ndi mayi ake. Ndakhala ndi- 
kumuuza kuti mkazi amene amaimitsa mutu wake ngati 
wasenza mtsuko wamadzi akakhala kubanja, banja lima- 
mukanika. N’zoona kuti sindinamve mbali ya akuchimu- 
na, koma zimene ndamva kuchokera kwa Udenkwo ndi 
zokwanira kudziwa zimene zinachitika. Ndikudziwiratu 
kuti akundinamiza moti si chifukwa chokwanira chimene 
wachokera kubanja. Anandiuza kuti apongozi ake kume- 

neko anauza mwamuna wa Udenkwo kuti apereke tambala 
wa nsembe. Ndiye mwamunayo atafika kunyumba kwake 
analoza tambala wina n’kuuza ana kuti amugwire n’kumu- 
manga. Pamapeto pake m’pamene zinadziwika kuti anali 
tambala wa Udenkwo ndipo mwiniwakeyo atamva zime- 
nezo anapsa mtima kwambiri. Pamenepotu m’pamene 
mapokoso analowera. Anatero nditamufunsa chimene wa- 
chokera kwa mwamuna wake. Ndiyeno ndinamufunsa 
funso lakuti: ‘Ndiye umafuna kuti mwamuna wakoyo 
achite kupita kumsika kukagula tambala akazi ake ali ndi 
makolamakola a nkhuku?” Koma anandiyankha kuti: 
“Ndiye n'chifukwa chiyani nthawi zonse akamafuna nkhu- 
ku amagwira yanga? N'chifukwa chiyani amaonerera 
nkhuku zangazi m”malo mogwira nkhuku za akazi enawo? 
Kapena mizimuyo inanena kuti imafuna kudya nkhuku 
zanga zokha?” Ndiyeno ine ndinamufunsa kuti: “Kodi 
wakhala akugwira nkhuku zako maulendo angati komanso 
mwamuna angadziwe bwanji kuti nkhuku iyi ndi mkazi 
uyu, iyi ndi ya uyu?” Iye sanandiyakhe. Chimene amadzi- 
wa n'choti nthawi zonse apongozi ake akafuna tambala 
wopereka nsembe m’pamene amamukumbukira.” 

“Nkhani yake inali yomweyo basi?” 

“Inde ndi yomweyo. Nkhani zake ndi zaziitu.” 

Ezeulu anamwetulira. “Munthutu akhoza kuganiza 
kuti azipongozi athu amapereka nsembe tsiku lililonse.” 

“Zimenezo ndi zimene ndinamuuza. Koma monga 
mmene ndanenera Udenkwo ali ngati mayi ake. Chimene 
chinamuwawa kwambiri ndi choti azipongozi akewo 
sanabwere kudzagwada n'kumupempha kuti awagaire 
nkhukuyo.” 

Ezeulu sanaikeponso mlomo mofulumira. Ankao- 
neka kuti akuganiziranso nkhaniyo. 

“Mwamuna aliyense ali ndi njira yake yoyendetsera 

zinthu pakhomo pake,” Ezeulu anatero pamapeto pake. 
“Chimene ndimachita ndikamafuna zinthu ngati zimenezo 
chimakhala kuitana mmodzi mwa akazi anga n’kumuuza 
kuti: “Ndikufuna zakutizakuti kuti ndikapereke nsembe, 
pita ukatenge ubweretse.” Ndimadziwa kuti ndikhoza 
kukatenga ndekha, koma ndimamuuza iyeyo kuti akatenge 
yekha abweretse. Sindimaiwala zimene bambo anga ana- 
uza anzawo ena pamene ndinali kamnyamata. Iwo anati: 
“Pachikhalidwe chathu mwamuna samayenera kumachita 
kugubuduka pansi kapena kugwada kupempha mkazi 
wake kuti amukhululukire, kapena kumachita kumunya- 
mbita mapazi kuti amuchitire chinachake. Ngakhale izi 
zili choncho, mwamuna wanzeru amadziwa kuti pamafika 
nthawi zina zomwe amayenera kuchita zimenezi mwa- 
nseri ndipo zikavutitsitsa amafika mpaka potulutsa mawu 
akuti, “chonde”. Koma zangati zimenezo zikachitika pali- 
be amene amayenera kudziwa. Komanso ngati mutu 
mkaziyo umagwira, samakaima pachulu n'kuyamba ku- 
bwebwetuka za nkhaniyi, kapena kutsegula pakamwa 
pake n'kumauza azinzake. Ngati atachita zimenezo nthaka 
yonse imene mwamuna wakeyo anagwada kapena kugu- 
budukapo imatsegula pakamwa pake n’kumutafuna.’ Zi- 
menezo ndi zimene bambo anga anauza mnzawo yemwe 
anali ndi maganizo akuti mwamuna salakwa pakhomo 
pake. Mawu amenewa sindimawaiwala mpaka pano. 
Nkhuku ya mkazi wanga imakhalanso yanga pachifukwa 
chakuti mkaziyo ndi wanga ndipo chilichonse chomwe ali 
nacho ndi changanso. Ndiye mwachidule ndinganene kuti 
munthu akhoza kupewa mapokoso ngati amenewa ngati 
atamazindikira kuti pali njira zambiri zophera khoswe. 
Nthawi zina umangomunyengerera ndi kachakudya 
m’malo momugenda ndi mwisi.” 

“Zimenezo ndi zoona,” anavomereza Akuebue. 

“Koma azipongozi athuwo sangafune kumva mawu ame- 
newo. Ndikabwera pa nkhani ya mwana wangayu, ndi- 
kufuna kuti asamaganize kuti mwamuna wake akango- 
mukalipira pang’ono azibereka mwana wake wakumbuyo 
n'kugwira pankono mwana wake wina n'kumabwera kwa 
ine. Mayi anga sankachita zangati zimenezo. Udenkwo 
anaphunzira zimenezo kuchokera kwa mayi ake. Mkazi 
wangayu komanso mwana ameneyu adzapatsira mtima 
umenewo kwa ana awo mpaka m'tsogolo. Pajatu ng'ombe 
ikamamweta udzu wambiri ndi kukamwa kwake mwana 
wake amaiyang’ana kukamwa ndipo nayenso amadzachita 
zomwezo.” 


KKK 


Linali tsiku lachinayi chibwerere ku Okperi pamene Eze- 
ulu analandira uthenga woti akakumane ndi Clarke. Iye 
anatsatira mesenjala yemwe anabwera ndi uthengawo 
n’kupita kuofesi ya mzunguyo. Kuofesiyo kunalinso anthu 
ena ambirimbiri omwe ankadikirira kuti akumane naye. 
Ena anali atakhala pazitsa, ndipo ena anakhala pansi 
pasimenti. Mesenjala uja anamusiya Ezeulu panja ndipo 
analowa mkati momwe munali anthu ambirimbiri omwe 
ankagwirira ntchito mzunguyo. Ezeulu ankaona mesenjala 
uja kudzera pazenera. Mesenjalayo ankayankhula ndi mu- 
nthu yemwe ankaoneka kuti ankatsogolera anzakewo. 
Atakambirana kwa kanthawi, analoza kumene kunali Eze- 
ulu ndipo munthuyo anatsatira chala chakecho ndi maso 
n’kuona Ezeulu. Koma atamuona anangogwedezera mutu 
n’kupitiriza zimene ankachita. Atamaliza zimene ankachi- 
tazo analowa muofesi yomwe inali mkati momwemo 
koma sanakhalitsemo. Atangotulukamo anakodola Ezeulu 
n’kumuuza kuti alowe. Atalowa mmenemo anapeza mzu- 

ngu anamuitanitsayo akulemba m'buku lake. Chodabwitsa 
n'chakuti m’malo molemba ndi dzanja lamanja, ankale- 
mba ndi dzanja lamanzere. Ezeulu atangoona zimenezo, 
anayamba kuganizira ngati pangapezeke munthu wakuda 
yemwe angajaire kulemba n’kufika pomalemba ndi dzanja 
lamanzere ngati mmene mzunguyo ankachitira. 

“Dzina lako ndi Ezeulu?” anafunsa mzunguyo ku- 
dzera mwa womasulira wake. 

Kumufunsa dzinaku kunamupsetsa mtima Ezeulu 
koma anadzigwira. 

“Kodi sunamve funso limene ndakufunsa? Mzu- 
nguyu akufuna kudziwa ngati dzina lako ndi Ezeulu ka- 
pena ayi.” 

“Muuze mzunguyo kuti apite kwa bambo ake ndi 
mayi ake akawafunse maina awo.” 

Pamenepo womasulira ndi mzungu uja anayang’a- 
nizana. Mzunguyo anaipitsa nkhope yake koma kenako 
anamwetulira. Ndiyeno kudzera mwa womasulira wakeyo 
anamuuza kuti sanamufunse dzina lakelo ngati chipo- 
ngwe. 

“Mmenemu ndi mmene mzungu amachitira zinthu,” 
anatero womasulira uja. Mzungu uja ankangomuyang’ana 
Ezeulu modabwa kwambiri. Womasulirayo atamaliza ku- 
yankhula, mzunguyo anaipitsanso nkhope yake n'kuya- 
mba kudzudzula Ezeulu polephera kusonyeza ulemu atau- 
zidwa kuti abwere kuboma. Anamuuzanso kuti akadza- 
sonyezanso khalidwe limenelo adzapatsidwa chilango 
chokhwima kwambiri. 

“Umuuze kuti,” anatero Ezeulu, “ndikudikirabe ku- 
mva uthenga womwe wandiitanira.” Koma mawu amene- 
wa asanamasuliridwe mzunguyo ananyamula dzanja lake 
n'kuyankhula mokalipa kwambiri. 

Ezeulu sankafunikanso munthu womasulira kuti 

adziwe kuti mzunguyo safuna munthu wochuluka nzeru. 
Kenako mzunguyo anakhala kaye chete kuti mtima wake 
ukhale pansi ndipo anayamba kulakatula ubwino wa boma 
la azungu. Clarke ankafunitsitsa kuyamba ndi kufotokoza 
ubwinowu ngakhale zikanakhala kuti pali wina yemwe 
anauza kale Ezeulu zimenezi. Choncho anayamba kufo- 
tokoza ubwino wa boma la azungu kwa wansembe wo- 
dzikuzayu, yemwe ankafuna kumuchitira chifundo pomu- 
kweza kuti akhale woposa anzake komanso yemwe m’°ma- 
lo mobweza ulemu ankachita mwano waukulu. Koma 
chifukwa cha kuuma khosi kwa mkuluyu, Clarke anafika 
mpaka posowa chonena. Pamene ankafotokoza zimenezi 
mkwiyo wake unkangoyakirayakirabe akaona kudzikuza 
kwa Ezeulu. Koma mwamwayi chifukwa choti ankaya- 
nkhula kudzera mwa womasulira wake ndipo ankafunika 
kupumira kaye poyankhula, Clarke anakwanitsa kudzi- 
gwira. 

Kenako anapereka ganizo lawo lija kwa Ezeulu. 
Nkhope ya Mkulu Wansembeyo sinasinthe m’pang’ono 
pomwe pamene anamva zoti akufuna kumulonga ufumu. 
Iye anangokhala duu ngati chosema. 

Clarke ankadziwa kuti patenga nthawi kuti azindi- 
kire kuti udindo umene ankafuna kumupatsawo ndi wa- 
ukulu zedi. 

“Ndiye mukuvomera kupatsidwa udindowu kapena 
ayi?” Clarke anayankhula mawu amenewa modzikuza 
kwambiri mokhala ngati akumuuza kuti ndikudziwa kuti 
sungakane mwayi ngati umenewu kapolo iwe! 

“Umuuze mzunguyu kuti Ezeulu sangakhale mfu- 
mu ya munthu aliyense, kupatulapo kukhala wansembe wa 
Ulu.” 

“Wati bwanji!” anatero mozazira Clarke. “Koma 
mutu wa munthuyu umagwira?” 

“Ndikuganiza choncho Sah,” anatero womasulira 
uja m'chizungu chonyozololoka. 

“Ngati zili choncho, ndiyetu tuluka naye muno 
ukamutsekere.” Clarke anali ataudya moto wa mkwiyo. 
Mumtima mwake ankangoti: “Koma ndiye ndi wodzi- 
mvatu! Zoona sing’anga ngati ameneyu angamayankhule 
pamaso pa ine atatulutsa nsana!” 

Pamene masiku atatu ankatha, mbiri ya Ezeulu inali ita- 
ziziriratu kunyumba zaboma kuja. Poyamba anthu anka- 
ganiza kuti kumangidwa kwake kuchititsa kuti akwiye 
kwambiri n'kumalizitsa Winterbottom. Koma masiku 
ankangodutsa ndipo sanamve uthenga uliwonse woti Ka- 
puteni Winterbottom waluma mano. Koma kenako nkhani 
ya Ezeulu inaukanso mwamtundu wina. Nkhani yake inali 
ya zimene anachita pokana kukhala mfumu. M'dziko 
lonse la anthu a mtundu wa chilbo, nkhani ngati imeneyi 
inali isanamvekepo. Anthu ankaona kuti n'kupusa kwaku- 
kulu kukana mwayi wamzama ngati umenewu. Koma ena 
ankaona kuti munthu wochita zimenezo ayenera kupa- 
tsidwa ulemu wapadera chifukwa si zophweka. 

Ezeulu anali wokhutira ndi mmene zinthu zinaye- 
ndera. M’maganizo mwake anali atamanga kale mfundo 
yoti ayendere, ndipo pa nthawiyi n’kutinso ataiwala kaye 
za mzunguyo. Komabe, nthawi zina ankangopezeka kuti 
wayamba kuganizira za mwayi anapatsidwawo moti pena 
kamtima koti akanangovomera kankamubwerera. Zime- 
nezi zinkachitika akaganizira kuti Wintabota ankamufu- 
nira zabwino. Kungoti vuto linali anthu omwe ankawa- 
tuma, monga mesenjala komanso mzungu wopanda ulemu 
anayankhula naye uja. Anthu amenewa ankachititsa kuti 
Wintabota azioneka woipa. Komanso anakumbukira kuti 
zaka zapitazo, ndi Wintabota yemweyo amene ananena 

kuti Ezeulu ndi munthu woona mtima yemwe Amaya- 
nkhula chilungamo pa anthu onse omwe ankakachitira 
umboni pa nkhani ya kusamvana komwe kunabuka pakati 
pa Okperi ndi Umuaro. Ndi mzungu yemweyunso amene 
anamulangiza kuti atumize mwana wake kuti akaphunzire 
nzeru za azungu. Zinthu zonsezi zinkasonyezeratu kuti 
anali ndi mtima wabwino komanso ankamufunira zabwi- 
no. Koma kodi ubwino wake unali pati ngati zolinga 
zabwinozo zinachititsa kuti adzathere kumalo ngati ame- 
newa omwe sankapatsidwa ulemu? Ataona zimene zina- 
muchitikirazi anayamba kukhala ndi maganizo ofanana 
ndi a mkazi wina yemwe anaona kupanda pake kwa moyo 
mwamuna yemwe anamukwatira atasintha kuyamba ku- 
muzunza. Mkaziyo analira modandaula kuti: “Akhoza 
kumandida mmene angathere, bola ngati akumandipatsa 
zilazi zoti ndizidya.” 

“Mulimonsemo,” Ezeulu anadziuza choncho, “Wi- 
ntabota ayenera kuyankha pa machimo onse amene atu- 
miki ake anapalamula. Munthu amene akuyenda mumsika 
wodzaza ndi zinthu ayenera kumayenda mosamala kuti 
chovala chake chisakole zinthu za eni. Zangati zimenezo 
zikachitika, anthu samaimba mlandu chovala chakecho. 
Amamukamata iyeyo n'kumulipiritsa ndipo akalemphera 
amangomuwomba. 

Koma mosasamala kanthu za zonsezi, maganizo 
omwe anakula mphamvu kwambiri m’mutu mwa Ezeulu 
anali akuti tsopano mgwirizano ndi mzungu wakanika. 
Azunguwo anali asanamuuzebe chimene ankamusungira 
m'ndende. Komabe iye ankaona kuti mavuto aakulu ali 
pakati pa iyeyo ndi anthu a mtundu wake, ndipo mosa- 
dziwa mzungu ndi amene anali kumbali yake. Kwa nthawi 
yonse yomwe anakhala ku Okperi, Ezeulu anatsimikiza 
mtima kumenya nkhondo yolimbana ndi adani ake. 

Poyamba, ndi anthu ochepa a ku Umuaro omwe 
anakhulupirira nkhani yakuti Ezeulu wakana kukhala 
mfumu. Iwo ankadzifunsa kuti, ‘Zatheka bwanji kuti 
akane chinthu chomwe wakhala akuchilakalaka kwa 
nthawi yaitali?” Atabwerera kwawo, Akuebue anayamba 
kumwaza nkhaniyi ndipo posakhalitsa anthu omwe 
anamvawo anafalitsa nkhaniyi m’godya zonse za Umuaro 
komanso midzi ina yozungulira. 

Nwaka wa ku Umunneora atamva za nkhaniyi 
anangoluma mlomo wake. Iye anadya mutu wake koma 
sanamvetsebe. 

“Zatheka bwanji zimenezi? Ndithu Ezeulu ndi 
wodzimva ngati wamisala,” anatero Nwaka. “Zimenezi 
zikungopheramphongo zimene ndakhala ndikunena kuti 
anayamwira misala ya mayi ake.” 

Monga ankachitira nthawi zonse, Nwaka ankaya- 
nkhula zimenezi chifukwa chosamufunira zabwino Ezeu- 
lu, komabe sikuti ankanama ayi. Zikuoneka kuti nthawi 
zina mayi a Ezeulu, dzina lawo a Nwanyieke, ankagwidwa 
ndi misala yaikulu. Anthu ena ankanena kuti zikanakhala 
kuti mwamuna wawo sanali wodziwa kuseweretsa nsupa, 
bwenzi misala yawoyo ili yosalekeza. 

Kupatulapo Nwaka komanso adani ena a Ezeulu, 
anthu ambiri a mu Umuaro anayamba kuona kuti zimene 
ankaganiza zokhudza Ezeulu ndi zolakwika moti Anaya- 
mba kuona kuti ankamulakwira kwambiri. Kenako chiwe- 
rengero cha anthu omwe ankapita ku Okperi kukamuona 
chinayamba kukwera tsiku ndi tsiku, ndipo ena ankamu- 
tengera zilazi komanso mphatso zina. 


KKK 


Patapita milungu iwiri kuchokera pamena anagonekedwa 

pachipatala cha Nkisa, Kaputeni Winterbottom anayamba 
kuwongokera ndipo Tony Clarke anayamba kuloledwa 
kukumana naye. Komabe ankangololedwa kumuona kwa 
mphindi zisanu zokha basi. Clarke akamachita zimenezi, 
Mayi Savage ankaima pakhomo n'kumawerengera nthawi 
akuyang'ana wotchi yawo. 

Clarke atalowa, anaona Winterbottom atayereratu 
moti ankangokhala ngati mtembo womwe ukumwetulira. 

“Zikukuyendera bwanji aise?” anafunsa Winterbo- 
ttom akumwetulira. 

Clarke analephera kudzigwira kuti Winterbottom 
amalize kaye kuyankhula. Iye anangoilowa ndi nkhani ya 
Ezeulu yemwe anakana kukhala mfumu. Clarke anka- 
funitsitsa kumva maganizo ake pa nkhaniyi asanatseke 
pakamwa pake n’kugona tulo tosadzukanso. 

“Musamutulutse m’ndendemo kufikira ataphunzira 
kumachita zinthu mogwirizana ndi ulamuliro wathu.” 

“Pajatu ndinakuuzani kuti musayankhule,” anatero 
Mayi Savage, akupita kumene kunali Winterbottom kwi- 
naku akumwetulira ngati wadya tsabola. Kaputeni Winter- 
bottom anali atatseka maso ake ndipo ankaoneka kuti sali 
bwino. Tony Clarke anadziimba mlandu kwambiri moti 
anatuluka nthawi yomweyo m'chipindacho. Komabe, 
nkhani yomwe inkamusowetsa mtendere inali itachoka 
paphewa pake. Pamene ankabwerera kunyumba zaboma, 
Clarke anamutayira kamtengo Kaputeni Winterbottom 
chifukwa ngakhale ankadwala kwambiri anadzilimbitsa 
n'kunenabe mawu oyenerera. Mawu akuti “kumachita 
zinthu mogwirizana ndi ulamuliro wathu,’ ndi amene 
ankatulukatuluka pakamwa pa anthu a maudindo akulu- 
akulu m'boma la azungu. 

Ezeulu atakana kukhala mfumu, Clarke anayesa 
kumunyengerera kudzera mwa Kalaliki Wamkulu kuti 

amuthandize kusintha maganizo, koma nayenso anale- 
phera. Zitafika pamenepo, nayenso anangotopa nazo. 
Kodi tsopano akanatani? Kodi akanamangomusungabe 
m'ndende kapena ankafunika kungomumasula? Ngati 
akanangomusiya m’ndende ndiye kuti mbiri ya boma lawo 
ikananunkhiratu ku Umuaro konse, komwe anthu ake 
ankadana kale ndi boma la azungu komanso chipembedzo 
chawo chachikhristu. Malinga ndi mmene Clarke ankao- 
nera, anthu a ku Umuaro ndi amene anali osagwirizanika 
akawayerekezera ndi anthu a mitundu ina ya m’chigawo 
chawo. Sukulu yomwe anakhazikitsa ku Umuaro inali 
itangotha chaka chimodzi chokha basi ndipo mishoni ya 
tchalitchi chachikhristu yomwe inabzalidwa m’derali ina- 
fera m’mazira maulendo angapo ndipo pano inkakula mo- 
nyentchera kwambiri ngati mbewu yobzalidwa padwale. 
“Kodi anthu oona zinthu motere akanatumbwa chamtundu 
wanji akanaona sing’anga wawo akubwerera kunyumba 
ali bwinobwino pambuyo poti wangomaliza kumene ku- 
nyoza boma lathu?” anatero Clarke mumtima mwake. 
Koma Clarke sanali munthu woti n’kutsekera 
munthu m'ndende popanda mlandu. Ndiye popeza anali 
atapatsidwa yankho kuchokera kwa Winterbottom, iye 
anayamba kuona kuti nkhaniyi anaisamalira molakwika 
kuchokera pachiyambi. Komabe sakanachitira mwina chi- 
fukwa ankangotsatira zimene anauzidwa. Komabe, cho- 
mwe chinkamudetsa nkhawa ndi ichi: Ngati akanapitiri- 
zabe kusunga munthuyu m'ndende, anthu akanaona kuti 
amumanga popanda chifukwa. Komanso kodi akanalemba 
kuti amumanga pa mlandu wanji m’mabuku ake? Kodi 
akanalemba kuti wamangidwa chifukwa amachita mase- 
wera ndi boma? Kapena chifukwa choti wakana kukhala 
mfumu? Nkhani yaing’onoyi inachititsa kuti mutu wake 
uzungulire. Iye ankadziwa kuti anthu ambiri sadziwa 

zimene angalembezi komabe anaona kuti si chilungamo 
kumangoyang'ana munthu akuwolera m’ndende pa mla- 
ndu wosadziwika. Ataganizira nkhaniyi, anaona kuti sa- 
ngapitirize kusunga munthu wachikulireyu m’ndende 
popanda chifukwa chomveka bwino. “Zimene ndachita 
ndi nkhani ya munthu ameneyu ndi zopanda nzeru kwa- 
basi,” iye anatero mumtima mwake ataganiziranso yankho 
limene Winterbottom anamupatsa lija. Zimene anaphu- 
nzira pamenepa ndi zoti, ngati anthu akale kwambiri ngati 
Winterbottom ankapereka malangizo osathandiza ngati 
amenewa, ndiye kuti achinyamata omwe anawapeza 
akanatha kuchita zinthu zomwe akuona kuti zingawa- 
thandize. Zimenezi zinathetsa maganizo ake akuti anthu 
amene anabwera kale ku Africa ndi amene amadziwa njira 
zabwino zothetsera nkhani komanso kuti mfundo imene 
anena siziyenera kunyalanyazidwa mwachisawawa. 


KKK 


Matenda a Kaputeni Winterbottom anayambiranso kuipi- 
raipira moti palibenso munthu amene analoledwa kuka- 
muona kwa milungu iwiri yotsatira. Pakati pa antchito 
komanso ogwira ntchito ku nyumba zaboma m’zigawo zo- 
nse, mphekesera zinayamba kumveka kuti Winterbottom 
wapenga misala ndipo ena ankati wafa ziwalo. Nayonso 
nkhani yonena za Ezeulu inapitirizabe kufalikira ngati 
moto wolusa. Ndiye popeza chimene anamumangira chi- 
nadziwika paliponse, anthu anayamba kumumvera chisoni 
kwambiri. Iye sanachite choipa chilichonse kwa mzungu 
moti sakanalakwa kunyamula ofo wake n'kuyamba kuli- 
mbana ndi mzunguyo. Pa nthawi ngati imeneyo chili- 
chonse chimene Ezeulu akanachita sikuti chikanango- 
khala chovomerezeka, koma anthu akanakhalanso kumba- 

li yake. Ngakhale zinali choncho, John Nwodika anafo- 
tokoza kuti Ezeulu ali ngati njoka ya mphiri yomwe 
simaluma chisawawa, koma ikati ilume imalumiratu. 
Koma ngati Ezeulu akanadikira kwa nthawi yaitali kuti 
alume mpaka munthu akumuzunzayo kuthawa, apo ndiye 
kukanakhala kupusa kwake. Ezeulu anali atachenjeza 
mokwanira mzunguyo, tingoti kwa misika yonse inayi 
imene anakhala m’ndende. Ndiye palibe akanamuimba 
mlandu ngati akanabwezera mdani wakeyo pomuchotsera 
maganizo ake kuti azerezereke kapena kupha mbali 
imodzi ya thupi lake. Pa nthawiyo matenda amenewa anali 
oipa kuposa imfa. 

Ezeulu tsopano anali atakhala m’ndende kwa ntha- 
wi yaitali. Mzungu anali atatumiza nthumwi zambirimbiri 
kuti zikamunyengerere kuti asinthe maganizo koma iye 
anamenyetsa nkhwangwa pamwala. Ndiye mmawa wa 
tsiku lina, patsiku Eke wachisanu ndi chitatu kungo- 
chokera pamene anamangidwa, iye anauzidwa kuti azipita 
kwawo. Chomwe chinadabwitsa kwambiri mesenjala ko- 
manso kalaliki wamkulu yemwe anabweretsa uthengawu 
n'chakuti Ezeulu atamva uthengawu anangoyamba kuseka 
koopsa. 

“Mukufuna mundiuze kuti mzunguyo watopa?” 

Anthu awiriwo anangomwetulira mosonyeza ku- 
gwirizana nazo. 

“Ndimaganizatu kuti sagonja nsanga. Ndiye kuti 
ndimamuganizira kuposa mmene alili eti?” 

“Mzungutu ndi choncho,” anatero kalaliki wamkulu 
uja. 

“Ine ndimafuna kumalimbana ndi munthu amene 
amati akaiputa ndewu amaima nazo, osati munthu amene 
amakonda kuputa anzawo, ndewu ikayambika n’kusiya 
fumbi.” 

Anthu awiriwo ankaoneka kuti akuvomerezana ndi 
zimenezi malinga ndi mmene nkhope zawo zinkaonekera. 

“Kodi mukudziwa dzina limene adani anga a ku- 
mene ndachokera amanditchula?” anafunsa Ezeulu. Pa 
nthawi imeneyi mwana wa Nwodika anatulukira kuti 
adzasonyeze chisangalalo chake atamva zoti Ezeulu wa- 
masulidwa. 

“Mufunseni uyo, akuuzani. Anthu amanena kuti 
ndine mnzake wa mzungu. Amati Ezeulu ndi amene ana- 
chititsa kuti mzungu apite ku Umuaro. Si choncho, iwe 
mwana wa Nwodika?” 

“Ndi momwemo ndithu,” anayankha motero mwa- 
na wa Nwodika akuoneka kuti wasokonezeka pouzidwa 
kuti ayankhire nkhani yomwe anangoipezera pakati. 

Ezeulu anapha ntchentche yomwe inatera pamwe- 
ndo wake. Ntchentcheyo inabwera pansi ndipo iye ana- 
yamba kuyang'ana mwachidwi dzanja lomwe anagwi- 
ritsira ntchito pakupha ntchentcheyo. Kenako anapukuta 
dzanjalo pamphasa ija kuti achotse matumbo a ntche- 
ntcheyo n'kuyambanso kuliyang'ana ngati pali tina ndi 
tina tomwe tatsalira. 

“Iwo amanena kuti ndinawapereka kwa mzungu.” 

Iye anali akuyang'anabe dzanja lake lija. Kenako 
anayamba kudziyankhula yekha: “N’chifukwa chiyani 
ndikuuza anthu adera nkhani imeneyi?” Kenako anasiya 
kuyankhula. 

“Musalole kuti zimenezi zizikuvutitsani maganizo,” 
anatero John Nwodika. “Kodi ndi angati mwa adani anu- 
wo amene angalimbane ndi mzungu n'kufika pomufiiritsa 
maso ngati mmene mwachitiramu.” 

Ezeulu anaseka. “Kodi ukunena kuti kumeneku 
n'kulimbana? Ayi mphwanga. Ifetu sitinalimbane, tango- 
dziwana basi. Ndidzalimbana naye ulendo wina, koma 

choyamba ndikufuna ndikalimbane kaye ndi anthu a 
mtundu wanga omwe ndimawadziwa bwino. Ndikubwe- 
rera kumudzi kuti ndikalimbane ndi onse omwe akhala 
akutenga zala zawo n'kumanditokosa m’°mphuno. Ndiku- 
funa kukawauza kuti atuluke kumipanda yawo kuti tili- 
mbane ndipo amene akapambane akapulula mikanda yo- 
nse yaulemu yomwe ili muakakolo a mnzake wogonjayo.” 

“Mukunena kulimbana kofanana ndi kwa Eneke 
Ntulukpa, kulimbana kwa mbalame ndi chilombo?” ana- 
tero John Nwodika mosangalala. “Kodi nawenso uma- 
dziwa nkhani imeneyi?” anafunsa Ezeulu mosangalala. 

John Nwodika anayamba kuimba nyimbo yamnyo- 
zo yomwe mbalame yotchedwa Eneke inaimba poderera 
dziko lonse. Anthu awiri achilendo omwe anali pamalowo 
anayamba kuseka. Nwodika ankangochita zinthu ngatidi 
mbalameyo. 

“Amene adzagonjetse mnzake,” anatero Ezeulu 
nyimbo ija itatha, “adzapulula timipando tonse taulemu 
timene wogonjayo ali nato.” 

Kutuluka m’ndende kwa Ezeulu chinali chosankha 
chachikulu chomwe Clarke anapanga payekha. Panali pa- 
tatha mlungu wathunthu kungochokera pamene anapita ku 
Nkisa kukafunsa maganizo kwa Winterbottom. Zimene 
anachita posankha kuti Ezeulu amutulutse m’ndende zina- 
mupatsa mangolomera moti anayamba kuchita zinthu 
molimba mtima. Iye analemba makalata opita kwa bambo 
ake komanso chibwenzi chake ku Ulaya ndipo m’maka- 
latamo anatchulamo modziseka za ukhwangwala womwe 
anasonyeza m’mbuyomo. N’zosachita kufunsa kuti kuli- 
mba mtima kumeneku kunabwera atauzidwa kuchokera 
kumalikulu kuti akhoza kumapanga zosankha zina yekha 
komanso kumatsegula makalata achinsinsi omwe sanale- 
mbedwe kuti akupita kwa Winterbottom. 

Kenako mesenjala anatulukira ali ndi makalata 
awiri m’manja. Kalata imodzi inali yofufuma bwino ndipo 
inamatidwa ndi zomatira zofiira. Mmene kalatayo inkao- 
nekera, zinali zoonekeratu kuti inali yachinsinsi kwambiri 
ndipo malangizo ake anali akuti ikangotsegulidwa n’ku- 
werengedwa, iwotchedwe. Iye anaiyang'ana kalatayo 
mwachidwi ndipo anaona kuti sinali yopita kwa Winte- 
rbottom. Pa nthawiyi anayamba kudzimva ngati munthu 
amene walowetsedwa m’kagulu kachinsinsi. Kenako ana- 
ika kalatayo pambali kuti awerenge kaye kalata yaing’ono 
ija. Ataitsegula anapeza kuti yangokhala telegalamu ya 
sabata ndi sabata yomwe inkachokera ku ofesi yotumiza 
mauthenga. Ofesiyi inali pamtunda wamamailosi 50 ku- 
chokera kunyumba zabomaku. Kalatayo inkanena kuti 
anthu ayamba kunyanyala ntchito ku Russia ndiponso kuti 
alimi sakufuna kupita kumunda. “Akhaula aona,” iye ana- 
tero, ndipo kenako anaiika pambali. Chimene chinatsala 
ndi telegalamu imeneyi chinali kuitenga n’kukaimata 
pabolodi lachidziwitso madzulo a tsiku limenelo. Koma 
tsopano ankafunika kutsegula kalaya yonenepa ija. 

Kalata imeneyi inkachokera kwa Secretary for Na- 
tive Affairs on Indirect Rule In Eastern Nigeria. M’mbu- 
yomo kunabweranso kalata ina yomwe inanena kuti zi- 
mene zili m'kalata yonenepayo ndi zimene anakambirana 
pamsonkhano wa ma Senior Political Officers ku Enugu 
womwe Kaputeni Winterbottom analephera kukakhalapo 
chifukwa cha matenda. Kalatayo inanena kuti, ngakhale 
kuti mafumu ena akumachita zachinyengo komanso zosa- 
gwirizanika, lamulo lomwe ankayendera silinasinthe. 

Kusankha mafumu inali ntchito ya Winterbottom. 
Ngakhale kuti anali asanauzidwe kuti lamulo losankha 
mafumu lasinthidwa, zinali zoonekeratu kuti sapitiriza 
kusankha mafumu m' madera enanso atsopano. Zikuoneka 

kuti nkhani yokhudza mfumu ya ku Okperi ndi imene 
inatchulidwa kwambiri. Kalatayo inamaliza ndi kupempha 
Winterbottom kuti asamalire nkhaniyi mochenjera kuti 
anthu am’mudzi asaganize kuti boma silikudziwa chimene 
likuchita chifukwa zingabweretse mavuto aakulu kwa- 
mbiri. 

Patatha masiku angapo, Clarke anapita kukauza Wi- 
nterbottom zokhudza lipoti komanso kalata yochoka kwa 
Lieutenant Governor ija. Koma Winterbottom anachita 
zinthu zodabwitsa kwambiri chifukwa sanasonyeze chi- 
dwi n'komwe. N’kutheka kuti anachita zimenezi chifukwa 
cha matenda ankadwalawo. Iye anangoyankhula chapa- 
nsipansi mawu akuti: A Lieutenant Governor amachita 
zinthu ngati munthu wozungulira mutu! 

Ngakhale inali nyengo yadzinja, m’mawa kutangocha 
Ezeulu ndi John Nwodika anauyamba ulendo wopita ku 
Umuaro. John sanalole kuti Ezeulu ayende yekha pau- 
lendo wautali umenewu. Ezeulu anamuchonderera kuti 
atsale koma sanalole. 

“Umenewu si ulendo woti munthu ngati inuyo 
n'kuyenda nokha,” iye anatero. “Ngati mwatsimikiza mti- 
ma kubwerera lero, ineyo ndikuperekezani. Apo ayi diki- 
rani mupita mawa Obika akabwera.” 

“Sindikufuna kukhalanso kuno tsiku lina,” anatero 
Ezeulu ndipo akumwetulira anapitiriza kuti, “Ndikungo- 
khala ngati kamba yemwe anagwera m’dzenje lodzaza ndi 
matudzi kwa misika iwiri yathunthu. Anthu omupulumu- 
tsa atabwera pa tsiku lachisanu ndi chitatu anayamba 
kukuwa kuti: “Tanditulutsani mofulumira muno ndikule- 
phera kupuma ine!”” 

Onse ananyamukadi. Ezeulu anamanga nsalu yowa- 
la yam'chiwuno ndipo ina yokhuthala anaipachika paphu- 
nzi. Nsalu yokhuthalayi anaidutsitsa kumbuyo kwa phewa 
lakumanzere n'kudzailowetsa m’nkhwapa mwake. Paphe- 
wa lomweli m'pamene anapachikapo chikwama chake 
chachikopa chambuzi chomwe chinali ndi zingwe zazitali. 
M'dzanja lake lamanja ananyamula alo wake. Imeneyi 
inali ndodo yachitsulo. Ndodoyi inali yaitali ndiponso 
yosongoka kumapeto ngati mkondo. Amene ankakhala 

ndi ndodo imeneyi ndi okhawo amene anali amuna 
olozeka mu Umuaro ndipo ankainyamula akamapita ku 
zochitika zapadera. Pamutu pake panali chisoti chofiira 
cha ozo. Kuzungulira chisoticho panamangidwa chingwe 
chachikopa ndipo pamenepo m'pamene panazikidwa 
nthenga ya chiwombankhanga yomwe inaloza chakumbu- 
yo. 

John Nwodika anavala Malaya okhuthala ooneka 
ngati katondo komanso buluku lakhaki. 

Kunja kunapitirizabe kuwala kufikira pamene 
anayenda theka la ulendo wawo. Kenako kunasintha mwa- 
dzidzidzi ndipo mvula inayamba kupwatamuka. Zinka- 
ngokhala ngati ikunena kuti: Tsopano ndiwachape mo- 
kwanira chifukwa ngakhale atatani palibe kumene anga- 
thawire. Kumwamba kunkangokhala ngati kwatseguka 
moti mvula inagwa ngati madzi ochokera m’chidebe. 

Ataona izi, John Nwodika ananena kuti: “Tiyeni 
tibisale pansi pa mtengo kuti isachite kutinyowetsa mpaka 
m’mimba.” 

“Ndi zoopsa kuima pansi pa mtengo kukamagwa 
mvula yamphenzi ngati imeneyi. Sitifa ayi, tiye tizi- 
ngopita. Nanga tachita kukhala nchere kuti tisungunuka? 
Komanso sitinanyamule mankhwala oipa pathupi lathu, si 
choncho?” 

Anthuwo anakoka phazi, zovala zawo zitakhuta ma- 
dzi ngati zikuopa kugundana ndi thupi. Chikwama cha- 
chikopa chambuzi cha Ezeulu chinali chitadzaza ndi 
madzi ndipo ankadziwa kuti zinthu zomwe anaika mme- 
nemo zawonongeka. Chipewa anavala kumutu chijanso 
nacho chinasinthiratu mtundu. Koma Ezeulu sanade nkha- 
wa ndi zimenezo. Kuvumbidwa ndi mvula kotereku 
kunamupatsa mphamvu. Mphamvu zimene anapeza zinali 
zofanana ndi zimene ana amapeza akaona mvula. Ama- 

pengeratu n’kutsomphoka m’manja mwa makolo awo 
n'kumakathamangathamanga pamvula ali chinochino, 
kwinaku akuimba kuti: 


“Mili zobe ezobe!! 
Ka mgbaba ogwogwo!” 


Koma mphamvu zomwe mvulayi inkamupatsa zi- 
nkaulula mkwiyo woopsa womwe unali mumtima mwake. 
Kuvutika kumene ankavutika ndi mvulayo kunapangitsa 
kuti zifukwa zina zomwe anali nazo ndi anthu zitumbuke. 
Akamapirira mvulayo m'pamene mkwiyo wake unkaya- 
kirayakira. Iye anatsimikiza zosonkhanitsa milandu yonse 
yomwe inali kumtima kwake n’kuiunjika poteropo. 

Kenako anapinda chala chake chamkombaphala 
n'kuchiyendetsa pachipumi pake kuti achotse madzi 
omwe ankatsika kuchokera m’mutu n’kumamulowa 
m’maso. Madziwo ankachititsa kuti asamaone bwinobwi- 
no. Nsewu waukulu watsopano uja unali utadzaza madzi 
ndipo unkangokhala ngati thawale lakatondo. Ndodo ya 
Ezeulu inkati ikajoba pansi sinkapita patali. Kosongoka 
kuja kunkangolowa pansi mwina chala chimodzi ndipo 
inkakumana ndi nthaka yolimba. Mwa apa ndi apo mvu- 
layo inkayamba kuchepa mokhala ngati ikuwamvera 
chisoni. Zikatere Ezeulu ndi John ankatha kuona mitengo 
ikuluikulu yomwe masamba ake ankayoyola madontho 
akuluakulu a mvulayo. Koma mvula yake inali yachi- 
pongwe chifukwa posakhalitsa inkayambanso kukhuthuka 
n’kufika poti ankalephera kuona kumene akupita. 

Zikanakhala bwino kwambiri mvulayo ikanathera 
pakhungu lawo. Koma imeneyi inali yamwano kwambiri 
chifukwa inalowa ndi m’mafupa momwe moti inachititsa 
kuti azizidwe kwambiri. Inapitirizabe kugwa mpaka Eze- 

ulu anachita tsembwe ndipo zala zake zinauma ngati ma- 
tsatsa. 

“Wavumbwidwa choncho chifukwa cha kusamvera 
kwako,” Ezeulu anatero kwa John Nwodika. Mawu ake 
ankatuluka movutikira kwambiri chifukwa cha kukongwa. 

“Inuyotu ndi amene mukundidetsa nkhawa, enafe 
tidakali anyamata amagazi.” 

“Ukudera nkhawa za ine? Udera bwanji nkhawa 
ine, munthu yemwe waona masiku ambiri komanso wa- 
gona tulo tokwanira pamoyo wake? Usadandaule za ine 
mwana wanga. Komansotu tangotsala pang'ono kufika. 
Kwakula n'kometa, kwachepa n’kwatsumba.” 

Mvumbi inanso inatsekereza zimene John Nwodika 
ankafuna kuyankha. 

Atafika kunyumba, anthu anada nkhawa kwambiri 
ataona Ezeulu ali njenjenje. Posakhalitsa anamukolezera 
moto kuti aziwotha ndipo mkazi wake Ugoye, ankamu- 
pangira mankhwala oti amwe. Koma choyamba ankafu- 
nika madzi oti atsukire mapazi ake, omwe anali atasi- 
nthiratu mtundu ndi matope a katondo. Kenako anatenga 
mankhwala omwe mkazi wake ankamupangira aja n’ku- 
dzipaka pachifuwa ndipo Edogo anawathandiza kuwapaka 
kunsana. Matefi ndi amene ankayenera kuphikira Ezeulu 
madzulo umenewo (iwo ankawerengerabe masiku nga- 
khale kuti Ezeulu kunalibe) anali atayambapo kale ku- 
phika nsuzi wa utazi. Ezeulu anamwa nsuziwo uli wo- 
tentha ndipo kenako anayamba kumvako kufunda. 

Pamene Ezeulu ankafika kunyumba kwake mvula 
ija inali itakata. Chinthu choyamba chimene anachita ata- 
ngomaliza kumwa nsuzi uja kunali kutumiza Nwafo kuti 
akauze Akuebue zoti wabwera. 

Akuebue anali akupera fodya wapamphuno pamene 
Nwafo ankafika. Iye sanadikire kuti amalize ntchitoyo 

moti anapungulira fodya wosapereka bwinobwinoyo 
m'botolo pogwiritsa ntchito mpeni wowonda. Kenako 
anasesa mphero ankagwiritsira ntchitoyo n'kusonkhanitsa 
fodya wotsalira ndipo anamutenga n'kumuikanso m’bo- 
tolo muja. Kachiwiri anasesanso pampheroyo pogwiritsa 
ntchito nthenga kufikira pamene fumbi lonse lafodyayo 
linalowa m'botolo muja. Kenako anachotsa mpheroyo 
ndipo anaitana m’modzi wa akazi ake n'kumuuza kuti 
akuchokapo. 

“Ngati Osenigwe atabwera kudzabwereka mphero,” 
anatero Akuebue akuponyera nsalu yake paphuzi, “umu- 
uze kuti sindinamalize kuigwiritsa ntchito.” 

Pakhomo pa Ezeulu panali patafika kale anthu 
angapo pamene Akuebue ankatulukira. Anthu onse oya- 
ndikira nyumba anali ali komweko ndipo ena omwe 
ankadutsa munsewu n’kumva kuti Ezeulu wabwera nawo- 
nso anakhota kuti akamupatse moni. Ezeulu sanayankhule 
zambiri moti ankayankha moniyo ndi maso kapena ku- 
gwedeza mutu basi. Nthawi inali isanakwane yoti aya- 
nkhule kapena kuonetsa ntchito zake. Kumeneko ndiye 
kuopsa kwa mphiri. Imakhala yopirira moti imatha kulo- 
lera kupondedwa kapena kuphinyidwa. Imadikira mpaka 
itanola bwinobwino mano ake. Ndiyeno ikati ilume, ima- 
gagada munthu amene akuitengera kumtosoyo n’kumu- 
pheratu. 

Zonse zimene anthu anayesetsa kuchita kuti Ezeulu 
ayankhule zinangopita pachabe. Anthu omwe ankapita ku- 
kamuona akamayesetsa kuyankhula zokhudza kukana 
kwake kukhala mfumu, iye ankangomwetulira. Sikuti 
ankachita izi ponyansidwa ndi anthuwo kapena uthenga 
umene ankakambawo ayi. Kunena zoona ankamva bwino 
kwambiri akamamrvetsera anthuwo akunena zimenezo 
ndipo ankachita kulakalaka mwana wa Nwodika akana- 

khalapo kuti awafotokozere zonse zimene zinachitika. 
Koma atangofika, mwana wa Nwodika sanachedwe moti 
posakhalitsa anatsata njira yakwawo kuti akagone usiku- 
wo n'cholinga choti m’mawa agwire tambala kukamwa 
n'kubwerera ku Okperi. Iye anakana ndi kutsuka matope 
omwe anali kumapazi kwake komwe. 

“Ineyo ndiilowanso mvulayi,” iye anatero. “Ndi- 
pindula chiyani kutsuka mapazi anga n'kukalowanso 
m'chithaphwi.” 

Mokhala ngati amadziwa zimene Ezeulu ankaga- 
niza, nthawi yomweyo mlendo wina anati: “Mzungu ama- 
yenda m’mbali, wadziwa kuti Ezeulu nayenso mpachulu. 
Koma pali mbali imodzi ya nkhaniyi imene sindikuimve- 
tsabe mpaka pano. Ndikufuna kumva zambiri kuchokera 
kwa mwana wa Nwodika wa ku Umunneora. Ndili ndi 
mafunso awiri kapena atatu amene ndikufuna ndimufu- 
nse.” 

“Inenso maganizo anga anali omwewo,” anatero 
Anosi. 

“Monga ndafotokozera kale, mwana wa Nwodika,” 
anatero Akuebue, yemwe ankakhala ngati ndiye kamwa la 
Ezeulu, “wamuthandiza Ezeulu kwambiri.” 

Munthu winayo anaseka. “Anafika mpaka pame- 
nepo? Koma abale! Zikuoneka kuti ali m'gulu la anthu 
omwe amaphonya pakamwa pawo chifukwa chamdima 
n'kupezeka kuti aika mbamu ya foofoo mumphuno. Basi 
ndiuzeni nkhani ina.” 

“Osadzayerekeza kukhulupirira munthu wa ku 
Umunneora. Zimenezo ndi zimene ndingakuuzeni.” Ame- 
ne ananena mawu amenewa anali Anosi. “Ngati munthu 
wa ku Umunneora wandiuza kuti ndiime ndiyenera 
kuthawa ndi mphamvu zanga zonse. Akandiuza kuti, 
‘thawa,’ m'pamene ndifunika kuima pomwepo.” 

“Koma ameneyu ndi wosiyana ndi ena,” anatero 
Akuebue. “Kuyenda kwamuphunzitsa khalidwe. Ngakha- 
le chilombo chimaphunzira kukhala ndi anzake chikapita 
kuchilendo.” 

“Hi-hi-hi-hi,” anaseka Ifeme. “Anthu am’mudzi 
umene ujatu amangoipiratu akayenda moti utambwali 
wawo umangokhodzokera n'kufika posauzana. Bwanji 
ukuyankhula ngati mwana Akuebue?” 

“Kodi ukudziwa chifukwa chake mvula yakhuthuka 
masana onsewa?” anafunsa Anosi. “N’chifukwatu choti 
mwana wa Udendu akupanga uri. Choncho opetula mvula 
a ku Umunneora anasankha kuti atsitse mvulayi lero 
n'cholinga choti asokoneze phwando la mnzawoyo. Sikuti 
amangokhutira ndi kudana ndi anthu a midzi ina kokha. 
Amadananso okhaokha. Kuipa kwawo kunafika potulutsa 
nyanga.” 

“Zoona. Komanso kuipa kwawoko kuli ndi pakati 
moti kubereka mwana posachedwapa.” 

“Simukunama. Mayi anga anachokera m’mudzi 
umenewu, koma ndikunenetsa pano kuti anthu a kwa mayi 
anga ndimawapenya mwamantha mpaka pano. Amayenda 
atasongoza mano awo. Nthawi zonse amangokhala ngati 
njoka mu udzu.” 

Ifeme anadzuka kuti auyambe. Iye anali wamfupi, 
wojintcha ndipo ankakonda kuyankhula mokweza kwa- 
mbiri ngati akucheza ndi anthu ogontha. Anthu akama- 
mumya akuyankhula ankangoganiza kuti akukangana ndi 
munthu. 

“Ezeulu, inetu ndiuyambe,” iye anayankhula mawu 
amenewa mokweza kwambiri moti azimayi omwe anali 
m’nyumba zawo kuseri anamva. “Tikuthokoza Ulu kuti 
palibe choipa chimene chakuchitikirani pa ulendo muna- 
yendawu. N’kutheka kuti mumtima mukunena kuti: “Tfe- 

me sanabwere kudzandiona, kapenatu n'kutheka pali 
chinthu pakati pathu?” Ayi, palibe chifukwa chilichonse 
pakati pa Ezeulu ndi Ifeme. Nthawi yonseyi ndakhala 
ndikufuna kubwera ku Okperi kuti ndidzakuoneni. Kune- 
na zoona zinangondivuta. Maganizo anga anali kwa inu, 
kungoti miyendo yanga ndi imene imatsalira m’mbuyo. 
Nthawi zina ndimadziuza kuti: “Ndipita mawa,” koma 
tsiku lililonse ndimakumana ndi zolepheretsa. Kuteroko 
ndinali nditakonza kuti ndibwera kudzakuonani lisanafike 
tsiku la Nno. Koma taonani lero mwabwerako tsikulo 
lisanafike!” 

“Inenso chimodzimodzi,” anatero Anosi. “Ndima- 
ngoti ndipita mawa, ndipita mawa, masiku n’kumathera 
kuchitseko. Ndimangokhala ngati mbululu yomwe inale- 
phera kumera mchira chifukwa chomangonena kuti ndiku- 
bwera, ndikubwera!” 

Ezeulu anasuntha nsana wake kuchokera kukhoma 
lomwe anatsamira ndipo ankaoneka kuti akuyang’ana 
kwambiri chidzukulu chake chachimuna, Amechi, yemwe 
ankaoneka kuti akuyesetsa kuti atambasure zala zachiba- 
kera chimene Ezeulu anakunga. Koma maganizo a Ezeulu 
anali adakali pa anthu ankayankhula aja, ndipo ankaya- 
nkhula mawu amodzi kapena awiri akafuna. Kwa kantha- 
wi, maso a Ezeulu anangoti dwii pa Ifeme. Kenako ana- 
muthokoza chifukwa chobwera kudzamuona. 

Amechi anapitirizabe kufuntha moti posakhalitsa 
anayamba kulira ngakhale kuti Ezeulu anatambasula zala 
zake zija kuti iyeyo asangalale. 

“Nwafo, tabwera udzamutenge uyu ukamupereke 
kwa mayi ake. Ndikuganiza kuti kuliraku ndi tulo.” 

Nwafo anabweradi ndipo anawerama ndi mawondo 
onse kwinaku akuperekera nsana wake kuti Amechi akwe- 
repo. Koma m’malo mokwera kumbuyoko, Amechi ana- 

ngoima n'kumalira. Kenako anakunga kachibakera n’ku- 
mudinda Nwafo kunsana. Zimenezi zinachititsa kuti anthu 
omwe anali pamalowa ayambe kuseka ndipo Amechi ana- 
yamba kuyang’ana anthuwo misozi ikutsika m’masaya. 

“Chabwino, basi zipita Nwafo. Mwanayu sakuku- 
funa. Iweyo si munthu wabwino, akufuna Obiageli.” 

Zimenezi ananenazi zinali zoona chifukwa Obiageli 
atabwera, Amechi anakwera kunsana kwake mosanyinyi- 
rika. 

“Koma ana ena abale inu,” anatero anthu awiri ka- 
pena atatu nthawi yofanana. 

Obiageli anadzuka movutikira kwambiri adakali 
chiweramire, kenako anamukankhira mumtunda Amechi 
pogwedeza chiwuno chake n’kumukankha ndi manja 
akhazikike kunsanako. Kenako anatuluka panja. 

“Usamathamange naye ukhoza kugwa,” anatero 
Ezeulu. 

“Musadere nkhawa,” anatero Anosi, “akudziwa zo- 
yenera kuchita ameneyu.” 

Obiageli analowera kumene kunali nyumba ya 
Edogo nyimbo ili pakamwa. 


“Auze amayi mwana wawo akulira 

Auze amayi mwana wawo akulira 

Kuti amukonzere nsuzi wa uziza 

Kuti amukonzere nsuzi wa uziza 

Amupangire nsuzi wamadzimadzi wotsira tsabola 
Kuti mbalame zazing’ono zomwe zingaumwe 
Zife zonse ndi chidikhodikho 

Mbuzi yalowa munkhokwe 

Zilazi zonse zili pachiopsezo 

Tonde walowa munkhokwe 

Zilazi zonse zidibwa 

Kodi waona mphalapala ikubwera apoyo 
Taona! Yaviika mwendo umodzi m°’madzi 
Njoka yaluma mwendowo! 

Kenako yathawitsa mwendowo m’madzimo 
Ja—ja. Ja kulo kulo! 

Iwe mphamba yoyendayenda 

Takulandira kunyumba kuno 

Ja—ja. Ja kulo kulo! 

Koma kodi muyezo uli kuti? 

Muyezo wachilundu changa uli kuti? 
Ja—ja. Ja kulo kulo!” 


KKK 


Pa nthawi yonse yomwe anali ku Okperi, Ezeulu aka- 
maganizira za Umuaro ankangoona kuti aliyense ndi 
mdani wake. Koma atabwerako anayamba kuona zinthu 
mosiyana. Iye anaona kuti anthu onse omwe anasiya 
ntchito zawo n’kubwera kunyumba kwake kuti adzamu- 
one, sankayenera kumawatenga ngati adani ake. Ena mwa 
anthu amenewa, monga Anosi, anali anthu osathandiza 
komanso okonda mabodza ndipo nthawi zina ankamudye- 
ra miseche. Anthu ngati amenewa ankayendera anzawo 
kuti awatole mkamwa. Komabe, anthuwa anali osiyana 
kwambiri ndi mdani wake yemwe anamulota m’maloto ali 
ku Okperi uja. 

Pa tsiku lachiwiri, Ezeulu anawerenga anthu omwe 
anabwera kudzamuzonda, kuphatikizapo azimayi, ndipo 
onse anakwana makumi asanu mphambu zisani ndi ziwiri. 
Asanu ndi m'modzi mwa anthuwa anamubweretsera 
uchema. Mwamuna wa mwana wake, Ibe, limodzi ndi 
anthu akwawo anabweretsa mitsuko ikuluikulu iwiri ya 
uchema komanso tambala woti Ezeulu atsuke mkamwa. 


329 


CHILANGO CHA MULUNGU 


Kwa tsiku lonselo, pakhomo pa Ezeulu pankangoti anthu 
pichitipichiti ngati pali phwando. 

Anthu awiri kapena atatu anachokera ku Umunne- 
ora, mudzi wa adani ake uja. Pamapeto pa tsikulo, Ezeulu 
anagawa anthu a mu Umuaro m’magulu awiri. Anthu 
omwe ankamufunira zabwino komanso anthu ena omwe 
ankafuna kupasula midzi isanu ndi umodzi ya Umuaro 
chifukwa cha kaduka. Ataganizira mozama zimenezi 
anaona kuti sangachite bwino kukhaulitsa anthu onse. Iye 
ankaona kuti kuli bwino angokambirana ndi adani akewo, 
mwina kupita kwawo n'kukawatchulira nkhawa zake. Iye 
ankaona kuti akhoza kunena mopanda kumangika kuti 
chala chimodzi ndi chimene chinakowa mafuta ndipo 
chinapaka zinzake. Koma kodi zinali zoyenera kuti akha- 
ulitse anthu onse kuphatikizapo amene anasonyeza kumu- 
ganizira pamene anali ku Okperi, kuphatikizapo amene 
ankabwera kudzamuona atabwerako? 

Maganizo amenewa ankangoyendayenda m’mutu 
mwake moti mpaka patsiku lachitatu anali asanapangebe 
chosankha chake. Koma patsiku lachitatulo, yankho la 
nkhaniyi linayamba kuonekera pamene mlendo wake wo- 
maliza, Ogbuefi Ofoka, yemwe anali m’modzi mwa anthu 
okhupuka mu Umuaro, anabwera kudzamuyendera. Ku- 
bwera kwake kunali kodabwitsa chifukwa sankakonda 
kuyendera Ezeulu. Ofoka ankadziwika bwino chifukwa 
chokonda kunena chilungamo popanda kupsatira mawu. 
Iye sanali munthu yemwe amayamba kutamanda wina- 
wake kokha chifukwa choti wamupatsa uchema. M’malo 
moti uchema umuphimbe m’maso, Ofoka sankatulutsa 
mwachangu nyanga yake yomwera uchema mpaka atama- 
liza kukhuthula zonse zomwe zili kukhosi kwake pozi- 
tchula ndi liwu limodzilimodzi. Pamapeto pake ankatu- 
lutsa nyanga yake n'kuupapira uchema wa munthuyo 

mwankhanza zedi, moti zinkapezeka kuti munthuyo wafa 
pawiri. 

“Ndabwera kuti ndidzakuuze kuti Nno komanso 
kuti ndidzathokoze Ulu ndi Chukwu chifukwa chokuye- 
ndetsa bwino kumene unapita,” iye anatero. “Ndikufuna 
kukuuza kuti mtima wa Umuaro unakhala pansi anthu 
atamva kuti wabwerako. Palibe amene wandituma kuti 
ndizakuuze uthenga umenewu, koma ndikuganiza kuti 
ukufunika kudziwa zimenezi. Ndanena izi chifukwa 
ndikudziwa maganizo amene unali nawo usanapite ku 
Okperi.” Kenako anapuma kaye pang’ono, ndiyeno anaso- 
lola khosi lake n'kuyandikira Ezeulu mokhala ngati aku- 
funa kumuluma khutu. Koma anachita zimenezi atakwi- 
nya nkhope yake. “Ineyo ndi m’modzi mwa anthu amene 
ndinali kumbali ya Nwaka wa ku Umunneora pamene 
ananena kuti upite ku Okperi kuti ukakumene ndi mzungu 
uja.” 

Nkhope ya Ezeulu sinasinthe ngakhale pang’ono. 
Iye anangokhala ngati chiboliboli. 

“Wamva zimene ndanenazi?” anapitiriza Ofoka. 
“Ndinali m’modzi mwa anthu omwe ananena kuti tisa- 
sokoneze ubwenzi wanu, wa iweyo ndi mzungu uja. Ngati 
ukufuna ukhoza kundiuza kuti ndisadzapondenso pakho- 
mo pako pano ndikangomaliza kuyankhula. Ndikufuna 
udziwe kuti akuluakulu a Umuaro samalimbana nawe 
pamene anakhala kumbali ya Nwaka. Tonse timamudziwa 
Nwaka komanso anthu omwe ali kumbuyo kwake. 
Komano n’chifukwa chiyani tinagwirizana ndi zimene 
ananena? N’chifukwa choti tinali titasokonezeka. Ukumva 
zimene ndikunenazi? Akuluakulu a Umuaro asokonezeka. 
Usakayikire zimene ndikukuuzazi. Tonse tasokonezeka. 
Tikungofanana ndi galu yemwe ankayesa kuyankha anthu 
awiri n'kupezeka kuti wathyoka nsagwada. Choyamba, 

iweyo Ezeulu unatiuza zaka zisanu zapitazo kuti si nzeru 
kumalimbana ndi mzungu koma ifeyo sitinakumvere. Ti- 
napita kukalimbana naye ndipo iye anatenga mifuti yathu 
n'kuithyolathyola. Pamene paja tinadziwa kuti unkanena 
zoona. Koma pamene tinkayamba kuphunzirapo kathu pa 
zimene tinalakwitsa, iweyo unatembenuka n'kutiuza kuti 
tipite kukalimbana ndi mzungu yemwe uja. Kodi umaye- 
mbekezera kuti ifeyo titani?” Anakhala kaye chete kuti 
Ezeulu ayankhe koma iye ankangokhala ngati mwala. 

“Ngati mdani wanga akunena zoona sindinganene 
kuti sindimumvera kokha chifukwa choti sindigwirizana 
naye. Zimene Nwaka ananena zija zinali zoona. Iye anati: 
“Pita ukayankhule ndi mzungu chifukwa umadziwana 
naye.” Kodi zimenezo si zoona? Kodi ndi ndani pakati 
pathu amene akananyamuka kuno n'kukalimbana ndi 
mzungu monga mmene wachitiramu? Kachiwiri ndibwe- 
rezenso kuti, Nno. Ngati sunasangalale ndi zimene nda- 
kuuzazi ukhoza kunditumizira uthenga n'kundiuza kuti 
ndisadzapondenso pakhomo pako pano. Basi ndapita.” 

Zimene ananenazi zinangowomba nkota nkhani zo- 
nse zomwe zinkayendayenda m’mutu mwa Ezeulu kwa 
masiku atatu apitawo. N’kutheka kuti Akuebue akanaya- 
nkhula mawu amenewa, mawu ake sakanakhala ndi mpha- 
mvu ngati mmene anachitira ochokera pakamwa pa Ofo- 
ka. Koma popeza anachokera kwa munthu wapadera ye- 
mwe sanali mdani kapena mnzake, mawuwa anakhala ole- 
merera. 

Inde, zinali zoonadi kuti Mkulu Wansembe ankaye- 
nera kukalimbana ndi zoopsa zisanafike kwa anthu ake. 
Umenewu unali udindo wake monga wansembe. Zinthu 
zinkachitika choncho kungochokera pamene midzi isanu 
ndi iwiri yomwe inkazunzidwa ndi adani inanena kwa 
agogo a Ezeulu kuti: “Unyamula mulunguyu m’malo mwa 

ife.” Poyamba ankachita mantha. Kodi nanga mphamvu 
zake akanazitumba kuti zoti anyamulire choopsa chamtu- 
ndu umenewo? Koma anthu a mtundu wake ananena kuti 
sakhala yekha pa ulendowo. Choncho agogo akewo anasi- 
ntha maganizo n'kuvomereza kuti asenza mulunguyo pa- 
mutu pawo. Iwo anaimirira ndipo pomwepo anasanduka 
mzimu. Anthu ake anapitirizabe kuimba kumbuyo kwawo 
ndipo iwo anapitirizabe kuyenda kupita chitsogolo, n’ku- 
chititsa kuti masiku anayi afike powatsegulira njira. 

Nkhani imeneyi inayamba kutentha m’maganizo a 
Ezeulu moti anaiika kaye pambali kuti maganizo ake 
akhale m’malo. Iye anaitana mwana wake Oduche. 

“Kodi ukutani?” 

“Ndikuluka dengu.” 

“Tabwera kuno.” 

Oduche anakhala pakama wozira moyang'anizana 
ndi bambo ake. Atakhala chete kwa kanthawi Ezeulu ana- 
yankhula ndipo anangolunjika pamfundo. Iye anakumbu- 
tsa Oduche ubwino wodziwa mzeru za azungu. “Ndinaku- 
tumiza kuti ukakhale maso anga kumene kuja. Osamvera 
zimene anthu akunena, anthu omwe amalephera kusiya- 
nitsa dzanja lawo lamanja ndi lamanzere. Palibe bambo 
amene amanamiza mwana wake kapena kumuika khala 
lamoto m’manja. Ndinakuuzanso zimenezi, si choncho? 
Ngati munthu wina atakufunsa kuti n'chifukwa chiyani 
ukupita kukaphunzira mzeru za azungu, uziwauza kuti 
munthu amayenera kumavina mogwirizana ndi nyimbo 
imene ikuimbidwa.” 

Kenako anawongola mutu wake ndipo anapitiriza 
kuyankhula motsitsa mawu. “Pamene ndinali ku Okperi 
ndinaona mzungu wina wachinyamata akulemba pogwi- 
ritsa ntchito dzanja lamanzere. Malinga ndi zimene ndina- 
ona, sikuti amaganiza ngati munthu wamkulu. Koma ku- 

ngoti ali ndi mphamvu. Iye amatha kundikalipira komanso 
amachita zimene akufuna. Ukudziwa chifukwa chake? 
Chifukwa choti amatha kulemba ndi dzanja lamanzere. 
N'chifukwa chake ndakuitana. Ndikufuna uphunzire n’ku- 
khala katswiri wa mzeru za anthu amenewa, n'kufika poti 
ngakhale utadzidzimuka kutulo ukhoza kulakatula zonse 
zimene amadziwa. Nawenso ukufunika kuphunzira mpaka 
utafika pomalemba ndi dzanja lako lamanzere. Basi, 
zimene ndinakuitanira ndi zomwezo.” 


KKK 


Pamene chisangalalo choti Ezeulu wabwera chinkayamba 
kuzirara, zinthu zinabwereranso mwakale pakhomo pa 
Ezeulu. Ana ankazungulira pakhomopo akuimba mokuwa 
zomwe anali atazisowa kwa mwezi wathunthu. “Tiuzeni 
nthano,” anatero Obiageli kwa mayi ake, Ugoye. Koma 
zoona zake n’zakuti ndi Nwafo yemwe anamuuza kuti 
awapemphe. 

“Ukufuna ndizikuuze nthano zinthu zili balalabalala 
chonchi?” 

Nwafo ndi Obiageli anayamba kuchotsa zinthuzo 
nthawi yomweyo. Anachotsa mwisi womwe ankasinjira 
tsabola ndipo anakawuimika penapake kosinjirako ataku- 
lozetsa m’mwamba. Komanso anachotsa mphika n’kuka- 
wuika pathandala lansungwi. Ugoye anasintha chingwe 
cha koloboyi chomwe chinali chitatsala pang’ono kugwe- 
ra mkati ndipo anaika chigwe china chonyowa ndi mafuta 
a gwalangwa. 

Ezeulu anayeretsa mbale zonse za chakudya cho- 
mwe Ugoye anamupititsa madzulowo. Zimene anachitazi 
zikanachititsa mkazi aliyense kusangalala. Koma pakho- 
mo lalikulu ngati limeneli pankakhala zambiri zomwe zi- 

kanachititsa kuti chisangalalo cha munthu chisapite patali. 
Kwa Ugoye anali mkazi mnzake, Matefi. Kaya Ugoye 
achite chabwino chotani, nsanje sinkamusiya Matefi 
m’pang’ono pomwe. Akaphikira nsima m’nyumba mwa- 
ke, Matefi ankanena kuti akungozunza ana ndi njala kuti 
akagule zibangiri. Akaphikira panja kapena akapha nkhu- 
ku, ngati mmene anachitira madzulo umenewu, Matefi 
ankati akuchita zimenezo kuti mwamuna wake azimuko- 
nda kwambiri. N’zoona kuti sankanena zimenezi pamaso 
pa Ugoye. Koma mabodza onse omwe ankakawanena 
kumbali ankakazungulira n'kudzamupeza Ugoye. 

Madzulo umenewu pamene Oduche ankawaula 
nkhuku pamoto, Matefi ankangoti zungulizunguli ataipitsa 
nkhope ngati waona galu wowola. 

Atamaliza kuchotsa zinthu m’nyumba muja, Nwafo 
ndi Obiageli anayala mkeka ndipo anakhala pafupi ndi 
mpando wa mayi awo. “Mukufuna ndikuimbireni nthano 
yake iti?” 

“Onwuero,” anatero Obiageli. 

“Ayi,” anatero Nwafo, “nthano imeneyo tinatopa 
nayo. Bola mutifotokozere—” 

“Chabwino,” anamudula mawu Obiageli. “Tiuzeni 
nthano ya Eneke Ntulukpa.” 

Ugoye anakhala kaye phe-e n'kufufuza m’mutu 
mwake ndipo kenako anapeza nthano imene ankafuna. 


KKK 


Kalekalelo dziko likali nsoka, panali mwamuna wina ye- 
mwe anali ndi akazi awiri. Mkazi wamkulu anali ndi ana 
ambirimbiri, koma wamn’gono anali ndi mwana m’modzi 
yekha. Ndiye tsiku lina bamboyo anatenga banja lake 
lonse n’kupita kumunda. Munda umenewu unali kumalire 

a dziko la anthu ndi dziko lamizimu. Munthu aliyense 
amene ankapita kukalima malo amenewo ankafunika 
kuonetsetsa kuti kunja kusamudere ali komweko chifukwa 
mizimu inkabwera nthawi imeneyo kuti nayonso idzalime 
minda yawo. [Obiageli anayamba kuopa moti anasendera 
pafupi ndi mayi ake.] 

Choncho bambo ameneyu limodzi ndi akazi ake ko- 
manso ana ake aja anagwira ntchito mpaka dzulo lina- 
yamba kulowa. Ataona kuti kunja kukuda, anasonkhanitsa 
makasu, zikwanje komanso madengu awo n'kunyamuka 
kumapita kwawo. Koma atafika kunyumba, mwana wa 
mkazi wamng'ono uja anakumbukira kuti waiwala chito- 
liro chake kumunda kuja ndipo ananena kuti akupita kuka- 
chitenga. Mayi ake anamuchonderera kuti asapite, koma 
iye sanamvere. Bambo ake anamuchenjeza kuti akapita 
kumeneko akhoza osakabwerako, koma sanawamverenso. 
Atatopa ndi kumuletsa anangomusiya ndi unkhutukumve 
wakewo. 

Mwanayo anawoloka mitsinje isanu ndi iwiri, ana- 
dutsanso nkhalango zinanu ndi ziwiri asanakafike kumu- 
nda kuja. Atayandikira anaona mizimu misana ili wera- 
wera ikubzala zilazi zawo. [Obiageli anasunthanso n’ku- 
yandikira kwambiri mayi ake.] Mizimu ija inaweramuka 
n’kuona mnyamatayo ndipo inamukwiyira koopsa. 

“Ta-taonani mwana wa munthu!” anakuwa motero 
mtsogoleri wa mizimu ija. “Ukufuna chiyani kuno?” ana- 
pitiriza kuyankhulira m’mphuno. “Kodi sunayambe wau- 
zidwapo kuti nthawi zino nafenso timakhala tikulima?” 

“Ndabwera kudzatenga chitolilo changa chomwe 
ndinachiiwala pansi pa mtengo.” 

“Chitoliro? Ukwanitsa kuchizindikira ukachiona?” 

Mwanayo anavomera. Kenako mtsogoleriyo anasa- 
ndutsa chitoliro chagolide. 

“Ndi chimenechi?” 

Mwanayo ananena kuti ayi. Kenako anasandutsanso 
chitoliro china choyera ngati madzi akumwamba. 

“Ndi chimenechi?” mtsogoleriyo anafunsanso, ndi- 
po mwanayo ananena kuti ayi. 

Pamapeto pake anasandutsa chitoliro chansungwi 
ndipo anamufunsanso ngati chinali chimenecho ndipo 
mnyamatayo anamwetulira n'kuvomera kuti ndi chake. 

“Eko utiimbire.” 

Mwanayo anatenga chitolirocho m’manja mwa 
mzimuwo ndipo anayamba kuimba: Mizimu yoopsa inu, 
mizimu yosapusitsika ya kudziko lausiku! Bambo anandi- 
uza kuti munthu amene kumam'dera ali kuno amafa; 
“Chonde mwana wanga dikira mpaka m'mawa kutacha!” 
anatero amayi anga. Koma ine ndabwerabe kuno chifu- 
kwa cha kusamva. Kodi munthu angagone bwanji usiku 
wonse chitoliro chake chitatsala chokhachokha kumunda? 

Mizimuyo inasangalala kwambiri ndi nyimboyo 
moti inayamba kukuwa kuti haw-haw-haw kudzera mu- 
mphuno zawo. | Obiageli ndi Nwafo anayamba kuseka chi- 
fukwa cha mmene mayi awowo ankanenera kuti haw-haw- 
haw, akuyendetsa mutu wawo uku ndi uku.)| 

Kenako mtsogoleri wa mizimu ija anatulutsa mi- 
phika iwiri, wina waukulu wina waung’ono. Miphika iwiri 
yonseyo inali yomata kukamwa. 

“Tenga mphika umodzi,” mtsogoleriyo anatero kwa 
mwana uja. Mwana uja anasankha mphika waung’ono. 

“Ukakafika kunyumba ukaitane mayi ako ndi 
bambo ako, ndipo akakabwera ukautswe iwo akuona.” 
Mnyamatayo anathokoza mtsogoleriyo. 

“Ukamapita kwanu, ukamva dum-dum uthawire 
m'tchire; ndipo ukamva jam-jam ubwererenso munsewu.” 

Pamene ankapita, mwanayo anamva kulira kuti 

dum-dum ndipo anathawira patchire. Kenako anamva 
jam-jam ndipo anatuluka n'kupitiriza ulendo wake. Iye 
anadutsa mitsinje isanu ndi iwiri komanso nkhalango zi- 
sanu ndi ziwiri, kenako anatulukira kwawo. Atafika ana- 
itana mayi ndi bambo ake n'kuswa mphika uja pamaso 
pawo. Nthawi yomweyo pakhomo ponsepo panadzaza ndi 
zinthu zabwino zokhazokha monga miyala yagolide, nsa- 
lu, zakudya zamitundumitundu, ndalama, ng'ombe koma- 
nso zinthu zina zambiri zapamwamba. 

Mayi a mwanayo anatenga mtanga wodzaza ndi 
mphatso n’kuutumiza kwa mkazi wamkulu wa mwamuna 
wake. Koma chifukwa cha nsanje anakana mphatsozo. Iye 
sankafuna kunyozeka ndi kamphatso kamene mnzakeyo 
anamupatsa m'malo moti nayenso angotumiza mwana 
wake kuti apeze zinthu zamtengo wapatali zofanana ndi za 
mkazi mnzakeyo. 

Tsiku lotsatira anaitana mwana wake n'kumuuza 
kuti: “Tatenga chitoliro chako, lero tikupita kumunda.” 

Palibe chimene ankapita kukachita kumundako mo- 
ti ankangoyendayenda mpaka dzuwa kulowa. Kenako 
anati: “Basi tiye tizipita kunyumba.” Mwanayo anatola 
chitoliro chake chija ndipo mayi ake anamumenya pamutu 
n'kumuuza kuti: “Mwana wombwambwana iwe, kodi 
ukulephera ndi kuiwala chitoliro komwe?” 

[Obiageli ndi Nwafo anaseka] 

Choncho mwanayo anasiya dala chitoliro chake. 
Iwo anadutsa mitsinje isanu ndi iwiri komanso nkhalango 
zisanu ndi ziwiri ndipo kenako anafika kunyumba kwawo. 

“Tsopano bwerera kuti ukatenge chitoliro chako 
chija!” anatero mayi uja. 

Mwanayo anauza mayi akewo kuti sakufuna ku- 
bwerera kumundako, koma mayi akewo anamuumiriza 
ndipo anamuuza kuti akangoyerekeza kupita kumundako 

n'kubwerera chimanjamanja popanda mphatso zochokera 
kwa mizimu amupha. Mwanayo anauyambadi ulendo ndi- 
po anawoloka mitsinje isanu ndi iwiri komanso nkhalango 
zisanu ndi ziwiri. Kenako anafika kumunda kuja ndipo 
anapeza mizimu ili werawera kulima. 

“Mpfi mpfi” mwanayo anafwenkha monyansidwa. 
“Ndikumva fungo lonyansa la mizimu.” 

Mtsogoleri wa mizimu ija anamufunsa kuti wabwe- 
ra kudzatani. 

“Mayi anga andituma kuti ndidzatenge chitoliro 
changa. Mpfi mpfi.” 

“Ungachizindikire chitolirocho utachiona?” 

“Mukundifunsiranji funso limenelo?” anatero mwa- 
nayo. “Kodi munthu wanzeru zake angalephere kuzindi- 
kira chitoliro chake atachiona? Mpfi mpfi.” 

Mzimuwo unauonetsa chitoliro chagolide ndipo 
nthawi yomweyo mnyamatayo ananena kuti ndi chime- 
necho. 

“Chitenge kuti utiimbire,” unatero mzimuwo. 

“Ndikukhulupirira kuti simunachilavulire,” anatero 
mwanayo, akuchipukuta ndi kuseri kwa dzanja lake. Ke- 
nako anayamba kuimba kuti: Mfumu ya mizimu yonunkha 
mpf mpf, mizimu yakalekale yonunkha mpf mpf, mizimu 
ing 'onoing'ono yonunkha mpf mpf, mizimu yaikazi yonu- 
nkha mpf mpf, mizimu yaimuna yonunkha mpf mpf. Pame- 
ne ankamaliza kuimbako, mizimu yonse inangoti kuka- 
mwa yasa-a, zibwano zitatsala pang'ono kugunda pansi 
chifukwa chodabwa. Kenako mfumu yawo ija inatulutsa 
mitsuko iwiri, wina waukulu wina waung'ono. 

Mzimuwo usanamalize ndi kuyankhula komwe, 
mwanayo analumphira mphika waukulu. 

“Ukakafika kwanu ukaitane mayi ako ndi bambo 
ako ndipo kenako ukaswe mphikawu pamaso pawo. Uka- 

mapita ukamva kuti dum-dum, uthawire m'tchire ndipo 
ukamva jam-jam utuluke n’kupitiriza ulendo wako.” 

Mwanayo sanathokoze n'komwe. Anangonyamula 
mphika uja n'kumapita. Kenako anafika pamalo ena 
n'kumva kulira kuti dum-dum, koma iye anapitirizabe 
kuyenda pansewu paja akuyang’ana uku ndi uku kuti aone 
chimene chinkaliracho. Kenako anamva kuti jam-jam ndi- 
po anathawira patchire. 

Iye anadutsa mitsinje isanu ndi iwiri komanso 
nkhalango zisanu ndi ziwiri ndipo kenako anatulukira 
kwawo. Mayi ake omwe ankamudikirira panja pa nyumba, 
anasangalala kwambiri ataona mwana wawo akubwera ndi 
mphika waukulu kwambiri. 

“Mizimuyo inandiuza kuti ndiswe mphikawu pama- 
so pa bambo ndi mayi anga.” Mwanayo anatero. 

“Bambo ako chikuwakhudza n'chiyani? Iwowo ndi 
amene anakutuma?” Kenako mayiwo anatenga mphika uja 
n'kulowa nawo m’nyumba n'kutseka chitseko. 

Atatero anatseka bowo lililonse la khumbi lakelo 
kuti pasapezeke kanthu kalikonse kabwino komwe kanga- 
tuluke n'kupita kwa mkazi wamng’ono wa mwamuna wa- 
ke uja. Atamaliza ntchito imeneyi, anaswa mphika uja. 
Nthawi yomweyo mumphikamo munatuluka khate, mate- 
nda a nthomba, zithupsa komanso akwayauwotche ambi- 
rimbiri opanda maina. Zonyansa zonse zinadzaza m’khu- 
mbi lija ndipo zinapha mayiyo ndi ana ake onse. 

M’mawa kutacha, anthu anadabwa kuona kuti pa- 
libe amene akutuluka m'khumbimo. Kenako mwamuna 
wake anakankha chitseko n’kusuzumira. Zimene anaona 
mmenemo zinali zokwanira kukomola munthu. Iye anaye- 
setsa kutseka chitsekocho mwachanguchangu kuti zonya- 
nsa zomwe zinali m’khumbimo zisatuluke. Mwamwayi 
anakwanitsadi kuchitseka. Koma matenda angapo ndi zo- 

nyansa zina zinakwanitsa kutuluka m'khumbimo ndipo 
zinafalikira padziko lonse lapansi. Ndi mwayi wokhawo- 
kha kuti zoopsa kwambiri zomwe zinalibe maina zija 
zinatsala momwemo ... 

Ugoye, Nwafo ndi Obiageli anakhala moyandikana 
kwambiri pafupi ndi malo ophikira aja. Oduche anakhala 
chapambali pafupi ndi pakhomo lolowera kuchipinda cho- 
gona, atagwira buku lake latsopano, Azu Ndu. Anagwira 
bukulo molilozetsa kumene kunali lawi la nyali ija. Mi- 
lomo yake inkagwedera pamene ankayesa kutchula mawu 
omwe ankawerenga movutikira kuchokera m’bukumo: 


Aba aba 
Ego ego 
Iro iro 
Azu azu 
Omu omu 


KKK 


Pa nthawiyi Ezeulu anayambiranso kusinkhasinkha za 
adani ake aja, ndipo anayamba kuganiza modekha kwa- 
mbiri kuti aone ngati zinali zotheka kuchita nawo mgwi- 
rizano kapena ayi. Maganizo ena anamubwerera akuti 
angosankha adani ake akuluakulu n’kuthana nawo, enawo 
n'kuwasiya. Iye ankaona kuti nkhondo yomenyana ndi 
adani akewo saiyamba kufikira nthawi yokolola, yomwe 
inali miyezi itatu m’tsogolo. Choncho nthawi inali idaka- 
lipo. Chifukwa cha nthawi imeneyi, iye anaona kuti ali ndi 
nthawi yoyeserera njira zinazo. [Iye ankaona kuti ango- 
gwirizana nawo, kenako n'kusintha kuti angowakhaulitsa. 
Iye ankaona kuti si bwino kuchita zinthu mopupuluma. 
Munthu samaseteka zala zake mofulumira kwambiri ngati 

kuti zikuthawa, kapena ngati wamva zoti akamaliza azi- 
someka kudenga. Amaziseteka modekha chifukwa nga- 
khale atasiya kaye, zikhalabe padzanja lake lomwelo ndi- 
po akhoza kuzisetekanso nthawi ina. N’zoona kuti maga- 
nizo oti angogwirizana ndi adani akewo anali omveka 
ndithu. Komabe, Ezeulu ankafunika kusankha chimodzi 
m’malo momangosinthasintha maganizo. 

“Ta! Nwanu!” anakuwa Ulu m’makutu mwake, mo- 
nga mmene mzimu ungayankhulire kwa mwana wosamva. 
“Ndi ndani amene wakuuza kuti imeneyi ndi nkhondo 
yako?” 

Ezeulu ananjenjemera ndi mantha ndipo sananene 
kanthu. 

“Ndanena kuti ndi ndani amene anakuuza kuti 
imeneyi ndi nkhondo yako kuti uyambe kulinganiza njira 
zomenyera nkhondoyi? Ukufuna kuteteza anzako omwe 
anakubweretsera uchema he-he-he-he-he, samala,” anase- 
ka mulungu wake m’njira yomwe imasekera mizimu— 
mawu agwaa, omvekera m’mafupa. “Samala kuti usape- 
zeke pakati pa anthu omwe ndikufuna kuthana nawo, chi- 
fukwa ukhoza kulandira chikwanje chomwe chimalunjika 
kwa wina. Kodi sumadziwa zimene zimachitika njovu zi- 
wiri zikamamenyana? Pita kwanu ukagone, ndisiye ndi- 
thetse ndekha mkangano womwe uli pakati pa ine ndi 
Idemili, yemwe akufuna kundiwononga kuti nsato yake 
ikhalenso ndi mphamvu. Ndiye tandiuza chimene chiku- 
kukhudza pamenepa. Ndanena kuti pita kwanu ukagone- 
e. Koma kwa ineyo ndi Idemili timenyana mpaka ukwe- 
che, ndipo amene atagwetsedwe pansi ndi amene mikanda 
ya mu akakolo ake itadulidwe n'kuchotseredwa ulemu 
wonse.” 

Pambuyo pa zimenezo panalibenso choti anene. 
Kodi Ezeulu anali ndani kuti aziuza mulungu wake njira 

yoti amenyere nkhondo ndi mulungu wansanje wansato 
yopatulika? Imeneyi inali nkhondo ya milungu. Iye anka- 
ngokhala ngati muvi m'dzanja la mulungu wake. Maga- 
nizo amenewa analedzeretsa Ezeulu ngati wapapira uche- 
ma. Maganizo enanso atsopano anakhuthuka m’mutu 
mwake ndipo ankangosinthanasinthana. Onse ankaoneka 
kuti ndi ofunika. Kodi n'chifukwa chiyani Oduche anatse- 
kera nsato m’bokosi? Chipembedzo cha mzungu n’chime- 
ne chinalozedwa chala, koma kodi n'zoona kuti china- 
chititsadi n'chipembedzo chimenechi? Nanga bwanji nga- 
ti mwana wakeyo anali muvi m'dzanja la Ulu? 

Bwanji ponena za chipembedzo cha azungu koma- 
nso azungu eniakewo? Zikanakhala bwino akanapanda 
kuganizira zimenezi n’°komwe, koma popeza anali atazi- 
yamba kale anaganiza zotsata nkhani iliyonse mpaka ku- 
mchira. Inde, nanga bwanji azungu eni akewo? Ndipotu 
mzungu anakhala kumbali ya Ezeulu pa nthawi ina, ko- 
manso anakhala kumbali yake pomuchotsa kwawo n'ku- 
pita ku Okperi. Komanso anakhala ngati amupatsa chida 
choti amenyere adani ake. 

Ngati Ulu anasankha mzungu kuti akhale kumbali 
yake kuyambira pachiyambi, zimenezi zikanavumbula 
zambiri. Zikanafotokoza chifukwa chimene Ezeulu anatu- 
mizira mwana wake Oduche kuti akaphunzire nzeru za 
mzungu. N’zoona kuti Ezeulu ankapereka zifukwa zosiya- 
nasiyana potumiza mwana wakeyo, ndipo zifukwazo ndi 
zimene zinkabwera m'mutu mwake pa nthawiyo. Koma 
anaiwala kuti mbali ina ya thupi lake inali munthu, ndipo 
ina inali mmo—mbali imeneyi ndi imene ankaidetsa ndi 
choko choyera akamachita miyambo yofunika kwambiri. 
Zikuoneka kuti zambiri mwa zinthu zimene ankachita 
zinkachitidwa ndi mbali imeneyi. 

Anthu a ku Umuaro anali ndi mwambi womwe unkanena 
kuti, phokoso logonthetsa m”makutu la chochitika chapa- 
dera kwambiri liyenera kuyamba kuzirara ikamafika sa- 
bata ya msika wachiwiri. Zimenezi ndi zimene zinachitika 
ndi nkhani ya kuchoka komanso kubwera kwa Ezeulu. 
Kwa kanthawi, nkhani imeneyi inali mkamwamkwamwa. 
Koma mkupita kwa nthawi inazilala, moti inkangokambi- 
dwa mwa apa ndi apo ngati mmene zimakhalira nkhani 
zina zonse, ndipo nthawi zina anthu ankaikamba akalota. 

Ngakhale pakhomo pa Ezeulu zinthu zinabwerera- 
nso mwakale. Mkazi wa Obika anali ataima. Ugoye ndi 
Matefi anapitirizabe kuchitirana nsanje yowawa ngati 
tsabola. Nayenso Edogo anayambiranso ntchito yake yo- 
sema, yomwe anaiimika kaye chifukwa cha ntchito yo- 
bzala mbewu kumunda. Oduche anapita patsogolo kwa- 
mbiri kuchipembedzo chake chatsopano, ngakhalenso pa 
nkhani ya kuwerenga ndi kulemba. Nayenso Obika, atapu- 
mira kwa kanthawi, anabwereranso ku moyo wake wakale 
wa umbiyang’ambe, ndipo ulendo uno ankaumwa mpaka 
kutulukira m’makutu. Atangokwatira, Obika anasiya kaye 
kumwa uchema chifukwa ankadziwa kuti mowa si wa- 
bwino kwa munthu amene wangokwatira kumene. Ndiye 
popeza Okuata anali ali ndi nthunzi tsopano, sakanachiti- 
ranso mwina koma kukhala ngati galu yemwe wabwerera 
kumasanzi ake. 

Ngakhalenso Ezeulu ankaoneka kuti waiwala 
mkwiyo umene anali nawo kwa adani ake. Palibe chimene 
chinkasonyeza zimenezi akamapereka nsembe ya tsiku ndi 
tsiku ya kola komanso mowa kwa mizimu yamakolo ake 
kapena akamachita mwambo womwe ankachita mwezi 
watsopano ukamatuluka. Tsopano inakwana nthawi yoti 
apereke mangawa kwa mkazi wake wamng'ono n'choli- 
nga choti atenge pakati atakhala kwa chaka chathunthu 
kungochokera pamene mwana wake wongobadwa kume- 
ne anamwalira. Choncho nthawi ndi nthawi, Ezeulu anka- 
lowera kukhumbi la Ugoye. Zimenezi zinangochititsa kuti 
ubwenzi wa Ugoye ndi Matefi ufike powawasa kwambiri. 
Matefi ankachitira nsanje Ugoye chifukwa iyeyo anali 
atadutsa msinkhu wobereka. 

Zikondwerero zing’onozing’ ono zomwe zinkachiti- 
ka mkati mwa chaka zinachitikadi pa nthawi yake. Ina 
mwa miyambo imeneyi inkachitidwa ndi midzi yonse isa- 
nu ndi umodzi, ndipo ina inkachitidwa ndi mudzi uliwonse 
pawokha. Mudzi wa Umuagu unkachita mwambo wa 
Mgba Agbogho kapena kuti Kukangana kwa Adzakazi; 
mudzi wa Umunneora unkachita mwambo wapachaka wo- 
lemekeza mulungu wawo Idemili, yemwe anali mwini wa 
nsato; midzi yonse isanu ndi umodzi inkachita mwambo 
winanso wotchedwa Oso Nwanadi womwe unkakonze- 
dwa pofuna kuteta mizimu ya abale awo omwe anaphedwa 
kunkhondo. 

Mvula yosakata inali itadula kaye, ndipo kadzuwa 
kanayamba kuwomba. Kadzuwaka kankathandiza kwa- 
mbiri kuti zilazi ziyambe kuika. Popanda kadzuwa kame- 
neka, zilazizo zinkangofunga masamba akuluakulu ndipo 
pansi pake pankakhala popanda chilichonse. Mwachidule 
zonse zinkayenda bwino ngati sipanachitike kalikonse 
komanso ngati sipadzachitika chinachake. 

Panali mwambo wina waung'ono womwe mudzi 
wa Ezeulu, Umuachala, unkachita chakumapeto kwa nye- 
ngo yamvula chikondwerero chachikulu chapachaka cho- 
mwe ndi Chikondwerero cha Zilazi Zatsopano chisana- 
chitike. Chikondwerero chaching’onochi chinkatchedwa 
Akwu Nro. Pachikondwererochi pankachitika dzoma ndi- 
po unali mwambo womwe azimayi amasiye ankapereka 
nsembe kwa azimuna awo omwe anatsogola. Mzimayi 
aliyense wamasiye ankaphika foofoo ndi ndiwo zotendera 
ndi nsinjiro pa usiku wa Akwu Nro ndipo akamaliza ku- 
phika ankakaika zakudyazi panja pa khumbi lake. M’ma- 
wa kukamacha, mbale za chakudyacho zinkapezeka zopa- 
nda kanthu. Anthu ankakhulupirira kuti azimuna awo 
ankachoka kudziko la Ani-Mmo n'kudzadya chakudya- 
cho. 

Pa chikondwerero cha Akwu Nro cha chaka chino, 
pankayenera kuchitika chinthu china chapadera kusiyana 
ndi zaka zina, chifukwa anthu a msukhu wa Obika anka- 
yenera kuyamba kuvala zinyawu zolemekezeka. Chochi- 
tika chimenechi chinkakhala chapadera kwambiri chifu- 
kwa anthu a m'gulu la achinyamatawo ankayamba kuvala 
zinyawu zolemekezeka kwambiri. Kwa masiku angapo 
tsopano, anthu a m’gulu la Otakagu ankangoti zungulizu- 
nguli pokonzekera mwambowu. Anthu omwe ankatsogo- 
lera zochitika pamwambowu ankakhala pangozi yaikulu 
kwa anthu oipa mitima komanso akaduka, choncho anka- 
yenera kuphikidwa m”mankhwala kuti pasapezeke wowa- 
seweretsa. Ngakhalenso ena omwe ankachita zinthu zina 
zosaonekera kwenikweni, ankayenera kudzitemera ma- 
nkhwala odziteteza. 

Zinthu zonsezi zinkachitika mwachinsinsi ndipo 
chinsinsi chimenechi inkadziwa ndi mizimu yamakolo 
yokha basi. Chaposachedwapa chitetezo chinawonjezere- 

dwa pofuna kuteteza chinsinsi chimenechi mu Umuaro. 
Pofika tsopano, zinali zoonekeratu kuti ngakhale kuti azi- 
mayi sankayankhula poyera akaona chinyawu, ankatha 
kudziwa munthu amene wabisala kuseri kwa chinyawu- 
cho. Iwo ankangofunika kuyang'ana anthu onse omwe 
anazungulira chinyawucho n'kuona amene panalibe. Kuti 
vuto limeneli lithe, akuluakulu a Umuaro analamula kuti 
akamatulutsa chinyawu cha gulu linalake, amuna a m'gulu 
kapena m’mudzi wake asamapezekepo. Nthawi zambiri 
ankasankha munthu wochokera mudzi wina. 

Choncho anyamata onse a m’gulu la Otakagu a ku 
Umuachala anapita onse ku Umuogwugwu kuti akasankhe 
munthu woti avale chinyawucho. Munthu amene anasa- 
nkha anali Amumegbu. Munthu ameneyu anali ku Umua- 
chala pa nthawi yonse imene zokonzekera mwambowo 
zinkachitika, koma nkhani imeneyinso inasungidwa mo- 
nga chinsinsi. 

Edogo ndi Obika ankachita chidwi kwambiri ndi 
chinyawu chomwe chinabweracho. Kuwonjezera pa kuti 
anali m’gulu la zaka zofanana ndi chinyawucho, ndi Obika 
ndi mnzake wina okha omwe anasankhidwa kuti akaphe 
nkhosa pamaso pa chinyawucho. Edogo anakhudzidwa 
ndi nkhaniyi chifukwa ndi iyeyo amene anasema chigoba 
cha chinyawucho. 

Nthawi inali chakumadzulo. Obika anakhala 
m'khumbi lake, ndipo pakati pa miyendo yake panali 
mwala womwe ankanolerapo chikwanje chake. Madontho 
a thukuta ankatsetsereka pankhope yake ndipo anali atalu- 
ma mlomo wake wapansi pamene ankagwira ntchitoyi. Iye 
anali atagwiritsa ntchito kale mulu waukulu wa mchere 
ponola chikwanjecho kuti chithwe ngati lumo. Ndipo mwa 
apa ndi apo, ankapaka madzi amandimu pachikwanjecho 
n’kuyambiranso kuchinoletsa pamwala. 

Makungu a mandimu awiri anali pansi pafupi ndi 
mwala uja, ndipo mandimu ena atatu kapena anayi anali 
atadulidwa kale. Obika anali atagwira ntchito yonola chi- 
kwanjechi kwa masiku atatu tsopano, ndipo chinali chi- 
tafika pakuthwa kwambiri moti munthu akanatha kume- 
tera tsitsi lake. Kenako anadzuka n'kutuluka panja kuti 
akachione bwinobwino powala. 

Atafika panjapo anachinyamula m’mwamba, ndipo 
akamachitembenuzira uku ndi uku chinkawala ngati kali- 
lole chifukwa cha dzuwa. Iye ankaoneka kuti wakhutira 
ndi m’mene chathwera, moti anabwerera m’khumbi mwa- 
ke muja n’kukachisunga pabwino. Kenako anatuluka 
n'kupita kuseri kwa nyumba yake ndipo anaona mkazi wa- 
ke akupungula madzi kuchokera mumtsuko n’kumathira 
m’mbale. Kenako anaimirira mosonyeza kutopa kwambiri 
kwinaku akulavula mate monga mmene ankakonda kuchi- 
tira kwa masiku amenewo. 

“Tachionani chinkhalamba,” Obika anatero mosele- 
ula. 

“Mesa ndi iweyo amene wachititsa kuti ndikalambe 
chonchi,” mkaziyo anatero akumwetulira. 

Sipanatenge nthawi yaitali kufikira pamene anthu 
anayamba kumva phokoso la mwambo uja m’mudzi wo- 
nsewo. Anthu asanu ndi m’modzi anayamba kuthamanga- 
thamanga m’mbali zosiyanasiyana za mudziwo akuliza 
ogene n’kumafufuza chinyawu chija. Ankachita zimenezi 
chifukwa sankadziwa kuti chinyawucho chitululira pabo- 
wo lanyerere liti pa mabowo zikwizikwi omwe anali mu 
Umuachala monse. Iwo anapitirizabe kufufuza kwa ntha- 
wi yaitali kwambiri ndipo phokoso la zinganga zawo ko- 
manso mapazi awo linamveka paliponse. Dzuwa litango- 
yamba kupepa, anthu onse a m’mudziwo anakhamukira ku 
ilo. 

Ilo wa ku Umuachala anali wamkulu kwambiri pa 
midzi yonse ya Umuaro, ndipo anali wooneka bwino kwa- 
mbiri. Malo amenewa ankatchewa Ilo Agbasioso chifu- 
kwa kukula kwake kunkathetsa mankhalu ngakhale anthu 
odziwa kuthamanga kwambiri. Pa imodzi mwa ngodya 
zake zinayi, panali nyumba yotchedwa okwolo, yomwe 
anthu amene analowa gule anaima akuyang'ana anthu 
akubwera ku ilo kuja kuti ateteze chinsinsi cha mizimu 
yamakolo. 

Nyumba ya okwoloyo inali yaitali, inali yosiyana 
ndi makhumbi ena ndipo inali ndi makoma awiri a 
m’mbali ndi enanso kumbuyo. Akuluakulu a m’mudzi 
anakhala pamasitepe ena omwe anali pafupi ndi nyumba- 
yi. Pamalowa ndi pamene munthu akakhalapo ankaona 
bwino kwambiri. Ndipo ena anakhala kumbuyo kwawo 
pamasitepe omwe aja. Kumbuyo kwa nyumba ya okwolo 
ija kunali mtengo waukulu wa udala womwe monga mwa 
mitengo yonse ya udala ya ku Umuaro, inali yopatulika 
kwa mizimu yamakolo. 

Ngakhale pa nthawiyi ana ambiri ankasewera pansi 
pa mtengowu n'kumadikirira kuti zipatso zakupsa zika- 
gwa atole. Zipatsozi zinali zotuwa ndipo chipatso chika- 
ngogwa mwana wodziwa kuthamanga kapena mwana wa- 
mwayi yemwe chagwera pafupi ankatola n'"kuponya mka- 
mwa. Mtengowu unali utadzaza ndi zipatso zopatsa chi- 
yeso, koma palibe amene ankaloledwa kukweramo kuti 
akathyole, kaya mwana kapena wamkulu. Ngati munthu 
ataphwanya lamulo limeneli, zinyawu zonse za mu Umu- 
aro zinkasonkhana kunyumba kwake ndipo munthuyo 
ankafunika kufufuza mapazi onse a zinyawuzo ndi chi- 
ndapusa chachikulu komanso nsembe. 

Ngakhale kuti Ezeulu ndi Akuebue analawira ku- 
malowa, anapeza kuli chinyezi cha anthu. Munthu aliye- 

nse wa ku Umuachala anali kumalowa, kapena anali 
m'njira. Komanso anthu ena anabwera kuchokera m’mi- 
dzi ina ya Umuaro. Azimayi ndi atsikana, ana ndi achinya- 
mata anali atakhala kale mozungulira bwalo la ilo. Pamene 
anthu ankabwera kuchokera mbali zosiyanasiyana za mu- 
dziwu, gulu la anthu anakhala mozungulira lija linayamba 
kuneneperaneneperabe ndipo phokoso linangoti buu. Pa 
nthawiyi panalibe mnyamata wochotsa anthu pakati pa 
bwalolo chifukwa chinyawucho chinali choti chipanga 
chokha malowo popanda kugwiritsa ntchito chikwapu. 
Kumbali ina ya khamu lomwe linali pamalowa kunamve- 
ka phokoso loopsa ndipo phokosolo linakolera pamalo 
onsewo. Anthu ankafunsa amene anayandikana nawo kuti 
ndi chiyani ndipo iwo ankaloza chinthu chinachake. Zala 
zosawerengeka zinayamba kuloza malo amodzi. Chaku- 
meneko, chapangodya ina ya ilo, kunali kutakhala Otake- 
kpeli. Munthu ameneyu ankadziwika mu Umuaro monse 
monga munthu wokhwima kwambiri. Kwa maulendo opo- 
sa awiri, anatenga kola m’manja mwa munthu wakufa 
n’kumakana kuti iyeyo si amene wamupha. Iye anapulu- 
muka maula onse omwe akanamugwira ngati akanakhala 
kuti waphadi munthuyo ndi iyeyo. Koma anthu sankakhu- 
lupirira zimenezo. Ena ankanena kuti zimenezo zitango- 
chitika anathamangira kunyumba kwake n’kukamwa ma- 
nkhwala amphamvu kwambiri omwe anachititsa kuti asa- 
gwidwe. 

Malinga ndi mmene anthu ankamudziwira komanso 
mmene anakhalira, anthu ankadziwiratu kuti sikuti wa- 
ngobwera kudzaonera chinyawu chatsopanocho. Nthawi 
zambiri anthu okhwima chonchi ankakonda kugwiritsa 
ntchito nthawi ngati imeneyi kuti ayeserere matsenga awo 
atsopano kapena kuti apikisane ndi nyanga za anzawo. Ku- 
nkamveka kuti chinyawu china chinatuluka chisanakonze- 

ke bwinobwino ndipo chinachesulidwa moti chinadzikola 
n'kugwera pansi pamene chinkavina. 

Koma n'kutheka kuti chomwe anthu ankakaikira 
kwambiri chinali mmene Otakekpeli anakhalira. Iye ana- 
khala ngati munthu wopuwala ndipo miyendo yake anai- 
pindira kumbuyo n'kuikhalira. Anthu ankanena kuti mme- 
nemo ndi mmene nguluwe imakhalira ikamalimbana ndi 
kambuku. Nguluwe imafukula pansi pang’ono, ndipo ima- 
kwirira matako ake n’kuimitsa nyanga zake zachitsulo kuti 
kambukuyo angofikira paminga. Kambuku akangoona zi- 
menezi amadziwa kuti zavuta ndipo amabwerera n’°kuma- 
pita kwina kukasaka mbuzi kapena nkhosa zopusa. 

Anthu ankangomuyang’ana Otakekpeli monyansi- 
dwa. Koma palibe amene analimbana naye chifukwa zina- 
li zoopsa. Komabe, ankafunitsitsa wina atadzamukhaulitsa 
pomuchesula kuti ayaluke. Ngati gulu la Otakagu linasa- 
nkha kutulutsa chinyawu chatsopanocho popanda kuchi- 
phika m’mankhwala komanso kudziteteza mokwanira, ku- 
meneko kukanakhala kupusa kwawo. Nthawi zambiri zo- 
chitika ngati zimenezi sizinkasonyeza wogonja pama- 
nkhwala chifukwa mphamvu za amatsengawo zinkakhala 
zofanana ndipo nthawi zina anthu omwe atulutsa chinya- 
wucho ankakhala ndi mphamvu zochuluka kuposa yemwe 
akuwaputayo. 

Kutulukira kwa chinyawucho kunatekesa aliyense. 
Azimayi ndi ana anabalalikira mbali zosiyanasiyana aku- 
kuwa mwamantha. Posakhalitsa anabwereranso chifukwa 
chinyawucho chinabwerera. Ndi kulira kwa ogene koma- 
nso kuimba kwa anyamata ochitsatira kokha komwe 
kunkamveka. Kulira kwa ogeneyo komanso kwa anyama- 
tawo kunayamba kumveka kwambiri ndipo anthu omwe 
anali pamalowa ankayang’ana uku ndi uku kuti aone ngati 
njira yothawira idakalipo. 

Anthu sanathawe kapena kudzidzimuka pamene gu- 
lu loyamba la zinyawu linalowa mu ilo kudzera pakampata 
kakang’ono komwe anthu anasiya chifukwa anthu ankaye- 
mbekezera kuti zinyawu zimenezi zituluka kaye nama- 
ndwayo asanatuluke. 

Zinyawu zimenezi zinavala nkhwende zopangidwa 
ndi mankhwaule a mlaza ndipo zinali ndi zikwanje m’ma- 
nja mwawo. Zikwanjezo zinkangoti waliwali pamene zi- 
nyawuzo zinkakweza manja awo popatsana malonje. Zi- 
nkayendetsa zikwanjezo kuchokera kumanja kupita kuma- 
nzere, kenako kuchokera kumanzere kupita kumanja. Zi- 
nkathamanga uku ndi uku, ndipo nthawi zina chinyawu 
china chinkathamanga kwambiri molowera mbali ina. Pa- 
malo omwe chathamangirawo anthu ankabalalika n’ku- 
thawa ndipo chinyawucho chinkaima mapazi ake akunje- 
njemera ndi mphamvu za kaimidweko. 

Kulira kwa ogene komanso kuimba kwa anyamata 
aja kunayambano kumvekera pafupi ndipo kuimbako ku- 
nangotsala pang'ono kumizidwa ndi phokoso la anthu 
omwe anali pamalowo. Zinali zoonekeratu kuti chinyawu 
chatsopano chija chaima kaye, apo ayi chikanakhala chita- 
tuluka kale. Koma anyamata ochitsatira aja anapitirizabe 
kuimba nyimbo. 

Chinthu choyamba chochititsa chidwi kunali ku- 
bwera kwa Obika ali ndi munthu woimba chitoliro kumbu- 
yo wake. Khamu la anthu linayamba kusangalala, maka- 
maka azimayi chifukwa Obika anali mnyamata wokongo- 
la motukwanitsa mu Umuachala, mwinaso titi m’midzi 
yonse ya Umuaro. Iwo ankamutchula kuti Ugonachomma. 

Obika atangofika pa ilo, anaona Otakekpeli atakha- 
la ngati nguluwe. Popanda kuganiza kawiri, anathema- 
ngira kumene kunali munthuyo ndipo kenako anangoima 
chi. 

Iye anakuwira munthu wokhwimayo n'kumuuza 
kuti anyamuke azipita kwawo. Koma munthuyo anango- 
mwetulira. Khamu la anthuwo linayamba laiwala kale za 
chinyawu chatsopano chija. Okuata anakhala chakumbali 
kuti anthu asamamupanikize ndi pathupi anali napo paja. 
Mtima wake unazituka pamene anthu analonjera mwamu- 
na wake. Pa nthawiyi anali atatseka maso ake ndipo anthu 
anathamanga momuzungulira. 

Obika ankati kuloza Otakekpeli kenako n'kudza- 
loza pachifuwa chake. Iye ankauza munthuyo kuti ngati 
akufuna kuchita zaphindu ndi moyo wake, kuli bwino 
anyamuke azipita kwawo. Koma mnzakeyo anapitirizabe 
kumangoseka. 

Obika anapitirizabe kuthamanga kwake kuja. Iye 
ankathamanga ngati kambuku, chikwanje chili m'dzanja 
lake lamanja ndipo kudzanja lake lamanzere kunali lamba 
wachikopa. 

Ezeulu anali ataluma milomo yake. “Ayenera ndi 
Obika,” iye anaganiza choncho, “mnyamata wopupuluma 
komanso wosakhwima m’mutu. Bwanji sanachite zimene 
anzakewo achita? Nawonso amuona Otakekpeli koma 
angoyang’ana kumbali.” 

Koma mwana wakeyo sanayang’ane kumbali. Ma- 
ganizo a Ezeulu anaima pamene mwadzidzidzi Obika 
anagwetsa chikwanje chake, n'kuthamangira kutsogolo 
ndipo mofulumira kwambiri ananyamula Otakekpeli ku- 
chokera pamene anakhala paja n'"kumuponyera patchire 
lina lapafupi ndipo panangoti fumbi koboo. Khamu lonse 
la anthu lija linayamba kusangalala kwambiri pamene 
linaona Otakekpeli akukwawa kwinaku akuloza Obika 
yemwe anali atatembenuka kale. Okuata anatsegula maso 
ake ndipo kenako anapuma mowusa moyo. 

Chinyawu chija chinatulukira anthu atapengeratu 

ndi chisangalalo. Anthu anabalalikira mbali zosiyana- 
siyana ena akulira koopsa. Chinyawucho chinkathamanga 
n'kuima, ndipo chikamathamanga pankamveka kulira kwa 
chinganga komanso maseche ochokera panganga yake 
ndiponso m’zibangiri zomwe zinali muakakolo ake. Thupi 
lake linali litavekedwa ndi nsalu zatsopano zamtundu wo- 
fira ndi wachikasu. Nkhope yake inali yooneka yampha- 
mvu komanso yoopsa. Pakamwa pake panatulukira mano 
awiri aatali ngati misomali. Maso ake anali aakulu ngati 
chibakera cha munthu. Pamutu pake panali nyanga ziwiri 
zomwe zinaloza kumbuyo. Chinanyamula chishango cha- 
chikopa komanso chikwanje chachikulu m’dzanja lama- 
nja. 

“Ko-ko-ko-ko-ko-ko-oh!” chinyawucho chinaimba 
ndi mawu omveka ngati chitsulo chadzimbiri ndipo 
anyamata ochitsatira aja anayankha mokhala ngati akulira. 

“Hum-hum-hum. ” 

“Oh-oyoyo-oyoyo-oyoyo-oh: oh-oyoyo-oh. Hum- 
hum.” 

Zimenezi sizinkamveka ngati nyimbo kwenikweni. 
Ndipo mpake, chifukwa Agaba sichinali chinyawu cha- 
nyimbo komanso kuvina. Chinkaimira mphamvu koma- 
nso mkwiyo wa achinyamata. Kenako chinapitirizabe ku- 
imba nyimbo yake ija, titero kunena kwake. 

Pamene chinyawucho chinkafika pakati pa ilo chi- 
nasintha nyimbo ija n’kuyamba kuimba ina yotchedwa 
Onye ebuna uzo cho ayi okwu. 

Nyimboyi inali ngati chilengezo kwa onse kuti pa- 
sapezeke munthu woyerekeza dala kuchiputa chinyawu- 
cho. Inkatchula mwatchutchutchu zimene munthu angaku- 
mane nazo ngati atanyalanyaza chenjezolo. Munthu wote- 
royo akanasanduka wotembereredwa; wopanda zala zaku- 
manja komanso kuphazi; wokhala m'khumbi layekhaye- 

kha; n'kunena kwina akanasanduka wakhate. 

Pamene chinyawucho chinkapanga mavuvu n'ku- 
mathamanga kwambiri mosonyeza kuti chikufuna kupwe- 
teka munthu, anyamata awiri omwe anagwira chingwe 
chomwe anachimanga nacho m'chiwuno ankachikoka 
mwamphamvu kwambiri. 

Zimenezi zinali zofunika kwambiri, ndipo inali 
ntchito yoopsa zedi. 

Pa nthawi ina chinyawucho chinalusa kwambiri 
moti chinatembenukira amuna omwe ankachikokawo 
n'kuyamba kuwathamangitsa ndi chikwanje. Anthuwo 
ataona izi anataya chingwecho n'kuthawa kuti apulumutse 
miyoyo yawo. Pamene zimenezi zinkachitika, gulu la 
anthu omwe anali pamalowa linasokonezeka ndi mantha. 
Koma amuna awiriwo sanasiye chinyawucho kwa nthawi 
yaitali, moti chitangosiya kuwathamangitsa anatembenu- 
ka n'kukatolanso chingwe chija n’kumachikoka. 

Pamene zimenezi zinkachitika panachitika zinazake 
zomwe anthu ambiri sakanazikumbukira zikanakhala kuti 
sizinatsatane ndi zochitika zoopsa zija. Mnyamata wina 
anaponya chikwanje chake m’mwamba n’kulephera ku- 
chiwakha. Anthu aja anali tcheru kuonetsetsa zomwe zi- 
nkachitika moti ataona kulepherako anayamba kumu- 
wooza. Mnyamatayo, Obikwelu, anatola chikwanjecho 
mwachanguchangu ndipo anayesa kuphimba kulephera 
kwakeko poyamba kuchita zinthu mwachangu kwambiri 
ndipo izi zinangochititsa kuti anthu amusekenso kwa- 
mbiri. 

Pa nthawiyi chinyawu chija chinali chitafika ku 
okwolo kuti chikapereke ulemu kwa akuluakulu a m’mu- 
dzi aja. 

“Ezeulu de-de-de-de-dei,” chinatero chinyawucho. 

“Bambo athu, ulemu wanga upite kwa inu,” Anaya- 

nkha motero Mkulu Wansembe. 

“Ezeulu, ukundidziwa ine?” 

“Ayi. Kodi munthu angakudziweni bwanji inu 
ochokera kudziko lamizimu?” 

“Ezeulu, chinyawu chikupereka ulemu kwa iwe,” 
chinyawucho chinayamba kuimba. 

“Eje-ya-mma-mma-mma-mma-mma-eje-ya-mma!” 

“Kodi waimva nyimbo ya Kangawude?” 

“Eje-ya-mma-mma-mma-mma-mma-eje-ya-mma!” 

Kenako chinyawucho chinaima mwadzidzidzi 
n'kutembenuka ndipo chinayamba kuthamanga pa liwiro 
loopsa. Khamu lomwe linali pamalopo linamwazikana 
n’kuthawa. 


KKK 


Ngakhale kuti Edogo akanatha kukakhala kumbuyo kwa 
akuluakulu omwe anakhala ku okwolo aja, iye anasankha 
kukaimirira limodzi ndi khamu la anthu lija kuti azitha 
kuona chinyawucho kuchokera kumbali zosiyanasiyana. 
Pamene ankamaliza kusema chigoba cha chinyawucho, 
sanakhutire nacho. Mphuno ya chigobacho sinkamukhuti- 
ritsa kwenikweni. Ankaona kuti anaisema mokhala ngati 
chigoba cha Agaba, osati cha Mzimu wa Adzakazi. Koma 
eni ake a ntchitoyo sananyinyirike pamene ankawapatsa 
ndipo anamutamanda kwambiri chifukwa cha ntchito 
yomwe anagwira. Edogo ankadziwa kuti akufunika kuona 
chigobacho chitavalidwa kuti aone ngati chinali bwinodi 
kapena ayi. Choncho pachifukwa chimenechi, anakakhala 
kugulu la anthu kuja. 

Pamene ankayang'ana chigobacho chitavalidwa, 
mavuto ankawaona pamene ankachisema aja anaphimbi- 
ka. Mphunoyo inkangochititsanso kuti nkhope ya chinya- 

wucho izionekera patali. Edogo anapitirizabe kusuntha 
kuchokera mbali ina ya khamulo n'kupita mbali ina, kuti 
mwina angamve wina akuyerekezera chinyawucho ndi 
chinachake, koma palibe amene anatero. Anthu ambiri 
ankatamanda chinyawu chatsopanocho, koma palibe ame- 
ne anaganiza zochiyerekezera ndi chinyawu chotchuka 
cha Agaba wa ku Umuagu. Anthuwo akanachita zimenezi, 
Edogo akanasangalala kwambiri. 

Iye anaoneratu kuti sanafike pomapikisana ndi ka- 
tswiri wosema wa mu Umuaro, ndipo ankalakalaka ata- 
khala katswiri ngati munthuyo. Kenako iye anayamba ku- 
dziimba mlandu kuti sanakakhale pa okwolo uja. 

Pamalo amenewo, pakati pa akuluakulu aja, m'pa- 
mene akanamva zambiri zokhudza zimene ankafuna ku- 
mvazo. 

Koma tsopano anali atachedwa moti zinali zosa- 
theka kukakhalaponso. 

Chikondwererocho chinafika pampondachimera 
pamene nthawi inafika yoti aphe nkhosa. Pamene anthu 
ankapititsa mpando woti chinyawu chija chikhalire pakati 
pa ilo, pamalowo panali bata lokhalokha. 

Anthu awiri anapita pambali pa chinyawucho n’ku- 
yamba kuchikupizira. Nkhosa yoyamba inapititsidwa ku- 
tsogolo kwa chinyawu chija ndipo chinagunda khosi la 
nkhosayo ndi chikwanje chake. Kenako nkhosayo inako- 
kedwera chapataliko, pomwe chinyawucho chikanatha 
kuona bwinobwino. Bata lija linali litawonjezeka kwambi- 
ri ndipo phokoso lomwe linkamveka linali la kulira kwa 
chitoliro chomwe chinkamveka mokhala ngati achigwira 
pakhosi. Obika anapita kutsogolo ndipo anaponya chikwa- 
nje chake m’mwamba. Chikwanjecho chinazungulira ma- 
ulendo angapo chikung’anima ndi kuwala komwe kunali 
madzulowo. [Iye anachita zimenezi maulendo awiri ndipo 

maulendo onsewa anachiwakha chisanagwere pansi. Ke- 
nako anapita panali nkhosa paja n'kuikhapa mwampha- 
mvu moti mutu wa nkhosayo unathothokera pansi. Khamu 
la anthu lija linayamba kukuwa mosangalala pamene mu- 
nthu wina ankapita kukatola mutu wankhosayo, womwe 
unali utagwera pamchenga ndipo atautola anauimika 
m mwamba. Chinyawu chija chinayang’ana mutuwo mo- 
khala ngati chilibe dzimvo. 

Pamene phokoso lachisangalalo lija linkachepa, 
nkhosa yachiwiri inabweretsedwa pabwalo paja ndipo 
chinyawu chija chinakhudzanso khosi la nkhosayo ndi 
chikwanje chake. Obikwelu anapita kutsogolo. Iye anali 
ndi mantha chifukwa chogwetsa chikwanje chake ulendo 
wapita uja. Ndiyeno anaponyera chikwanjecho m’°mwa- 
mba maulendo awiri, koma ulendo uno anachiwakha bwi- 
nobwino. Kenako anapita chapatsogolo, kutukula mkono 
wake n'kukhapa koma zinkangokhala ngati wakhapa 
mwala. Nkhosa ija inayamba kuphuphaphupha kuti itha- 
we. Khamu la anthu lija linayamba kumuwooza komanso 
kumuseka kwambiri. Obikwelu anachita tsoka patsikuli. 
Pamene ankati azikhapanso, nkhosayo inali itasuntha mu- 
tu wake moti iye anakhapa nyanga yake. Chinyawu chija 
sichinasinthe mayang’anidwe ake ngakhale chinaona zo- 
pepela zomwe ankachitazi. Obikwelu anayesanso ndipo 
anakhapa khosi la nkhosayo mutu wake n’kugwera pansi. 
Atachita izi, kuseka kuja kunachepa ndipo ena owerenge- 
ka anayamba kumuchimerera. 

17 


Tsopano nthawi yokwanira inali itadutsa Ezeulu akuko- 
nzekera kukhaulitsa adani ake. Iye ankafuna kukhapa 
Umuaro pa nthawi yomwe amakhala wofooka kwambiri, 
pomwe ndi pa Chkondwerero cha Zilazi Zatsopano. 
Chikondwerero chimenechi chinkasonyeza kuya- 
mba kwa chaka chatsopano. Chikondwererochi chisana- 
chitike, munthu ankaloledwa kukumba zilazi zomwe 
anabzala pakhomo pake kuti ana ake asafe ndi njala. Koma 
palibe amene ankaloledwa kukolola minda ikuluikulu. 
Ndipo kwa anthu omwe anali ndi mipando yaulemu, sa- 
nkayenera kulawa chilazi chatsopano chikondwererechi 
chisanachitike. Zimenezi zinkakumbutsa midzi isanu ndi 
umodzi ya Umuaro kuti anachita mgwirizano kale kwa- 
mbiri, ndipo ankayenera kupitirizabe kumvera Ulu yemwe 
anawapulumutsa kunkhanza za anthu a ku Abam. Pa chi- 
kondwereo chilichonse cha zilazi zatsopano, anthu anka- 
chita mwambo woyerekezera zimene zinachitika pamene 
midziyi inkachita mgwirizano ndipo mwamuna aliyense 
wamkulu ankayenera kutenga chilazi chimodzi n'kupita 
nacho kukachisi wa Ulu. Akafika kumeneko ankaika chi- 
lazicho pamulu wamudzi wake pambuyo poti wazunguliza 
chilazicho pamutu wake maulendo angapo. Kenako anka- 
tenga choko chomwe chinali pambali pa mulu wa zilazizo 
n'kupaka pankhope yake. Akuluakulu a mudzi uliwonse 
ankadziwa chiwerengero cha amuna a m’mudzi wawo 

powerenga zilazi zimenezi. Ngati pali kuwonjezeka kwa 
amuna m’mudzi, akuluakuluwo ankapereka nsembe yo- 
thokoza kwa Ulu. Koma chiwerengerocho chikatsika, aku- 
luakuluwo ankapita kwa woombeza n'kukamufunsa kuti 
chachititsa n'chiyani ndipo akachipeza ankapereka nse- 
mbe yopepesa. Ndi pa milu yomweyi pamene Ezeulu 
ankasankha zilazi khumi ndi zitatu zomwe ankadya mwezi 
ulionse mpaka chaka china chatsopano. 

Zikanakhala kuti mwambowu unkangothera pame- 
nepa, ndiye kuti ukanakhala wofunika kwambiri kwa 
anthu a ku Umuaro. Koma zoona zake ndi zakuti patsikuli 
ndi pamene anthu a m’midzi yonse ankachita mwambo 
wolemekeza milungu ya midzi yawo. 

Patsikuli mulungu aliyense ankabweretsedwa ndi 
wansembe wake, akuvina mozungulira ndipo onse anka- 
ima pakhomo lolowera kukachisi wa Ulu. Ina mwa milu- 
nguyi inali yakutha kwambiri moti inali itayandikira ntha- 
wi yoti chiboliboli china chisemedwe, mphamvu zake 
n'kusamutsidwira m'chatsopanocho. Zikatero chakalecho 
chinkataidwa. Ina inali yatsopano chifukwa inali yoti ya- 
ngosemedwa chadzulo lake. Milungu yakutha ija inali 
itanyamulidwa ndi zinyawu zofanana ndi amene anaisema 
kalekalelo, pa nthawi imeneyo anthu a ku Umuaro asana- 
siye mwambowu. Pa chikondwerero cha chaka chatha 
panali milungu yakale kwambiriyi itatu yokha basi. 

N'kutheka kuti pamwambo wachaka chino, mulu- 
ngu m’modzi kapena iwiri yomwe inali yakutha komanso 
yakale kwambiriyi ikanachotsedwa n'kutsatira anthu ame- 
ne anaisema omwe anali analowa m'nthaka zaka zambiri 
zapitazo. 

Mwambowu unkabweretsa milungu komanso anthu 
pamalo amodzi. Unali mwambo wokhawo womwe anthu 
a ku Umuaro ankati akatembenukira uku n'kuona mnzawo 

yemwe amakhala naye pafupi ndipo akatembenukira kwi- 
naku n'kuona mulungu wawo, mwina Agwu yemwe mayi 
ake anabereka misala, kapena Ngene, yemwe anali mwini 
wake wa mitsinje. 


KKK 


Ezeulu anali atapita kwa Akuebue pamene anthu omu- 
thandizira asanu ndi m'modzi aja ankafika kunyumba 
kwake. Matefi anawauza kuti Ezeulu wachokapo ndipo 
anthuwo anaganiza zomudikirira mu obi wake. 

Pamene Ezeulu ankabwerako, dzuwa linali likupita 
kukalowa. Ngakhale ankadziwa zimene anthuwo anabwe- 
rera, iye ananyengezera kudabwa. 

“N’kwabwino koma?” Ezeulu anafunsa anthuwo 
atawapatsa malonje oyambirira. 

“N’kwabwino.” 

Kenako onse anangoti phee. Patapita kanthawi, 
Nwosisi yemwe ankaimira mudzi wa Umuogwugwu ana- 
yankhula. 

Iye sankataya nthawi ndi kumazungulira poyankhu- 
la. 

“Mwafunsa kuti n'"kwabwino ndipo ife tanena kuti 
n'kwabwino. Koma mbululu simathawa masanasana ngati 
sinaone chinthu chomwe chikuika moyo wake pangozi. 
Pali nkhani ina imene taganiza zoti tiibweretse kwa inu. 
Monga mukudziwira, pofika lero patha masiku anayi ku- 
ngochokera pamene mwezi watsopano unaonekera ku- 
mwambaku. Mweziwo wakula ndithu, koma inuyo simu- 
natiitane n’kutiuza tsiku la Chikondwerero cha Zilazi Za- 
tsopano.” 

“Malinga ndi mmene tikudziwira,” Obiesili anapiti- 
riza, “Mwezi watsopanowu ndi wakhumi ndi chiwiri ku- 

chokera pamene tinachita chikondwerero chapita.” 

Aliyense anangoti phee. Obiesili sanali munthu wo- 
dziwa kusankha mawu poyankhula ndipo palibe amene 
anamuuza kuti aikepo mlomo pa nkhani yovuta ngati ime- 
neyo. Ezeulu anatsukuluza kukhosi kwake ndipo analonje- 
ranso anthuwo kachiwiri pofuna kuwasonyeza kuti sana- 
tekeseke ndi kubwera kwawo. 

“Sindingakuimbeni mlandu chifukwa mwachita zi- 
mene mumayenera kuchita,” iye anatero. “Ngati panga- 
pezeke munthu amene anganene kuti mwalephera kugwira 
ntchito yanu, ameneyo ndi mfiti. Komanso munthu amene 
amafunsa mafunso samasochera, zimenezi ndi zimene 
makolo anthu ankatiuza. Mwachita bwino kubwera kuti 
mudzandifunse za nkhani imene ikukusowetsani mtende- 
reyi. Koma pali chinthu chimodzi chimene chikundivuta 
kumvetsa. Iweyo Obiesili wanena kuti malinga ndi mmene 
ukudziwira ndimayenera kulengeza za Phwando la Zilazi 
Zatsopano mwezi wapitawo.” 

“Inde ndinaterodi.” 

“Kani? Ndimayesa ndinakumva molakwika. Koma 
funso langa ndi lakuti, unayamba liti kudziwa nthawi yo- 
yenera kulengeza chaka chatsopano ku Umuaro?” 

“Obiesili wangoyankhula mophonya,” anatero Chu- 
kwulobe. “Ifeyo sitidziwa nthawi yoyenera kulengeza 
chaka chatsopano mu Umuaro chifukwa si ife akulu anse- 
mbe. Koma timangoganiza kuti mwasokonezeka kuwere- 
ngera masiku chifukwa cha kuchoka munachoka kuja.” 

“Wati bwanji? Koma mutu wako umagwira mnya- 
mata iwe?” anakalipa motero Ezeulu. “Koma masiku ano 
tiona malodza ndithu. Kulephera kuwerengera masiku ine- 
yo? Kodi bambo anu anakuuzani kuti Mkulu Wansembe 
wa Ulu amavutika kuwerengera miyezi? Zimenezo sizina- 
chitikepo,” iye anapitiriza kuyankhula chapansipansi, “pa- 

libe Ezeulu amene angasokonezeke pa nkhani yowere- 
ngera masiku. Mwina ndi inuyo amene mumawerengera 
masiku ndi zala zanu omwe mukhoza kulakwitsa kapena 
kuiwala. Inuyo mukhoza kuiwala chala chimene muna- 
werenga mwezi watha, koma osati ineyo. Komabe monga 
ndinanenera kale, mwachita bwino kubwera kudzafunsa. 
Bwererani kumidzi yanu ndipo muzidikira uthenga wo- 
chokera kwa ine. Sindifunikira munthu wina kuti azindi- 
uza mmene ndingamagwirire ntchito yanga.” 

Munthu wina akanalowa m'khumbi mwa Ezeulu 
anthu aja atangochoka akanadabwa kwambiri. Nkhope ya 
wansembe wachikulireyu inali itawezuka ndi chisangalalo 
ndipo inayamba kuwala ngati mmene inkaonekera ali 
mnyamata. Milomo yake inkagwedera ndipo chapansipa- 
nsi pankamvera mawu. Koma posakhalitsa anamva mawu 
ena kuchokera panja ndipo anakhala kaye chete. Iye ana- 
siya kuyankhula chapansipansi n’kumvetsera mwatcheru. 
Nwafo ndi Obiageli ankaimba nyimbo inayake panja pa 
obi wake. 

“Eke nekwo onye uka!” iwo ankaimba mobwere- 
zabwereza. Ezeulu anapitirizabe kumvetsera mwatcheru 
kwambiri ndipo anazindikira kuti samamva molakwika. 

“Eke nekwo, onye uka! Eke nekwo onye uka! Eke 
nekwo onye uka!” 

“Taona chikuthawatu!” anatero Obiageli ndipo iye- 
yo ndi mchimwene wakeyo anaseka kwambiri. 

“Eke nekwo, onye uka! Eke nekwo onye uka! Eke 
nekwo onye uka!” 

“Nwafo!” anakuwa Ezeulu. 

“Nna,” anayankha Nwafo mwamantha kwambiri. 

“Tabwera kuno!” 

Nwafo anatulukira akuyenda mosamala kwambiri 
moti ngakhale akanaponda nyerere sikanafa. Thukuta lina- 

li likutsika pankhope yake. 

Obiageli anali atazimiririka atangomva bambo ake- 
wo akuitana Nwafo. 

“Umanena chiyani panjapo?” 

Nwafo sanayankhe. Iye ankangophethira ngati nya- 
ni wogwidwa pamsampha. 

“Kodi ulibe makutu? Ndakufunsa kuti umanena kuti 
chiyani?” 

“Anthu akumati imeneyo ndi njira yothamangitsira 
nsato.” 

“Ine sindinakufunse kuti undiuze zimene anthu ena 
akumanena. Ndakufunsa kuti undiuze zimene umanena. 
Kapena ukufuna uyankhe funso langali chikwapu chili 
m’manja?” 

“Timanena kuti: Nsato thawa iwe! Pakhomo pano 
pali Mkhristu. ” 

“Ndiye chinakudzera n’chiyani kuti uziimba nyi- 
mbo imeneyo?” 

“Akwuba anatiuza kuti nsato imathawa ikangomva 
mawu amenewo.” 

Ezeulu anayamba kuseka ndipo anachita zimenezi 
kwa nthawi yaitali zedi. 

Nwafo anamvako bwino ataona bambo akewo atafa 
nawo nseko. 

“Ndiye nsatoyo inathawa itamva mawu amenewo?” 

“Inde, inayamba kuthawa mofanana ndi njoka zina 
zonse.” 


KKK 


Nkhani yonena kuti Ezeulu wakana kutchula tsiku lochita 
Phwando la Zilazi Zatsopano inafala mu Umuaro monse 
ndipo inafala mwansanga ngati yayenda ndi mphepo. Ina- 

mveka patali ngati yachita kutumizidwa ndi ikolo. Poya- 
mba anthu ankadabwa akamva nkhaniyi. Ngakhale zinali 
zisanachitikepo ndi kale lonse, anthu anayamba kumvetsa 
chifukwa chake. 

Patatha masiku awiri, anthu khumi a mipando ya- 
ulemu anatulukira kunyumba kwa Ezeulu. Pa gulu la anthu 
a mipandowa, onse anali ndi mipando yosachepera itatu 
ndipo m’modzi wa iwo, Ezekwesili Ezukanma, anali atala- 
ndira mpando waulemu wachinayi womwe unali waukulu 
kwambiri komanso womaliza. Panalinso anthu awiri ena 
m’midzi yonse isanu ndi umodzi omwe anali ndi mipando 
yapamwamba ngati imeneyi. Wina anali wachikulire kwa- 
mbiri moti sakanatha kubwera, ndipo wina anali Nwaka 
wa ku Umunneora. Kubwera kwa anthu a mipandowa ku- 
dzagwira mwendo wa Ezeulu, kunkasonyeza kuti asowa 
pogwira. 

Onse anabwerera limodzi, ndipo zinali zoonekeratu 
kuti anali atagundana kale mitu asanabwere kunyumbaku. 
Aliyense asanalowe m'khumbi la Ezeulu, ankabaitsa ndo- 
ndo yake yachitsulo pabwalo ndipo ankavula chisoti chake 
chofiira n’kuveka ndodoyo. 

Pa nthawi yonse yomwe ankakambirana, palibe mu- 
nthu wina amene anabwera pafupi kwambiri ndi khumbilo 
moti n'kumva zimene ankakambirana. Anosi yemwe 
ankafuna kupita kwa Ezeulu kuti akatapeko mabodza, 
anatuluka m’nyumba mwake atanyamula fodya wofwe- 
nkha ndipo anadabwa kuona ndodo zachitsulo zovekedwa 
zipewa zili panja pa nyumba ya Ezeulu. Kenako anate- 
mbenuka n'kupita kunyumba ina yapafupi. 

Ezeulu anaonetsa amuna amipando aja choko ndipo 
aliyense anatenga chokocho n'kujambula pansi mizere 
yoima komanso yogona. Ena anapakanso chala chama- 
nthu chakuphazi, pomwe ena anapaka kuzungulira diso 

lawo limodzi. Kenako anawabweretsera kola mutatu 
m’mbale yogoba. Anthu amipandowo anayamba kucheza 
koma sanacheze kwa nthawi yaitali. Ezeulu anatola kola 
m’modzi, Ezekwesili nayenso anatola kola wachiwiri ndi- 
po Onenyi Nnanyelugo anatola kola wachitatu. Aliyense 
anapereka pemphero lachidule ndipo kenako anaswa kola 
wake. 

Nwafo anatenga mbale yogoba ija n'kuiyendetsa 
kwa anthu atatuwo ndipo aliyense ankaponyamo mtedza 
womwe anaswa asanasankhepo umodzi. Mtedzawo utapo- 
nyedwa m’mbalemo, Nwafo anaiyendetsa kwa ena onse 
ndipo aliyense anatola mtedza umodzi. 

Atamaliza kutafuna mtedzawo, Ezekwesili Anaya- 
nkhula. 

“Ezeulu, atsogoleri a Umuaro omwe asonkhana pa- 
no andituma kuti ndikuthokoze chifukwa cha kola amene 
wawapatsa. Chonde uzigona kutali ndi moto ungapse. 
Sitikufuna ufe msanga kuti udzatipatsenso kola wina ma- 
wa. Chifukwa cha chikondi wasonyezachi, nkhokwe zako 
zisefukire ndi zakudya.” 

Ena aja anavomereza nawo n’kunena kuti: “Zoo- 
nadi, nkhokwe zakodi zisefukire.” 

“Mwina wadziwa kale nkhani yomwe tabwerera. 
Ndi nkhani yokhudza mphekesera ina yomwe yatipeza. 
Ndiye titakhala pansi tinaona kuti tibwere kuti tidzamve 
mvemvemve kuchokera pakamwa pako. Nkhani imene 
tamva ndi yoti pali mavuto ena pa nkhani ya tsiku lotsatira 
la Chikondwerero cha Zilazi Zatsopano. Monga tanenera, 
ife sitikudziwa ngati nkhaniyi ndi yoona kapena ayi. Koma 
chomwe tikudziwa ndi choti anthu mu Umuaro monse 
akuchita mantha komanso ali ndi nkhawa kuti mphekesera 
imeneyi ikhoza kusokoneza zinthu. Ndiye ife sitingango- 
khala n’kumangoyang’ana zimenezi zikuchitika. Munthu 

wamkulu samangokhala n’kumangoyang’anira mbuzi yai- 
kazi ikuvutika ndi kubereka. Kodi atsogoleri a Umauro, 
ndayankhula zogwirizana ndi zimene mwandituma?” 

“Inde, mawu ndi omwewo ndithu.” 

“Ezekesili,” anatero Ezeulu. 

“Eei,” anayankha munthu yemwe anali atangoma- 
liza kumene kuyankhulayo. 

“Ndakulandirani. Musamangike ayi. Mawu anuwo 
ndawamva. Egonwanne.” 

“Eei.” 

“Nnanyelugo.” 

“Eei.” 

Ezeulu anatamula anthuwo ndi maina awo. 

“Nonsenu ndakulandirani ndi manja awiri. Choli- 
nga chimene mwabwerera ndi chabwino ndipo pachifu- 
kwa chimenechi ndikukuthokozani kwambiri. Koma ine- 
yo sindinamve kuti pali mavuto ena okhudza tsiku lotsatira 
la Chikondwerero cha Zilazi Zatsopano. Anthu omwe 
amandithandiza anabwera masiku awiri apitawo ndipo 
anandiuza kuti ndilingeze tsiku loti tidzachite chikondwe- 
rerochi. Ineyo ndinawauza kuti si udindo wawo kundi- 
kumbutsa zimenezi.” 

Ezekwesili anali ataweramitsa mutu wake ndipo 
ankasisita dazi lake. Ofoka anali atatulutsa fodya wake 
wofwenkha kuchokera m'chikwama chake chachikopa 
chambuzi ndipo ankamukhuthulira pachikhatho chake. 
Nnanyelugo yemwe anakhala pafupi naye, anasasa manja 
ake ndipo kenako anatambasura dzanja lake kuti Ofoka 
amugawireko fodyayo ndipo pamene ankachita zimenezi 
sananene chilichonse. Ofoka anagawira mnzakeyo fodya 
yemwe anali m'chikhatho chake. Kenako anapungulanso 
fodya wina kuchokera m'botolo muja n'kuwonjezera 
yemwe anatsala pachikhatho paja kuti nayenso afwenkhe. 

“Koma kwa inuyo,” anatero Ezeulu. “Sindikufunika 
kumayankhula nanu mozimbaitsa kapena mwazining’a. 
Nonse mukudziwa bwino mwambo wamakolo athu. Ineyo 
ndimatchula tsiku la phwando ndikatsala ndi chilazi chi- 
modzi chokha basi. Pofika lero ndidakali ndi zilazi zitatu 
ndipo ndikudziwa kuti tsiku loti ndilengeze za tsiku la 
chikondwererochi silinafike.” 

Atatu kapena anayi mwa alendowo ankafuna kuya- 
nkhula nthawi imodzi, koma enawo anapereka mpata kwa 
Onenyi Nnanyelugo. Iye anapereka ulemu kwa onse asa- 
nayambe kuyankhula. 

“Ndikuganiza kuti Ezeulu wayankhula bwino. Zo- 
nse zimene wanena zalowa m’makutu mwangamu. Tonse 
timadziwa bwino miyambo yathu ndipo palibe amene 
anganene kuti Ezeulu wachita chilichonse cholakwika. 
Komabe, zilazi zakwima munthaka ndipo tikuyenera kuzi- 
kolola zisanayambe kuwonongeka. Koma pa nthawi yo- 
mweyo, Ezeulu watiuza kuti watsala ndi zilazi zitatu zoti 
adye. Ndiye pamenepa tipange bwanji? Kodi timanyamula 
bwanji munthu amene wathyoka mafupa a m’chiwuno? 
Tonse tikudziwa chifukwa chake zilazi zopatulikazo size- 
nathebe kufikira lero. Zimenezi wachititsa ndi mzungu. 
Koma iyeyo sali pano kuti apume nafe limodzi mpweya 
umene waipitsawu. Sitingapite ku Okperi n’kukamuuza 
kuti abwere n'kudzadya zilazi zikutilepheretsa kukololazi. 
Ndiye kodi ifeyo tingokhala pansi n’kumangoyang’ana 
ana komanso akazi athu akufa ndi njala? Ayi! Ngakhale 
kuti si ine wansembe wa Ulu, ndikudziwa kuti mulungu 
wathuyu sakufuna kuti tiwonongeke. Pajatu ife timamu- 
tchula kuti mpulumutsi wathu. Choncho, pempho lathu 
ndi lakuti inuyo Ezeulu mupeze njira yoti mutithandizire. 
Zikanakhala zotheka, ineyo ndikanapita n'kukadya zilazi 
zotsalazo. Koma ineyo si wansembe wa Ulu. Ndi iweyo 

Ezeulu amene ungathe kutipulumutsira zokolola zathu.” 
Ena aja anayankhula chapansipansi posonyeza kugwiri- 
zana nazo. 

“Nnanyelugo.” 

“Eei.” 

“Wayankhula bwino kwambiri. Koma zimene uku- 
ndiuzazi ndi zosatheka. Zilazi ukunenazo si zakudya ndipo 
munthu samazidya chifukwa choti ali ndi njala. Iweyotu 
ukundiuza kuti ndidye imfa.” 

“Ezeulu,” anatero Anichebe Udeozo. “Tikudziwa 
kuti zimenezo sizinayambe zachitikapo, koma tiyenera 
kukumbukiranso kuti mzungunso sanayambepo watenga 
Mkulu Wansembe n'kupita naye kwina. Masiku ano zi- 
nthu zasintha kwambiri ndipo tiyenera kudziwa zochita 
zoterezi zikatigwera. Apo ayi anthu atitsira dothi m’khutu. 
Ndikufuna uyang’ane bwinobwino m’khumbi muno kuti 
uone. Kodi pali munthu wina wa mu Umuaro yemwe 
mulibe muno?” 

“Ayi, inuyo ndiye Umuaro,” anatero Ezeulu. 

“Inde, ifeyo ndiye Umuaro. Choncho mvetsera 
mwatcheru zimene ndikufuna ndikuuze. Umuaro akufuna 
kukuuza kuti upite n'kukadya zilazi zotsalazo lero, ndipo 
kenako utiuze tsiku loti tiyambe kukolola. Wamva zimene 
ndanenazi? Ndanena kuti upite ukadye zilazi zotsalazo 
lero, osati mawa. Ngati Ulu atanene kuti zachitikazi ndi 
malaulo, malodza onse akhale pamitu ya anthu khumife 
osati pa iweyo. Iweyo ukhale pamtendere chifukwa tachita 
kukutuma. Munthu amene amatuma mwana wake kuti 
akawole manyi, amayeneranso kumupatsa madzi osamba 
m’manja. Ifeyo tikupatsa madzi oti usambire m’manja. 
Umuaro, kodi ndayankhula zoyenera?” 

“Wanena zonse zofunikira. Ifeyo ndi amene tita- 
patsidwe chilango ngati mulungu atakwiya chifukwa cha 

zimenezi.” 

“Atsogoleri a Umuaro, musaganize kuti ndikupe- 
putsa mawu anu,” anatero Ezeulu. “Si cholinga changa 
kuchita zimenezo. Koma inuyo simunganene kuti: “Chita 
zimene sitimachitazi ndipo ifeyo ndi amene titayankhe 
mlandu.’ Ineyo ndiye wansembe wa Ulu ndipo zimene 
ndakuuzanizo ndi maganizo a Ulu osati anga. Musaiwale 
kuti nanenso ndili ndi munda wa zilazi komanso kuti ana 
anga, achibale komanso anzanga—kuphatikizaponso inu- 
yo—nawonso anadzala zilazi ndipo zidakali m’nthakamu. 
Sichingakhale cholinga changa kuti anthu onsewa avutike 
chifukwa cha ine. Ndipo si cholinga changa kuti ngakhale 
munthu wosanunkha kanthu wa mu Umuaro muno avuti- 
ke. Zimene zikuchitikazi si zochokera m’mutu mwanga. 
Nthawi zina milungu imatigwiritsa ntchito ngati chikwa- 


33 


pu. 


“Kodi Ulu anakuuza kuti wakwiya ndi chiyani? Ko- 
di pali nsembe yomwe tingapereke kuti mtima wake 
ukhale pansi?” 

“Sindikubisirani chichewa abale anga. Ulu wanena 
kuti ali ndi mkwiyo waukulu chifukwa cha miyezi iwiri 
yathunthu imene inadutsa popanda munthu womuswera 
kola, koma Umuaro yense anangokhala duu ngati siziku- 
mukhudza.” 

“Ndiye akufuna kuti ifeyo tichite chiyani?” anafu- 
nsa Ofoka, mwaukali. 

“Sindikudziwa kuti akufuna kuti muchite chiyani 
Ofoka. Nnanyelugo anandifunsa funso ndipo ineyo nda- 
muyankha, zinazo sindikudziwa.” 

“Koma ngati Ulu—” 

“Tiyeni tisakangane pa nkhani imeneyi Ofoka. Ta- 
mufunsa Ezeulu kuti Ulu wakwiya chifukwa chiyani ndipo 
watiyankha. Nkhani yomwe tikufunika kuganizira ndi 

mmene tingakhazikire pansi mtima wake tsopano. Tiyeni 
timuuze Ezeulu kuti apite kwa mulunguyo n'kukamuuza 
kuti tavomereza kulakwa kwathu ndipo tikukonza zoti 
tipereke nsembe yachipepeso. Kupalamula kulikonse ku- 
makhala ndi nsembe yake. Imayambira pa ndalama zo- 
chepa mpaka kufika pa ng'ombe yaikulu, ndipo zikavu- 
titsitsa timatha kupereka nsembe ya munthu. Tiyeni ti- 
ngodikira yankho.” 

“Ngati mukufuna kuti ndipitenso kwa Ulu n'kuka- 
mufunsa zimenezi, ndipita. Koma ndikufuna ndikuchenje- 
zeni kuti mulungu akanena kuti mumupatse nsembe ya 
mwanapiye inu n'kupitanso kukamufunsa ulendo wachi- 
wiri, amatha kukweza nsembeyo kuchoka pa mwanapiye 
kufika pa mbuzi.” 

“Musaganize kuti ndimakonda kufunsa mafunso,” 
anatero Ofoka. “Koma ndikufuna kudziwa kuti iweyo uli 
kumbali yandani Ezeulu. Ngati ndikukumbukira bwino 
unanena kuti mulungu akukugwiritsa ntchito ngati chi- 
kwapu chonyapulira Umuaro...” 

“Ngati ungandimvere Ofoka, chonde tiyeni tisaka- 
ngane pa nkhani imeneyi,” anatero Ezekwesili. “Tafika 
kumapeto kwa zimene tinabwerera kuno. Panopa chomwe 
chatsala ndi kudikira kuchokera kwa Ezeulu kuti atiuze 
uthenga wochokera kwa Ulu. Zili ngati tabzala zilazi 
m’munda wa Anaba-nti.” 

Ena aja anavomereza ndipo Nnanyelugo moche- 
njera kwambiri anasintha nkhaniyo n'kuyamba kukamba 
ina. Iye anapereka zitsanzo za miyambo yomwe inasi- 
nthidwa m'zaka zapitazo pamene miyamboyo inkaoneka 
kuti si yothandizanso pa moyo wa anthu. Anakambirana 
za miyamboyo kwa nthawi yaitali. Ina mwa miyamboyi 
inali yoti anakhala akuitsatira kwa zilumika zosawerenge- 
ka pomwe ina inali itangoyamba chakumene. Nnanyelugo 

ananenanso kuti ngakhale pa nkhani yolandira mipando 
yaulemu, zinthu zinali zitasintha. Kalekalelo, anthu ochita 
zakupsa mu Umuaro ankapatsidwanso mpando wachisa- 
nu. Mpando umenewu unali wa mfumu. Koma zinthu zo- 
mwe zinkafunika kuti munthu alandire mpando waulemu 
umenewo zinali zovuta kwambiri moti palibe munthu 
amene anaulandirapo. Chinthu china chimene munthu 
amene ankafuna kulandira mpando wachifumuwu ankaye- 
nera kuchita chinali kulipira ngongole yomwe anthu onse 
a mu Umuaro anakongola kwa anzawo. Ezeulu sananene 
chilichonse pamene akuluakuluwa ankakambirana zime- 
nezi. 


KKK 


Monga mmene analonjezera akuluakulu a Umuaro, m’ma- 
wa kutacha Ezeulu anakalowa m’kachisi wa Ulu. Atalowa 
anayamba wayang’ana uku ndi uku ndipo kenako analowa 
m’chipinda chamkati. Atangolowa anatsamira chitseko 
cholowera m'chipindacho. Ngakhale anthu omwe anka- 
muthandiza sankayerekeza kutsegula chitseko chimene- 
chi. Chitsekocho chinatsekeka ndi nsana wake ndipo ke- 
nako analowa mkatikati mwa chipindacho akuyenda cha- 
nsana. Iye ankapapasa ndi manja ake n'kugwira makoma 
kuti ayende bwinobwino n'kukafika kumene ankapita. Pa- 
mene ankachita zimenezi anali akuyendabe chafutambu- 
yo. Atafika kumapeto anasuntha mapazi angapo kulowera 
chapakati ndipo kenako anaima moyang’anizana ndi chulu 
chomwe chinkaimira Ulu. Chakudenga kwa kachisiyo ku- 
namangiriridwa zibade za mitu ya akulu ansembe omwe 
anamwalira ndipo zibadezo zinaikidwa mokhala ngati 
zikuyang'ana chulu chija. Ngakhale dzuwa likamalavula 
ukali wake, m'kachisimu simunkatentha chifukwa panja 

pa kachisiyu panali mitengo yomwe inaweramira padenga 
ndipo nthunzi wake unkaduliratu dzuwalo kuti lisamawo- 
mbe pakachisiyo. Chinanso chomwe chinkachititsa kuti 
muzizizira chinali mtsinje waukulu womwe unadutsa pa- 
nsi pa chulu chija. Ngakhale munthu akamayandikira ka- 
chisiyu ankamva kuzizira kwachilendo. Izi zinkachitika 
kwa chaka chonse, ndipo nthawi zina ntu-nanya-mili 
ankagwetsa misozi kuchokera pamwamba pa mitengo 
yakale kwambiriyi. 

Pamene Ezeulu ankaika pansi chingwe chake cha 
zikamba zankhono, chinganga cha anthu a kutchalitchi 
kwa Oduche chinayamba kukong’onthedwa. Kwa kantha- 
wi, Ezeulu anasokonezedwa ndi kulira kodandaula kwa 
chingangacho ndipo anayamba kuona kuti chinkasokosa 
zedi. Chinkamvekera pafupi kwambiri kuposa mmene 
chinkamvekera akakhala kunyumba kwake. 


KKK 


Ezeulu analengeza kuti kukumana kwake ndi mulungu 
sikunaphule kanthu. Iye anawauza kuti midzi isanu ndi 
iwiriyio iyenera kudikira miyezi iwiri yathunthu kuti iya- 
mbe kukolola, ndipo zinkangokhala ngati chaka chapita 
chawakakamira n'kukhala chachitali kwambiri. Zimenezi 
zinadabwitsa anthu a mu Umuaro kuposa chilichonse 
chomwe chinadabwitsapo anthu m’mbuyomo. 

Tsopano mvula inali itayamba kuchepa. Panali 
mvula yankuntho imodzi yokha yomwe inabwera kuti 
itsuke mwezi watsopano. Mvula imeneyi inachititsa kuti 
mphepo ya harmattan iyambe kuwomba ndipo pamene 
masiku ankadutsa, mphepoyo inayamba kuumitsa nthaka 
moti ntchito yokumba zilazi zomwe zinatsekeredwa 
m'thakayo ikanakhala yakalavulagaga. 

Kusagwirizana sinali nkhani yachilendo mu Umu- 
aro. Atsogoleri a Umuaro ankakonda kukangana ndipo 
pakamwa pankawayabwa akangokhala osakokanakokana 
ndi munthu. Panali mkangano wina pakati pawo pa nkhani 
yothetsa mwambo wodzilemba ndi choko kumaso ndipo 
panalinso nkhani zina zazikulu komanso zazing’ono zo- 
mwe ankakangana nthawi ndi nthawi. Koma palibe nkhani 
yomwe inatekesa kwambiri dziko n'kukhudza ndi azimayi 
omwe komanso ana ngati mmene inachitira nkhani yoko- 
lola zilaziyi. Ngakhale ana osabadwa anatenga nawo gawo 
pa mkanganowu. 

Mwadzulo lake, Nwafo anamenyana ndi mnzake 
wina, Obielue. Ndewuyi inayamba pamene onse ankapita 
kukawonjola mbalame pa ulimbo womwe anatchera mu- 
nthambi za mitengo iwiri ya icheku. 

Obielu anakola kambalame kakang’ono kwambiri 
kotchedwa nza pomwe Nwafo anagwira mphepo. Zangati 
zimenezi zinachitikaponso m"mbuyomo ndipo Obielue 
anayamba kudzitama kuti iyeyo ndi katswiri pankhani 
yokola mbalame. Pokwiya ndi zimene mnzakeyo anachita, 
Nwafo anamugemula mnzakeyo kuti “Namamina” chifu- 
kwa nthawi zonse pamphuno pake pankasuzumira mami- 
na owola. Koma Obielu sanasamale za dzina lomwe 
mnzakeyo ankamutchula chifukwa sikuti Nwafo ankana- 
ma. Pamphuno pake panafika pokumbikiratu ndi mamina. 
Pofuna kubwezera, nayenso anangoyamba kumuimba 
Nwafo kuti “Nachimphuno” chifukwa anali ndi mphuno 
yaikulu ngati chulu. Koma Obielue anaona kuti zimenezi 
si zokwanira kumiza chipongwe chimene mnzakeyo 
ankamulasa nacho moti kenako anayamba kutchula dzina 
la Ezeulu m'nyimbo ina ya ana, yomwe ankaimba akaona 
nkhosa yamphongo ya Udo. Nkhosa zimenezi zinkacho- 
kera kukachisi wa Udo ndipo zinkangoyendayenda ku- 

mene zikufuna. Ana ankakonda kunyodola nkhosazi aka- 
ziona chapatali. Nthawi zonse anawa ankaimba nyimboyi 
kwinaku akuwomba m’manja. Nyimboyo inkauza nkhosa- 
yo kuti isiye kumangodziipitsira. Nyimboyi inali yachi- 
pongwe zedi. 

Ndiye m’malo motchula ebunu m’nyimboyo, Obie- 
lu anatchula Ezeulu. Nwafo analephera kuugwira mtima 
moti anakunga chibakera n’kumubwanyula mnzakeyo ku- 
kamwa ndipo magazi anayamba kutuluka. 

Pa usiku umodzi wokha, mbiri ya Ezeulu inawole- 
ratu m’midzi yonse ndipo banja lake linayamba kukumana 
ndi mavuto a zosankha zake. 

Ana ake ankanyozedwa akamapita kumadzi ndipo 
akazi ake ankaswayidwa akapita kumsika. Tsiku lina la 
Nkwo, Matefi anapita kogula dengu lachinangwa chiko- 
nzakonza kwa bwenzi lake Ojinika, mkazi wa Ndulue. Iye 
ankamvana ndi Ojinika moti nthawi zonse ankamugula 
zinthu ndipo nayenso anamugulitsapo zinthu maulendo 
osawerengeka. Koma patsikuli Ojinika ankangokhala nga- 
ti sanayambe wamuonepo. 

“Ndipereka ego nato,” anatero Matefi. 

“Pajatu ndakuuza kale kuti mtengo wake ndi ego 
nese.” 

“Koma ineyo ndikuona kuti mtengo wachinagwachi 
ndi ego nato, ndi kadengu kakang’onotu aka.” 

Matefi ananyamula dengulo pofuna kumuonetsa 
kuti ndi kakang'onodi. 

Zitafika pamenepo, Ojinika anangosiya kumusama- 
la n'"kuyamba kuyala malonda ake. 

“Ndiye ukuti bwanji, sundichotsera?” 

“Ngati sukufuna kupereka ndalama imene ndakuu- 
zayo, pita ukagule kwina. Siya pansi dengu langalo!” Ke- 
nako anasintha mawu ake n'kuyamba kumwetulira mwa- 

chipongwe. “Kapenatu ukufuna ndikupatse ulele? Iwetu 
udikira kuti zilazi ziwole munthaka ndipo udzabwera 
n'kudzagula dengu limeneli modula ndi ndalama za ngwe- 
re khumi zisanu ndi zitatu.” 

Matefi sanali munthu womutengera kuntoso ngati 
maliro a njoka. Iye anapereka ndalama za chinangwacho 
kwa Ojinika ndipo kuwonjezera pamenepo anamuuzanso 
kuchuluka kwa ndalama zamalowolo zimene mwamuna 
wake anapereka pamene ankamukwatira. Ndiyeno atafika 
kwawo, anayamba kuganizira chidani chimene anthu 
ankasonyeza banja lake. Chinachake chinamuuza kuti 
chinthu chachikulu chichitika ndipo maganizo amenewa 
anamuchititsa mantha. 

“Tapita ukamuitane Obika,” iye anauza mwana 
wake wamkazi, Ojiugo. Pa nthawiyi Matefi ankakonza 
koko kuti ayambe zophikaphika ndipo Obika anatulukira 
n’kukhala pansi motsamira mtengo woimitsira chitseko 
womwe unali pakati pa khomo lolowera m’khumbimo. 
Obika anali atavala chithewera chomwe chinadutsa pakati 
pa miyendo yake n’kuzungulira m'chiwuno mwake ngati 
mkuzi. Anakhala pansi mongodziponya ngati chithumba 
ndipo ankaoneka wotopa kwambiri. Mayi ake aja anapi- 
tirizabe kukonza koko uja. 

“Ojiugo wandiuza kuti mumandifuna.” 

“Inde.” Kenako anapitiriza kuchita zomwe ankachi- 
ta. 

“Mumafuna kuti ndizidzaonerera mukuphika koko- 
yu? Mumandiitaniranji?” 

“Ndikufuna kuti ukayankhule ndi bambo ako.” 

“Ndikayankhule nawo za chiyani?” 

“Za chiyani? Za zimene achi . . . kodi ndiwe mlendo 
m’mudzi muno? Kodi sukuona tsoka limene likubwerali?” 

“Ndiye inuyo mukufuna kuti achite chiyani? Muku- 

funa asamvere Ulu?” 

“Ndimadziwa kuti sungamvere zonena zanga.” Ma- 
yi akewo anakwanitsa kumanga pamodzi chisoni komanso 
nkhawa yomwe anali nayo m’mawu amenewa. 

“Kodi ndingakumvereni bwanji mukugwirizana ndi 
anthu adera n'kumalimbikitsa mwamuna wanu kuti aike 
mutu wake pamoto?” 


KKK 


“Nthawi zina ndimakhala pachiyeso chovomereza kuti 
Ezeulu anatengera misala ya mayi ake,” anatero Ogbuefi 
Ofoka. “Pamene ndinapita kunyumba kwake kukamuona 
atabwera kuchokera ku Okperi, ankayankhula ngati mu- 
nthu yemwe mutu wake umakoka. Ndinamukumbutsa za 
mwambi umene amakonda kunena wakuti munthu ama- 
yenera kumavina gule yemwe akuvinidwa pa nthawiyo. 
Ifeyo tazindikira mochedwa kuti mawu akewo ndi oona. 
Koma n’zodabwitsa kuti lero sakufuna kusintha maganizo 
moti wakonzeka kumangoonerera midzi isanu ndi iwiri 
ikulanguluzika ndi njala m’malo moti angodya zilazi 
ziwiri zotsalazo.” 

“Inenso maganizo amenewo anandibwerera,” ana- 
tero Akuebue yemwe ankayendera asewere akewa. “Ineyo 
ndimamudziwa Ezeulu kuposa anthu ambiri. Iye uja safu- 
na kuuzidwa zochita ngakhale pang’ono. Amaiwala kuti 
wangokhala mtumiki chabe wa Ulu. Izi zili apo, ndiku- 
ganiza kuti sanganene zabodza zokhudza chosankha cha 
Ulu. Ngati atatero Ulu sangamulekerere, akhoza kumu- 
potokola khosi.” 

“Inetu sindinanene kuti Ezeulu akunama. Chimene 
ife tinamuuza n'choti anyamuke n'kupita kukadya zilazi 
zotsalazo, ndipo ngati mulunguyo angakwiye nazo, mla- 

ndu ukhale pamitu pathu. Koma iye anamenyetsa nkhwa- 
ngwa pamwala kuti sangachite zimenezo. Chifukwa? 
Akuti chifukwa choti midzi isanu ndi iwiri inalola kuti 
mzungu amutenge n'kupita naye kwina. Chimenecho 
n'chifukwa chimene akumapereka. Iye wakhala akusaka- 
saka mpata woti akhaulitsire Umuaro ndipo wasankha 
kugwiritsa ntchito danga limeneli. Zangokhala ngati nyu- 
mba imene amafuna kuigwetsa yayaka yokha moto.” 

“Sindikukayikira kuti wakhala akusunga chaku- 
khosi kwa nthawi yaitali. Koma ineyo sindikuona kuti cha- 
kukhosi chimenecho chingamuchititse kuti afike mpaka 
pamenepa. Musaiwaletu kuti nayenso ali ndi munda wa- 
chikhalire wa zalazi womwe sanakolole ngati ena tonsefe 

“Zimenezo ndi zimenenso anatiuza. Koma bwana- 
we, munthu wodzimva ngati iyeyu akamafuna kubwezera 
samasamala ngakhale pang’ono. Amalolera kuvutika nga- 
khalenso kudulidwa mutu kumene kuti anzake akhaule. 
Komanso anaiwala kutiuza kuti kaya zilazi zathu ziwolera 
m'nthaka, aliyense afunikabe kutenga chilazi chimodzi 
n'kukachipereka ngati nsembe kwa Ulu.” 

“Komaditu zikufunika kutero.” 

“Ndikuuze chinthu chimodzi Akuebue. Wansembe 
ngati Ezeulu amachititsa kuti mulungu wake asiye kuko- 
ndedwa kapenanso awonongedwe kumene. Zangati zime- 
nezi zinachitikaponso m’mbuyomu.” 

“Koma zimenezo sizinachitike ndi Ulu. Ngati Eze- 
ulu akuchita zosayenera, mulunguyo akhoza kungopereka 
chilango kwa wansembe wakeyo.” 


KKK 


Panali munthu m’modzi yekha yemwe ankasangalala pa- 

mene mavuto ankakulirakulira mu Umuaro ndipo ankaona 
kuti ndi madalitso ochokera kwa Mulungu. Munthu ame- 
neyu anali John Jaja Goodcountry, yemwe anali mphu- 
nzitsi wakatekisimu kutchalitchi chatsopano chija. Kumu- 
dzi kwawo kunali m’mbali mwa mtsinje wa Niger komwe 
azungu ankakonda kufikira akamachokera ku Ulaya. Nga- 
khale anali atangokhala ku Umuaro kwa chaka chimodzi 
chokha, iye anathandiza kuti zinthu zokhudza mpingo ko- 
manso sukulu zipite patsogolo kwambiri zomwe aphu- 
nzitsi komanso abusa ena zinawakanika m’mbuyomo. 
Kalasi yake yophunzitsa katekisimu inakula kuchoka pa 
anthu khumi ndi anayi kufika pa khumi asanu ndi anayi. 
Ambiri mwa anthu amenewa anali anyamata amene anka- 
pitanso kusukulu yophunzitsa kulemba ndi kuwerenga 
yomwe inatsegulidwa ndi tchalitchi. Pofika pa nthawiyi, 
munthu m’modzi anali atabatizidwa patchalitchichi ndipo 
ena atatu ankayembekezera kukabatizidwa kupalishi ya ku 
Okperi. Tikaphatikiza onse, tchalitchi chaching'ono cha 
Goodcountry chinkatumiza anthu asanu ndi anayi ku 
Okperi pa zochitika zapadera ngati zimenezi. Iye anali asa- 
natembenuzepo munthu ngakhale m’modzi ndipo izi size- 
nali zodabwitsa chifukwa anthu a mtundu wa chilbo anali 
ovuta kuwasintha kuti akhale Akhristu. 

Koma mavuto omwe ankachitika mu Umuarowa 
anachititsa kuti tchalitchichi chidye kuwo. Kukula kwa 
mavutowo kunkangokhala ngati kukupopa tchalitchichi 
kuti chikule. Goodcountry ankadziwa bwino mbiri yachi- 
khristu ya ku Niger, komwe ankalimbikitsa anthu odzipe- 
reka m’tchalitchi, ngati Joshua Hart, kuti azifika mpaka 
pololera kufa chifukwa cha chikhulupiriro chawo. Iwo 
ankachita dala zinthu zosiyana ndi chikhalidwe chawo 
pofuna kusonyeza kuti iwowo ndi okhwima mwauzimu 
komanso kuti ndi Akhristu enieni. Anthuwa ankachita 

zimenezi mwapayerepayere fisi anadya mkazi wake. 
Choncho pokhala munthu wochokera kudera la anthu 
achikhulupiriro, Goodcountry sakanalola kusokonezedwa 
ndi munthu wopanda chikhulupiriro yemwe ankaonabe 
kuti nsato ndi njoka yopatulika. Patangodutsa masabata 
angapo atafika ku Umuaro, Goodcountry anayamba ku- 
menya nkhondo yolimbana ndi nsato yopatulika mofanana 
ndi mmene anthu a kumudzi kwawo anachitira ndi gulo 
wopatulika. Koma mwatsoka anakumana ndi wotsutsa 
m’modzi, Moses Unachukwu, yemwe anali Mkhristu wo- 
yambirira ku Umuaro. 

Atangofika mumpingowu, Goodcountry ankamusi- 
yiyira Unachukwu akamachita zinthu zosonyeza ngati 
amadziwa zonse. A Molokwu, omwe anasinthana ndi Go- 
odcountry, ankangomuyang’ana Unachukwu akamachita 
zimenezi. Koma Goodcountry anaona ndi maso awo mme- 
ne kulekerera munthu wosaphunzira yemwe wangoya- 
mbapo kutembenukira kuchikhristu kungasokonezere 
mpingo wonse ngati m'busa kapena mphunzitsi wakateki- 
simu atakhala wopanda mphamvu. Choncho iye sanamu- 
nyengerere kungochokera pachiyambi. Cholinga chake 
sichinali kumupala mamba Unachukwu chifukwa anka- 
dziwa kuti ngati atakhumudwa ndiye kuti akhoza kutaya 
mzati wa mpingo watsopanowo. Iye ankadziwa kuti kupe- 
zanso munthu wina wangati iyeyo singakhale nkhani yo- 
phweka. Choncho, cholinga chake chinali kungomutha- 
ndiza kuti awongole zina ndi zina n'kuyamba kukhala 
moyo wogwirizana ndi Malemba. 

Koma nayenso Unachukwu sanapereke mpata kwa 
Goodcountry. Iye ankatsutsa poyera n’kufika polumbira 
kuti munthu amene angasewere ndi nsato akhoza kuona 
zakuda. 

Unachukwu atamaliza kuyankhula, Goodcountry 

anangoganiza zoponyera nkhaniyi kunkhongo n'kuisiya. 
Koma zikuoneka kuti sankadziwa kuti akulimbana ndi 
munthu wotani. Unechuku sanali munthu woti ukayamba- 
na naye n’kukusiya. Iye ananyamuka n'kukakumana ndi 
kalaliki wa ku Okperi n'"kukamupempha kuti amulembere 
chikalata m’malo mwa wansembe wa Idemili. Kalatayo 
inali yoti ipite kwa bishop wa ku Niger. Ngakhale tinga- 
nene kuti inali kalata, mawu ake anali oopseza okhaokha. 
Inkachenjeza bishopuyo kuti ngati otsatira awo, omwe ali 
ku Umuaro atapanda kusiya kulimbana ndi nsato yopatu- 
lika aonetsedwa mbwadza. Popeza kalatayo inalembedwa 
ndi kalaliki wodziwa ntchito yake kunyumba zaboma, 
inali ndi mawu ena ndi ena okhudza zamalamulo, dongo- 
solo loyendetsera zinthu komanso mawu ena ngati kusa- 
sokoneza mtendere. 

Bishopuyo anali atangokumananso ndi vuto langati 
lomweli m'chigawo chomwe ankayang’anira. Munthu wi- 
na wachinyamata yemwe anangotembenukira ku Chikhri- 
stu anatsogolera anzake powotcha kachisi komanso kupha 
nsato yopatulika. Zimenezi zinachititsa kuti anthu a 
m’mudzi apirikitse Akhristu onse m’mudzimo n’kuwo- 
tcha nyumba zawo. Vuto limeneli likanafika poipa kwa- 
mbiri zikanakhala kuti a boma sanalowererepo n’kubwera 
ndi asilikali awo. Zimenezi zitangochitika, Lieutenant Go- 
vernor analemba kalata yamphamvu yochenjeza bisho- 
puyo kuti aziletsa nkhosa zake kuti zisamachite zinthu 
mogulukira. 

Pachifukwa chimenechi, komanso chifukwa choti 
nayenso sankagwirizana ndi kusonyeza chikhulupiriro 
monyanyira chonchi, bishopuyo analemba kalata yampha- 
mvu kwa Goodcountry. Iye analembanso kalata ina yopita 
kwa Izidemili yomutsimikizira kuti nkhosa ya tchalitchi 
chake sidzachitanso zinthu zosokoneza mtendere kapena 

kulimbana ndi nsato. Bishopuyo anapezeraponso mpata 
wolalikira moti m'kalatayo ananena kuti azimupemphe- 
rera wansembe wa Idemiliyo ndiponso anthu ake kuti tsiku 
lina adzatembenuke mtima n'kusiya kulambira nsato 
komanso mafano opanda moyo. 

Kalata yochokera kwa wansembe wachizunguyi 
inathandiza ambiri kuzindikira kuti ndi bwino kukhala ndi 
anthu angapo okhala ngati Moses Unachukwu omwe 
ankadziwa bwino njira komanso maganizo a mzungu ndi- 
ponso mmene angachitire naye zinthu. Kulolera kwa bi- 
shopu uja kunali ndi zotsatira zabwino kwambiri. Posa- 
khalitsa anthu ena omwe anali ofunika kwambiri m’fuko 
lawo, anayamba kutumiza ana awo kusukulu. Ngakhale- 
nso Nwaka anatumiza mwana wake wina, yemwe anka- 
oneka kuti ndi waulensi pa nkhani zaulimi. 

Popeza Goodcountry sankadziwa nkhani yonse yo- 
mwe inachititsa kuti ana ambiri azibwera kusukulu kwake 
komanso kutchalitchi, anayamba kunena kuti anthuwo 
akubwera chifukwa cha ntchito yake yotamandika, yo- 
mwe n'kutheka kuti inathandizadi. 

Kenako analemba lipoti lokhudza kuyenda bwino 
kwa ntchito yake yofalitsa uthenga wabwino ku Umuaro. 
Lipotili linatuluka m’magazini yatchalitchi m’chigawo- 
cho. Monga mwa mwambo wake, atamaliza kudzitama- 
ndira, Goodcountry anatseka lipotilo ndi mawu akuti 
ntchitoyo ikuyenda bwino chifukwa cha thandizo la mzi- 
mu woyera. 

Ndiye tsopano Goodcountry anaona kuti mavuto 
omwe ankachitika mu Umuaro okhudza Chikondwerero 
cha Zilazi Zatsopano ndi mwayi woti mpingo wake ubale 
zipatso zochuluka. Iye anakonza mwambo watchalitchi 
chake wotsegulira ntchito yokolola. Mwambowu unachi- 
tika Lamlungu lachiwiri m’mwezi wa November. Zinthu 

zimene akanapeza pamwambowu zinali zoti azigwiritse 
ntchito pomanga malo atsopano olambirira, omwe akana- 
khala opereka ulemu kwa Mulungu komanso abwino kwa- 
mbiri mu Umuaro monse. 

Pulani yake inali yosavuta. Chikondwerero cha Zi- 
lazi Zatsopano inali njira yachikunja yoyamikira mulungu, 
yemwe amapereka mphatso zonse zabwino. Ndipo anka- 
muyamikira mulunguyo chifukwa choti wawadalitsa ndi 
zokolola. Choncho Goodcountry ankaona kuti anthuwo 
akhamukira kwa iye akamva zoti pali njira ina yomwe 
ingathandize kuti zokolola zawo zisawolere m'nthaka. Iye 
anaona kuti aziwauza kuti munthu amene angapereke 
mphatso zake kwa Mulungu wakumwamba akhoza kuko- 
lola mbewu zake popanda kuopa Ulu. 

“Ndiye mukutanthauza kuti tikhoza kumakauza 
abale athu achikunja kuti akhoza kubwera ndi chilazi chi- 
modzi kutchalitchi kuno m’malo mopita nacho kwa Ulu?” 
anafunsa munthu wina yemwe anali watsopano m’komiti 
ya tchalitchi cha Goodcountry. 

“Inde mukhoza kumakawauza. Koma osati chilazi 
chimodzi chokha. Muziwauza kuti akhoza kubweretsa zi- 
lazi zochuluka mogwirizana ndi zokolola zimene Mulu- 
ngu wawapatsa chaka chino. Komanso sikuti azingobwe- 
retsa zilazi zokha, akhozanso kumabweretsa zokolola za- 
mtundu uliwonse, ngakhalenso zifuyo kapena ndalama.” 

Munthu amene anafunsa funso lija ankaoneka kuti 
sanakhutire ndi yankho anapatsidwalo moti anangoyamba 
kukanda mutu wake. 

“Mwamrvetsa koma?” 

“Tamva zimene mwanena. Komabe ndikuganiza 
kuti zingakhale zovuta kuti tizikawauza kuti abweretse 
zilazi zambiri m’malo mobweretsa chimodzi. Mukudziwa 
mmene chikhalidwe chathu, kapena ndinene kuti chikha- 

lidwe chawo, chimayendera. Iwo anazolowera kupititsa 
chilazi chimodzi chokha kwa Ulu moti zingakhale zovuta 
kwambiri kuti achite zosiyana ndi zimenezo.” 

Moses Unachukwu yemwe ankaoneka kuti akugwi- 
rizana kotheratu ndi Goodcountry pa nkhaniyi, anathandi- 
za kwambiri. “Ngati Ulu yemwe ndi mulungu wonyenga 
amadya chilazi chimodzi, ndiye kuli bwanji mulungu wa- 
moyo yemwe amayang’anira dziko lonse? Akufunikatu 
zilazi zowonjereka.” 

Choncho nkhani yakuti aliyense amene akufuna ku- 
ti mbewu zake zisawolere munthaka apite kukapereka nse- 
mbe kwa mulungu wa Akhristu, yemwe ankanena kuti ali 
ndi mphamvu zoteteza anthu ku nkwiyo wa Ulu, inafala 
ponseponse. Mukanakhala m’mbuyomo, anthu akang’a- 
mbika kukamwa chifukwa choseka nkhaniyi. Koma ule- 
ndo uno palibe anaseka chifukwa chinthu chimene chinka- 
chititsa kuti munthu aseke chinali chitagwera mkati chi- 
fukwa cha nkhawa. 

Anthu oyambirira kuona ululu wa kuchedwa kukolola 
anali a m'banja la Ogbuefi Amalu, yemwe anamwalira 
m'nyengo yadzinja chifukwa cha arummo. Amalu anali 
munthu wochita zinthu zakupsa, ndipo zikanakhala kuti 
zinthu zinali bwino, mwambo wachiwiri wolira maliro ake 
komanso phwando la sadaka likanachitika patangotha ma- 
siku awiri kapena atatu chimwalirireni. Koma imfa yake 
inali yoipa kwambiri, yomwe inampha munthu m’nthawi 
ya njala. Amalu nayenso ankadziwa zimenezi ndipo ana- 
konzeratu zoyenera kuchita. Asanamwalire, anaitana 
mwana wake woyamba, Aneto, ndipo anamuuza mmene 
dongosolo la maliro ake lidzakhalire. 

“Ndikanakuuza kuti pakangotha tsiku limodzi kape- 
na awiri nditaikidwa m’manda mudzachite sadaka. Koma 
kuchita zimenezi ndi ugani. Sindingakuuzeni kuti muko- 
nze phwando lolira maliro anga mulibe chilichonse. Na- 
nga anthuwo mudzawapatsa chiyani? Kapenatu mudzawa- 
dyetsa malovu anuwo? Ndikhala ndikuyembekezera mpa- 
ka pamene mudzakolole zilazi kuti mudzandichitire 
phwandolo.” Iye ankayankhula movutikira kwambiri, mo- 
ti ankafunika mphamvu zambiri kuti apume. Aneto anali 
atagwada pambali pa kama wansungwi yemwe bambo 
akewo anagona ndipo ankamvetsera mwatcheru kuti atole 
chilichonse chimene bambo akewo ankanong’ona chapa- 
nsipansi pakati pa phokoso la kupuma kwawo komwe 

kunkamveka ngati kung’ambika kwa chipika. Mankhwala 
omwe anapaka pachifuwa pawo anali atauma ndipo ana- 
ng'aluka ngati dothi lakatondo m'thawi ya ng'amba. “Ko- 
ma musadzayerekeze kuchedwa kuchita chikondwerero- 
chi chifukwa mungadzandikwiyitse koopsa. Sindikufuna 
kuti idzadutse miyezi inayi kuchokera pamene ndamwa- 
lira. Komanso musaiwale, ndikufuna kuti mudzandiphere 
ng'ombe yamphongo.” 

Panali nkhani ya mnyamata wa fuko lina yemwe 
anapita kukawombeza ula. Iye anapita kumeneko chifu- 
kwa anamva zoti bambo ake, omwe anamwalira m’mbu- 
yomo, ankafuna kuti awaphere mbuzi. Mnyamatayo anau- 
za wa ulayo kuti: “Mukandifunsireko kwa bambowo ngati 
pa moyo wawo anayamba akhalapo ndi nkhuku.” Koma 
Ogbuefi Amalu sanali bambo ngati ameneyu. Aliyense 
ankadziwa kuti pamene ankamwalira anasiya ng'ombe 
mazana anayi ndipo sanapemphe mwana wake kuti aphe 
ng'ombe zambiri, koma imodzi basi. 

Pamene ankadikirira Chikondwerero cha Zilazi Za- 
tsopano, Aneto, ang’ono ake komanso achibale awo ana- 
sankha tsiku loti adzachite sadaka ya Amalu ndipo anale- 
ngeza mu Umuaro monse komanso kwa achibale awo ndi 
azilamu awo omwe anali m’mafuko ena a midzi yapafupi. 

Ndi kuchedwa kwa kukololaku, mitu yawo inaima. 
Kodi akanapitirizabe kusuntha masiku omwe anakonza 
kuti achite sadakayo kapena akanangokonzera Amalu ka- 
mphwando kosalongosoka? Ankaona kuti akachita zime- 
nezi mzimu wa Amalu uwakwiyira koopsa. Akayereke- 
zera njira ziwirizi, iwo anaona kuti bolako asunthire 
patsogolo, kusiyana ndi kuti akonze phwando lopanda 
zilazi. Koma kuti atsimikizire zimenezi, Aneto anapita 
kwa afa kuti akafunse bambo akewo zimene angakonde. 

Aneto sanayerekeze kufunsa bambo akewo ngati 

angakonde kupangiridwa phwando lonyentchera ngati la 
kampopangolo. M’malo mwake anafunsa ngati n’zotheka 
kusunthira tsiku la phwandolo kutsogolo pang’ono kufiki- 
ra pamene adzakolole zilazi zawo. Koma Amalu anakana 
kwam’tuwagalu. Iye anali ataima kwa nthawi yaitali mu- 
mvula komanso padzuwa, kudikirira phwandolo, ndipo 
sakanakwanitsanso kupirira kuposa pamenepa. Munthu 
wosauka akhoza kudikira kwa nthawi yaitali mpaka pa- 
mene abale ake adzapeze tidzakudya toti amuphikire. Chi- 
menecho ndiye chinali chilango cha osauka omwe anale- 
phera kuchita zakupsa m’moyo. Koma kwa munthu wo- 
chita bwino ngati Amalu, yemwe anavutika kuchita zaphi- 
ndu mpaka kulandira mipando iwiri yaulemu, ankayenera 
kuphikiridwa sadaka yapamwamba ndi anthu omwe 
anawasiyira chuma chomwe anakhetsera thukuta. 

Aneto anaitanitsa msonkhano wapachibale ndipo 
anawafotokozera zimene bambo ake ananena. Palibe ame- 
ne anadabwa ndi zimenezi. “Kodi ndi ndani amene anga- 
imbe mlandu Amalu?” iwo anafunsa. “Kodi iye sanadikire 
kwa nthawi yaitali pofika pano? Vuto ndi la Ezeulu. Iye 
akufuna kuti achibale a Amalu apuse n’kufika pomaka- 
bwereka zilazi m’midzi ina pomwe zilazi zawo zangotse- 
keredwa munthaka.” Anthu a m’midzi yambiri anali aku- 
nenepa komanso kulemera chifukwa cha mapindu amene 
ankawapeza pogulitsa modula zilazi zawo kwa anthu a ku 
Umuaro. Iwo anangopezerapo mwayi pa mavuto a 
anzawo. Pa tsiku lililonse la Nkwo, anthuwo ankabwera 
ndi zilazi kumsika wa ku Umuaro ndipo ankazigulitsa mo- 
dula kwambiri ngati golide. Poyamba ndi anthu okhawo 
opanda mipando yaulemu, azimayi komanso ana omwe 
ankadya zilazi zochokera kwinazi. Koma njala itafika 
pampondachimera n'"kuwayamba kuwanyenya matumbo, 
ena anayamba kunena kuti palibe mwambo womwe uma- 

letsa anthu a mu Umuaro kudya zilazi zochokera m’minda 
yapakhomo. Komanso kodi kumene amakumbako ndi 
ndani amene analipo, yemwe akanalumbira n’kunena kuti 
ndi zilazidi zatsopano? Zimenezi zinachititsa anthu kuya- 
mba kuseka ndi mbali imodzi yokha ya nkhope zawo. Ko- 
ma anthu omwe analandira mpando waulemu ankaone- 
tsetsa kuti sakudya zilazi zimenezi anthu ena akuwaona. 
Ambiri ankangokumba zilazi zimene anabzala pakhomo 
pawo kuti akazi ndi ana awo asachite kutsala mafupa 
okhaokha. Kuchokera kale kwambiri, zinali zololeka ku- 
kumba pang’ono zilazi zomwe unadzala pakhomo kuti 
udyetse banja lako zikakhala kuti njala yafika pofiiritsa 
maso. Koma tsopano sinalinso nkhani yongokumba zilazi 
zingapo, anthu ankangokumbabe mpaka munda wonse 
wapakhomo kutheratu. 

Khomo la Ezeulu ndi limene linakumana ndi vuto 
lalikulu kwambiri kuposa makomo onse a mu Umuaro. 
Pofuna kupereka chitsanzo chabwino kwa ena onse, pa- 
khomo pa Mkulu Wansembe sipankayenera kukumbidwa 
zilazi zatsopano nyengo yake isanafike, kapena kukagula 
zilazi kumsika n'kumadya. Choncho Ezeulu ndi banja lake 
anapirira movutikira mpaka pamapeto. Popeza banja lawo 
linali lochita bwino kusiyana ndi mabanja ena, iwo anali 
ndi zilazi zambiri zomwe anakolola chaka chapita. Koma 
pofika nthawiyi, zilazizo zinali zitanyala moti sizinkako- 
ma. Asanaziphike ankafunika kuzisinja kaye kuti achotse 
mitsitsi. Koma posakhalitsa nazonso zilazi zimenezi zi- 
natha. 

Koma vuto lolemera kwambiri linali m’mutu mwa 
Ezeulu. Iye anali atazolowera kukhala yekhayekha. Mo- 
nga Mkulu Wansembe, Ezeulu ankakonda kutsogolera 
anthu a mu Umuaro pa zochitika zosiyanasiyana. Popanda 
kucheukira kumbuyo, iye ankamva anthuwo akuliza zito- 

liro komanso akuimba nyimbo zomwe zinkagwedeza 
nthaka chifukwa cha kuchuluka kwa anthu omwe anka- 
imba kumbuyo kwake. Koma nthawi zina phokoso loi- 
mbalo linkagawikana pakakhala kusagwirizana ngati 
mmene zinakhalira pa nkhani ya malo olima omwe anka- 
limbirana ndi anthu a ku Okperi. 

Koma pofika pano, Ezeulu anali asanaonepo anthu 
omwe ankamutsatirawo atasiyiratu kuimba. Anthu owere- 
ngeka okha ndi omwe ankabwerabe kunyumba kwake 
ndipo akabwera sankanena chilichonse. Ezeulu ankafuna 
kudziwa zomwe anthu a mu Umuaro ankanena, koma pa- 
libe amene anayerekeza kumuuza kanthu. Nayenso sanka- 
funa kuti anthu adziwe kuti akufuna atadziwa zimenezi. 
Choncho pamene masiku ankadutsa, anthu anatsekeratu 
pakamwa pawo ndi zomatira n’kufika poti munthu akana- 
tha kubooka nazo m’mimba. Ezeulu anayamba kumva 
ululu mkati mwake ndipo nthawi zina ankalakalaka atatu- 
luka m'khumbi mwake kapenanso kupita ku Nkwo n'ku- 
kayamba kulalatira anthu a mu Umuaro. 

Popeza palibe amene ankabwera pafupi ndi Ezeulu 
kuti aone kukhumudwa kwake, aliyense ankaganiza kuti 
Ezeulu wakhala m’khumbi mwake ndipo akungomwetu- 
lira akamaona mavuto omwe ali mu Umuaro. Anthuwa 
sakanamvetsa ngakhale akanaona kuti wakhumudwa. Ko- 
mabe ngakhale pa nthawiyi Ezeulu sankaona kuti mavu- 
towa atembenukira iyeyo. Zinkangokhala ngati sakuona 
kuti mavuto ankachitikawo ankamukhaulitsa komanso 
kumuzunza kwambiri kuposa anthu ena onse. Chomwe 
chinkamuwawa kwambiri, chinthu chimenechi chokha 
n'chimene ankachivomereza, ndi choti chilangochi sichi- 
nali cha nthawi imeneyi yokha koma mpaka kalekale. Chi- 
langochi chikanazunza Umuaro ngati matenga a ogulu-aro 
omwe amati akasiya munthu kwa chaka, amabwereranso 

n'kudzamukwatira. Pamene mkwiyo unkayakirayakira 
mumtima mwake, iye anayamba kumvera chisoni Umua- 
ro, mtundu womwe kalekalelo abuluzi asanamere michira, 
unasankha agogo ake kuti anyamule mulungu n'kumaye- 
nda patsogolo akulimbana ndi mavuto komanso zoopsa 
zosiyanasiyana zomwe zinali kutsogolo. Agogo akewo 
ankafunika kulimbana ndi mavutowo m’malo mwa anthu- 
wo. 

N'kutheka kuti Ezeulu akanakhala kuti sakumva 
chilichonse chochokera kunja akanatha kukhala bwino- 
bwino. Koma panali mawuna ena omwe zidutswa za 
nkhani zinkalowera. Zimenezi zinkachititsa kuti avutike 
kwambiri chifukwa zinkangokhala ngati munthu waludzu 
wangopatsidwa kadondo ka madzi palirime lake. 

Patsikuli Akuebue ndi amene anamupatsa kadontho 
kangati kameneka. Iye anali munthu yekhayo pakati pa 
anzake komanso achibale ake omwe ankapitabe kunyu- 
mba kwake kukamuona. Koma akabwera ankangokhala 
duu ndipo akati atsegule pakamwa ankangoyankhula 
nkhani zosafunika. 

Koma patsikuli, iye analephera kudzigwira moti 
anatchula nkhani ina yatsopano yomwe inkamusowetsa 
mtendere. N’kutheka kuti Akuebue ndi munthu yekhayo 
mu Umuaro monse yemwe ankadziwa kuti Ezeulu saku- 
chita zimenezo kuti angokhaulitsa midzi isanu ndi umo- 
dziyo, ngati mmene ambiri ankaganizira. Iye ankadziwa 
kuti nayenso analibe mphamvu zilizonse zosintha zomwe 
zinkachitikazo. Zinali ngati mmene ena amanenera kuti 
mutu ukakula sulewa nkhonya. Choncho nthawi iliyonse 
yomwe ankapita kukaona Ezeulu, iye sankatokosako 
ngakhale pang’ono nkhani zina zomwe zinkadetsa anthu 
nkhawa. Koma patsikuli analephera kugwira pakamwa 
pake pa nkhani ya zimene Akhristu ankafuna kuchita kuti 

apange chikondwerero chokolola mbewu za mu Umuaro. 

“Nkhani imeneyi ikundisowetsa mtendere,” iye 
anatero, “chifukwa zikungokhala ngati zimene makolo 
athu akale ankanena kuti anthu apachibale akamamenya- 
na, mlendo ndi amene amatenga chuma chawo.” 

“Ndiye ukuyembekezera kuti ineyo nditani?” Eze- 
ulu anatambasura manja ake kwa mnzakeyo. “Ngati mu- 
nthu wina mu Umuaro angaiwale chikhalidwe chake n’ku- 
pita kutchalitchi chatsopanochi, zake zimenezo! Akazi- 
onera yekha komweko.” 

Akuebue anapukusa mutu wake posowa chonena. 

Akuebue atangochoka, Ezeulu anaitana Oduche 
n'kumufunsa ngati zinali zoona kuti anthu a tchalitchi 
chake akufuna kuchita chikondwerero chotsegulira kuko- 
lola komanso kuti anthu amene atathawire kwa mulungu 
watchalitchi chatsopanocho adzatetezedwa kumkwiyo wa 
Ulu. Koma Oduche anauza bambo akewo kuti sanamvetse 
funsolo. 

“N'chiyani chimene sunamvetse? Kodi anthu a 
tchalitchi chako akunena kuti munthu aliyense wa mu 
Umuaro, yemwe akapereke nsembe kukachisi wanu akha- 
la wotetezeka pokolola zilazi zake? Mapirikaniro onsewo 
ukulephera kumva?” 

“Aphunzitsi athu anenadi choncho.” 

“Aphunzitsi anu anenadi choncho? Ndiye n'chifu- 
kwa chiyani sunandiuze? Unandiuza kapena?” 

“Ayi.” 

“Chifukwa?” Oduche sanayankhe funsoli. “Ndaku- 
funsa kuti n'chifukwa chiyani sunandiuze?” 

Kwa nthawi yaitali, mwana ndi bambo akewa anka- 
ngoyang'anizana osanena chilichonse. Pamene Ezeulu 
ankayankhulanso mawu ake ankamveka chapansipansi 
komanso achisoni kwambiri. 

“Ukukumbukira zimene ndinakuuza pamene ndi- 
nkakutumiza kwa anthu amenewa?” 

Oduche ankayang’ana chala chake chamwendo wa- 
kumanja n’kuchisunthira patsogolo pang’ono. 

“Ndiye popeza wasanduka bububu, ndikufuna ndi- 
kukumbutse. Ndinakuitana monga mmene bambo amaita- 
nira mwana wake ndipo ndinakuuza kuti upite ukakhale 
maso komanso makutu anga kwa anthu amenewa. Ine 
sindinatumize Obika kapena Edogo. Komanso sindinatu- 
mize Nwafo, mwana wa mayi ako. Ine ndinakuitana iweyo 
ndipo iwe unabwera muno n’kukuchonderera kuti upite 
kuchipembedzo chimenechi. Sindinkadziwa kuti ndinka- 
tumiza chilengwalengwa. Basi, ndichokere muno, pita 
kukhumbi la mayi ako. Panopa sindikufunanso kuyankhu- 
la ndi munthu. Ndikakufunanso ndikuitana kuti ndikuuze 
maganizo anga onse. Dziwa kuti bambo ako sadzakuda- 
liranso. Ndanena kuti ndichokere muno, iwe buluzi woso- 
koneza maliro a mayi ake.” 

Oduche anatuluka misozi ili payipayi. Zimenezi zi- 
namukhudza Ezeulu moti anamumvera chisoni mwana 
wakeyo. 


KKK 


Patapita nthawi, mwezi watsopano unaonekera ndipo Eze- 
ulu anadya chilazi chomaliza. M’mawa wa tsiku lotsatira 
iye anaitanitsa omuthandizira aja n'kuwauza kuti Chiko- 
ndwerero cha Zilazi Zatsopano chichitika pakatha masiku 
makumi awiri mphambu zisanu ndi zitatu. 

Patsiku limenelo, ng’oma zinalikitika pakhomo pa 
Amalu chifukwa cha sadaka yomwe inkayenera kuchitika 
tsiku lotsatira. Kulira kwa ng’omako kunamveka m’midzi 
yonse ya Umuaro powakumbutsa za mwambowo. Ndipo 

sikuti anthuwo ankachita kufunika kuwakumbutsa chifu- 
kwa anali atalanguluzika ndi njala moti ankadya chili- 
chonse chodibwa ngati dzombe. 

Usiku wa tsikuli Ezeulu analota maloto achilendo 
kwambiri. Pamene ankadzidzimuka, ankatha kukumbuki- 
ra malotowo bwinobwino mofanana ndi maloto a ku 
Okperi aja. 

M’malotowo Ezeulu anali atakhala mu obi wake. 
Malinga ndi phokoso lomwe ankamva, zinkaoneka kuti 
anthuwo akukuwa kuchokera kuseri kwa nyumba yake, 
kuseri kwa chipupa chachitali choziridwa ndi dothi laka- 
tondo. Zimenezi zinachititsa kuti ayambe kuda nkhawa 
kwambiri chifukwa kumeneko kunalibe njira. Ndiye ndi 
ndani wopanda manthayo yemwe anapanga njira kuseri 
kwa nyumba yake? Iye anadziuza kuti apite kukaona ko- 
manso kuti akawatsire mphepo anthuwo mofanana ndi 
mwambi womwe umati munthu amene amalekerera anthu 
kumadutsa pakhomo pake, amamuzolowera n’kusandu- 
tsapo njira. Koma iye ankakayikakayika moti anangoima 
chilili m'khumbi mwakemo. Koma posakhalitsa kuimba 
kuja komanso ng’oma zinayamba kumveka kwambiri. 
Anthuwo ankaimba nyimbo yamaliro yomwe anthu anka- 
imba akamapita kukakwirira mtembo kumalikukutu. 


“Taonani nsato! 
Taonani nsato! 
Nsato yagona pansewu. ” 

Monga mwa nthawi zonse, nyimboyo inkamwazi- 
dwa mbali zosiyanasiyana ndi mphepo ndipo mawu ake 
ankatsatanatsatana ngati mafunde. Mawu a anthu omwe 
anali kutsogolo ankamveka mofulumira kusiyana ndi 
amene anali kumbuyo kwawo pafupi ndi mtembo wa 

womwalirayo, ndipo mawu a amenewanso ankamveka 
mofulumirako kusiyana ndi a anthu ena amene anali 
kumbuyo kwawo. Ng'omazo zinkamveka limodzi ndi 
mawu a gulu lomalizali. 

Ezeulu anaitana banja lake kuti lizamuthandize 
kulimbana ndi anthu omwe ankadutsa kuseri kwa nyumba 
yakeko. Kukaikira kwakeku kunachititsa kuti angoganiza 
zotuluka. Iye anathamangira kukhumbi la Matefi, koma 
anakangopeza phulusa la moto wakalekale. Anatuluka 
m’menemo n’kupita kukhumbi la Ugoye akuitana mkazi 
wakeyo ndi ana ake, koma anakapeza khumbilo litayamba 
kuloshoka moti udzu unali utayamba kumera padenga 
lake. Kenako anathamangira kunyumba kwa Obika ndipo 
mawu omwe anachokera kukhumbilo anachititsa kuti 
thupi lake liumiretu. Phokoso la anthu ankapita kokaika 
maliro aja linali litazimiririka. Komabe mawu a munthu 
m’modzi ankamvekabe ndipo ankamveka ngati akubwe- 
rera limodzi ndi mkazi wa womwalirayo. Mawu amenewa 
sanasiye kumveka m’mutu mwa Ezeulu. 


“Ndinabadwa abuluzi alipo owerengeka chabe 

Mwana wa Idemili. Misozi yogwa kuchokera kumwamba, 
ndi imene inandilemba mangawa. Popeza 
ndinabadwira kumwamba ndinkayenda mwawulemerero 
Ndipo olira anandiona nditadzipindapinda pansewu 
Koma tsopano, kulira kodabwitsa kwa chinganga 
kwakhala kukuimba nyimbo yachiwonongeko: 

Siyani zilazi komanso koko wanu 

Ndipo bwerani kutchalitchi. 

Motero ndiyenera kuthawa mofulumira 

Ana akayamba kusewera kwinaku akukuwa: 

Taonani Mkhristu wagona pansewu. 

Ha ha ha ha ha ha ha hahahahahaha...” 

Woimbayo anayamba kuseka limodzi ndi anzake 
ndipo pakhomo ponse pa Ezeulu pankangomveka phokoso 
la kuseka kokhakokha. Pamenepa m'pamene Ezeulu 
anadzidzimuka kutulo take. Ngakhale kuti kunja kunka- 
zizira chifukwa cha mphepo ya harmattan, iye anali 
atachita chitungu. Koma anamvako bwino kuti wadzi- 
dzimuka ku maloto oopsowo ndipo anayamikira kuti si 
zenizeni. Ngakhale kuti maloto okhudza za maliro aja 
anaduka atangodzidzimuka, Ezeulu ankachitabe mantha. 
Nyimbo yonena za nsato inali itasiya kalekale kumveka. 
Nyimboyi inkaimbidwa ndi mayi a Ezeulu pa nthawi 
imene anagwidwa ndi misala. Nwanyi Okperi, monga 
mmene anthu a ku Umuaro ankawatchulira, anali wodziwa 
kuimba ali mtsikana, ndipo ankaimba nyimbo za kumudzi 
kwawo mosavutikira ngati mmene amachitira anthu 
poyankhula. Pamene ankakalamba, misala ija n’°kumaku- 
lirakulira, nyimbo zomwe anaphunzira ali ku ubwanazi 
zinkatuluka nthawi zina kudzera m’mipata ya m’mutu 
mwawo, yomwe inabooledwa ndi misalayo. Ezeulu ali 
mwana ankakhala mwamantha kwambiri pa nthawi ngati 
imeneyi, pamene anthu ankawamangirira mayi akewo ndi 
tcheni mwezi watsopano ukamaonekera. 


KKK 


Kudutsa kwa Ogbazulobodo kunathandiza kuti Ezeulu 
abwereremo. N’kutheka kuti inali mphamvu ya maloto aja 
yomwe inamufowola, koma kwa moyo wake wonse, anali 
asanamvepo mzimu ukudutsa utakwiya choncho. Kumve- 
ka kwake kunkangokhala ngati kwa gulu la asilikali omwe 
aphimbidwa kuchokera m’khosi mpaka muakakolo ziba- 
ngiri za ekpili zikungindimuka mwaphokoso kwambiri. 
Chilombocho chinkachokera ku ilo ndipo chinkayenda 

molowera ku Nkwo. N'kutheka chinaona kuwala panyu- 
mba ya munthu wina chifukwa chinkaoneka kuti chaima 
chikukuwa kuti: Ewo okuo! Ewo okuo! Munthu amene 
anasiya nyali yake ikuwalayo ankazindikira kuti wapala- 
mula ndipo nthawi yomweyo anaizimitsa. Kenako mzi- 
muwo unapitirizabe kuthamanga moti posakhalitsa chi- 
nazimiririka. 

Ezeulu anadabwa kwambiri kuti n'chifukwa chiya- 
ni chilombocho sichinatchule dzina lake pamene chinka- 
dutsa pakhomo pake. Iye anayamba kuganiza kuti mwina 
chinatchula dzinalo asanadzidzimuke kutulo take tija. 

Pambuyo pa maloto aja komanso kudutsa kwa 
Ogbazulobodo, tulo take tinabalalika moti anavutika kuti 
agonenso. Kenako anayamba kumva kuwomba kwa mfuti 
kunyumba kwa Amalu. Ankamvanso anthu akuthethetsa 
m’manja ndipo zimenezi zinatsatana ndi kuimbidwa kwa 
ekwe. Pa nthawi imeneyi m’maso mwake munali muta- 
yereratu. Iye anadzuka n'kuyamba kupapasapapasa kuti 
atenge chikwanje chake komanso botolo la fodya wofwe- 
nkha lomwe linali kumutu kwa kama wake. Kenako ana- 
tuluka kuchipinda chogona. Atangofika pamalo ochezera 
anamva kuluma kwa mphepo ya harmattan. Koma mwa- 
mwayi zipika ziwiri za mtengo wa ukwa zinali zikada- 
yakabe. Kenako anayamba kupemerera motowo ndipo 
posakhalitsa unayaka. 


KKK 


M’mudzi wonse, palibenso munthu wina yemwe akanatha 
kuvala chinyawu cha Ogbazulobodo mofanana ndi mmene 
Obika ankachitira. Munthu wina akayesa kuchita zimenezi 
pankaoneka kusintha kwakukulu. Nthawi zambiri ankale- 
phera kuthamanga nacho kapena mawu ake sankatuluka 

pakhosi. Mphamvu za ike-agwu-ani, ngakhale zinali zo- 
chuluka kwambiri, sizikanachititsa kuti nankalizi asandu- 
ke gwape kapena munthu wosayankhula kuti asanduke ka- 
tswiri wodziwa kupota mawu. Chimenechi n’chifukwa 
chake ngakhale kuti banja la Amalu linali ndi mkwiyo wa- 
ukulu ndi Ezeulu, Aneto anapitabe kwa Obika n’kuka- 
mupempha kuti avale chinyawu cha Ogbazulobodo usiku 
woti mawa laka apanga sadaka ya bambo ake. 

“Sindikufuna kukukanirani ntchitoyi,” anatero 
Obika pambuyo poti Aneto wamaliza kuyankhula, “koma 
kuvala chinyawu chimenechi si ntchito yoti munthu 
angachite thupi lake likumuwawa. Kungochokera dzulo 
thupili likungokhala ngati si langa.” 

“Sindikudziwa kuti vuto ndi chiyani koma aliyense 
m’mudzi muno akungokhala ngati mphika wosweka,” 
anatero Aneto. 

“Bwanji mumukapemphe Nweke Ukpaka?” 

“Ndimadziwa za Nweke Ukpaka pamene ndima- 
bwera kwa iweyo. Ndipo ndadutsa pakhomo pake.” 

Obika anaganizira nkhaniyo kwa kanthawi. 

“Pali anthu ambiri amene angavale chinyawu,” 
anatero Aneto. “Koma munthu amene anthu amakonda 
kumutchulatchula zikawavuta amakhala kuti ali ndi mpha- 
mvu zothetsera vuto lawo.” 

“Zoonadi,” anatero Obika. “Chabwino ndikhoza 
kuvala chinyawucho, komatu ndangovomerera manyazi.” 

“Ndikanena kuti ayi,” Obika anatero mumtima 
mwake, “anena kuti Ezeulu ndi banja lake atsimikiza 
mtima kuwononga sadaka ya Amalu yemwe sanawala- 
kwire chilichonse.” Obika sanauze mkazi wake kuti acho- 
ka usiku umenewo kufikira pamene anadya mgonero. 
Nthawi zonse Obika ankakonda kukadyera chakudya cha- 
ke kukhumbi la mkazi wake. Mkazi wakeyo ankakonda 

kumujeda chifukwa cha zimenezi ndipo ankamunena kuti 
anasokonekera mutu ndi chikondi. Okuata anali akuko- 
mbezera m’mbale yake ya nsuzi pamene Obika ankaya- 
mba kuyankhula. Iye anali atapinda chala chake chamko- 
mbaphala, ndipo anachiyendetsa m’mbale ya nsuziyo, ke- 
nako anachilowetsa mkamwa. 

“Muchoka bwanji usiku uno musakumva bwino 
m'thupi?” iye anafunsa. “Musavutike ndi zimenezi ingo- 
khalani pansi. Mwambotu uli mawa, kodi sangadikire ku- 
fikira mawalo?” 

“Usandaule sindikachedwako. Aneto ndi ine ndife a 
nsengwa imodzi ndipo ndingokufuna ndikaone mmene 
akukonzekerera sadaka ya bambo ake.” 

Okuata anangokhala chete osanena kanthu. 

“Utseke chitsekochi bwinobwino. Palibe amene 
angabwere n'kudzakuba. Ndikulonjeza kuti sindikakhali- 
tsako.” 

Ng'oma ya ekwe-ogbazulobodo inalira kuti kome 
kome kokome kome kokome ndipo inapitirizabe kulira 
pochenjeza aliyense amene anali adakali m’maso kuti api- 
te kukagona n'kuzimitsa nyali. Ogbazulobodo anali mdani 
mwa anthu amoyo. Ng’omayo inalira kwa nthawi yaitali, 
moti anthu ambiri anaimva. Pamene inkasiya kulira, kunja 
kunali bata lochititsa mantha lomwe linachititsa kuti kulira 
kwa tizilombo tausiku kumveke ponseponse. Obika ndi 
anthu ena omwe ankatha kunyamula ayaka kapena kuti 
mzimu wa nyimbo, anakhala kumunsi kwa okwolo 
pamasitepe ndipo ankacheza komanso kuseka. Nayenso 
munthu amene ankaimba ng'oma ya ekwe uja anabwera 
kudzakhala pagululi atamaliza kuimba kuja ndipo anasiya 
ng'oma ija ikuoneka theka chifukwa cha kuwala kwa 
koloboyi yemwe anali pafupi. 

Pamene ekwe uja ankaimbidwanso kachiwiri ngati 

chenjezo lomaliza kwa amene anali asanazimitse nyali 
m’nyumba zawo, Obika anali akuchezabe ndi anthu ena 
aja ndipo zinkangooneka kuti sakutekeseka ndi kalikonse. 
Munthu wina wachikulire, dzina lake Ozumba, yemwe 
ankasunga chinyawu cha mizimu ya usiku, anapita kuka- 
ima pafupi ndi woimba ng'oma uja. Kenako anaima n'ku- 
yamba kukuwa ndi mawu ake amazenene ndipo anaimba 
ugoli maulendo anayi kapena asanu mokhala ngati aku- 
chotsa kangawude. Kenako anafunsa ngati Obika anali 
pomwepo. Obika anayang'ana komwe kunali wachikuli- 
reyo ndipo anamuona ataima poteropo mwakachizirezire. 
Mwapang'onopang'ono Obika anaimirira ndipo anapita 
kumene kunali Ozumba n'kukaima pafupi naye. Ozumba 
anawerama n'kutenga chinkhwende chopangidwa ndi zi- 
ngwe chomwenso chinali ndi ziyaliyali zodzaza ndi ekpili 
yemwe akamayenda ankaweyeseka ngati maseche. Obika 
anaimika manja ake kuti Ozumba amange bwinobwino 
chinkhwendecho m’chiwuno mwake popanda chosokone- 
za. Atamaliza kuchita zimenezi, Ozumba anayendetsa ma- 
nja ake ngati munthu wosapenya kuti apeze ndodo ya- 
chitsulo yomwe inazikidwa pansi. Ataipeza anaizula n’ku- 
muika Obika m’dzanja lake lamanja. Woimba ng’oma ya 
ekwe uja anapitirizabe kuimba chikoloboyi chija chiku- 
muunikira mwachimbuuzimbuuzi. Obika anagwira ndo- 
ndo yachitsulo ija mwamphamvu ndipo kenako anayamba 
kukukuta mano ake. Ozumba anadikira pang'ono kuti 
Obika akonzeke bwinobwino. Ndiyendo mwapang’ono- 
pang'ono anachotsa mkanda wapakhosi wotchedwa ike- 
agwu-ani. Woimba ekwe uja anayamba kuwonjeza moto. 
Kenako Obika anatukula khosi lake ndipo Ozumba anaika 
mkanda wa ike-agwu-ani m'khosi mwake. Pamene anka- 
chita zimenezi ankanena kuti: 

“Tun-tun gem-gem 
Oso mgbada bu nugwu 
Liwiro la gwape 
limaonekera paphiri.” 


Atangomaliza kuyankhula mawu amenewa, Ogba- 
zulobodo anadzambatuka n'kuyamba kulira kuti: Ewo 
okuo! Ewo okuo! Woimba ng'oma uja anaponyera pansi 
ndodo zake zoimbaira ndipo nthawi yomweyo anazimitsa 
chikoloboyi chija. Mzimu uja unasomeka pansi ndodo 
yachitsulo ija ndipo ndodoyo inkangotekeseka mumdima. 
Kenako chilombocho chinaizulanso ndipo chinazimiririka 
mumdima molowera ku Nkwo ndipo m’mbuyo mwake 
chinasiya anthu akuimba kuti: 

Ntchentche yomwe imangozungulirazungulira pa- 
mulu wamatudzi imangotaya nthawi yake chifukwa nthawi 
zonse muluwo umakhala waukulu kuposa ntchentcheyo. 
Chinthu chimene chimaimba ng'oma ya ngwesi chima- 
khala pansi pa nthaka. Mdima ndi waukulu kwambiri moti 
umatha kupereka nyanga kwa galu. Munthu amene anaba- 
dwa kale ndi amene amakhala ndi mapale ambiri a mi- 
phika yosweka. Ndi afo yemwe amabweretsa mvula kuti 
inyowetse nthaka. Munthu amene amayenda patsogolo pa 
anzake ndi amene amakumana ndi mizimu. Mleme unawu- 
lula kuti umadziwa zoti ndi wonyansa n'chifukwa chake 
umayenda usiku. Munthu amene wakwera pamwamba pa 
mtengo wagwalangwa akatsitsa mpweya, ntchentche ima- 
sokonezeka. Munthu watsoka ndi amene amamwa madzi 
n'kutsakamira m'mano mwake... 

Pamene ankathamanga mumdimawo, nthawi zina 
sankaona bwinobwino, komabe ankadziwa njira zonse. 
Iye sanaone zizindikiro za pamene anali monga mitengo 
kapena makhumbi, komabe mapazi ake ankadziwa bwi- 

nobwino njira iliyonse ndipo ankadziwa kumene akupita. 
Palibe kankwaso ndi kamodzi komwe kamene sanaka- 
ponde. Iye ankadziwa bwinobwino kumene kunali tinjira 
tonse, ngakhale kunali chimdima chokhuthala. Ankaima 
akamva fungo la kuwala basi. 

..... Ngakhale anthu atamanena zoti khoswe wa- 
phedwa chifukwa choluma zinthu za eni, buluzi akhozabe 
kutenga ndalama zake n'kukalipira kuti akhale ndi mano. 
Nsungununu zimatafuna igbegulu chifukwa choti ali pa- 
nsi; isiyeni ikwere mumtengo wagwalangwa ikachitenso 
zomwezo. Munthu amene wameza mtedza wathunthu wa 
udala ayenera kuganizira ntchito imene angakakhale nayo 
akakalowa kuchimbudzi. Ntchentche imene ilibe woila- 
ngiza imatsatira mtembo kumanda ... 

Moto unayamba kuyaka m'chifukwa mwa Obika 
ndipo kuwawako kunayamba kukolera mpaka kumutu. Iye 
anayesa kudzilimbitsa, koma kenako anaona kuti sizili 
bwino. Iye ankangomva ngati waduka pakati. 

.... Wokupatsa moni akapitirira pachigondono zi- 
makhala zadutsa pa moni. Munthu akagona kwa milungu 
iwiri ndiye kuti wamwalira. N'chifukwa chiyani munthu 
amene amakonda nyama ya nkhosa yophedwa pamaliro 
amachira akadwala? Enansotu amafuna kudya nyama ya 
nkhosa pamaliro ake. Mtengo waukulu ukagwa, mbalame 


zimathawira kutali . .. Mbalame imatha kuwuluka kucho- 
ka panthaka n'kukatera pachulu koma sidziwa kuti idakali 
panthaka pomwepo . . . Njoka yaing'ono yomwe munthu 


waiona yekha imasanduka nsato m'maso mwake ... 
Chinthu chimene chimapha khoswe wamkazi ndi chime- 
nenso chimapha ana ake .. . Mnyamata amene amafu- 
nitsitsa kudziwa mmene bambo ake anafera asanakonzeke 
kubwezera, amakhala akufuna kukumana ndi zomwe 
bambo akewo anakumana nazo . . . Munthu amene 

amaseka maso a nyani ayenera kuonetsedwa maso a mu- 
nthu yemwe anamulera kuti aone mmene anasinthira chi- 
fukwa chopemerera pamoto wa utsi ... Imfa ikafuna ku- 
pha galu imayamba ndi kupha mphuno zake... 

Anthu ena asanu ndi atatu omwe akanatha kunya- 
mula ayaka anali akuchezabe pamene Obika anawasiya 
paja. Ozumba anabwera n'kudzakhala pagululi n’kuma- 
dikira kuti Obika abwere. Iwo ankakambirana za ng’ombe 
yaikulu yomwe ana a Amalu ankafuna kupha pasadaka 
pomwe anamva Ogbazulobodo akubwera. Amuna a ayaka 
aja anadzuka mwachanguchangu ndipo anakonzeka kuti 
ayambe kuimba Ogbazulobodo akangotulukira pa ilo. 

Iwo anadabwa kwambiri kuti wabwerera mwacha- 
ngu. Kodi sanadutse njira zonse? 

“Ayi, Obika sangachite zimenezo, 
mba mosakayikira. 

“Mnyamata ameneyu si pano. Ndingakonde kukha- 
la ndi mnyamata wochangamuka ngati ameneyu ngakhala 
atakhala kuti amaswa zinthu chifukwa cha phuma.” 

Asanamalize kuyankhula mawu amenewa anaona 
Ogbazulobodo akubwera chothamanga n'kudzagwera pa- 
nsi pafupi ndi okwolo. 

Ozumba anachotsa mkanda wam'khosi uja ndipo 
anaitana Obika koma sanamuyankhe. Anaitananso n'ku- 
mugwira pachifuwa, koma kunali zii. Iwo anamutsira 
madzi ozizira kuti atsitsimuke. Nyimbo yomwe anyamata 
a ayaka aja ankaimba inadukira panjira. Iwo anangoima 
mozungulira pamene Obika anagwera maso ali tong’o-o. 


9 


anatero Ozu- 


KKK 


Tambala woyamba analira. Ezeulu anali adakali mu obi 
wake. Moto wa zipika uja unali utazima kalekale. Kodi 

anali mapazi omwe ankawamva chapansipansiwo? Iye 
anamvetsera mwatcheru. Inde, unalidi mtswatswa wa 
mapazi a anthu. Komanso ena ankakambirana chapansi- 
pansi. Nthawi yomweyo Ezeulu anagwira chikwanje cha- 
ke. Kodi anthu amenewo anali ndani? Nanga n'chifukwa 
chiyani ankabwera kunyumba kwake usiku ngati ume- 
newu? 

“Ndi ndani?” Ezeulu anakuwa motero. Anthu aja 
anaima kaye komanso anadula zokambirana zawo zija. 
Kwa kanthawi, Ezeulu sanayankhule chilichonse ndipo 
anthu anali panja ajanso nawo anangoti duu. 

“Anthu,” anatero mawu a munthu wina wochokera 
panja paja. 

“Kodi ndi ndani amene amatchedwa anthuyo? 
Mfuti yanga ndi yotcheratchera ndipo munthu wotchedwa 
anthuyo asamale.” 

“Ezeulu, ndi ine Ozumba.” 

“Ozumba?” 

“Eya.” 

“Wabwera kudzatani usiku uno?” 

“Ndabwera kudzakubenthulirani malodza amene 
atigwera m’mudzi muno. Mbuzi yadya nsipu kuchokera 
pamutu panga.” 

Ezeulu atangomva zimenezi anayamba kusonkhe- 
zera moto uja. “Dikirani ndikoleze moto kuti ndione 
bwinobwino nkhope zanu.” Mtengo wina unali wautali 
kwambiri moti anauthyola ndi bondo lake. Kenako ana- 
pemerera pamotopo kangapo ndipo unayaka. 

“Lowani kuti mudzandifotokozere bwinobwino 
chimene mwabwerera.” 

Atangoona thupi la Obika panja paja, Ezeulu ana- 
dzambatuka n'kutenga chikwanje chake. “Chachitika 
n'chiyani? Ndi ndani wachita zimenezi? Ndikuti ndi ndani 

wachita zimenezi?” Ozumba anayamba kufotokoza koma 
thupi la Ezeulu linangoti gwa. Chikwanje chija china- 
gwera pansi ndipo kenako anayamba kumenya ntchafu 
zake ndi manja. 

“Mwana wanga-a,” iye anayamba kulira. “Ulu, kodi 
munalipo pamene zimenezi zimachitika?” Kenako anapita 
n'kukatsamira pachifuwa pa thupi la Obika. 


KKK 


Pamene nthanda inkatuluka, anthu anali atakonza kale zoti 
alengeze za imfa ya Obika. Ng’oma zolengeza uthenga 
wamaliro zinali zitaimikidwa pakhoma. Komanso botolo 
la zipolopolo zolizira mizinga linali litaikidwa chapamba- 
li. Ezeulu ankangoti zungulizunguli pakati pa anthu omwe 
anabwera kudzamutonthoza. Iye anali atasokonezeka 
kwambiri moti pa nthawi ina anatola tsache n’kuyamba 
kusesa pakhomopo. Koma munthu wina anamulandira 
ndipo anamugwira dzanja n'kukalowa naye mu obi wake. 

“Anthu ayamba kutulukira posachedwapa,” iye ana- 
tero chapansipansi, “koma pakhomopa ndi posasesa.” 

“Musadandaule ndi zimenezo. Ndipeza munthu kuti 
asese pompanopompano.” 


KKK 


Imfa ya Obika inagwedeza Umuaro ndi mitsitsi yomwe. 
Munthu wangati iyeyo sanali woti angapezeke mwachi- 
sawawa padzikoli. Ndipo kwa Ezeulu zinkangokhala ngati 
nayenso wamwalira. 

Anthu ena ankaganiza kuti Ezidemili asangalala ndi 
nkhaniyi. Koma anthu amenewa sankamudziwa bwino- 
bwino Ezidemili. Iye sanali munthu wotero. Kuwonjezera 

apo, ankadziwa kuopsa kosangalala ndi tsoka la mnzako. 
Chomwe anthu ena anamumva akunena ndi choti: “Ate- 
ngerepo phunziro pa zimene zachitikazi kuti adzachite zi- 
nthu mosamala ulendo wina.” 

Koma kwa Ezeulu panalibenso ulendo wina. Ta- 
ngoganizirani za munthu wosiyana ndi anthu ena onse, 
yemwe nthawi zonse ankapita kunkhondo popanda zida 
zodzitetezera akudziwa kuti zipolopolo sizingalowe 
pathupi lake; akudziwa kuti chikwanje chizingonjanja 
pakhungu lake lowindika ndi mankhwala. Taganizirani za 
munthu ameneyu ali pakati pa nkhondo yowirira zedi, 
ndiye kenako mphamvu zake zija n’kungomuchokera. 
Kodi munthu ameneyu angauzidwenso kuti adzakhale 
wosamala ulendo wina? Kodi angauze mfuti, mivi kapena 
zikwanje kuti: Taimani kaye! Ndikufuna ndipite kaye 
kunyumba ndikatakase mankhwala anga komanso kuti 
ndikaone chomwe chasokonekera; n'kutheka kuti munthu 
wina kunyumba kwathu, mwina mwana, wawononga ma- 
nkhwala anga? Ayi. Poteropo sipakhalanso ulendo wina. 

Ezeulu anakhala pansi asakukhulupirira. Nkhani si- 
nali imfa ya Obika yokha, ngakhale kuti inali yowawa 
kwambiri. Chowawa kwambiri chinali mmene anthu 
ankamutokosera ndi mnyozo. Mnyozo wotero ukanatha 
kugwetsa ngakhale chiphona chouma mtima. Paja anthu 
amati mwamuna salira pagulu, choncho misozi ya Ezeulu 
inkangotsikira m’mimba ndipo chisoni chake chinka- 
ngoonekera pamphumi. 

Pa nthawi ina Ezeulu ankamva chisoni chachikulu 
kuposa thupi lake. Iye akanatha kupirira ululu umenewu 
zikanakhala kuti anthu ena sakumunyozanso. N'chifukwa 
chiyani Ulu analanga wansembe wake chotere? N'chifu- 
kwa chiyani anamudula khosi mopanda chisoni, kenako 
n'kumukwirira pansi? Kodi analakwa chiyani munthu 

wabambo? Kodi zimene ankachitazo sizinali zimene mu- 
lungu yemweyo anamuuza kuti achite? Kodi zinayamba 
zamvekapo liti kuti mwana wapsa ndi phala lomwe mayi 
ake amuika mkamwa? Kodi munthu angatumize mwana 
wake kuti akapale moto, kenako n'kutsegula mvula kuti 
imunyowetse? Kodi ndi ndani amene anauzapo mwana 
wake kuti akwere mumtengo wa gwalagwa kenako n’ku- 
tenga nkhwangwa n'kuyamba kuwudula? Koma lero za- 
ngati zimenezo zinali zitachitika pamaso pa anthu onse. 
Kodi zimenezi si chizindikiro cha chipasuko cha zinthu 
zonse? Zinkangokhala ngati mulunguyo, waona kuti 
mphamvu zamuthera kenako n'kuliyatsa liwiro lantondo- 
wadowoka, n'kusiya anthu ake akulira ching'ang'adza ndi 
mavuto. 

Ngati kalulu sangathe kuthamanga mofulumira, 
ayenera kupereka mpata kuti fulu adutse. 


KKK 


N'kutheka kuti kunali kuganizira kwambiri zinthu zime- 
nezi kumene kunachititsa kuti Ezeulu abalalikiretu. Ka- 
pena adani ake omwe anaima pafupi naye anali atayamba 
kumuona ngati nyerere n’kumudiriza ndi zidendene zawo. 
Koma maganizo achiwiriwa anali abwinoko kwa iye. 
Anamuthandiza kwambiri chifukwa m’masiku omaliza a 
moyo wake, Ezeulu anazungulira mutu ndipo zimenezi 
zinachititsa kuti asavutike kwambiri ndi ululu wa mavuto 
omwe ankakumana nawo. Anamuthandizanso kuti asa- 
dwale ndi nkhawa chifukwa cha zimene zinachitika pa- 
mbuyo pake. 

Pa nthawiyi, Winterbottom anali atabwerako ku 
England komwe anapita kukapitidwa mphepo ina kuti 
thupi lake libwereremo. Posakhalitsa anakwatira dokotala 

uja, Mayi Savage. Kungochokera nthawi imeneyi, Winter- 
bottom sanamvenso za Ezeulu. Munthu yekhayo amene 
akanamufotokozera za Ezeulu anali John Nwodika, wa- 
ntchito wake. Koma John nayenso anali atasiya ntchito 
n'kuyamba malonda ogulitsa fodya. Zinkangokhala ngati 
milungu yamubwezeretsa Winterbottom pamene inamu- 
peza, itamuseweretsa kwa kanthawi ngati chidole. Kena- 
ko, anthu a ku Umuaro anayamba kuona zipatso za mavuto 
omwe anabzala. Nkhani yake inali yovutirapo. Mulungu 
wawo anali atawathawa n'kuwasiya padzuwa. Mulunguyu 
anachititsa manyazi wansembe wake ndipo zimenezi 
zinatsimikizira mfundo yakuti ngakhale munthu atakhala 
wamphamvu bwanji, sangapambane polimbana ndi mako- 
lo ake, komanso kuti palibe munthu amene anayamba 
wapambanapo mlandu wolimbana ndi fuko lake. 

Ngatidi zinali choncho, ndiye kuti Ulu anachita zi- 
menezi pa nthawi yolakwika chifukwa pamene ankawo- 
nonga wansembe wakeyu, anangodzibweretsera tsoka lo- 
saneneka. Ulu ankangokhala ngati buluzi yemwe anaso- 
koneza mwambo wamaliro a mayi ake ndi manja ake 
omwe. Kwa mulungu yemwe anasankha kuwononga wa- 
nsembe wake kapena kumupereka m’°manja mwa adani, 
zinali ngati akuuza anthu kuti amusiye ndipo izi ndi 
zimene anthu a mu Umuaro anachita. Patatha masiku 
angapo kuchokera pamene Obika anamwalira, Akhristu 
anachita chikondwerero chotsegulira ntchito yokolola 
zilazi, ndipo anthu ambiri a mu Umuaro anachita nawo 
chikondwererochi. Izi zinali zosiyana kwambiri ndi zime- 
ne Goodcountry ankayembekezera. Chomwe chinawada- 
bwitsa kwambiri n’choti anthu ambiri anatumiza ana awo 
ndi chilazi chimodzi kapena ziwiri kuti akapereke nsembe 
kuchipembedzo chatsopanocho n'cholinga choti Mulungu 
wa Akhristu awateteze kwa Ulu. Kungochokera pame- 

nepo, chilazi chilichonse chomwe chinakololedwa m”mi- 
nda ya mu Umuaro chinkakololedwa m'dzina la mwana. 

Mukhoza kupeza mabuku ena kwaulere pa linki iyi: Lula 
Pensulo 


409 


